
Deniza ėjo pėsčia iš Sen Lazaro stoties, atvažiavusi Šerburo 
traukiniu su savo dviem broliukais, visą naktį kračiusis ant kieto 
suolo trečios klasės vagone. Ji vedė už rankos Pepė, o Žanas ėjo 
iš paskos; visi trys po kelionės jautėsi kaip sudaužyti, sutrikę ir 
pasimetę Paryžiaus platybėje; jie atsilošę žiūrėjo į aukštus namus 
ir ties kiekviena kryžkele klausėsi, kur yra Mišodjerės gatvė, 
kurioje gyveno jų dėdė Bodiu. O kai galiausiai išėjo į Gajono ai- 
kštę, mergaitė sustojo nustebusi. 

— O! — tarė ji. — Tu tik pažiūrėk, Žanai! 

Ir jie sustojo visi kaip įbesti, glausdamiesi prie kits kito; visi 
vilkėjo juodais palaikiais drabužėliais, gedėdami po tėvo mir- 
ties. Sesuo, nors dvidešimties metų, buvo smulki ir atrodė var- 
giai; ji turėjo mažą ryšulėlį, o už kitos rankos laikėsi įsikibęs pen- 
kerių metų broliukas; jai už peties stovėjo su tabaluojančiomis 
rankomis dičkis brolis, šešiolikametis, ištįses ir vešlus. 

— Matai! — vėl tarė ji patylėjusi. — Tai bent krautuvė! 

Priešais juos, Mišodjerės ir Nev Sent Ogiusten gatvių kampe, 
buvo didelė mados naujienų krautuvė, jos vitrinos gyvai žėrėjo 
tą ramią ir palšą spalio dieną. Šv. Roko bažnyčios bokšte numušė 
aštuonias, gatvėse dar nieko daugiau nebuvo, kaip tik Paryžiaus 
rytmečio praeiviai — valdininkai ėjo į įstaigas, šeimininkės dūmė 
per maisto krautuves. Tos didelės parduotuvės priedurėje du par- 
davėjai, pasistoję ant suveriamų kopėčių, baigė kabinėti gelum- 
bes, tuo tarpu vienoje vitrinoje iš Nev Sent Ogiusten gatvės ki- 
tas pardavėjas, atsiklaupęs ir atgręžęs nugarą, lankstė žydro 
šilko gabalą, kad dailiai atrodytų. Parduotuvėse pirkėjų dar ne- 
buvo, vos tiktai rinkosi personalas, ir jos plati vidaus ertmė siau- 


dė it bundantis avilys. 

— Kad tu surūgtum! — tarė Žanas. — Valonę gali įsidėt į ki- 
šenę... Nėr ko nė lygint, kur tu tarnavai. 

Deniza linktelėjo galvą. Ji buvo tarnavusi dvejus metus Valo- 
nės miestely pas Kornajį, mados naujienų parduotuvėje, pačioj 
didžiausioj tame miestelyje, tačiau ši milžiniška krautuvė, užeita 
iš netyčių, šie namai, kolosalūs jos akims, padarė jai stulbinantį 

įspūdį, ją patraukė, sukrėtė, sudomino taip, jog ji pamiršo visa 
kita. Nukirstame namo kampe, atgręžtame į Gajono aikštę, buvo 
didelės stiklinės durys, siekiančios iki antrojo aukšto, gausiai 
išpuoštos, kraute apkrautos paauksinimais. Dvi alegorinės iigū- 
ros — dvi besijuokiančios moteriškės, plikas krūtis atstačiu- 
sios — laikė išvyniotą ritinį su užrašu: Moterų laimė. Nuo durų 
ėjo eilės didžiulių langų į abi puses — ir Mišodjerės gatve, ir 
Nev Sent Ogiusten gatve, per ketverius gretimus namus, po dve- 
jus abiejose pusėse, neseniai nupirktus ir pritaikytus prekybai. 
Tos langų eilės Denizai rodėsi begalinės, einančios ir nueinančios 
kaži kur; pirmajame aukšte, vitrinose, buvo išdėliotos prekės, pro 
antrojo aukšto langus, žvilgančius it veidrodžiai, matėsi visas 
prekybos įmonės vidaus gyvenimas. Antai ten viršuj viena pa- 
nelė, vilkinti šilko rūbais, smailinasi pieštuką, o dvi kitos neto- 
liese dėsto aksominius manto. 


— „Moterų laimė“,— perskaitė Žanas švelniu juokaujamu 
balsu; tas dailus jaunikaitis Valonėj jau buvo turėjęs meilės is- 
torijų. — Šaunu, ar ne? Pirkėjos, reikia manyt, lėkte lekia 
čionai! 

Deniza tačiau stovėjo pakerėta ir vis žiūrėjo į prekes, išdėlio- 
tas ties didžiosiomis durimis. Čia, tiesiog ore, po grynu dangu- 
mi, net ant šaligatvio, stovėjo priversta pigių prekių gundyti 
praeivėms, kad galėtų pirkti, nė į krautuvę neužėjusios. Iš vir- 
šaus, nuo antrojo aukšto, karojo, plevėsuodamos it vėliavos, ge- 
lumbės ir kitoki vilnonai, merinosai, ševiotai, moltonai, o ant jų 
spalvingų plotų — tamsiai pilkų, mėlynų, žalsvų — bolavo etike- 
čių lapeliai. Taip pat čionai, abipus durų, karojo kailių juostos — 
siauros ilgos drūžės drabužių apdailai: pilkų voveraičių nugarėlės, 
tyras gulbių gurklių sniegas, triušenos, netikri šermuonėliai ir ne- 
tikros kiaunės. Daugiau, žemai, dėžėse, ant stalų, tarp audeklų 
begalės, buvo priversta trikotažo prekių, pardavinėjamų už nie- 
kus — pirštinių, skaryčių, kapišonų, liemenių, visokių žieminių 
gėrybių, margų, raštuotų, dryžuotų, su ryškiai raudonais taš- 
kais. Deniza pamatė languotos škotiškos medžiagos po keturias- 
dešimt penkis santimus, amerikinių audinės kailiukų po vieną 
franką ir vilnonių pirštinaičių po penkis sū. Tai buvo milžinų 
jomarkas, parduotuvėj, rodės, nebetilpo prekės — ji sprogo, ir 
gėrybių perteklius išsivertė į gatvę. į 

Dėdė Bodiu buvo pamirštas. Net Pepė, nepaleidžiąs sesers 
rankos, dairėsi išvertęs akis. Važiavo karieta ir privertė juos trau- 
ktis iš vidurio aikštės. Negalvodami pasuko Nev Sent Ogiusten 
gatve ir žiūrinėjo iš eilės vitrinas, stabčiodami ties kiekviena. Pir- 
miausia jų akį patraukė sudėtingas prekių parodos įrenginys: vir- 
šuje skėčiai, sudėti įstrižai, stovėjo it kokios kaimo trobelės sto- 

gas; žemiau — moteriškos kojinės, ištemptos metaliniais virbais, 
atrodė kaip užmautos ant apvalainių blauzdų, vienos nusėtos 
rožių buketėliais, kitos spalvotos, visokiausių atspalvių — čia 
juodos ažūrinės, čia raudonos su pasiuvinėtais kampainiais, čia 
kūno spalvos, o jų atlasinis nėrinys rodėsi švelnutėlis it blondi- 
nės oda; dar žemiau, ant gelumbe užtiestų lentynų, buvo simetriš- 
kai pridėliota pirštinių su ilgais pirštais ir siauromis plaštako- 
mis it Bizantijos mergelių, — viskas dvelkė stangiu ir, sakytumei, 
jaunatvišku grakštumu, kaip visi moters apdarai, kurie dar nene- 
šioti. O paskutinioji vitrina juos pakerėjo labiausiai. Čia buvo 
gausybė šilkų, atlasų, aksomų, švelniausiųjų spalvos tonų gama, 
banguojanti ir vibruojanti: pačiame viršuje — aksomai, nuo juo- 
dų juodžiausių iki baltų balčiausių; kiek žemėliau — atlasai, rau- 
svi, žydri, įmantriausiomis klostėmis suklostyti, nuo ryškiausių 
iki blankiausių spalvų, begaliniu švelnumu pereiną visus atspal- 
vius; dar žemiau — šilkai, visa vaivorykštė, audeklai, suvyti srai- 
gėmis, suklostyti taip, tartum jie turėtų apskleidę šaunią moters 
figūrą, nuo sumanių pardavėjų pirštų įgavę gyvybės, ir kiekvie- 
nas motyvas, kiekviena spalvinė parodos fazė buvo lydima santū- 
raus akompanimento — lengvai vilnijančios gelsvų fuliarų juos- 
tos. Iš abiejų šonų švietė milžiniškomis kolonomis dvi šilko rū- 
šys — „Paryžiaus laimė“ ir „Auksinė oda“, kurių galima buvo 
pirkti tiktai šioje parduotuvėje, tai buvo ypatingos prekės — 
beregint turėjo apversti aukštyn kojomis visą mados naujienų 
prekybą. 

— O! Šitas fajis po penkis šešiasdešimt! — sumurmėjo De- 
niza, nustėrusi priešais „Paryžiaus laimę“. 

Žanas ėmė nuobodžiauti. Jis sustabdė vieną praeivį: 

— Kur yra, pone, Mišodjerės gatvė? 

Kai jiems nurodė, kad čia pat, pirmoji dešinėn, jie visi trys 
prigrįžo, aplenkdami parduotuvės kertę. O Deniza, pasukusi tąja 
gatve, susižavėjo vitrina, kur buvo išdėlioti moteriški drabužiai. 
Pas Kornajį, Valonėj, ji kaip sykis dirbo gatavų drabužių skyriuj. 
Niekados tačiau ji nebuvo mačiusi nieko panašaus kaip čia, ji 
apstulbusi sustojo ir nė iš vietos nebesijudino. Gilumoje — di- 
delė brangių Briugės nėrinių skara plytėjo it altoriaus dangalas, 
išskleidusi sparnus abiejose pusėse, ruzganai balta; Alansono 
pinikų volanai leidosi girliandomis; o daugiau — glėbių glėbiais, 
srautais virto visokiausios nėrinių rūšys — Malino, Valansjeno, 
Briuselio aplikacijos, Venecijos pinikai — sakytumei, tikra snie- 
go griūtis. Iš dešinės ir iš kairės stūksojo rietimų pilioriai, dary- 
dami įspūdį, kad šios šventovės giluma juoba tolyn eina. Ir gata- 
vų rūbų matei čia, toje koplyčioje, įrengtoje moters žavumynų 
garbei kelti: pačiame viduryje — nepaprastybė: aksominis manto 

su sidabrinės lapės apvadais; jam iš šalies — šilko rotonda, pa- 
mušta voveraičių kailiukais; iš antrosios šalies — gelumbinis pal- 
tas, padabintas gaidžio plunksnomis; daugiau — balinės skrais- 
tės iš balto kašmiro, su baltu pamušalu, apkraštuotos gulbės pu- 
kais arba šilko pynėmis. Visko čia buvo, ko tik širdis geidė, — 
nuo balinių skraisčių po dvidešimt devynis frankus iki aksomi- 
nių manto už tūkstantį aštuonis šimtus. Stambios manekenių krū- 
tinės laikė išpūtusios medžiagas, storos kulšys perdėtai rodė lie- 
mens laibumą, o vietoj galvos buvo didelė etiketė, prismeigta 
prie raudono kaklo moltono; tuo tarpu veidrodžiai abiejose vi- 
trinos pusėse, tam tyčia sustatyti, atmušinėjo tas manekenes ir 
daugino iki begalybės, rodėsi, jog regi pilnas gatves tų gražių 
parduodamųjų moterų, kurioms vietoj galvos — kainos lapeliai 
su stambiais skaitmenimis. 

— Žinai, jos dailios: — sumurmėjo Žanas, nesuradęs nieko 
kito išreikšti savo jausmui. 

Jis irgi stovėjo nustėręs, prasižiojęs. Visa ši moters prabanga 
jį sujudino, jis net paraudo. Jis buvo gražus kaip mergaitė, galė- 
jai tarti, kad jo tas grožis vogtas iš sesers — oda skaisti, plaukai 
geltoni ir gerbenėti, lūpos ir akys drėgnos nuo meilingumo. Šalia 
jo Deniza, kerų pavergta, atrodė dar menkiau su savo pailgu vei- 
du, per didelėm lūpom, jau pavargusio žmogaus išvaizdai, blyš- 
kiais plaukais. O Pepė, taip pat blondinas, šviesus vaikų šviesu- 
mu, dar labiau glaudėsi į ją, tarsi ūmai pajutęs neramų glamonių 
poreikį, išmuštas iš vėžių ir sužavėtas tų gražių ponių vitrinoje. 
Jie visi trys blondinai, juodai apsirengę varganais drabužėliais, — 
liūdna mergina šalia to gražaus vaikelio ir to šaunaus bernioko,— 
sudarė tokį nepaprastą ir mielą reginį miesto gatvėje, jog praei- 
viai į juos gręžėsi su šypsena. 

Po kurio laiko į juos sužiuro riebus žilaplaukis senis plačiu 
geltonu veidu, stovintis vienos krautuvėlės priedurėje, kitoje 
gatvės pusėje. Akys krauju pasruvusios, lūpos perkreiptos,— jis 
nebeįmanė kur dėtis iš apmaudo nuo „Moterų laimės gyrimosi 
savo prekėmis, o čia dar, kai pamatė tą merginą su broliais prie 
jų vitrinų, jis išėjo iš kantrybės galutinai. „Ko jie nenusitveria 
darbo, tie trys vėplos, kad taip trainiojasi aplink šarlatano pa- 
rodą?“ 

— O dėdė?! — staiga prisiminė Deniza, lyg iš miego pašokusi. 

— Esame Mišodjerės gatvėje, — tarė Žanas. — Čia kur nors 
jis ir gyvena. 

Jie pakėlė akis, apsigręžė. Ir šit, tiesiai priešais save, viršum 
to riebaus senio, jie pamatė žalią iškabą su geltonomis raidėmis, 
apiblukusiomis nuo lietaus; 

Senasis Elbefas 
gelumbės ir flanelės 
BODIU 
Oškorno įpėdinis 


Namelis, kadaise rusvai dažytas, įsispraudęs tarp dviejų didelių 
Liudviko XIV stiliaus mūrų, žiūrėjo į gatvę vos trimis langais; 
tie langai, ketvirtainiški, be langinių, teturėjo tik po keturis stik- 
lus, saugomus geležies skersinių. Denizai tebestovėjo akyse šauni 
„Moterų laimės“ prekių paroda, užtat jai ypač slogų įspūdį pa- 
darė krautuvėlė pirmajame to namo aukšte, lubų pritrėkšta, sle- 
giama žemučio antresolio su pusmėnulio formos langiukais, kaip 
kalėjimo. Langų staktos buvo tos pat spalvos kaip iškaba, — bu- 
telinio žalumo, tik per ilga išblukusios, nurudusios ir pajuodusios; 
jos globė dvi vitrinas, gilias, juodas, uždulkusias, kur vos galėjai 
įžiūrėti bet kaip sukrautus audeklų rietimus. Durys stovėjo atda- 
ros, O pro jas, rodės, eini į kokį rūsį. 

— Tai bus čia,— tarė Žanas. 

— Kągi, reikia eiti, — pareiškė Deniza.— Einam, drožk, Pepė. 

Tačiau visi trys varžėsi — jiems buvo drovu. Kai mirė jų tė- 
vas, pakirstas tos pačios šiltinės, kuri vienu mėnesiu anksčiau 
pasiėmė ir jų motiną, dėdė Bodiu, to dvigubo gedulo paveiktas, 
rašė, teisybė, dukterėčiai, kad pas jį visada jai atsirasią vietos, 
jei kurią dieną ji sumanysianti ieškoti laimės Paryžiuje, bet tai 
buvo jau beveik prieš metus, ir mergaitė dabar gailėjosi, kam taip 
lengvapėdiškai :metė Valonę, nieko pirma neparašiusi dėdei. Juk 
dėdė jų nė nepažįsta, jis tėviškėj nė būti nebuvo nuo to laiko, kai 
išvyko dar jaunas vaikinas ir pristojo už jaunesnįjį pardavėją 
pas gelumbių pirklį Oškorną, kurio dukterį paskui vedė. 

— Ar ponas Bodiu? — paklausė Deniza galiausiai įsidrąsinusi 
kreiptis į tą riebų senį, kuris vis į juos žiūrėjo, stebėdamasis jų 
laikysena. 

— Aš esu, — atsakė tasai. 

Tada Deniza labai išraudo ir ėmė miknoti: 

— Ach!.. Labai malonu!.. Aš esu Deniza, o čia Žanas, O čia šit 
Pepė. Matote, mes atvažiavome, dėde. 

Dėdę Bodiu tiesiog pritrenkė ši staigmena. Jo didelės raudo- 
nos akys pradėjo lakstyti geltoname veide, liežuvis, jau ir šiaip 
nežvalus, ėmė painiotis visiškai. Jis, aišku, mintimis buvo už tū- 
kstančio mylių nuo šios šeimos, kuri griūte užgriuvo jam ant gal- 
vos. 

— Kaip tai! Kaip tai! Jūs — čionai?! — kartojo jis įvairia gai- 
da ir priegaide.— Taigi jūs gyvenat Valonėj!.. Tai kodėl jūs ne- 
„be Valonėj? 

Deniza gavo jam aiškinti. Ji tyliu, kiek drebančiu balsu sakė, 


9 


kad tėvas visus pinigus, iki paskutinio sū, sukišęs į tą savo dažy- 
klą, o po jo mirties ji turėjusi maitinti abu berniukus. Kiek ji gau- 
davo algos pas Kornajį, neužtekdavę nė pavalgyti visiems trims. 
Žanas, tiesa, dirbęs pas baldžių dailiadarbį, senovinių baldų tai- 
sytoją; algos tačiau jis dar negaudavęs nė kiek. Tuo tarpu jis pa- 
mėgęs senienas, jis drožinėjęs figūrėles iš medžio; o dar atsitikę 
taip, kad sykį jis, gavęs dramblio kaulo gabalą, išdrožęs pramo- 
gos dėlei galvutę, kurią pamatęs vienas pravažiuojantis ponas; 
tasai ponas juos labiausiai ir paskatinęs išvykti iš Valonės, nes 
parūpinęs Žanui vietą Paryžiuj, pas vieną dramblio kaulo 
meistrą. 

— Suprantate, dėde, Žanas nuo ryt dienos stoja dirbti moki- 
niu pas tą naująjį meistrą. Mokėti nereikės, jis dar gaus butą ir 
valgį... Tai aš pamaniau, kad mudu su Pepė vis kaip nors išsiver- 
sim. Blogiau, kaip Valonėj, mums nebus. 

Ji nutylėjo Žano meilės nuotykius Valonėj, jo laiškelius, raši- 
nėtus vieno žymaus miesto pono dukteriai, jųdviejų pasibučia- 
vimus per sodo aptvarą, — skandalą, kuris ją labiausiai ir vertė 
išvykti; jai visų pirma rūpėjo išgabenti brolį į Paryžių, kad galė- 
tų čia geriau jį prižiūrėti, ji kaip motina baiminosi dėl to dičkio 
mažvaikio, kuris buvo toks gražus ir toks linksmas, jog visos mo- 
terys dėl jo tirpo. 

Dėdė Bodiu negalėjo atsipeikėti. Jis vėl ėmė klausinėti. Išgir- 
dęs betgi, kaip ji kalba apie savo brolius, jis ėmė su ja šnekėti 
kaip su giminaite. 

— Tai tavo tėvas nepaliko jums nieko? O aš maniau, kad jis 
dar turėjo skatiką kitą. A, aš jam sakiau ne kartą, per laiškus, kad 
neprasidėtų su ta savo dažykla. Aukso širdį turėjo, bet galvoj — 
nė varioko!.. O tu likai su šitais vyrais ant rankų, turėjai penėti 
mažylius! 

Jo tulžingas veidas nusigiedrijo. Akys nebebuvo krauju pa- 
sruvusios, kaip tada, kai žiūrėjo į „Moterų laimę“. Ūmai jis paste- 
bėjo, kad pats užstoja duris. 

— Taigi eikit į vidų, — tarė jis, — jei jau atvažiavot... Eikit, 
prašom, taip bus geriau, negu spoksoti į tuos niekų darbus. 

Ir, nusiuntęs paskutinį piktą žvilgsnį anai krautuvei, kur sker- 
sai gatvės, jis palaisvino vaikams duris, pats įėjo pirmas į krau- 
tuvėlę ir ėmė šaukti pačią ir dukterį: | 

— Elizabeta, Ženevjeva, šen! Pas jus svečių atėjo! 

Bet Denizai ir berniukams kraupu buvo eiti į krautuvėlės pa- 
tamsius. Įžengę iš šviesios gatvės, jie statė koją atsargiai, akis 
išpūtę, jautėsi it kokio urvo angoje, čiuopojo kojomis aslą, ar ne- 
bus kokio netikėto laipto. Dar labiau tamsoj suartinti šios neaiš- 
kios baimės, juoba spausdamiesi prie kits kito, — mažylis įsikibęs 


į sesers sijoną, o dičkis užpakaly,— jie sudarė dailią grupę, šyp- 
sančią ir nerimastingą. Ryto šviesoj ryškūs buvo jų juodi gedu- 
lingi drabužiai, pražulni spinduliai auksino jų geltonus plaukus. 

— Eikit, eikit, — kartojo Bodiu. 

Jis keliais trumpais sakiniais paaiškino žmonai ir dukteriai, 
kaip čia yra. 

Jo Žmona buvo smulkutė moterytė, anemijos iščiulpta, visa 
blanki — plaukai blankūs, akys blankios, lūpos blankios. Moti- 
nos išsigimimo požymiai dar stipriau reiškėsi dukteryje — Že- 
nevjeva buvo geibi ir bespalvė, nelyginant žolynas, patamsy už- 
augęs. O jos puikūs juodi plaukai, vešlūs ir svarūs, tartum per ste- 
buklą išaugę iš tokio skriauzno kūno, teikė jai liūdno žavumo. 

— Prašom, prašom,— sakė joms savo ruožtu abi tos mote- 
rys.— Miela matyti. 

Jos pasodino Denizą už prekystalio. Tuoj Pepė užsirito sese- 
riai ant kelių, o Žanas, atsišliejęs į sieną, stovėjo šalimais. Jie ap- 
rimo, žvalgėsi po krautuvėlę, jų akys apsiprato su tamsa. Dabar 
jie jau matė gerai, kokia ji yra, su žemomis apsmilkusiomis lu- 
bomis, ąžuoliniais prekystaliais, nusiblizginusiais per senumą, 
su šimtametėmis spintomis, tvirtai apkaustytomis geležimi. Pre- 
kių šūsnys siekė palubę. Audeklų ir dažyklų kvapas — aitrus 
chemikalų kvapas — rodėsi dar aitresnis nuo drėgmės, kylan- 
čios iš aslos. Būsto gilumoje du pardavėjai ir viena mergina krau- 
liojo baltos flanelės rietimus. 

— (Gal šis mažutis ponaitis užkąsti norėtų? — paklausė ponia 
Bodiu, šypsodama į Pepė. 

— Ne, dėkui, — atsakė Deniza. — Mes gėrėme puodelį pieno 
kavinėje, prie stoties. 

O kai Ženevjeva pažiūrėjo į lengvutį Denizos nešulį, pasidėtą 
žemėje, ši pridūrė: 

— Skrynelę palikau stoty. 

Ji raudonavo — ji suprato, kad nedera šitaip Žmonėms ant 
galvos užgriūti. Dar vagone, vos traukiniui pajudėjus iš Valonės, 
ji ėmė gailėtis, kam važiuoja; užtat, kai atvažiavo, ji daiktus ati- 
davė bagažo apsaugon ir pavalgydino vaikus. 

— Tai va, — ūmai prašneko dėdė Bodiu,— pasikalbėkim apie 
reikalus ir kaip reikiant. Aš tau rašiau, teisybė, bet tai buvo per- 
nai, — O per tuos metus, kaip matai, vaikeliuk, man ėjosi prastai. 

Jis stabtelėjo nuo susijaudinimo, nors nenorėjo išsiduoti, kad 
jaudinasi. Ponia Bodiu ir Ženevjeva nuleido akis ir sėdėjo tylios, 
pasidavusios. 

— Žinoma, — kalbėjo dėdė toliau,— nesėkmė užėjo tik tuo 
tarpu, ji praeis, aš esu ramus... Bet, matai, aš pamažinau žmonių, 
belaikau tik tris, ir anaiptol dar nepriėjo laikas samdyti ketvirtą. 

Žodžiu, aš negaliu tavęs, vaikuti, priimti, kaip buvau žadėjęs. 

Deniza klausėsi sukrėsta, išblyškusi. Jis tuo tarpu pridūrė la- 
bai įsakmiai: 

— Nieko gero iš to nebūtų — nei tau, nei mums. 

— Gerai, dėde, — ištarė ji pagaliau vargais negalais. — Aš 
pasistengsiu išsiversti kaip nors pati. 

Tie Bodiu nebuvo kokie blogi žmonės. Jie tiktai skundėsi, kad 
jiems nesiseką. Dar tais laikais, kol prekyba ėjo gerai, jie augino 
penketą sūnų, kurių trys mirė, sulaukę dvidešimties metų; ketvir- 
tasis išėjo šunų takais, penktasis ką tik išplaukė į Meksiką, pasi- 
daręs laivo kapitonu. Jiems beliko tiktai Ženevjeva. Šeimos iš- 
laidos visada buvo didelės, o Bodiu pasipjovė galutinai, kai suki- 
šo pinigus Rambujė miestelyje, savo uošvio krašte — ten jis įsi- 
gijo namą, didelį, bet prastą. Taip šio seno komersanto, teisingo 
iki pakvaišimo, širdyje augo ir augo kartėlis. 

— Reikėjo parašyti, kad nori atvažiuot, — kalbėjo jis toliau, 
imdamas po truputį pykti pats ant savęs už savo atšiaurumą. — 
Tu galėjai man pranešt, aš būčiau tau atsakęs, kad liktum tenai... 
Aš, kai sužinojau, kad mirė tavo tėvas, tai — dievaži! — sakiau 
tau tik tą, kas visų įprasta sakyti tokiais atvejais. O tu ėmei ir at- 
važiavai, niekur nieko neįspėjusi... Tai labai keblu. 

Jis kėlė balsą, jis lengvino sau širdį. Jo žmona ir duktė sėdėjo 
kaip sėdėjusios, akis nuleidusios,— matyt, pripratusios visada 
būti klusnios ir niekuomet į kalbą nesikišti. Žanas išblyško. Deni- 
za spaudė prie krūtinės išsigandusį Pepė. Jai nuriedėjo dvi dide- 
lės didelės ašaros. 

— Niekis, dėde, — kartojo ji, — mes išeisim, mes eisim sau. 

Staiga jis susiėmė. Stojo slogi tyla. Paskui jis tarė niurgzliai: 

— Aš jūsų pro duris nevarau... Kad jau atėjot, tai pernakvokit 
tą sykį, viršuj. Toliau žiūrėsim. 

Tada ponia ir Ženevjeva suprato iš akių, kad joms leidžiama 
imtis reikalų. Viskas buvo sutvarkyta. Žanu rūpintis nebereikėjo. 
O Pepė, jam būsią baisiai gerai pas ponią Gra, seną moteriškę, 
kuri Orti gatvėje turinti užėmusi visą pirmąjį namų aukštą ir pri- 
imanti laikyti mažus berniukus, duodanti jiems valgį ir viską už 
keturiadešimt frankų mėnesiui. Deniza sakėsi, kad ji turėsianti iš 
ko apmokėti pirmąjį mėnesį. Beliko tik ją pačią kur nors įtaisyti. 
Na, jai būsią galima surasti vietą kur nors tame pat kvartele. 

— Ar tik Vensaras neieško pardavėjos? — tarė Ženevjeva. 

— Teisybė! Ieško! — sušuko Bodiu. — Mes tuoj eisim pasi- 
žiūrėti po pusryčio. Reikia kalt geležį, kol karšta. 

Nė vienas pirkėjas neužėjo, nesutrukdė to šeimos pasitarimo. 
Krautuvėlė kaip buvo taip ir liko juoda ir tuščia. Jos gilumoje du 
pardavėjai ir viena mergina varė toliau savo darbą pasikuždė- 

dami, sušnypšdami. Vis dėlto užėjo pirkėjos. Deniza liko viena 
kurį laiką. Pabučiavo Pepė, ir jai pasidarė liūdna, skaudu pagalvo- 
jus, kad greit reiks persiskirti. Berniūkštis, meilus kaip kačiukas, 
įsikniaupė į ją, nepratardamas nė žodžio. Kai ponia Bodiu ir Že- 
nevjeva grįžo, jos išrado, kad berniukas esąs labai ramus, ir De- 
niza patvirtino, kad jis niekuomet daug netriukšmaująs: esąs 
tylus per dienų dienas ir tiktai meilinąsis. Taip jos visos trys iki 
pusryčio ir šnekėjosi apie vaikus, apie namų ruošą, apie gyve- 
nimą Paryžiuj ir provincijoj, dėstė sakinius, trumpus ir negriež- 
tus, kaip visada giminės, kol dar gerai neįsipažinę ir truputį var- 
žosi. Žanas išėjo priešais krautuvėlę, stoviniavo ten ir nebegrįžo 
į vidų — jis domėjosi gatvės gyvenimu ir rodė dantis gražioms 
mergaitėms, einančioms pro šalį. 

Dešimtą valandą pasirodė tarnaitė. Paprastai tuo metu prie 
stalo sėsdavo pats Bodiu, Ženevjeva ir vyresnysis pardavėjas. 
Vienuoliktą valandą būdavo antras stalas, tada sėsdavo ponia 
Bodiu, antrasis pardavėjas ir toji mergina pardavėja. 

— Prie pusryčio! — šūktelėjo gelumbininkas, atsigręžęs į 
dukterėčią. 

Ir, kai jau visi susėdo prie stalo ankštame valgomajame, čia 
pat užpakal krautuvės, jis pašaukė vyresnįjį pardavėją, vis kažko 
gaištantį: 

— Kolombanai! 

Tasai atsiprašė norįs baigti kraulioti flaneles. Tai buvo apkū- 
nus bernas dvidešimt penkerių metų, nepaslankus, suktas. Mina 
didelio doruolio, burna stambi, lūpos minkštos, akys — žuliko. 

— Ką čia velnią! Yra laikas viskam, — tarė Bodiu, kuris, tvir- 
tai atsisėdęs, pjaustė šaltos veršienos gabalą su šeimininko apdai- 
rumu ir įgudimu, ir mažos porcijytės jam išėjo tokios vienodos, 
mažne gramas į gramą. 

Jis pats padalijo visiems mėsos, pats ir duonos paraikė. Deni- 
za pasisodino Pepė greta savęs, kad jis švariai valgytų. Jai tačiau 
nejauku buvo šiame tamsiame valgomajame; ji dirsčiojo į aplin- 
kos daiktus, ir ją visa tai slogino, nes provincijoj buvo pripratusi 
prie erdvių kambarių, neužgriozdotų, šviesių. Valgomasis teturė- 
jovienąvienintelį langą, ir tas pats žiūrėjo į mažytį vidinį kieme- 
lį, iš gatvės pasiekiamą tamsiu tuneliu; tas kiemelis, šlapias, pri- 
smirdęs, buvo nelyginant kokio šulinio dugnas, kur vos įsigauda- 
vo drumzlinos šviesos pluoštas. Žiemos dienomis valgomajame 
turėdavo nuo ryto ligi vakaro žibėti dujinė lempa. Kai ateidavo 
toks metas, kad galėdavo jos nežibinti, tai būdavo dar liūdniau. 
Denizai reikėjo laiko, kad akys apsiprastų ir įmatytų, kas lėkštė- 
je padėta. 

— Va kur žmogus, turintis gerą apetitą! — pareiškė Bodiu, 

matydamas, kad Žanas jau baigė veršieną. — Jeigu jis dirba taip 
pat, kaip valgo, tai iš jo išeis smarkus vyras... O tu, dukrele, ko 
gi tu nevalgaiė.. Ir sakyk tu man,— dabar galim pasišnekučiuo- 
ti, — sakyk, kodėl tu neištekėjai tenai, Valonėje? 

Deniza nuleido stįklinę, kurią buvo bekelianti prie burnos. 

— Oi dėde, ištekėti — ką jūs sau galvojate! O vaikai? 

Ji net susijuokė — tiek keista pasirodė jai ta mintis. Kita ver- 
tus, o kas gi norėsiąs vesti ją, nieko neturinčią, nupiepusią kaip 
žvirblelį ir dar negražią? Ne, ne, ji niekad netekėsianti, gana jai 
būsią tų dviejų vaikų. 

— Tu klysti, — kalbėjo dėdė, — moteriškei visada reikia vyro. 
Jei būtum susigavusi kokį nieko sau bernioką, tai nebūtų tekę — 
ir tau, ir broliams — atsidurti Paryžiaus gatvėj kaip čigonams. 

Jis nutilo, nes tarnaitė įnešė lėkštę bulvių košės su spirgais, 
kurią jis vėl ėmęs padalijo visiems, šykščiai, bet teisingai. Po to, 
rodydamas šaukštu į Ženevjevą ir Kolombaną, kalbėjo toliau: 

— Va, šitie du pavasarį kels vestuves, jei tik žiemos sezonas 
bus geras. 

Tokia buvo patriarchalinė šių prekybos namų tradicija. Fir- 
mos steigėjas Aristidas Finė savo dukteriai Dezirė užėmė užkurį, 
vyresnįjį pardavėją Oškorną; jis, Bodiu, nutūpęs Mišodjerės gat- 
vėje su septyniais frankais kišenėje, vedė Oškorno dukterį Eliza- 
betą; pats jisai ketino savo dukterį Ženevjevą ir visą savo įmonę 
atiduoti Kolombanui, kai tik prekybos reikalai pagerės. Jei jis vis 
atidėliojo tas vestuves, sutartas jau prieš trejus metus, tai šitaip 
darė dėl savo skrupulingumo, iš dorovinio atkaklumo: pats perė- 
męs prekybą klestinčią, niekaip nesutiko perleisti ją į žento ran- 
kas su pamažėjusia klientūra, paprastėjusia apyvarta. 

Bodiu kalbėjo toliau. Jis papasakojo apie Kolombaną, kad 
esąs iš Rambujė, kaip ir ponios Bodiu tėvas, jie dargi esą kažko- 
kie ten tolimi giminės savo tarpe. Kolombanas esąs didelis darb- 
štuolis, jis triūsiąs krautuvėje jau dešimt metų ir savo išaukštini- 
mą tikrai užpelnęs! Kita vertus, jis esąs ne šiaip ant kelio rastas, 
jo tėvas — žinomasis ūžauninkas Kolombanas, garsus visame Se- 
nos ir Uazos departamente veterinorius, tikras savo srities meni- 
ninkas, bet toks girtuoklis, jog perleidžiąs per gerklę visa, ką tik 
uždirbąs. 

— Ačiū dievui, — tarė senis prekybininkas baigdamas, — nors 
tėvas ir geria, ir su mergom duodasi, bet sūnus šičia išmoko su- 
prasti, ko vertas pinigas. 

Kol jis kalbėjo, Deniza tiriamai stebėjo Kolambaną ir Ženevje- 
vą. Juodu prie stalo sėdėjo priešais vienas kitą; tačiau jie buvo 
ir liko ramūs, nei viena paraudo, nei kitas šyptelėjo. Nuo pat pir- 
mos dienos, kai tik pristojo čia tarnauti, vaikinas jau tikėjosi, kad 


14 


gaus vesti šeimininko dukterį. Jis perėjo įvairius tarnybos tarps- 
nius — buvo mokiniu, paskui apmokamu pardavėju, galiausiai 
tapo prileistas prie šeimos savybės ir malonumų, ir vis ėjo kan- 
triai, vienodai, kaip laikrodis, o į Ženevjevą žiūrėjo kaip įtin pel- 
ningą ir padorią verslo transakciją. Jis pernelyg tikras buvo, jog 
ją turės, užtat visai jos negeidė. O jaunoji mergelė irgi buvo pri- 
pratusi jį mylėti, bet mylėjo su visu savo santūrios prigimties 
rimtumu ir su tokia gilia aistra, kurios nė pati nenumanė, nes jos 
būtis slinko ramiai vienodai, kasdienybės reguliuojama. 

— Jeigu žmonės kits kitam patinka ir turi galimybių... — lai- 
kė reikalinga pasakyti Deniza, nes turėjo ką nors panašiai sakyti, 
bent iš mandagumo. 

— Taip, tai visada tuo baigiasi, — pareiškė Kolombanas, lig 
tol dar neprataręs nė žodžio, kramtydamas iš lėto. 

Ženevjeva, ilgai į jį pažiūrėjusi, dar pridūrė: 

— Reikia tiktai santarvės, šiaip daugiau viskas eis savaime. 

Jų meilė išleido daigus šiame Paryžiaus senamiesčio name, 
pirmajame jo aukšte. Tai buvo rūsio žolynas. Visus tuos dešimt 
metų Ženevjeva nematė kito vaikino, tiktai jį vieną, dienų die- 
nas gyveno šalia jo, už tų pačių rietimų šūsnių, krautuvėlės prie- 
tamsyje; rytas vakaras abudu leido laiką greta vienas kito, ankš- 
tame valgomajame, šulinio vėsumoje. Nė plyname lauke ar krū- 
mų tankmėje juodu nebūtų buvę labiau vieniši, labiau nuo visų 
atsiskyrę. Vien tik įtarinėjimas, pavydi baimė tebūtų galėjusi tai 
mergaitei parodyti, kaip ji besanti jam amžinai atsidavusi, tų še- 
šėlių veikiama, iš širdies tuštumos, iš nenusitvėrimo ką mąstyti. 

Tuo tarpu Deniza Ženevjevos žvilgsnyje, mestame į Kolom- 
baną, pastebėjo lyg kokį besirandantį nerimą. Ji jautė, kad tiktų 
taip pasakyti: 

— Na, kai žmonės mylisi, tai santarvė visuomet yra. 

O Bodiu prižiūrėjo stalą valdingai. Jis padalijo valgytojams 
po griežiniuką Bri sūrio, o giminaičių atsilankymo proga parei- 
kalavo antrojo deserto — serbentų uogienės puodo; toks dosnin- 
gumas, rods, nustebino Kolombaną. Pepė, ligi tol labai ramiai lai- 
kęsis, ėmė nebegražiai elgtis, kai pamatė uogienę. Žanas, susido- 
mėjęs pokalbiu apie vedybas, įdėmiai žiūrinėjo pusseserę Ženev- 
jevą; jis rado, kad ji esanti per glebna, per blyški, jis manė sau 
vienas, kad ji esanti panaši į baltą triušį su juodom ausim ir rau- 
donom akim. 

— (Gana šnekėti, užleiskim vietą kitiems! — užbaigė gelum- 
bių pirklys, duodamas ženklą keltis nuo stalo. — Galima kai kada 
ir pasmaguriauti, kad tik su saiku. 


Ponia Bodiu, antrasis pardavėjas ir pardavėja susėdo dabar 
prie stalo. Deniza vėl paliko viena, sėdėjo prie staktos ir laukė, 

kol dėdė galės ją nuvesti pas Vensarą. Pepė žaidė prie jos kojų. 
Žanas vėl stovėjo savo stebėjimo poste — prie krautuvėlės durų. 
Deniza, taip sau sėdėdama, beveik visą valandą žiūrėjo ir dėjosi 
dabon, kas aplinkui vyksta. Į dėdės krautuvėlę retkarčiais te- 
užeidavo pirkėjų; pasirodė viena ponia, po kiek laiko dar dvi už- 
suko. Krautuvėlėj laikėsi senovės kvapas, jos prieblanda, o toje 
prieblandoje, rodės, verkia visa senoviška prekyba, dora ir pap- 
rasta, tik žmonių nebelankoma. Tuo tarpu kitapus gatvės, „Mo- 
terų laimėj“, kurios vitrinos matyti pro atdaras duris, — visai kas 
kita, net smagu žiūrėti. Tebebuvo apsiniaukę, oras po šilto lietaus 
suminkštėjo, nors jau buvo vėlus ruduo; ir tą šviesiai palšą dieną, 
lyg saulės dulkelių prisigėrusią, didžioji parduotuvė ūžte ūžė, 
prekyba virte virė. 


Denizai buvo toks įspūdis, kad ten veikia mašina, varoma di- 
delio garo spaudimo, o jos virpesys ateina net iki languose išdės- 
tytų prekių. Tai nebuvo kaltos vitrinos, kaip rytą; dabar jos rodė- 
si įkaitusios ir virpančios nuo vidaus judėjimo. Į jas žiūrėjo daug 
žmonių, moterų pristoję grumdėsi prie žvilgančių stiklų, visa ta 
minia degte degė geismu. Ir medžiagos krautuvėj gyveno, atliep- 
damos gatvės aistroms: nėriniai krutėjo, leidosi dailiomis klostė- 
mis ir dangstė krautuvės gilumą it nerimastingą paslaptį; net ge- 
lumbės rietimai, stori, nerangūs, ir tie kvėpavo dvelkdami pagun- 
domis; manekenės darėsi gyvos, o paltai, ant jų užvilkti, pūtėsi ir 
ręžėsi, O prabangus aksomo manto, minkštas ir šiltas, gulėjo taip 
dailiai, kaip ant gyvo moters kūno — ir krūtys, rodos, stačios, ir 
šlaunys virpa kruta. Nuo parduotuvės ėjo karštis kaip nuo vei- 
kiančio fabriko, o labiausiai — nuo pardavimo vietų, nuo knibž- 
dėlyno palei prekystalius,— rodės, net lauke justi tasai karštis. 
Mašina tolydžio šniokščia, rikiuoja pirkėjas, virtinėmis gena jas 
prie lentynų, apsvaigina prekėmis, po to bloškia prie kasų. Ir visa 
šitai sutaisyta, suorganizuota tokiu mechaniniu tikslumu, jog mo- 
terų minias per fabriką varo tiesiog krumpliaračių nuoseklumu. 

Deniza jau iš pat ryto jautėsi pagundos apnikta. Anoji parduo- 
tuvė, tokia didelė jos akims, kur per vieną valandą matė užeinant 
daugiau žmonių, negu pas Kornajį per pusę metų, stulbino ją ir 
traukė; jai labai magėjo patekti tenai dirbti, bet sykiu ir kažkokia 
neaiški baimė ėmė — ir pagunda nuo to dar labiau stiprėjo. Tuo 
tarpu dėdės krautuvėlė buvo kažkuo nemaloni. Tasai jausmas 
turėjo savy ir nežinia kodėl kilusios paniekos, ir instinktyvaus 
bjaurėjimosi šia šalta senovinio verslo landynėle. Visi šitie juti- 
mai, nerimas čia atvykstant, šaltas giminių priėmimas, liūdni pus- 
ryčiai kalėjimiškoj prieblandoj, jos laukimas mieguistoj šios se- 
nos mMerdėjančios firmos stagnacijoj — viskas kartu susidėjo ir 
kėlė jai nebylų protestą, karštą norą veržtis į gyvenimą ir į švie- 

są. Ji, nors būdama geros širdies, tolydžio kreipė akis į „Moterų 
laimę“, tarytum ją, krautuvės pardavėją, traukte traukė pasišil- 
dyti didelio anos įmonės judėjimo karštyje. 

— Štai pas ką eina pirkėjai, vaje, vaje! — pasakė Deniza, 
nė pati nepasijutusi. 

Ji tačiau tuoj gailėjosi šitų žodžių, nes apsižiūrėjo, kad ponia 
Bodiu čia pat. Ponia Bodiu, pavalgiusi pusrytį, stovėjo visa 
blausi, blausiomis akimis įsižiūrėjusi į pabaisą; nors ji buvo 
susitaikiusi su likimu, bet vis tiek jai siaubas buvo ta didelė par- 
duotuvė kitapus gatvės — ligi tik ją pamatydavo, jos vokai pri- 
tvinkdavo ašarų ir tylaus sielvarto. Ženevjeva tuo tarpu augan- 
čiu nerimu sekė Kolombaną, o šis, nenujausdamas, jog yra ste- 
bimas, ekstazėje spoksojo, pakėlęs akis į pardavėjas gatavų dra- 
bužių skyriuje, kurio prekystalis gerai matėsi pro antrojo aukšto 
langus. Bodiu, tulžingas visas, tiek tepasakė: 

— Ne viskas auksas, kas blizga. Kantrybės! 

Visi Bodiu, matyt, slopino kaip įmanydami kylantį pyktį, 
kuris juos tiesiog dusino. Savimeilė neleido jiems rodyti savo 
jausmų tiems ką tik atvykusiems vaikams. Pagaliau gelumbių 
pirklys įveikė save ir nusigręžė nebenorėdamas matyti, kaip 
gyvai eina prekyba ten priešais. 

— Na,— tarė jis, — eime pas Vensarą. Vietas dabar gaudyte 
gaudo, rytoj gali būti jau po laiko. 

Prieš išeidamas, jis dar paliepė antrajam pardavėjui nuvažiuo- 
ti į stotį paimti Denizos skrynelės. Ponia Bodiu, kurios globon 
mergina atidavė Pepė, nutarė per tą laisvesnę valandėlę nuvesti 
berniuką į Orti gatvę, pas ponią Gra, ir su ja susitarti dėl laikymo. 
Žanas prižadėjo seseriai niekur nuo dėdės krautuvėlės nesi- 
traukti. 

— Čia arti, tik pora minučių paeiti, — aiškino Bočiu, leisda- 
masis pakalnėn Gajono gatve su savo dukterėčia.— Vensaras 
pasidarė specializuotą šilkų parduotuvę ir dar šiaip taip verčiasi. 
Ką čia kalbėti, turi bėdų ir jis, kaip visi, bet jis yra didelis gud- 
reiva ir suduria šiaip taip galus per savo šunišką šykštumą... 
Tik jis, man rodos, greit pasitrauks nuo verslo, užtat kad jį 
reumatas baigia susukti. 


Vensaro krautuvė buvo Nev de Pti Šan gatvėje, ties Šuazelio 
pasažu. Ji buvo švari ir šviesi, įrengta moderniai, prabangiai, ta- 
čiau maža ir ne kiek prekių teturėjo. Bodiu ir Deniza rado Vensarą 
derantis su tokiais dviem ponais. 

— Šnekėkit, šnekėkit, — sušuko gelumbininkas.— Mums nė- 
ra skubu, palauksim. 

Ir, iš diskretiškumo paėjęs į priedurę, jis pasilenkė mergaitei 
prie ausies ir pasakė: 

— Liesasis yra tos „Moterų laimės“ šilkų skyriaus vedėjo 
pavaduotojas, o riebusis — vienas fabrikantas iš Lijono. 

Deniza suprato, kad Vensaras taikosi įpiršti savo krautuvę 
ponui Robino, „Moterų laimės“ pardavėjui. Dėdamasis atviras 
ir nuoširdus, jis kas kelintas žodis prisiekinėjo — taip lengvai, 
jog galėjai manyti, kad jam nėužką prisiekti bet ką. Jo toji krau- 
tuvė, pasak jo kalbos, tai — tikra aukso gysla; jis, nors sveikas 
kaip ridikas, nuolat stenėjo, pūkštė, skundėsi, kad jam skaudą 
čia ir ten ir tie prakeikti skausmai verčią jį atsisakyti šitokio 
lobio. Tačiau Robino, nervingas ir išvargęs, nekantriai nutraukė 
jo šneką: jis žinąs, kokių sunkumų turinčios mados naujienų par- 
duotuvės; jis paminėjo vieną specializuotą šilkų krautuvę, kurią 
jau pasmaugusi „Moterų laimė“, užtat kad per arti buvusi. Ven- 
saras įkaito, ėmė rėkti: 

— A, ką čia velnią! Vabras — didelis vėpla, jo bankrotas 
buvo neišvengiamas. Jo boba surijo viską... Kita vertus, mes gi 
esam daugiau nei už pusės kilometro, o Vabras buvo čia pat prie 
„Laimės“, durys prieš duris. 

Čia į kalbą įsiterpė Gožanas, šilkų fabrikantas. Balsai pritilo 
vėl. Jis kaltino didžiąsias parduotuves, kad jos žlugdančios Pran- 
cūzijos fabrikus: trys ar keturios tokios parduotuvės nustatinė- 
jančios kainas, apgožiančios rinką; jis teigė, kad vienintelis būdas 
su tuo kovoti —tai palaikyti smulkiąją prekybą, labiau- 
siai — specializuotas krautuves, kurioms priklausanti ateitis. 


Užtat jis žadėjo labai didelius kreditus ponui Robino. 

— Tik pažiūrėkit, kaip toji „Laimė“ su jumis pačiais elgia- 
si! — kartojo jis.— Ar atsižvelgia nors kiek į jūsų nuopelnus? — 
nieko! Tai tik mašina žmonėms išnaudoti!.. Juk skyriaus vedėjo 
vieta jums jau seniai prižadėta, tuo tarpu Butmonas, atėjęs iš pa- 
šalio ir jokių pranašumų prieš jus neturėdamas, tą vietą gavo 
iš karto! 

Robino šir ly dar tebebuvo neužgijusi žaizda, šios nuoskaudos 
padaryta. Vis dėlto jis dar nesiryžo pirkti Vensaro krautuvės; jis 
aiškinosi, kac pinigai esą ne jo, o žmonos, — tai ji paveldėjusi 
šešiasdešimt tūkstančių frankų, ir užtat jis esąs labai skrupulingas 
dėl šios sumos, jis greičiau duosiąs abi rankas nukirsti, negu 
ją įdėsiąs į kokį blogą verslą. 

— Ne, aš Jar neapsisprendžiau, — užbaigė jis.— Duokit man 
laiko pagalvoti, mes dar kalbėsimės. | 

— Kaip norit,— tarė Vensaras, slėpdamas nusivylimą po 
nerūpestingo geruolio kauke.— Aš neturiu intereso parduoti. 
Jei taip būčiau sveikas... 

Ir, paėjęs į vidurį krautuvės, šūktelėjo: 

— Kuo galiu jums patarnauti, pone Bodiu? 

Gelumbininkas, viena ausimi klausęsis jų pašnekesio, pristatė 
Denizą, papasakojo apie ją tiek, kiek rado tinkama, ir pasakė, 
kad ji dirbusi pardavėja dvejus metus provincijoj. 

— O jūs, kaip girdėjau, ieškote geros pardavėjos... 

Vensaras nutaisė miną: labai jau jis gailestaująs. 

— Oi, kaip negerai išėjo! Tikrai, ieškojau pardavėjos visą 
savaitę. Bet šit jau pasamdžiau vieną tokią, prieš porą valandų. 

Stojo tyla. Deniza atrodė sukrėsta. Robino žiūrėjo į ją susi- 
domėjęs; matyt, jam pagailo tos skurdžiai atrodančios mergaitės, 
ir jis sau leido duoti patarimą: 

— Žinau, kad pas mus gatavų rūbų skyriuje reikia žmogaus. 

Bodiu sušuko — širdis neišturėjo: 

— Pas jus?! Na, susimildami, tai jau ne! 

Bet jis tik riktelėjo ir vėl užkando žadą. Deniza išraudo visa: 
į tą milžinišką parduotuvę ji nebūtų drįsusi nė įeiti! Pagalvojusi, 
kad gali tenai patekti dirbti, ji kilte kilo išdidumu. 

— Bet kodėl gi? — tarė Robino nustebęs.— Atvirkščiai, tai 
būtų didelė sėkmė panelei... Aš patariu jai prisistatyti rytoj rytą 
poniai Oreli, skyriaus vedėjai. Jos galėtų nebent nepriimti, tai 
būtų blogiausia, kas ten ją galėtų ištikti. 

Gelumbininkas, slėpdamas savo pasipiktinimą, svaidė berei- 
kšmes frazes: jis, girdi, pažįstąs ponią Oreli, bent jau jos vyrą, 
Lomą, kasininką, nusipenėjusį senį, kuriam dešinę ranką nutrau- 
kęs omnibusas. Paskui jis ūmai pasigręžė į Denizą: 

— Ogi, kita vertus, tai jos reikalas, ne mano... Kaip nori, taip 
tegu ir daro. 

Ir jis išėjo, atsisveikinęs su Gožanu ir Robino. Vensaras jį 
palydėjo ligi durų, vėl reikšdamas gailestavimus, kad negalėjęs 
padėti. Mergina stabtelėjo baukščiai vidury krautuvės, jai no- 
rėjosi iš Robino gauti smulkesnių žinių, bet neišdrįso klaustis, 
tad ir ji atsisveikino, tiek tepasakiusi: 

— Dėkoju jums, pone. 

Kai išėjo, Bodiu nebepratarė nė žodžio į savo dukterėčią. 
Jis ėjo greitai, tartum savo minčių genamas, mergina turėjo vos 
ne tekina lėkti. Mišodjerės gatvėje, kai dėdė jau buvo bešukąs 
į namus, jam pamojo kaimynas, stovįs krautuvėlės tarpdury. 
Deniza sustojo palaukti. 

— Kas gi yra, dėde Buraė! — paklausė gelumbininkas. 

Bura buvo itin senas senis su pranašo galva, ilgais plaukais, 
ilga barzda, skvarbiomis akimis, krūminiais antakiais. Jis pre- 
kiavo lazdutėmis ir skėčiais, dar juos taisydavo, net drožinė- 
davo jų rankenėles ir tuo garsėjo kaip menininkas šiame mies- 
to kvartale. Deniza užmetė akį į jo krautuvėlės vitrinas, kur 
stovėjo dailiai išrikiuoti skėčiai ir lazdutės. Bet ji dirste- 

lėjo aukščiau, ir ją nustebino namas: tai buvo palaikis trobesys 
tarp „Moterų laimės“ ir didelių Liudviko XIV stiliaus rūmų, 
nežinia kaip įsispraudęs į šį siaurą plyšį, kurio gilumoje kiurksojo 
trys jo žemi aukštai. Jei ne namai iš dešinės ir iš kairės, jis būtų 
sugriuvęs, nubildėjusios būtų ir stogo čerpės, susiklaipiusios ir 
sutrūnijusios, ir fasadas su dviem langais, visas suvarpytas plyšių, 
su ilgomis rūdžių dėmėmis, užslinkusiomis ant apiblukusios 
lentinės iškabos. 

— Žinot, jis parašė manojo namo savininkui, kad nori tą namą 
pirkti, — tarė Bura, įrėmęs degančias akis į gelumbininką. 

Bodiu išblyško dar labiau ir gūžtelėjo pečiais. Užėjo tyla; 
abu vyrai stovėjo priešais kits kitą, abu giliai susimąstę. 

— Reikia būti viskam pasiruošus,— pagaliau sumurmėjo 
Bodiu. 

Tada senis užsidegė, krestelėjo ilgus plaukus ir vilnijančią 
barzdą: 

— Tegu perka namą, užmokės keturis kartus daugiau, negu 
jis vertas!.. Tiktai prisiekiu, kad, kol aš gyvas, jis negaus čia nė 
vieno akmenio. Mano nuomos laikas baigsis tik po dvylikos 
metų... Pažiūrėsim, pažiūrėsim! 

Tai buvo karo paskelbimas. Bura žvilgterėjo į „Moterų laimę“, 
kurios nei vienas, nei antras žodžiais neminėjo. Bodiu tylomis 
palingavo galvą; paskui jis perėjo skersai gatvę ir įžengė į savo 
namus pakirstomis kojomis, kartodamas vien. 

— Oi dieve mano!.. Oi dieve mano!.. 

Deniza, girdėjusi jų kalbą, sekė iš paskos. Ponią Bodiu jau 
rado parėjusią su Pepė; ji tuoj pasakė, kad ponia Gra sutinkanti 
priimti berniuką, kada tik jos norėsiančios. Tačiau Žanas buvo 
dingęs, ir sesuo rūpinosi. Kai jis grįžo, visas nušvitęs, ir ėmė 
pasakoti, ką matęs bulvare, ji pažiūrėjo į jį taip liūdnai, jog jis 
net nuraudo. Jau buvo atgabenta jų skrynelė, jie miegosią viršuj, 
pačioje pastogėje. 

— Beje, o kaipgi pas Vensarą? — paklausė ponia Bodiu. 

Gelumbininkas papasakojo apie nenusisekusį žygį, dar pridė- 
jo, kad žmonės siūlą jų dukterėčiai vietą, ir, ištiesęs ranką „Mo- 
terų laimės“ pusėn, dūrė piktai ir metė: 

— Ten! 

Visa šeima pasijuto įžeista. Vakare pirmasis stalas sėdo valgy- 
ti penktą valandą. Deniza ir abu vaikai gavo pietauti drauge su 
Bodiu, Ženevjeva ir Kolombanu. Kambary degė dujų žiburėlis, 
buvo tvanku nuo valgių kvapų. Valgė tylėdami. Tik desertą pra- 
dėjus, ponia Bodiu, nebenustygdama krautuvėj, atėjo ir atsisėdo 
už savo dukterėčios. Dabar pratrūko srautas, tvenktas nuo pat 
ryto, visi lengvino širdis, duodami garo tai pabaisai — „Moterų 
laimei" 

— Tavo dalykas, kaip nori, taip ir daryk, — vėl iš pradžių 
dėstė Bodiu.— Mes nenorim tau nei taip, nei taip sakyti... Bet 
kad tu žinotum, kas tai per įmonė! 


Jis striukai drūtai papasakojo to padaužos Oktavo Murė 
istoriją. Pasiutęs daiktas, kaip jam sekasi! Plikas bernas, atsibas- 
tęs iš Prancūzijos pietų į Paryžių, drąsus avantiūristas, mokantis 
įsiteikti žmogui; kai tik atsidūrė mieste, jau nuo rytojaus dienos 
prasidėjo istorijos su moterimis — čia jis vieną išnaudoja, čia 
kitą, buvo ir įkliuvęs, kilo skandalas, apie kurį dar ir dabar 
tebekalba žmonės; tik šit jis kažkaip greitai ir neišaiškinamai 
užsikariavo ponią Eduen, o per ją tapo „Moterų laimės“ šei- 
mininku. 

— Vargšė Karolina! — įsiterpė ponia Bodiu.— Ji man buvo 
dar ir truputį giminė. O, kad ji tebegyventų, dabar viskas būtų 
kitoniškai! Ji neleistų žudyti mūsų... Ogi jis ir ją užmušė, ne kas 
kitas. Na taip, su savo statybomis! Vieną rytą ji atėjo pažiūrėti 
darbų ir įkrito į duobę. Po trijų dienų ir mirė. O ji niekad nesirgo, 
buvo tokia sveika, tokia graži!.. Tai ant jos kraujo tie akmenys 
sukrauti, 


Ji blyškia drebančia ranka parodė į didžiosios parduotuvės 
pusę už sienos. Deniza klausėsi tų kalbų taip, kaip klausomės 
pasakų, ir jos nugara vaikščiojo šiurpuliukas. Šalia pagundų, 
kuriomis ją į save traukė toji didelė įmonė, ji nuo pat ryto jautė 
kiek ir baimės, galbūt dėl anos moters kraujo, kurį jai dabar 
priminė raudonas pusrūsio sienų tinkas. 

— Sakytumei, kad tas jam laimę neša, — pridūrė ponia Bodiu, 
neminėdama Murė pavardės. 

Gelumbininkas tačiau tik trūktelėjo pečiais — jis niekino 
tokias bobiškas šnekas. Jis ėmė toliau pasakoti Murė istoriją, aiš- 
kino padėtį komerciškai. „Moterų laimė“ įsteigta 1822 metais bro- 
lių Delezų. Kai vyresnysis mirė, jo duktė Karolina buvo ištekėjusi 
už drobių fabrikanto sūnaus, Šarlio Edueno; paskiau, likusi našlė, 
ji ištekėjo už to Murė. Taip ji atnešė jam kraičio pusę šitos įmo- 
nės. Po jų vestuvių praėjo vos trys mėnesiai, ir mirė dėdė Delezas, 
bevaikis; tokiu būdu, kai Karolina paklojo kaulus po mūrų funda- 
mentais, tasai Murė liko vienintelis paveldėtojas, ir jam vienam 
atiteko visa toji „Laimė“. Pasiutęs sekimasis! 


— Tai pavojingas bruzdelninkas, pilnas visokių užmačių, 
jis apverstų aukštyn kojom visą šį miesto pašalį, jei tik jam kas 
duotų! — kalbėjo toliau Bodiu.— Toji Karolina irgi su fantazija 
sutvėrimas, matyt, buvo užsikrėtusi patrakusiais to ponaičio 
sumanymais... Žodžiu, jis ją prikalbino nupirkti namą iš kairės, 
paskiau namą iš dešinės, o po to, kai jau šeimininkavo pats vienas, 

jis prisipirko dar du namus; taip jo ta parduotuvė augo ir augo, 
ir dabar jau ji grasina praryti mus visus! 

Jis kreipėsi į Denizą, bet kalbėjo sau pačiam, pergromuliuo- 
damas jau nebežinia kelintą sykį tą istoriją, neduodančią jam 
ramybės, nes juto liguistą poreikį bent šitaip save guosti. Šituose 
namuose jis buvo visų tulžingiausias, įniršėlis, sugniaužęs kumš- 
čius ir niekad jų neatgniaužiąs. Ponia Bodiu nebesikišo į kalbą, 
sėdėjo sau ant kėdės ir nė nejudėjo. Ženevjeva ir Kolombanas, 
nuleidę akis, rankiojo ir valgė išsiblaškę duonos trupiniukus. 
Buvo taip karšta, taip tvanku tame kambarėlyje, jog Pepė užmigo, 
užsigulęs ant stalo, o Žanui mazgiojosi blakstienos. 

— Kantrybės! — varė toliau Bodiu, staiga pagautas pyk- 
čio.— Susilaužys nugarkaulį tie gudreivos, pamatysit! Tam Murė 
dabar susitraukęs kapšiukas, aš žinau. Didinimų ir reklamų šišas 
jam surijo visas pajamas. Daugiau dar: kai pasidarė striuka su 
pinigais, tai jis prikalbino savo tarnautojus dėti į jo verslą savo 
santaupas, ir sudėjo daugumas. Užtat jis dabar neturi nė skatiko, 
ir jei nebus stebuklo, jei nepavyks jam triskart padidinti parda- 
vimą, kaip jis tikisi, tai jūs matysit, koks čia bus krachas!.. Uch!.. 
Aš nesu kerštingas, bet jau tą dieną tai surengsiu iliuminaciją, 
garbės žodis! 

Jis kalbėjo toliau, ir jau iš balso skambesio galėjai justi, 
kaip jis trokšta keršto — tartum „Moterų laimės“ bankrotas tu- 
rėjo atgaivinti suniekintos prekybos orumą. Na kas gi tai matęs: 
mados naujienų krautuvė, o joje pardavinėjama viskas! Tai kas 
čia, turgavietė?! Ir pardavėjai geri: bernų kaip kumelių gauja 
duodasi it po geležinkelio stotį, jiems ar prekės, ar pirkėjos — vis 
tasia kaip bagažo pakai; mažkiek žodis nepatiko — metė, išėjo, 
o kad kokioj — ir šeimininkas išvijo, nei prieraišumo, nei nusi- 
stovėjusių papročių, nei savo darbo meistrystės! Ir jis ūmai 
pasišaukė į liudytojus Kolombaną: jau jis, Kolombanas, gavęs 
gerą mokyklą, tai tikrai žinąs, koks esąs ilgas net tikras kelias iki 
verslo gudrybių, visų išgalių pažinimo. Meistro prekybininko 
dalykas esąs ne parduoti daug, 0 parduoti brangiai. Daugiau, 
jis galįs pasakyti, kaip su juo elgiamasi, kaip jis tapęs šeimos 
nariu, kaip esąs slaugomas, jei susergąs, apskalbiamas ir aplo- 
pomas, globojamas tėviškai, mylimas galų gale! 

— Tai jau taip, — kartojo Kolombanas sulig kiekvienu šei- 
mininko šūksniu. 

— Tu esi paskutinis, mielasis tu mano! — pareiškė galiausiai 
Bodiu susigraudinęs.— Po tavęs nebebus tokių daugiau... Tu 
vienas dar mane paguodi, nes jeigu jau yra taip, kad šitokia mai- 
šalienė vadinasi šiandien prekyba, tai aš nieko apie prekybą 
nebeišmanau, tai jau man verčiau trauktis iš verslo. 

Ženevjeva, pakreipusi galvelę į šalį, tartum juodų plaukų 
gausybė per sunkiai slėgė jos blyškią kaktą, stebėjo šypsantį 
pardavėją; jos žvilgsnyje buvo įtarimo, buvo noro pamatyti, ar 
Kolombanui neprabils sąžinė, ar jis neparaus nuo tokių pagyrimų. 
Jis tačiau, iš pat mažens pripratęs prie senovinių prekybininkų 
veidmainiavimo ir nuo jo ištvirkęs, sėdėjo ramus, plačiapetis, 
iš pažiūros geruolis toksai, tik su pašaipos raukšlele prie lūpų. 

Tuo tarpu Bodiu rėkė vis smarkiau, kaltindamas tuos jomar- 
kininkus ten antai priešais, tuos laukinius, kad jie kandžioją 
kits kitam gerkles kovoje dėl būvio ir prieiną galų gale ligi to, 
jog ir šeimą nieku paverčią. Jis nurodė, kad taip atsitikę jo kai- 
mynams iš to paties sodžiaus: Lomai — motina, tėvas, sūnus — vi- 
si tarnaują tame balagane ir visi pasidarę benamiai — jie visą 
laiką būną kur tik nori, tik ne namie, jie ir valgą pas save tik sek- 
madienį, o šiaip jų gyvenimas — kaip viešbuty ar net kaip kar- 
čemoj! Jo paties namų valgomasis, teisybė, nesąs didelis, pravers- 
tų jam ir daugiau šviesos, ir daugiau oro; bet, šiaip ar taip, jo 
gyvenimas einąs čia, jis čia leidžiąs savo dienas savųjų meilėje. 
Taip bekalbėdamas, jis apmetė akimis mažą kambarėlį; jį nukrėtė 
šiurpas nuo minties (nors pats jos nenorėjo įsileisti į galvą), kad 
tie laukiniai vieną gražią dieną, baigę triuškinti jo prekybos fir- 
mą, gali išvaryti jį iš šios lindynės, kur jam taip šilta šalia pačios 
ir dukters. Nors jis dėjosi esąs labai tvirtai įsitikinęs, kai pra- 
našavo, jog jo priešą būtinai patrauks kipšas, bet širdies gilumoje 
labai bijojo, nes jautė gerai, kad visą šį miesto kvartalą tas jo 
priešas ima į gniaužtus ir ryja gabalas po gabalo. 

— Bet aš nėmaž nenoriu tavęs atgrasyti, — sakė jis, steng- 
damasis laikytis ramiai. — Jei tau naudinga stoti pas juos tarnauti, 
tai aš pirmas pasakysiu tau: stok! 

— Aš taip ir galvoju, dėde, — sumurmėjo Deniza pritrenkta; 
besiklausant šių karštų kalbų, jai dar sustiprėjo noras patekti 
dirbti į „Moterų laimę. 

Jis užsirėmė alkūnėmis ant stalo, jis spirgino ją savo žvilgsniu. 

— Bet, žiūrėk, tu gi esi mūsų amato žmogus, tai pasakyk man: 
argi tai protas, kad paprasta mados naujienų krautuvė ima par- 
davinėti velniaižin ką? Kitados, kol buvo prekiaujama padoriai, 
mados naujienomis buvo suprantami tiktai audeklai, niekas 
daugiau. O dabar jie nieko kito nežino, kaip tik lipti ant galvos 
kaimynams ir viską ryti, “EB Va nuo ko verkia visas šitas kvar- 
talas, nes smulkūs krautuvininkai gauna kęsti baisius nuostolius. 
Tas Murė jiems griauna Žyvenimą... Žiūrėk! Bedorė su seseria, 
prekiaują kojinėmis Gajono gatvėje, neteko jau pusės savo klien- 
tų. Panelė Taten, baltinių pardavėja Šuazelio pasaže, turėjo 
nuleisti kainas, kad atlaikytų konkurenciją. Ir šitas rykštė, šitas 

maras justi jau ligi pat Nev de Pti Šan gatvės, ir čia, turiu pasa- 
kyti, broliai Vanpujai su kailių prekyba taip pat neatsilaikys... 
Matai, kas darosi? Kartūnininkai ėmė futromis prekiauti — nagi 
pasiutimas visiškas! Tai tik Murė galva ir galėjo išrasti tokius 
daiktus! 

— Ogi pirštinės? — tarė ponia Bodiu.— Jau čia taigi nebe- 
reikia gražiau! Bura įsitikinęs, kad tas Murė nori jį ubagais pa- 
leisti, nieko daugiau; nes — sakyk, ką tu nori — į ką tai panašu: 
čia skėčiai, 0 čia audeklai!.. Bet Bura stamantrus, jis nesiduos 
pasmaugiamas. Dar turėsim juoko vieną kurią dieną. 

Jis kalbėjo dar ir apie kitus prekybininkus, jis perkratė visą 
kvartalą. Tarpais iš netyčių jam išsprūsdavo atviresnis žodis: 
jau jei, girdi, Vensaras stengiasi parduoti krautuvę, tai kitiems 
nebelieka nieko kito daryti, kaip tik susirišti ryšuliukus, nes Ven- 
saras — tai kaip ta žiurkė, kur pirmutinė mauna iš namų, jei tik 
pajunta, kad jie gali griūti. Tik jis ir vėl, atsimetęs, kalbėjo kitaip: 
svajojo, kaip būtų gerai, jei mažmeniniai prekybininkai susivie- 
nytų, sudarytų sąjungą ir laikytųsi prieš kolosą. Jam norėjosi 
pakalbėti ir apie save, bet vis dar svyravo; jam drebėjo rankos, 
trūkčiojo nervingai lūpos. Pagaliau ryžosi. 

— Aš tai kol kas negaliu per daug dejuoti. Žinoma, pridarė 
šunybių ir man tasai nenaudėlis! Bet, matai, jis tuo tarpu laiko 
tiktai lengvuosius vilnonus, moteriškus — plonus suknelėms, 
storesnius paltams. O ko vyrams reikia, tai vis dar eina pirkti 
pas mane — medžioklinio aksomo, livrėjoms medžiagos, o juoba 
flanelių ir moltonų; čia aš jo nebijau, pas mane taip pat yra ko 
pasirinkti... Tik jis man vis smardina panosėn, jis susimanė gadin- 
ti man kraują — padarė gelumbių skyrių iš tos va pusės, tiesiai 
langai prieš langus. Tu juk matei jo vitrinas? Pristato gražiausių, 
kokių tik turi gatavų drabužių, o aplinkui apkrauna audeklų rie- 
timais,— visada jo taip, tikra paroda išstatyta; taigi turgaus 
monelninkai taip daro, viliodami mergas... Garbės žodis, man 
gėda būtų tokias priemones vartoti. „Senasis Elbefas“ žinomas 
jau daugiau nei šimtas metų, ir niekados nebuvo reikalo prie jo 
durų statyti tokios rūšies monų. Kol aš gyvensiu, krautuvė išliks 
tokia, kokią paveldėjau, su keturiais pavyzdžių rietimais, po 
du iš abiejų pusių — nieko daugiau! 

Sąjūdis pagavo visą šeimyną. Patylėjus kiek, Ženevjeva leido 
sau paimti Žodį: 

— Mūsų pirkėjai mus myli, tėte. Reikia nenustoti vilties... 
Dar šiandien buvo atėjusios ponia Deforž ir ponia de Bov. Manau, 
kad ateis ponia Marti flanelės pirkti. 


— Aš,— pareiškė Kolombanas,— vakar gavau užsakymą iš 
ponios Burdelė, Ji, tiesa, kalbėjo man, kad angliškas ševiotas 

pas tuos ten priešais esąs parduodamas dešimčia sū pigiau ir 
atrodąs ne prastesnis kaip mūsų. 

— Ir sakyk tu man, — negarsiai kalbėjo ponia Bodiu pavargu- 
siu balsu, — juk mes matėme šitą antai prekybos firmą tokio di- 
dumo kaip nosinė! Tikrai, brangioji Deniza, kai Delezai ją įsteigė, 
ji turėjo tik vieną vitriną į Nev Sent Ogiusten gatvę, nelyginant 
kokią sieninę spintą, kur šiaip taip įbrukdavo porą rietimų kartū- 
no ir trejetą rietimų perkelio. Krautuvėlėje negalėjo žmogus nė 
apsisukti, tokia ji buvo mažytė... O „Senasis Elbefas“ tais laikais, 
išgyvavęs daugiau kaip šešiasdešimt metų, jau buvo toks, kokį tu 
jį šiandien matai... O, kaip viskas pasikeitė, kaip pasikeitė! 

Ji palingavo galvą. Jos lėta kalba išsakė visą jos gyvenimo 
dramą. Gimusi „Senajame Elbefe“, ji mylėjo čionai viską, net 
drėgnus akmenis, ji ir gyveno tiktai jam ir tiktai per jį. Kitados 
ji didžiavosi šia prekybos įmone, stipriausia, daugiausia pirkėjų 
turinčia visame kvartale; ilgainiui gavo tolydžio kentėti maty- 
dama, kaip auga įmonė varžovė, iš pradžių niekinama, paskui 
savo svoriu susilyginusi su „Senuoju Elbefu“, dar vėliau smarkiai 
suklestėjusi ir jau grasinanti. Tas buvo jai neužgyjanti žaizda, 
ji merdėjo dėl „Senojo Elbefo' nužeminimo ir begyveno, kaip ir 
jis, vien iš inercijos, bet jautė tikrai, kad šios firmos agonija bus 
ir jos agonija, kad ji užmerks akis tą pačią dieną, kai užsidarys 
ši krautuvė. 

Stojo tyla. Bodiu liūdnas barbeno pirštais į klijuote dengtą 
stalą. Jis jautėsi pavargęs ir beveik apmaudavo, kam čia dar sykį 
atvėrė širdį. Šioje slogioje nuotaikoje kiti visi šeimynykščiai 
irgi apsiblaususiomis akimis perkratinėjo mintyse savo negan- 
dus. Niekados jiems dalia nesišypsojo. Tik vaikai paaugo, tik buvo 
beprasigyveną — staiga atsirado konkurencija, 0 su ja — ban- 
kroto grėsmė. O dar tie namai Rambujė, kaimiški namai, kur 
gelumbininkas jau dešimt metų svajojo įsikurti, pasitraukęs iš 
savo verslo, — proginis pirkinys, anot jo paties žodžių, senas 
persenęs trobesys, kurį reikėjo taisyti ir taisyti; Bodiu jį atidavė 
galų gale nuomon, bet nuomos pinigų neužteko jam išlaikyti. 
Tenai Bodiu sukišdavo paskutinius pelno skatikus. Tokią teturėjo 
vienintelę aistrą tas iki smulkmenų doras žmogus, atkakliai vis 
besilaikąs senųjų papročių. 

— Na ką,— prašneko jis staiga, — užleiskim stalą kitiems... 
Kas iš tų kalbų! 

Visi tarsi pabudo. Dujų žiburėlis šnypštė iškvėpuotame, karš- 
tame ankšto kambario ore. Visi pašoko į kojas, suardę liūdną 
tylą. Tiktai Pepė miegojo taip skaniai, kad jį ėmę patiesė ant mol- 
tono šūsnies. Žanas, vis žiovaudamas, grįžo prie išorinių durų. 

— Tai — užbaigiant kalbą — tų daryk taip, kaip tau atrodo 


25 


geriau, — dar sykį pakartojo Bodiu savo dukterėčiai. — Mes tau 
pasakom tiktai, kaip yra, ir viskas... Bet tavo reikalai yra tavo 
reikalai. 

Jis mygo ją žvilgsniu, jis laukė, kad ji pasisakytų įsakmiai. 
Denizą šios istorijos, užuot atbaidžiusios, dar labiau nuteikė 
„Moterų laimės“ naudai. Ji atrodė rami, meili, bet gilumoje sly- 
pėjo atkakli normandės valia. Ji tiek tepasakė: 

— Matysime, dėde. 

Ir ji šnekėjo toliau apie tai, kad jai su vaikais jau reikėtų 
lipti ant aukšto miegoti, nes iš kelionės visi trys esą labai pavargę. 
Tačiau mušė tiktai šešias, jai norėjosi dar kiek pabūti krautuvėje. 
Sutemo naktis, gatvė buvo juoda, smulkus ir skalsus lietus lijo 
be paliovos nuo pat saulės laidos. Denizai tai buvo staigmena: 
pakako trumpo laiko, ir visa gatvė liko vienų klanų; kliokė pur- 
vini vandenys, tirštas, praeivių išmaknotas dumblas gleizojosi 
ant šaligatvių; pro liūtį šmėsčiojo virtinė skėčių, kurie sumišai 
grūdosi patamsyje, panašūs į išsipūtusius, didelius kraupius spar- 
nus. Ji pasitraukė nušiurpusi. Juoba didino nykumą prastai 
apšviestos krautuvės prieblanda, dar niūresnė tokiu laiku. Iš gat- 
vės ėjo drėgmė, senamiesčio kvartalo dvelksmas; atrodė, kad 
vanduo nuo skėčių žliaukia ligi pat prekystalių, kad gatvė su 
savo dumblyne ir klanais veržiasi į vidų, baigia pelėsiais želdinti 
senus mūrus, jau ir taip baltomis dėmėmis paėjusius nuo drėgmės. 
Tai buvo ištisinis seno šlapio Paryžiaus reginys, nuo jo Denizą 
krėtė šiurpuliai, ji nuliūdusi stebėjosi, kad šis didelis miestas 
yra toks šaltas ir toks bjaurus. 

O kitapus gatvės „Moterų laimė“ žiebė šviesias dujines lem- 
pas, toli gilumon nueinančias karolių vėriniais. Ji žengė kelis 
žingsnius į tą pusę, ją traukė vėl ir tarsi šildė šis liepsnojančios 
šviesos židinys. Mašina dar vis šniokštavo, tebebuvo veikli, 
eikvojo garą paskutiniais gūsiais, 0 tuo tarpu pardavėjai jau 
vyniojo medžiagas, kasininkai skaičiavo, kiek per dieną surinkta. 
Pro apgaravusius stiklus tik neaiškiai vibždėjo šviesos — tikrai 
it kokio neregėto fabriko viduje. Anapus lietaus uždangos šis 
reginys, tolimas, sujukęs, panėšėjo į milžinišką katilinę, kur 
matai judant juodus kūrikų šešėlius raudonos pakurų ugnies 
fone. Vitrinos skendėjo tamsoje, jų pačiame priekyje begalėjai 
įžiūrėti vien mezginių sniegynus, ir šie matinėje dujų žiburių 
šviesoje atrodė gyvi; šios šventyklos gilumoje stūksojo gatavi 
rūbai, koks nors didelis aksomo paltas, aptaisytas sidabrine la- 
pena, rodė grakštų begalvės moters profilį, ir toji moteris tar- 
tum bėgo per liūtį į kokią puotą slėpininguose Paryžiaus patam- 
siuose. 

Deniza, pasidavusi gundymui, priėjo ligi durų, nepaisė, kad 

ant jos tyška lietaus purslai. Šią nakties valandą „Moterų laimė 

žėravo it Žaizdras, ir tas žėravimas baigė ją kerėti galutinai. Di- 
deliame mieste, juodame ir nebyliame per liūtį, tame nepažįs- 
tamame Paryžiuje, ši vieta liepsnojo it jūros švyturys, jai rodėsi, 
kad tik tasai švyturys ir tėra šios gyvenamosios vietos šviesa 
ir gyvybė. Ji ėmė svajoti apie savo ateitį, kaip ji daug dirbsianti, 
kol užugdysianti savo berniokus, tačiau jai būsią dar ir kitų da- 
lykų, ji nežinojo kokių, tolimų dalykų, kurių ji ir geidė, ir baimi- 
nosi, net drebėjo. Ji prisiminė moterį, šių rūmų pamatus klojant 
mirtį sutikusią; jai darėsi baugu, jai ir šviesos tartum krauju 
raudo; paskui mezginių baltybė ją nuramino, širdyje įsikūrė 
viltis, visiškas tikrumas susilaukti džiaugsmo; tuo tarpu tyškančių 
lašų purslai atšaldė jai rankas ir apmalšino jos karštinę, kilusią 
dėl kraustymosi į naują gyvenimo vietą. 

— Tai Bura,— pasakė kažkas užpakal jos. 

Ji pasidavė į priekį ir pamatė Bura, kaip jis nesukrutėdamas 
stovėjo kitapus gatvės, priešais vitriną, kurią ji pastebėjo šian- 
dien rytą, — prieš tą įmantrią konstrukciją, sudarytą iš skėčių 
ir lazdučių. Stambus senis laikėsi šešėlyje ir ryte rijo akimis tą 
pergalingą varžovų parodą; jo veidas buvo skausmingas, jis ne- 
jautė net kaip lietus čaižo jo nuogą galvą ir sruvena žilais jo 
plaukais. 

— Jis kvailas, — pasakė tas pats balsas, — persišaldys dar. 

Deniza atsigręžė ir pamatė, kad už jos nugaros vėl susirinkusi 
visa Bodiu šeimyna. Nors jie Bura laikė kvailiu, bet ir patys, kaip 
jis, nuolat prieš savo valią ėjo žiūrėti šio reginio, draskančio 
jiems širdis. Tai buvo pamišimas kentėti. Ženevjeva labai išblyš- 
ko — ji matė, kad Kolombanui didžiai rūpi pardavėjos, kad jis 
seilę varvina, žiūrėdamas, kaip jų šešėliai kruta antrajame aukšte 
už stiklų, ponui Bodiu buvo taip pikta, jog jis tiesiog duso, o 
ponios Bodiu akys buvo pilnos ašarų, tik ji nieko nesakė. 

— Tai tu pas juos eisi rytoj, tiesa? — galiausiai paklausė 
gelumbininkas — jis norėjo pagaliau žinoti tikrai; jis juto, kad 
jo dukterėčią pavergė jo priešo kerai, kaip ir visus kitus. 

Ji pasvyravo, paskui tarė ramiai: 

— Taip, dėde, jeigu tai nebus jums per daug skaudu. 


II 


Kitą rytą, pusę aštuntos, Deniza jau vaikštinėjo priešais „Mo- 
terų laimės" duris. Ji norėjo pirma prisistatyti čia, 0 tik po to 
vesti Žaną pas jo meistrą, kuris gyveno toli, aukštutinėje Tanplio 
priemiesčio dalyje. Pripratusi anksti keltis, ji per daug paskubėjo 

išsiruošti čionai: dar tik rinkosi pardavėjai; ji drovėjosi, bijojo, 
kad kas iš jos nepasišaipytų, ir jau valandžiukę tipinėjo po Gajo- 
no aikštę. 

Pūtė šaltas vėjas, žemė jau buvo sausa. Pardavėjai, pasistatę 
apykakles, rankas susikišę į kišenes, graibstomi pirmojo žiemos 
šaltelio, skuto į darbą visomis gatvėmis, sueinančiomis į aikštę, 
o dar tik aušo palšas rytas, dangus buvo pilkas. Daugumas ėjo 
pavieniui ir lindo krautuvės gilumon, nepratardami nė žodžio, 
nemesdami nė žvilgsnio į savo kolegas, drožiančius čia pat, tuo 
pat keliu, už poros žingsnių; kiti traukė po du, po tris, per visą 
šaligatvio plotį, ir greitai kalbėjo; prieš eidami į vidų, vis tuo 
pačiu mostu metė gatvės pašalio griovin papiroso ar cigaro 
nuorūkas. 

Deniza pastebėjo, kad daugumas tų vyrų smaigstė ją akimis 
praeidami. Jai nuo to dar droviau darėsi, ji jau nebesijautė turinti 
pakankamai narsos eiti į vidų kartu su jais, ji apsisprendė įeiti 
tada, kai jų srautas bus užsibaigęs; ji raudo vien pagalvojusi, kad 
jai tektų priedurėje maišytis tų visų vyrų tarpe. Tačiau tasai jų 
srautas vis nesibaigė, ir ji, nebesikęsdama jų smalsių žvilgsnių, 
nuėjo pamažu aplink aikštę. Kai grįžo, rado priešais „Moterų 
laimę“ ilgšį vaikiną, pablyškusį, nedarnaus sudėjimo; atrodė, 
kad ir jis laukia, panašiai kaip ji, jau ketvirtis valandos. 

— Panele, — pagaliau jis sumiknojo nedrąsiai, — gal jūs čia 
tarnaujate pardavėjai 

Šio nepažįstamo vaikino užkalbinimas ją taip sujaudino, jog 
išsyk ji neatsakė nieko. 

— Nes, matote,— kalbėjo jis toliau dar labiau susidrovė- 
jęs,— aš norėčiau pamėginti, ar negalėčiau gauti čia tarnybos, 
ir gal jūs man kai ką pasakytumėt... 

Jis buvo tokšai pat baukštus, kaip ji, jis ir užkalbinti ją įsi- 
drąsino tik todėl, kad jam atrodė, jog ji irgi dreba. 

— Mielai pasakyčiau, pone, — atsakė ji pagaliau, — tiktai kad 
aš tiek pat dar težinau, kaip ir jūs — aš atėjau irgi vietos ieškoti. 

— A, štai kaip, — tarė jis, visiškai sutrikęs. 

Ir abudu labai nuraudo, abiem buvo itin nejauku stovėti prieš 
kits kitą; jų abiejų padėtis buvo vienoda, ir tas juos jausmino, 
tačiau jie nedrįso balsu net palinkėti sėkmės viens kitam. Paskui, 
kadangi juodu nebeturėjo ko daugiau šnekėti, o varžėsi vis labiau 
ir labiau, tai ir išsiskyrė nejaukiai, ir ėmėsi laukti kas sau, per 
kelis žingsnius nuo kits kito. 

O pardavėjai vis plūdo ir plūdo. Dabar Deniza girdėjo, kad 
jie juokauja, eidami pro ją, svaidydami į ją netiesiai žvilgsnius. 
Ji pasijuto dar nejaukiau, pamačiusi, kad jie darosi iš jos pramo- 
gą, ir nusprendė pasivaikščioti kokį pusvalandį, apeiti aplink 

visą kvartalą, bet tuo tarpu pamatė greit ateinantį Por Maono 
gatve jauną vyriškį ir luktelėjo truputį. Matyt, tai buvo koks sky- 
riaus vedėjas, nes visi pardavėjai jį sveikino. Jis buvo aukštas, 
balto gymio, barzda gražiai užlaikoma; jo akys buvo seno aukso 
spalvos, švelnaus spindesio; jis žvilgtelėjo įdėmiai į ją, perei- 
damas aikštę. Jau jis įėjo į krautuvę, ramus ir abejingas, o ji ir 
paliko nustėrusi, visa sujaukta jo žvilgsnio, pilna keisto jausmo, 
kuriame daugiau buvo nerimo, negu smagumo. Ją visiškai apniko 
baimė, ji ėmė leistis pamažu Gajono gatve, tada pasuko Sen Rok 
gatve ir laukė, kol vėl sugrįš drąsa. 


Tai buvo ne skyriaus vedėjas, o daug didesnė kupeta — tai 
buvo pats Oktavas Murė. Šią naktį jis buvo visiškai nemiegojęs, 
nes, išėjęs iš pobūvio pas vieną biržos agentą, jis ir dar vienas 
draugas nuvažiavo vakarienės su dviem moterimis, pasičiuptomis 
vieno teatrėlio užkulisyje. Jo ištisai užsagstytas paltas slėpė 
fraką ir baltą kaklaraištį. Jis greitai užlipo į savo butą, nusiprau- 
sė, persirengė; kai paskui atsisėdo prie savo rašomojo stalo ka- 
binete, antrajame aukšte, jis buvo tvirtas, akys gyvos, oda švie- 
žia, pilniausiai darbingas — tarytum dešimtį valandų išsiilsėjęs 
lovoje. Jo kabinetas, erdvus, apstatytas seno ąžuolo baldais, žaliu 
ripsu muštais, teturėjo vieną vienintelę puošmeną — portre- 
tą — tos pačios ponios Eduen portretą, apie kurią ligi šiol dar 
vaikščiojo kalbos šiame miesto pakraštyje. Nuo tada, kai jos 
nebeliko, Oktavas vis laikė meilingą jos atminimą, rodėsi visada 
dėkingas jai už tuos turtus, kuriais jį apipylė su juo susituokdama. 
Tad ir dabar, prieš sėsdamasis pasirašinėti tratų, padėtų ant biu- 
varo, jisai pasiuntė portretui laimingo vyro šypsnį. Argi ne pas 
ją tad jis kiekvieną dieną eidavo darbuotis po jauno našlio išdy- 
kavimų, grįžęs iš alkovų, kur jis nuklysdavo malonumų troškulio 
varomas? 

Pasibeldė į duris ir, nelaukęs kvietimo, įėjo jaunas vyras, 
aukštas ir liesas, plonomis lūpomis, smailia nosimi, šiaip labai 
korektiškas, su glotniai prišukuotais plaukais, jau pradėjusiais 
po truputėlį širmuoti. Murė pakėlė akis; paskui, vis pasirašinė- 
damas, tarė: 

— Kaip išsimiegojot, Burdonkli? 

— Dėkui, labai gerai, — atsakė tasai jaunas vyras, vaikštinė- 
damas pamažu, kaip savo namuose. 


Burdonklis, neturtingo fermerio sūnus nuo Limožo, savo 
prekybinę veiklą kitados pradėjo „Moterų laimėje“, tuo pat laiku, 
kaip ir Murė, kai dar toji krautuvė tilpo pačiame kamputyje prie 
Gajono aikštės. Labai protingas, labai veiklus, atrodė, kad jis 
lengvai turėjo pranešti savo bičiulį, ne tokį rimtą, iš pažiūros 
lengvapėdį, vėjavaikį, kuriam nuolat painiojosi visokios grės- 

mingos istorijos su moterimis; tačiau Burdonklis neturėjo nei šio 
krašto provansiečio gabumų, nei jo drąsos, nei jo pergalingos 
gracijos. Kita vertus, jis, vaduodamasis prantaus žmogaus nuo- 
voka, iš pat pradžių tam antrajam nusilenkė, užleido pirmenybę, 
ir tai be jokios kovos. Kai Murė patarė savo tarnautojams dėti 
jo įmonėn savo pinigus, Burdonklis tai padarė vienas iš pirmųjų, 
jis atidavė šefo žinion net palikimą, netikėtai gautą po vienos 
tetos; ir taip palengva, perėjęs visus tarnybos laipsnius — pabu- 
vęs pardavėju, paskui šilkų skyriaus vedėjo pavaduotoju, paskui 
vedėju, jis tapo vienu iš šeimininko patikėtinių, labiausiai bran- 
ginamų ir daugiausia sveriančių savo žodžiu, vienu iš šešių kom- 
panionų, kurie padėdavo šiajam valdyti „Moterų laimę“, nelygi- 
nant ministrų taryba kokiam neribotos valdžios karaliui. Kiek- 
vienas iš jų turėjo prižiūrėti po vieną provinciją, Burdonkliui 
buvo pavesta bendroji priežiūra. 

— Na, o jūs kaipgi? — paklausė šis familiariai. 

Kai Murė atsakė, kad visai nebuvo nė atsigulęs, jis pakraipė 
galvą ir sumurmėjo: 

— Nesveika šitaip. 

— Kodėl gi? — linksmai tarė ansai.— Žiūrėkit, aš esu mažiau 
išvargęs nei jūs, mielasis. Jums akys užpurtusios nuo miego; 
jūs pradedate apsunkti, tai dėl to, kad pernelyg jau išmintingai 
laikotės... Linksminkitės, pramogaukit, tas jums pravėdins 
galvą! 

Tokie buvo jų kasdieniniai draugiški ginčai. Burdonklis ki- 
tados mušdavo savo meilužes, užtat kad jos, kaip jis sakė, truk- 
dančios jam ramiai miegoti. Dabar jis pasidarė profesionalas 
antifeministas, nors, kas be ko, per šalį turėdavo pasimatymų, 
tik apie juos nė šnekėti nešnekėdavo — tiek maža jie tereiškė 
jo gyvenime; parduotuvėje tenkindavosi tuo, kad sunkdavo pi- 
nigus iš pirkėjų ir baisiai jas niekindavo — kam jos tokios pliuš- 
kės, kad švaisto gėrybes kvailiems skudurams. Murė, priešingai, 
mėgo pakilius jausmus, moterimis visada žavėjosi, dėjosi prieš 
jas keliaklupsčiaująs, amžinai pasiduodavo vis naujiems meilės 
kerams; jo širdies antpuoliai buvo tarsi reklama jo prekybai, ir 
galėjai sakyti, kad jis visą moteriškąją lytį gaubia tuo pačiu mei- 
lingumu, norėdamas joms kuo greičiau apsukti galvas ir laikyti 
jas savo valdžioje. 

— Aš mačiau ponią Deforž šią naktį, — kalbėjo jis toliau.— Ji 
švitėte švitėjo tame baliuje. 

— Ar tik ne su ja paskui ir vakarieniavote? — klausė kom- 
panionas. 


Murė užprotestavo. 
— O, meldžiamasis! Ji yra padori moteris, mano mielas... Ne, 

aš vakarieniavau su Eloiza, mergiūkšte iš „Foli“. Kvaila kaip 
višta, bet kokia pasiutusi! 

Jis paėmė antrą pakiuką tratų ir pasirašinėjo toliau. Burdon- 
klis vis vaikštinėjo neskubėdamas. Jis pasižiūrėjo pro aukštą 
langą į Nev Sent Ogiusten gatvę, paskui vėl priėjo ir tarė: 

— Žinot ką, juk jos keršys. 

— Kas keršys? — klausė Murė, jau spėjęs kitur nuklysti 
mintimis. 

— Ogi moterys. 

Murė pralinksmėjo dar labiau, ir tada pasirodė visa jo bruta- 
lumo gelmė, dangstoma jautuliniais garbstymais. Jis gūžtelėjo 
pečiais taip, jog tarsi pareiškė, kad jis jas visas nublokš žemėn 
kaip dykus maišus, kai tik jos, padėjusios susikrauti turtą, liks 
jam nebereikalingos. Burdonklis, atkaklus vyras, pakartojo 
šaltai: 

— Atkeršys, tikrai... Atsiras viena, kuri atkeršys už visas, 
tai neišvengiama. 

— Nėr ko bijot! — sušuko Murė tyčia provansiečių tar- 
me.— Tokia dar negimė, mano mielas. O jei gims, tai, žinote... 

Jis iškėlė plunksnakotį, pamojavo juo ir smeigė į tuštumą, 
lyg taikydamas perverti durklu neregimą širdį. Kompanionas 
vėl ėmė vaikštinėti kaip pirma, pripažindamas pranašumą savo 
šefui, nors jo ydingas genijus jam buvo nevirškinamas. Burdon- 
klis, toks akuratiškas, toks nuoseklus, beaistris, nesugebantis 
nupulti doroviškai, dar vis nesuprato kekšiško pasisekimo pas- 
lapties, nesuprato, kad Paryžius bučinyje atsiduoda tam, kas 
įžūlesnis. 

Užėjo tyla. Girdėjosi tik Murė plunksnos krebždėjimas. Po 
kurio laiko šeimininkas ėmė klausinėti Burdonklį, kaip vyksta 
pasiruošimai didžiajam žieminių mados naujienų išpardavimui, 
kuris turėjo prasidėti ateinantį pirmadienį. Tai buvo labai didelis 
dalykas, įmonė čia rizikavo visu savo turtu, nes kalbos, paskli- 
dusios mieste, buvo iš esmės teisingos. Murė metėsi į šią speku- 
liaciją kaip poetas, su tokiu pompastiškumu, su tokiu pasinešimu 
į kološalų mastą, jog atrodė, kad visa turės braškėti ir traškėti, 
kai jis spustelės. Tai buvo nauja prekybos samprata, tai buvo 
fantazijos perkėlimas į komerciją, kuris kitados kėlė nerimą po- 
niai Eduen, kuris dar ir šiandien, nepaisant pirmųjų pasisekimų, 
kartais varė siaubą indėlininkams. Jie patylomis peikė šeimi- 
ninką, kad jis per daug smarkiai puoląs; jie kaltino, kad jis neap- 
galvotai didinąs parduotuvės skyrius, kad tai esą pavojinga, 
nes negalima iš anksto žinoti, ar išaugs pakankamai klientūra; 
jie ypač tada drebėdavo, kai matydavo, kaip jis visus turimus 
gyvuosius pinigus pasiima iš kasos ir meta į kokią rizikingą ope- 

raciją, kaip priverčia stirtas prekių, nepasilikęs atsargoj nė skati- 
ko. Taip ir dabar, ką tik išmokėjus dideles sumas už namų per- 
statymą, visi kapitalai, kiek dar buvo likę, buvo paleisti apyvar- 
ton — dar vieną kartą viršaus susidarė padėtis: arba laimėti, arba 
žūti. O jisai tarp tų sumišusių žmonių laikėsi linksmas, trium- 
fuojantis, visiškai tikras laimėsiąs milijonus, kaip vyras, kurį 
dievina moterys, kurio jos niekad neapleis. Ir kai Burdonklis 
leido sau išreikšti kai kuriuos būkštavimus, ar ne per smarkiai 
plečiami tie skyriai, kurių pelningumas tebebuvo abejotinas, 
Murė tiktai nusijuokė visiškai pasitikinčio žmogaus juoku ir 
sušuko: 

— Būk ramus, mano mielas, mūsų įmonė dar per maža! 

Burdonklį tie žodžiai apstulbino visiškai, jis to nė slėpti ne- 
bebandė. Dar per maža! Mados naujienų parduotuvė, turinti 
devyniolika skyrių ir keturis šimtus tris tarnautojus! 

— Na taip, iš tikrųjų! — kalbėjo Murė.— Pusantrų metų 
nepraeis, ir mes turėsim plėstis dar... Aš apie tai galvoju rimtai. 
Šią naktį ponia Deforž man prižadėjo surengti rytoj pas save 
susitikimą su vienu žmogumi... Žodžiu, mudu pasitarsim, kai 
mintis subres. 

Baigęs pasirašinėti tratas, Murė atsikėlė, patapšnojo drau- 
giškai per petį kompanionui, kuris vargais negalais peikėjosi. 
Tas atsargių žmonių baiminimasis aplinkui buvo jam pramoga. 
Vieną sykį, užėjus atvirumui, kurį mėgdavo kartais užkrauti savo 
artimiesiems, Murė pareiškė, kad jis po teisybei esąs žydiškesnis 
už visus žydus, kiek tik jų yra pasaulyje: jis esąs atsigimęs į savo 
tėvą — iš jo paveldėjęs pinigo pamėgimą ir linksmą būdą taip 
pat kaip išorę ir vidaus ypatybes; tuo tarpu iš motinos jis turįs 
kibirkštėlę neramios fantazijos, ir tai turbūt esąs svarbiausias jo 
laimėjimų šaltinis, nes jis jaučiąs, kad jo nežabota drąsa turinti 
neįveikiamą galią. 

— Jūs gi žinote gerai, kad jūsų žmonės eis su jumis iki ga- 
10, — pasakė baigdamas Burdonklis. 

Prieš eidami apžiūrėti įmones, kaip kiekvieną rytą, juodu 
dar ėmėsi sutvarkyti kai kurias smulkmenas. Juodu peržiūrėjo 
naują kvitarą, ką tik Murė sugalvotą pardavimams žymėti. Jis 
buvo pastebėjęs, kad išėjusios iš mados, susenusios prekės yra 
išparduodamos tuo greičiau, kuo daugiau duodama pardavėjams 
procentų nuo jų kainos; šiuo reiškiniu jis pagrindė naują prekia- 
vimo būdą. Jis įvedė tokią tvarką, kad nuo šiol būtų suinteresuoti 
apyvarta visi pardavėjai, kad ir ką parduodami — jiems turėjo 
būti mokamas tam tikras ptocentas nuo kiekvieno audeklo ga- 
baliuko, nuo kiekvieno parduoto daiktelio; tas it skruzdėlyną su- 
judino visą prekybos darbuotojų pasaulį, tarnautojai ėmė dėl tų 

nuošimčių smaugtis savo tarpe, šeimininkas iš to luposi pelną. 
Toji kova tapo pelningiausiąja priemone šeimininko rankose, 
organizaciniu principu, kurį jis nuolat taikė praktikoje. Jis kir- 
šino aistras, pjudė žmones vienus prieš kitus, leido stambiajam 
ėsti smulkųjį, o pats tuko nuo tų ėstynių. Kvitaro pavyzdys buvo 
patvirtintas: viršuje, šaknelėje ir nuplėšiamajame talonėlyje, 
buvo vieta įrašyti parduotuvės skyriui ir pardavėjo numeriui; 
abiejose buvo kolonėlės žymėti metrų kiekiui, artikului ir kainai; 
pardavėjas turėjo tik pasirašyti talonėlį ir atiduoti į kasą. Tuo 
būdu labai palengvėjo kontrolė: pakanka tik sugretinti talonus, 
kasos nusiųstus į atsiskaitymo biurą, su šaknelėmis, likusiomis 
pas pardavėjus. Tad pardavėjai kas savaitė atsiima savo nuo- 
šimčius, savo premijas, be jokių paklaidų. 

— Mus mažiau apvaginės dabar,— tarė Burdonklis paten- 
kintas.— Čia jūs puikiai sugalvojote. 

— O aš galvojau šią naktį dar apie kitą dalyką, — dėstė Mu- 
rė.— Taip, mano mielas, šią naktį, per tą vakarienę... Aš ketinu 
atsiskaitymų biuro tarnautojams skirti nedideles premijas už 
kiekvieną klaidą, kurią jie ras talonuose, tikrindami su šaknelė- 
mis... Suprantat, mes nuo šiol būsime ramūs, kad jie nepraleis 
nė vienos klaidos nepastebėję, greičiau išras klaidas net ten, 
kur jų nebus. 

Jis nusijuokė, o Burdonklis tik žiūrėjo į jį ir gėrėjosi. Šitas 
naujas kovos dėl būvio panaudojimas jį sužavėjo: Murė buvo 
valdymo mechanikos genijus, jis sugalvojo organizuoti įmonės 
veiklą taip, kad, eksploatuodamas kitų žmonių apetitus, galėtų 
ramiai tenkinti savo paties apetitą. Jis dažnai sakydavo: jei no- 
ri išspausti iš žmonių viską, ką tiktai jie gali, ir dar net jų dorą 
pakutenti, turi visų pirmiausia padaryti taip, kad jie susidaužtų 
kaktomuša su savo pačių poreikiais. 

— Na, lipam žemyn! — tarė Murė.— Reikia žiūrėti, kaip 
rengiamasi išpardavimui... Šilkų partija atvyko vakar, taip? 
Butmonas turi būti prie priėmimo. 

Burdonklis sekė iš paskos. Priėmimo tarnyba buvo pusrūsyje, 
nuo Nev Sent Ogiusten gatvės. Ten šaligatvio lygyje buvo įreng- 
tas liukas, ten ir būdavo iškraunami atgabenti prekių vežimai. 
Prekės būdavo pasveriamos, paskui nuleidžiamos čiuožtinai gana 
staigiu nuolydžiu, kurio ąžuolinės lentos ir geležys blizga, pakų 
ir ryšulių nuzulintos. Visos atvežamos prekės sugarmėdavo pro 
šiuos žiojinčius trapo nasrus; jie rydavo ir rydavo be galo — čia 
audeklai virsdavo it upės krioklys į prarają. O kai ateidavo di- 
džiojo išpardavimo metas, tai šituo nuolydžiu čiuoždavo į pus- 
rūsį srautas be jokio pertrūkio — Lijono šilkai, Anglijos vilnonai, 
Flandrijos drobės, Elzaso perkeliai, Ruano kartūnai; krovinių 

vežimų kartais privažiuodavo tiek, jog iškrauti nespėdavo, tu- 
rėdavo laukti eilės; pakai, čiuoždami angos gilumon, ūždavo 
ir dundėdavo it uolos, griūvančios į vandenyno gelmę. 

Murė priėjęs stabtelėjo pažiūrėti, kaip vyksta prekių iškro- 
vimas. Darbas virė, dėžės čiuožė ir čiuožė pačios, visai nesimatė 
žmonių, kurių rankos jas iš viršaus leido; atrodė, kad tos dėžės 
savaime plaukia it šaltinio vandenys iš kažkur ten aukščiau. 
Paskui pasipylė pakai, vartaliodamiesi it paristi akmenys. Murė 
žiūrėjo ir netarė nė žodžio. Jo šviesiose akyse tačiau šis prekių 
tvanas, šis srautas, nešąs tūkstančius frankų kas minutėlė, žiebė 
žaižaruojančius žiburiukus. Dar niekad jis nebuvo taip aiškiai 
įsisąmoninęs, jog jau yra stojęs į mūšį. Tad šitą prekių tvaną 
reikės dabar paskleisti visuose Paryžiaus pašaliuose. Jis nepravė- 
rė burnos, jis varė apžiūrą toliau, 

Pilkoje šviesoje, įeinančioje pro plačias atokvėpio angas, 
viena vyrų ekipa priiminėjo krovinius, tuo tarpu kita atkalinėjo 
dėžes ir atrišinėjo pakus, o skyriaus vedėjai čia pat stovėjo ir 
žiūrėjo. Vienu skruzdėlynu irbėjo visas pusrūsis, visa ta patalpa 
su ketaus pilioriais, remiančiais skliautus, su nuogomis cemen- 
tuotomis sienomis. 


— Atitinka, Butmonai? — paklausė Murė, artindamasis prie 
jauno vyro, tikrinančio vienos dėžės turinį. 

— Taip, turi atitikti — atsakė šis.— Bet aš dar turėsiu skai- 
čiuoti visą rytą. 

Skyriaus vedėjas greitosiomis tikrino, ar prekės atitinka 
faktūrą, stovėdamas priešais didelį prekystalį, ant kurio vienas 
iš jo pardavėjų krovė paskirai šilko rietimus, imdamas iš dėžės. 
Už jų stovėjo kiti prekystaliai, lygiagrečiai su pirmuoju, visi 
apkrauti prekėmis, kurias žiūrinėjo, tikrino pulkelis tarnautojų. 
Visur buvo išpakuojamos ir priimamos prekės; atrodė, kad ten 
perdėm maišėsi įvairiausi audeklai, — juos tyrė, vartė, ženklino, 
o balsai gauste gaudė. 

Butmonas, jau pasidaręs žymus prekybininkų tarpe, buvo 
apskritaveidis linksmas vyras su juoda kaip degutas barzda ir 
gražiomis kaštaninėmis akimis. Kilęs iš Monpeljė, pabaldūnas, 
gerklonas, pardavėjas ne kažin koks; tačiau kai reikia prekes 
užpirkti, tai jis neturi sau lygaus. Jį atsiuntė į Paryžių tėvas, 
turįs mados naujienų krautuvę Monpeljė; kai pareikalavo grįžti 
manydamas, kad sūnus jau pakankamai visko prisižiūrėjo ir galės 
būti jo įpėdinis, sūnus griežtai atsisakė klausyti; nuo to laiko 
prasidėjo tėvo ir sūnaus varžybos — tėvas plūkėsi su savo smul- 
kia provinciališka įmonėle ir nertėjo matydamas, kad sūnus, 
paprastas pardavėjas, už jį triskart daugiau uždirba, 0 sūnus 
šaipėsi iš savo tėvo senovinio atsilikusio verslo, gyrėsi savo 

uždarbiais ir vertė aukštyn kojom visus namus, kada tik parva- 
žiuodavo apsilankyti. Jis, kaip ir kiti skyrių vedėjai, be pastovios 
trijų tūkstančių frankų algos, gaudavo dar tam tikrą nuošimtį 
nuo parduotų prekių vertės. Monpeljė miestas, apstulbintas ir 
baukščios pagarbos kupinas, kartojo, kad Butmono sūnus pernai 
metais susišlavęs į kišenę ar ne penkiolika tūkstančių frankų; 
čia esanti tiktai pradžia, ir Žmonės pranašavo suglumusiam tė- 
vui, kad būsią dar ir gražiau. 

Tuo tarpu Burdonklis paėmė vieną rietimą šilko ir atidžiai, 
kaip nusimanantis žmogus, ėmė žiūrėti jo kokybę. Tai buvo fajis 
su žydrais ir sidabriniais ruožiukais pakraščiuose, garsusis „Pa- 
ryžiaus laimės" fajis, iš jo Murė tikėjosi daugiausia pelnyti. 

— Jis iš tikro yra labai geras, — burbtelėjo Burdonklis. 

— O dar labiau — efektingas, — tarė Butmonas.— Tik Diu- 
montejis ir gali mums gaminti tokį... Per paskutinę mano išvyką, 
kai susivaidijau su Gožanu, Diumontejis ketino net šimtu staklių 
imti austi šito pavyzdžio medžiagą, tik reikalavo pridėti dvide- 
šimt penkis santimus nuo metro. 

Butmonas beveik kas mėnuo važiuodavo į fabrikus, gyven- 
davo kiek laiko Lijone, apsistodavo geriausiuose viešbučiuose; 
jis buvo įgaliotas mokėti fabrikantams gyvais pinigais. Aplamai 
jis turėjo absoliutinę veiksmų laisvę, jis pirkdavo, kas tik jam 
patikdavo, su ta viena sąlyga — kad jo skyriaus apyvarta kiek- 
vienais metais augtų pagal tain tikrą užplanuotą skalę; kaip tiktai 
nuo šito apyvartos augimo jis ir gaudavo tam tikrus pelno nuo- 
šimčius. Iš viso jo padėtis „Moterų laimėje“, kaip ir kitų skyrių 
vedėjų, jo kolegų, buvo ypatinga: jie turėjo būti komersantai 
specialistai įvairių komersantų bendruomenėje, savotiškoje 
didelėje prekybos visuomenėje. 

— Vadinasi, nuspręsta, — kalbėjo jis toliau,— jo kaina bus 
penki frankai šešiasdešimt... Jūs žinote, kad tai yra beveik pirki- 
mo kaina. 

— Taip, taip, penki šešiasdešimt,— gyvai pritarė Murė,— 
nors aš, jei būčiau vienas, pardavinėčiau su nuostoliu. 

Skyriaus vedėjas skaniai nusijuokė. 

— O, man tai nė nebereikia geriau... Tada parduotume tri- 
gubai daugiau, o mano vienintelis interesas — kad kuo daugiau 
suplauktų į kasą... 

Tačiau Burdonklis liko rimtas, lūpas sučiaupęs. Jis gaudavo 
procentus nuo bendrojo pelno, tai mažinti prekių kainas jam ne- 
buvo naudinga. Išties jo vykdomos kontrolės dalykas buvo pri- 
žiūrėti įkainius, kad Butmonas, sekdamas vien savo noru daugiau 
parduoti, neimtų pardavinėti su per mažu pelnu. Kita vertus, 
Burdonkliui vėl kilo nerimasčiai: tų reklamos kombinacijų esmės 

jis niekaip negalėjo sugauti. Jis įsidrąsino ir paprieštaravo 
taip: 

— Jei mes atiduosim po penkis šešiasdešimt, tai bus vis tiek 
kaip parduoti su nuostoliu, kadangi reikės atgauti išlaidas, o jų 
yra apsčiai... Visur šitą medžiagą pardavinėtų po septynis 
frankus. 

Murė užsidegė. Jis pliaukštelėjo delnu per šilką, sušuko ner- 
vingai: 

— Na tik aš tą žinau ir kaip tik dėl to noriu pateikti dovaną 
mūsų pirkėjoms... Iš tikro, mano mielas, jūs niekad nežinosit, 
kokios yra moterys. Supraskit gi, juk jos plėš tą šilką viena kitai 
iš rankų! 

— Be abejonės, — įsiterpė kompanionas, vis dar nenusileis- 
damas, — ir kuo jos daugiau plėšysis, tuo mes daugiau nuostolio 
turėsim. 

— Nuostolio turėsim keletą santimų nuo šito artikulo, taip, 
žinoma. O kaip toliau bus? Pamanykit, kokia bėda! Juk mes su- 
trauksim pas save visas moteris ir turėsim jas savo valdžioje, o 
jos, suviliotos, pakvaišusios, išvydusios stirtas mūsų prekių, 
tuštins savo kapšus nė nebeskaičiuodamos! Visas gudrumas, mano 
mielas, — tai jas įkaitinti, uždegti, o tam reikia prekės, kuri visas 
vilioja, kuri padaro sukrečiantį įspūdį visai klientūrai. O jau tada 
galėsit parduoti ir kitas prekes tomis pat kainomis, kaip bet kur 
kitur, ir moterys tikės, kad pas jus jas pirko pigiau. Taip antai 
mūsų „Auksinė oda , toji tafta po septynis penkiasdešimt, — juk 
ji visur pardavinėjama po tiek pat, o betgi moterys tariasi daug iš- 
lošusios, jei gauna jos nusipirkti pas mus, ir ji puikiausiai atlygins 
„Paryžiaus laimės“ nuostolius... Jūs pamatysit, pamatysit! 

Jis darėsi iškalbus. 

— Supraskite gi! Aš noriu, kad „Paryžiaus laimė“ per savai- 
tę padarytų perversmą rinkoje! Tas šilkas — tai mūsų koziris, ir 
jis, niekas kitas, išgelbės mus ir duos mums reikalingą postūmį. 
Visi kalbės tik apie šitą fajį, žydri ir sidabriniai ruožiukai bus pa- 
žįstami nuo vieno Prancūzijos krašto ligi kito... ir jūs pamatysit, 
kiek bus verksmo ir dantų griežimo mūsų konkurentams. Smul- 
kiesiems prekybininkams vėl bus sparnas pakirstas. Visi tie šlam- 
štininkai, stimpą nuo reumato savo drėgnuose kromeliuose, ten 
ir galą gaus! 

Tarnautojai, tikriną siuntinius, apstoję savo šeimininką, klau- 
sėsi ir šypsojo. Jis mėgo kalbėti, mėgo, kad vis būtų jo teisybė. 
Burdonklis nusileido ir šį kartą. Tuo tarpu dėžė buvo jau ištuštin- 
ta, du yyrai atplėšė naują. 

— Bet fabrikantams tai tas dalykas anaiptol nesišypso,— 
kalbėjo Butmonas. — Lijoniškiai niršte niršta ant jūsų, jie sako, 


kad jūsų kainų mažinimai varo juos į bankrotą... Žinote, Gožanas 
man įsakmiai paskelbė karą. Taip, jis davė žodį, kad veikiau su- 
tiks teikti ilgalaikius kreditus smulkiesiems prekybininkams, 
negu priimti mūsiškes kainas. 

Murė gūžtelėjo pečiais. 

— Jei Gožanas neįgaus proto, — pasakė jis,— Gožanas išeis 
šunų lodyti... Ir ko jiems bėdoti? Mes mokame tučtuojau, mes pa- 
imame visa, ką tik jie pagamina, ir jiems kuo mažiausia turėtų 
kliūti kainų mažinimas... O kita vertus — gana to, kad publika 
patenkinta. 

Tarnautojas tuštino jau kitą dėžę, o Butmonas vėl ėmėsi žiūrė- 
ti rietimus, tikrindamas pagal faktūrą. Kitas tarnautojas ant pre- 
kystalio galo ženklino prekes tam tikrais šifrais, o, tikrinimą bai- 
gus, faktūra, pasirašyta skyriaus vedėjo, turėjo keliauti į viršų, į 
centrinę kasą. Murė pastovėjo, pažiūrėjo, kaip eina tasai darbas, 
kaip išpakuojamos prekės, kurios augo kalnais ir rodės, kad už- 
tvins visą patalpą, tada, netaręs nė žodžio, nuėjo Burdonklio lydi- 
mas, panašus į karvedį, patenkintą savo kariuomene. 

Juodu iš lėto perėjo visą pusrūsį. Pro atokvėpio angas vienur 
kitur krito drumzgana šviesa; užkampiuose ir siauruose korido- 
riuose visą laiką žibėjo lemputės. Koridoriuosęe,buyo narvų, ap- 
tvertų grotelėmis, kur įvairūs skyriai laikė savo prekių atsargas. 
Šeimininkas praeidamas dirstelėjo į kaloriferį, kurį ketino pirma- 
dienį pirmąjį sykį užkurti, ir į Mažą ugniagesių postą palei milži- 
nišką skaitiklį geležiniame narve. Virtuvė ir valgyklos, iš rūsių 
perdirbtos į mažas sales, buvo kairėje, tame kampe, kur į Gajono 
aikštę... Pagaliau, kitame pusrūsio gale, jis aplankė skyrių, kuris 
pristatydavo prekės į namus. Prekių ryšuliukai, kurių pirkėjos 
suskirstomi į lentynas, atitinkančias Paryžiaus miesto kvartalus; 
paskui jie plačiais laiptais kaip tik priešais „Senojo Elbeio' duris 
keliaudavo į furgonus, stovinčius palei šaligatvį. Mechaninėje 

„Moterų laimės“ veikloje šie laiptai į Mišodjerės gatvę be palio- 
vos bogindavo lauk prekes, surytas nuolydžio nasrų iš Nev Sent 
Ogiusten gatvės, apėjusias viršuje savo kelią pro prekystalių ma- 
šineriją. 

— Kampjonai,— kreipėsi Murė į to skyriaus vedėją, buvu- 
sį puskarininkį, lieso veido žmogų, — kodėl šešios poros paklo- 
džių, pirktos vakar apie antrą valandą vienos ponios, nebuvo jai 
nuneštos vakare? 


— Kur gyvena toji ponia? — paklausė tarnautojas. 
— Rivoli gatvėj, Alžyro gatvės kampas... Ponia Detorž. 


Šią ryto valandą skirsty mo stalai dar tebebuvo tušti, lentynose 
tebuvo tiktai keletas paketukų, užsilikusių nuo vakar. Kol Kam- 


37 


pjonas rausėsi po tuos paketukus, pirma pasitikrinęs registre, 
Burdonklis žiūrėjo į Murė mąstydamas, kad štai šis Žmogus žino 
viską, rūpinasi viskuo, net naktį, net restoranuose, net savo mei- 
lužių alkovuose,— velnias, ne žmogus! Galiausiai skyriaus vedė- 
jas išsiaiškino, kas ten buvo užkliuvę: kasa davė klaidingą nume- 
rį, ir paketas grįžo. 

— Kuri kasa taip padarė? — klausė Murė. — Kaip sakot? De- 
šimta kasa... 

Ir, atsigręžęs į kompanioną: 

— Dešimta kasa — tai Alberas, taip?.. Reikės pasakyti jam 
porą žodžių. 

Bet, prieš eidamas apžiūrėti pačios parduotuvės, jis panorėjo 
dar užlipti į ekspedicijos tarnybą, kuri turėjo keletą kambarių 
trečiajame aukšte. Čia suplaukdavo visi užsakymai iš provincijos 
ir iš užsienio; kiekvieną rytą jis užsukdavo peržiūrėti korespon- 
dencijos. Per dvejus paskutinius metus toji korespondencija augo 
diena į dieną. Tarnyba, kurioje iš pradžių dirbo kokia dešimtis 
tarnautojų, dabar jau privalėjo daugiau nei trisdešimties. Vieni 
atplėšinėjo laiškus, kiti juos skaitė, susėdę abipus stalo; dar kiti 
juos skirstė, žymėjo kiekvieną tam tikru numeriu, kurį rašė ir ant 
tuščios dėžės; paskui, kai laiškai išskirstyti po įvairius skyrius ir 
kai skyriuose atrinkta kas reikia, į tas dėžes paeiliui sukrauna 
užsakytas prekes pagal numerius. Po to belieka tik sutikrinti ir 
supakuoti; gretimam kambary darbininkų ekipa nuo ryto ligi va- 
karo dėžes kalė ir raišiojo. 

Murė uždavė įprastinį klausimą: 

— Kiek laiškų šį rytą, Levaserai? 

— Penki šimtai trisdešimt keturi, pone, — atsakė ekspedici- 
jos tarnybos viršininkas. — Kai pirmadienį prasidės didysis iš- 
pardavimas, manau, kad nepakaks darbuotojų. Vakar ir taip jau 
Vos vos suspėjome. 


Burdonklis linktelėjo galvą patenkintas. Jis netikėjo, kad 
antradienį galėtų būti penki šimtai trisdešimt keturi laiškai. Ap- 
link stalą tarnautojai atidarinėjo ir skaitė laiškus, ir tolydžio gir- 
dėjosi popierių čežėjimas, o prie dėžių jau ėmė rinktis prekės. 
Ši tarnyba buvo viena iš sudėtingiausių ir svarbiausių įmonėje: 
čia niekad neatslūgo darbymečio karštis, nes buvo taip nustaty- 
ta, kad visi užsakymai, gauti tos dienos rytą, turi būti išpildyti 
iki tos pat dienos vakaro. 

— Bus jums duota žmonių tiek, kiek reikės, Levaserai, — atsa- 
kė Murė, vienu akies moju nustatęs, kad darbas šioje tarnyboje 
eina gerai. — Jūs gi žinote, kada yra: darbo, mes neatsisakome 
duoti Žmonių. 

Viršuje, pačioje pastogėje, buvo kambariai, kur gyveno par- 

davėjos. Murė tačiau nulipo žemyn ir užėjo į centrinę kasą, esan- 
čia šalia jo kabineto. Tai buvo kambarys, perdarytas stikline sie- 
na su langeliu variniuose rėmuose; jame matėsi didelė nedega- 
moji spinta, įstatyta sienoje. Čia du kasininkai surinkdavo paja- 
mas, kurias kiekvieną vakarą jiems atiduodavo Lomas, vyriau- 
siasis pardavimo kasininkas; jie dorodavosi su išlaidomis, apmo- 
kėdavo fabrikantams, personalui — visiems žmonėms ir žmone- 
liams, kas tik įmonės lėšomis mito. Iš kasos kambario buvo durys 
į kitą kambarį, užverstą žaliais aplankais, kame dešimt tarnau- 
tojų tikrino faktūras. Toliau ėjo dar vienas biuras — atsiskaity- 
mų biuras: šeši jauni vyrai, užsigulę ant juodų pultų, susikrovę 
užpakal savęs registrų šūsnis, skaičiavo, už kiek kieno parduota ir 
kiek nuošimčių priklauso kuriam pardavėjui, tikrindami jų talo- 
nėlius. Ši tarnyba, dar tik šviežiai įsteigta, veikė prastai. 
Murė ir Burdonklis perėjo kasą ir tikrinimų biurą. Po to juodu 
įėjo į atsiskaitymo biurą, kur jauni berniokai niekus tauškė ir ki- 
keno; šeimininkui įėjus, jie krūptelėjo iš netikėtumo. Murė nė- 
maž ant jų nesibarė, tik išaiškino, kaip ir kokias premijas jis nu- 
mato mokėti tiems, kas suras bent vieną klaidą pardavimo talo- 
nuose; kai jis išėjo, tarnautojai jau nebesijuokė, o šoko prie dar- 
bo it pentinais suraginti ir ėmė karštai ieškoti klaidų. 
Žemutiniame aukšte, parduotuvėje, Murė nuėjo tiesiai į de- 
šimtą kasą, kur Alberas Lomas, laukdamas pirkėjų, gludinosi na- 
gus. Firmos tarnautojų tarpe buvo kalbama apie „Lomų dinastiją“ 
nuo to laiko, kai ponia Oreli, gatavų rūbų skyriaus vedėja, įtaisė 
savo vyrą vyriausiuoju kasininku, o ne ką trukus jai pavyko 
įbrukti į mažmeninio pardavimo kasą ir savo sūnų Alberą, ilgšį 
berną, išblyškusį pasileidėlį, iš visų tarnybos vietų vejamą ir jau 
nemaža rūpesčių jai pridariusį. Tačiau Murė, priėjęs prie šio ber- 
nioko, nusišalino iš pirmojo plano: jam koktu buvo kompromi- 
tuoti savo orumą žandariškais veiksmais, o kur kas labiau tiko 
jo skoniui ir jo taktikai — būti maloninguoju dievu. Jis kumšte- 

davo pavedama vykdyti bausmes. 

Ponas Alberai,— tarė šis rūsčiai, — jūs dar kartą supainio- 
jote adresą, ir paketas grįžo... Tai yra nepakenčiama. 

Kasininkui rodėsi, kad reikia gintis, — jis šaukėsi liudytoju 
pasiuntinį, kuris sudarė paketą. Pasiuntinys, vardu Žozefas, irgi 
priklausė Lomų dinastijai — jis buvo Albero įbrolis, į tarnybą 
patekęs vis per tą pačią įtakingąją ponią Oreli. Kasininkas norė- 
jo, kad Žozefas suverstų visą kaltę pirkėjai, o tasai tik mikčiojo ir 
pašėsi barzdelę, ilginančią jo rečiuotą veidą,— jame grūmėsi 
seno kareivio sąžinė, kita vertus — dėkingumas savo gerada- 
riams, 

— Duokit Žozefui ramybę, — riktelėjo pagaliau Burdonklis,— 
o labiausiai — nepostringaukit taip daug... Jūsų laimė, kad mes 
atsižvelgiame į jūsų motinos nuopelnus! 

Bet šią akimirką atbėgo senis Lomas. Jo kasa buvo prie durų, 
iš jos matėsi sūnaus kasa, stovinti pirštinių skyriuje. Jis buvo jau 
visiškai Žilas, aptukęs nuo sėdimo darbo, veidas jo buvo patižęs, 
nusidėvėjęs, tartum nublukęs nuo pinigų spindesio, nuo amžino 
pinigų skaičiavimo. Jis buvo vienrankis, beturėjo tik kairę ranką, 
dešinė buvo amputuota, tačiau tas jam nėmaž nekliudė darbuotis, 
kiti net tyčia e.davo pasižiūrėti, iš smalsumo, kaip jis skaičiuoja 
surinktus pinigus, — taip jam Žžvaliai slysdavo pro kairės pirštus 
ir banknotai, ir monetos. Šabli miesto mokesčių rinkėjo sūnus, 
atsidūręs Paryžiuj, tarnavo pas vieną pirklį prie Por o Veno. 
Paskui, gyvendamas Kiuvjė gatvėje, vedė savo namsargio, smul- 
kaus siuvėjo elzasiečio, dukterį; nuo tos dienos jis jau visą gyve- 
nimą buvo po žmonos padu, o jos komerciniai gabumai jį tiesiog 
stulbino. Ji, gatavų drabužių skyriaus vedėja, užvarydavo ligi 
dvylikos tūkstančių frankų, tuo tarpu jis pats tegaudavo tik pen- 
kis tūkstančius frankų nustatytos algos. Jo pagarba moteriškei, 
nešančiai tokius pinigus į namus, buvo taikoma ir sūnui, jos pa- 
gimdytam. 

— Kas atsitiko? — murmėjo jis. — Alberas padarė ką nors? 

Dabar Murė, savo papratimu, išėjo į sceną suvaidinti gerojo 
valdovo vaidmens. Kai jau Burdonklis įvarė baimės, jis galėjo 
pasirūpinti savo populiarumu. 

— Mažmožis;— burbtelėjo jis. — Mano mielas Lomai, jūsų 
Alberas yra vėjavaikis, jis turėtų imti pavyzdį iš jūsų. 

Paskui, keisdamas pokalbį, pasirodydamas iš dar simpatiškes- 
nės pusės: 

— O kaip koncertas vakar?.. Ar gerą vietą turėjot? 

Tvikste nutvisko palši seno kasininko skruostai. Jis turėjo 
tik tą vieną silpnybę — muziką, slaptą silpnybę, kurią tenkino, 
duodamasis po teatrus, po koncertus, repeticijas; kad ir vien- 
rankis palikęs, jis vis viena grojo valtorna, naudodamasis gudriai 
sugalvotais laikytuvėliais; jo Žmona, ponia Lom, nepakęsdavo 
triukšmo, užtat jis vakare apvyniodavo savo instrumentą skar- 
malais ir vis tiek pūsdavo, ligi ekstazės džiūgaudamas keistais, 
dusliais garsais, savo paties išgaunamais. Taip jau susidėstė gy- 
venimas, kad jo namų židinys buvo pakrikęs, ir muzika tebuvo 
vienintelė jo priebėga. Muzika ir kasos pinigai — štai visa, ką 
jis žinojo pasaulyje, jei neskaitysime dieviško savo žmonos gar- 
binimo. 

— Labai gerą vietą turėjau, — atsakė jis, o akys švietė spin- 
dėjo. — Jūsų gerumas begalinis, pone, 


Murė mėgo glostyti kitų aistras, užtat jis kai kada atiduodavo 
Lomui bilietus, kuriuos jam brukte įbrukdavo labdaringos ponios, 
koncertų rengėjos. Ir čia jis galutinai pakerėjo senį muzikantą, 
sušukdamas: 

— O! Bethovenas! O! Mocartas!.. kokia muzika! 

Nelaukęs atsakymo, Murė nužingsniavo prie Burdonklio, jau 
pasiruošusio eiti per skyrius. Centrinėje halėje, vidaus kieme su 
stiklo stogu, buvo šilkų skyrius. Pirmiausia juodu užsuko į galeri- 
ją iš Nev Sent Ogiusten pusės, kurioje nuo vieno galo ligi kito 
buvo pardavinėjami baltiniai. Jokių negerovių čia jiems į akis 
nekrito, ir jie pamažu traukė toliau tarp pagarbiai sustojusių par- 
davėjų. Toliau jie peržvelgė kartūnų ir trikotažo skyrius, ir čia 
taip pat visur viešpatavo tvarka. O vilnonių medžiagų skyriuje, 
per visą galeriją, statmeną Mišodjerės gatvei, Burdonklis vėl 
griebėsi didžiojo egzekutoriaus vaidmens, pamatęs vieną vaikiną 
sėdint ant prekystalio, išblyškusį po nemiegotos nakties; tas vai- 
kinas, vardu Ljenaras, turtingo mados naujienų pirklio Anžere 
sūnus, nulenkė galvą ir išklausė pabarimo. Jis bijojo tik vieno 
dalyko — kad nepasibaigtų jam ši tinginiavimo, nieku nesirūpi- 
nimo ir smaguriavimų gadynė, kad tėvas ėmęs neparsivarytų jo 
namo, į provinciją. Nuo šiol pastabos ėmė pilte piltis, galeriją, 
kur nuo Mišodjerės gatvės pusės, ištiko uraganas: gelumbių sky- 
riuje vienas pardavėjas, dirbąs dar be algos, iš pradedančiųjų, 
kurie miega čia pat skyriuje, parėjo iš miesto po vienuoliktos va- 
landos; kitas, iš galanterijos skyriaus, buvo užkluptas rūsyje su 
cigarete. Tikra audra betgi kilo tiktai pirštinių skyriuje — ji už- 
griuvo vieną paryžietį, retą šioje įmonėje, gražuolį Minjo, kaip 
Jį visi vadino, muzikantės arfistės pavainikį sūnų: jo kaltė buvo 
tokia, kad pakėlė skandalą valgykloj, ėmė skųstis valgiu. Tar- 
nautojai valgydavo trimis pamainomis: viena — pusę dešimtos, 
kita — pusę vienuoliktos, trečia — pusę dvyliktos; tasai vaikinas 
teigė, kad, valgydamas trečioje pamainoje, visada gaunąs padažo 
padugnes, visada ant galo liekančios prastesnės porcijos. 

— Kaip? Valgis negeras? — klausė Murė naivia mina, atvė- 
ręs pagaliau burną. 

Buvo skiriama tiktai pusantro franko per dieną vienam žmo- 
gui, o valgyklos vedėjas, nuožmus overnietis, dar iš tų pačių 
ir sau kišenę prisipildavo, tai valgis išties buvo itin blogas. Bet 
Burdonklis gūžtelėjo pečiais: vedėjas turėjo patiekti kasdien ke- 
turis šimtus pusryčių ir keturis šimtus pietų, tegu ir trimis pa- 
mainomis, tai ko čia norėti, kad jis labai jau taip rūpintųsi valgių 
skanumu. 

— Nesvarbu, — varė savo geraširdis šeimininkas, — aš noriu, 
kad visi mūsų darbuotojai būtų valgydinami sveikai ir sočiai... 
Aš pasikalbėsiu su vedėju. 

Ir Minjo skundas buvo palaidotas. Dabar, grįžęs, nuo kur pra- 
dėjo apžiūrą, stovėdami priedurėje, tarp skėčių ir kaklaraiščių, 
Murė ir Burdonklis išklausė raportą, pateiktą vieno iš keturių 
inspektorių, kuriems buvo pavesta prižiūrėti parduotuvę. Dėdė 
Žuvas, buvusis kapitonas, nusipelnęs ordiną prie Konstantinos, 
dar gražus vyras su smagurio nosimi ir didinga plike, jiems ap- 
skundė vieną pardavėją, kad tasai už paprastą pastabą išplūdęs 
jį „senu kvėša ; pardavėjas buvo tučtuojau atleistas. 

Šiuo metu pirkėjų dar nebuvo parduotuvėje. Vien šio kvarta- 
lo namų šeimininkės vaikštinėjo po tuščias galerijas. Prie durų 
vienas inspektorius, kuris žymėjo tarnautojų atvykimą, užvertė 
savo registrą ir rašė pavėlavusiųjų sąrašą. Buvo tas metas, kada 
pardavėjai stojosi į savo vietas skyriuose, iššluotuose ir iššluosti- 
nėtuose nuo penktos valandos. Kiekvienas kabino skrybėlę ir 
paltą, tramdydamas žiovulį, apsiblausęs, miegais dar neatsikra- 
tęs. Vieni šnekučiavosi po kiek, dairėsi į orą, rengėsi naujai dar- 
bo dienai, kiti neskubėdami nuiminėjo žalios saržos marškas, ku- 
riomis vakar vakare apdangstė gražiai sudėliotas prekes; dabar 
pasirodė medžiagų rietuvės, simetriškai sukrauliotos, visa par- 
duotuvė buvo švari ir tvarkinga, ramiai švytėjo linksmoje ryto 
nuotaikoje ir laukė, kol vėl užeis pardavimo sąjūdis ir viską su- 
jauks, ir visa erdvė tvinte užtvins drobėmis, gelumbėmis, šilkais 
ir nėriniais. 

Ryškioje centrinės halės šviesoje, prie šilkų prekystalio, du 
jauni vyrai šnekėjosi pusbalsiu. Vienas, nedičkis, dailaus veido, 
raudonskruostis, plačiomis strėnomis, rinko ir derino šilkų spal- 
vas vidinei parodai. Jis vadinosi Jutenas, jo tėvas laikė kavinę 
Iveto mieste; per kokius pusantrų metų jis sugebėjo pasidaryti 
vienu iš pačių pirmųjų pardavėjų, nes buvo linksmas ir mokėjo 
visiems įsiteikinėti, o apetitą turėjo baisų — rijo viską, ką tik ap- 
žiojo, ėdė žmones net tada, kai nebuvo alkanas, o šiaip, dėl ma- 
lonumo. 

— Klausykite, Favjė, aš jūsų vietoj būčiau skėlęs jam į ausį, 
garbės žodis! — kalbėjo jis antrajam, tulžingam ilgšiui, sausam 
ir geltonam; tasai buvo gimęs Bezansone, audėjų šeimoje, atrodė 
nedailiai, bet jame slypėjo pasibaisėtinai stipri valia. 

— O ką pasieksi antausių skaldymais,— sumurmėjo tasai 
flegmatiškai. — Verčiau palaukti. 

Juodu kalbėjosi apie Robino, kuris prižiūrėjo pardavėjus, kol 
skyriaus vedėjas buvo rūsyje. Jutenas patyliukais taikėsi pražu- 
dyti skyriaus vedėjo pavaduotoją ir pats atsistoti jo vietoje. Jau 
tą dieną, kai ši vieta, iš seniau anam žadėta, pasidarė laisva, jis 
sugalvojo pritraukti Butmoną į savo pusę, padaryti, kad Robino 
įsižeistų ir turėtų atsistatydinti, Tačiau Robino laikėsi kaip rei- 

kiant, ir nuo to meto truko nesiliaujantis karas. Jutenas svajojo 
supjudyti prieš jį visą skyrių ir tokiu būdu išgyvendinti — Robi- 
no nebegalėsiąs kęsti bjauraus elgesio ir šunybių ir išeisiąs. Šiaip 
jis dėjosi jam labai geras, tik vis kurstė Favjė, kuris pardavėjų 
vertinimo skalėje ėjo tuoj po Juteno ir šiaip atrodė pasiduodąs 
jo įtakai, nors protarpiais netikėtai pasirodydavo, kad ir pats jis 
velnią grindžia — patylomis varo savo. 

— Tsss! Septyniolika! — ryktelėjo gyvai Jutenas, įspėdamas 
tuo sutartiniu šūksniu kolegą, kad artinasi Murė ir Burdonklis. 

Šiedu tikrai ėjo per halę, tęsdami savo apžiūrą. Jie sustojo, 
pakalbėjo su Robino, paklausė, kodėl taip daug aksomo pridėta — 
apverstas vienas stalas visas. Robino atsakė, kad nesą kur padėti, 
ir tada Murė šypsodamas sušuko: 

— Aš jums sakiau, Burdonkli, — krautuvėje jau per ankšta! 
Prieis tokia diena, kad turėsime nukelti sienas iki Šuazelio gat- 
vės... Pamatysit, kokia čia bus spūstis ateinantį pirmadienį! 

Ir daugiau dar jis ko klausė Robino dėl to didžiojo išpardavi- 
mo, kuriam rengėsi visi skyriai, davė jam kai kurių nurodymų. 
Bet po trumpo laiko, vis šnekėdamas, jis jau sekė akimis, ką ve1- 
kia Jutenas, o šis mėgino dėti mėlyno šilko gabalus greta pilkų 
ir geltonų, bet dar svyravo ir, paėjęs atatupstas, žiūrėjo, ar gerai 
derinasi. Staiga Murė įsikišo: 

— O ko jūs gailit pirkėjų akių? — tarė jis. — Nebijokit, Žil- 
pinkit jas.. O taip! Raudono! žalio! geltono! 

Jis ėmė rietimus, svaidė juos pravyniodamas, maigydamas 
visaip, sudarinėjo rėkiančias spalvų gamas. Visi sutiko, kad „Mo- 
terų laimės“ šeimininkas yra pirmasis Paryžiuje vitrinų ekspozi- 
cijos meistras, — tikrai sakant, jis buvo revoliucionierius toje 
srityje, jis sukūrė naują mokyklą: ryškumas ir didingumas buvo 
šio naujojo ekspozicijos mokslo pamatas. Jis norėjo, kad me- 
džiagos kaskadomis, kriokliais virstų, lyg išsiveržusios netyčia 
iš skrynių, jis norėjo, kad medžiagų spalvos liepsnote liepsnotų, 
kad jos gyvintų, stiprintų viena kitą. Kai pirkėjos išeina iš krau- 
tuvės, — sakydavo jis,— joms turi tiesiog akys sopėti. Jutenas, 
priešingai, buvo klasikinės mokyklos šalininkas, jis siekė sime- 
trijos ir harmonijos, spalvų ir atspalvių dailaus suderinimo; jis 
žiūrėjo, kaip kuriamas tasai medžiagų gaisras ant vidurio stalo, 
nieko, tiesa, nesakė, nė pusės žodžio kritikos, tik nutaisė tokią 
miną, kaip menininkas, kuriam šitoks siautėjimas pažeidžia esteti- 
nius įsitikinimus. 

— Va, štai! — sušuko Murė, užbaigęs darbą. — Taip ir pali- 
kit... O pirmadienį jūs man pasakysit, ar patraukė moterų dėmesį, 
ar nel 

Kaip tik tuo metu, kada jis grįžo prie Burdonklio ir Robino, 

įėjo moteris; ji sustojo it įbesta priešais prekių ekspoziciją ir sto- 
vėjo kelias sekundes, netekusi žado. Tai buvo Deniza. Išlaukusi 
apie valandą gatvėje, baisiausiai varžydamasi ir nesiryždama, ga- 
lų gale prisivertė ir įėjo. Tačiau ji taip buvo sumišusi iš nedrąsos, 
jog nestengė suprasti aiškiausių nurodymų: ji mikčiodama klau- 
sia tarnautojų, kur rasti ponią Oreli, tie jai aiškiai sako, kad liptų 
į antrąjį aukštą, ji padėkoja, po to suka į kairę, jeigu jai buvo sa- 
kyta sukti į dešinę; taip ji bent dešimtį minučių maklinėjo po pir- 
mąjį aukštą, iš skyriaus į skyrių, pro pašaipiai smalsius ar niūriai 
abejingus pardavėjus. Tarpais jai norėjosi sprukti lauk ir nebe- 
grįžti, bet vėlgi magėjo pasižiūrėti nuostabių reginių, ir ji nebėgo. 
Ji jautėsi prasmegusi, jautėsi visiškai mažutytė šio milžino vidu- 
riuose, šioje galingoje mašinoje, dar neįsiėjusioje, bet jau pra- 
dedančioje krutėti, jau drebinančioje visas sienas, ir jai baisu 
darėsi, rodėsi, kad ir ją tas judėjimas pagaus. O pagalvojus apie 
„Senąjį Elbefą“, tamsų ir ankštą, ši erdvi parduotuvė atrodė dar 
didingiau — Deniza ją regėjo šviesoje žėrinčią, panašią į ištisą 
miestą su savais paminklais, savomis gatvėmis ir aikštėmis, tarp 
kurių ji tarėsi niekad nesugebėsianti rasti kelią. 

Ji vis nedrįso įžengti į halę, šilkų skyrių — jos aukštos stikli- 
nės lubos, prabangūs prekystaliai, aplamai bažnytiška išvaizda 
baugino ją. Paskui, kai vis dėlto ten įėjo, traukdamasi nuo balti- 
nių skyriaus pardavėjų šaipymosi, ji tartum atsitrenkė į Murė 
ekspoziciją; kad ir labai sutrikusi buvo, joje pabudo moteris — 
skruostai ūmai nuraudo, ji užmiršo viską ir įsižiūrėjo į liepsno- 
jantį šilkų gaisrą. 

— Žiūrėk,— grubiai tarstelėjo Jutenas į ausį Favjė,— ta pati 

Murė dėjosi klausąs, ką sako Burdonklis ir Robino, bet jam 
baisiai patiko, kad jo darbu susižavėjo ta vargana mergaitė,— 
pravažiuojąs vežikas. Deniza pakėlė akis ir dar labiau susidro- 
vėjo, pažinusi tą patį jauną vyrą, kurį palaikė esant kokį nors 
skyriaus vedėją. Jai pasirodė, kad jis į ją žiūri rūsčiai. Nebeži- 
nodama, kaip pasitraukti, apdujusi galutinai, ji dar sykį kreipėsi 
į pirmą pasitaikiusį pardavėją — į Favjė, kuris buvo arčiausia. 

— Kur ponią Oreli rasti, prašom pasakyti? 

Favjė, nemeilus, burbtelėjo: 

— Viršuj. 

O Deniza pasakė ačiū ir, kad tik greičiau nebevarstytų jos aki- 
mis visi tie vyrai, pasigręžė eiti; laiptai liko jai užpakaly Tada 
vėjo mina sustabdė ją — jame prabilo įgimtas galantiškumas: 

— Ne, panele, pro šičia prašom... malonėkit. 

Jis netgi pažengė kelis žingsnius, pavedė ją iki laiptų, kurie 
buvo kairėje halės pusėje. Čia jis linktelėjo, nusišypsojo jai tuo 
pačiu šypsniu kaip ir visoms moterims. 

— Viršuje prašom pasukti į kairę... Gatavų drabužių skyrius 
yra kaip tiktai priešais. 

Šis švelnus mandagumas giliai sujaudino Denizą. Jai tai buvo 
sakytumei broliška pagalba tokiu momentu. Ji pakėlė akis, gerai 
pažiūrėjo į Juteną, ir viskas ją sujausmino — jo gražus veidas, 
žvilgsnis, šypsena, kuria jis išsklaidė jai baimę, balsas, pasirodęs 
švelnus ir guodžiantis. Jos širdį užliejo didis dėkingumas, ir ji 
sumiknojo kiek išgalėdama iš susijaudinimo: 

— Jūs labai geras... Prašom nesivarginti... Labai ačiū jums, 
pone. 

Jutenas jau grįžo pas Favjė ir sakė jam į ausį patylom, grubiu 
balsu: 

— Matai? Kokia ištižėlė! 

Viršuje mergaitė pataikė tiesiai į gatavų drabužių skyrių. Tai 
buvo didelis kambarys, aplinkui — aukštos ąžuolinės spintos, 
išdabintos drožiniais; jo langai buvo į Mišodjerės gatvę. Penkios 
ar šešios moterys su šilko sukniomis, labai koketiškos su savo 
garbanotais šinjonais ir pasikaišytais krinolinais, bruzdėjo po 
tą skyrių ir šnekėjosi. Viena, ilga ir liesa, su pernelyg ilgu veidu, 
primenanti nukinkytą arklį, stovėjo atsišliejusi nugara į spintą, 
tartum nuvargusi, nusivariusi paskutiniškai. 

— Ar galėčiau matyti ponią Oreli? — pakartojo dar sykį De- 
niza. 

Pardavėja ją nužiūrėjo niekinamu žvilgsniu dėl jos prasto ap- 
daro ir neatsakė, paskui, kreipdamasi į vieną savo bendradarbę 
— mažiukę, nesveikai išblyškusią, su naivia išpaikinto vaiko mi- 
na — paklausė: 

— Panele Vadon, ar nežinot, kur vedėja? 

Ši, kabinėdama rotondas pagal dydį, nesiteikė net galvos pa- 
gręžti į tą pusę. 

— Ne, panele Priuner, aš nežinau nieko, — pasakė ji nenoro- 
mis. 

Ir vėl tyla. Deniza liko bestovinti, ir niekas daugiau ja nebesi- 
domėjo. Tačiau, pastovėjusi valandėlę, ji įsidrąsino tiek, jog pa- 
klausė vėl: 

— Ar jūs manote, kad ponia Oreli grįš greitai? 

Tačiau vedėjos pavaduotoja, išdžiūvusi ir negraži moteris, 
kurios ji pirmiau nė nematė, našlė su atsikišusia žiauna ir šiurkš- 
čiais plaukais, riktelėjo jai iš spintos, kur ji tikrino etiketes. 

— Palaukit, jei būtinai su pačia ponia Oreli norit kalbėti. Ir, 
kreipdamasi į kitą pardavėją, ji pridūrė: 

— (Gal ji priėmimo skyriuj? 
— Ne, ponia Frederik, nemanau, — atsakė toji. — Ji nieko 
nepasakė, turi būti čia pat kur nors. 


Deniza, šitaip painformuota, stovėjo toliau. Buvo, tiesa, čia 
pat kelios kėdės pirkėjoms, bet, kadangi niekas nepaprašė, ji pa- 
ti sėstis nedrįso, nors kojos jai buvo kaip pakirstos. Aiškus daly- 
kas, tos panelės užuodė, kad čia ateina nauja pardavėja vietos 
ieškoti, jos žvalgė ją Žvairomis, jos išrenginėjo ją nuogą, be jo- 
kios pagailos, tik su nebyliu apmaudu, kaip tie žmonės, kur sėdi 
prie stalo ir nemėgsta susispausti, kad rastųsi vietos svetimam 
alkanam. Juo toliau, juo Denizai nesmagiau darėsi; ji perėjo kam- 
barį smulkiais žingsniais, norėjo pažiūrėti į gatvę, norėjo atsito- 
kėti. Kaip tik priešais matėsi „Senasis Elbefas“ su savo murkšli- 
nu fasadu ir negyvomis vitrinomis, jis pasirodė jai toks bjaurus, 
toks nelaimingas, žiūrint iš čia, kur tokia prabanga ir tiek gyvu- 
mo, jog jai net savotiškas gailesys ėmė širdį spausti. 

— Sakykit, — šnibždėjo ilgšė Priuner mažai Vadon,— matėt, 
kas jos per čebatai?! 

— O suknia, suknia! — burbtelėjo antroji. 


Deniza dar vis žiūrėjo pro langą ir juto, kaip tos už pečių jai 
kaulelius narsto. Tačiau jai nebuvo pikta, jos nepasirodė jai gra- 
žios nei viena, nei kita — nei toji dičkė su dideliu rudų plaukų 
šinjonu, padrikusiu ant kumelės kaklo, nei mažė, kurios odos 
spalva buvo kaip rūgusio pieno, o veidas plokščias, tižlus, kaip 
be kaulo. Klara Priuner buvo iš Vive miškų, kurpiaus duktė; ją 
grafienė samdydavo kokių menkų ruošos darbų dirbti Marej pi- 
lyje, ir liokajai ten ją ištvirkino; paskui ji stojo tarnauti vienoje 
krautuvėje Langrė, o dabar, Paryžiuje, giežė apmaudą ant visų 
vyrų už tai, kad tėvas ją bakindavo, apspardydavo, kad nugara 
jai būdavo vienų mėlynių. Margerita Vadon buvo iš Grenoblio, 
ten jos tėvai turėjo drobių krautuvę; į „Moterų laimę“ buvo at- 
gabenta todėl, kad reikėjo nuslėpti nuodėmę — vaikeliuką, ne- 
tyčia padirbtą,; ji čia elgėsi labai gerai, turėjo netrukus grįžti na- 
mo, imti vadovauti tėvų krautuvėlei ir ištekėti už pusbrolio, kuris 
jos laukė. 

— A,— vėl prakalbo Klara tyliai, — šita tai jau čia daug ne- 
SVeIs. 

Bet jodvi tuojau nutilo — įėjo moteris kokių keturiasdešimt 
penkerių metų. Tai buvo ponia Oreli, labai drūta, apsitempusi 
juoda šilko suknia, jos korsažas, stamantriai aptrauktas ant ma- 
syvių apvalainų pečių ir krūtų, žvilgėjo kaip šarvas. Juodi plau- 
kai su skyrimu per vidurį, glotniai prišukuoti; akys didelės, ne- 
judančios; burna rūsti, skruostai platūs ir padribę; ji jaučia savo 

majestotą, nes yra skyriaus vedėja, ji nutaiso tokį veidą, kuris 
primena Cezario kaukę, aptekusią taukais. 

— Panele Vadon,— prašneko ji irzliu balsu, — kodėl gi jūs 
nenunešėte vakar į dirbtuvę talijinio manto modelio? 

— Ten reikėjo truputį pataisyti, ponia, — atsakė pardavėja, — 
ir ponia Frederik liepė nenešti. 

Tada vedėjos pavaduotoja išėmė iš spintos modelį, ir aiški- 
nimasis ėjo toliau. Jei jau ponia Oreli kuomet rado reikalo ginti 
savo autoritetą, tai turėdavo jai nusilenkti visos. Ji buvo baisiai 
pilna tuščių ambicijų, net savo pavarde nesivadino — Lomo pa- 
vardė ją pykino — ir dar sakė, kad jos tėvas nesąs namsargis, O 
siuvėjas, turintis savo dirbtuvėlę; ji buvo gera tik toms skyriaus 
tarnautojoms, kurios prieš ją tūpčiodavo, jai pataikaudavo ir vi- 
saip ją garbstydavo. Kitados ji pati buvo įsisteigusi gatavų dra- 
bužių ateljė ir pati norėjo vadovauti viskam, bet jai nesisekė, 
užtat ji amžinai įniršo, tolydžio nesėkmių persekiojama, nusto- 
jusi vilties pralobti ir turėti kai ko daugiau, ne vien bėdų; užtat 
ir dabar dar, nors „Moterų laimėje“ jai gerai klojosi, nors gauda- 
vo po dvylika tūkstančių frankų per metus, vis atrodė, kad ji te- 
bepuoselėja kerštą žmonėms — ji būdavo nuožmi pradedan- 
čioms, kaip kad gyvenimas jai buvo nuožmus pradžioje. 

— Gana kalbų! — kirste nukirto ji. — Jūs nesate protingesnė 
už kitas, ponia Frederik... Tučtuojau turi būti pataisyta, kas taisy- 
tina. 

Per šį pokalbį Deniza jau nebežiūrėjo į gatvę. Ji nėmaž nea- 
bejojo, kad šita ir yra ponia Oreli, bet, išgąsdinta jos griaudėjan- 
čio balso, tik stovėjo ir laukė. Pardavėjos, baisiai patenkintos, 
kad pavyko supjudyti skyriaus vedėją su pavaduotoja, dirbo kie- 
kviena savo darbą, nežiūrėjo nė į tą pusę, dėjosi esančios visiškai 
abejingos. Praėjo kelios minutės, ir vis neatsirado, kas padėtų 
vargšei mergaitei išeiti iš keblios padėties. Galiausiai pati ponia 
Oreli pastebėjo ją ir stebėdamasi, kad ji taip nustėrusi stovi, pa- 
klausė, ko jai reikią. 

— Atsiprašau, ar — ponia Oreli? 

— Taip, aš. 

Denizai burnoje pasidarė sausa, rankos atšalo — pasikartojo 
baimės priepuolis, kaip vaikystėje, kai drebėdavo laukdama, kol 
išlups. Ji išmikčiojo savo prašymą, bet taip neaiškiai, jog turėjo 
pakartoti viską iš pradžių, kad būtų suprantama. Ponia Oreli spi- 
gino ją savo didelėmis nejudančiomis akimis, ir nė viena jos im- 
peratoriškos kaukės raukšlytė nesiteikė suminkštėti. 

— Kiekgi jums metų? 

— Dvidešimt, ponia. 

— Kaip dvidešimt! Pažiūrėjęs nė šešiolikos neduotum! 

Pardavėjos vėl pakėlė galvas. Deniza skubėjo pridurti: 

— Bet aš labai stipri. 

Ponia Oreli gūžtelėjo savo plačiais pečiais. Paskui ji pareiškė: 

— Ak tu dieve mano! Nagi užrašysiu jus į eilę. Mes užrašom 
visas, kas tik prašo vietos... Panele Priuner, duokit man sąrašą. 

Sąrašo tuo tarpu surasti nepavyko — matyt, jį būsiąs paėmęs 
inspektorius Žuvas. Kaip tik tuo momentu, kai ilgšė Klara buvo 
beeinanti ieškoti sąrašo, pasirodė Murė, vis to paties Burdonklio 
lydimas. Jie baigė antrojo aukštų skyrių apžiūrą — buvo jau pe- 
rėję nėrinius, skaras, kailius, dekoratyvinius audinius, balti- 
nius ir galiausiai aplankė gatavus drabužius. Ponia Oreli paėjo į 
šalį ir kalbėjosi su jais apie paltų užsakymą, kurį ji ketino duoti 
vienai didelei siuvyklai Paryžiuje; paprastai ji viską pirkdavo 
pati, savo atsakomybe, tačiau dėl didesnių užsakymų norėdavo 
pasitarti su direkcija. Paskui Burdonklis jai papasakojo apie jos 
sūnaus Albero parodytą apsileidimą, ir visi matė, kaip ji dėl to 
nusiminė: tas vaikas nuvarysiąs ją į grabą; tėvas, kad ir silpnas, 
tai bent elgiasi žmoniškai. Visa toji Lomų dinastija, kurios galva 
buvo be jokių ginčų ji, teikdavo jai kartais apsčiai nesmagumų. 

Tuo tarpu ponui Murė krito į akį, kad jis šit vėl susitinka su 
Deniza, ir jis pasilenkęs klausė ponią Oreli, ką ši mergaitė čia 
veikianti; kai vedėja atsakė, kad ji ieškanti pardavėjos vietos, 
Burdonklis, nemėgstantis moterų, net prunkštelėjo iš apmaudo. 

— Tai dar! — sumurmėjo jis. — Juokai tik! Tokia negraži 

— Gražumo nedaug, teisybė, — tarė Murė, nedrįsdamas užsto- 
ti mergaitės, nors jam patiko, kad ji andai taip žavėjosi ten, apa- 
čioje, jo ekspozicija. 

Bet tuo tarpu atnešė sąrašą, ir ponia Oreli pasigi:ąžė į Denizą. 
Ši tikrai nedarė gero įspūdžio. Ji su savo paprastute juoda suk- 
nele atrodė labai švari, drabužio menkumas, tiesą pasakius, reikš- 
mės neturėjo, nes visos pardavėjos buvo apvelkamos nustatyta 
uniforma — juodo šilko sukniomis; tik tas negerai, kad ji atrodė 
labai jau tokia skriauznutė ir kad jos veidas buvo liūdnas. Iš par- 
davėjų nebuvo reikalaujama gražumo, bet jos turėjo būti bent 
linksmos, malonios. O čia dabar, tų ponių ir ponų žvilgsnių vars- 
toma, tiriama ir vertinama, tartum kumelaitė turguje, kai ūkinin- 
kai lygstasi dėl kainos. Deniza visiškai sutriko. 

— Pavardėt — klausė vedėja su plunksna rankoje, pasirengu- 
si rašyti prie prekystalio galo. 

— Deniza Bodiu, ponia. 

— Amžiusė 

— Dvidešimt metų ir keturi mėnesiai. 

Ir, įsidrasinusi pakelti akis į Murė, kurio ji drovėjos:, į tą ta- 
riamąjį skyriaus vedėją, sutiktą jau kelintąsyk, ji pakartojo: 

— Aš iš pažiūros neatrodau, bet esu labai stipri. 

Nusišypsojo visi. Burdonklis žiūrinėjosi nagus ir nekantravo. 
Šis jos posakis kaip tyčia nuskambėjo nejaukioje tyloje. 

— Kurioje firmoje esate tarnavusi Paryžiuje — vėl klausė 
vedėja. 

— Bet aš, ponia, tik atvykstu iš Valonės. 

Tai buvo vėl nepalanki aplinkybė. Paprastai „Moterų laimė“ 
reikalaudavo iš savo pardavėjų, kad jos būtų bent metus patar- 
navusios kurioje mažoje Paryžiaus firmoje. Deniza buvo benusto- 
janti vilties; jei ne mintis apie broliukus, ji būtų pabėgusi, kad 
jau sykį baigtųsi tas bereikalingas klausinėjimas. 

— Pas ką tarnavote tenai, Valonėje? 

— Pas Kornąjį. 

— Aš jį žinau, gera firma, — įterpė Murė. 

Šiaip jis niekad nesikišdavo į tarnautojų samdymą, skyrių 
vedėjai patys buvo atsakingi už savo personalą. Bet, būdamas 
subtilus moterų prigimties žinovas, jis pajuto, kad ši mergaitė 
savyje turi dar neatsiskleidusio žavesio, kad ji gali daryti stipraus 
gracijos ir švelnumo poveikio, nors tuo tarpu nė pati to nežino. 
Pirmosios tarnybos vietos geras vardas svėrė itin daug; dažnai 
jis nulemdavo priėmimą. Ponia Oreli klausė toliau, jau švelnes- 
niu balsu: 

— O dėl ko jūs išėjot iš Kornajo? 

— Dėl šeimyninių priežasčių, — atsakė Deniza rausdama. — 
Netekome tėvų, aš turėjau išlaikyti brolius... Beje, prašom atesta- 
ciją. 

Atestacija buvo puiki. Jau Deniza buvo beatgaunanti viltį, 
tik šit paskutinis klausimas jai vėl pasirodė keblus. 


— Ar turit, kas jus galėtų rekomenduoti Paryžiuj?.. Kur apsis- 
tojusiė 

— Pas savo dėdę, — sumurmėjo ji, nežinodama, ar sakyti jo 
pavardę, ar ne, nes manė, kad gal nenorės priimti konkurento 
dukterėčios. — Pas savo dėdę Bodiu, čia pat, priešais. 

Staiga įsikišo Murė, jau antrą kartą: 

— O, tai jūs esate Bodiu dukterėčia!.. Ar tai Bodiu jus ir at- 
siuntė? 

— Vai ne, pone! 

Ir ji neištvėrė nesusijuokusi — tiek jai keista pasirodė ši min- 
tis. Čia ji persimainė akies mirksniu. Ji nukaito, ir šypsena jos 
kiek didokose lūpose buvo it viso veido žiedas, ką tik išsiskleidęs. 
Jos pilkos akys įsidegė švelnia ugnele, skruostuose atsirado ža- 
vingos duobutės, net ir jos balkšvi plaukai atrodė pakilę skristi, 
prisidėdami prie gero ir drąsaus visos jos būtybės linksmumo 

— Bet juk ji graži! — tarė Murė patylom Burdonkliui. 

Kompanionas nuobodžiaujamu mostu parodė nepritariąs įo 
nuomonei. Klara prikando lūpas, o Margerita atsuko nugarą. Vie- 
na tik ponia Oreli linkčiojo pritardama, kai Murė kalbėjo toliau: 

— Jūsų dėdė padarė klaidą, kad nepalydėjo jūsų čia — jo 
rekomendacijos pakaktų visiškai... Sako, jis esąs piktas ant mūsų. 
Mes nežiūrim taip siaurai, ir jei jis neišgali savo dukterėčios įdar- 
binti savo firmoje — gerai! — mes jam įrodysim, kad jo dukte- 
rėčiai pakako tiktai kreiptis į mus, ir buvo priimta... Prašom pa- 
sakyti jam, kad aš vis taip pat linkiu jam gero ir kad jis turėtų 
visu kuo kaltinti ne mane, o naujas prekybos sąlygas. Ir dar jam 
pasakykite, kad jis susibankrutuos galutinai, jei taip užsispyręs 
laikysis savo juokingų senienų. 

Deniza išblyško vėl. Vadinasi, čia — pats Murė! Niekas neiš- 
tarė jo pavardės, bet jis pasisakė pats, ir ji suprato, jai išaiškėjo, 
kodėl ji taip jaudinosi, pamačiusi šį jauną vyrą gatvėje, šilkų sky- 
riuje ir čia dabar. Šis jaudinimasis, kurio ji nestengė suvokti do- 
rai, gulė jai ant širdies vis labiau ir labiau ir slėgė pernelyg sun- 
kiai. Jai prisiminė visos istorijos, dėdės pasakotos apie jį, jos iš- 
didino jį, apsupo legenda, padarė iš jo valdytoją tos baisios maši- 
nos, kuri nuo pat ryto laiko ją savo dantiračiuose. Ir už jo gražios 
galvos su iščiustyta barzda, su seno aukso spalvos akimis, ji re- 
gėjo nebe gyvą moterį, tą ponią Eduen, kurios krauju sucemen- 
tuoti šių namų pamatų akmenys. Ir ją vėl nukrėtė šiurpas kaip 
pirma, ji manė, kad jo tiesiog bijo. 

Ponia Oreli tuo tarpu sulankstė sąrašą. Jai reikėjo tik vienos 
pardavėjos, 0 jau buvo įrašyta dešimt prašymų. Bet ji pernelyg 
troško įtikti šeimininkui, ir svyravimo negalėjo būti. Vis tiek 
prašymas eis savo keliu, inspektorius Žuvas surinks žinias, pa- 
darys pranešimą, ir tada skyriaus vedėja duos sprendimą. 

— Tai gerai, panele, — tarė ji majestotingai, norėdama išlai- 
kyti autoritetą. — Jums bus pranešta raštu. 

Deniza, dar neatsipeikėjusi, pastovėjo vietoje. Ji tiesiog ne- 
mokėjo pasijudinti tarp visų tų svetimų žmonių. Galiausiai ji pa- 
dėkojo poniai Oreli; kai turėjo praeiti pro Murė ir Burdonklį, ji 
nusilenkė jiems. Tie, beje, jau visai nebesidomėjo ja, net į jos nu- 
silenkimą neatsakė, jie tik labai atidžiai tyrinėjo su ponia Frede- 
rik talijinio manto modelį. Klara žvilgtelėjo į Margeritą ir pada- 
rė gaižų mostą, tarsi pranašaudama, kad naujoji pardavėja neras 
šiame skyriuje per daug didelio draugiškumo. Deniza, be abejo, 
juto už savo pečių tą abejingumą ir tą nepalankumą, nes leidosi 
laiptais su tuo pačiu nerimu širdy, kaip ir užlipo, kamuojama keis- 
tų būkštavimų, klausdama save, ar čia jai liūdėti, ar džiaugtis dėl 
šito atėjimo. Ar galėjo tikėtis, kad bus priimta? Ji vėl ėmė abe- 
joti — ji tiek blogai jautėsi, jog negalėjo nė suvokti kaip reikiant. 

Iš visų šios dienos pergyvenimų du ypač buvo ryškūs ir blankino 
kitus: įspūdis, kurį jai padarė Murė,— neišpasakytas; dau- 
giau — Juteno malonus pasielgimas, vienintelis džiaugsmas per 
visą rytą, palikęs mielą atminimą, dėl kurio ji buvo pilna dėkin- 
gumo. Kai išeidama ji žengė per krautuvę, akimis ieškojo to jau- 
no vyro, džiaugdamasi mintyse, kad gausianti dar sykį padėkoti 
jam žvilgsniu; jo tačiau nebepamatė, ir jai buvo liūdna. 

— Ir kaip, panele, pasisekė? — klausė žmogus susijaudinusiu 
balsu, kai ji galiausiai vėl buvo jau gatvėje. 

Ji atsigręžė ir pamatė tą patį ilgšį, pablyškusį, nedailaus sudė- 
jimo vaikiną, kuris ją užkalbino rytą. Jis irgi buvo ką tik išėjęs 
iš „Moterų laimės“ ir atrodė dar labiau išgąsdintas, negu ji, vi- 
siškai suglumintas kamantinėjimų. 

— Vai dieve, nežinau nieko, pone! — atsakė ji. 

— Tai ir man tas pats. Ir kas jų per mada žmogų žiūrinėti, 
žmogų kamantinėti... Aš tai ieškau vietos nėrinių skyriuj, aš tar- 
navau pas Krevkerą, Mail gatvėje. 

Juodu vėl stovėjo vienas priešais kitą ir, nežinodami kuriuo 
būdu šnektą baigti ir išsiskirti, ėmė rausti. Galiausiai vaikinas 
vargais negalais įveikė nedrąsą ir, kad tik nors kas būtų pasa- 
kyta, įsinarsinęs paklausė: 

— Kaip jūs vadinatės, panele? 

— Deniza Bodiu. 

— O aš — Anri Delošas. 

Dabar jie šypsojosi. Abiejų buvo vienoda padėtis, ir tas juos 
suartino; pasidavė rankas. 

— Linkiu sėkmės! 

— Ir jums! 


Li“ 
III 


Šeštadieniais, nuo keturių iki šešių, ponia Deforž rengdavo 
arbatėlę su pyragaičiais savo artimiems draugams, kurie mielai 
ją lankydavo. Ji gyveno Rivoli ir Alžyro gatvių kampe, ketvirta- 
jame aukšte; dviejų salonų langai buvo į Tiuilri sodą. 

Šį šeštadienį, kai tarnas jau ėjo įleisti į didįjį saloną Murė, tas 
iš prieškambario pro paliktas pusiauviras duris pastebėjo ponią 
Deforž, Žengiančią į mažąjį saloną. Ponia, jį pamačiusi, sustojo, 
jis įėjo ir ją ceremoningai pasveikino. Paskui, ligi tik tarnas už- 
darė duris, jis gyvai stvėrė jaunos ponios ranką ir meiliai pabu- 
čiavo ją. 

— Atsargiai, yra svečių! — tarė ji tyliai, rodydama mostu 
į didžiojo salono duris. — Aš išėjau paieškoti šitos vėduoklės, 
parodyti jiems. 

Ir vėduoklės galu ji linksmai taptelėjo jam per skruostą. Ji 
buvo brunetė, pilnoka, su didelėmis pavydžiomis akimis. Jis ne- 
paleido jos rankos ir klausė: 

— Jis ateis? 

— Be abejo, — atsakė ji. — Žadėjo. 

Juodu kalbėjosi apie baroną Hartmaną, „Hipotekinio kredito“ 
direktorių. Ponia Deforž buvo valstybės tarėjo duktė ir žymaus 
biržos veikėjo našlė; vyras jai paliko turtą, kurį vieni neigė, kiti 
perdėtai aukštino. Buvo šnekama, kad dar tada, kai vyras tebe- 
gyveno, ji rodžiusi dėkingumą Hartmanui, didžiajam finansinin- 
kui, kurio patarimai buvo itin naudingi ponams Deforžams; ir 
vėliau, po vyro mirties, ryšys, sako, buvo palaikomas, bet kaip 
visada diskretiškai, apdairiai, be triukšmo. Niekada ponia Deforž 
neduodavo pamato kilti kalboms, ji būdavo priimama visuose 
tuose aukštuosiuose buržuazijos sluoksniuose, kuriems priklausė 
pagal kilmę. Dabar bankininko — skeptiko ir gudruolio — aistra 
buvo išvirtusi į tėvišką prieraišumą; ponia Deforž leisdavo sau 
turėti meilužių, juos jisai toleravo, bet, ir laikinų susižavėjimų 
pagauta, ji taip delikačiai žiūrėjo saiko ir takto, taip puikiai pa- 
žino aukštosios draugijos papročius, jog padorumas visada bū- 
davo išlaikomas, ir niekas nebūtų drįsęs balsu suabejoti jos gera 
šlove. Kai ji sutiko Murė pas bendrus draugus, jis iš pradžių visai 
jai nepatiko; paskui jis ją užatakavo staigia meile, ji pasidavė ir 
jam atsidavė; toliau jis tik vis taikė, kaip per ją prieiti prie baro- 
no, O ji tuo tarpu įsimylėjo jį tikrai, giliai ir karštai, ji dievino jį, 
degte degė dėl jo kaip trisdešimt penkerių jau metų moteris, kuri 
sakosi teturinti dvidešimt devynerius, tik baisiai nusimindavo 
pagalvojusi, kad jis jaunesnis, ir drebėdavo, kad gali jo netekti. 


— Jis žino, koks reikalas? 

— Ne, jūs patys jam išdėstysit, — atsakė-ji, pereidama į „jūs“. 

Ji pažvelgė į jį; ji pamanė, kad jis gal nieko nežino, jei nori 
tokiu būdu pasinaudoti jos įtaka baronui, dėdamasis žiūrįs į jį tik 
kaip į seną jos draugą. Bet jis vis laikė jos ranką, vadino ją mielą- 
ja Anrijete, ir ji jautė, kaip sąla jos širdis. Ji patyliukais atkišo 
lūpas, priglaudė prie jo lūpų; paskui sukuždėjo: 

— Tsss! Manęs laukia... Įeik po manęs. 


Iš didžiojo salono girdėjosi negarsūs balsai, prislopinti aude- 
klinių išmušalų. Ji stumtelėjo duris, abi puses palikdama atidaras, 
ir padavė vėduoklę vienai iš keturių ponių, sėdinčių vidury kam- 
bario. 

— Prašom, štai ji! — tarė ji. — Jau maniau, kad nė nebesu- 
ras mano kambarinė. 

Ir apsigręžusi pridūrė linksmai: 

— Prašom gi į vidų, pone Murė, įeikite pro mažąjį saloną. 
Bus ne taip iškilminga. 

Murė pasisveikino su tomis poniomis, visos buvo jam pažįs- 
tamos. Salonas su Liudviko XVI baldais, apmuštais gėlėtu bro- 
katėliu, jo auksuotos bronzos, jo dideli augmenys — viskas čia 
turėjo švelnaus moteriško intymumo, nors lubos itin aukštos; 
pro du langus matėsi Tiuilri kaštanai, spalio vėjas nuo jų draskė 
lapus. 

— Bet šitie Šantiji nėriniai visiškai nebjaurūs, iš tiesų! — su- 
šuko ponia Burdelė, vartinėdama rankoj vėduoklę. 

Tai buvo smulkutė blondinė trisdešimties metų, pensiono 
dienų Anrijetės draugė, ištekėjusi už finansų ministerijos vieno 
skyriaus vicedirektoriaus. Kilusi iš senos buržuazinės šeimos, ji 
pati šeimininkavo namuose, augino tris vaikus, buvo veikli, link- 
sma, turėjo puikią praktinio gyvenimo nuovoką. 

— Ir tu mokėjai dvidešimt penkis frankus už gabalą! — kal- 
bėjo ji toliau, tyrinėdama kiekvieną nėrinių akį. — Kaip? Sakai, 
pirkai Liuke, iš vietinės nėrėjos?.. Ne, ne, tai nėra brangu... Bet 
tu turėjai duoti aptaisyti. 

— Na taip,— sakė ponia Deforž. — Aptaisai man atsiėjo du 
šimtus frankų. 

Dabar ponia Burdelė ėmė juoktis. Tai tau Anrijetės „pigus pir- 
kinys“! Du šimtai frankų vien už dramblio kaulo aptaisus ir mono- 
gramą! Ir dar už gabalą Šantiji nėrinių, nuo kurio ji sutaupė šimtą 
sū! Taigi po šimtą dvidešimt frankų tokių vėduoklių gali pirkti 
kiek nori aptaisytų. Ir ji nurodė krautuvę Puasonjerės gatvėje. 

Vėduoklė tuo tarpu ėjo per ponias, iš rankų į rankas. Ponia 
Gibal vos teikėsi į ją dirstelėti. Ji buvo aukšta ir plona, rudaplau- 
kė, veidas visiškai viskam abejingas, nors pilkos akys, kad ir iš 
pažiūros ramios, tarpais žybtelėdavo siaubingais egoistiškais gei- 
smais. Jos niekad niekas nebuvo matęs kartu su vyru, advokatu, 
žymiu Rūmuose, kuris, kaip žmonės sakė, gyveno sau laisvai, vi- 
sas atsidavęs savo byloms ir/savo malonumams. 

— Et,— sumurmėjo ji, paduodama vėduoklę poniai grafie- 
nei de Bov,— aš per gyvenimą nesu pirkusi nė dviejų vėduoklių... 
Pridovanoja jų tiek, kad neturi kur dėti. 

Grafienė jai atsakė su rafinuota ironija. 

— Jūs laiminga, mano miela, kad turite tokį galantišką vyrą. 

Paskui, pasilenkusi į savo dukterį, aukštą dvidešimt pirmų 
metų merginą, tarė: 


AA sė 


bo!.. Turbūt dėl monogramos aptaisai taip brangiai atsiėjo. 


Poniai de Bov ką tik buvo suėję keturiasdešimt metų. Tai buvo 
didinga moteris, dievaitės išvaizdos, stambiais ir taisyklingais 

veido bruožais, didelėmis apsiblaususiomis akimis; jos vyras, 
generalinis žirgynų inspektorius, ją vedė dėl gražumo. Atrodė, 
kad monogramos dailumas ją visą sujudino ir sukėlė tam tikrų 
troškimų, nuo kurių pablanko jos žvilgsnis. Staiga ji tarė: 

— Ogi jūs pasakykit savo nuomonę, pone Murė. Ar per bran- 
gu du šimtai frankų už tokius aptaisusė 

Murė stovėjo tarp tų penkių ponių, šypsojo ir domėjosi tuo, 
kas jas domino. Jis paėmė vėduoklę, apžiūrėjo, tik buvo bepra- 
šnekąs — tarnas atidarė duris ir pranešė: 

— Ponia Marti. 

Įėjo liesa, negraži moteriškė rečiuotu veidu, apsirengusi be 
galo elegantiškai. Neįmanoma buvo nusakyti jos amžių — jai 
buvo trisdešimt penkeri, bet galėjai duoti ir keturiasdešimt, ir 
trisdešimt, nelygu nervų būklė, nuo kurios priklausė jos gyvu- 
mas. Ji įsinešė ir raudonos odos rankinuką, užkabintą ant dešinės 
rankos. 

— Brangioji ponia, — tarė ji Anrijetei,— atleiskite, kad įėjau 
su rankinuku... Įsivaizduokit, eidama jūsų aplankyti, užsukau į 

„Laimę“ ir, kaip paprastai, pamečiau galvą; nenorėjau palikti čia 
žemai, fiakre, kad nepavogtų. 

Bet šit ji pamatė Murė ir juokdamasi kalbėjo toliau: 

— Ai, pone, aš ir nenorėjau jūsų reklamuoti, nes ir nežinojau, 
kad esate šičia... Bet pas jus dabar yra tikrai nepaprastų nėrinių. 

Jau dėmesys nukrypo nuo vėduoklės, ir jaunas vyras padėjo 
ją ant staliuko. Dabar toms ponioms baisiai parūpo pamatyti po- 
nios Marti pirkinius. Visi žinojo, kokia ji pašėlusiai išlaidi, kad 
niekaip neatsispiria pirkimo pagundai; ji buvo griežtai dorovinga 
ir niekaip nepasiduodavo meilužio vilionėms, bet tučtuojau ištiž- 
davo, nebetekdavo jokio atsparumo, jei tik pamatydavo nors kokį 
skudurą. Ji buvo smulkaus valdininko duktė ir dabar varė į ban- 
krotą savo vyrą, Bonaparto licėjaus penktosios klasės mokytoją, 
kuris prie savo šešių tūkstančių frankų algos turėdavo užkalti 
dar kita tiek per šalį, kad kaip nors galėtų sudurti galus, o šeimos 
biudžetas vis augo ir augo. Jis vis neatidarė rankinuko, ji laikė 
prispaudusi jį prie kelių, kalbėjo apie savo keturiolikametę duk- 
terį Valentiną, kuri buvo viena iš brangiausiai atsieinančių jos 
koketerijų, nes jai apdarus ponia Marti taisydavo tokius pat, kaip 
ir sau — vis kad tik pagal :aujausiąją madą, atsispirti mados pa- 
gundoms ji niekaip neįstengdavo. 

— Žinote,— aiškinosi ji,— šią žiemą mergaitėms suknutes 
siuva su siaurų nėrinių apdaila... Suprantama, kai pamačiau tokių 
gražių valansjeninių nėrinių... 

Pagaliau ji ryžosi atidaryti rankinuką. Visos ponios jau ištie- 
sė kaklus, tik štai užėjusioj tyloj pasigirdo skambutis iš prieškam- 
bario. 

— Mano vyras! — burbtelėjo ponia Marti labai sunerimu- 
si.— Jis, matyt, užėjo manęs, grįždamas iš licėjaus. 

Ji greit uždarė rankinuką ir instinktyviai nukišo jį po foteliu. 
Visos ponios ėmė juoktis. Ponia Marti išraudo dėl savo tokio 
staigumo, vėl pasidėjo rankinuką ant kelių ir sakė, kad vyrai nie- 
ko apie tokius dalykus neišmaną ir kad jiems nereikią apie tai 
žinoti. 

— Ponas de Bovas, ponas de Valanjoskas,— pranešė tarnas. 

Tai buvo staigmena. Net ponia de Bov nesitikėjo, kad čia užei- 
tų jos vyras. Ponas de Bovas, gražus ūsuotis su smaila barzdžiuke, 
kariškio figūros, mėgstamas Tiuilri rūmuose, pabučiavo ranką po- 
niai de Forž, kurią jis pažino dar jaunutę, tėvo namuose. Ir jis pa- 
sitraukė, leisdamas antrajam svečiui, aukštam, išblyškusiam vai- 
kinui, aristokratiškai anemiškam, prieiti pasisveikinti su namų 
ponia. Bet ligi tik pokalbis atsinaujino, tuoj pasigirdo du santūrūs 
šūksniai: 

— O! Tai čia tu, Poli! 

— Štai! Oktavas! 

Murė ir Valanjoskas pasispaudė rankas. Dabar ir ponia Deforž 
išreiškė nuostabą: tai juodu besą pažįstami?! Kurgi ne, juk juodu 
kartu augę, kartu mokęsi Plasano koleže; ir jei ligi šiol pas ją 
kartu neatsilankę, tai buvęs vien atsitiktinumas. 

Juodu, vis dar tebesilaikydami už rankų, šnekučiavo, juoka- 
vo ir perėjo į mažąjį saloną, o tarnas tuo tarpu atnešė arbatos, 
kinų porceliano servizą ant sidabrinio padėklo ir viską pastatė 
prie ponios Deforž ant marmurinio staliuko su plonu vario rėme- 
liu. Ponios prisėdo arčiau, ėmė kalbėti balsiau, šnekos vis gausė- 
jo; tuo tarpu ponas de Bovas stovėjo už jų, jis retkarčiais pasilen- 
kdavo ir įterpdavo kokį žodį su aukšto valstybės vyro galantiš- 
kumu. Erdvus kambarys, jau ir taip jaukus ir linksmas, darėsi juo 
linksmesnis nuo tų pašnekesių ir juokų. 

— O! Poli, vyre tu mielas! — kartojo Murė. 


Jis atsisėdo šalia Valanjosko, ant kanapos. Juodu čia buvo 
vienu du, toli nuo pašalinių ausų, mažajame salone it kokiame 
koketiškame buduare, išmuštame auksuotu šilku; iš čia pro atda- 
ras duris jie galėjo stebėti poniaš;-seni bičiuliai juokėsi iš kits ki- 
to, žiūrėjo kits kitam į akis ir lapsėjo kits kitam per kelį. Visa jau- 
nystė jiems pabudo, stojo akyse senas Plasano koležas, jo du kie- 
mai, drėgnos klasės, valgomasis, kur šitiek menkių suvalgyta, 
ir miegamasis, kur pagalvės lakstydavo iš lovos į lovą, ligi tik 
prižiūrėtojas imdavo knarkti. Polis buvo kilęs iš senos teismo 
darbuotojų giminės, iš smulkių bajorų, nusigyvenusių ir nepaten- 
kintų, jam labai sekdavosi rašiniai, jis čia visada būdavo pirmuti- 
nis, mokytojas jį statė pavyzdžiu kitiems ir pranašavo jam gražią 

ateitį; tuo tarpu Oktavas buvo tinginys, vilkosi tarp klasės pas- 
turlakų — laimingas riebuilis, eikvojantis jėgų perteklių už kla- 
sės sienų nepadoriose pramogose. Nors itin skirtingos prigimties, 
juodu buvo labai artimai susidraugavę, tapę neperskiriami, ir 
taip ėjo iki bakalaureato, kurį vienas pasiekė su laurais,o kitas 
vos vargais negalais, du kartus virtęs. Po to gyvenimas juodu 
išskyrė, ir tik po dešimties metų besusitiko, abu jau pasikeitę, 
pasenėję. 

— Na,— klausė Murė,— tai kuo gi tu pasidarei? 

— Niekuo aš nepasidariau. 

Valanjoskas, nors ir smagus, kad susitiko seną draugą, vis tiek 
atrodė pavargęs ir nusivylęs. Murė stebėjosi ir klausinėjo: 

— Bet tu juk dirbi kokį nors darbą... Ką veiki? 

— Nieko,— atsakė tasai. 

Oktavas ėmė juoktis. Nieko — tai dar mažai pasakyta. Saki- 
nys po sakinio — ir jis išpešė visą Polio istoriją, bendrą visiems 
tiems vargšams vaikinams, kurie tariasi dėl savo kilmės privalą 
išlikti laisvosiose profesijose ir pasilaidoja patys pliuškios viduti- 
nybės gelmėse, laimingi bent tuo, kad nestimpa badu, prisikrovę 
pilnus stalčius diplomų. Polis, sekdamas šeimos tradicijomis, 
ėmėsi studijuoti teisę; tad jis gyveno, išlaikomas savo našlės mo- 
tinos, kuri jau ir taip nebesižinojo kur dėti dvi dukteris. Galiau- 
siai jam pasidarė gėda, jis paliko tas tris moteris šiaip taip misti 
savo turto likučiais ir išsirūpino sau mažą valdininko vietelę vi- 
daus reikalų ministerijoj, na ir tūnojo tenai nelyginant kurmis 
urve. 


— Ir kiek tu gauni? — klausė toliau Murė. 

— Tris tūkstančius frankų. 

— Bet juk tai tik išmalda! Ak tu vyre, vyre, kaip man gaila 
tavęs... Kaip tai galima — juk tu toks stiprus bernas, mes visi 
prieš tave buvome niekis! Ir jie tau temoka vos tris tūkstančius 
frankų, nors tu tenai girgždini jungą jau penkeri metai! Ne, tai 
neteisinga! 

Jis metė tą kalbą, ėmė šnekėti apie save. 

— O aš tai jiems visiems pasakiau sudieu... Tu žinai, kuo aš 
pasidariau? 

— Taip, — tarė Valanjoskas. — man sakė, kad tu nuėjeės į 
prekybą. Juk tavo tie dideli prekybos namai Gajono aikštėje, 
tiesa? 

— Tai jau taip... Su kartūnais duoduosi, vyre mano mielas! 

Murė pakėlė galvą ir vėl laptelėjo Poliui per kelį; jis pakarto- 
jo su solidžiu linksmumu, kaip smagus vyras, kuris nėmaž nesi- 
gėdi amato, sukrovusio jam turtus: 

— Duoduosi su kartūnais, tikrai!., Juk tų atsimeni, aš ne per 


56 


daug stengiausi perprasti jų gudrybes, nors, iš esmės paėmus, nie- 
kad nelaikiau savęs kvailesniu už kitus. Kai padariau bakalaurea- 
tą, kad ir vien iš noro įtikti namiškiams, aš puikiausiai būčiau ga- 
lėjęs pasidaryti advokatu ar gydytoju, kaip ir kiti mūsiškiai, tik- 
tai man šitie amatai buvo baisūs — pernelyg jau daug tokių ma- 
čiau stimpant badu... Tai va, nusviedžiau diplomą į kertę — ir be 
jokio gailesčio! — ir pasinėriau stačia galva į verslus. 

Valanjoskas sumišęs nusišypsojo. Patylėjęs pridūrė: 

— Tai tiesa, tau bakalauro diplomas nelabai tereikalingas 
perkeliams pardavinėti. 


— Dievaži! — linksmai atsakė Murė. — Vienintelis daiktas, 
ko man nereikia, tai kad manęs niekas nevaržytų... Ir, žinai 
ką, jei jau turėjai kvailumo pats sau supančioti kojas, tai paskui 
išsikapstyti nėra taip lengva. Ir eini tada vėžlio žingsniu per gy- 
venimą, kai tuo tarpu kiti, kuriems kojos laisvos, dumia kaip vė- 
jas. 

Paskui, pastebėjęs, kad draugui nesmagu, paėmė jį už rankų 
ir kalbėjo toliau: 


— Klausyk, aš nenoriu tavęs liūdinti, bet sutik, kad tavo dip- 
lomai nestengia patenkinti nė vieno tavo poreikio... Ar tu žinai, 
kad mano krautuvėje šilkų skyriaus vedėjas šiemet gaus daugiau 
kaip dvylika tūkstančių? Jis, teisybė, bernas galvotas, bet išsi- 
mokslinimo tiek teturi, kad moka pakenčiamai rašyti ir atlikti 
keturis artimetikos veiksmus... Eiliniai pardavėjai pas mane su- 
kala po tris ir keturis tūkstančius, vadinasi, daugiau, negu tu gau- 
ni, o jie juk nedėjo kaštų savo išsimokslinimui, niekas jų neišlei- 
do į pasaulį su raštiškais sėkmės pažadais. Kas be ko, uždirbti pi- 
nigą tai dar ne viskas. Tiktai, žinotum, jei jau aš turėčiau rinktis 
tarp mokslo vargdienių, kurių prisigrūdę sausakimšai laisvosio- 
se profesijose ir neturi ko valgyti, ir tų praktiškų vyrukų, puikiai 
pasiruošusių gyvenimui, gerai mokančių savo amatą, — dieva- 
ži! — nesvyruočiau nė valandėlės, aš dėčiausi su šiais pastarai- 
siais — aš randu, kad šitie vyrai geriausiai supranta mūsų laikų 
dvasią! 

Jo balsas įkaito; Anrijetė, pilstydama arbatą, pasigręžė į jį. 
Kai jis pamatė ją šypsančią didžiojo salono gilumoje ir dar dvi 
ponias, labai jau ištempusias ausis, jis pirmas pajuokavo iš savo 
iškalbingumo: 

— Žodžiu, vyre mielas, šiandien kiekvienas, kuris pradeda 
nuo kartūnų, yra būsimasis milijonierius. 


Valanjoskas tižliai atsikolė į kanapos nugarą. Jis prisimerkė 
kaip pavargęs ir viską niekinąs žmogus; šalia realaus jo rasės iš- 
sekimo buvo čia ir kiek vaidybos, 

— E! — sumurmėjo jis. — Gyvenimas nevertas tokio vargo. 
Nieko gero jame nėra. 

Murė pasipiktinęs žvilgterėjo į jį su nuostaba, ir jis pridūrė: 

— Nors kažin kaip sieksi, vis tiek nieko nepasieksi. Jau ver- 
čiau sėdėti rankas susidėjus. 

Jis ėmė kalbėti apie savo pesimizmą, apie gyvenimo pilkumą 
ir negandus. Vienu tarpu jis svajojęs apie literatūrą, bet iš pažin- 
ties su tais poetais likęs jam visuotinis nusivylimas. Ir taip galų 
gale jis pasidaręs išvadą, kad visos pastangos esančios bergž- 
džios, kad visos dienos esančios tuščios ir nuobodžios, kad žmo- 
nės esą beviltiškai kvaili. Džiaugsmai niekados nevykstą, bet ir 
bloga daryti nesą smagu. 

— O tau kaipgi, sakyk, nejau linksma gyventi? — paklausė 
jis galiausiai. 

Murė net apstulbo ir pasipiktino. Jis sušuko: 

— Kaip tai? Ar man linksma gyventi?.. Tai šit kokią giesmę tu 
betraukiąs! Aš tavęs nepažįstu — ar čia be tu, vyre mano?.. Na 
žinoma, kad man linksma gyventi, net ir tada, kai viskas aplin- 
kui braška ir tarška, nes aš tada dūkte padūkstu nuo to traškėjimo. 
Aš, matai, aštriai jaučiu, aš ne iš tokių, kur ramiai eina per gyve- 
nimą, tas turbūt kaip tik mane ir domina. 

Jis žvilgterėjo į saloną, nuleido balsą. 

— O yra moterų, kurios man velnioniškai atsipykusios, nėra 
ko gintis. Bet jei jau aš noriu kurią turėti, tai ir turiu, po velnių! — 
ir man nebūna, kad „neišdegtų“, ir aš nesidaliju su niekuo, būk 
tikras!.. Beje, ne moterys man svarbiausia,— moterys — buvę 
nebuvę, galų gale. Matai, svarbiausia — tai norėti ir veikti, žo- 
džiu sakant, kurti... Tau kyla mintis, tu mušiesi dėl jos, kali ją su 
kūju žmonėms į galvas, matai, kaip ji auga ir triumfuoja... Taip, 
vyre, aš linksmai gyvenu! 

Džiaugsmas veikti, džiaugsmas gyventi sodriai skambėjo jo 
žodžiuose. Jis dar sykį pasisakė esąs mūsų amžiaus vaikas. Iš tik- 
rųjų: nebent jau būtum luošas, nebent jau turėtum sutrešusias 
smegenis ir sąnarius, gal tik tada galėtum atsisakyti nuo veiklos 
tokiais laikais, kada tau prieš akis šitokie platūs darbo barai, ka- 
da visas pasaulis grūste grūdasi į ateitį. Ir jis išjuokė nusivylėlius, 
nusiminėlius, pesimistus, visus tuos ligonius, kurie susirgo, vos 
paragavę mokslo; visus tuos, kurie vaiposi it verkšleną poetai ir 
gaižiai raukosi it skeptikai, kada aplinkui verda neaprėpiamo 
masto statyba. Koks tai gražus, taikliai pasirinktas, protingas dar- 
bas — žiovauti iš nuobodulio, kai kiti nuo darbo nepakelia gal- 
vos! 

— Tai mano vienintelis malonumas — žiovauti, kada kiti dir- 
ba,— tarė Valanjoskas, šaltai šypsodamas. 

Staiga Murė įkarštis atslūgo. Jis vėl pasidarė draugiškai mei- 
lus. 

— Ak tu, Poli, senas drauge, tu tebesi toks pat, kaip ir kita- 
dos — pilnas paradoksų!. Na ką gi, mudu negi vaidysimės, susi- 
tikę po ilgo nesimatymo. Laimė, kiekvienas turim savo pažiūras. 
Bet reikės tau parodyti mano mašiną veikiančią, tu pamatysi, kad 
tai nėra toks niekų darbas... O tuo tarpu pasakok, kaip tu begyve- 
ni. Tavo motina ir seserys laikosi gerai, reikia manyti? Ir, sako, 
tu rengęsis vesti Plasane, maždaug prieš pusę metų? 

Valanjoskas ūmai sukrutėjo, 1r Murė prikando liežuvį; paste- 
bėjęs, kad Valanjoskas šaudo neramiais žvilgsniais į aną saloną, 
jis irg1 pasigręžė anon pusėn ir pamatė, kad panelė de Bov nenu- 
leidžia nuo jo akių. Blanša, didelė ir stambi, jau darėsi panaši į 
motiną, tik jos veidas jau buvo aptukęs, bruožai grubūs, palytėti 
nesveiko riebumo. Polis į atsargų draugo klausimą atsakė, kad 
nieko dar nesą padaryta, gal dar nieko ir neišeisią. Su ta mergina 
jis susipažinęs pas ponią Deforž, jis čia būdavęs dažnas svečias 
pernai žiemą, tik dabar retai besilankąs, užtat ligi šiol 1r nepasitai- 
ke susitikti su Oktavu Jis taip pat lankąsis 1r pas de Bovus, ten 
jam ypač patinkąs tėtušis, senas gyvenimo smagumų mėgėjas, 
jau ketinantis išeiti iš tarnybos. Jie, beje, jokio turto neturį, po- 
nia de Bov grafui atnešusi tiktai Junonos grožį, daugiau nieko, 
šeima gyvenanti iš paskutinės įkeistos fermos, prie jos kuklių 
pajamų prisidėdama devynis tūkstančius frankų, kuriuos, laimė, 
grafas gaunąs algos, būdamas generalinis žirgynų inspektorius. 
Tos moterys, grafienė ir grafaitė, 1š jo labai mažai tegaunančios 
pinigų, nes jam dar vis ėdą lėšas meilės reikaliukai, kur nors per 
šalį, o jos turinčios verstis labai siaurai, turinčios net senus dra- 
bužius pačios persidirbinėti. 

— Jeigu taip, tai kam vesti? — stačiokiškai užklausė Mu- 
rė. 

— Dieve mielas, taigi vis tiek tokio galo neišvengs:,— tarė 
Valanjoskas, prisimerkdamas it nuvargęs. — Be to, yra vilčių, 
gal greit numirs viena teta. 


Tuo tarpu Murė nenuleido akių nuo pono de Bovo, prisėdusio 
šalia ponios Gibal, paslaugaus, meiliai su ja juokaujančio provin- 
cijos dvarininko stiliumi, ji pasigręžė į Valanjoską ir mirktelėjo 
jam taip reikšmingai, jog šis tuoj pridūrė: 

— Ne, neta... Bent tuo tarpu ne ta... Bėda, kad jo tarnyba nuo- 
lat jam duoda progų važinėti į visus Prancūzijos galus, kur tik yra 
žirgų augyklų, užtat jis gali nuolat rasti pretekstų dingti iš namų. 
Praeitą mėnesį, kai žmona manė, kad jis yra Perpinjane, jis gy- 
veno viešbutyje, nuošalesniame Paryžiaus kvartale, su viena mu- 
zikos mokytoja 

Stojo tyla. Paskui Polis, stebėjęs kurį laiką, kaip grafas asis- 
tuoja poniai Gibal, tarė visai tyliai: 

— Dievaži, turbūt tavo teisybė... Juoba kad šioji poniutė 
anaiptol nėra per daug neprieinama, kaip žmonės kalba. Apie ją 
su vienu karininku žinau pasiutusią istoriją... Bet tu tiktai žiūrėk 
ir juokis. Kaip jis ją akimis magnetizuoja! Senoji Prancūzija, ma- 
no mielas!.. O aš tai jį dievinu, ir jei vesiu jo dukterį, galės sakyti, 
kad dėl jo tai padariau! 

Murė iš to labai skaniai juokėsi. Jis kamantinėjo Valanjoską 
toliau ir, kai sužinojo, kad idėja supiršti Polį su Blanša gimusi po- 
nios Deforž galvoje, jam pasidarė dar linksmiau. Tai mielai An- 
rijetei, matyt, patinka piršliauti, kaip ir visoms našlėms; suradusi 
porą kieno nors dukteriai, ji savo salone kai kada duodavo pro- 
gos ir jos tėvui pasirinkti draugę; visa tai vykdavo taip natūra- 
liai, taip gražiai, jog aukštoji visuomenė niekad čia nerasdavo 
ko smerkti ar dėl ko piktintis. Ir Murė, kuris ją mylėjo kaip vers- 
lininkas, niekad neturįs laiko, kurio ir mylavimosi minutės yra 
suskaičiuotos, pamiršdavo su ja visus viliojimo meno gudrumus 
ir jausdavo jai tikrą bičiulystę. 

Tuo laiku kaip tik ji pasirodė duryse, vedina senyvu vyru, 
kokių šešių dešimčių metų, kurio abu mūsų draugai nebuvo paste- 
bėję įeinant. Ponios šnekėjosi garsiai, kartais tiesiog rėksmingai, 
jų balsus lydėjo arbatos šaukštelių skambaliojimai į kiniškų puo- 
dukų šonus; dar kai kada, visoms trumpam nutilus, pasigirsdavo 
lėkštutės terkštelėjimas, jei kuri per smarkiai pastatydavo ant 
marmurinio staliuko. Besileidžiančios saulės spindulys staiga 
nuauksino parko kaštanų viršūnes, įsibruko pro langus ir paleido 
rausvų aukso dulkių pluoštus, nuo kurių gaisru užsiplieskė bro- 
katiniai baldų apmušalai ir bronzos. 

— Prašom čia, mano brangusis barone,— kalbėjo ponia De- 
forž. — Leiskit jums pristatyti poną Oktavą Murė, kuris trokšta 
pareikšti jums savo didį susižavėjimą. 

Tr, pasigręžusi į Oktavą, pridėjo: 

— Ponas baronas Hartmanas. 

Gudri šypsena pasirodė senio lūpose. Tai buvo neaukšto ūgio, 
tvirto sudėjimo vyras, su didele galva, kaip dažnai elzasiečių 
būna, o jo riebiame veide švietė neeilinis protas, kuris atsispin- 
dėjo mažiausioje raukšlelėje palei burną, mažiausiame akių vokų 
virptelėjime. Jis dvi savaites priešinosi Anrijetės norui, kai ji 
prašė šito pasimatymo, — ne dėl to, kad būtų buvęs per daug pa- 
vydus, nes, būdamas žmogus protingas, jau buvo susitaikes su 
tėvo vaidmeniu, bet dėl to, kad tai jau buvo trečias draugas, Anri- 
jetės jam pristatomas, ir jis vengė ilgainiui pasirodyti kiek juo- 
kingas. Tad, priėjęs prie Oktavo, jis šypsojo diskretiškai, kaip 

turtingas globėjas, kuris mielai gali rodytis lipšnus, bet nesutin- 
ka būti mulkiu. 

— (O pone, — tarė Murė su tikru provansiečio entuziazmu,— 
paskutinioji „Hipotekinio kredito“ operacija buvo nuostabi! Jūs 
nepatikėsite, koks aš laimingas ir kaip didžiuojuosi, galėdamas 
jums ranką paspausti. 

— Jūs čia per daug, pone, jūs per daug, — kartojo baronas 
šypsodamasis. 

Anrijetė žiūrėjo į juos abudu giedromis akimis ir nejautė nė 
kokio keblumo. Ji stovėjo jų tarpe, pakėlusi dailią galvutę, ir 
žiūrėjo čia į vieną čia į antrą; apsivilkusi nėrinių suknele su trum- 
pom rankovėm ir gilia iškirpte, ji žavėjosi matydama tokią gražią 
jų santarvę. 

— Ponai,— tarė ji pagaliau,— aš jus paliksiu pasikalbėti. 

Po to, pasigręžusi į Polį, dabar atsistojusį nuo kanapos, pri- 
dūrė: 

— (Gal norit arbatos, ponai Valanjoskai? 

— Mielai, ponia. 

Ir juodu abu nuėjo į didįjį saloną. 

Murė, kai tik vėl atsisėdo ant kanapos, šalia barono Hartmano, 
tuoj ėmė žerti pagyrimus „Hipotekinio kredito“ operacijoms. 
Daugiau jis čiupo dalyką, itin savo širdžiai artimą, — užvedė kal- 
bą apie projektuojamą naują gatvę, būsimą Reomiuro gatvės tę- 
sinį, kurios vienas gabalas, Gruodžio dešimtosios gatvės vardu, 
turėjo eiti nuo Biržos aikštės iki Operos aikštės. Jau prieš pusan- 
trų Metų buvo pripažinta, kad toji naujybė bus visuomeniškai 
naudinga, neseniai buvo paskirta komisija atpirkti privačioms 
nuosavybėms, visas kvartalas ūžte ūžė dėl to projekto, domėjosi, 
kada prasidės darbai, rūpinosi, kuriuos namus griaus. Jau beveik 
treji metai Murė laukė šitų darbų, pirmiausia todėl, kad jie turė- 
jo atnešti prekybos pagyvėjimą, o ypač todėl, kad tuomet susida- 
rys galimybės išsiplėsti, ir tai tokiu dideliu mastu, jog jis nė sau 
nedrįso balsu prisipažinti savo svajones. Gruodžio dešimtosios 
gatvė: turėjo kirsti Šuazelio gatvę ir Mišodjerės gatvę, ir jis jau 
matė, kaip „Moterų laimė“ užima visą kvartalą tarp tų gatvių ir 
Nev Sent Ogiusten gatvės, jis jau vaizdavosi, kaip šviečia nau- 
joje gatvėje jo rūmų fasadas, kaip dominuoja, viešpatauja visam 
nugalėtam miestui. Užtat jis taip troško susipažinti su baronu 
Hartmanu, kai tik sužinojo, kad „Hipotekinis kreditas“ sudarė 
su valdžia sutartį ir imasi atituštinti gatvei vietą, nugriauti namus 
ir nutiesti Gruodžio dešimtosios gatvę, jei tik bus atiduoti jo 
nuosavybėn naujoje gatvėje sudaryti sklypai. 

— Tai, vadinasi, tiesa, — kartojo jis, dėdamasis naivus, — kad 
jūs jiems atiduosite gatavai įrengtą gatvę, su kanalais, šaligat- 

viais, su dujotiekiu? Ir tos gatvės sklypai jums už tai pakankamai 
atsilygins?ė O, tai įdomu, labai įdomu! 

Pagaliau jis priartėjo prie paties opiojo punkto. Jis žinojo, 
kad „Hipotekinis kreditas“ slapčiomis, per kitus asmenis, supir- 
kinėja namus tame kvartale, kur „Moterų laimė“, ne tik tuos, 
kurie turi būti nugriauti, bet ir kitus, kurie liks stovėti. Ir jis 
nuuodė, kad Hartmanas projektuoja čia kažką steigti ar statyti, 
jam buvo labai neramu dėl savo būsimųjų plėtimosi darbų, apie 
kuriuos svajojo, nes jis bijojo susidurti vieną dieną su galingu 
banku, prisipirkusiu namų ir sklypų, kurių jau, aišku, nebepaleis. 
Kaip tiktai ši baimė ir vertė jį ieškoti pažinties su baronu, ir 
jungiančioji grandis šiuo atveju turėjo būti moteris, nes moteris 
visada labai suartina vyrus, mėgstančius pamerginėti. Be abejo, 
Murė galėjo pasimatyti su finansininku jo paties kabinete ir ra- 
miai ten pasišnekėti apie didelį savo sumanytą planą, prie kurio 
ir jį norėjo pritraukti. Jis betgi tvirčiau jautėsi pas Anrijetę — jis 
žinojo, kaip suartina vyrus ir juos palankiai nuteikia bendra 
meilužė. Būti abiem kartu pas ją, jos mėgstamųjų kvepalų atmos- 
feroje, turėti čia pat ją, pasirengusią juos abu nugalėti vienu 
šypsniu, — jam atrodė, kad tokios sąlygos visiškai užtikrina pa- 
sisekimą. 

— Juk jūs nupirkote senuosius Diuvijarų rūmus, tą palaikį 
trobesį, kur greta mano namų, tiesa? — galiausiai užklausė jis 
stačiai. 

Baronas Hartmanas, akimirką pasvyravęs, nuneigė. O Murė, 
žiūrėdamas jam į veidą, pradėjo juoktis; nuo šiol jis ėmėsi naujo 
vaidmens — apsimetė esąs šaunus jaunikaitis: atviras ir papras- 
tas, lengvai sukalbamas verslo dalykuose. 

— Žinote, ponas barone, jei jau man teko nelaukta garbė 
su jumis susitikti, tai norėčiau jums iškloti visa, ką širdyje turiu... 
O, jūsų paslapčių aš nekamantinėsiu. Aš tik noriu jums išpažinti 
savąsias, būdamas tikras, kad pavedu jas į visų saugiausias ran- 
kas... Beje, man reikia jūsų patarimų, ir jau seniai norėjau į jus 
kreiptis, tik vis nedrįsau. 

Ir jis tikrai išpažino baronui viską, išsipasakojo, ką yra su- 
manęs ir ko imasi, nenuslėpė nė savo finansinės krizės, kurią 
pergyveno tarp visų savo triumfų. Viską atskleidė: kaip jis to- 
lydžio nuosekliai didina savo įmonę, kaip gaunamąjį pelną sudeda 
į verslą, kaip jo tarnautojai įnešė įmonėn savus pinigus, kaip 
firma rizikuoja gyvybe per kiekvieną didįjį išpardavimą, kada 
visas kapitalas yra pastatomas ant kortos. Ir vis dėlto ne kreditų 
jam reikėjo iš barono, nes savo klientėmis jis pasitikėjo fanatiš- 
kai. Ne, jo siekiai buvo kur kas aukštesni — jis siūlė baronui 
dėtis į bendrove: „Hipotekinis krėditas“ kaip savo dalį įneštų 

kolosališkus rūmus, kuriuos jis jau regėjo svajonėje, o jis iš 
savo pusės sudėtų savo gabumus ir prekybos fondus, jau sukurtus. 
Įnašus galima būsią apskaičiuoti, įgyvendinti šituos sumanymus 
būsią kuo lengviausia. 

— Ką jūs veiksit su savo sklypais ir namais? — klausė Murė 
primygtinai.— Jūs, be abejo, turit savo idėją. Tik aš esu tikras, 
kad jūsų idėja nėra verta tiek, kiek mano... Pagalvokit apie tai. 
Mes ant tų sklypų pastatysim prekybos hales, mes nugriausim 
arba pritaikysim savo reikalams jau esamus namus ir įsteigsim 
didžiausias Paryžiuje krautuves, ištisą prekybos kvartalą, kuris 
mums neš milijonus. 

Ir jis, atvirumo pagautas, sušuko: 

— O, kad aš galėčiau apsieiti be jūsų!.. Bet dabar — viskas 
jūsų rankose. Ir, be to, aš niekad neturėčiau pakankamai apyvar- 
tinių lėšų... Mes būtinai turim susidėti iš vieno, kitaip tai būtų 
tiesiog nusikaltimas. 

— Kaip jūs karštai imatės, pone brangus! — tiek tepasakė 
baronas Hartmanas. — Kokia fantazija! 

Jis palingavo galvą, jis vis šypsojosi, bet jo jau buvo nutarta 
nemokėti atvirumu už atvirumą. „Hipotekinis kreditas“ planavo 
Gruodžio dešimtosios gatvėje pastatyti konkurentą Grand Ote- 
liui — didelį prabangų viešbutį, kuris, būdamas arti centro, pri- 
trauktų užsieniečius turistus. Kita vertus, viešbučiui buvo numa- 
tytas tik būsimo ploto pakraštys, baronas norėdamas būtų galėjęs 
priimti Murė idėją ir derėtis su juo dėl likusių sklypų, statyboms 
vietos tenai buvo dar labai daug. Bet jis jau buvo parėmęs pinigais 
du Anrijetės draugus, jam jau darėsi nuobodus nuolaidžiaujančio 
geradario vaidmuo. Be to, nors baronas labai mėgo veiklą ir 
mielai atidarydavo kapšiuką visiems jauniems vyrams, kurie 
parodydavo galvotumo ir drąsos, — Murė komercinio genijaus 
užmojis jį daugiau stebino negu gundė. Ar tik toji milžiniško 
masto įmonė nebūsianti fantasto operacija, neatsargaus žmogaus 
užmačia? Jei Murė taip be jokio saiko plečia mados naujienų 
prekybą, tai ar jis nerizikuoja nusisukti gražiai sprandą? Žo- 
džiu, — jis nepatikėjo, jis atsisakė. 

— Be abejo, jūsų idėja patraukli, — sakė jis.— Bet juk ji yra 
poeto idėja... Iš kur jūs imsit pirkėjų, kad nestovėtų tuščia jūsų 
toji katedra? 

Murė pažiūrėjo į jį nutilęs, tartum apstulbintas jo atsakymo. 
Argi tai galimas daiktas Žmogus, kuris turi šitokią uoslę, jog 
užuodžia pinigus net giliausiai po žemėmis užkastus! Ir staiga 
jis didžio iškalbingumo mostu parodė į ponias salone ir tarė: 

— Pirkėjų? Štai jos. 

Saulė jau leidosi, rausvo aukso dulkelių pluoštas pavirto 

blankiu spinduliu, atsisveikinusiu, blėstančiu sienų šilke ir baldų 
apmušaluose. Užeinant sutemoms tasai didelis kambarys įgavo 
šilto, jaukaus intymumo. Ponas de Bovas ir Polis de Valanjoskas 
šnekučiavo priešais langą, įsižiūrėję toli į parką, o ponios susi- 
slinko arčiau, sudarė vidury salono siaurą ratą, ir iš ten protar- 
piais lėkė juokai, pašnibždomis tarti žodžiai, karšti klausimai 
ir atsakymai — visa moteriška aistra leisti pinigus ir neštis namo 
skudurus. Jos kalbėjosi apie tualetus, ponia de Bov pasakojo apie 
kažkieno balinę suknią. 


— Pirmiausia, žinotumėt, rausvai violetinio šilko tunika, ant 
jos senų senų Alansono nėrinių volanai trisdešimties centimetrų 
pločio... 

— O, kad tai aš galėčiau tokią!..— sušuko ponia Marti.— Yra 
gi laimingų moterų! 

Baronas Hartmanas, pasekęs Murė mostą, žiūrėjo į tas ponias 
pro atdaras duris. Jis klausėsi viena ausimi jų kalbų, o tuo tarpu 
Murė, užsidegęs noru įtikinti jį, karščiavosi dar labiau, aiškino 
jam, kaip moderniškai prekiaujama mados naujienomis. To pre- 
kiavimo būdo esmė — be paliovos ir kuo greičiausiai leisti į apy- 
vartą kapitalą, pinigai turi būti pakeisti prekėmis kuo didžiausią 
skaičių kartų per metus. Taip antai, šiais metais jo kapitalas, viso 
labo tik penki šimtai tūkstančių frankų, buvęs apverstas keturis 
kartus ir davęs pajamas — du milijonus frankų. Pelną padidinti 
dešimteriopai esą visiškai lengva, nes, tikras dalykas, ilgainiui 
kapitalas apsiversiąs ir penkiolika, ir dvidešimt kartų kai kuriuo- 
se skyriuose. 

— Matote, ponas barone, tai ir visa mechanika. Ji labai pa- 
prasta, bet reikėjo ją sugalvoti. Mums nebūtina, kad pats apy- 
vartos kapitalas būtų didelis. Mums vienintelis rūpestis — kuo 
greičiau nusikratyti supirktomis prekėmis, o į jų vietą pirkti 
kitas, ir kiek sykių įvyksta toji kaita, tiek sykių kapitalas duoda 
pelną. Tokiu būdu mes galime tenkintis mažu pelnu, o kadangi 
mūsų bendrosios išlaidos siekia didelius skaičius, ligi šešiolikos 
nuošimčių, ir kadangi mes parduodami neimam daugiau kaip 
dvidešimt procentų pelno, tai mes uždirbam daugių daugiausia 
keturis procentus; tačiau tie keturi procentai išaugs ilgainiui 
į milijoną, jei tik mes operuosim tikrai dideliais prekių kiekiais, 
ir vis Naujais ir naujais... Jūs sekate, ką sakau, tiesa? Juk visai 
aišku. 

Baronas vėl palingavo galvą, jis, kuris leisdavosi į drąsiausias 
kombinacijas, kurio rizikingiausi Žygiai tebebuvo minimi dar 
nuo tų laikų, kai tik vos ėjo bandymai įvesti dujų apšvietimą, 
užsispyręs laikėsi prieš Murė įrodinėjimus. 

— Suprasti tai aš suprantu, — atsakė jis.— Jūs parduodate 

pigiai, kad galėtumėte parduoti daug, ir parduodate daug, kad 
galėtumėte parduoti pigiai. Visas svarbumas — parduoti, bet 
aš ir vėl grįžtu prie to paties klausimo. kam jūs parduosit? Kokiu 
būdu jūs tikitės pastovia: išlaikyti tokią kolosališką apyvartą? 

Staiga suklego moterų balsai didžiajame salone ir nutraukė 
Murė aiškinimus. Pasirodo, ponia Gibal besanti tos nuomonės, 
kad senų Alanso nėrinių volanus reikią dėti tiktai ant priekio. 

— Bet, brangioji, — kalbėjo ponia de Bov,— priekis irgi 
buvo visas apsiuvinėtas nėrimas. Ir kaip puošniai atrodo — nuo- 
stabu tiesi0g. 

O, beje! Jūs man padavėte mintį, — susigriebė ponia De- 
forž,— aš turiu kelis metrus Alansono nėrinių. Reikės paieško- 
jus pripirkti dar 1r turėsiu kuo apsiūti 

Ir balsai aptilo vėl, besigirdėjo vien murmesys. Lakstė ore 
skaičiai, kainos, pirkimai, 1r juo tyliau, juo labiau augo geis- 
mai — tos ponios pirkosi nėrinius jau glėbiais. 

— Žinote,— tarė pagaliau Murė, kai jau vėl galėjo netrukdo- 
mas kalbėti, — parduoti galima viską, jei tik moki parduoti Čia 
yra mūsų pergalės laidas. 

Ir jis su provansiečio polėkiu, karštai, vaizdingai ėmė piešti, 
kaip vyksta naujosios prekybos procesas. Visų pirma — prekių 
sankaupa. vienoje vietoje neregėtai dideli prekių kiekiai yra 
galybė, ji veikia pirkėją, o prekės, būdamos šalimais, vienos 
kitas palaiko ir paremia, niekad nebūna, kad prekės užsigulė- 
tų, — kiekvienas sezonas išreikalauja, kas jam priklauso; pirkėja 
eina nuo prekystalio iki prekystalio, ir ją vis labiau ima noras 
pirkti — čia jinai paima medžiagos, ten siūlų, dar tenai manto, 
apsirengia visa, ir dar paskui randa, ko visai nesitikėjo, ir ją 
apgali geismas įsigyti nereikalingų gražių niekučių. Daugiau 
Murė išgarbino tvirtai nustatytas kainas. Didžioji revoliucija 
mados naujienų prekyboje kaip tik 1r kilusi 1š šito atradimo. Ir 
Jeigu baigia mirti senovinė prekyba, smulkioji prekyba, tai kaip 
tik dėl to, kad ji negal: atsilaikyti kovoje dėl žemų kainų, nes 
prekių kainas būtinai turi rodyti publika: Šiais laikais konkuren- 
cija vyksta pačios publikos akyse — pavaikščiojai palei: vitrinas 
1r Žinai visas kainas, kiekviena krautuvė jas mažina, tenkinasi 
kuo mažiausiu pelnu, jokio sukčiavimo dabar nebegali būti — ne- 
beįmanoma pralobti, kaip kitados, kada pirklys, tykojęs prisi:- 
tykojęs, nulupdavo už kurį nors audeklą dvigubai, negu jis 
vertas, — dabar turtą krauna eilinės, kasdieninės operacijos, 
reguliarus pelno nuošimtis, nustatytas visoms prekėms, pratur- 
tėjimo laidas — tai geras pardavimo funkcionavimas, juo labiau 
kad pardavimas pasidarė visiškai viešas. Argi tai nėra nuostabi 
naujovė? Ji apvertė aukštyn kojomis visą rinką, ji perdirbo 

Paryžių, nes ji sutverta iš moters kūno ir kraujo. 

— Aš turiu savo valdžioje moterį, o visa kita man — pa- 
švilpt,— brutaliai prisipažino jis, įkarščio pagautas. 

Sulig šiuo šūksniu baronas Hartmanas lyg ėmė svyruoti. 
Dingo ironija iš jo šypsenos, jis žiūrėjo į tą jauną vyrą, vis labiau 
užsikrėsdamas jo tikėjimu, jis pradėjo justi jam simpatijos. 

— Tsss! — sudraudė jis tėviškai.— Kad kartais jos neiš- 
girstų. 

Tačiau ponios kalbėjo visos vienu kartu, tiek įkaitusios, jog 
nė viena kitos nebegirdėjo. Ponia de Bov baigė vaizduoti vakarinį 
tualetą: rausvai violetinio šilko tunika, apvedžiota nėriniais, 
o ant suėmimų — nėrinių kokardos; korsažas dekoltuotas labai 
žemai, ir dar ant pečių taip pat nėrinių kokardos 

— Jūs pamatysit, — kalbėjo j1,— aš užsisakiau tokį korsažą 
iš atlaso.. 

— O aš, — pertraukė ją ponia Burdelė, aš norėčiau akso 
mo — o, kad taip pasitaikytų! 

Ponia Marti klausė. 

— O šilkas? Kaip šilkas? 

Toliau vėl visos ėmė šnekėti kartu Ponia Gibal Anrijetė, 
Blanša matavo kirpo, derino Tai buvo uraganiškas antpuolis 
ant medžiagų, jis galėjo nuniokoti visas krautuves tai buvo 
prabangos troškulys, išsiliejęs į tualetus, geidžiamus, svajoja 
mus, — joms šitokia laime būti tarp skudurų, jOg jos gyveno tarp 
jų paskendusios, jos negalėjo be tų skudurų egzistuoti lygiai 
kaip be to drungno oro kuriuo alsavo 


O Murė tik mestelėjo akimi į ponių saloną ir baronui Hart 
manui baigė aiškinti keliais sakiniais moderniosios stambiojo 
masto prekybos mechaniką, kalbėdamas patylom tarsi prisipa 
žindamas meilę, kaip pasitaiko kartais vyriškių tarpe Taip tad 
aukščiau visų jau minėtų faktų, pačioje viršūnėje ats:dūre moters 
eksploatacija. Viskas yra nukreipta į šį tikslą 1r nepaliaujama 
kapitalo apyvarta, ir prekių sukaupimo sistema, i1r kainų Rup: 
ginimas, kuris pirkėjas patraukia, 1r be užprašymų kainos, kurios 
jas ramina, jog nepermokės Tai dėl moters rungiasi dabar pre 
kybininkai, tai moterį jie stengiasi pagauti į nuolatinius savo 
spąstus, sudarinėdam: jai progas išleisti pinigus, o dar pirma ap 
kvaišindami ją prekių parodomis. Jie žadina j0je naujus geismus 
jie apstato ją nesibaigiančiomis pagundomis, kurioms ji neišven 
giamai turi pasiduoti pirma ji perka ko reikia gerai šeiminin 
kei, paskui ją pagauna koketerija O galiausiai jau ją este ėda 
švaistymo aistra. Didindami pardavimą, darydami prabangą 
visiems prieinamą, jie per savo įmones tampa baisiu išlaidumo 
veiksniu, j1e griauna namų ūkius, jie eina ranka rankon su mados 

pamišimu, kuris tolydžio vis brangiau atseina. If jei jų krautuvėse 
moteris yra karalienė, kuriai pataikaujama, kurios silpnybės 
visaip glostinėjamos, kurios visi norai tučtuojau pildomi, tai 
viešpatauja ji tenai kaip ana įsimylėjėlė valdovė, iš kurios valdi- 
niai pasidarė gešeftą ir kuri kiekvieną savo užgaidą turėdavo 
apmokėti kraujo lašu. Taip tad Murė net pro žvilgančio galantiš- 
kumo lukštą kartais parodydavo nuožmius žydo nagus — jis būtų 
įmanęs pardavinėti moterį kaip prekę: jis statė jai šventovę, jis 
liepė, kad jai smilkalus smilkytų legionas pardavėjų, jis kūrė 
naujo kulto ritualą, jis galvojo tiktai apie moterį, jis be paliovos 
išradinėjo jai vis didesnes 1r didesnes pazundas; 0 paskui, kai 
jau Moters kišenės ištuštintos 1r nervai: ištąsyti, jis už jos nugaros 
niekina ją, nors to 1r neparodydamas, — taip, kaip vyras niekina 
meilužę, kuri buvo tokia kvaila, jog jam atsidavė. 


— Tai štai. turėkite savo valdžioje moteris, — tarė jis paty- 
lomis baronui, juokdamasis išdidžiai, — ir jūs galėsite parduoti 
v1są pasaulį. 


Dabar suprato baronas viską. Jam pakako keleto sakinių, kit- 
kas buvo aišku 1r taip, 1r moters išnaudojimas, šitokia galantiška, 
jį įkaitino — jame sujudo senas gyvenimo gardėsių smaguris. 
Jis merkė akimi nusimanomai, jis ėmė galiausiai žavėtis vyru, 
kuris sugalvojo šitą mechaniką moterims ėsti. Tai buvo šaunu. 
Ir vis dėlto jis pasakė tą patį, ką ir Burdonklis,— tą, ką jam pa- 
kuždėjo senio patirtis: 

— Tiktai, žinote ką, jos atkeršys. 


Bet Murė tiktai gūžtelėjo pečiais su baisiausia panieka. Visos 
jos priklausančios jam, O jis nepriklausąs nė vienai. Kai jis 
ištraukiąs 1š jų tr turtą, 1r malonumą, jis nubloškiąs jas į šiukšly- 
ną — tegu jas pasiima tie, kam jos dar galinčios būti naudingos. 
Tai buvo panieka, perėjus: į to Žmogaus pasaulėžiūrą, pietiečio 
1r verslininko panieka. 


— Na, tai kaip, gerbiamasis pone, — užklausė jis baigda- 
mas, — ar sutinkate dėtis su manimi? Ar randate galima daryti 
sandėrį dėl sklypų? | 

Baronas, jau beveik įtikintas, dar vis nesiryžo rimtai susirišti. 
Nors jis ir žavėjosi, ir tas žavesys vis labiau ir labiau jį veikė, bet 
gilumoje buvo dar 1r abejonių. Jau jis rengėsi duoti išsi1lenkiamą 
atsakymą, tik šit ponios sukruto šaukti pas save Murė:r išvadavo 
jį 1š keblios padėties. Ponios kikeno 1r šaukė viena per kitą. 


— Ponas Murė! Ponas Murė! 


Tam ponui Murė buvo pikta, kad jos jį trukdo, jis dėjos1 ne- 
girdįs, tad ponia de Bov ne ką trukus atsistojo 1r priėjo prie mažo- 
jo salono durų. 

— Mes šaukiamės į jus, ponas Murė... Tai nėra galantiška 
nusišalinti į kamputį ir kalbėtis apie reikalus. 

Dabar jau jis turėjo pasiduoti, apsimetė linksmai nusiteikęs 
ir rodė entuziazmą, net baronas stebėjosi. Abu juodu atsikėlė ir 
ėjo į didįjį saloną. 

— Ponios, aš visuomet pasirengęs jums tarnauti,— tarė jis 
įėjęs, su šypsena lūpose. 

Jį sutiko džiaugsmingi šūksniai. Jis gavo prieiti arčiau, tos 
ponios jam pataisė vietą savo ratelio viduryje. Saulė buvo ką tik 
nusileidusi už parko medžių, diena geso, minkštos sutemos pama- 
žu gaubė šį erdvų būstą. Tai buvo švelni sambrėškos valanda, 
ta kuklių malonumų minutė Paryžiaus žmonių gyvenimuose, 
kada lauke jau temsta, o lempų dar neužžibino tarnai. Ponai de 
Bovas ir Valanjoskas tebestovėjo prie lango, nuo jų gulė šešėlis 
ant patiesalo; ponas Marti, nežymiai įėjęs prieš kelias minutes, 
stovėjo nejudėdamas ties kitu langu, ir dienos šviesos likučiuose 
matėsi jo varganas profilis, jo surdutas, siauras, bet švarus, jo 
veidas, išsekęs nuo lakstymo po pamokas; šių damų šnekesys apie 
tualetus sutrikdė jį galutinai. 

— Tai kaip, ar bus ateinantį pirmadienį didysis išpardavi- 
mas? — klausė ponia Marti. 

— Na taip, ponia, negali būti jokios abejonės, — atsakė 
Murė, suokdamas fleitos tonu, aktoriaus balsu, kurio visada 
griebdavosi pašnekiuose su moterimis. 

Dabar įsiterpė Anrijetė: 

— Žinote, mes ateisime visos.. Sako, jūs ten rengiate ste- 
buklus. 

— Hm... stebuklus, — murmėjo jis kuklindamasis, bet ne- 
kukliai.— Aš tik stengiuosi būti vertas jūsų pritarimo. 

Bet jos apvertė jį klausimais. Ponia Burdelė, ponia Gibal, net 
Blanša norėjo žinoti ir šį, ir tą. 

— Tai sakykit mums smulkiau, kaip ten bus, — kamantinėjo 
jį ponia de Bov.— Nenorėkit, kad mes numirtumėm iš smalsumo. 

Ir jos apspito jį, bet Anrijetė susigriebė, kad jis gi dar negėręs 
nė vieno puoduko arbatos. Dabar baisiai sujudo visos; keturios 
iš jų puolėsi jam tarnauti, bet su sąlyga, kad paskui joms viską 
išpasakosiąs. Anrijetė pylė arbatą, ponia Marti laikė puoduką, o 
ponia de Bov ir ponia Burdelė varžėsi, katra įdės cukraus. Murė 
nesidavė pasodinamas, jis ėmėsi iš lėto gerti arbatą stačiomis, 
o jos visos apsupo jį, paėmė į nelaisvę savo išsipūtusių suknių 
ratu. Galvas atmetusios, blizgančiomis akimis žiūrėjo į jį ir šyp- 
sojosi jam. 

— Kas tas per jūsų šilkas, jūsų „Paryžiaus laimė“, apie kurį 
rašo visi laikraščiai? — nekantriai klausinėjo ponia Marti. 

— (O,— atsakė jis,— tai nepaprastas daiktas, tai fajis, stam- 
baus audimo: minkštas, stiprus... Jūs pačios pamatysite, ponios. 
Ir jūs jo gausite vien tiktai pas mus, nes mes turime atpirkę išim- 
tinę nuosavybės teisę. 

— Na tik pagalvoti! Gražus šilkas po penkis šešiasdešimt, — 
kalbėjo karštai ponia Burdelė.— Tiesiog tikėti nesinori. 

Nuo to laiko, kai reklama ėmė garbinti šitą šilką, ponių kas- 
dieniniame gyvenime jis užėmė ypatingai svarbią vietą. Jos apie 
jį kalbėjo, jos apie jį svajojo, kamuojamos geismo ir abejonių. 
Ir šituo plepiu smalsumu, kai jos dabar apspito jauną vyrą, reiš- 
kėsi savotiški pirkėjų temperamentai: ponia Marti, apsėsta pir- 
kimo šėlo, griebdavo „Moterų laimėje“ viską be pasirinkimo — 
kas tik būdavo išstatyta prekių parodose; ponia Gibal valandų 
valandas vaikštinėdavo tenai ir nieko nepirkdavo, laiminga ir 
patenkinta vien akis pasiganiusi; ponia de Bov, amžinai stinganti 
pinigų, amžinai kankinama pernelyg didelių troškimų, niršdavo 
ant prekių, kurių ji negalėdavo išsinešti; ponia Burdelė turėjo 
apdairios ir praktiškos miestietės uoslę, ji eidavo tik į išparda- 
vimus, nepasiduodavo pirkimo karštligei ir naudodavosi didžiųjų 
krautuvių patarnavimais su tokiu geros šeimininkės apsukrumu, 
jog ir išties suekonomindavo nemažai; pagaliau Anrijetė, labai 
elegantiška moteris, pirkdavosi „Moterų laimėje“ tik kai kuriuos 
dalykus, kaip pirštines, trikotažą, visokius baltinius. 

— Mes turime ir kitų puikių medžiagų, nuostabiai pigių ir 
nuostabiai gerų, — kalbėjo toliau Murė melodingu balsu.— Antai, 
aš jums rekomenduoju mūsų „Auksinę odą“ — nepalyginamo 
blizgesio taftą. Pas mus didžiausias pasirinkimas visokių šilkų, 
Įvairaus pavyzdžio įvairių raštų, juos iš begalės fabrikantų at- 
rinko specialus mūsų užpirkėjas, o jei norit aksomo, jūs rasit 
turtingiausią spalyų ir tonų rinkinį. Ir aš jums pranešu iš anksto, 
kad gelumbės bus labai madoje šiemet. Jūs pamatysit, kokių mes 
turim dvigubo audimo medžiagų, kokių ševiotų... 


Jos tiktai klausė ir nepratarė nė žodžio, jos dar glaudžiau ap- 
stojo jį, visos praviromis burnomis, šypsančios, veidus į jį pri- 
artinusios, tartum visa savo būtybe pasidavusios į gundytoją. 
Akys joms tik blausėsi, ir lengvi šiurpuliukai lakstė nugaromis. 
Tuo tarpu jis buvo ir liko ramus it karvedys nukariautojas, tarp 
moterų plaukų jaudinančių kvapų jis išsilaikė nesudrumstas. 
Po kiekvienos frazės sriubsnojo arbatą, jos aromatas miešė tuos 
kvapus, kur kas aštresnius, kuriuose buvo kažko plėšraus. Baro- 
nas Hartmanas, neišleisdamas jo 1š akių, vis labiau Žavėjos: šituo 
gundytoju, kuris taip save nuvaldo 1r yra toks stiprus, j0g gali 
žaisti moterim: 1r nepasiduoti svaigalams sklindantiems iš jos. 


Tai sakot bus madoje gelumbės? — pasitikrino ponia 

Marti, jos rečiuotas veidas net pagražėjo nuo koketiškos ais- 
tros.— Reikės pažiūrėti. 

Ponios Burdelė akys buvo apsiblaususios, 1r ji klausė Murė: 

— Pas jus likučių pardavimas ketvirtadieniais, taip? Aš 
palauksiu, turiu juk aprengti savo pulkelį. 

Po to, pasukusi dailią blondinės galvutę į namų ponią, klausė: 

— O tu vis dar siūdiniesi pas Sover? 

— Deja, taip, — atsakė Anrijetė.— Sover yra didelė brang:- 
ninkė, tiesa, bet niekas Paryžiuje nemoka taip gerai pasiūti kor- 
sažo, kaip ji... Ir, be to, nors gražiai šneka ponas Murė, bet ji turi 
medžiagas gražiausio rašto, tokio rašto, kurio niekur kitur nepa- 
matysi. O aš negaliu pakęsti, kad su mano suknia vaikščiotų visos 
šiokios ir tokios. 

Murė pirmiausia santūriai nusišypsojo. Paskui jis davė su- 
prasti, kad ponia Sover medžiagas imanti pas jį; be abejo, kai 
kuriuos pavyzdžius ji gaunanti tiesiai iš fabrikantų ir tada atper- 
kanti jų išimtinę nuosavybę; bet, pavyzdžiui, juoduosius šilkus 
tai ji perkanti „Moterų laimėje“ — nutaikanti progą, susidaranti 
dideles atsargas, 0 tada paleidžianti juos dvigubomis ir net tri- 
gubomis kainomis. 

— Taip tad aš esu tikras, kad jos siųsti žmonės išnešios iš 
mūsų visą „Paryžiaus laimę“. Kam jai mokėti už tą patį šilką fab- 
rike brangiau, jeigu pas mus jį gali gauti pigiau... Garbės žodis, — 
mes tą medžiagą parduodame su nuostoliu. 

Tai buvo paskutinis smūgis toms ponioms. Mintis įsigyti tokių 
prekių, nuo kurių parduotuvė turi nuostolių, kurstė jose mote- 
rišką godulį, nes moteriai dvigubai daugiau smagumo iš pirkinių, 
kad ji tiki, kad apmovė pirklį. Jis žinojo, kad pigumo pagundai 
atsispirti jos neįstengia. 

— Tik mes ir viską parduodame už niekus' — sušuko jis 
linksmai 1r atsigręžęs paėmė nuo staliuko ponios Deforž vėduok- 
1ę.— Štai! Kad 1r tokia vėduoklė... Kiek, sakote, už ją mokėta? 

— Už nėrinius dvidešimt penk: frankai, 0 už aptaisus du šim- 
tai, — atsakė Anrijetė. 

— Na, už šituos nėrinius tai nėra per brangu. Bet mes turime 
tokių po aštuoniolika frankų... O dėl aptaisų, brangioji ponia, 
tai. — siaubingas apiplėšimas! Aš už lygiai tokią vėduoklę ne- 
drįsčiau imti brangiau kaip devyniasdeši:m frankų. 

— Aš sakiau! — sušuko ponia Burdelė. 

— Devyniasdešimt frankų! — murmėjo ponia de Bov.— Tai 
jau 1šties reikia būti be skatiko kišenėje, kad praleistum tokią 
progą. 

Ji vėl paėmė vėduoklę, vėl tyrinėjo ją drauge su savo dukteria 
Blanša; jos dideliame taisyklingame veide, jos plačiose blausiose 

akyse pasirodė tramdomas geidulys ir nusiminimas, kad negali 
savo užgaido patenkinti. Tada vėduoklė antrą kartą ėjo per ponių 
rankas, ir visos jos sakė savo pastabas ir šūkčiojo susijaudinusios. 
Ponai de Bovas ir Valanjoskas nuėjo nuo lango. Pirmasis atsisėdo 
užpakal ponios Gibal ir glostinėjo akimis jos korsažą, nepraras- 
damas betgi korektiškumo ir pranašumo, o jaunasis vaikinas 
pasilenkė prie Blanšos, stengdamasis surasti jai kokį meilesnį 
žodį. 

— Truputį liūdnai atrodo, ar ne, panele? — tarė jis. — Aptai- 
sa: balti, o nėriniai juodi. 

— O aš vieną mačiau, tai buvo perlamutro aptaisai ir baltos 
plunksnos, — atsakė ji rimtai, ir jos pasipūtęs veidas nėmaž ne- 
paraudo, nepagyvėjo.— Tikrai tinkanti mergaitei. 

Ponas de Bovas, be abejo, pastebėjo giliai nuliūdusį savo žmo- 
nos žvilgsnį, kuriuo ji sekiojo vėduoklę; jis irgi įterpė Žodį į 
pokalbį. 

— Tai kad tie tokie smulkūs daikčiukai tuojau sulūžta. 

— Ką ir šnekėti! — pareiškė ponia Gibal, papūtusi lūpas, 
ta ruda gražuolė vaidino esanti abejinga.— Man jau nusibodo 
1r nešioti savąsias taisyti. 

Ponia Marti, itin įkaitinta šito pokalbio, jau kuris laikas vartė 
ant kelių savo rankinuką iš raudonos odos. Ji dar nebuvo pasiro- 
džiusi savo pirkinių, ji degte degė noru pasigirti jais, tai buvo jai 
tiesiog juslinis poreikis. Staiga ji pamiršo, kad vyras čia pat yra, 
atidarė rankinuką ir ištraukė kelis metrus siaurų nėrinių, suvy- 
niotų ant kartono. 

— Čia Valansjeno nėriniai mano dukteriai, — tarė ji. — Trijų 
centimetrų pločio, i1r dailučiai, tiesa?. Vienas frankas ir devy- 
niasdešimt. 

Jau nėriniai ėjo iš rankų į rankas. Ponios džiūgavo. Murė 
tvirtino, kad jis parduodąs tokius nėrinius fabriko kaina. Tuo 
tarpu ponia Marti vėl uždarė rankinuką, tartum slapstydama 
jame daiktus, kurių negalima rodyti. Tačiau Valansjeno nėri- 
niams sekėsi gerai, ir ji neiškentė neištraukusi dar skarytės pa- 
s:rodyti. 0 

O šit dar skarytė. Su Briuselio aplikacija, mano brangio- 
ji. O, tai radinys! Dvidešimt frankų! 

Nuo šiol jos rankinukas pasidarė bedugnis šulinys. Sulig 
kiekvienu ištrauktu pirkiniu ji raudo iš smagumo, ji drovėjosi 
it nusirengianti moteris 1r rodėsi miela ir sujukusi. Ten ji dar 
turėjo ispaniško blondo kaklaraištį už trisdešimt frankų: jį me- 
norėjus:i pirkti, bet pardavėjas prisiekęs, kad čia esąs jau pas- 
kutinis 1r kad paskui jie pabrangsią. Daugiau ji dar pasirodė 
Šantiji nėrinių vualį. brangokas, penkiasdešimt frankų; jei pati 

nenešiosianti, tai iš jo ką nors pataisysianti dukteriai. 

— Dievuliau, nėriniai — juk tai tokia grožybė! — kartojo 
ji pro nervingus juokus. — Aš, kai ten užeinu, niekaip negaliu 
iškęsti — rodos, supirkčiau visą krautuvę. 

— O čia? — klausė ją ponia de Bov, žiūrinėdama gipiūro 
atrėžą. 

— Čia,— atsakė ji, — bus įsiuvams... Paėmiau dvidešimt 
šešis metrus. Po franką metras, suprantate! 

— (Gerai,— tarė ponia Burdelė nustebusi, — bet ką jūs iš tiek 
daug veiksit? 

— Tai dar nežinau... Bet juk toks gražus raštas! 

Dabar ji pakėlė akis ir priešais pamatė siaubu nustėrusį savo 
vyrą. Jis buvo dar labiau išblyškęs, visas jo stotas reiškė išgąs- 
tingą vargšo vyro pasidavimą likimui, matant, kaip švaistoma 
jo alga, tokiu vargu uždirbta. Kiekvienas naujas nėrinių gabalas 
buvo jam naujas negandas — suėstos jo mokytojavimo dienos, 
suryti jo lakstymai per dumblyneę po privačias pamokas, jo ne- 
paliaujami vargai, slepiamas namų skurdas, amžino stygiaus 
pragarėlis namuose. Pamačiusi, kaip vyro žvilgsnyje išgąstis 
auga, ji norėjo griebti ir susišlamšti skarytę, vualį, kaklaraištį; 
ji grabinėjo nervingomis rankomis ir kartojo pro sutrikusį juoką: 

— Tai jūs būsit kaltos, jei mano vyras ims ant manęs bartis... 
Užtikrinu tave, drauge mano, kad aš dar buvau itin santūri — ma- 
tai, ten buvo plačių nėrinių, už penkis šimtus frankų, — o, tikras 
stebuklas! 

— Tai ko gi nenusipirkot? — ramiai pasakė ponia Gi- 
bal. — Ponas Marti juk yra geriausias vyras iš visų vyrų. 

Mokytojas gavo nusilenkti ir pareikšti, kad jo žmona galinti 
sau pirkti ką panorėjusi. Tačiau kai pagalvojo apie pavojų, ku- 
riuo jam grėsė tie platūs nėriniai, kur už penkis šimtus, tai jam 
stuburkaulis ledu pastingo; o kai Murė kaip tik tuo metu tvirtino, 
kad naujosios prekybos įmonės padedančios vidutinės miesčio- 
nijos šeimų gerovei, mokytojas šovė į jį baisų žvilgsnį, neapy- 
kantos žaibą — taip šaudo baikštūs žmoneliai, kuriems neužtenka 
drąsos pašmaugti žmogų. 

O ponios nepaleido nėrinių iš rankų. Jos tiesiog svaiginosi 
jais. Nupirktuosius gabalus išvyniojo, perdavinėjo viena kitai, 
ir tie nėriniai dar labiau suartino jas, susiejo plonytėliais siūlais. 
Jų kelius mylavo stebuklingo dailumo dirbinys, jų nuodėmingos- 
rankos nestengė jo paleisti, sykį paėmusios. Ir jos spaudė dar 
labiau tą Murė savo nelaisvėje, jos apvertė jį naujais klausimais. 
Brėkšma ėjo tamsyn, ir jis turėdavo pasilenkti, užbraukti savo 
barzda per jų plaukus, kai imdavo aiškinti mezgimą ar nurodinėti 
raštą. Tačiau šioje švelnioje sutemų goslybėje, tarp karšto moterų 

pečių kvapo, jis vis vien išliko jų viešpats, kad ir dėdamasis esąs 
veikiamas kerų. Jis pats darėsi moteris, jos jautė, kaip jis nuo- 
dugniu pačių giliausių jų būtybės slėpinių žinojimu įsiskverbia 
į jų vidų, užvaldo jas, ir jos, suviliotos, atsidavinėjo jo valiai; 
tuo tarpu jis, jau visiškai įsitikinęs turįs jas savo rankose, aiškiai 
rodėsi karaliaująs joms, brutaliai sėdįs soste aukščiau jų — neri- 
botas skudurų karalius. 

— O! Pone Murė! Pone Murė! — murmėjo pakuždomis al- 
puliuoją balsai salono sutemose. 

Baigiančio temti dangaus atšvaitai baldų bronzose išblėso. 
Vieni tik nėriniai it sniegas bolavo ant ponių tamsių kelių; neaiš- 
kiai beįžiūrima žmonių grupė atrodė taip, lyg dievobaimingos 
moterys klūpotų suklaupusios aplinkui jauną vyrą. Paskutinis 
blyksnis dar sumirgėjo ant arbatinuko šono, lyg naktinė lemputė 
švystelėjo alkove, kvapnios arbatos sušildytame. Bet staiga tar- 
nas įnešė dvi lempas, ir visi kerai dingo. Salonas atgijo, šviesus, 
linksmas. Ponia Marti susidėjo nėrinius į patį raudono ranki- 
nuko dugną; ponia de Bov dar suvalgė gabaliuką kekso, o Anri- 
jetė, jau pakilusi iš vietos, pusbalsiu kalbėjosi su baronu vieno 
lango nišoje. 

— Žavus žmogus, — sakė baronas. 

— Tiesa? — nejučiomis ištrūko įsimylėjusios moters šūksnis. 

Jis šypsojo, jis žiūrėjo į ją su tėvišku atlaidumu. Tai buvo 
pirmas kartas, kad jis matė ją nugalėtą šiame punkte; jis buvo 
per daug pranašus žmogus, kad dėl to kentėtų, jis jautė vien 
užuojautą — jam gailėjo, kad jinai pateko į rankas tokiam smar- 
kuoliui, kuris moka rodytis toks meilus, o išties yra toks šaltas. 
Tad jis tarėsi privaląs įspėti ją, jis sumurmėjo juokaujamu tonu: 

— Saugokitės, brangioji, jis suvalgys jus visas. 

Pavydo ugnis blykstelėjo gražiose Anrijetės akyse. Ji, aišku, 
sumetė, kad Murė ja vien pasinaudojo kaip priemone prieiti prie 
barono. Ir ji davė sau žodį išvesti jį iš proto glamonėmis — jį, 
niekad laiko neturintį vyrą, kurio meilė turėjo tokių kerų, kaip 
vėjavaikiška dainelė. 

— O! — atsakė ji, dėdamasi irgi juokaujanti,— avinėlis 
juk visada galų gale suėda vilką. 


Baronas, labai susidomėjęs, ją padrąsino linktelėdamas galvą. 
Galbūt ji ir yra toji moteris, kuri atkeps jam pyragus už visas 
kitas. 

Murė dar pakartojo Valanjoskui, kad nori jam parodyti savo 
mašiną veikiančią, paskui priėjo atsisveikinti su baronu, o baro- 
nas tada pasivedė jį prie lango, pro kurį matėsi parkas, juoduojąs 
šešėliais. Jis galų gale pasidavė jo gundymams, patikėjo juo, kai 

pamatė jį šitų moterų tarpe. Juodu pasišnekėjo valandėlę tyliai. 
Po to bankininkas pareiškė: 

— Gerai, aš apgalvosiu tą dalyką... Sandėris bus sudarytas, 
jei pirmadienį jūsų išpardavimas pasieks tokį mastą, kaip jūs 
čia kalbėjot. 

Juodu pasispaudė rankas, ir Murė, nušvitęs visas, išvyko, 
nes jam neskanu būdavo vakarieniauti, jei vakare nepamatydavo, 
kiek „Moterų laimė“ perdien surinko. 


IV 


Tą pirmadienį, spalio dešimtą, saulės spinduliai pergalingai 
pravėrė pilkus debesis, visą savaitę laikiusius Paryžių apgaubtą. 
Kiaurą naktį dar prieš tai dulkė lietus, 1r gatvės pasidarė viena 
terlė, bet, vos pradėjus aušti, kilo smarkus vėjas, išvaikė debesis, 
šaligatviai nudžiūvo, ir žydras dangus pasirodė linksmas, giedras, 
kaip pavasarį. 

Ir „Moterų laimė“ jau nuo aštuntos ryto žėrėjo tos šviesios 
saulės spinduliuose, išsi puošusi ir pasiruošusi didžiajam žieminių 
mados naujienų išpardavimui. Vėliavos plevėsavo prie durų, 
vilnona: išskleisti plazdėjo vėsiame ryto ore, 1r Gajono aikštėje 
nuo to darėsi jomarko nuotaika, o abiejų gatvių pašaliais vitrino- 
še šauniai, sutartinai skambėjo parodai išdėliotų prekių tonai, 
ir šlifuoti stiklai dar labiau gyvino rodomųjų gėrybių ryškumą. 
Tai buvo tikras spalvų šėlas, pratrūkęs gatvės džiugesys, plačiai 
atvertas vaišių kampas, kur kiekvienas galėjo skaniai papenėti 
akis. 

Tačiau šią ankstyvą valandą mažai kas telankė parduotu- 
vę — tiktai kelios nuolatinės pirkėjos, greitosiomis užėjusios, 
gretimų kvartalų šeimininkės, dar viena kita moteris, nenorinti 
patekti į spūstį popiet. Buvo justi, kad už plevėsuojančių medžia- 
gų parduotuvė dar tebėra tuščia, visuotinai apsiginklavusi ir 
laukia pirkėjų — grindys išblizgintos, prekystaliai apkrauti 
prekėmis. Kas skubėdami rytą pro šalį ėjo, tie vos akį mestelėjo 
į vitrinas, nelėtindam:i žingsnio Nev Sent Ogiusten gatvėj ir 
Gajono aikštėj, karietoras stovėti skirtose vietose, devintą va- 
landą tebuvo vos pora fiakrų. Tik tos vietos gyventojai, labiausiai 
smulkieji prekybininkai, sujudinti tokios gausybės išskleistų 
audeklų ir spalvų margumyno, susispietę būreliais palei duris 
ar. šaligatvių kampuose, atmetę galvas, dalijosi: karčiomis pas- 
tabomis. Juos labiausiai piktino furgonas, jau stovintis Mišod- 
Jerės gatvėje, priešais pristatymo į namus skyrių, vienas iš ketu- 
rių furgonų, kuriuos Murė paleido į darbą Paryžiuje: ant žalio 


74 


dugno geltoni ir raudoni dryžiai; lakuotos sienos prieš saulę 
blizgėjo auksu ir purpuru. Šis furgonas, neseniai dažytas, su fir- 
mos pavadinimais iš visų pusių ir su skelbimais, pranešančiais 
didįjį išpardavimą, pajudo galiausiai iš vietos, traukiamas risčia 
labai gražaus arklio, kai tik į jį baigė krauti pirkinius, užsilikusius 
iš vakar dienos; ir Bodiu, perbalęs visas, sekė iš „Senojo Elbefo“ 
priedurės, kaip tasai furgonas nuriedėjo pro šalį, vėžindamas 
po miestą nekenčiamąjį „Moterų laimės“ vardą, spindintį 
saulėje. 

Tuo tarpu atvažiavo keli fiakrai ir susirikiavo virtinėn. Ligi 
tik pasirodo pirkėja, tuoj sujunda patarnautojai, tvarkingai 
stovį aukštų durų angoje, aprengti vienodai — jų kelnės ir striu- 
kės šviesiai žalios, o liemenės — su raudonais ir geltonais dry- 
žiais. Čia pat ir inspektorius Žuvas, dimisijos kapitonas, su sur- 
dutu ir baltu kaklaraiščiu, su visais ordinais bei medaliais, tarsi 
liudijančiais to seno Žmogaus dorumą; jis ponias pasitinka, rimtai, 
mandagiai sveikina, nusilenkia joms ir nurodo, kur yra koks 
skyrius. Po to jos dingsta vestibiulyje, paverstame rytietišku 
salonu. 


Taip tad jau nuo pat slenksčio prasideda stebuklai, siurprizai, 
jie užburia visas moteris. Tai vis Murė išmonės. Jis pirmasis 
pripirko Rytuose labai patiogiomis sąlygomis senų kilimų, naujų 
kilimų, tokių retenybių, kokių ligi šiol tegalėjai gauti pas tam 
tikrus retenybių pardavėjus, ir labai brangiai; jis aptvindė jais 
rinką, jis juos parduoda beveik savikaina, nes jam jie tarnauja 
vien kaip puiki dekoracija, kuri turėtų pritraukti aukštos markės 
pirkėjų — meno žinovų. Jau nuo vidurio Gajono aikštės matyti 
tasai rytietiškas salonas vienų kilimų ir portjerų, iškabinėtų 
pagal jo paties nurodymus. Pirmiausia, palubėje tįso Smirnos 
kilimai, jų painūs raštai tokie ryškūs raudoname fone. Daugiau, 
visose keturiose pusėse kaba portjeros: Karamanijos portjeros, 
Sirijos portjeros, žaliai, geltonai ir aštriai raudonai dryžos; Djar- 
bekiro portjeros, paprastesnės, šiurkščios pačiupinėti, kaip pie- 
menų apsiaustai; taip pat kilimai, tinką sienoms išmušti, dar il- 
gieji Ispahano, Teherano, Kermanšaho kilimai, platieji Šemachos 
ir Madraso kilimai, neregėti bijūnų ir palmių žiedynai, fantazija, 
paleista valion svajonių sode. Ant žemės vėl kilimai, tarytum 
vilnų tirštai pritiesta: pačiame viduryje Agros kilimas — nepap- 
rastas daiktas, ant balto dugno su plačiai šviesiai mėlynais kraš- 
tais šviesūs violetiniai ornamentai, rinktinės fantazijos kūrinys; 
ir visur, visur iš vieno stebuklai — Mekos kilimai aksominio 
žvilgesio, Dagestano kilimai, skirti maldai, su simbolių ženklais, 
Kurdistano kilimai, nubarstyti įmantriomis gėlėmis; galiausiai, 
kampe, prikrauta pigių kilimų Gerdeso, Kulos ir Kiršero, jie ten 

verste suversti ir pardavinėjami po penkiolika frankų ir brangiau. 
Ši prašmatnaus pašos palapinė buvo pristatyta fotelių ir sofų, 
apmuštų kupranugario oda, čia sudurstytų margais rombais, 
čia apibarstytų naiviomis rožėmis. Turkija, Arabija, Persija, 
Indija suplaukusios čionai. Ištuštinti rūmai, išgrobtos mečetės, 
"ššluoti turgūs. Rausva aukso spalva vyrauja nusišėrusiuose 
senoviniuose kilimuose, jų blukus koloritas tebeturi blandžios 
šilumos, užgesusio žaizdro tono, gražios senųjų meistrų molinos 
spalvos. Ir Rytų vizijos sklando viršum to barbarų meno pra- 
bangos, tarp stiprių kvapų, kuriuos seni vilnos audiniai atsinešė 
iš anų kraštų, pilnų ydo ir saulės. 

Tą pirmadienio rytą, aštuntą valandą, Deniza turėjo pradėti 
eiti savo pareigas; patekusi į šį rytietišką saloną, ji sustojo apstul- 
binta — ji nebepažino įėjimo į parduotuvę, tasai haremiškas 
puošnumas ją pritrenkė visiškai. Vienas tarnautojas ją nuvedė 
į palėpes ir atidavė poniai Kaben, kuriai buvo pavesta valyti ir 
prižiūrėti kambarius, 0 ši įkurdino ją septintajame numeryje, 
kur jau buvo padėtas jos bagažas. Tai buvo mažytis mansardos 
kambarėlis su vienu stoginiu langu, stovėjo jame lovelė, riešut- 
medžio spinta, tualeto staliukas ir dvi kėdės. Dvidešimt tokių 
pat kambarių ėjo greta vienas kito palei vienuolynišką koridorių, 
geltonai dažytą, ir iš trisdešimt penkių panelių, tarnaujančių 
šioje firmoje, dvidešimt gyveno čia, būtent tos, kurios Paryžiuj 
neturėjo giminių, o penkiolika kitų gyveno mieste, kas pas kokią 
tetą, kas pas pusseserę, vis prasimanytą. Deniza, nieko nelaukusi, 
nusimetė ploną vilnonę suknelę, palaikę, su lopytomis rankovė- 
mis, vienintelę, atsivežtą iš Valonės. Ji apsivilko savojo skyriaus 
uniformą — juodo šilko suknią, jai pritaikytą, jau laukusią ant 
lovos. Ta suknia vis tiek buvo dar jai per didelė, per plati pe- 
čiuose. Tačiau ji taip skubėjo, taip jaudinosi, jog tokiomis apdaro 
smulkmenor=sis nė nebesirūpino. Ji niekad nebuvo turėjusi šilki- 
nės suknelės. Kai lipo žemyn, neįprastai apsirengusi, nejaukiai 
kad tas šilkas taip čeža. 

Apačioje, kai tik ji įėjo į skyrių, kilo vaidas. Ji išgirdo Klarą 
sakant šaižiu balsu: 

— Ponia, aš atėjau pirma jos. 

— Netiesa, — atsakė Margerita,— ji mane pastūmė tarpdury 
bet aš jau viena koja buvau salone. 

Jos kirtosi dėl įsirašymo į eilės registrą, pagal kurį buvo 
reguliuojama, kas po ko aptarnaus pirkėjas. Pardavėjos užsira- 
šydavo grifelinėje lentoje ta tvarka, kaip ateidavo į darbą, ir 
aptarnavusios po vieną pirkėją, kiekviena nukeldavo savo pa- 

vardę į galą. Ponia Oreli galiausiai išsprendė bylą Margeritos 
naudai. 

— Vis neteisybės! — murmėjo įniršusi Klara. 

Bet Denizos pasirodymas šias paneles sutaikė. Jos pasižiūrėjo 
į ją ir nusišaipė. Ir sugebėk tu man taip baidykliškai apsirengti! 
Mergaitė nejaukiai priėjo pasirašyti registre, kur ji atsidūrė 
paskutinė. Tuo tarpu ponia Oreli ją apžiūrinėjo su nepatenkinta 
mina. Ji neiškentė nepasakiusi: 

— Mano miela, dvi tokios, kaip jūs, tilptų į jūsų suknelę. 
Reikės ją pasiaurinti... Ir jūs nemokat rengtis. Eikit šen, aš jus 
aptvarkysiu šiek tiek. 

Ir ji pasivedė Denizą prie didelio veidrodžio, vieno iš tų, kurie 
ėjo aplinkui, kaitaliodamiesi vieta su spintomis, prikimštomis 
gatavų drabužių. Kambarys erdvus, sienos drožinėto ąžuolo, 
aplinkui veidrodžiai, baldai apmušti raudonu stambaus rašto 
pliušu — viskas kaip kokiame viešbučio salone, per kurį be 
paliovos dumia praeiviai. Dar tą panašumą didino panelės, ap- 
rengtos privalomomis juodo šilko sukniomis, vaikštinėjančios 
mandagiais veidais ir niekad nesisėdančios ant krėslų, kurių 
keliolika stovėjo vien pirkėjoms. Kiekviena pardavėja turėjo 
tarp dviejų korsažo kilpučių įsikišusi ilgą pieštuką, tarsi įsmeigtą 
krūtinėn, stirksantį smaigaliu aukštyn; kiekvienai iš kišenės iš- 
lindusi bolavo talonų knygutė. Kai kurios išdrįsdavo pasipuoš- 
ti — nešiodavo žiedus, sages, grandinėles; 0, kad jų apranga 
privalėjo būti uniforminė, vienintelė sritis, kur galėjo reikštis 
jų pliuškumas, vienintelė prabanga joms buvo plaukai, gryni, 
be jokių papuošalų, vešlūs, prireikus padidinti dirbtinėmis ka- 
somis ir šinjonais, įmantriai sušukuoti, sugarbiniuoti, iščius- 
linti. 

— Susitempkit gi juosmenį į priekį, — kalbėjo ponia Ore- 
li. — Va taip, kad bent kupra nestovėtų pasipūtusi... Ir plaukai 
gi jūsų — kaip tai galima šitaip save žudyti! Jie atrodytų puikiai, 
jeigu jūs panorėtumėt. 

Iš tikrųjų plaukai buvo vienintelė Denizos grazna. Šviesūs, 
pilkšvi, kai išleisdavo, siekdavo jai iki kulkšniukų, o kai sušu- 
kuodavo, turėdavo vargo su jais, užtat ji, daug nesikamavusi, 
susisukdavo paprastą kuodą ir prismeigdavo raginėmis šukomis. 
Klara, labai pavydėdama jai tų plaukų, apsimetė sykį, jog iš jų 
juokiasi — taip jau šleivai stovįs Denizos kuodas, kaip kokia 
laukinė atrodanti. Ji pamojo prieiti vienai baltinių skyriaus 
pardavėjai, plačiaveidei, malonios išvaizdos merginai. Du par- 
duotuvės skyriai, būdami greta, amžinai vaidijasi, bet tos panelės 
labai gerai sutardavo, kai pasitaikydavo proga iš ko nors pa- 
sišaipyti. 

Klara, kuriai Margerija baksnojo alkūne, dėdamasi 181 springs- 
tanti iš juoko. 

Bet baltinių skyriaus pardavėja nėmaž nebuvo linkusi šitaip 
juokauti. Ji pažiūrėjo į Denizą, prisiminė, ką pati turėjo iškentėti 
per pirmuosius mėnesius, kai pradėjo dirbti savo skyriuje. 

— O kas? — tarė ji. — Ne kiekviena turi tokius karčius. 

Ir ji apsigręžusi Euėjo į savo skyrių, palikdama tas dvi paneles 
sutrikusias. Deniza, nugirdusi pokalbį, palydėjo ją dėkingu žvil- 
gsniu, o ponia Oreli įteikė jai pardavimo talonų ks+ygutę, išrašytą 
jos vardu, ir pasakė: 

— Na,tiek to, rytoj susitvarkysite geriau... O dabar pasisten- 
kite įsisavinti mūsų firmos įpročius ir laukit, kada jums prieis 
eilė aptarnauti pirkėją. Diena šiandien bus karšta, bus galima 
spręsti, kam jūs tinkate. 

O skyrius tebebuvo tuščias, mažai kas ėjo iš pat ryto į gatavų 
drabužių skyrių. Pardavėjos vaikštinėjo iš lėto, tiesios, taupė 
jėgas darbymečiui, kuris prasidės po pietų. Denizai buvo nejauku, 
nes matė, kaip jos visos tykoja, kokią ji parodys savo darbo pra- 
džią; kad geriau vyktų laikytis, ji ėmėsi darbo — pasismailino 
pieštuką, paskui, sekdama kitų pavyzdžiu, užsikišo jį ant krūtinės, 
į dvi korsažo kilputes. Ji skatino savyje narsą — jai būtinai reikė- 
jo išsikovoti čionai vietą. Vakar jai buvo pasakyta, kad ji pri- 
imama dirbti be nustatytos algos, tik už išlaikymą; ji gausianti 
tiktai nuošimčius nuo sumos, už kurią parduosianti prekių. Ji 
tačiau turėjo vilties prisikasti iki tūkstančio dviejų šimtų metinių, 
nes žinojo, kad geros pardavėjos padaro iki dviejų tūkstančių, 
jei pasistengia. Jos biudžetas buvo nustatytas, šimto frankų mė- 
nesiui jai pakaktų apmokėti už Pepė ir paremti Žaną, kuris dar 
negauna nieko; galėtų dar ir sau nusipirkti kai ką iš drabužių, 
baltinių. Tiktai, jei nori pasiekti šį didelį skaitmenį, ji turi pasiro- 
dyti darbšti ir tvirta, neimti į galvą aplinkinių šaipymosi ir, jei 
reikės, muštis ir plėšte išplėšti savąją dalį iš bendradarbių. Kai 
ji taip save skatino į kovą, per skyrių perėjo jaunas aukšto ūgio 
vaikinas ir jai nusišypsojo; ji pažino, kad tai Delošas, vakar 
priimtas į nėrinių skyrių, ir jam nusišypsojo taip pat, patenkinta, 
kad ir jai susirado draugystė; jo pasveikinimas jai pasirodė geras 
ženklas. 

Pusę dešimtos varpas suskambino pirmajai pamainai eiti 
valgyti. Paskui pašaukė ir antrąją pamainą. O pirkėjų kaip nėr, 
taip nėr. Skyriaus vedėjos pavaduotoja ponia Frederik, našlė 
gižeklė, kuriai patikdavo pranašauti visokias bėdas, jau buvo 
beimanti prisiekinėti, kad ši diena nueisianti perniek: pirkėjų 
nė gyvos dvasios nesulauksią, galima esą užrakinėti spintas ir 

nešdintis namo; nuo tokių kalbų niaukėsi plokščias Margeritos 
veidas, nes ji buvo labai godi pelno, o Klara, panaši į nukinkytą 
arklį, jau svajojo, kaip ji važiuos į Verjero mišką, jei firma 
subankrutuos. O ponia Oreli rimta, nešnekanti žingsniavo su 
Cezario kauke po tuščią skyrių tarytum generolas, lygiai atsakin- 
gas ir už mūšio laimėjimą, ir už pralaimėjimą. 

Baigiantis vienuoliktai valandai, pasirodė kelios ponios. 
Priėjo eilė Denizai. Kaip tik 1r pirkėja pasisuko. 

— Dručkė 1š provincijos, žinote, — sumurmėjo Margerita. 

Tai buvo keturiasdešimt penkerių metų moteris, kuri retkar- 
čiais atvažiuodavo į Paryžių 1š nuošalaus užkampio. Namie ji 
mėnesių mėnesiais spausdavo skatiką prie skatiko, o paskui, vos 
išlipusi iš vagono, šaudavo tiesiai į „Moterų laimę“ ir išleisdavo 
visus, kiek tik turėdavo Siuntinius ji retai teužsakydavo, nes 
jai magėdavo pačiai matyti prekes, labai smagu būdavo čiupinėti 
jas, o kai jau sujusdavo pirkti, tai prisipirkdavo visko, ligi adatų, 
kurios jų miestely, anot jos žodžių, kainuojančios pasiutusius 
pinigus. Visa parduotuvė ją pažino, žinojo, kad ji vadinasi ponia 
Buratel ir gyvena Albi miestuke, o daugiau niekas sau galvos 
nekvaršino, nei kokios ji padėties žmogus, ne: kaip gyvena. 

Atvažiavote, gerbiamoji ponia, mandagiai užkalbino 
ją ponia Oreli, eidama pasitikti Ir ko gero galėsim jums pa- 
siūlyti? Tuojau jus aptarnaus 

Paskui atsigręžusi 

Panelės! 

Ėjo artyn Deniza, bet jai už akių užsigrūdo Klara Paprastai 
Klara būdavo nerangi: pardavėja, nevertino pinigų, nes jų daugiau 
pelnydavosi per šalį, 1r nesunkiai Tik dabar jai užėjo siustas 
nužagti gerą pirkėją naujajai pardavėjai 15 panosės. 

Atsiprašau, mano eilė, tarė Deniza pasipiktinusi 
Ponia Oreli ją nušalino rūsčiu žvilgsniu, murmėdama 
Nė kokių eilių, aš viena čia esu šeimininkė. Palaukit ir 
pasimokykit, kaip aptarnauti nuolatines pirkėjas. 

Mergaitė pasitraukė; akys jai buvo pilnos ašarų, ji norėjo 
neparodyti šio savo susijaudinimo, ji nusigręžė į langą ir dėjosi 
žiūrinti į gatvę. Argi čia taip ir kliudys jai parduoti? Nejau jos 
visos susimokiusios atiminėti iš jos gerąsias pirkėjas? Jai baisu 
pasidarė dėl ateities, ji pasijuto sutrėkšta tarp šitiekos išžabotų 
egoizmų. Pasidavusi savo vienatvės kartėliu, kaktą prie šalto 
stiklo priglaudus:, ji žiūrėjo į „Senąjį Elbefą“ kitapus gatvės, ji 
galvojo, kad reikėjo maldauti prisimygus dėdę, gal būtų kaip 
nors priėmęs pas save, gal 1r jis mąstė apie tai, nes atrodė labai 
sunerimęs vakar O dabar ji štai vienų viena šiuose dideliuose 
namuose, kur niekas jos nemyli, kur ją įžeidinėja, o ji jaučiasi 

visų apleista; Pepė ir Žanas, niekad ligi šiol nesitraukę nuo jos 
skverno, dabar pas svetimus žmones, — išdraskyti jos namai. Ir 
dvi didelės didelės ašaros, ligi šiol šiaip taip tramdytos, išsirito, 
ir Denizai visa gatvė ėmė šokti miglose. 

O užpakal jos tuo laiku dūzgė balsai. 

— Kad jis man metasi į kuprą,— kalbėjo ponia Butarel. 

— Ponia apsirinkate, — kartojo Klara.— Pečiai stovi visiškai 
gerai... Bet gal ponia norėtumėt kailinio palto? 

Deniza krūptelėjo. Kažkieno ranka nusileido ant jos peties, 
ponia Oreli ją rūsčiai užkalbino: 

— Ha, jūs nenusitveriate darbo, jūs dairotės pro langą į pra- 
eivius... Šitaip negalima, šitaip nieko nebus! 

— Bet juk man sukliudė parduoti, ponia. 

— Yra kitokių darbų jums, panele. Pradėkit nuo pradžių... 
Dėliokit prekes į vietą. 

Patenkinti kelioms pirkėjoms, aplankiusioms skyrių, buvo jau 
išverstos visos spintos, ir ant dviejų ilgų ąžuolinių stalų, kairėje 
ir dešinėje salono pusėje, buvo prikrauta manto, paltų, rotondų, 
visokio dydžio ir visokiausios medžiagos drabužių. Deniza, nė 
žodžio nesakiusi, ėmė juos atrinkinėti, dailiai dėstyti ir kabinti 
į spintas, kur kam pridera būti. Tai buvo pats prastasis darbas, 
jį dirbdavo naujokės, pradedančios tarnybą. Deniza neprotestavo, 
ji žinojo, kad iš jos reikalaujama aklo paklusnumo, ir laukė, kol 
vedėja malonės leisti ir jai aptarnauti pirkėjas, — to, matyt, iš jos 
ir norėjo ponia Oreli. Ji tvarkė ir tvarkė tuos drabužius, kol Murė 
atėjo. Jo pasirodymas sukrėtė Denizą. Ji išraudo visa. Ji pasi- 
juto suimta keistos baimės manydama, kad jis prieis ir ją užkal- 
bins. Jis tačiau jos nė matyti nematė, jis jau nė nebeatminė mer- 
gaičiukės, kurią anądien priėmė, valandėlės įspūdžio veikiamas. 

— Ponia Oreli! — šūktelėjo jis. 

Buvo pablyškęs, bet akys šviesios ir ryžtingos. Apeidamas 
skyrius, jis pamatė, kad visur tuščia, ir jam, nors atkakliai tikin- 
čiam savo laime, staiga šmėstelėjo pralaimėjimo galimybė. Tiesa, 
nuskambino tik vienuoliktą valandą; jis žinojo iš patirties, kad 
daugumas žmonių visada būna popiet. Ir vistiek kai kurie ženklai 
kėlė jam nerimą: per kitus išpardavimus visgi judėjimas prasi- 
dėdavo iš pat ryto; daugiau, jis šįsyk nematė nė prastuomenės 
moterų, šio kvartalo klienčių, kurios jį aplankydavo kaimyniškai. 
Ir jį, kaip visus didžiuosius karvedžius prieš kautynes, apniko 
prietaringa baimė, nors šis veiklos žmogus buvo narsus ir tvirtas. 
Prekyba nesiseka — jis žuvęs, ir net negalėtų pasakyti kodėl; 
jo akys jau skaitė savo pralaimėjimą net pro šalį traukiančių 
ponių veiduose. 

Šit ir ponia Butarel, kuri visada pirkdavo, — ir ta išeina, sa- 
kydama: 

— Ne, jūs neturit nieko, kas mums patiktų... Pažiūrėsiu, dar 
pagalvošiu. 

Murė ją išlydėjo akimis. O kai ponia Oreli jo šaukiama pri- 
bėzo, jis pasivedė ją į šalį; juodu persitarė paskubomis kelis 
žodžius. Jos mostai buvo kaip nusiminusio žmogaus, ji, matyt, 
sakė, kad su tuo išpardavimu niekas nesidaro. Valandėlę juodu 
žiūrėjosi kits kitam į akis, juos slėgė viena iš tų abejonių, kurias 
generolas slepia nuo savo kareivių. Pagaliau jis tarė balsiai, 
guviai, kaip visada: 

— Jei jums prireiks žmonių, tai paimkit merzaitę iš dirbtu- 
vės... Vis padės jums šick tiek. 

Jis apžiūrinėjo savo įmonę toliau visiškai nusiminęs. Nuo pat 
ryto jis vengė Burdonklio, nes jo nerimavimas erzino Murė. Išei- 
damas iš baltinių skyriaus, kur prekyba vyko visų prasčiausiai, 
jis kaip tik ir užsidūrė ant Burdonklio ir turėjo norom nenorom 
išklausyti visų jo būkštavimų. Galų gale Murė pasiuntė jį striukai 
drūtai po velnių su tuo brutalumu, kuriam jis pasiduodavo pik- 
tomis valandomis, ir tada jau jis nebežiūrėdavo, ar tu aukšto, ar 
neaukšto rango tarnautojas. 


— Nešdinkitės man iš akių! Viskas eina gerai... Baigsis tuo, 
kad aš turėsiu visus kinkadrebius išgrūsti pro duris. 

Murė vienas atsistojo prie didžiosios halės laiptų turėklų. 
Iš čia jis matė visą krautuvę — ir tuos skyrius, kurie buvo an- 
trajame aukšte, ir kur pirmajame. Tuštuma viršuje — tiesiog 
širdį verianti: nėrinių skyriuje viena sena ponia išrausė visas 
dėžutes ir nieko nenupirko, o baltinių skyriuje trys nenaudėlės 
jau kažin kiek laiko ūžia šnypščia, kol išsirinks kelias apykaklai- 
tes po aštuoniolika sū. Apačioje, dengtose galerijose, gaunan- 
čiose šviesą iš gatvės, jau pradeda šiek tiek rinktis klienčių. Jos 
iš lengvo, neskubėdamos vaikštinėja sau palei prekystalius, ta 
jų eisena čia nutrūksta, čia vėl slenka; galanterijos, trikotažo 
skyriuose pradeda rodytis prastuomenės motc:ys; užtat drobių 
ir vilnonų skyriuose — kaip iššluota. Patarnautojai žaliais kos- 
tiumais su blizgančiomis didelėmis vario sagomis rankas nuleidę 
stovi, laukia žmonių. Tarpais praeina kuris inspektorius, nutaisęs 
iškilmingą miną, susismaugęs baltu kaklaraiščiu. Labiausiai šei- 
mininkui spaudžia širdį matant tuščią didžiąją halę: šviesa čia 
krinta iš viršaus, pro matinius stiklus, jie ją išsijoja baltomis 
dulkelytėmis, ji išsklinda ir pakimba ore, ir šilkų skyrius atrodo 
miegąs — taip tylu, kaip kokioje bažnyčioje: Girgžtels kokio 
pardavėjo žingsniai, sušneks kas pakuždomis, nušlamės sijo- 
nas — tai ir viskas, tie lengvi garsai bematant ištirps kaloriferų 

įšildytame ore. Vis dėlto pradeda važiuoti karietos: girdėti, kaip 
stabdo arklius, kaip taukši užtrenkiamos durelės. Iš tolo atsklinda 
balsų erzelis — vadinasi, prie vitrinų jau prisirinkę smalsuolių, 
jau fiakrai rikiuojasi Gajono aikštėje, iš visko matyti, kad žmo- 
nės renkasi. Tačiau Murė, matydamas, kaip kasininkai sėdi atsi- 
kolę už savo langučių, nenusitverdami ko veikti, kaip dunkso 
dyki pakuojamieji stalai, kaip nieko nedaro su špagato ritiniais 
ir šūsnimis mėlyno popieriaus, jautė, kad jo didžiulė mašina 
nieko neveikia, stovi šalta, ir jam darėsi baisu, ir jis nirto ant sa- 
vęs dėl tos baimės. 

Ei Favjė, — burbtelėjo Jutenas,— pažiūrėk į šeimininką, 
antai viršuje... Neatrodo, kad jam būtų smagu... 

Prastas kermošius, — atsakė Favjė.— Aš gi nieko dar ne- 
pardaviau, kad tu pastiptum! 

Taip juodu sušnekdavo pakuždomis, tykodami pirkėjų, nežiū- 
rėdami vienas į kitą. Kito skyriaus pardavėjai krauliojo „Pary- 
žiaus laimės“ rietimus pagal Robino nurodymus; Butmonas tuo 
laiku šnekėjo ilgą šnektą su viena jauna liesa moterimi, matėsi, 
kad iš jos jis pusbalsiu priima labai didelį užsakymą. Aplink 
juos ant dailučių etažerių buvo padėta šilkų, suvyniotų gelsvu 
popieriumi, pailgais pakučiais, ir jie gulėjo tenai lyg sukrautos 
neįprasto formato brošiūros. Ant prekystalių buvo priversta 
visokiausių šilkų, muarų, atlasų, aksomų, jie atrodė kaip ką tik 
dalgiu nurėžtos gėlių lysvės tikra gražiausių, brangiausių au- 
dinių pjūtis. Tai buvo pats elegantiškasis skyrius, tikras sa- 
lonas, ir prekės, tokios lengvutės, buvo tik prabangi to salono 
apystata 

Man reikia šimto frankų sekmadieniui, kalbėjo Jute- 
nas Jei nepadarysiu po dvylika frankų vidutiniškai kasdien, 
tai man nors eik ir pasikark Aš kaip tik tikėjausi iš to išparda- 
vimo 

Pasi uto! Šimtas frankų tai ne nusispjaut! atsakė Fav- 
jė Kai man, tai ir penkiasdešimt ar šešiasdešimt sočiai gana. 
Kaip tad yra, jūs fundijatės brangias moteris? 

A: ne, ką ten! Vaizduokitės, koks kvailas daiktas. susi- 
lažinau ir prakišau. Dabar turėsiu vaišinti penkis asmenis, du 
vyrus ir tris moteris. Po šimts! Pirmutinei, kuri pasisuks, įtai- 
sysiu dvidešimt metrų „Paryžiaus laimės!“ 

Juodu dar pasišnekėjo valandėlę, išsipasakojo, ką veikė va- 
kar ir ką ketina veikti per ateinančią savaitę. Favjė lošė arklių 
lenktynėse, Jutenas užsiėmė irklavimu ir šelpė kaiešantano 
dainininkes. Abudu juodu tačiau lupo tas pats botagas — pinigai, 
apie nieką kitą jie negalvojo kaip tik apie pinigus, dėl pinigų 
jie pliekeės: nuo pirmadienio iki šeštadienio, o sekmadienį — vis- 

kas pro gerklę. Čia, krautuvėje, tai buvo jų svarbiausias rūpestis, 
dėl jo jie kariavo be paliaubų ir be pasigailėjimo. O dar tas ru- 
pūžė Butmonas pasičiupo ponios Sover atsiųstą pirkėją, tą antai 
liesą moterį, su kuria dabar kalbasi! Šitoks kąsnis, juk ji paims 
du ar tris tuzinus rietimų, nes tes didelės siuvėjos ir nasrai dideli. 
Kaip tyčia, ir Robino nušvilpė pirkėją Favjė iš panosės! 

— Na, jau tas Robino tai atsiims vienąsyk! — kalbėjo Jute- 
nas, nes jis kiekvieną mažmožį naudojo kiršinti personalui prieš 
tą žmogų, kurio vietos tykojo sau.— Kurgi tai matyta, kad skyrių 
vedėjai ir jų pavaduotojai patys aptarnautų pirkėjus!.. Garbės 
žodis, mano mielas, jei aš kada būsiu pavaduotoju, matysit, kaip 
aš gerai elgsiuosi su jumis. 

Ir visas jo normandiškas stotas, nedidutis, apvalutis, meilutis, 
muilino akis, kad Jutenas — geras berniokas. Favjė neiškentęs 
dirstelėjo į jį Žvairomis, bet, išlikdamas flegmatiškas gižeklis, 
tiek tepasakė: 

— Tai jau, žinoma... Ir nereikia geriau. 

Paskui, pamatęs ateinant vieną damą, pridūrė tyliau: 

— Dėmesio! Čia jums. 

Tai buvo spuoguota moteriškė su geltona skrybėle ir raudona 
suknia. Jutenas tučtuojau sumetė, kad čia yra tokia moteris, — ku- 
ri nieko nepirks. Jis kuo greičiausiai šmurkštelėjo už prekystalio, 
susilenkė: dėjosi rišąs pusbačio raištelį ir niurzgėjo sau vienas: 

— Na jau ne, meldžiamasis! Tegu kitas su ja terliojasi... Pra- 
gaišinti savo eilę — ačiū! 

Tuo tarpu Robino pašaukė: 

— Kieno eilė, ponai? Pono Juteno?.. Kur yra ponas Jute- 
nas? 

Kadangi Jutenas tylėjo kaip žemė, sekantis i5 eilės pardavėjas 
gavo priimti spuoguotąją damą. Tikrai, ji norėjo tik pasižiūrėti 
pavyzdžių ir pasiteirauti kainų; ir ji gaišino pardavėją dešimt 
minučių, ji apvertė jį klausimais. Bet vedėjo pavaduotojas matė, 
kaip Jutenas išlindo iš po prekystalio. Užtat kai atėjo nauja pir- 
kėja, jis griežtai įsikišo — sustabdė vaikiną, jau bepuolantį jos 
pasitikti: | 

— Jūsų eilė praėjo.. Aš jus šaukiau, o jūs užlindot už... 

— Bet, pone, aš negirdėjau. 

— Gana!.. Rašykitės į galą... Ponas Favjė, čia jums. 

Favjė širdyje džiūgavo dėl to konilikto, bet žvilgsniu pasiuntė 
atsiprašymą draugui. Jutenas Rusigręžė, jam net lūpos išbalo. 
Jis labiausiai niršo dėl to, kad gerai pažino šią pirkėją, žavią 
blondinę, nuolatinę jų klientę, kurią pardavėjai savo tarpe vadino 

gražioji ponia", nežinodami apie ją nieko, net pavardės. Ji pirk- 
davo daug, liepdavo nunešti į jos karietą ir po to dingdavo. Aukš- 

ta, elegantiška, apsirengusi ypatingai dailiai, ji atrodė labai 
turtinga ir priklausanti aukštajai visuomenei. 

— Na, kaip jūsų kokotė? — klausė Jutenas Favjė, kai šis 
grįžo nuo kasos, nulydėjęs pirkėją. 

— Oi, kur čia kokotė! — atsakė Favjė.— Anaiptol, ji atrodo 
labai padori ponia... Ji turbūt kokio nors biržos maklerio žmona, 
o gal kokio gydytojo, kas čia žino, bet šitos rūšies... 

— Ė, liaukitės! Ji yra kokotė... Jos visos dabar atrodo kaip 
padoriausios moterys, kur tu beatskirsi! 

Favjė pasižiūrėjo į savo talonų knygutę. 

— Nesvarbu! — atsikirto jis.— Aš jai sukroviau už du šimtus 
devyniasdešim tris frankus. Tai man beveik trys frankai ir yra. 

Jutenas sukando lūpas ir ėmė griežti apmaudą ant pardavimo 
talonų: dar vienas kvailas prasimanymas, tik kišenę plėšti! Tarp 
Juteno ir Favjė ėjo slapta kova. Favjė paprastai dėdavosi pats 
esąs Mažai reikšmingas, pripažindavo Jutenui pranašumą ir tai- 
kydavo jam įkąsti iš pasalų. Jutenas šiuo tarpu kentėjo kančias 
dėl trijų frankų, kad juos jam taip gražiai nujojo šis pardavėjas, 
kurio jis nelaikė sau lygiu. Nieko sau dienelė, iš tikrųjų! Jeigu 
tzip eis ir toliau, tai jis neturės iš ko nė selterio pastatyti savo 
svečiams. Ir, karštėjant mūšiui, jis vaikštinėjo už prekystalio 
įnirtęs, tykojąs grobio, pavydįs visiems, net skyriaus vedėjui, ku- 
ris kaip tik šiuo metu išlydėjo tą jauną liesą moterį ir sakė jai: 

— Gerai! Sutarta. Prašom jai pasakyti — aš darysiu, ką ga- 
lėsiu, kad ponas Murė tą puolaidą duotų. 

O Murė jau kuris laikas nebestovėjo antrajame aukšte prie 
laiptų turėklų. Tik šit jis ir vėl atsirado pačiame viršuje, ant di- 
džiųjų laiptų, kuriais leidžiamasi į žemutinį aukštą; iš ten jis Žvel- 
gė valdovo akimi į visą savo įmonę. Kai pamatė, kad žmonės jau 
pradeda plaukti, jo veidas atgavo spalvą, jame atgimė pasitikė- 
jimas, jis visas pasidarė didesnis. Tai buvo pagaliau toji trokš- 
tamoji spūstis, toji popietės tirštėlynė, kurios jis buvo benustojąs 
vilties sulauktr, karščiuodamas iš susijaudinimo; visi jo darbuo- 
tojai buvo savo postuose, paskutinis varpo dūžis paskelbė, kad 
trečioji pamaina baigė valgyti; nors priešpiet prekyba nevyko, 
nes apie devintą valandą buvo ėmę baisiai smarkiai lyti, bet 
dabar, atrodė, bus galima atsigriebti, nes dangus vėl buvo gied- 
ras kaip ir iš ryto ir švietė pergalės džiaugsmu. Dabar antrojo 
aukšto skyriai atgijo, jis gavo trauktis nuo laiptų, duoti kelią 
ponioms, lipančioms būreliais į drobių ir gatavų drabužių sky- 
rius; tuo tarpu už savęs, nėrinių ir skarų skyriuose, jis girdėjo 
šauxiant didelius skaičius. Galerijos pirmajame aukšte jį ramino 
labiausiai: galanterijos skyriuje jau pirkėjos spaudėsi, baltiniai 
ir net vilnonai buvo apgulti; pirkėjos grumdėsi po eilę, ir beveik 

jos visos dabar buvo skrybėlėtos, su kykais besimatė vos kelios, 
pavėlavusios. Šilkų salėje, blyškioje šviesoje, ponios, nusimo- 
vusios pirštinaites, delikačiai čiupinėjo „Paryžiaus laimės“ rie- 
timus, kalbėdamosi pusbalsiu. Ir šeimininkas dabar jau savęs 
nebeviliojo triukšmais, ateinančiais iš oro,— fiakrų tarškesiu, 
karietų durelių taukšėjimu, augančiu minios erzeliu. Jis juto, 
kad štai po jo kojomis visa jo mašina pradeda darbuotis, kaisti 
ir virpėti nuo kasų, kur skamba auksas, nuo stalų, kur patarnau- 
tojai skuba pakuoti pirkinius, iki pat požemio gelmių, iki pris- 
tatymo į namus skyriaus, į kurį suvynioti paketai tik lekia ir lekia, 
ir nuo to gilumos dundesio visas namas dreba. Po visą tą maišatį 
vaikštinėja rimtai inspektorius Žuvas, žiūrėdamas, ar pirkėjos 
nevagia kartais. 

— O! Tai tu čia! — tarė Murė staiga, pažinęs Polį de Valan- 
joską, atvestą patarnautojo.— Ne, ne, tu man netrukdai... Kita 
vertus, tau tereikia lydėti mane, jei nori viską matyti, nes šian- 
dien aš turiu būti visur. 

Murė dar nebuvo visiškai ramus. Žmonės jau eina, teisybė, 
bet ar šis išpardavimas duos pergalę, kokios iš jo laukiama? Ir 
vis tiktai jis juokavo su Poliu, jis vedžiojo jį linksmas. 

— Lyg ir prasideda įsidegti po truputį, — Jutenas sakė Fav- 
jė.— Tiktai man tai nesiseka, yra, matai, tokių sumautų dienų, 
kad jas velniai!.. Ką tik išrodinėjau kartūnus, ir ta stebulė nieko 
iš Manęs nenupirko. 

Jis linktelėjo smakru į vieną ponią, išeinančią iš parduotuvės, 
svaidančią nepatenkintus žvilgsnius į visas medžiagas. Iš tūks- 
tančio frankų algos riebus nebūsi, jei nieko neparduosi, papras- 
tai jis užvarydavo septynis ar aštuonis frankus procentų ir pelno 
priskaitymų, 0 juos pridėjus prie nuolatinės algos, vidutiniškai 
susidarydavo apie dešimt frankų per dieną. Favjė nepasiekdavo 
daugiau kaip aštuonis, ir še — tas čebato aulas traukia jam kąs- 
nius iš panosės: jis ką tik pardavė dar vieną medžiagą suknelei. 
Išsižiojęs bernas, nesusigraibantis, kaip pralinksminti pirkėją! 
Pasiusti galima. 

—' O virbaliukai su špuliukėmis, žiūrėk, pinigą rieškučiomis 
semia,— murmėjo Favjė apie galanterijos ir trikotažo skyrių 
pardavėjus. 

O Jutenas, naršydamas žvilgsniu parduotuvę, staiga tarė: 

— Ar pažįstat ponią Deforž, šeimininko simpatiją?.. An- 
tai — toji tamsiaplaukė pirštinių skyriuje, jai dabar Minjo tinki- 
na pirštinaites. 

Jis nutilo, paskui pridūrė visiškai tyliai, lyg kreipdamasis 
; Minjo, kurio nepaleido iš akių: 

— O taip, o taip, vyre! Brauk jai, brauk per pirštelius, nuo 

to tau bus gerai! Žinom mes, kuo tu laimi savo pergales! 

Tarp jo ir pirštinių pardavėjo vyko gražuolių vyrų varžy- 
bos — abudu juodu nėrėsi iš kailio koketuodami su pirkėjomis. 
Beje, nė vienas negalėjo girtis jokia realia sėkme, tiktai Minjo 
rezgė legendą apie kažkokią policijos komisaro žmoną, baisiai 
jį, girdi, įsimylėjusią, o Jutenas išties turėjo užsikariavęs vieną 
pozumentų dirbtuvės siuvėjėlę, kuriai buvo atsibodę trainiotis 
po įtartinus šio miesto pašalio viešbučius; bet juodu melavo 
susiriesdami — jei kam patinka, tegu tiki paslaptingais jų meilės 
nuotykiais, pasimatymais su grafienėmis tarpuose nuo vieno 
pirkimo ligi kito. 

— Tai jūs turėtumėt ją čiuptelti, — pasišaipė iš jo Favjė vi- 
siškai nekaltų, rimtu veidu. 

— Puiki mintis! — sušuko Jutenas.— Jeigu ji prieis, aš ją 
vyniosiu ir suvyniosiu — Man pasiutusiai reikia šimto sū. 

Pirštinių skyriuje eilė ponių sėdėjo priešais siaurą prekystalį, 
aptrauktą žaliu aksomu, su nikeliuotais kampais; šypsą pardavė- 
jai krovė priešais jas plokščias skaisčiai raudonas etiketuotas 
skrynutes, kurias jie traukė čia pat iš po prekystalio. Minjo 
labiausiai lankstėsi prie ponių su savo gražiu puošeikos veidu, 
savo greblai paryžiečio tarsenai teikė kuo meilesnių balso mo- 
duliacijų. Jau jis buvo pardavęs poniai Deforž tuziną porų ož- 
kos odos pirštinių, „Laimės“ pirštinių, gaunamų tik šioje firmo- 
je. Po to ji pareikalavo trijų porų švediškų pirštinių. Dabar 
dar ji tinkinosi saksoniškas pirštines, žiūrėdama, ar gero di- 
dumo. 

— O! Kuo puikiausiai, ponia! — kartojo Minjo.— Šeši ir 
trys ketvirčiai būtų per didelės tokiai rankutei kaip jūsų. 

Užsigulęs ant prekystalio, jis laikė jos ranką, imliojo po vieną 
jos pirštus, movė pirštinę meilikaujamais judesiais, ilgais, kar- 
tojamais, glostomais; ir jis žiūrėjo į ją taip, tarsi laukė pasirodant 
jos veide alpuliuojančio geidulingumo. O ji, atrėmusi alkūnę 
į aksomuotą prekystalį, pakėlusi plaštaką leido jam liesti pirštus 
taip pat, kaip savo kambarinei duoda koją, kad suvarstytų batelį. 
Jis jai nebuvo vyriškis, ji priiminėjo intymias jo paslaugas su 
įprastine panieka, taikoma visiems tarnams, ji nė žiūrėt į jį ne- 
žiūrėjo. 

— Ar nespaudžia jums, ponia? 

Ji galvos mostu atsakė, kad ne. Saksonijos pirštinių kvapas, 
žvėriškas, tarsi muskusu užtaisytas, paprastai ją jaudindavo; ji 
juokdavosi iš savęs kartais, prisipažindavo turinti silpnybę tam 
dviprasmiškam kvepalui, kuriame jauti įdūkusį žvėrį, uždarytą 
kekšės pudrinėje. Tačiau čionai, priešais tą banalų prekystalį, 
ji neužuodė pirštinių kvapo, jos nekėlė jokio juslinio karščio 

tarp jos ir to kažkokio parduotuvės tarno, dirbančio savo darbą. 

— O daugiau, ponia? 

— Nieko, ačiū... Tas nunešite į dešimtą kasą, poniai Deforž 
nusiųsti, gerai? 

Būdama nuolatinė firmos klientė, ji duodavo savo pavardę 
vienai kuriai kasai ir į ją paskui liepdavo nešti visus savo pirki- 
nius, nė nereikalaudavo, kad kiekvienąsyk sektų pardavėjas. Kai 
ji nuėjo, Minjo apsigręžęs pamerkė savo kaimynui, duodamas 
jam progos manyti, kad ką tik dabar įvykę nepaprasti dalykai. 

— Aha, ką? — sumurmėjo jis chamišku stačiokiškumu.— To- 
kiai tai movęs mMmautum! 

Tuo tarpu ponia Deforž sau rinkosi pirkinius toliau. Ji paėjo 
į kairę, stabtelėjo prie baltinių, paėmė drobulių, paskui apsigręžė, 
pasuko prie vilnonų, pačiame galerijos gale. Ji buvo patenkinta 
savo virėja, užtat norėjo jai dovanoti suknią. Vilnonų skyrius 
buvo prisigrūdęs sausakimšai, visos smulkios miestietės čia 
sugužėjo, čiuopojo medžiagas, atsidėjusi0os skaičiavo patylom, 
kiek kainuos; ponia turėjo prisėsti valandėlę. Lentynose, aukštų 
aukštais sukrauti, stūksojo stori rietimai, ir pardavėjai prireikus 
traukė juos po vieną staigiais judesiais. Jau jiems ir galvos pra- 
dėjo suktis — ant prekystalių buvo sumišai prikrauta, priversta, 
prijaukta kalnai visokiausių audeklų. Tai buvo jūros potvy- 
nis — neutralūs vilnos tonai, geležies pilkumo tonai, pilkai gel- 
ton:, pilkai mėlyni, o jų tarpe šen bei: ten ryškiai šviečią škotiško 
audinio margumynai arba kruvinai raudoni flanelės plotai. O 
baltos etiketės ant rietimų buvo nelyginant reti sniego dribsniai 
ant juodos gruodžio žemės. 

Už poplino šūsnies Ljenaras kirkino stambią vic nplaukę mer- 
gą, šio pat kvartalo vienos dirbtuvės darbininkę, šeimininkės 
atsiųstą atrinkti merinosų. Ljenaras nekęsdavo didžiojo išpar- 
davimo dienų, nes nuo darbo jam sopėdavo rankas, ir jis visaip 
taikydavo išsisukti, — kad nereikėtų pasitempti tėvas pinigų 
duodavo, uždarbis jam buvo niekis, jis krutėjo tiktai tiek, kad 
neišgrūstų -pro duris: 

— Klausykit, ką pasakysiu, panele Fani, — kalbėjo jis. Jūs 
vis skubate ir skubate. O kaip tas languotas vigonis, kur anądien 
ėmėt, ar tiko? Žinot ką, aš ateisiu pas jus procentų atsiimti 

Darbininkė nulėkė juokdamasi, o Ljenaras atsidūrė priešais 
ponią Deforž ir turėjo norom nenorom paklausti. 

— Ko pageidautų ponia? 

Ji pageidavo suknelei medžiagos, nebrangios, bet stiprios. 
Ljenaro vienintelis rūpestis buvo — dirbti taip, kad kuo mažiau- 
sia vargtų rankos, užtat jis visaip stengėsi poniai Deforž įpiršti 
ką nors iš tų medžiagų, kurios jau buvo išskėtriotos ant prekys- 

talio. Buvo čia kašmirų, saržų, vigonių, ir jis prisiekinėjo, kad 
nieko geresnio už juos nerasi, kad tokios medžiagos drabužius 
nešiosi ir nesunešiosi. Tačiau pirkėjos nė viena iš šių medžiagų 
nepatenkino. Ji nužiūrėjo lentynoje melsvą esko. Ir gavo vyras 
paklausyti, kartis ant lentynos, ištraukti tą esko, 0 ji apžiūrėjo ir 
pasakė, kad esąs per storas. Na ir prasidėjo eilė: ševiotai, diago- 
nalai, grizajai — visos vilnonių medžiagų rūšys, visų ji užsimanė 
pačiupinėti, šiaip sau, dėl malonumo, nes savy jau buvo nuspren- 
dusi paimti vis vien kurią, kokia pasitaikys. Ir taip jaunikaitis 
gavo paplušėti, pasiraičioti iki pat lentynų viršaus; jam pečiai 
braškėjo, prekystalis dingo po šilkiškai žvilgančiais kašmirais ir 
polinais, po šiurkščia ševioto varsa, po švelnutėliu vigonių pūku. 
Visos audimo rūšys, visos spalvos ir atspalviai čia susirinko. 
Ponia, net mažiausio noro pirkti neturėdama, liepė dar parodyti 
jai Grenados šilko ir Šamberi gazo. Po to, kai jau jai atsibodo, 
pasakė: 

— Ak tu dieve! Vis dėlto geriausias bus pirmasis. Tai mano 
virėjai... Taip, va šita sarža su mažais taškučiais, kur po du 
frankus. 

Ir, kai Ljenaras atmatavo, išblyškęs iš piktumo, ji pridūrė: 

— Nunešit į dešimtą kasą... nusiųsti poniai Deforž. 

Paėjusi toliau, ji staiga pamatė greta savęs ponią Marti ir 
drauge su ja — jos dukterį Valentiną, aukštą keturiolikametę 
mergaitę, liesą ir įžūlią, jau šaudančią į prekes geidulingus moters 
žvilgsnius. 

— O! Ir jūs čia, brangioji ponia? 

— Na taip, brangioji ponia... Pamanykit, kiek žmonių! 

— O,, nekalbėkit, uždusti galima. Pasisekimas koks!.. Ar ma- 
tėte rytietiškąjį saloną? 

— Puiku! Neregėta! 

Ir jos rijo seilę ir alpėjo dėl kilimų parodos šaunumo, o minia 
jas bakštino iš visų pusių, jas grumdė srautas liesų kapšiukų, 
puolančių ant pigiųjų vilnonų. Toliau ponia Marti pasisakė ieš- 
kanti medžiagos pasisiūti manto, bet dar nesanti nusistačiusi, ko- 
kia ta medžiaga turėtų būti, ir norėtų pažiūrėti dvigubo audimo 
gelumbės. 

— Na tik tu pažiūrėk, mama, — murmėjo Valentina, — tai jau 
per daug prasčiokiška. 

— Eime į šilkų skyrių, — tarė ponia Deforž.— Reikia pamaty- 
ti, kokia yra ta garsioji „Paryžiaus laimė“. 

Minutėlę ponia Marti svyravo. Šilkai — brangūs, o ji davė 
tikrą priesaiką savo vyrui, kad nepamesianti proto! Ji jau pirki- 
nėjo visą valandą, ją jau lyd*jo stirta pirkinių — mufta ir riušai 

jai pačiai, kažin kiek kojinių dukteriai. Bet galų gale ji pasakė 
pardavėjui, kuris jai rodė dvigubo audimo gelumbę: 

— Ne, visgi aš eisiu pažiūrėti šilkų... Visa, ką čia turit, manęs 
nebepatenkina. 

Pardavėjas paėmė jų pirkinius ir nuėjo pirma ponių. 

Šilkų skyriuje taip pat jau buvo daugybė žmonių. Spaudėsi ir 
grūdosi labiausiai apie vidujinę parodą, surengtą Juteno, kur 
Murė irgi buvo pridėjęs meistro ranką. Ji buvo viduryje halės, 
aplink ketaus koloną, vieną iš tų, kurios laiko stiklinį skliautą, 
ir atrodė kaip koks medžiagų srautas, kaip kokia upė, virste virs- 
tanti iš aukštybių, verdanti kunkuliuojanti ir juo žemyn, juo la- 
byn platėjanti. Pačiame viršuje žaižaravo šviesių spalvų atlasai 
ir švelnių tonų šilkai: „Karalienės“ atlasai, „Renesanso“ atlasai, 
kurie žvilgėjo ir perlamutriškai mainėsi šaltinio vandens tonais; 


plonyčiai šilkai krištolinio vaiskumo — „Žaliasis Nilas“, „Indijos 
dangus“, „Gegužio rožė“, „Žydrasis Dunojus“. Žemiau jau ėjo 
storesni audiniai — „Stebuklingieji“ atlasai, „Kunigaikštienės“ 


šilkai, šiltų spalvų, jie leidosi vis didėjančiomis vilnimis. O pa- 
čioje apačioje nelyginant plačiame baseine telkšojo sunkiosios 
medžiagos — raštuoti audeklai, damastai, brokatai, tviskantys 
šilkai, o to baseino krantus sudarė aksomai, visokiausi akso- 
mai — juodi, balti, spalvoti, spausto šilko ar atlaso fone, ir klos- 
tėsi tasai spalvų margumynas it sustingusiame ežere, tarsi tikė- 
damasis, jog jame pamatys save. Stovėjo visos prieš tą krioklio 
siautulį ir kūnas joms pagaugais ėjo — rodės, ims ir įtrauks jas 
į tą prabangos begalybę, ir kartu ėmė neapsakomas noras pulti 
tenai ir pasinerti. 

— A, tai ir tu čia! — tarė ponia Deforž, radusi ponią Burdelė, 
bestovinčią prie vieno prekystalio. 

— O, labas! — atsiliepė toji, spausdama šioms ponioms ran- 
kas.— Taip, užėjau ir aš pasižiūrėti. 

— Ir ką tu pasakysi apie šią parodą? Tikras stebuklas. Sva- 
jonė... O rytietiškas salonas — ar tu matei rytietišką saloną? 

— Taip, taip, nepaprastai puikus! 

Tačiau ponia Burdelė net ir tarp tokio džiūgavimo, kuris išties 
jau darėsi tos dienos gero tono savybė, išlaikė praktiškos šei- 
mininkės šaltumą. Ji atidžiai žiūrinėjo „Paryžiaus laimę, nes ji 
ir čionai atėjo vien iš noro pasinaudoti ypač dideliu to šilko nu- 
piginimu, jei pasirodytų, kad jis iš tikro geras. Ji, aišku, liko juo 
patenkinta, nes nusipirko dvidešimt penkis metrus ir ketino iš jo 
pasisiūdinti suknią sau ir apsiaustėlį savo mažylei dukrelei. 

— Kaip! Tu jau išeini? — klausė ponia Deforž.— Pasivaikš- 
čiok dar su mumis. 

— Ne, ačiū, manęs laukia namie... Vaikų nenorėjau vestis 
į tokią spūstį. 

Ir ji nuėjo paskui pardavėją, nešantį jos dvidešimt penkis 
metrus šilko ir vedantį ją į dešimtąją kasą, kur Alberas, jaunas 
vyras, nėrėsi iš kailio, apipultas pirkėjų, kurios visos reikalavo 
greičiau atsiskaityti. Pardavėjas, šiaip taip prisimušęs, turėdamas 
užsirašęs pieštuku pirkimo sumą į talono šaknelę, riktelėjo tą 
sumą, o kasininkas įrašė ją į registrą; po to ją riktelėjo kasinin- 
kas, o tada taloną paženklino antspaudu 1r užmovė ant geležinio 
virbalo. 

Šimtas keturiasdešimt frankų, — pasakė Alberas. 

Ponia Burdelė užmokėjo ir pasakė savo adresą, nes buvo atė- 
jusi pėsčia 1r nenorėjo pati pirkinio neštis. Kitapus kasos jau 
Žozefas jos šilką pačiupo ir supakavo, paketas, įmestas į kilnoja- 
mąjį krepšį, buvo nulaipintas požemin, į pristatymo skyrių, kur 
šiandien garmėjo visos šios parduotuvės prekės, ūždamos tartum 
vanduo iš kanalo šliuzo 

Tuo tarpu šilkų skyriuje pasidarė tokia spūstis, jog ponia 
Deforž 1r ponia Marti iš pradžių negalėjo rasti laisvo pardavėjo 
Jos stovėjo, įs1maišiusios į pulką moterų, kurios žiūrinėjo me- 
džiagas, čiupinėjo jas, stovimavo valandų valandas, bet pirkti 
nesiryžo. Ypatingą pasisekimą turėjo „Paryžiaus laimė" šitas 
šilkas juo toliau, juo vis labiau patiko pirkėjoms, 1r kilo toji kar- 
štligė, kuri per vieną dieną padaro mados dalyku bet kokį objek- 
tą. Visi pardavėjai matavo tik ir matavo šitą šilko rūšį, viršum 
pirkėjų skrybėlaičių tik švysčiojo išvyniojami rietimai, tik lakstė 
pirštai išilgai ąžuolinio metro, kabančio ant varinių stiebų; žirklės 
tik čekšėjo be perstojo, kirpdamos ir kirpdamos šį audeklą, ir 
rodės, jog nebepakanka žmonių greit išpakuoti medžiagai 1r 
patenkinti godžioms, ištiestoms pirkėjų rankoms. 

Žinai, po penkis šešiasdešimt ta: iš tikrųjų neblogas, kal 
bėjo ponia Deforž, kuriai šiaip taip pavyko nutverti gabalą to 
šilko 

Ponia Marti 1r jos duktė Valentina nusivylė bent kiek Laik- 
raščiuose apie tą medžiagą buvo tiek visko prirašyta, jOg jos 
tikėjosi kažko nepaprasto, kažkokio neregėto pranašumo O But- 
monas kaip tiktai pažino ponią Deforž 1r norėjo paraityti kulnus 
apie gražią moterį, nes buvo kalbama, jog j1 esanti visagalė prieš 
Jų šeimininką, tad jis tučtuojau prie jos prisistatė 17 ėmė rodyti 
savo kiek nešvankų meilumą. Kaip! Jos dar neaptarnaują! Tai 
nedovanotina! Bet ji turinti parodyti atlaidumo, nes tarnautoja: 
1š tikro esą pametę galvas. Ir jis suskato 1eškoti jai kėdės aplin- 
kui, tarp sijonų, juokėsi geruolio bernioko juoku, kuriame skam- 

bėjo grubus geismas moters, bet tai, rodos, nebuvo koktu An- 
rijetei. 

— Tik žvilkterėkit,— sumurmėjo Favjė Jutenui, imdamas 
užpakal jo nuo lentynos aksomą,— antai Butmonas taikosi jums 
nudžiauti jūsų nusižiūrėtąją. 

Jutenas buvo užmiršęs ponią Deforž, nes jį išvarė iš kantrybės 
viena sena dama, kuri, sugaišinusi bent ketvirtį valandos, nusi- 
pirko tik vieną metrą juodo atlaso gorsetui. Kai prekyba smarkiai 
vyko, tai pardavėjų registro eilė susimaišė, ir jie ėjo aptarnauti 
pirkėjų, kaip kuriam pasitaikė. Dabar Jutenas atsakinėjo poniai 
Butarel, baigiančiai pravaikščioti popietę po „Moterų laimę“, 
nors jau priešpiet ji čia išbuvo tris valandas; kai Favjė pasakė 
savo pastabą, jis šoktelėjo. Nejau jam pračiuožtų šeimininko 
meilužė, iš kurios buvo prisiekęs išlupti sau šimtą sū? Tai būtų 
jo nesėkmės viršūnė, nes jis dar neturėjo užvaręs nė trijų frankų, 
gaišdamas laiką su visomis tomis varnomis. 

Butmonas išties pasakė garsiai: 

— Nagi, ponai, čionai kuris nors. 

Tada Jutenas ponią Butarel perleido ponui Robino, nieko tuo 
momentu neveikiančiam: 

— Ponia, malonėkite kreiptis štai į vedėjo pavaduotoją... 
jis jums geriau atsakys negu aš. 

Ir nudūmė galvotrūkčiais. Jis perėmė ponios Marti pirkinius 
iš vilnonų skyriaus pardavėjo, atlydėjusio ponias. Šiandien, ma- 
tyt, per didelis nervų erzinimas pagadino jo uoslės jautrumą. 
Šiaip jis, vos užmetęs akį į moterį, tuoj pasakydavo, ar ji pirks, 
ar neir už kiek pirks. Paskui jis klientę pajungdavo savo valiai, 
greitai ją aptarnaudavo ir eidavo prie kitos, primesdamas jai savo 
parinkimą, įtikinėdamas, kad jis žinąs geriau negu ji, kokios 
medžiagos jai reikia. 

— Ponia, kurios šilko rūšies malonėsite? — paklausė jis kuo 
galantiškiausiai. 

Ponia Deforž vos spėjo praverti burną, jau jis varė savo: 

— "Jau žinau, suprantu, ko jums reikia. 

Kai „Paryžiaus laimės“ rietimas buvo pravyniotas ant siauro 
prekystalio, šalia kitų šilkų daugybės, priėjo ponia Marti su duk- 
teria, ir Jutenas, kiek sunerimęs, gavo suprasti, kad pirkinys 
čia renkamas pirmiausia joms. Ponios šnekėjosi pusbalsiu, ponia 
Deforž patarinėjo draugei: 

— Suprantama, — kuždėjo ji, — šilkas po penkis šešiasdešimt 
negali būti toks, kaip po penkiolika ar net ir po dešimt. 

— Tai kad jis labai glamžosi,— kalbėjo ponia Marti.— Aš 
bijau, kad apsiaustui jis nebūtų per skystas. 

Ši pastaba davė progos įsikišti pardavėjui. Jis buvo perdėtai 
mandagus, laikėsi kaip žinovas, kuris negali klysti. 

— Bet, ponia, šitas šilkas labai minkštas, minkštumas kaip 
tiktai jo pati geroji savybė. Jis nesiglamžo, anaiptol... Čia yra 
absoliučiai tiksliai tas, ko jums reikia. 

Toks užtikrinimas padarė įspūdį ponioms, jos nutilo. Jos vėl 
paėmė į rankas medžiagą, vėl ją tyrinėjo, iki kažkas priėjo ir 
uždėjo joms ant pečių rankas. Tai buvo ponia Gibal, ji jau visą 
valandą vaikštinėjo sau po krautuvę it pasivaikščioti išėjusi, 
džiugindama akį čia sukrautais lobiais, bet nenupirko nė perkelio 
metro. Čia vėl pratrūko šnekalai plepalai: 

— Kaip! Tai jūs! 

— Taip, tai aš, tik aplamdyta truputį. 

— Na kurgi! Šitiek žmonių, nė pajudėt negalima... O kaip 
rytietiškas salonas? 

— Žavingas! 

— Dieve mano, koks pasisekimas!.. Pabūkite dar, eisim kartu 
į viršų. 

— Ne, ačiū, aš ką tik iš ten. 

Jutenas laukė, viduje virte virė nekantrybe, tačiau neišsidavė, 
šypsojosi tiktai, kaip visada. Ar ilgai jos taip gaišins jį? Išties 
moterims niekas nė už ką, — juk šitaip tai vis tiek, lyg jam iš 
kišenės pinigus vogtų. Pagaliau ponia Gibal nuėjo sau, vaikšti- 
nėdamasi iš lėto, toliau apžiūrinėjo, gėrėjosi ir žavėjosi didžiąja 
šilkų paroda. 

— Aš jūsų vietoj pirkčiau gatavą apsiaustą, — kalbėjo ponia 
Deforž, grįžusi prie „Paryžiaus laimės' ,— jums atsieitų pigiau. 

— Iš tikro, kur dar priedai, kur pasiuvimas,— sutiko ponia 
Marti. — O ten pasirinkimas toks didelis. 

Ir jos visos trys pakilo eiti. Ponia Deforž tarė, stabtelėjusi 
priešais Juteną: 

— Prašom palydėti mus į gatavų drabužių skyrių. 

Jutenas apstulbo — jis nebuvo pratęs prie tokių nesėkmių. 
Kaip! Brunetė ponia nieko nenupirko! Jo uoslė, vadinasi, suvylė 
jį! Jis metė ponią Marti ir atkakliai ėmėsi Anrijetės, ryžęsis ant 
jos kailio išmėginti gero pardavėjo nagą: 

— O ar nenorėtumėte, ponia, pažiūrėti mūsų atlasų, mūsų ak- 
somų*.. Mes turime to, ko ne visada pasitaiko. 

— Ačiū, kitąsyk, — ramiai atsakė ji, nežiūrėdama į jį, taip 
pat, kaip nežiūrėjo ir į Minjo. 

Jutenas gavo suglobti ponios Marti mantą ir drožti pirma tų 
ponių, rodydamas kelią į gatavų drabužių skyrių. Tačiau jam 
buvo lemta atkentėti dar vieną skausmą — jis pamatė, kad Robino 
parduoda poniai Butarel daug daug metrų šilko. Iš tikrųjų, jau 

jo uoslė niekam necbetikusi, jis nebeuždirbs nė keturių sū. Jis 
pasijuto apmautas, tiesiog apiplėštas, jis siuto ir nertėjo, bet iš 
viršaus rodėsi korektiškas ir malonus. 

— Į antrąjį aukštą prašom, ponios, — kalbėjo jis, nesiliau- 
damas šypsoti. 

Bet įsigauti į laiptus buvo nelengvas daiktas. Vientisinė galvų 
masė ritosi ir ritosi žemyn, po galerijomis, ir plūdo it upė, ištvi- 
nusi iš krantų, per visą hale. Prekybinio mūšio smarkumas vis 
augo, pardavėjai laikė užkariavę savo valdžioje visą tą moterų 
minią, jie perdavinėjo jas vieni kitiems, kaudamiesi aptarnavimo 
greitumu. Atėjo tas popietės karštymetis, kada perkaitinta 
mašina siaubingu smarkumu suko pirkėjų sūkurį ir plėšte plėšė 
iš jų pinigus. Prie šilkų jos mušėsi visų labiausiai, tiesiog iš proto 
ėjo, „Paryžiaus laimė“ sutraukė tokią minią, jog Jutenas kurį 
laiką negalėjo nė žingsnio pažengti; Anrijetė, suplukusi spūstyje, 
pakėlė akis ir laiptų viršuje pamatė Murė, kaip jis, grįžęs į savo 
stebėjimo postą, mėgavosi pergale. Ji nusišypsojo tikėdamasi, 
kad jis nulips ir ją išvaduos. Jis tačiau jos nė nepastebėjo tarp 
žmonių daugybės, su savim tebeturėjo Valanjoską, vis rodė jam 
savo įmonę, o jo veidas tik švietė triumfu. Dabar viduje buvo 
toks triukšmas, jog per jį nėmaž nebesigirdėjo, kas dedasi gat- 
vėje,— nei pravažiuojančių karietų trenksmo, nei durelių taukšė- 
jimo; buvo tiktai justi, kad anapus šio klegančio prekybos katilo 
yra begalinis Paryžius, iš kurio gyventojų gausybės visada su- 
siras pakankamai pirkėjų. Karštas oras stovėjo nejudėdamas, 
jo tvankybėje maišėsi audeklų kvapai, gausmas augo ir augo, 
į jį liejosi visi paskiri garsai — ir kojų tapsėjimas, ir pardavėjų 
šūksniai, amžinai tie patys, kartojami be galo, ir aukso žvangesys 
prie kasų, kurias iš visų pusių atakavo praviri kapšiukai, ir braš- 
kėjimas pintinių, pirkinių prikrautų, be paliovos važiuojančių 
į atvirą požemio ryklę. Viskas ūžė sumišai, tik smulkutytės dul- 
kelės rūko; tarp parduotuvės skyrių nebeliko jokių skirtumų; 
tenai antai galanterijos skyrius atrodė it tvane paskendęs; kiek 
toliad, prie baltinių skyriaus, saulės atšvaitas, įlindęs pro vitriną 
iš Nev Sent Ogiusten gatvės, stirksojo it aukso strėlė sniege; 
pirštinių skyriuje, taip pat vilnonų skyriuje tiršta skrybėlaičių 
ir šinjonų masė laikė užtverkusi kelią į parduotuvės gilumą. 
Nebesimatė, nė kaip tos moterys apsirengusios, vien galvos 
dangalai plūduriavo paviršiuje, apkaišyti plunksnomis ir kaspi- 
nais; kur ne kur tamsavo juodi taškai — vyrų skrybėlės; moterų 
veidai, išblyškę, pavargę, tvankumos nukamuoti, darėsi vaiskūs 
kaip kamelijos. Pagaliau Jutenas, paleidęs į darbą tvirtas alkūnes, 
pralaužė kelią ponioms, einančioms iš paskos. Tačiau Anrijetė, 
užkopusi laiptais į viršų, neberado Murė — jis ką tik nusivedė 

Valanjoską, įmurdė jį į patį minios tirštumą, norėdamas galutinai 
jį apstulbinti,— beje, Murė ir patį traukė tiesiog fizinis poreikis 
pasinerti toje sėkmės jūroje. Jam kvapą gniaužė iš smagumo, 
jis tarsi visa savo būtybe glėbesčiavo nepabaigiamai šią visą 
pirkėjų minią. 

— Į kairę, ponios, malonėkit,— sakė Jutenas paslaugiu balsu, 
nors juo toliau, juo jam darėsi pikčiau. 

Viršuje spūstis buvo nė kiek ne mažesnė. Ji buvo apėmusi 
net dekoratyvinių audinių skyrių, šiaip jau patį ramiausią. Ska- 
ros, kailiai, drobės — visi skyriai knibždėte knibždėjo. Kai po- 
nios ėjo pro nėrinių skyrių, jos vėl sutiko pažįstamų. Čia buvo 
ponia de Bov su savo dukterimi Blanša, abidvi įsigilinusios į 
įvairias prekių rūšis, kurias joms rodinėjo Delošas. Ir Jutenas 
gavo dar sykį sustoti ir stovėti su ryšuliais rankose. 

— Labądien!.. Aš kaip tik apie jus galvojau. 

— O aš jūsų ieškojau. Tiktai kaip čia rasi kits kitą tokioje 
žmonių daugybėje! 

— Puiku, tiesa? 

— Galvą galima pamesti, brangioji. Mes vos ant kojų bepas- 
toviyn. 

— Ir perkat? 

— O ne, mes tik žiūrim. Mes čia prisėsim truputį, kojas pa- 
ilsinsim. 

Iš tikro ponia de Bov tiek teturėjo pinigų, kiek vežikui užsi- 
mokėti, bet reikalavo vis traukti ir traukti iš dėžių visokias nėri- 
nių rūšis vien dėl malonumo tuos nėrinius matyti ir lytėti. Ji pa- 
juto, kad Delošas — pradedantis pardavėjas, lėtas 1r nevikrus, 
toksai nedrįsta pasipriešinti ponių kaprizams, ir ji piktnaudžiavo 
jo baikščiu paslaugumu, ji gaišimo jį jau pusę valandos, prašė 
parodyti vis naujų ir naujų prekių. Jau buvo apverstas visas pre- 
kystalis, ji laikė panėrusi rankas tame vilnijančiame tvane — gi- 
piūruose, Malino, Valansjeno, Šantiji nėriniuose, pirštai jai dre- 
bėjo iš didelio geismo, veidas kaito nuo juslinio džiugesio, tuo 
tarpu Blanša, tos pat aistros deginama, stovėjo šalia jos labai iš- 
balusi, papurtusiu ir patižusiu veidu. 

Ponios tik šnekėjosi kalbėjosi, o Jutenui niežtėjo rankos joms 
antausius atskaldyti, bet jis stovėjo išsitempęs ir laukė, kol jos 
malonės baigti šneką. 

— A, jūs žiūrinėjat kaklaraiščius ir vualius, kokius aš andai 
pirkau, — pasakė ponia Marti. 

Taip ir buvo — ponia de Bov, kuriai ponios Marti pirkiniai 
nedavė ramybės nuo pat šeštadienio, niekaip negalėjo ištverti 
bent nepačiupinėjusi tų pačių modelių, jei jau vyras tiek mažai 
teduoda pinigų, kad nusipirkti negali. Ji paraudo truputį ir aiški- 

no, kad Blanša užsimaniusi pažiūrėti ispaniško blondo kaklaraiš- 
čių. Paskui ji dar pridūrė: 

— Jūs einat į gatavų drabužių skyrių... Tai tuo tarpu. Paskui 
gal susitiksim rytietiškame salone? 

— Gerai, rytietiškame salone susitinkam. Puiku! 

Ir jos išsiskyrė, gaudydamos dvasią spūstyje, kur buvo susi- 
grūdusios pirkėjos prie įsiuvų ir pigių, smulkių apdailos reik- 
menėlių. Delošas, laimingas, kad turi publikos, vėl traukė iš dėžių 
prekes, vėl krovė jas motiaai 1r dukteriai žiūrėti. Tarp minios, 
susispaudusios palei prekystalius, iš lėto vaikštinėjo inspektorius 
Zuvas, kaip visada, karišku žingsniu atstatęs prieš visų akis 
savo ordinus 1r medalius, saugodamas brangias 1r smulkias pre- 
kes, kurias gana lengva įsikišti į rankovę. Eidamas pro ponią de 
Bov jis nustebęs pamatė, kaip ji nardo rankas po tų nėrinių gau- 
sybę, 1r metė susidomėjus; Žžvilgsąį į jos nervingus pirštus 

Į dešinę, ponios, malonėkite, sakė Jutenas, judėdamas 
toliau 

Jis nebesitvėrė savam kaily Tai, vadinasi, negana, kad jį 
verčia gaišti, atitraukia nuo pardavimų ten apačioje, dar jis ir 
stabčioja pasišnekėti kiekviename posūkyje! Prie jo pykčio ne- 
maža prisidėjo ir skyrių tarpusavio neapykanta audeklų sky- 
riai amžinai pykosi su gatavų drabužių skyriais, ėdėsi be jokio 
galo varžėsi pirkėjų, plėšė vien: 1š kitų procentus ir priskaitymus 
nuo pelno Šilkiminkai nertėdavo dar smarkiau ne: vilnininkai, 
jei gaudavo pas drabužrninkus nulydėti kokią ponią, kuri, išnar 
šiusi Visas taftas 1r visus fajus apsispręsdavo pirkti gatavą ap- 
siaustą 

Panele Vadca! šūktelėjo Jutenas piktu balsu, prisibro- 
vęs galų gale 1ki prekystalio 

Tačiau toji jo neišgirdo lėkė ir nulėkė, kur jai reikia, skubė- 
dama kaip nors aptarnauti savo pirkėjas Kambarys buvo pilnu- 
tėlis, upė žmonių per jį plaukė ir plaukė, pro duris iš nėrinių sky- 
riaus vis ėjo pro kitas duris grūdosi lauk į drobių skyrių, tuo 
tarpu kambario gilumoje, nusivilkusios paltus, moterys tinkinosi 
drabužius, kraipydamosios prieš veidrodžius. Grindys buvo iš- 
klotos storu raudonu kilimu, žingsnių nesigirdėjo, pirmojo aukšto 
riksmai iki čia nesiekė, 1š tolo sklido tik prislopintas murmesys, 
salone buvo šilta, tvanku, oras slopus nuo daugybės moterų. 


Panele Priuner! rėkė Jutenas. 
Bet nė šita nesustojo, 1r Jutenas iškošė pro dantis, kad niekas 
neišgirstų 


Beždžiones prakeiktos! 
Jis nemego ypač šitų pardavėjų, nes gaudavo pas jas laiptais 
į viršų vedžioti pirkėjas, net kai tirpdavo kojos iš nuovargio, jis 

niršdavo ant jų, kam jos ištraukiančios jam iš kišenės pelną. 
Tai buvo nebyli kova, kurioje moterys pardavėjos dalyvavo su 
tokiu pat godumu; jos taip pat būdavo pavargusios, taip pat visą 
dieną ant kojų, išblyškusios, lyčių skirtumai išnykdavo, ir belik- 
davo priešpriešomis tiktai skirtingi interesai, kiršinami nervingos 
prekybos. 

— Tai kaip, ar čia nieko nėra? — klausė Jutenas. 

Bet šit jis pamatė Denizą. Jai buvo iš pat ryto pavesta dėlioti 
į vietą pažiūrėtus drabužius, aptarnauti jai leido vieną kitą abejo- 
tiną pirkėją, kurioms, beje, ji nieko ir nepardavė. Jutenas, pama- 
tes ją nukraustant nuo stalo dideliausią drabužių krūvą, tuoj prie 
jos pripuolė. 

— Panele, aptarnaukite štai šias ponias, jos laukia. 

Jis greit nubloškė jai ant rankos ponios Marti pirkinius, ku- 
riuos jau jam buvo atsipykę nešioti. Jam vėl grįžo šypsena, bet 
ta šypsena buvo piktdžiugiška, nes jis, prityręs pardavėjas, matė, 
kad ir ponias, ir tą mergaitę pastato į keblią padėtį. Tuo tarpu 
Deniza labai susijaudino, kad taip netikėtai jai atsirado proga 
parduoti. Jau antrą kartą šitas vyriškis jai pasirodo kaip nepa- 
žistamas draugas, broliškas ir geras, pasirengęs nejučia ateiti ir 
jai padėti. Jos akys švietė dėkingumu, ji nulydėjo jį ilgu žvilgs- 
niu, kai jis yrėsi per žmones alkūnėmis, skubėdamas kuo greičiau 
pasiekti savo skyrių. 

— Aš norėčiau apsiausto, — pasakė ponia Marti. 

Deniza ėmė teirautis: koks tasai apsiaustas turėtų būti? Pirkėja 
tačiau nežinojo nieko, ji net supratimo neturėjo, ji norėjo pama- 
tyti, kokių modelių yra krautuvėje. Mergaitė, jau labai pavargusi, 
apdujusi nuo žmonių daugybės, pasimetė visiškai; Valonėje, 
pas Kornajį, jai tekdavo aptarnauti tik negausią klientūrą; ji dar 
nežinojo, nei kiek čia esama modelių, nei kuriose spintose jie 
laikomi. Užtat ji be «alo ilzai krapštėsi, ir tos ponios jau ėmė eiti 
iš kantrybės, o tuo laiku ponia Oreli pamatė ponią Deforž, kurios 
ryšius su šeimininku, be abejo, žinojo, nes tuoj pripuolė klausti: 

— Ar jau aptarnauja ponias? 

Taip, ta panelė antai ieško tenai, — atsakė Anrijetė.— Tik 
atrodo, kad ji nelabai susigraibo, nes nieko Reranda. 

Vedėja vienu moju paralyžiavo Denizą galutinai, pasakiusi 
jai pusbalsiu. 

— Jūs gi matot, kad nieko nežinot. Prašau gražiai nusišalinti 

Ir ji pasakė balsu: 

Panele Vadon, apsiautą! 

Ji pastovėjo, kol Margerita rodė modelius. Margeritos tonas 
su pirkėjomis buvo mandagus, bet sausas, laikysena nemalo- 
ni — tai buvo laikysena šilkais apvilktos merginos, susidurian- 

čios su visomis elegantiškomis poniomis, nejučia pavydinčios 
joms ir neapkenčiančios jų. Kai išgirdo ponią Marti sakant, kad 
nenorėtų apsiaustui išleisti daugiau kaip du šimtus frankų, Mar- 
gerita susiraukė. O, ponia turėtų skirti tam tikslui daugiau, neįma- 
noma bus poniai už du šimtus frankų ką gera gauti. Ir ji mėtė 
ant prekystalio paprastus apsiaustus tokiais mMostais, kurie sakė: 
„Va, žiūrėkit, prasti! Ponia Marti nė nedrįso teigti, kad jie geri. 
Ji pasilenkė ir tarė pusbalsiu į ausį poniai Deforž: 

— Kaip, ar jums ne labiau patinka, kai aptarnauja vyrai? 
Su jais geriau. 

Pagaliau Margerita atnešė šilkinį apsiaustą su gagato karolė- 
lių apdaila, tą jau ji kilnojo pagarbiai. O ponia Oreli pašaukė De- 
nizą. 

— Jūs turėtumėt nors kam būti tikusi... Užsisiauskit šitą. 

Deniza, sužeista į pat širdį, netekusi vilties kada nors beturėti 
sėkmės šioje firmoje, liko nejudri, nukarusiomis rankomis. Ją 
išvarys, tai tikras dalykas, ir vaikai liks be duonos. Minios triukš- 
mas ūžė jai galvoje, ji jautė, kad svyruoja, jos raumenys buvo 
nutirpę nuo tokios daugybės drabužių nešiojimo — nuo juoda- 
darbiško triūso, niekad iki tol jos nepažinto. Ir vis tiek reikėjo 
klausyti, reikėjo duotis, kad Margerita ant jos taisinėtų apsiaustą 
lyg ant manekenės. 

— Laikykitės tiesiai, — tarė ponia Oreli. 

Tačiau Denizą kaip mat užmiršo. Priėjo Murė su Valanjosku 
ir Burdonkliu; jie sveikinosi su tomis poniomis, jos sakė jam 
komplimentus dėl žiemos naujienų ekspozicijos. Ypač daug entu- 
ziazmo šūksnių teko rytietiškajam salonui. Valanjoskas, jau 
baigęs žiūrėti visą parduotuvę, išreiškė veikiau nuostabą negu 
pasigėrėjimą, nes, galutinai paėmus, tai kas gi čia daugiau esą, 
jei ne daugybė audeklų vienoje vietoje, — dėstė jis šalto pesi- 
misto mintis. O Burdonklis, užmiršęs, jog pats yra firmos dalyvis, 
garbstė šeimininką, stengdamasis išdildyti įspūdį, kurį šįryt pada- 
rė jo abejonės ir būkštavimai. 

— „Taip, taip, einasi puikiai, — aš patėnkintas,— kartojo 
Murė visas spindintis, šypsniais atsakinėdamas į meilius Anri- 
jetės žvilgsnius. — Bet jūs nesitrukdykite dėl manęs, ponios. 

Dabar vėl visų akys grįžo į Denizą. Ji atsidūrė Margeritos 
rankose, toji ją sukiojo, kraipė pamažu. 

— Na, ką jūs sakytumėte? — ponia Marti klausė ponios 
Deiorž. 

Ponia Deforž, vyriausias madų arbitras, sprendė: 

— Neblogai, ir sukirpimas originalus... Tiktai, man rodos, per 
pusiaują nelabai dailiai stovi. 

— O,— įsiterpė ponia Oreli,— reikėtų pažiūrėti ant ponios 

pačios... Matot, dabar jis nedaro įspūdžio, užtat kad panelės figūra 
ne itin daili... Išsitieskit, panele, duokit drabužiui parodyti savo 
vertę. 

Visi nusišaipė. Deniza labai išbalo. Ji susigėdo, kad čia 
šitaip iš jos pasidarė padargą, kurį čiupinėja, žiūrinėja ir juo- 
kauja sau nesivaržydami. Poniai Deforž kėlė antipatiją prigimties 
prieštaringumas, ją erzino romus mergaitės veidelis, ir ji pridūrė 
piktai: 

— Be abejo, jis atrodytų geriau, jei panelės suknutė nebūtų 
tokia duksli. 

Ir ji sviedė į Murė pašaipų žvilgsnį, kaip paryžietė, kuriai 
negudrus provincialės apdaras duoda progos pasijuokti. Į jį tasai 
žvilgsnis prakalbo įsimylėjėlės švelnumu ir laimingos moters 
triumfu, laimingos dėl to, kad graži ir kad moka dailiai rengtis. 
Jis, adoruojamas vyras, būdamas jai dėkingas už meilę, tarėsi 
irgi turįs pasijuokti iš Denizos, nors pats buvo jai palankus, ka- 
dangi mergininko omė sakė jam, jog joje esama dar neatsisklei- 
dusio žavesio. 


— Be to, jai praverstų susišukuoti, — burbtelėjo jisai. 


Tai buvo jau viršūnė. Šeimininkas teikės: nusijuokti, visos 
merginos pratrūko kvatotis. Margerita leido sau nesmarkiai su- 
kudakuoti, dėdamasi esanti gerai išauklėta mergina, tramdanti 
juoką; Klara praleido savo eilę aptarnauti pirkėją, norėdama ska- 
niai atsijuokti; net drobių skyriaus pardavėjos sulėkė, išgirdusios 
kvatojimus. O ponios linksminosi santūriau, kaip tinka geros 
draugijos, supratingoms moterims; tiktai ponios Oreli imperato- 
riškasis profilis nesijuokė visiškai, tarytum kad gražūs tie neklus- 
nūs naujokės plaukai ir siau : mergiška krūtinė būtų užtraukę 
nešlovę jos skyriui. Deniza išblyško dar labiau, apstota žmonių, 
kurie šaipėsi iš jos. Ji jautėsi prievartaujama, nudraskyta nuoga, 
negalinti gintis. Kuo gi ji nusikalto, kad jie čia visi taip užsipuldi- 
nėja jos tą plonutėlį liemenį, jos tuos vešlius plaukus? Bet jai 
skaudžiausi buvo Murė ir ponios Deforž juokai, ji nutuokė ins- 
tinktyviai, kokio tarp jųdviejų esama ryšio; ir jai širdis suguro 
nuo nežinomo skausmo, 1r kokia pikta turi būti ši ponia, jei gali 
taip elgtis su vargše mergaite, nepratarusia nė vieno žodžio, O 
nuo jo, nuo Murė, Denizą ėmė stingdantis siaubas, nustelbiantis 
visus kitus jausmus, kurių ji nė analizuoti nepajėgė. Ji pasijuto 
beteisė, apleista, jos moteriškoji drova įžeista, ji visa pasipikti- 
nusi neteisybe — ir ją smaugė dusino raudos, jau bekylančios 
kaklu. 


— Išties, tegu ji susišukuoja rytoj, nes taip jai negali- 
ma! — kalbėio poniai Oreli baisusis Burdonklis, kuris nemėgo 

Denizos nuo pat jos pasirodymo — jam nepatiko, kam ji tokia 
menkutė. 

Ir skyriaus vedėja priėjusi nuima jai nuo pečių apsiaustą ir 
sako jai visai tyliai: 

— Gera pradžia, nieko sau, panele! Iš tikrųjų, jeigu jūs no- 
rėjot mums pasirodyti, ką sugebate... Jau žioplesnės neberastum. 

Deniza bijojo, kad ašaros nepasipiltų iš akių, ir skubiai nu- 
sigręžė į suverstas drapanas, kurias ji turėjo nunešti kur reikia 
ir išskirstyti. Ten bent niekas į ją nekreips dėmesio, nuovargis 
neduos galvoti. Tik šit ji pajuto, kad prie jos priėjo drobių sky- 
riaus pardavėja, kuri jau rytą užstojo ją. Ši matė visa, kas čionai 
darėsi, ji prisikišusi kalbėjo jai į ausį: 

— Vargše mergyte, nebūkite tokia jautri. Neparodykit, kad 
nuoskaudos jus veikia, kitaip joms galo nebus... Aš štai esu iš 
Šatro. Vadinuosi Polina Kiunjo; mano tėvas tenai malūnininkas... 
Žinotumėt, mane būtų suėdę pirmosiomis dienomis, jei būčiau 
pasidavusi... Na, aukščiau galvą! Duokit man ranką, mudvi gražiai 
pasišnekėsim, kada tik norėsit. 

Jos ištiesta ranka dar padvigubino Denizos nerimą. Ji skubiai 
paspaudė ranką ir greit griebė dideliausią glėbį paltų, bijodama 
vėl nusikalsti ir gauti barti, jei pamatytų, kad ji turi draugę. 

Tuo tarpu ponia Oreli pati užgobė apsiaustą poniai Marti ant 
pečių, ir pasigirdo šūksniai iš visų pusių: „O! Puiku! Žavinga! 
Tuoj kitas vaizdas!“ Ponia Deforž pareiškė, kad nieko geresnio 
ir neberasi. Ponios atsisveikino, Murė atsiskyrė, o Valanjoskas, 
pamatęs nėrinių skyriuje ponią de Bov ir jos dukterį, nuskubėjo 
pas jas prisistatyti ir motinai rankos pasiūlyti. Jau Margerita, sto- 
vėdama prie vienos antrojo aukšto kasos, skaičiavo ponios Marti 
pirkinius, o ši užsimokėjo ir paliepė juos nunešti į jos karietą. 
Ponia Deforž rado visus savo pirkinius dešimtojoje kasoje. Paskui 
ponios dar sykį susitiko rytietiškajame salone. Jos jau ėjo iš 
parduotuvės ir neberado giriamų žodžių išsakyti savo susižavė- 
jimui. Net ponia Gibal, ir ta džiūgavo. 

— O! Puiku!.. Sakytumei — kitame pasaulyje atsidūrei. 

— Tikras haremas, ar ne? Ir nebrangu! 

— O Smirnos kilimai! Smirnos kilimai! Kokie tonai, koks 
rašto dailumas! 

— O Kurdistanas! Tik pasižiūrėkit! Nagi Delakrua! 

Pamažu ėmė skirstytis žmonės. Varpo dūžiai, suskambėję vie- 
nos valandos tarpu, jau skelbė, kad pavalgė dvi pirmosios pie- 
tautojų pamainos, jau ir trečiajai buvo padėti stalai, ir parduo- 
tuvės skyriuose, pamažu tuštėjančiuose, bebuvo likusios tik tos 
pirkėjos, kurios iš didelio pinigų švaistymo karščio ir laiką už- 
miršo. Lauke besigirdėjo tik paskutinių nuvažiuojančių fiakrų 

dardesys, sklido apsunkę Paryžiaus garsai — tai knarkė pasipūtęs 
milžinas, virškindamas drobes ir gelumbes, šilkus ir nėrinius, ku- 
riuos grūdosi į nasrus nuo pat ryto. Viduje, sutemose, jau degė 
dujų žiburiai, jų šviesoje baigėsi paskutinės didžiojo išpardavimo 
konvulsijos, vaizdas buvo kaip mūšio lauke, dar karštame nuo 
audeklų skerdynių. Pardavėjai, nusikamavę iki paskutiniųjų, 
stovyklavo tarp nuteriotų lentynų ir prekystalių, tarsi šėlstančio 
uragano nusiaubtų. Apatiniame aukšte, jei norėjai pereiti gale- 
rijomis, turėjai vargo, nes reikėjo brautis per išsklidusių pani- 
koje kėdžių armiją; pirštinių skyriuje Minjo buvo apsitvėręs 
tuščių kartono dėžučių barikadomis, per jas turėjai lipte lipti; 
vilnonų skyriuj visai nebeįmanoma buvo žingsnio žengti, Ljena- 
ras snaudė viršum audeklų tvano, rietimų šūsnys, dar tebestovin- 
čios, bet apirusios, panėšėjo į potvynio ištiktus namus, galingos 
srovės griaunamus; tolėliau, baltinių skyriuje, asla buvo baltai 
apsnigta, iš servetėlių susidariusi ištisa ižo danga, žmonės vaikš- 
čiodami myniojo plonutėlius nosinių dribsnius. Toks pat vaizdas 
ir viršutinio aukšto skyriuose: brangūs kailiai suversti ant grindų, 
gatavi drabužiai į krūvas sumesti, tarsi kareivių milinės, nusi- 
vilktos prieš mūšį, nėriniai ir baltiniai išvynioti, sujaukti, nu- 
blokšti kaip papuolė — galėjai manyti, kad moterys, didžiausia 
minia, čia ėmė ir nusirengė staigaus geismo pagautos; 0 apačioje, 
pusrūsyje, pristatymo į namus skyrius tebesidarbavo išsijuosęs, 
vis rijo ir rijo paketus iš viršaus, net apsirydamas, dūmė ir dūmė 
juos furgonais pirkėjoms — tai buvo paskutinis perkaitintos ma- 
šinos tarpsnis. Bet labiausiai pirkėjos nusiaubė šilkų skyrių — čia 
jos paliko tik dyką vietą, galėjai sau sveikas veikštinėti, kur pa- 
tinka ir kaip patinka, halė buvo tuščia, milžiniški „Paryžiaus lai- 
mės“ rezervai buvo sukrimsti, nušluoti, tarytum skėrių debesio 
perlėkta. Toje dykynėje Jutenas ir Favjė, dar užilsę po mūšio, 
vartė pardavimo knygučių šakneles ir skaičiavo, kiek gaus pro- 
centų. Favjė užvarė penkiolika frankų, Jutenas teįstengė vos try- 
lika, jam šiandien nesisekė, ir jis buvo piktas. Jų akys degė pelno 
aistra; visa parduotuvė aplink juos taip pat dėliojo skaičius ir 
liepsnojo ta pačia karštine, visi grubiai džiūgavo — taip, kaip 
būna vakare po kruvino mūšio. 

— Na kaip, Burdonkli,— sušuko Murė,—ar dar tebe- 
drebate? 


Jis ir vėl stovėjo savo mėgstamiausioje vietoje — antrajame 
aukšte, prie laiptų, palei turėklus; matydamas po savo kojų šitaip 
gerai nusisekusias audeklų skerdynes, jis juokėsi taip, kaip juo- 
kiasi pergalėtojai. Jo rytykščiai būkštavimai, toji nedovanotinos 
silpnybės valandėlė, kurios niekas niekad nesužinos, spyrė jį at- 
žymėti savo triumfą triukšmingai. Tad štai mūšis laimėtas ga- 


lutinai, smulkieji šio kvartalo prekybininkai sumalti į dulkes, 
baronas Hartmanas užkariautas su visais jo milijonais ir že- 
mės sklypais. Ir kai jis žiūrėjo, kaip kasininkai, palinkę prie savo 
registrų, deda ilgas skaitmenų kolonas, kai jis klausėsi, kaip 
skamba auksas, krisdamas iš jų pirštų į vario dubenį, jis jau re- 
gėjo „Moterų laimę“ išaugusią be galo, jos halę išsiplėtusią, jos 
galerijas ilgas ilgas, nueinančias ligi pat Gruodžio dešimtosios 
gatvės. 

— (O dabar ar jau patikėjot, kad mūsų patalpos per mažos? — 
kalbėjo jis toliau. — Būtume galėję dvigubai daugiau parduoti. 

Burdonklis pasidavė; beje, jis buvo dargi labai patenkintas, 
kad neįvyko tai, ko jis bijojo. Bet šit vienas reginys privertė juo- 
du abudu surimtėti. Lomas, vyriausiasis pardavimo kasininkas, 
surinko, kaip kiekvieną vakarą, iš visų parduotuvės kasų pini- 
gus, šios dienos pajamas, sudėjo bendrą sumą, užrašė ją ant lapiu- 
ko, tą lapiuką užmovė ant geležinio virbalo ir šit nešė visą tą su- 
mą į centrinę kasą, susidėjęs į portfelį ir į maišus, nelygu pi- 
nigai. Šiandien daugiausia buvo surinkta aukso ir sidabro, jis 
kinkavo susilenkęs laiptais, nešinas trimis dideliais maišais. Deši- 
nė jo ranka buvo nupjauta ligi alkūnės, užtat maišus jis spaudė 
prie krūtinės kaire, prilaikydamas smakru, kad nekristų. Iš tolo 
buvo girdėti, kaip jis šniokštuoja, jis žengė naštos slegiamas ir di- 
dingas, o pardavėjai iš visų pusių lydėjo jį pagarbiais veidais. 

— Lomai, kiek? — klausė Murė. 

Kasininkas atsakė: 

— Aštuoniasdešimt tūkstančių septyni šimtai keturiasdešimt 
du frankai ir dešimt santimų! 

Džiaugsmo juoku suklego „Moterų laimė“. Tasai skaičius 
kaipmat aplėkė visą įmonę. Dar niekad jokia mados naujienų par- 
duotuvė nebuvo ligi tol per dieną surinkusi šitokios pinigų su- 
mos. 

O Deniza, kai vakare lipo į aukštą gulti, turėjo ramstytis į sie- 
nas siaurutėliame koridoriuje, cinkuoto stogo pakraigėje. Pasie- 
kusi savo kambarį, vos užrakinusi duris, ji it pakirsta krito į 10- 
vą — taip jai skaudėjo kojas. Ilgai ji žiūrėjo apkvaišusiu veidu 
į tualetinį stalelį, į spintą, į visą to apstatyto kambario nuogybę. 
Tai, vadinasi, čia ji turi gyventi, o jos pirmoji diena pasirodė to- 
kia baisi, tokia begalinė! Jokiu būdu jai nepakaks drąsos pradėti 
kitą tokią dieną. Paskui ji apsižiūrėjo tebesanti su šilko suknele; 
ta uniforma ją slogino, jai užėjo vaikiškas noras užsivilkti savo 
senąją vilnonę suknelę, užsvertą ant kėdės atlošo, ir tada išsipa- 
kuoti savo lagaminą. O kai ji persivilko tuo savo varganu rūbe- 
liu, jai taip gūdu, taip graudu pasidarė, ir raudos, tramdytos nuo 
pat ryto, staiga pratrūko karštu ašarų srautu. Ji krito į lovutę ir 

verkė — verkė, atsiminusi savo broliukus, verkė išvien, jai ne- 
priteko jėgų nė kojoms nusiauti, ji apsvaigo nuo nuovargio ir nuo 
širdgėlos. 


V 


Kitą dieną, kai Deniza nulipo į skyrių, vos pusvalandžiui pra- 
ėjus, ponia Oreli sako jai sausai: 

— Panele, jus šaukia į direkciją. 

Mergaitė rado Murė vieną, sėdintį dideliame kabinete, išmuš- 
tame žaliu ripsu. Jis ką tik prisiminė „pasišiaušėlę,“ kaip ją pava- 
dino Burdonklis; jis bjaurėjosi žandaro vaidmeniu, bet visgi užsi- 
manė pasišaukti ją ir truputį pabarti, jei ji tebeatrodo prastai, 
kaip provincialė. Nors vakar jis juokais nuleido aną pašnekesį, 
bet jo savimeilė buvo užgauta, jam nesmagu buvo prieš ponią 
Deforž matant, kaip šaipomasi iš vienos jo pardavėjos, kadangi 
jai trūksta elegancijos. Jam tos mergaitės buvo ir truputį gaila, 
bet ir truputį pikta ant jos. 

— Panele, — pradėjo jis, mes jus priėmėme, atsižvelgdami 
į jūsų dėdę, ir neturėtumėte mūsų versti, kad norom nenorom 

Bet jis nutilo. Priešais jį, kitapus rašomojo stalo, Deniza sto 
vėjo išsitempusi, tiesi, rimta, išblyškusi Jos šilkinė suknia jau 
nebebuvo per plati, ji gražiai gulė aplink jos dailų liemenį, ji ryš- 
kino tyras jaunos mergaitės pečių linijas; plaukai, supinti į storas 
kasas, ticsa, nebuvo dar apvaldyti kaip reikiant, bet ji bent sten- 
gėsi tai daryti. Vakar mergaitė užmigo baisiai prisiverkusi:, 0 apie 
ketvirtą valandą nubudo, ir jai gėda paliko dėl per didelio nervų 
jautrumo Ji nieko nelaukusi ėmė siaurinti suknelę, ji valandą 
pravargo prieš mažą veidrodėlį su šukomis rankoje, bet 1r dar 
neįstengė susišukuoti visai taip, kaip norėjo 

— O, dėkui dievui! — burbtelėjo Murė — Šykart jau jūs ge- 
riau atrodote... Tik tie karčiai, kad juos kur dar nelabai klauso! 

Jis atsistojo, priėjo ir taisė jos šukuoseną tuo pat familiaru- 
mu, kaip vakar ponia Oreli. 

— Vašitaip! Užbrukit tą už ausies... Šinjonas kiek per aukštas. 

Ji net burnos nepravėrė, leido tvarkyti šukuoseną. Nors buvo 
sau davusi žodį būti tvirta, ji visa drebėjo, kai atėjo į kabinetą, 
nes tikrai manė, kad ją pašaukė pranešti, jog atleidžiama iš tar- 
nybos. Ir net aiškus šeimininko palankumas nepadrąsino jos, ji 
vis viena jo bijojo ir baisiai varžėsi, ji manė, jog tai savaime su- 
prantama — kaipgi čia gali kitaip jaustis prieš galingą žmogų, 
nuo kurio priklauso tavo likimas Kai jis pamatė kaip ji dreba, 
kada jo rankos prisiliečia jos pakaušio, jis pasigailėjo šio savo 

paslaugaus mosto, nes visų labiausiai bijojo netekti autoriteto. 

— Žodžiu, panele, — kalbėjo jis toliau, vėl nuėjęs sau, kad ją 
nuo jo skirtų rašomasis stalas, — rūpinkitės savo išvaizda. Čia 
jums ne Valonė, žiūrėkit, kaip mūsų paryžietės atrodo, mokykitės 
iš jų... Jūsų dėdės vardo užteko, kad jums atsivertų mūsų firmos 
durys, ir aš noriu tikėtis, kad jūs pasistengsit nesuvilti mano lū- 
kesčių. Visa bėda, kad pas mus ne visi žmonės yra tos pat nuo- 
monės, kaip aš... Jūs tai turėsit galvoje, tiesa? Tad pateisinkit 
mano pasitikėjimą. 

Jis elgėsi su ja kaip su mažu vaiku, ir daugiau iš pagailos nei 
iš gerumo; tačiau domesys visokiam moteriškumo reiškimuisi jau 
budo jame, susidūrus su viliojančia moterimi, kuri, kaip jis nu- 
jautė, jau ima formuotis šioje mergiūkštėje, varganoje ir baisiai 
nedrąsioje. O ji, šeimininkui besakant pamokslą, pamatė ponios 
Eduen portretą — gražus, taisyklingas veidas rimtai šypsojo au- 
ksiniuose rėmuose, — ir ėmė drebėti iš naujo, nors jis jai kalbė- 
jo raminamus žodžius. Tai šit toji pati moteris, kurią, kaip sako 
šio miesto pašalio žmonės, jis užmušęs, o ant pralieto kraujo pa- 
sistatęs šiuos prekybos namus. 

Murė vis kalbėjo. 

— Eikite, — tarė jis pagaliau ir vėl sėdosi rašyti. 

Ji apsigręžė, išėjo į koridorių ir atsiduso jausdama didelį pa- 
lengvėjimą. 

Po tos dienos Deniza parodė daug narsumo. Nors ir pasitaiky- 
davo jautrumo krizių, bet visada imdavo viršų protas, ir Deniza, 
juo vadovaudamasi, nieku vertė silpnumą ir vienatvę, linksmai 
pildė pareigas, kokias tik jai krovė. Ji buvo tyli, ji ėjo savo keliu, 
tiesiai į savo tikslą, žengdama per visas kliūtis, ir visa jai davėsi 
paprastai, natūraliai, nes jos pačios prigimties esmę sudarė tasai 
švelnumas, kuriam negalima priešintis. 

Iš pradžių ji turėjo įveikti baisų nuovargį nuo darbo skyriuje. 
Drabužių glėbius betąsant, jai taip išgeldavo rankas, jog per pir- 
mąsias šešias savaites ji surikdavo, kai naktį turėdavo pasiversti 
ant kito šono, ji būdavo kaip sudaužyta, pečiai tirpdavo. O dar 
daugiau ji prisikentėdavo dėl avalynės: iš Valonės ji atvažiavo 
su sunkiais batais, o neturėjo pinigų nusipirkti lengvutėms kur- 
paitėms. Visą dieną ant kojų, vaikščiojo ir vaikščiojo, nuo ryto 
ligi vakaro, nes, būdavo, barasi, jei pamato bent į sieną stačiomis 
atsiremiant minutėlę, tad jos kojos sutino, mažytės vaikiškos jos 
kojelės atrodė it iš kankinimo padargų ištrauktos, kulnai degė 
kaip ugny, padai vienais skauduliais nupūslėjo, ir odos gabalai, 
nuo jų nusilupę, priskresdavo prie kojinių. Be to, dar prisidėjo 
viso kūno nusilpimas, kojų pervargimas atsiliepdavo ir kitoms 
sritims, kitiems organas, dar atsirado ginekologinių sutrikimų, 

ir mergaitė vaikščiojo išblyškusi. Ir vis dėlto ji, tokia menkutė, 
tokia iš pažiūros silpna, atsilaikė, kai tuo tarpu daug pardavėjų 
gavo iš darbo pasitraukti, profesinių ligų ištiktos. Jos nusiteiki- 
mas kentėti, jos atkakli valia laikytis narsiai padėjo jai ištverti, 
ji ėjo tiesi ir šypsanti net tada, kai, rodės, tuoj sugrius, išsekus 
paskutinėms jėgoms, nebepakeldama darbo naštos, kuri ir ne 
vieną vyrą galėjo palaužti. 


Ir dar kas ją kankino — kad visas skyrius buvo prieš ją nu- 
sistatęs. Negana fizinės kančios, prisidėjo nebylus bendradarbių 
ėdimas. Per du mėnesius didžiausia kantrybe ir švelniu elgesiu ji 
nepajėgė nuginkluoti jų. Užgaulūs žodžiai, žiaurūs prasimany- 
mai, neįsileidimas savo draugėn žeidė ją į pat širdį, o tuo tarpu 
ji taip buvo reikalinga šilumos. Ilgai visiems ant liežuvio buvo 
jos nepavykusi darbo pradžia; tokie žodžiai, kaip „klumpė', „ko- 
pūsto galva", lakstė iš visų pusių, tas, kurioms nesisekė parduoti, 
siuntė į Valonę, — žodžiu, ji ėjo tenai pardavėjos kvailumo pavyz- 
džiu. Paskiau, kai pamatė, kad ilgainiui iš jos išaugo puiki parda- 
vėja, jau gerai nusimananti apie firmos veiklą, tos panelės apstul- 
bo ir nebesitvėrė apmaudu, nuo to laiko jos susitarė laikytis prieš 
Denizą iš vieno ir niekad jai neleisti geros pirkėjos aptarnauti. 
Margerita ir Klara ją persekiojo instinktyvia neapykanta ir juo 
pikčiau laikė bendrą frontą, kad ta naujokė jų nesuėstų, nes abi 
Denizos bijojo, nors dėjosi nieku ją laikančios. O kai ponia Oreli, 
tai ta jautėsi įžeista Denizos išdidaus santūrumo, mergaitė nesi- 
draikė aplink jos sijoną, garbstydama ją ir meilindamasi jai, užtat 
ji nekliudė kankinti ją savo favoritėms, numylėtinėms, nuolat 
prieš ją keliaklūpsčiaujančioms, be paliovos rūkančioms jai pa- 
taikavimo smilkalus, kurie jos stipriai ir valdingai asmenybei 
buvo reikalingi, kad gerai jaustųsi. Vienu tarpu vedėjos pavaduo- 
toja, ponia Frederik, atrodė nedalyvaujanti sąmoksle, bet tai, ma- 
tyt, buvo dėl neapsižiūrėjimo, nes ji pasidarė nė kiek ne mažiau 
nuožmi už kitas, kai tik sumetė, kokių galinti turėti nemalonumų 
dėl savo gero elgesio su Deniza. Taip tad Denizos izoliacija buvo 
pilnutinė: visos riejo tą „pasišiaušėlę“ kaip žvėrys, ir mergaitė 
gyveno nuolatinėse pjautynėse, neturėdama atadvasčio nė valan- 
dos ir su visu savo narsumu vos vos vargais negalais teišsilaiky- 
dama tarnyboje. 


Toks tad buvo dabar jos gyvenimas. Ji turėjo šypsotis, dėtis 
smagi ir meili, vaikščioti su šilko suknele, kuri jai nepriklausė; ji 
alpėjo iš nuovargio, blogai valgydinama, visų ujama, nuolat lau- 
kianti nuožmaus išvarymo už durų. Jos kambarėlis buvo jai vie- 
nintelė užuovėja, vienintelė vieta, kur ji dar galėdavo sočiai išsi- 
verkti, kai jau nebežmoniškai prisikentėdavo per dieną. Tačiau 
dabar buvo cruodis, skardos stogas apsnigtas, ir nuo jo ėjo baisus 


šaltis; ji turėdavo susigūžti po apklotais, susi mesti ant savęs vi- 
sus drabužėlius, verkti po antklode, kad veidas nuo šalčio nesus- 
kirstų. Murė jai nesakė nė žodžio. Kai sutikdavo rūstų Burdon- 
klio žvilgsnį, tuoj imdavo drebėti, nes juto, kad šis žmogus yra 
jos amžinas priešas, kuris nedovanos jai nė mažiausios klaidelės. 
Kada taip visi aplinkui buvo priešai, ją stebino keistas inspekto- 
riaus Žuvo palankumas: jei pasitaikydavo, kad jis užeidavo ją 
vieną, tai nusišypsodavo jai, rasdavo geresnį žodį; du kartus jis 
padėjo jai išvengti papeikimo, 0 ji jam net nepadėkojo, ir nuo jo 
gerumo jai veikiau buvo neramu negu gera. 

Vieną vakarą, jau pavalgius pietus, kai merginos tvarkė spin- 
tas, Žozefas pasakė Denizai, kad apačioje su ja norįs pasimatyti 
vienas vaikinas. Ji nulipo labai sunerimusi. 

— Še tau! — tarė Klara. — Pasišiaušėlė meilužį beturinti? 

— Tai jau nebent labai alkanas koks nors:..— atsakė Marge- 
rita. 

Apačioje, priedurėje, Deniza rado savo brolį Žaną. Ji buvo 
jam įsakmiai uždraudusi šitaip vaikščioti į jos darbovietę, nes 
tai darė kuo blogiausią įspūdį. Tačiau jo barti ji neturėjo drą- 
sos — taip jis pasirodė jai susijaudinęs, be kepurės, priilsęs, visą 
kelią nuo Tanplio priemiesčio iki čia tekinas atbėgęs. 

— Ar turi dešimt frankų? — sumurmėjo jis. — Duok man de- 
šimt frankų, arba aš žuvęs. 

Šitas didelis mažvaikis geltonais išsidraikiusiais plaukais 
buvo toks komiškas su savo gražiu mergaitišku veidu, pyškinda- 
mas tą melodramišką frazę, jog sesuo būtų ėmusi juoktis, jei ne 
pinigų reikalavimas, kuris ją išgąsdino. 

— Kaip? Dešimt frankų? — klausė ji. — Kas gi pasidarė? 

Jis išraudo visas, ėmė aiškinti, kad susitikęs su vieno savo 
draugo seseria. Deniza liepė jam nutilti — jai pačiai nesmagu pa- 
sidarė, nebereikėjo daugiau nė kokių aiškinimų. Jau dviem at- 
vejais jis buvo atidūmęs šitaip pasipinigauti, tiktai pirmąkart jam 
reikėjo dvidešimt penkių sū, o antrąkart trisdešimt sū. Amžinai 
jis įsipainiodavo į kokias nors istorijas su moterimis. 

-— Aš negaliu tau duoti dešimt frankų, — kalbėjo ji. — Dar 
nemokėta už Pepė išlaikymą šį mėnesį, o man pinigų kaip tik. 
Man beliks vos nusipirkti bateliams, 0 jų man labai reikia... Galų 
gale, turėk proto, Žanai. Blogai šitaip, labai. 

— Kad taip, tai aš Žuvęs, — pakartojo jis su tragišku mostu. 
— Klausyk, sesute: ji yra aukšta, brunetė, mes nuėjom į kavinę 
drauge su jos broliu, ir aš nė nepamaniau, kad už pasivaišini mą... 

Ji turėjo vėl jį nutildyti, ir, kadangi to mielo besmegenio akys 
liko pilnos ašarų, ji išsitraukė piniginę, išėmė vieną dešimtfrankį 
ir įterpė jam į saują. Jis tuoj prasijuokė. 

— Aš taip ir žinojau... Bet — garbės žodis! — daugiauniekad, 
niekad! Jau turėčiau būti paskutinis nenaudėlis. 

Greit griebė, pabučiavo ją į abudu skruostus ir nulėkė kaip 
padūkęs. Parduotuvėje tarnautojai stebėjosi. 

Tą naktį Deniza miegojo blogai. Nuo pat įstojimo į šią tarny- 
bą piniginiai dalykai ją kamavo žiauriausiai. Ji vis dar tebedirbo 
už valgį ir pastogę, negaudama algos; kadangi bendradarbės 
vis paverždavo iš jos pardavimus, tai ji vos vos ištekdavo užsimo- 
kėti už Pepė išlaikymą tuo, ką pelnydavo iš atsitiktinių pirkėjų, 
kurias jai leisdavo aptarnauti. Ji gyveno dideliame skurde, nors 
vaikščiojo su šilkince suknia. Ji dažnai naktį visai nesumerkdavo 
akių, taisinėdavo drabužius, adydavo baltinius, lopydavo marški- 
nius, jau pasidariusius kaip nėriniai; ji pati ir batus užsilopė, ir 
taip gerai, jog net kurpius nebūtų padaręs geriau. Ji įsidrąsinda- 
vo net skalbtis prausiamajame dubenyje. Labiausiai ją neramino 
jos vilnonė suknelė — Deniza ją vieną teturėjo, ir aliai vakarą, 
kai parėjusi iš darbo nusivildavo šilkinę uniformą, nešiodavo ją, 
užtat baisiai greit artėjo jos amžiaus galas; nuo kiekvienos dėme- 
lės Denizai darėsi karšta, kiekviena mažiausia skylutė reiškė 
katastrofą. Ir ji neturėjo nieko, ničnieko — nė vieno sū nusipirk- 
ti reikalingų moteriai mažmožių; ji gavo laukti dvi savaites, kol 
išgalėjo pasipildyti savo siūlų ir adatų atsargą. Užtat kai Žanas 
nelauktai atbildėdavo su savomis meilės istorijomis ir nusiaub- 
davo jos biudžetą, jai būdavo tikra pragaištis. Kiekvieno franko 
atėmimas jai būdavo didelis smūgis. O gauti iš kur nors rytoj tuos 
dešimtį frankų nebuvo ko nė galvoti tuo tarpu. Ligi pat aušros ji 
kamavosi košmarais, kad Pepė išmestas į gatvę, 0 ji nutirpusiais 
pirštais varto grindinio akmenis ir žiūri, ar kartais nėra po jais 
pinigų. 

Rytojaus dieną ji kaip tik turėjo šypsotis, vaidinti gerai išau- 
klėtos mergaitės vaidmenį. Mat atėjo pažįstamų pirkėjų, ir po- 
nia Oreli ją šaukė kelis kartus, ant jos pečių gaubstė apsiaustus, 
kad geriau išryškėtų jų naujoviško sukirpimo gerieji privalumai. 
Ir Deniza ręžėsi visokiomis įmantriomis pozomis, taip, kaip madų 
žurnalų paveiksliukuose, o tuo pat laiku galvojo apie keturiasde- 
šimt frankų, kuriuos prižadėjo šiandien vakare užmokėti už Pepė 
išlaikymą. Be naujų batelių ji dar pakentės šį mėnesį, tiek jau to; 
tačiau, prie likusių jai trisdešimties frankų pridėjus net tuos ketu- 
ris, kuriuos ji sulesiojo po vieną sū, tesusidaro trisdešimt keturi 
frankai; o iš kur imsi dar šešis frankus, kad susidarytų reikiama 
suma? Tai buvo kankynė, nuo kurios širdis stabčiojo. 

— Atkreipkite dėmesį, ponia, kokie laisvi pečiai, — kalbėjo 
ponia Oreli. — Labai dailu ir labai patogu... Panelė gali ir rankas 
sukryžiuoti. 

O, puikiausiai! — sakė Deniza, rodydama linksmą vei- 
dą. — Nė just nejunti... Ponia bus patenkinta. 

Dabar ji sau priekaištavo, kam aną sekmadienį, nuėjusi lanky- 
ti Pepė pas ponią Gra, išsivedė jį pasivaikščioti po Elizejaus lau- 
kus. Vargšas vaikelis taip retai teišeina su ja! Bet, va, tuoj prirei- 
kė jam nupirkti tešlainiukų, nupirkti lopetytę, dar nusivesti lėlių 
teatro pažiūrėti — ir bemat susidarė dvidešimt devyni sū. Iš 
tikro, Žanas tai nė galvot nepagalvoja apie mažylį, tiek ir teži- 
no — kvailystes daryti. O viską turi pakelti jos pečiai. 

— Bet jeigu jis poniai nepatinka... — kalbėjo toliau skyriaus 
vedėja. — Panele, užsimeskite rotondą, tegu ponia sprendžia. 

Ir Deniza, užsisiautusi rotondą, tipena smulkiais žingsneliais 
sakydama: 

— Ji labai šilta. Tai šių metų mada. 

Ligi pat vakaro, dangstydamasi pardavėjoms privalomu mei:- 
lumu, ji šitaip kankinosi ir suko galvą, iš kur imti pinigų. Kitos 
merginos, darbu apsivertusios, leido jai vieną gerą pardavimą; 
bet tądien buvo tik antradienis, dar keturios dienos laukti, kol 
gaus už savaitę. Po pietų ji apsisprendė savo vizitą pas ponią Gra 
atidėti rytdienai Ji atsiprašys pasakys, kad ją tarnyboje užlaikę, 
o tuo tarpu gal pavyks jai iš kur nors ištraukti tuos šešis frankus. 

Kad nesusidarytų nė mažiausių išlaidų, Deniza eidavo gulti 
anksti. Ir ką ji galėjo veikti mieste su visiškai tuščia kišene, ir 
dar būdama laukinukė, neapsipratusi dideliame Paryžiuje, tepa- 
žindama tik artimiausias gatves aplinkui parduotuvę? Jei kada 
ir pažengdavo ligi Pale Ruajalio šviežiu oru atsikvėpti, tai ir vėl 
greit grįždavo, užsirakindavo 1r 1mdavo siūti ar skalbtis. Tuose 
palėpių kambarėliuose prie bendro koridoriaus, kur ji gyveno, 
viešpatavo kazarmiškas neceremoningumas — mergos vaikščio- 
davo pusnuogės, laidydavo liežuvius, taršydavo viena kitos su- 
nešiotus skalbinius, liedamos kartėlį, eikvodamos energijos liku- 
čius vaidams ir susitaikymams. Beje, dienos metu užlipti tenai 
buvo draudžiama, jos tenai nė negyveno, o tiktai nakvojo — va- 
kare parbėgdavo paskutinę minutę, o ryte išdumdavo vėl, dar 
miegų nenuvaikiusios, neišsibudinusios dorai, tik greitosiomis 
apsipraususios; mažu, nesubelsti, tad už durų nieko nesigirdėda- 
vo, visur iš vieno tvyrodavo virpanti tyla. 


Jau buvo dešimt minučių po vienuolikos, pasigirdo žingsniai. 
Deniza pakėlė galvą. Dar viena iš tų merginų pareina pasivėlinusi! 
Išgirdusi rakinant duris dešinėje, ji suprato, kad tai Polina. Bet 
Deniza labai nustebo baltinių pardavėja patyliukais priėjo ir pa- 
sibeldė pas ją. 

Greičiau, čia aš. 
Pardavėjoms buvo uždrausta lankytis vienoms pas kitas kam- 

bariuose. Taigi Deniza greit atrakino duris, kad kaimynės nepa- 
matytų ponia Kaben, kuri prižiūrėjo, idant griežtai būtų laikoma- 
si nustatytos tvarkos. 

— Ji buvo čia kur nors? — paklausė, vėl užrakindama duris. 

— Kas? Ponia Kaben? — tarė Polina. — A, šitos aš nebijau... 
Kam būtų šimtas sū! 

Daugiau ji pridūrė: 

— Aš jau seniai noriu su jumis pasišnekėti. Tenai, apačioje, 
niekad nėra progos... O šiandien, per vakarienę, jūs man atrodėte 
tokia nuliūdusi! 

Deniza padėkojo, paprašė sėstis, ją sujaudino šitos mergaitės 
gerumas. Bet ji, sumišusi nuo šio netikėto vizito, tebelaikė ran- 
kose batą, kurį siuvinėjo, ir Polina pamatė, ką ji beveikianti. Po- 
lina palingavo galvą, apsidairė aplinkui, pamatė rankogalius ir 
apykakliukę mirkstant praustuvėje. 

— Vargšė mergytė, aš ir maniau, kad taip yra, — kalbėjo ji. — 
Ką gi, ir aš pažįstu šituos pyragus! Iš pradžių, kai buvau tik atvy- 
kusi iš Šartro, o tėvas nesiųsdavo nė skatiko pinigų, aš čia net 
marškinius skalbdavausi! Taip, taip, net savo marškinius! Dve- 
jus turėjau, tai vieni visada mirkdavo. 

Ji prisėdo, atsikvėpė po greito ėjimo. Jos platus veidas su žvit- 
riomis akutėmis, su didelėmis minkštomis lūpomis darė malonų 
įspūdį, kad ir stambūs buvo bruožai. Ir šit ji, striukai drūtai, be 
jokių įžangų, papasakojo savo gyvenimo istoriją: kaip praleido 
vaikystę malūne, kaip tėvas nusigyveno besibylinėdamas, kaip ją 
išsiuntė į Paryžių laimės ieškoti su dvidešimčia frankų kišenėje; 
paskui — kaip pradėjo tarnauti pardavėja, iš pradžių Batinjolio 
priemiestyje, vienoje krautuvėje, po to „Moterų laimėje“, kaip 
baisiai sunku buvo iš pradžių, kaip visi ją įžeidinėjo, kaip ji nieko 
neturėjo; galiausiai apie dabartinį savo gyvenimą, kaip uždirba 
po du šimtus frankų per mėnesį, kokių malonumų sau pasirūpina 
ir kaip be bėdos leidžia dienas. Papuošalai — segė, laikrodžio 
grandinėlė — spindėjo ant jos mėlynos storo vilnono suknios, 
koketiškai įsmaugtos per liemenį; ji šypsojo iš po aksominės ke- 
puraitės, papuoštos didele pilka plunksna. 

Denizai pasidarė gėda savo kuntaplio, ji labai nuraudo. Veble- 
no kažką, mėgino pasiaiškinti. 

— O kadir man taip yra buvę! — kalbėjo Polina — Še, aš gi 
senesnė už jus, man dvidešimt šešeri ir pusė, nors 1r neatrodo. 
Papasakokit apie save ką ne ką. 

Deniza į tokį nuoširdų draugiškumą negalėjo neatsiliepti drau- 
giškumu. Ji, su vienu apatiniu, su sena skara ant pečių, atsisėdo 
šalia išsi puošusios Polinos, ir tarp jų prasidėjo gera, miela kalba 
Kambary buvo šalta, rodės, kad šaltis srūva mansardos sienomis, 

plikomis kaip kalėjime; jos tačiau nė nejautė, kad jomis pirštai 
stingsta, jos šildė viena kitą širdies atvirumu. Pamažu Deniza įsi- 
drąsino, išsikalbėjo ir apie Žaną, ir apie Pepė, pasisakė, kiek ją 
kankina pinigų stygius; taip jos savo šnekoje priėjo ir ligi gatavų 
drabužių skyriaus pardavėjų. Polina pratrūko: 

— Och, tos pasiutėlės! Jei jos elgtųsi kaip geros draugės, jūs 
galėtumėt uždirbti daugiau nei šimtą frankų! 

— Visi manęs nekenčia, ir kadgi aš bent žinočiau už ką! — 
kalbėjo Deniza, apsipylusi ašaromis. — Antai ir ponas Burdonk- 
lis vien tyko, ar nenutvers manęs ką padarius ne taip, tartum kad 
aš užkliūvu kuo nors... Vienas tik tas dėdė Žuvas... 

Polina ją pertraukė: 

— Inspektorius — tas beždžionė senis! Ai brangute, nepasiti- 
kėk juo... Žinot, vyrai, kur su tokiomis didelėmis nosimis... Kas, 
kad jis vaikščioja ordinais apsikabinėjęs, apie jį pasakoja tokią 
istoriją iš mūsų skyriaus, kad oi oi! Tiktai kam jūs taip baisiai 
kremtatės, nebūkit mažas vaikas! Tikra nelaimė būti tokiai jau- 
triai! Dievaži, kas dabar ištinka jus, tas pats ištinka ir visas ki- 
tas, — jums čia yra kaip ir sutiktuvės. 

Jos gera širdis sujudo — ji pastvėrė Denizą už rankų, apkabi- 
no ją. Pinigų klausimas buvo rimtesnis. Iš tikrųjų beturtė mergai- 
tė negali išlaikyti dviejų brolių, apmokėti mažylio pensiono ir 
vaišinti dičkio panų, tegaudama skatikus ir tuos vos kada ne ka- 
da, kai užleidžia jai kitos; ji mananti, kad algą Denizai paskirsią 
nebent po to, kai būsiąs suvestas metų balansas, gal kokiame ko- 
vo mėnesyje. 

— Klausykit, šitaip jūs ilgai neištversit, — kalbėjo Polina.— 
Jūsų vietoj aš... 

Bet koridoriuj pasigirdo kažkas, ir ji nutilo. Turbūt ten vaikš- 
čiojo Margerita, kuri buvo apkalbama, kad slankiojanti nakti- 
mis vienmarškinė ir šnipinėjanti, kaip kitos miega. Baltinių par- 
davėja, laikydama suspaudusi draugės ranką, žiūrėjo į ją valan- 
dėlę tylėdama, ištempusi ausis. Paskui ji prašneko labai tyliai, 
švelniai, įtikinamai: 

E2 Aš jūsų vietoj įsitaisyčiau kokį nors. 

— Kaip tai kokį nors? — sumurmėjo Deniza, nesupratusi iš 
karto. 

Kai suprato, ji atitraukė rankas ir sutriko visiškai. Tas patari- 
mas jai pasirodė baisus, tai buvo toks dalykas, koks niekada jai 
ligi tol į galvą neatėjo, ir ji nenumatė, kas iš to galėtų būti gero. 

— Oi ne! — atsakė ji stačiai. 

— Tai jūs neišsiversit, jokiu būdu, aš sakau jums!.. — kalbėjo 
Polina. — Tik paskaičiuokit: keturiasdešimt frankų už mažylį, 
po penkiafrankį šiada tada dičkiui; ogi jums ir pačiai reikia, jūs 

gi negalit visą laiką vaikščioti apsirengusi kaip pavargėlė kokia, 
su tais kuntapliais, iš kurių merginos juokus darosi; taip, išties 
jūsų autuvas jums kenkia daug... Įsitaisykit kokį, bus kur kas 
lengviau. 

— Ne,— pakartojo Deniza. 

— Ai, kokia jūs negudri!.. Be to neišsiversit, brangute, ir tai 
taip natūralu! Mes visos esame perėjusios šitą kelią. Va aš, žiū- 
rėkit,— aš irgi dirbau be algos, kaip jūs dabar. Anei skatiko. Da- 
vė pastogę, davė valgį, teisybė; bet reikia gi ir apsirengti, ir pas- 
kui negalima juk taip būti be vieno sū, užsidarius savo kamarė- 
lėj, ir žiūrėti, kaip musės skraido. Na tai — ką gi darysi! — tenka 
nusileisti... 

Ir ji pakalbėjo apie savo pirmąjį meilužį, advokato raštinin- 
ką, su kuriuo susipažino per gegužinę Medone. Po šito ji turėjusi 
tokį pašto valdininką. Paskui, nuo rudens, ėmusi lankytis pas vie- 
ną „Bon Maršė“ pardavėją, aukštą, labai mielą vaikiną, pas kurį 
dabar praleidžianti visus laisvalaikius. Beje, ji niekad neturinti 
vienukart daugiau kaip vieną. Ji esanti padori mergaitė, ir jai 
keliančios pasipiktinimą tos mergos, apie kurias sakoma, kad 
duodančios kiekvienam, kas tik pasipainioja. 

— Aš jūsų neprikalbinėju, nenoriu išvesti iš kelio, anaip- 
tol! — šnekėjo ji toliau. — Aš pati nenorėčiau, kad mane kas pa- 
matytų vienoj kompanijoj su jūsų Klara, kad nepamanytų, jog 
taip pat parsidavinėju kaip ir ji. Bet kai ramiai, gražiai gyveni su 
vienu ir kai neturi sau ko prikišti... O jums atrodo, kad tai žema? 

— Ne,— atsakė Deniza. — Man to nesinori, ir tiek. 

Vėl užėjo tyla. Šaltame kambarėlyje mergaitės šypsojosi vie- 
na kitai, įjaudintos šios pašnibždų šnekos. 

— Ir, be to, reikia pirma, kad patiktų, — dar pasakė ji, ir 
skruosteliai paraudo. 

Baltinių pardavėja labai nustebo. Galiausiai ji ėmė juoktis ir 
apkabino Denizą antrąkart, sakydama: 

— Betgi, brangute, būna, kad sutinki žmogų ir jis tau patinka! 
Juokinga jūs! Varu niekas gi nevers... Žiūrėkit — jeigu norit, 
Božė sekmadienį išsiveš mus kur į užmiestį, gerai? Jis atsives ką 
nors iš savo draugų. 

— Ne,— atsakė Deniza kukliai, bet tvirtai. 

Polina daugiau nebeprikalbinėjo. Kad ne, tai ne — kiekviena 
tegu daranti taip, kaip jai patinką. Ką ji sakiusi, tai sakiusi iš ge- 
ros širdies, nes jai esą labai gaila matyti draugę taip bėdų spau- 
džiamą. Ir, kai nuskambino dvylika, ji atsikėlė išeiti. Tik pirma 
ji privertė Denizą priimti tuos šešis frankus, kurių jai trūko, ir 
prašė nesirūpinti dėl grąžinimo — grąžinsianti tada, kai pradė- 
sianti uždirbti daugiau. 


ss“. 

— Dabar,— sakė ji,— užpūskit žvakę, kad nebūtų matyti, 
kurios durys prasivėrė... Paskui vėl užsižibinsit. 

Žvakę užpūtus, jodvi dar pasispaudė rankas, ir Polina išslinko 
pamažėli, įėjo į savo kambarį, tik jos sijonas kiek sušnarėjo, dau- 
giau nebuvo jokio mažiausio triukšmo — niekas nepatrikdė sun- 
kaus nusidirbusių mergaičių miego kituose kambarėliuose. 

Prieš eidama gulti, Deniza dar norėjo baigti taisyti batą ir iš- 
siskalbti. Juo toliau, juo šaltis labiau spaudė. Jai tačiau nebuvo 
šalta — tasai pokalbis labai išjudino jos kraują. Piktintis ji nesi- 
piktino — jai atrodė, kad savo gyvenimą valia tvarkyti taip, kaip 
kas išmano, jeigu yra vienas pasaulyje ir laisvas. Ji nesilaikė ko- 
kių išankstinių nusistatymų, vien jos tiesus protas ir sveika pri- 
gimtis vedė ją doru keliu. Pirmai valandai baigiantis, ji atsigulė 
pagaliau. Ne, ji nemyli nieko. Kam tad ji turėtų gadinti sau gyve- 
nimą, darkyti motinišką pasiaukojimą savo broliukams? Ir vis 
dėlto jai nesisekė migintis, karšti šiurpuliai ėjo nugara ligi pat 
pakaušio, prieš jos užmerktas akis nemigoje vaidenosi neaiškūs 
pavidalai, kurie sklaidėsi nakties patamsiuose. 

Nuo to laiko Deniza ėmė domėtis savo bendradarbių meilės 
dalykėliais. Jos visą laiką, laisvą nuo tiesioginio darbo, buvo iš- 
vien užsiėmusios vyrais. Liežuvavimams nebuvo galo nei krašto, 
apie sekmadienio nuotykius duodavo garo visą savaitę. Klara 
piktindavosi visos, kam ji turi tris išlaikytojus, neskaitant dar 
ištisos virtinės atsitiktinių kavalierių, kurie paskui ją sekioją — 
taip apie ją buvo kalbama; parduotuvėje ji dirbo kuo mažiau, 
kick tik begalima, nes pinigai jai buvo nė už ką, kadangi per šalį 
uždirbdavo daugiau ir, kas be ko, maloniau ir jei nemetė tarny- 
bos, tai tik dėl to, kad ji buvo jai reikalinga mulkinti savo namiš- 
kiams -- ji mat labai bijojo tėvo, senio Priunero, kuris grasino 
atpulti kada Paryžiun ir sutrupinti jai kaulus, klumpę nusimovęs. 
Margerita, priešingai, elgėsi dorai, niekas nebuvo girdėjęs, kad ji 
turėtų meilužį, ir tai visus labai stebino, nes kas gi nežinojo jos 
skandalo, kad ji gimdžiusi vaiką ir kad kaip tik tos istorijos nu- 
slėpti ir yra alsikėlusi Paryžiun, tik ir vėl klausimas: kaip tad ji 
pasidarė tą vaiką, jei jau tokia dora? Kiti tvirtino, kad iš netyčių, 
ir dar sakė, kad ji dabar taupanti save tam savo pusbroliui Gre- 
noblyje. Merginos šaipėsi ir iš ponios Frederik, teigė, kad ji tu- 
rinti slaptų ryšių su itin aukštais asmenimis, bet tiek tebuvo tikra, 
kad niekas nieko doro nežinojo apic jos širdies reikalus; ji, susi- 
raukusi, paniurusi našlė, dingdavo kažkur vakarais ir niekas ne- 
galėdavo pasakyti, kur ji taip skuba. O dėl ponios Oreli širdies 
polėkių, tai apie ją kalbėjo, kad savo geismais ji esanti besotė ir 
čirpdanti jaunus berniokus, kur paklusnesnius, bet tos kalbos 
veikiausiai buvo netikros, — tai, matyt, buvo sau dėl juoko pra- 


111 


maniusios ja nepatenkintos pardavėjos. Kitados, pirmiau, ji, ro- 
dos, turėjo karštesnių nei motinos jausmų vienam savo sūnaus 
draugui, bet dabar mados naujienų prekyboje buvo laikoma rimta 
moteriške, kuriai neberūpi tokios rūšies pramogų niekaniekiai. 
Iš dešimties pardavėjų devynios turėjo meilužius; užtat vakarais 
susirinkdavo jų visa armija prie parduotuvės durų pasitikti saviš- 
kių; tada, būdavo, pristoja Gajono aikštėje palei Mišodjerės ir 
Nev Sent Ogiusten gatves vyrų kaip fronte kareivių, stovi neju- 
dėdami ir vis tyko, žiūri akių kampučiu, o kai jau pasipila po dar- 
bo pardavėjos, tai kiekvienas tik tiesia ranką, ima savąją, nusi- 
veda ir dingsta, ramiai sau šnekučiuodami, kaip vyras su pačia. 

Bet Denizą ypač jaudino tas, kad ji iš netyčių aptiko Kolomba- 
no paslaptį. Ji pastebėjo, kad kiaurą dieną, visą laiką jis, akis pa- 
kėlęs, spokso iš anapus gatvės, nuo „Senojo Elbefo“ priedurės, 
į gatavų drabužių skyriaus paneles. Kai tik užmatydavo, kad De- 
niza jį stebi, tuoj parausdavo ir nusigręždavo — matyt, bijodavo, 
kad ji neišduotų jo savo pusseserei Ženevjevai, nors nuo to laiko, 
kai ji stojo tarnauti į „Moterų laimę“, nebebuvo jokių ryšių tarp 
dėdės ir dukterėčios. Iš pradžių ji manė, kad Kolombanas bevil- 
tiškai dūsauja ir džiūsta dėl Margeritos, nes toji laikėsi rimtai, 
miegodavo parduotuvės patalpose ir kavalierių neprisileisdavo. 
Kaip ji tačiau gavo nustebti, kai tikrai nustatė, kad karšti šito vy- 
ro žvilgsniai adresųojami Klarai! Jau keli mėnesiai jis šitaip de- 
gė ir liepsnojo, stovėdamas gatvės pašaly kitoje pusėje, ir netu- 
rėjo drąsos prieiti, pasisakyti — ir kam! — pasileidusiai miesto 
mergai, kurią jis visada laisvai galėjo po darbo priėjęs pasiimti, 
iki ji dar nenudrožė už parankės su kokiu bernu, kas vakaras su 
kitu! Klara pati gal nė jausti nejuto, kad jis įsispoksojęs. Skaudu 
buvo Denizai, kai šitai sužinojo. Vadinasi, meilė — šitoks kvailas 
daiktas? Nejaugi?! Pamanykit tiktai — šitoks berniokas, kuriam 
laimė jau pati įsiterpusi į rankas, gadina sau gyvenimą, garbsto 
kekšę kaip kokią šventenybę! Nuo tos dienos Denizai spausdavo 
širdį visada, kai tik ji pamatydavo už pažaliavusių „Senojo Elbe- 
fo“ stiklų išblyškusį, kenčiantį Ženevjevos profilį. 

Vakarais Deniza primąstydavo visko, žiūrėdama į tas mergi- 
nas, nueinančias su savo kavalieriais. Kurios miegodavo ne „Mo- 
terų laimėje', tos išėjusios dingdavo iki rytojaus, o paskui atei- 
damos į darbą, atsinešdavo savo sijonuose kvapo iš tenai, visai 
nepažįstamo, keliančio nerimastį. Mergaitė gaudavo ne sykį atsa- 
kyti šypsniu, kai Polina jai draugiškai palinkčiodavo, nueidama 
pas Božė, kuris reguliariai jos laukdavo pusę devintos Gajono 
aikštėje prie fontano. Paskui, išėjusi paskutinė ir truputėlį pasi- 
vaikščiojusi, visada viena, ji pareidavo pirmoji, dirbdavo ką nors 
arba guldavo miegoti, o galvelę jai dūzgindavo svajos, žadina- 

mos smalsumo: koks gi kažin yra tasai Paryžiaus gyvenimas, vi- 
siškai jai nepažįstamas? Ji išties nepavydėdavo toms merginoms, 
ji būdavo laiminga savo vienatve, savo nuošalumu — tuo, kad 
gyvena lyg kokioj užeigoj pasislėpusi; jos vaizduotė tačiau skrai- 
dindavo ją, mėgindavo įminti nežinomus daiktus, atkurti tuos 
malonumus, apie kuriuos kitos pripasakodavo jai girdint, kaip ten 
yra tose kavinėse, restoranuose, teatruose, sekmadienio iškylose 
valtimis arba užmiesčio karčemėlėse. Nuo tų mąstymų ir vaizduo- 
tės darbo likdavo tam tikrų nuovargio nuosėdų jos dvasioje, geis- 
mo ir bodėjimosi įspūdžio; ji ir jausdavosi taip, lyg būtų jau 
persisotinusi to, ko nebuvo dar nė ragavusi. 

Teisybę pasakius, maža tebuvo vietos pavojingiems svaičioji- 
mams jos buityje, užgožtoje darbo. Jų parduotuvės tarnautojai, 
vyrai ir moterys, sloginami trylikos valandų darbo dienos, nė ne- 
galvodavo apie švelniuosius jausmus savo tarpe. Per amžinas 
grumtynes dėl pinigų mažai belikdavo lyčių skirtumo jutimo, o 
potraukį galutinai išblėsindavo nuolatinis kits kito stumdymas, 
jo tiktai buvo pilna galva, nuo jo sąnariai skaudėjo. Vos viena 
kita įsimylėjusių pora teatsirasdavo, ir tai labai retai, o šiaip vyrų 
moterų santykiai būdavo tai vaidingi, tai draugingi, bet daugiau- 
sia — kasdieninis trainiojimasis skyrių tarpe. Žmonės čia buvo 
niekas daugiau kaip mašinos krumpliaračiai — visus juos varo 
mašinos eiga, savo asmenybės turi kiekvienas išsižadėti, visas 
savo galias sudėti į šią banalią ir galingą falansterą. Tiktai už įmo- 
nės sienų atsigauna asmeninis gyvenimas, ir tada smarkiai lieps- 
noja pabudusios aistros. 


Vis dėlto Deniza pamatė vienądien, kaip Alberas Lomas, ve- 
dėjos sūnus, įbruko į ranką laiškelį vienai baltinių skyriaus par- 
davėjai, pirma keliskart perėjęs per tą skyrių, dėdamasis abejin- 
gas. Stojo toks laikas, kad prekyba menkai vyko, — tai buvo nuo 
gruodžio ligi vasario, ir Denizai buvo tokių tarpų, kad galėjo pa- 
silsėti, valandomis pastovėti be darbo, klaidžiodama akimis po 
parduotuvės gilumą, laukdama pirkėjų. Gatavų drabužių skyriaus 
pardavėjos laikė gerus kaimyniškus santykius su nėrinių skyriaus 
pardavėjais, bet labai kokių intymių draugysčių nebuvo nė čia, 
tiek tiktai, kad pajuokaudavo tarpusavy patyliukais. Nėrinių 
skyriaus vedėjo pavaduotojas buvo didelis pokštininkas, tasai 
persekiodavo Klarą riebiais meilės pareiškimais, bet vien juoko 
dėlei, nes buvo jai tiek abejingas, jog nė nemegino ją kada sutikti 
už darbovietės sienų; taip tie ponaičiai su panelėmis reikšmingai 
susižvelgdavo nuo prekystalių, persitardavo žodžiu kitu, kuriuos 
jie vieni tesuprasdavo, kartais ir pasiplepėdavo pusbalsiu, pusiau 
nusigręžę, dėdamiesi svajoją, kad nepermanytų tas baisusis Bur- 
donklis. O Delošas tai ilgą laiką tik šypsodavosi Denizai, ją kur 

pamatęs; betgi paskui įsidrąsino ir, bakstelėjęs sykį alkūne, su- 
murmėjo jai kažkokį meilų žodelį. Tą dieną, kai ji pamatė, kad 
ponios Oreli sūnus įdavė baltinių pardavėjai laiškutį, Delošas 
paklausė jos, ar skaniai papusryčiavusi, nes juto poreikį pasido- 
mėti ja, bet nesugriebė tam karte nieko geresnio, kuo užkalbinti. 
Jis irgi pamatė, kaip subolavo popieriukas; jis pažiūrėjo į Denizą, 
ir abu paraudo nuo tos intrigos, besimezgančios jų akyse. 

O Deniza, nors šitie karščio dvelksmai ir žadino joje moterį, 
tebebuvo rami kaip kūdikis. Vien tik sutikus Juteną, krustelėda- 
vo jai širdis. Jos akyse tačiau tai tebuvo vien dėkingumas, niekas 
daugiau, ji manydavo, kad jai daro įspūdį vien to jauno vyro 
mandagumas. Bet jei tik Jutenas atvesdavo į jų skyrių kokią pir- 
kėją, Deniza būtinai pasijusdavo sutrikusi. Keletą sykių ji, grįž- 
dama iš kasos, pati stebėjosi padariusi vingį ir be jokio reikalo 
beeinanti pro šilkų prekystalį, o krūtinė tik pučiasi nuo susijau- 
dinimo. Vieną popietę ji ten rado Murė, kuris, rodės, su šypsena 
nulydėjo ją akimis. Jis daugiau nebesidomėjo Deniza, tik retkar- 
čiais pasakydavo kokį žodį, patardavo jai ką nors dėl tualeto ar 
pajuokaudavo iš jos, kad esanti nesusigraibanti mergaitė, panaši 
į paauglį bernioką, kad vengianti žmonių, ir manė, kad iš jos nė 
jam nepavyks koketės išugdyti, nors žinojosi, kad jam šiaip su 
moterimis visada sekasi; jis dargi juokdavosi iš to, jis nusileisda- 
vo iki tiek, kad-erzindavo ją, tik niekaip nenorėdavo sau prisi- 
pažinti, jog ta mažutė pardavėja su tokia juokinga čiupra jam 
visgi rūpi. Kai jis taip tylomis šypsodavo, į Denizą pažiūrėjęs, ji 
drebėdavo lyg kuo nusikaltusi. Ar tik jis nežino, ko ji ėjo per šil- 
kų skyrių, jeigu ji nė pati negalėtų paaiškinti, kas ją pastūmėjo 
daryti tokį vingįė 

Tuo tarpu Jutenas tarsi nė matyti nematė dėkingų mergaitės 
žvilgsnių. Jis sakydavosi, kad į tokias paneles nė nežiūrįs, dėjosi 
jas niekinąs ir gyrėsi daugiau nei kada nors savo nepaprastais 
nuotykiais su pirkėjomis: prie jo prekystalio viena baronienė 
įsimylėjusi jį be jokio proto iš pirmo pamatymo, o kažkokio ar- 
chitekto žmona kritusi jam į glėbį, kai jis sykį užėjęs į namus dėl 
vienos šilko atmatavimo klaidos. Už šitų normandiškų pagyrų 
jis slapstė paprasčiausias mergas, kokių kiek tik nor: gali gauti 
alinėse ir kafešantanuose. Kaip ir visiems jauniems prekystalio 
darbuotojams, jam baisiai magėjo leisti pinigus, jis visą savaitę 
darbovietėje su šykštuolio aistra smaugdavosi dėl skatiko ir vie- 
ną vienintelį troškimą teturėdavo — kai tik ateis sekmadienis, 
iššvaistyti pinigus vėjais arklių lenktynėse, baladonėse po resto- 
ranus, baliuose; jokio taupumo, jokio pasirinkimo, kam išleisti, 
jokio galvojimo apie rytdieną, ligi tik į nagus — tuoj 17 į nasrus. 
Favjė nedalyvaudavo šituose jo žygiuose. Juodu abu su Jutenu, 

nors artimai susiję darbe, išeidami atsisveikindavo ir jau nebesi- 
matydavo, iki vėl į darbą ateidavo; ir daug kas iš pardavėjų, nors 
kartu trindavosi visą laiką, taip pat darydavosi visiškai svetimi, 
kai tik iškeldavo koją į gatvę. Bet Jutenas turėjo artimą bendrą, 
tai buvo Ljenaras. Juodu abu gyveno tame pat viešbutyje, būtent, 
„Smirnoje“, Sent An gatvėje, niūriame name, pilname prekybos 
tarnautojų. Rytą juodu ateidavo drauge; vakarais, katras pirmiau 
apsiruošdavo prie savo prekystalio, tas palaukdavo antrojo ma- 
žoje Sen Rok kavinukėje Sen Rok gatvėje, kur paprastai rinkda- 
vosi „Moterų laimės“ tarnautojai gerklotis, gerti ir kortų skelti 
pypkių dūmuose. Dažnai jie čia ir užsibūdavo, ir beišeidavo tik 
apie pirmą valandą, kai kavinės šeimininkas nuvargęs išprašyda- 
vo juos pro duris. Beje, pastaruoju metu, jau mėnuo laiko, jie 
triskart per savaitę leisdavo vakarus vienoje landynėje Mon- 
marte; čia jie susivesdavo draugus, čia organizuodavo pasiseki- 
mą panelei Lorai, storulei dainininkei, paskutiniajai Juteno per- 
galei,— jos talentą jie rėmė taip smarkiai belsdami lazdomis į 
grindis ir taip rėksmingai, jog porą sykių turėjo įsikišti policija. 

Taip praėjo žiema. Denizai pagaliau buvo paskirta alga — trys 
šimtai frankų. Jau ir laikas buvo, nes jos tie nedailūs batai jau vi- 
sai atsisakė tarnauti. Paskutinį mėnesį ji net į gatvę išeiti vengda- 
vo, kad jie neiširtų kartais. 

— Dieve mano, panele, kokį jūs triukšmą keliate su tais savo 
kuntapliais! — sakė jai daug kartų ponia Oreli suirzusi. — Tai 
nepakenčiama... Kas ten jūsų per avalynė tokia? 

Tą dieną, kai Deniza nulipo apsiavusi audeklinėmis kurpai- 
tėmis, pirktomis už penkis frankus, Margerita ir Klara stebėjosi 
pusbalsiu, bet taip, kad visi girdėtų. 

— Žiū! Pasišiaušėlė jau išlipo iš savo klumpių,— sakė viena. 

— Tikrai! — prisidėjo kita. — Ji labai turbūt jų verkė... Gi 
ten buvo jos mamytės klumpės. 

Reikia čia pažymėti, kad prieš Denizą buvo sukilusi visuoti- 
nė neapykanta. Mat jos skyrius visgi galų gale sušniukštinėjo, 
kad ji: draugauja su Polina, ir į tą draugystę su priešų skyriaus 
pardavėja pažiūrėjo kaip į didžiausią įžūlybę. Merginos kalbėjo 
apie išdavystę, kaltino Denizą, kad ji, nuėjusi tenai, pasakanti 
aliai vieną nugirstą Žodį. Baltinių ir gatavų drabužių skyrių karas 
įsiliepsnojo su nauju nuožmumu, niekad jis dar nebuvo vedamas 
taip žiauriai: žodžiai lakstė užgaulūs kaip kulkos, o vieną vakarą 
už kartoninių dėžučių rietuvės pliaukštelėjo net antausis. Galimas 
daiktas, šis įsisenėjęs vaidas ėjo dėl to, kad baltinių pardavėjos 
nešiojo vilnones sukneles, o gatavų drabužių pardavėjos buvo 
apvilktos šilkais, bet baltiniškės, kalbėdamos apie savo kaimynes, 
raukydavosi taip, jog turėjai manyti, kad jos yra padorios mer- 

ginos ir labai anomis piktinasi; faktai kalbėjo jų naudai — buvo 
pastebėta, kad šilkas daro tvirkinamos įtakos gatavininkėms. 
Klara buvo konevcikiama, kam duodasi su pulku kavalierių. Net 
Margeritai prikaišiodavo, kam ji vaiką turėjusi, o ponią Frederik 
kaltino, kam paleistuvaujanti slapčiomis. 

— Panelės, kad man be bjaurių žodžių, valdykitės! — sakyda- 
vo ponia Oreli, majestotinga, viešpataujanti savo mažytei kara- 
lystei, kunkuliuojančiai nuo piktumų. — Parodykit, kas jūs esat. 

Ji manė, kad geriausia jai nesikišti visiškai. Sykį, atsakydama 
į Murė klausimą, ji pripažino, kad tos panelės visos esančios 
lygiai vieno galo — ir šios, ir anos. Tik staiga ji gavo mesti tą be- 
šališką poziciją — Burdonklis jai pasakė ką tik užklupęs rūsyje 
jos sūnų beglamžuojant vieną baltinių skyriaus pardavėją, tą bū- 
tent, kuriai anuokart įbruko rankon laiškelį. Čia jau buvo baisus 
dalykas, ir ponia Oreli striukai drūtai apkaltino baltinių skyrių, 
kad jis įviliojęs Alberą į spąstus; taip, šis smūgis buvo nukreip- 
tas į ją pačią, taip buvę mėginama ją sukoneveikti, imantis tvir- 
kinti neprityrusį berniuką, po to, kai įsitikinę, kad jos skyriui nie- 
ko negalima padaryti. Ji taip rėkė tik norėdama miglos į akis pa- 
leisti, nes dėl savo sūnaus neturėjo jokių iliuzijų, žinojo, kad jis 
gali visokių kvailybių pridaryti. Vienu tarpu ši istorija buvo beį- 
gaunanti visai rimto pobūdžio — pasirodė, kad besąs įmaišytas 
ir pirštinių pardavėjas Minjo, Albero draugas, jis apdovanodavo 
Albero meilužes, ateinančias jo nurodymu, prastų prasčiausias 
mergas, kurios rausdavosi kažkiek laiko po prekių dėžutes; dar 
ten buvo tokia istorija su švediškomis pirštinėmis, padovanoto- 
mis tai baltinių pardavėjai, tik čia niekas nieko dorai nesusigau- 
dė. Pagaliau skandalas buvo užtrintas, atsižvelgiant į gatavų dra- 
bužių skyriaus vedėją, kurią pats Murė traktavo pagarbiai. Bur- 
donklis pasitenkino po savaitės išgrūdęs kažkokia dingstimi mer- 
gaitę, nusikaltusią tuo, kad leidosi glamžuojama. Tie ponai pasis- 
tengdavo nematyti baisiausių ištvirkavimų už įmonės sienų, bet 
pačioje įmonėje nepakęsdavo nė mažiausio laisvumo. 

Ir išėjo taip, kad daugiausia nukentėjo Deniza. Ponia Oreli, 
nors žinojo viską iš panagių, ėmė ant jos niršti slapčiomis; ji mat 
nužiūrėjo, kad Deniza kartais pasijuokia su Polina, tai manė, 
kad čia esama įžūlumo, liežuvavimų apie jos sūnaus meilės nuo- 
tykius. Ir ji Denizą izoliavo skyriuje dar labiau. Jau iš seniau ji 
projektavo kurį sekmadienį pasidaryti išvyką su savo panelėmis 
į Rigolį, šalia Rambujė, kur ji turėjo nusipirkusi ūkį už pirmąsias 
savo santaupas, šimtą tūkstančių frankų, ir šit staiga ji sugalvojo 
saviškai nubausti Denizą — atvirai nušalinti nuo dalyvavimo toje 
išvykoje. Viena tiktai Deniza liko nepakviesta. Jau dvi savaitės 
nebuvo skyriuje kitos kalbos, kaip tik apie tą išvyką: žiūrėjo į 

dangų, gegužės saulės atšildytą, aptarinėjo, ką veiks kurią tos 
dienos valandą, iš anksto gėrėjosi visokiomis pramogomis — pa- 
sijodinėjimais ant asilų, pieno gėrimais, juodos duonos valgy- 
mais. Ir dalyvaus vienos tik moterys, niekas daugiau — tai sma- 
giausia! Ponia Oreli turėjo paprotį šitokiu būdu leisti laisvalaikio 
dienas, pramogaudama su vienomis moterimis, ji mat buvo taip 
nepratusi gyventi šeimyniškai, ji taip nepatogiai, nejaukiai jaus- 
davosi tais retais vakarais, kai atsitikdavo pietauti vienai su vyru 
ir sūnumi, jog ji net tokiais atvejais nieko netaisydavo namie, o 
verčiau nueidavo į restoraną ir pavalgydavo. Senis Lomas trauk- 
davo savais keliais, be galo patenkintas, kad gali pabūti kavalie- 
riškai, o Alberas, apsidžiaugęs proga, dumdavo pas savo kekšes; 
taip tad jie visi trys, nupratę nuo šeimos židinio, svetimi kits ki- 
tam ir nuobodžiaują draugėje sekmadieniais, mažai ir teužeidavo 
į savo namus, žiūrėjo į juos kaip į kokį viešbutį, kur pareinama 
tiktai nakvoti. Dėl išvykos į Rambujė ponia Oreli stačiai pareiškė, 
kad Alberas jau vien dėl padorumo turįs tenai nedalyvauti, o būtų 
gerai, kad ir tėvas parodytų taktą ir atsisakytų vykti; abu vyrai 
buvo sužavėti tokio jos nuosprendžio. Tuo tarpu laimingoji diena 
artėjo, skyriaus merginos čiauškėjo nebenutildamos, pasakojosi 
apie savo ruošiamus tualetus, tarytum rengėsi keliauti bent pusę 
metų; Deniza turėjo to visko klausytis, išblyškusi, tylinti, visų 
pamesta. 

— O kaip, ar pykstat ant jų? — paklausė jos vieną rytą Poli- 
na. — Aš, žinote, jūsų vietoje apmaučiau jas! Jos linksminasi — 
ir aš linksminčiausi, suk jas kipšas!.. Prisidėkit prie mūsų, Božė 
mane vežasi į Žuenvilį. 

— Ne, dėkui, — atsakė mergaitė ramiai, bet atkakliai. 

— Bet kodėl gi?.. Jūs vis bijot, kad jūsų nepaimtų prievarta? 

Ir Polina skaniai nusijuokė. Deniza irgi šyptelėjo. Ji žinojo 
puikiai, kaip šitie dalykai prasideda: kaip tik va tokiose išvykose 
visos jų merginos susipažino su pirmaisiais savo meilužiais, vi- 
sada tai buvo koks nors draugas, be jokių intencijų atvykęs kartu. 
O ji to nenorėjo. 

— Žiūrėkit, — kalbėjo Polina,— aš jums duodu žodį, kad Božė 
neatsives nieko, tikrai. Būsime tiktai mes, trise... Jeigu jūs neno- 
rit, tai tiek 1r tos, aš jums nepiršliausiu. 

Deniza svyravo — jai baisiai norėjosi, taip norėjosi, jog net 
kraujas tvino į skruostus. Nuo to laiko, kai jos bendradarbės ėmė 
girtis būsimuoju pramogavimu gamtoje, ji tiesiog duso — taip 
ji troško matyti bekraštį dangų, taip svajojo apie aukštas žoles, 
į kurias ji įsibristų iki pažastų, apie medžius milžinus, kurių še- 
šėliai srūtų į ją it tyras, vėsus vanduo. Pabudo joje kūdikystė, pra- 

leista vešlioje Kontanteno žalumoje, ir taip baisiai ilgu saulės 
pasidarė. 

— Gerai, važiuojam! — tarė ji pagaliau. 

Viskas buvo sutarta. Božė ateis panelių paimti aštuoniomis 
į Gajono aikštę; iš ten, pasisamdę fiakrą, važiuos į Venseno stotį. 
Deniza algos gaudavo tik dvidešimt penkis frankus mėnesiui, 
ir berniokai tą jos algą suvalgydavo, tad ji teišteko vos šiek tiek 
atnaujinti savo seną juodą vilnonę suknelę, pridūrusi įstrižc 
smulkiais langučiais poplino kraštą; ji pati pasidarė skrybėlai- 
tę — vielų karkasą aptraukė šilku, pasigražino žydru kaspinu. 
Su tokiais paprastučiais rūbeliais ji atrodė labai jauna, lyg kokia 
paauglė, pernelyg greitai išstimbusi, vargana, bet švari, truputėlį 
drovi, o jos gausūs, vešlūs plaukai nenorėjo tilpti toje menkutėje 
skrybėlaitėje, ir ji dėl to jautėsi šiek tiek kebliai. Polina, atvirkš- 
čiai, pasišvietė pavasarine šilko suknia su violetiniais ir baltais 
ruožiukais, užsidėjo pritinkančią kepurę, apkaišytą plunksnomis, 
prisikarstė pažibų ant kaklo ir ant rankų ir buvo kaip kokia išsi- 
puošusi pirklienė. Tuo sekmadienio šilku ji kaip ir atsigriebė už 
visą savaitę, kada buvo pasmerkta vaikščioti su vilnone suknele, 
pagal savo skyriaus nuostatus; tuo tarpu Deniza, valkiojusi šilki- 
nę uniformą nuo pirmadienio lig šeštadienio, vėl grįžo sek madice- 
nį prie savo skurdaus, palaikio vilnonio rūbelio. 

— Štai Božė,— tarė Polina, rodydama į aukštą vaikiną, sto- 
vintį prie fontano. 

Ji pristatė savo kavalierių, ir Deniza bematant pasijuto visiš- 
kai jaukiai ir smagiai — toks jis jai pasirodė geras Žmogus. Božė, 
stambus, lėtas, stiprus kaip darbinis jautis, buvo pailgaveidis 
flamandas, ir jo tuščios akys juokėsi kūdikio juoku. Jis buvo iš 
Diunkerko, jaunesnysis krautuvininko sūnus, į Paryžių atsikėlęs 
dėl to, kad tėvas ir vyresnysis brolis jį mažne išvijo iš namų, toks 
jis jiems atrodė žioplas. O tuo tarpu „Bon Maršė“ krautuvėje jis 
sukaldavo pusketvirto tūkstančio frankų. Nedidelio jis buvo 
proto, bet drobėms pardavinėti kaip tik pats tas. Moterys išrasda- 
vo, kad jis esąs itin mielas. 

— O fiakras? — klausė Polina. 

Reikėjo paeiti ligi bulvaro. Jau saulė kaitino, gražus gegužės 
rytas juokėsi ant miesto grindinio akmenų, o danguje nė debesė- 
lio, pati linksmybė žydrynėje sklandė, pati krištolinė vaiskuma. 
Nejučių šypsena pravėrė Denizos lūpas; ji kvėpė į save orą stip- 
riai stipriai, ir jai rodėsi, kad jos krūtinė išsiveržė iš tvankumos, 
kurioje duso pusę metų. Galų gale ji nebejaučia slopaus oro, sun- 
kūs „Moterų laimės“ akmenys nebeslegia jos! Gi jai prieš akis — 
visa diena laisvės gamtoje! Tai buvo tarsi prisidėjusi sveikata, 
džiaugsmas bekraštis, į kurį ji įžengė atgimusiais jausmais, taip, 

kaip maža mergytė. Tiktai kada fiakre Polina skaniai pliaukšte- 
lėjo į lūpas savo mieliausiąjį, Deniza susidrovėjo ir nugręžė akis 
į šalį. 

— Žiūrėkit, — tarė ji, vis žiūrėdama pro fiakro langutį,— po- 
nas Lomas, antai... Kaip jis greitai drožia! 

— Ir valtorną nešasi, — pridėjo Polina pasilenkusi. — Tai 
patrakęs senis! Na kas nepamanytų, kad jis lekia į pasimatymą! 

Lomas, tikrai, pasibrukęs po pažastimi dūdą, skuodė palei Žim- 
naz teatrą, nosį ištiesęs, sau vienas šypsodamas iš smagumo, sko- 
nėdamasis iš anksto tuo džiaugsmu, kuris šit jo laukia. Jis ėjo 
praleisti sekmadienio pas vieną savo draugą, mažo teatrėlio flei- 
tistą, kur šventadieniais susirinkdavo mėgėjai ir muzikuodavo 
nuo pat labo ryto, vos pagėrę baltintos kavos. 


— Aštuntą valandą! Na, ar ne padūkęs! — kalbėjo toliau Po- 
lina. — O žinote, ponia Oreli ir visa jos šutvė turėjo suspėti į 
Rambujė traukinį, kuris išeina šešios dvidešimt penkios... Būkit 
tikri, žmona ir vyras dabar nebesusitiks visą dieną. 

Jodvi ėmė šnekėtis apie anų išvyką į Rambujė. Jodvi nelin- 
kėjo anoms lietaus, nes tada ir pačioms tektų grįžti su žuvelėmis; 
bet jei taip sau koks debesiokas pratrūktų aname šone, o ligi 
Žuenvilio brizgai netikštų, tai būtų pašėlusiai vietoje. Daugiau 
jodvi užgriuvo ant Klaros, tos pinigų kleidikės, kuri nebeįmano 
kaip švaistyti savo išlaikytojų labą: taigi ji perka po tris batukų 
poras vienukart, o rytojaus dieną tuos batukus išmeta, pirma iš- 
kramsnojusi žirklėmis, užtat kad jos kojos — tai vienos nuospau- 
1os. Beje, tos panelės, mados naujienų pardavėjos, nėra nė kiek 
protingesnės kaip ponaičiai pardavėjai: jos pravalgo viską, nie- 
kad nesutaupo nė vieno sū, po du po tris šimtus frankų per mė- 
nesį išmėto skarmalams ir saldumynams. 

— Bet jis gi vienrankis! — staiga pasakė Božė. — Kaip tad 
jis gali groti valtorna? 

Jis nenuleido akių nuo Lomo. Tada Polina, kartais pasidaranti 
pramogų iš jo striuko sumetimo, jam papasakojo, kad kasininkas 
atremiąs savo instrumentą į sieną, ir jis patikėjo nusprendęs, kad 
tai labai:išradinga. Bet jai paliko nesmagu jį mulkinti, ir ji paaiš- 
kino, kad Lomas turįs susigalvojęs tokius graibštukus, pritaiso- 
mus prie nupjautos rankos galo, ir jais naudojąsis kaip rankos pir- 
štais; čia Božė pakraipė galvą, apniktas nepasitikėjimo, ir pareiš- 
kė, kad tuo tai jau jis nepatikėsiąs. 

— Ai, koks tu avinas! — galiausiai pasakė ji juokdamasi. — 
Bet niekis, aš tave vis tiek myliu. 

Fiakras rieda ir rieda, jie atvažiuoja į Venseno stotį, ir kaip 
tik jau metas sėsti į traukinį. Božė už viską moka; Deniza vis dėlto 
pareiškia, kad ji savąją išlaidų dalį imanti sau, vakare atsiskai- 

tysią. Jie sulipa į antrosios klasės vagoną. Visur smagu, skamba 
linksmų balsų klegesys. Nožane iš traukinio išlipa vestuvininkai, 
visi juokauja. Galiausiai jie išsėda Žuenvilyje, tuojau nueina į sa- 
lą užsisakyti pusryčių; čia jie ir palieka, bevaikštinėja pakriaušė- 
mis, po aukštais topoliais, augančiais Marnos krantuose. Paunks- 
nyje vėsu, smagus vėjelis pučia, gaivina saulėkaitą, kitoje upės 
pusėje, toli toli, neša per lygumas vaiskią gyvybę, ritasi vilnimis 
per javo želmenį. Deniza atsilieka nuo savo draugės ir jos mie- 
liausiojo, o tie eina ir eina sau, susikabinę per pusiaują; Deniza 
suskina vėdrynų puokštę, ji žiūri, kaip vanduo teka, ji laiminga, 
net širdis sąla, tiktai nuleidžia galvą tada, kai Božė pasilenkia ir 
bučiuoja į kaklą jos draugę. Jai pilnos akys ašarų. Bet jai neskau- 
du, ne. Kam tad ji turi savyje slopinti, ir kodėl šita laukų platybė, 
kur ji tikėjosi taip be rūpesčių pasibūti, įkvepia jai tokius jaus- 
mus, jog gaila kaži ko, ir nežinia ko? Paskiau, per pusryčius, jai 
ausis kurtina triukšmingas Polinos juokas. O toji, garbindama 
užmiesčio gamtą taip karštai, kaip kokia aktorė, gyvenanti dirb- 
tinėje šviesoje, alsuojanti minios iškvėpuotu oru, užsimano val- 
gyti altanoje, nors pučia šaltas vėjas. Ji džiūgauja, kai vėjo gū- 
siai staiga užverčia staltiesę, ji išranda, kad pašėlusiai graži pa- 
vėnė, augmenų apraizgyta, nors dar neuždengta lapijos, su groti- 
niais šonais, šviežiai perdažytais, nuo kurių gula rombiniai šešė- 
liai ant stalo. Ir ji tik valgo, tiesiog ryja, su peralkusios mergos 
ėdrumu, tarytum jai darbovietėje valgyti neduoda, — taip ji išvy- 
kose persiėda mėgstamųjų patiekalų ir susigadina vidurius; tai 
jau yrajos yda — visus pinigus, kiek tik turi, ji ištratina pyragai- 
čiams, žalėsiams, visokiems smulkiems skanskoniams, prasma- 
guriauja, kai laisvo laiko turi. Denizai atrodė, kad jai pačiai bus 
sočiai gana kiaušinių, keptos žuvies ir kepto viščiuko, o braškių 
ji nedrįsta užsisakyti, nes jos dar brangios šiuo metu, ji bijo, kad 
neprisidarytų per daug išlaidų. 

— Ką gi mes dabar veiksim? — klausė Božė, kai padavė kavą. 

Paprastai juodu su Polina po vidudienio važiuodavo į Paryžių, 
ten pavalgydavo pietus ir užbaigdavo dieną teatre. Šį kartą, ten- 
kindami Denizos norą, juodu nutarė likti Žuenvilyje; tai būsią 
puiku — jie gamtos prisisotinsią ligi kaklo! Ir jie visą popietę 
davėsi po laukus. Vienu tarpu buvo besusimaną pasiirstyti, bet, 
taręsi pasitarę, atsisakė šio užgaido, nes Božė buvo prastas yrėjas. 
Tačiau, kur tiktai jie ėjo, vis takai vedė prie upės; jie susidomėjo 
upės gyvenimu, ėmė sekti, kaip plaukia jolių ir norvegiškų valčių 
eskadros, kaip ką veikia yrėjų ekipos, kurios jose sėdi. Saulė jau 
artėjo prie laidos, jie grįžo į Žuenvilį, tik šit pamatė, kaip dvi jo- 
lės dumia lenktynių pavandeniui, o tie, kas jose plaukia, plūstasi, 

nasrus paleidę, o jų plūdimų srautuose nuolat katojasi „buteli- 
niai“ ir „perkeliniai“ 

— Ei,— tarė Polina,— gi ten ponas Jutenas. 

— Taip,— ją parėmė Božė, prisidengęs ranka nuo saulės, — aš 
pažįstų jolę, iš raudonmedžio... O ta kita jolė, matyt, prisėdusi 
studentų. 

Ir jis papasakojo apie seną nesantaiką, kuri mokslus einantį 
jaunimą ir komercijos tarnautojus dažnai suvedanti kuodų pasi- 
dulkinti. Deniza, išgirdusi tariant Juteno pavardę, stabtelėjo: ji 
įdėmiai sekė akimis palaikį laivelį, ji ieškojo to jauno vyro tarp 
yrėjų, bet nieko daugiau gerai neįžiūrėjo, kaip dvi baltas dė- 
mes — tai buvo moterys, iš kurių viena, sėdinti vairagaly, dėvėjo 
raudoną kepuraitę. Jų balsų negalima buvo suprasti, nes labai 
šniokštė upė. 

— Į vandenį butelinius! 

— Perkelinius į vandenį, į vandenį! 

Vakare grįžo į restoraną saloje. Tačiau oras smarkiai atšalo, 
valgyti reikėjo vienoje iš dviejų uždarų salių, kur dar taip daug 
tebebuvo žiemos vėsos, jog staltiesė sudrėko it žlugtas. Nuo šešių 
valandų jau ėmė stigti vietų, pramogautojai skubėjo, ieškojosi 
kur sėstis; padavėjai nešė ir nešė kėdes, suoliukus, glaudino ant 
stalų lėkštes, glaudino pačius svečius. Dabar jau pasidarė labai 
trošku, atidarinėjo langus. Lauke jau brėško, žalsvos sutemos 
plaukė nuo topolių, temo taip greitai, jog restorano šeimininkas, 
menkai tepasirengęs priimti svečius viduje, pristigo lempų ir ga- 
vo statyti po žvakę ant kiekvieno stalo. Kurtinantis triukšmas, 
juokai, šūksniai, indai tarška; pro atdarus langus pučia vėjas, 
žvakės smilksta, varva; naktiniai drugiai plasnoja kepsnių sušil- 
dytame ore, kuriame protarpiais patraukia itin šaltos srovės. 

— O, tai linksminasi žmonės! — sakė Polina, kimšdama žu- 
vį, jūreiviškai keptą, kuri, pasak jos, buvo nežmoniškai gardi. 

Ji pasilenkė į Denizą ir pridūrė: 

— Matot poną Alberą, antai ten? 

Išties tai buvo jaunasis Lomas, o su juo trys įtartino elgesio 
moterys — viena senė geltona skrybėle su bjauria sąvadautojos 
mina ir dvi paauglės, trylikos, gal keturiolikos metų mergiščios, 
kraipančios pasturgalius, įžūlios iki koktumo. Jis pats, jau girtas, 
kaukšėjo stikline į stalą ir žadėjo išlupti oficiantą, jeigu jam tuč- 
tuojau neatneš likerio. 

— Tai bent šeimyna! — kalbėjo toliau Polina. — Močia Ram- 
bujė, tėvas Paryžiuje, o sūnus Žuenvilyje... Nevaikštinėja kits 
kito takais. 

Deniza, kad ir nekenčianti triukšmo, vis tiek šypsojosi, džiau- 
gėsi, kad galima nieko negalvoti šitokioje erzelynėje. Tik staiga 

gretimoje salėje sugriaudė baisus mišinys balsų, kurie perrėkė 
visą triukšmą. Tai buvo maurojimai ir kauksmai, po kurių, reikia 
manyti, sekė muštynės, nes buvo girdėti, kaip bernai pluncinasi, 
kaip kėdės laksto daužosi,— tikras karas, ir vėl tie patys, kaip 
upėje, šūksniai: 

— Į vandenį perkelinius! 

— Butelinius į vandenį, į vandenį! 

Ir kai atšiaurus užeigos šeimininko balsas sutramdė mušeikas, 
staiga pasirodė Jutenas. Su raudona striuke, kepurė ant pakau- 
šio, oį alkūnę įsikibus: dideliausia merga su balta suknia, toji pati 
vairininkė; ji, prisiderindama prie savo jolės spalvos, turėjo už 
ausies žiupsnį laukinių aguonų. Juos sutiko šauksmai, aplodis- 
mentai, o Jutenas spinduliavo visas, ėjo išvertęs krūtinę, virtuo- 
damas į šalis kaip matrosas, ir nešė atkišęs, kad visi matytų, 
skruostą, sumuštą mėlynai, tiesiog išsipūtęs iš džiaugsmo: štai, 
esmi atžymėtas! Iš paskos sekė visa jų šutvė. Tuoj šturmu užėmė 
vieną staliuką, ermideris pakilo baisus. 

— Pasirodo, — aiškino Božė, nusiklausęs jų šnekos iš šalies, — 
pasirodo, studentai atpažino, kad Juteno pana besanti jų sena pa- 
žįstama, ji dabar dainuojanti vienoje karčemoj Monmartre. Tai 
dėl jos ir susirovė. Tie studentai mat niekad neužmoka panoms!.. 

— Šiaip ar taip, — tarė Polina pasidygėdama,— ji pasiutusiai 
bjauri, toji su morkų spalvos plaukais... Išties aš nežinau, iš kur 
jas ponas Jutenas traukia, bet kad jos visos viena už kitą nešvan- 
kesnės. 

Deniza išblyško. Jai pasi darė šalta, tarytum kraujas būtų lašas 
po lašo iš širdies ištekėjęs. Jau upės pakriaušyje, kai pamatė tą 
greitą jolę, ją nukrėtė pirmas šiurpulys, dabar jai nebeliko jokių 
abejonių — ši merga buvo artima Jutenui. Jai suspaudė gerklę, 
rankos ėmė drebėti, ji nustojo valgyti. 

— Kas pasidarė? — klausė draugė. 

— Nieko,— mikčiojo ji, — man truputį karšta. 

Jutenas sėdėjo šalimais ir, pamatęs Božė, su kuriuo buvo pa- 
žįstamas, ėmė jį kalbinti itin garsiai, kad ir toliau visa salė kreip- 
tų į jį dėmesį. 

— O sakykit, — rėkė jis, — ar jūs visi tokie dori tenai, „Bon 
Maršė'? 

— Tai jau ne, — atsakė Božė rausdamas. 

— Na jau, na jau! Pas jus gi priima tik nekaltas mergeles, o 
pardavėjams, į jas žiūrintiems, nuolat stovi klausykla... Firma, 
kur superša poras ir varo pas kleboną — kad tu pasiustum! 

Kilo juokai. Ljenaras, irgi tos pat šutvės dalyvis, užriko: 

— O visai kas kita „Luvre“: tenai laiko akušerę prie gatavų 
drabužių skyriaus, Garbės žodis! 

Linksmybė kilo dar labiau. Net Polina įkaito — tiek jai ta 
akušerė patiko. Bet Božė nertėjo, kam anie pasišaipė iš jo firmos 
nekaltybės. Jis staiga pasidavė į priekį. 

— O jau pas jus tai kad gera, toje „Moterų laimėje'! Jus už 
vieną žodį pro duris išgrūda! O šeimininkas, tik žiūrėk, ims užka- 
binėti pirkėjas! 

Jutenas jo nebesiklausė — jis dabar pylė pagyras „Plas Kliši' 
firmai... Jis ten pažįstąs vieną jauną merginą, kuri esanti tokia 
poniška, jog pirkėjos nedrįstančios kreiptis į ją, bijančios ją pa- 
žeminti. Pagaliau jis prisitraukė arčiau lėkštę ir gyrėsi, kad per 
šią savaitę uždirbęs šimtą penkiolika frankų — nuostabi savaitė! 
Favjė atsilikęs su penkiasdešimt dviem frankais, visas eilės regis- 
tras suiręs; ir tai esą matyti iš tolo, argi ne? — jis esąs išputęs nuo 
pinigų, ir jis neisiąs gulti tol, kol nebūsiąs išpyškinęs savo tų šim- 
to penkiolikos frankų. Paskui, labiau įgirtęs, jis užsipuolė Robino, 
tą nusibaigėlį, skyriaus vedėjo pavaduotoją, kuris tiek šalinąsis 
nuo pardavėjų, jog net nenorįs eiti kartu su jais gatve. 

Pritilkit, sakė jam Ljenaras,— jūs per daug šnekat, ma- 
no mielas 

Restorane pasidarė karšta, žvakės varvėjo ant sulaistytų vynu 
staltiesių, kai protarpiais nutildavo ūžauninkų šurmulys, pro at- 
darus langus ateidavo tolimas, pratisas gausmas — tai ūžė upė ir 
šnarėjo topoliai, migdami nakties tyloje. Božė pareikalavo sąs- 
kaitos, nes matė, kad Deniza vis jaučiasi blogai, visa išbalusi, sma- 
kras trūkčioja nuo tramdomo verksmo; padavėjas tačiau ilgai 
neatėjo, 1r ji turėjo dar vis klausytis Juteno rėkavimų. Dabar jis 
dėstė esąs šaunesnis vyras už Ljenarą, nes Ljenaras švaistąs tiktai 
savo tėvo pinigus, 0 tuo tarpu jis švaistąs savo paties pinigus, sa- 
vo uždarbį, savo proto, gudrumo vaisių. Pagaliau Božė užsimokė- 
JO, 11 abi moterys išėjo 

Antai viena pardavėja iš „Luvro“ sumurmėjo Polina 
pirmojoje salėje, žiūrėdama į aukštą ploną merginą, užsivelkan- 
čią paltą. 

Nei tu jos pažįsti, nei tu nieko žinai, — pasakė Božė. 

Su šitokiu!. Ir apsivilkimas! Iš akušerinio skyriaus, tik- 
rai! Jei ji girdėjo, turėtų būti patenkinta! 

Jie išėjo. Deniza atsikvėpė palengvėjusia krūtine. Ji manė, 
kad uždus toje tvankybėje, tarp tų riksmų, ji aiškinosi blogai jau- 
tusis dėl to, kad oro stigę. Dabar ji galėjo kvėpuoti žmoniškai 
Vėsa leidosi iš žvaigždėto dangaus Kai tos dvi jaunos merginos 
išėjo 1š restorano sodelio baikštus balsas jas užšnekino patam- 
syje 

Labas vakaras panelės 

Tai buvo Delošas Jos jo nė nepastebėjo pirmosios salės gi 

lumoje, kur jis pietavo vienas, atėjęs iš Paryžiaus pėsčias — jam 
smagu buvo pasivaikščioti. Denizai buvo negera, jai reikėjo at- 
ramos, pažinusi tą draugišką balsą, ji nesąmoningai pasidavė 
tam poveikiui. 

— Ponas Delošai, važiuokimc kartu, — tarė ji. — Duokit man 
ranką. 

Polina ir Božė jau buvo paėję į priekį. Juodu nustebo. Nickaip 
jie nebūtų manę, kad tai išsispręs šitokiu būdu ir su šituo štai 
bernioku. Tačiau iki traukinio dar buvo valanda laiko, juodu 
nuėjo į patį salos galą, pavaikštinėjo upės pakrantėmis, po di- 
deliais medžiais; kartkarčiais juodu atsigręždavo, pasižiūrėdavo, 
sumurmėdavo: 

— Kurgitie du? A, štai... Keista vis dėlto, ką nori sakyk. 

Iš pradžių Deniza ir Delošas nekalbėjo. Restorano triukšmas 
tilo, pamažu virto melodingu ūžesiu nakties fone, o juodu ėjo 
į priekį, į medžių vėsą, dar neataušę po kaitinimosi tame žaizdre, 
kurio šviesos viena po kitos nyko už medžių lapijos. Priešais 
juos stovėjo tamsos siena, miglos masė, tokia tiršta, jog juodu 
negalėjo įžiūrėti nė truputėlio, kur yra takas. Juodu betgi ėjo, 
ir smagu buvo eiti, ir nebijojo nėmaž. Ilgainiui jų akys apsiprato, 
juodu ėmė įžiūrėti dešinėje topolių kamienus, panašius į niūrias 
kolonas, laikančias lapijos kupolus, sugręžiotus žvaigždelių, o 
kairėje protarpiais vanduo sublizgėdavo tamsos juodybėje it 
cino veidrodis. Vėjas aprimo, ir juodu begirdėjo tik upės vandens 
šnarėjimą. 

— Aš labai patenkintas, kad sutikau jus, — ėmė galiausiai 
mikčioti Delošas, ryžęsis prakalbėti pirmasis. — Jūs nė nežinote, 
kokį man padarėte malonumą, kad sutikote eiti drauge su manimi 
pasivaikščioti. 

Ir jis, tamsos prigelbstimas, veblenęs paveblenęs įsidrąsino 
ir pasisakė, kad ją myli. Jau seniai norėjęs jai parašyti, bet jei ne 
šita graži naktis, sąjungininkė ir padėjėja, jei ne tas dainuojantis 
vanduo ir ne tie medžiai, dengią juos savo šešėliais, tai ji turbūt 
niekada nebūtų sužinojusi apie jo meilę. Ji betgi neatsakė nieko, 
tik ėjo kaip ėjusi su juo už parankės, vis ta pačia delsia eisena. 
Jis stengėsi pažiūrėti jai į veidą, bet išgirdo, kaip ji tyliai kuk- 
čioja. 

— Dieve mano! — tarė jis.— Jūs verkiate, panele, jūs ver- 
kiate... Argi tai aš įskaudinau jus? 

— Ne, ne, — sakė ji pusbalsiu. 

Ji stengėsi sulaikyti ašaras, bet nieko negalėjo pasidaryti. 
Jau prie stalo jai atrodė, kad širdis pliš. 

Dabar, tuose patamsiuose, ji nebestengė savęs valdyti, raudos 
ją smaugte smaugė pagalvojus, kad jeigu Delošo vietoj būtų Ju- 

tenas ir šitaip meilius žodžius sakytų, tai ji nepajėgtų priešintis. 
Prisipažinus galų gale sau pačiai tokį dalyką, joje kilo sąmyšis. 
Veidas jai degė iš gėdos, tartum jinai jau būtų po šitais medžiais 
kritusi į glėbį tam bernui, kuris pirma gyrėsi savo nuotykiais 
su mMergomis. 

— Aš nenorėjau jūsų įžeisti, — kartojo Delošas pats apy- 
verksnis. 

— Ne, klausykit, — tarė ji dar drebančiu balsu,— aš nėmaž 
nepykstu ant jūsų. Tiktai, aš jus labai prašau, nekalbėkit daugiau 
taip, kaip pirma... To, ko jūs prašot, gauti negalite. O, jūs esate 
geras vaikinas, aš mielai būsiu jums draugė, bet ne daugiau... 
Klausykite — draugė! 

Jis sudrebėjo. Žengęs kelis žingsnius tylomis, jis sukuždėjo: 

— Žodžiu, jūs nemylite manęs? 

Ji neatsakė jam, nenorėjo dar labiau skaudinti, o jis kalbėjo 
toliau švelniu ir graudžiu balsu: 


— Nors, kita vertus, aš to ir telaukiau... Niekad niekur man 
nesisekė, aš žinau, kad negaliu būti laimingas. Namie, kai buvau, 
mane mušdavo. Čia, Paryžiuje, man visur ir už visus reikia at- 
kentėti. Na ką gi, jeigu nesugebi paveržti iš kito meilužės, o pats 
esi toks nevykėlis, kad neuždirbi pinigų tiek, kiek kiti, tai, nieko 
nebelaukęs, brukis kur nors į kampą ir dvėsk... O, būkite rami, 
aš daugiau nebelįsiu jums į akis. Bet juk jūs negalite man uždraus- 
ti mylėti jus, tiesa? Aš ir mylėsiu jus patyliukais, nieko nereika- 
laudamas, kaip gyvuliai kad Žmogų myli... Tai va, ir eik sau, 
burbulą gavęs, — tokia mano dalia gyvenime. 

Dabar jis pradėjo verkti. Ji maldė jį, ir taip, gerus jausmus 
kits kitam berodant, išaiškėjo, kad abiejų esama iš to paties kraš- 
to: ji iš Valonės, jis iš Brikbeko, už trylikos kilometrų nuo Va- 
lonės. Tai buvo jiems nauja sąsaja. Jo tėvas, beturtis teismo 
antstolis, liguistai pavydus, jį lupdavęs manydamas, kad jis esąs 
ne jo vaikas, tėvas negalėjęs pakęsti jo blyškaus pailgo veido 
ir jo kanapinių plaukų; jis sakydavęs, kad tokių nebuvę visoje 
giminėje. Toliau jie išsikalbėjo apie plačias to krašto ganyklas, 
aptvertas gyvatvorėmis, apie pavėsingus takus, einančius ir 
nueinančius po vinkšnomis, apie kelius su pievos antvalniais iš 
abiejų pusių. Aplink juos dar naktis nebuvo visiškai juoda, 
jiedviem dar matėsi meldynai upės pakraštyje ir medžių lapijos 
nėriniai, juodi, ant mirgančių Žvaigždžių užtiesti; ir atėjo jied- 
viem nusiraminimas, juodu užmiršo savo negandus, vienokios 
nesėkmės suartino juodu, padarė gerus draugus. 

— Na kaip? — klausė Polina, pasivedusi Denizą į šalį, kai 
jau buvo prie stoties. 

Mergaitė suprato jos šypseną ir geros draugės smalsumą. Ji 
labai išraudo ir sakė: 

— Ai ne, brangioji! Gi aš jums sakiau, kad aš to nenoriu!.. 
Jis yra iš mano krašto. Mudu kalbėjomės apie Valonę. 

Polina ir Božė visiškai nebesusigaudė, kaip čia yra, tai nėmaž 
nesiderino su jų supratimu, jie nežinojo, ką ir bemanyti. Delošas 
nuo jų atsiskyrė Bastilijos aikštėjė; kaip ir visi jauni tarnautojai, 
dirbą už valgį ir pastogę, jis miegojo parduotuvės patalpose 
ir turėjo grįžti ligi vienuoliktos valandos. Deniza nenorėjo grįžti 
kartu su juo, ji, turėdama laiko, — nes buvo gavusi leidimą į te- 
atrą, sutiko palydėti Poliną pas Božė. Šisai taikėsi būti arčiau my- 
limosios ir nuomojosi kambarį Sen Rok gatvėje. Jie pasiėmė ve- 
žiką, ir Deniza itin nustebo, kai sužinojo, kad jos draugė ketina 
praleisti naktį su šituo jaunu vyru. Nieko nesą lengvesnio, reikią 
tik duoti penkis frankus poniai Kaben, visos merginos taip da- 
rančios. Božė priėmė viešnias savo kambaryje, apstatytame se- 
nais ampiro stiliaus baldais, atsiųstais tėvo. Jis išsyk purkštavo, 
kai Deniza pasisiūlė užmokėti savąją išlaidų dalį, penkiolika fran- 
kų šešiasdešimt, kuriuos ji padėjo ant komodos, bet galiausiai 
nusileido, užtat dabar jis būtinai norėjo pavaišinti ją puodeliu 
arbatos, visaip kariavo su spiritine viryklėle, paskui dar lėkė 
cukraus pirkti. Dvyliktą nuskambino, kol jis pripylė puodelius. 

— Reikia jau man eiti! — kartojo Deniza. 

Bet Polina sakė: 

— Tuoj, tuoj, palauk... Dar iš teatrų neina žmonės. 


Denizai buvo drovu šiame viengungio vyro kambaryje. Ji 
matė, kaip jos.draugė nusivilko suknutę, liko tik su apatinuku 
ir gorsetu, kaip ji nuogomis rankomis taisė lovą, atklojo ant- 
klodę, papureno priegalvius; šie pasiruošimai mylavimosi nakčiai 
čia pat, prie jos akių, drumstė mergaitės jausmus, jai buvo gėda, 
ir vėl iš naujo budo jos sužeistoje širdyje Juteno atminimas. 
Ne į sveikatą jai buvo šios dienos pergyvenimai. Pagaliau ket- 
virtis pirmos ji paliko juos. Bet ji išėjo visiškai nesusikoniūzijusi, 
nes, kai ji nekalčiausiu būdu palinkėjo geros nakties, Polina, 
į tai atsakydama, riktelėjo kaip pašėlusi: 

— Ačiū, gera bus naktis, uch! 

Durys, pro kurias buvo einama į privatų Murė butą ir į tar- 
nautojų kambarius, buvo iš Nev Sent Ogiusten gatvės. Ponia 
Kaben atitraukdavo skląstį, paskui pažiūrėdavo, kas parėjo, ir 
atžymėdavo, kada parėjo. Vestibiulyje vos vos švyksojo naktinė 
lemputė. Deniza, atsidūrusi šioje sambrėškoje, jautėsi nedrąsi, 
jai darėsi neramu, nes, lenkdama gatvėje savo namo kampą ji 
matė, kaip pro duris įslinko neaiškus vyriškio šešėlis. Tai, vei- 
kiausiai, buvo šeimininkas, grižtąs iš vakarotuvių; pamanius, 

kad jis yra čia, patamsyje, ir dar gal laukia jos, ją suėmė toji 
pat keista baimė, kuri dar vis apnikdavo, sutikus šeimininką, 
nors nėmaž nebūtų galėjusi pasakyti, ko ji bijojo. Kažkas vaikš- 
čiojo antrajame aukšte, batai girgždėjo. Ji kaip be galvos stum- 
telėjo duris į parduotuvę, kurios būdavo nerakinamos, kad 
panaktiniai galėtų vaikščioti. Ji atsidūrė kartūnų skyriuje. 

— Dieve mano! Ką daryti? — vapėjo ji susijaudinusi, su- 
trikusi. 

Jai šovė mintis, kad viršuj yra dar vienerios durys, pro kurias 
galima patekti į pardavėjų gyvenamuosius kambarius. Tik rei- 
kėjo pereiti visą parduotuvę. Jai atrodė būsią geriau eiti šiuo 
ilgu keliu, nors galerijose buvo visiškai tamsu. Nedegė nė vienas 
dujų žiburys, švyksojo vien aliejaus lempos, prorečiais prika- 
bintos prie sietynų; ir tos švieselės kur ne kur it geltonos dėmės, 
tirpstančios naktyje, be jokių spindulių, panėšėjo į žibintus ka- 
krūvos, įgijusios baisių pavidalų — čia jos rodėsi apgriuvusios 
kolonos, čia susigūžę žvėrys, čia tykojantys galvažudžiai. Slo- 
gioje tyloje, vos trikdomos tolimų atodūsių, patamsių erdvės 
rodėsi dar erdvesnės. Visgi Deniza susivokė: baltinių skyrius 
kairėje blykšojo panašiai, kaip prošviesiai dunkso gatvėje mūrai 
vasaros nakties padangėje; dabar ji panorėjo dumti per halę, 
bet užkropino ant kartūnų šūsnies ir apsisprendė verčiau traukti 
per trikotažą, paskui per vilnonus. Čia ją išgąsdino griaus- 
mas — tai knarkė Žozefas, pasiuntinys, įsirengęs guolį už gedu- 
lingųjų apdarų spintos. Ji greit šovė į halę, pro stiklo lubas gau- 
nančią kiek brėkšmos; halė atrodė daug padidėjusi, joje buvo pil- 
na to, nuo ko baisu naktį bažnyčioje, spintos stūksojo nejudan- 
čios, o didelių matuoklių siluetai stirksojo it apversti kryžiai. 
Dabar jau ji bėgo tekina. Galanterijos ir pirštinių skyriuose ji vos 
neužkropino ant miegančių sargų ir pasijuto saugi tik tada, kai 
surado pagaliau laiptus. Tačiau viršuj, ties gatavų drabužių sky- 
riumi, vėl jai baisu pasidarė — ji pamatė žiburį, einantį, mirk- 
čiojantį tai du panaktiniai ugniagesiai darė apžiūrą, vaikščiojo 
paskirtomis vietomis, žymėdami savo apsilankymus kontrolinia- 
me laikrodyje Ji pastovėjo kiek, nesuprasdama kas čia yra. 
Ji matė, kaip jie eina per skarų, dekoratyvinių audinių, drobių 
skyrius, ją gąsdino jų keisti veiksmai, raktų girgždėjimas, ap- 
kaustytų durų žaržėjimas. Kai jie priartėjo, ji pabėgo gilyn į 
nėrinių saloną, bet ten ūmai kažkas riktelėjo, 1r ji pasibaidžiusi 
iškūrė atgal, kuo greičiausiai į duris, pro kurias galima patekti 
į viršų. Ji pažino Delošo balsą — jis miegodavo savo skyriuje, 
ant geležinės lovelės, pats ją kas vakaras pasiklodavo, jis dar 

nebuvo užmigęs, tebegulėjo neužsimerkęs, leisdamas per atmintį 
malonias šio vakaro valandas. 

— Kaip! Čia jūs, panele?! — tarė Murė, netikėtai atsiradęs 
priešais Denizą ant laiptų su ŽžŽvakute rankoje. 

Ji vapėjo kažką, norėjo pasiaiškinti, kad buvusi kažko paieš- 
koti savo skyriuje. Jis betgi nepyko, jis žiūrėjo į ją, kaip papras- 
tai, tėviškomis ir susidomėjusiomis akimis. 

— Jums juk buvo leista nueiti į teatrą? 

— Taip, pone. 

— Ir jūs smagiai pasibuvote?.. Kuriame teatre? 

— Pone, aš buvau išvykoje, užmiestyje. 

Tas jį prajuokino. Dar klausė pabrėždamas žodžius: 

— Viena buvote? 

— Ne, pone, su drauge, — atsakė ji, nuraudusi visa, nes jai 
pasidarė gėda dėl to, ką jis, matyt, pagalvojo. 

Tada jis nutilo. Bet jis vis dar žiūrėjo į ją, vilkinčią juodą pa- 
laikę suknutę, su skrybėlaite, papuošta žydru kaspinu. Ar galimas 
daiktas, kad iš tos laukinukės pasidarytų kada graži mergaitė? 
Ji tebekvepėjo nuo savo vaikštynių laisvoje gamtoje, ji buvo 
žavinga su savo tais gražiais plaukais, išsklidusiais ant kaktos. 
Ir jis, pusę metų elgęsis su ja kaip su vaiku, davinėjęs jai kartais 
patarimų, kurių jam pakišdavo viliojimo mokslas ir piktas noras 
pamatyti, kaip moteris pražysta ir žūsta Paryžiuje, — jis nebesi- 
juokė dabar, jis pergyveno kažkokią nenusakomą būseną, tai 
buvo kartu ir nuostaba, ir baimė, ir širdies šiluma. Ji taip išgra- 
žėjusi — gal dėl to, kad meilužį turi Šitai pagalvojus, jam pasi- 
darė taip, tartum jo globojamas paukščiukas, su kuriuo jis žaidė, 
įkirto jam kruvinai snapučiu. 

— Labanaktis, pone, — neaiškia: ištarė Deniza 1r lipo laiptais 
toliau, nelaukdama ką jis pasakys. 

Jis neatsakė nieko, tik žiūrėjo į ją, kol jos nebeliko. Po to jis 
nuėjo į savo butą. 

Kai atėjo tas vasaros metas, kuriuo prastai vyksta prekyba, 
per „Moterų laimę“ nuūžė panikos vėjas. Visus apniko atleidimo 
baimė, masinio šalinimo iš darbo baimė, nes direkcija šitaip valė 
parduotuvę, kai nebeliko pirkėjų liepos ir rugpjūčio kaitrų lai- 
kotarpiu. 

Murė kiekvieną rytą, kai su Burdonkliu darydavo apžiūras, 
nusivesdavo į šalį skyrių vedėjus pasikalbėti; žiemą, kad geriau 
eitų pardavimas, jis juos skatino priimti pardavėjus, samdyti jų 

daugiau, negu reikia, kad būtų iš ko daryti atranką; dabar reikėjo 
mažinti išlaidas, tai reiškė — išgrūsti pro duris gerą trečdalį tar- 
nautojų, būtent silpnuosius, kurie duodasi suėdami stipriųjų. 

— Žiūrėkit,— sakydavo Murė,— juk jūs turite skyriuje to- 
kių, kurie jums nereikalingi... Negalima gi jų taip palikti, kad 
dyki vaikštinėtų. si 

Ir jei kuris skyriaus vedėjas svyruodavo, nežinodavo, kuriuos 
aukoti, jis sakydavo: 

— Susitvarkykit, šešių pardavėjų turi jums pakakti... Spalio 
mėnesyje vėl pasisamdysit, gatvėje žmonių gana! 

Burdonklis, beje, jau ėmėsi egzekucijų. Jis tolydžio laidė iš 
savo plonų lūpų baisųjį „Eikit į kasą!“, ir tas sakinys kapojo kaip 
kirvis. Iš visko jis mokėjo pasidaryti pretekstą tiems valymo 
darbams. Jis išradinėjo prasižengimus, graibstė mažiausius 
neapsižiūrėjimus. „Jūs buvot atsisėdęs, pone, eikit į kasą!“ — 
„Jūs, rodos, atsikalbinėjate — eikit į kasą!" — „Jūsų batai prastai 
nuvalyti — eikit į kasą!“ Ir drebėjo net patys narsieji, matydami, 
koks baisus niokojimų ruožas lieka ten, kur jo nueita. Tačiau 
ši naikinimo mechanika nebuvo pakankamai sparti, ir jis sugal- 
vojo spąstus, kuriais per kelias dienas be vargo išnovijo nustatytą 
iš anksto pardavėjų skaičių. Aštuoniomis ryto jis jau, būdavo, 
stovi prie durų su laikrodžiu rankoje, ir jei tiktai pavėlavai bent 
tris minutes, tuoj nepermaldaujamas „Eikit į kasą!“ nuritina tau 
galvą, nors tu čia atleki uždusęs. Tai buvo šaunus darbas — grei- 
tai, švariai. 

— Koks nešvankus jūsų veidas, ei! — tarė jis pagaliau kurią 
dieną vienam tokiam bėdžiui, kurio kreiva nosis jį didžiai pyki- 
no.— Eikit į kasą! 

Kas turėjo protekcijų, tiems duodavo dvi savaites neapmo- 
kamų atostogų — tai buvo humaniškesnis būdas išlaidoms mažin- 
ti. Pardavėjai taikstėsi su savo netikra padėtimi, nes kurgi tu 
pasidėsi, o kita vertus, buvo jie ir apsipratę su tuo netikrumu. 
Nuo pat savo atvykimo į Paryžių jie malėsi darbo jėgos rinkoje, 
mokiniais pristojo vienoj vietoj, mokytis baigė kitoj, čia juos 
atleido, čia patys išėjo staigiai, atsitiktinai, jei tik rado kitur 
geriau. Kai tik fabrikui sumažėja darbo, tuoj ir atima duoną dar- 
bininkams, o Mašina eina sau bimbdama toliau, abejinga, nėmaž 
nesijaudinanti, kad nebenaudingas krumpliaratis numestas į šalį, 
ir niekas nedėkoja kokiam gelžgaliui. Tuo blogiau tiems, kurie 
nemoka patys sau riekės atsiriekti! 

Dabar skyriuose nebebuvo nė kitos kalbos, kaip tik apie atlei- 
dimus. Kas diena — tai naujos istorijos. Minėjo atleistuosius, 
kaip maro metu skaičiuoja mirusiuosius. Skarų ir vilnonų skyriai 
ypač nukentėjo: septyni pardavėjai dingo per vieną savaitę. 

Po to tragedija ištiko baltinių skyrių, kur viena pirkėja, kažko 
blogai pasijutusi, apkaltino pardavėją, kad toji prisiėdusi čes- 
nakų; pardavėją tučtuojau išvijo, nors ji, amžinai pusalkanė, 
išbadėjusi, tesuvalgė už prekystalio vieną kitą plutelę duonos. 
Dėl mažiausio klientūros pasiskundimo direkcija darėsi neper- 
maldaujama, jokių pasiteisinimų nei pasiaiškinimų neklausė, 
tarnautojas visada buvo kaltas ir turėjo dingti nelyginant koks 
netikęs padargas, trukdantis gerai veikti mechanizmui; bendra- 
darbiai tiktai galvas nuleisdavo, ginti draugą nė nemėgindavo. 
Visuotinės panikos sūkuryje kiekvienas drebėjo dėl savęs. Antai 
Minjo vieną dieną išėjo į miestą, pasikišęs po surdutu paketuką, 
kas buvo priešinga reglamentui — vos neįkliuvo ir jau manė, 
kad atsidurs gatvėje; Ljenaras, garsusis tinginys, neišlėkė pro 
duris tik dėl tėvo padėties mados naujienų prekyboje, nors Bur- 
donklis sykį rado jį miegantį stačiomis už angliško aksomo rie- 
tuvių. O daugiausia nerimo turėjo Lomai — jie kiekvieną rytą 
laukė Albero pašalinimo: direkcija buvo labai nepatenkinta jo 
darbu kasoje, be to, pas jį ateidavo moterys ir gaišindavo; taip 
ponia Oreli jau du kartus turėjo maldauti direkciją, kad jam 
dovanotų. 

Deniza šitame žmonių šlavimo siautulyje matė tiek daug 
pavojaus sau, jog vien ir telaukė katastrofos. Ji buvo nusista- 
čiusi būti narsi, laikytis kiek tik galėdama, neprarasti geros nuo- 
taikos ir proto, nepasiduoti savo minkštos prigimties silpnumui, 
ir vis tiek apsipildavo ašaromis, kai tik užsidarydavo duris, pa- 
rėjusi į savo kambariuką: ją ėmė siaubas pagalvojus, kad štai ji 
išmesta į gatvę, su dėde santykiai sugadinti, nėr kur dėtis, santau- 
pų nė skatiko, o dar du vaikai ant rankų. Jos savijauta dabar 
buvo panaši, kaip ir anomis pirmosiomis savaitėmis — atrodė, 
kad ji yra smulkutytis grūdelis, papuolęs į dideliausias girnas, 
ji matėsi esanti be galo vieniša, ir jai buvo taip baisu, kada jautė, 
koks ji baisiai mažas daiktelis tėra šioje didelėje mašinoje, 
kuri ją sutrins ir nė justi nepajus. Jokių iliuzijų negalėjo būti: 
jeigu tik reikės ką atleisti iš gatavų drabužių skyriaus, tai šita 
dalia teks jai. Per aną iškylą į Rambujė tos panelės, matyt, prieš 
ją nustatė ponią Oreli, nes ši nuo to laiko buvo Denizai be galo 
aštri ir tarsi kokio pykčio ant jos turėjo. Tarp kita ko, Denizai 
nebuvo atleista ir išvyka į Žuenvilį — buvo pažiūrėta, kad ji 
šituo būdu parodė ragus, pareiškė nieku laikanti savo skyrių, nes 
viešai žŽmMonėjosi su priešų skyriaus pardavėja. Dar niekuomet 
Denizai nebuvo tekę tiek kentėti skyriuje, ir ji visiškai prarado 
viltį užsikariauti kada nors palankumą. 

— Liaukitės, ką jūs čia! — kalbėjo jai Polina.— Tos pamaivos 
kvailos kaip žąsys! | 

Betgi tų merginų maivymasis, ponių elgesio mėgdžiojimas 
kaip tiktai ir baugino Denizą. Beveik visos pardavėjos, diena į 
dieną trindamosi su turtinga klientūra, įsimanė poniškų pozų 
ir galų gale pavirto kažkokia neaiškia klase, pereigine tarp dar- 
bininkių ir buržuazijos damų, tačiau už jų mokėjimo rengtis, už 
manierų ir išmoktų frazių dažniausiai nebūdavo nieko daugiau 
kaip tik išsilavinimo surogatas, bulvarinių laikraštpalaikių lek- 
tūra, teatro tirados — visas Paryžiaus gatvės publikos šlamštas. 

— Žinote ką, gi mūsų Pasišiaušėlė vaiką beturinti! — paskel- 
bė vieną rytą Klara, atėjusi į skyrių. 

Visos stebėjosi, o ji pridūrė: 

— Aš vakar mačiau pati, vedėsi vakare pasivaikščioti savo 
mažį!.. Ji, matyt, laiko jį užslėpusi kur nors. 

Po poros dienų Margerita, grįžusi po pietų, padrožė kitą nau- 
jieną: 

— O tai daiktas — aš ką tik mačiau Pasišiaušėlės kavalierių... 
Paprastas darbininkas, įsivaizduojat! Na taip, paišinas darbinin- 
kas geltonais plaukais tykojo prie vitrinos, kol ji pasirodys. 

Nuo to laiko joms buvo tikri šitokie faktai: Deniza turi juo- 
dadarbį kavalierių, turi susigriebusi vaiką ir jį slepia kažkur 
netoliese. Ją baksnodavo piktomis užuominomis. Pirmą kartą, 
kai ji suprato, apie ką jos kalba, ji išblyško visa — tokie nebež- 
moniški pasirodė jai tie spėjimai. Tai buvo bjauru, ji norėjo 
paaiškinti, ji sakė suglumusi: 

— Bet juk tai yra mano broliai! 

— Ha! Broliai! — atrėžė su pašaipa Klara. 

Gavo ponia Oreli įsikišti: 

— Nutilkit, panelės, raskit kitą kalbą... Panelei Bodiu nėra 
draudžiama blogai elgtis už mūsų firmos sienų. Tegu tiktai dirba 
kaip reikiant šičia. 

Tie keli žodžiai, sausai pasakyti Denizai apginti, buvo jai 
pasmerkimas. Mergaitei net dvasią užėmė, lyg kokiu baisiu nu- 
sikaltimu apkaltintai, ji mėgino paaiškinti, kaip išties yra, bet 
veltui. Iš jos juokėsi, gūžčiojo pečiais. Jai ir paliko atvira Žaizda 
širdy. Kai šis gandas išplito, Delošas taip pasipiktino, jog būtų 
įmanęs ištalžyti žandus toms mergoms, ir jį sulaikė vien tiktai 
baimė sukompromituoti Denizą. Nuo ano vakaro Žuenvilyje jo 
meilė pasidarė nuolanki, mylimąją jis garbstė kone religiškai, 
o savo jausmus reiškė gero šunelio žvilgsniais. Niekas neturėjo 
žinoti jų draugystės, nes būtų juokęsi, šaipęsi iš jų, bet tas jam 
nekliudė svajoti, kaip jis nuožmiai pultų, kaip jis kumščiais at- 
keršytų tam, kas Denizą įžeistų jo akyse. 

Deniza galų gale nustojo reaguoti. — Kaip bjauru — niekas 
nenori tikėti, ką ji sako! Ir jei kuri bendradarbė tėkšdavo kokią 

naują užuominą, Deniza tik pažiūrėdavo įdėmiai, liūdna ir rami. 
Antra vertus, ji turėjo gana kitų bėdų, materialinių rūpesčių, 
kurie jai galvą labiau suko. Žanas ir toliau elgėsi neprotingai ir 
vis kamavo ją, reikalaudamas pinigų. Reta savaitė praeidavo, 
kad ji negautų iš jo ilgiausios istorijos, surašytos keturiuose pus- 
lapiuose, ir kai firmos laiškanešys įteikdavo jai tokį laišką, pa- 
brėžtą stambiom raidėm, lekiančia rašysena, Deniza skubiai kiš- 
davosi jį kišenėn, nes pardavėjos dėdavosi netveriančios juokais 
ir dainuodavo nešvankias dainuškas. Paskiau, nutaikiusi progą 
nulėkti kur į kitą parduotuvės galą ir perskaičiusi laišką, ji nebe- 
sitverdavo baime: jai rodydavosi, kad tas vargšas Žanas jau 
žuvęs. Ji tikėjo visais Žano prasimanymais, visi nepaprasti jo 
meilės nuotykiai jai atrodydavo tikri, o kadangi pati buvo visiš- 
kai neprityrusi šioje srityje, tai pavojus vaizdavosi didesnius, 
negu jie galėjo būti. Čia jam prireikę dviejų frankų išsisukti iš 
kokios nors bobos pavydų, čia penkių ar šešių frankų išvaduoti 
nuo gėdos kokiai mergaitei, kad tėvas neužmuštų kartais. Taip 
tad Denizai nebeužteko nei algos, nei procentų nuo pardavimų, 
ir ji sumanė ieškotis kokio nors pašalinio uždarbio už savo dar- 
bovietės sienų. Ji kreipėsi į poną Robino, kuris jai liko prielankus 
nuo pat pirmojo susitikimo pas Vensarą, ir jis jai parūpino tokio 
darbo — siūti gatavai užmegztus kaklaraiščius, po penkis sū tu- 
ziną. Naktį, prisėdusi nuo devynių iki pirmos, ji spėdavo pasiūti 
šešis tuzinus ir taip užvarydavo trisdešimt sū, tik iš jų reikė- 
davo atskaityti keturis sū už žvakę. Bet šitie dvidešimt šeši sū, 
pelnomi kasdien, eidavo Žanui išlaikyti, ji nesiskundė, kad miego 
per maža, ji būtų maniusi esanti labai laiminga, jei netikėta katas- 
trofa nebūtų dar sykį sugriovusi jos biudžeto. Kai antroji mėnesio 
pusė baigėsi ir ji nuėjo pas kaklaraiščių užsakytoją, rado duris 
užrakintas: bankrutavo, nebėr, nusinešė Denizos aštuoniolika 
frankų ir trisdešimt santimų, didelius pinigus, kuriuos gauti ji 
tvirtai tikėjo jau savaitė. Visi nesmagumai skyriuje nublanko 
prieš šitą negandą. 

— Jūs esate liūdna, — tarė jai Polina, sutikusi dekoratyvinių 
audinių galerijoje.— Gal jums ko stinga, sakykite? 

Bet Deniza jau buvo skolinga dvylika frankų draugei. Ji at- 
sakė, mėgindama nusišypsoti: 

— Ne, dėkui... Aš tik neišsimiegojusi, tai todėl taip. 

Tai buvo liepos dvidešimtą, per patį atleidimų panikos bai- 
sumą. Iš keturių šimtų tarnautojų Burdonklis buvo jau iššlavęs 
penkiasdešimt; ėjo gandas, kad bus nauja egzekucija. Deniza 
tačiau nė negalvojo apie atleidimo pavojų, nes tam jos galvoje 
vietos nebuvo — ji visa begyveno vien būgštavimais dėl naujos 
Žano avantiūros, baisesnės už visas ligšiolines. Tą dieną jam būti- 


nai reikėjo penkiolikos frankų, tiktai juos gavęs, Žanas galėjo 
išsigelbėti nuo apgautojo vyro keršto. Vakar atėjo pirmasis jo 
laiškas, kuriame buvo išdėstyta drama, po to greit kiti du laiškai, 
o kai ją sutiko Polina, ji kaip tik baigė skaityti paskutinįjį, ku- 
riame Žanas skelbė, kad ligi vakaro jis būsiąs visiškai nebegyvas, 
jei negausiąs penkiolikos frankų. Ji nesižinojo kur dėtis nei ką 
daryti. Neįmanoma paimti iš Pepė pinigų, nes jie įmokėti jau 
užvakar. Visos nesėkmės sugriuvo vienukart: ji buvo bemananti 
kaip nors atgauti tuos aštuoniolika trisdešimt su Robino pagalba, 
nes jis gal galėsiąs surasti tą kaklaraiščių užsakytoją, bet pats 
Robino, atleistas dviem savaitėm atostogų, negrįžo vakar, kaip 
buvo laukiama. 

O Polina ją klausinėjo draugiškai toliau. Kai jodvi šitaip 
susitikdavo kame nors, pašaliniame skyriuje, visada pasišnekė- 
davo minutę kitą, šaudydamos akimis į šalis. Staiga Polina davė 
ženklą bėgti: ji pastebėjo baltą inspektoriaus kaklaraištį išeinant 
iš skarų skyriaus. 

— A, niekis, čia dėdė Žuvas,— murmėjo ji aprimusi.— Aš 
nesuprantu, ko tas senis šypso, kai pamato mudvi kartu... Jūsų 
vietoj aš bijočiau, nes jis jau pernelyg meiliai žiūri į jus. Tikras 
šuva, bjaurus kaip susna, ir vis dar tebesivaizduoja komandyojąs 
kareivius! 

Iš tikrųjų dėdės Žuvo nemėgo visi pardavėjai, kam jis taip 
griežtai prižiūri juos. Daugiau kaip pusė pašalintųjų nukentėjo 
kaip tiktai per jo įskundimus. Tasai buvęs kapitonas, su didele 
ūžauninko nosimi, pasidarydavo geresnis tik ties tais prekysta- 
liais, kuriuos aptarnaudavo moterys. 

— Ko aš turėčiau jo bijoti? — klausė Deniza. 

— Vaje! — nusijuokė Polina.— Taigi jis gali pareikalauti 
atsidėkoti... Oi, kiek mergų į jį varvina seilę! 

Žuvas apsimetė, kad jų nepamatė, ir nudrožė sau toliau; greit 
jodvi išgirdo, kaip jis užpuolė vieną nėrinių skyriaus pardavėją, 
nusikaltusį tuo, kad žiūrėjo pro langą į Nev Sent Ogiusten gatvę, 
kur sugriuvo arklys. | | 

— Beje,— prisiminė Polina,— jūs, rodos, ieškojot pono 
Robino vakar? Jis jau yra grįžęs. 

Deniza pagalvojo, kad dabar tai ji išgelbėta. 

— Dėkui, tai aš apsuksiu ratą ir eisiu per šilkų skyrių... Ką 
darysi! — mane juk siuntė į viršų, į dirbtuvos, atnešti vieno kir- 
pinio. 

Jodvi išsiskyrė. Deniza, dėdamasi vaikščiojanti su reikalais 
nuo vienos kasos prie kitos, lyg turėdama išaiškinti kokį apsiri- 
kimą, pasiekė laiptus ir nusileido į halę. Buvo dešimt be penkio- 
likos minučių, neseniai skambino pirmajai valgytojų pamainai. 


133 


Saulė slopiai kaitino pro stiklines lubas, ir, nors buvo užtrauktos 
pilkos drobės užuolaidos, nejudantis oras darėsi karštas. Pro- 
tarpiais padvelkdavo drėgme, kai parduotuvės tarnautojai pa- 
laistydavo aslą plonytėmis vandens čiurkšlėmis. Tuščia buvo 
aplink prekystalius, ir erdvė atrodė didesnė, ir mieguista, glebna 
pokaičio nuotaika gaubė viską, 0 parduotuvės galerijų sekcijos 
panėšėjo į koplyčias, kur snaudžia šešėliai po paskutinių pamal- 
dų. Pardavėjai stoviniavo atsainiai, kada ne kada pasimaišydavo 
kokia viena pirkėja galerijose, pereidavo halę tingia, nuobo- 
džiaujama eigastimi, saulės kamuojama. 

Kai Deniza nulipo, Favjė matavo ploną šilką su rausvais žir- 
niukais, suknelei medžiagą poniai Butarel, vakar atvažiavusiai 
iš Pietų. Nuo šio mėnesio pradžios pirkėjos daugiausia būdavo 
iš provincijos — moterys, apsirengusios be skonio, skaros gel- 
tonos, sijonai žali, masinis provincijos antplūdis. Abejingi par- 
davėjai net ir juoktis nustojo. Favjė nulydėjo ponią Butarel į 
galanterijos skyrių, o grįžęs pasakė Jutenui: 

— Vakar vis buvo overnietės, o šiandien vis provansietės. 
Net galva ūžia nuo jų. 

Bet Jutenas puolė į priekį — buvo jo eilė aptarnauti, ir jis 
pažino, kad ateina „gražioji ponia“, nuostabi blondinė, kurią 
skyrius taip vadino todėl, kad nežinojo apie ją nieko, net pavar- 
dės. Visi jai šypsojo, ji lankydavosi dažnai, maždaug kas savaitė, 
visada viena. Šį kartą ji turėjo su savimi berniuką kokių ketverių 
ar penkerių metų. 

— Tai ji, matyt, ištekėjusi? — sakė Favjė, kai Jutenas grįžo 
nuo kasos, nunešęs taloną už trisdešimt metrų „Kunigaikštienės“ 
atlaso. 

— (Gal ir taip, — atsakė Jutenas,— nors vaiko turėjimas nieko 
neįrodo. Vaikas gali būti jos draugės... Tiek yra tikra, kad ji išsi- 
verkusi. Tokia liūdna, ir akys paraudusios! 

Stojo tyla. Abudu pardavėjai žiūrėjo išsiblaškę kažkur toli. 
Paskui Favjė dar pasakė iš lėto: 

— Jei ji ištekėjusi, tai gal vyras išlupo. 

— Gali būti, — atsakė Jutenas,— o jei ne, tai gal meilužis 
pametė. 

Ir užbaigė, dar kiek pridėjęs: 

— O man — tuščia jos! 

Tuo metu per šilkų skyrių ėjo Deniza, dairydamasi aplinkui, 
ar nepamatys kame nors Robino. Neradusi jo, užėjo į baltinių 
skyrių, paskui vėl grįžo. Abudu šilkų pardavėjai suprato jos 
gudrybę. 

— Vėl čia toji vėpla,— sumurmėjo Jutenas. 

— Ji ieško Robino,— tarė Favjė.— Aš nežinau, ką ten juodu 

abudu rezga. Tik, žinoma, nieko įdomaus, Robino per kvailas to- 
kiems dalykams... Sako, kad jis jai parūpinęs darbo, kaklaraiščių 
mazgus siūti. Che! Irgi verslas! 

Jutenas galvojo, kaip ją čia pikčiau paerzinti. Kai Deniza 
ėjo pro šalį, jis ją užkalbino: 

— Ar ne manęs ieškote? 

Ji labai nuraudo. Nuo ano vakaro Žuenvilyje ji nedrįso pa- 
žvelgti į savo širdį, kur grūmėsi visokie jausmai. Jis dar tebe- 
stovėjo jai akyse vis su ta raudonplauke merga, ir jei ji dar 
sudrebėdavo prieš jį, tai turbūt dėl to, kad jai buvo nesmagu. 
Ar ji buvo jį įsimylėjusi? Ar tebemyli jį? — šių dalykų ji neno- 
rėjo liesti, jie buvo jai nemalonūs. 

— Ne, pone, — atsakė ji sumišusi. 

Tada Jutenas sumanė pasismaginti iš jos sumišimo. 

— Jei jūs užsimanėte Robino... Favjė, duokit panelei Robino. 

Ji pažiūrėjo į Juteną įdėmiai, liūdnu, ramiu žvilgsniu, tuo 
pačiu, kuriuo sutikdavo savo skyriaus merginų užuominas. Ach, 
jis yra piktas, jis ją užgaulioja, kaip ir anos! Ir jos viduje tarsi 
kažkas nutrūko, paskutinės gijos nebeliko. Jos veide pasirodė 
tiek gėlos, jog Favjė, kad ir nelabai jautrus iš prigimties, atėjo jai 
į pagalbą. 

— Ponas Robino dirba prie asortimento papildymo,— tarė 
jis. — Jis turbūt ateis pusryčiauti... Jūs jį rasit čia popiet, jei jums 
reikia su juo pasikalbėti. 

Deniza padėkojo, grįžo į savo skyrių, o ponia Oreli jau jos 
laukė įpykusi. Kaip! Ji išbuvo net pusę valandos! Tai kur ji vaikš- 
čiojusi? Tik jau ne į dirbtuvę turbūt? Mergaitė nuleido galvą mąs- 
tydama, su kokiu nuožmumu ją persekioja nelaimės. Jei Robino 
nepasirodys, tai bus baigta. Ir ji pasiryžo, nors kažkas atsitiktų, 
lipti apačion dar kartą. 

Šilkų skyriuje Robino grįžimas padarė tikrą sumaištį. To 
skyriaus pardavėjai tikėjosi, kad jis nebegrįš, kad bus jam atsi- 
pykę visokie nemalonumai, kurių jie jam pridarydavo; vienu tar- 
pu jis, iš tikro, vos nenusipirko Vensaro krautuvės, ypač kad tasai 
labai primygtinai jam stengėsi įpiršti. Juteno pasalų darbas, mina, 
kurią jis jau daug mėnesių taisė po vedėjo pavaduotojo kojomis, 
turėjo galų gale sprogti. Robino atostogų metu Jutenas, kaip 
vyresnysis pardavėjas jį pavaduodamas, stengėsi jam pakenkti 
vyresnybės akyse, kiek tiktai galėjo, ir brukosi pats į jo vietą 
su ypatingu uolumu: rankiojo ir visaip kėlė į aikštę kad ir ma- 
žiausius Robino darbo nesklandumus, piršo visokių pagerinimų 
projektus, išradinėjo naujus šilkų raštus. Tikrai pasakius, kaip ir 
visi skyriaus darbuotojai, pradedant naujoku, svajojančiu tapti 
pardavėju, ir baigiant vedėju, svajojančiu apie firmos dalininko 

padėtį, — visi jie buvo apsėsti vienui vieno nesikeičiančio geis- 
mo: išgrūsti aukštesnes pareigas užimantį draugą ir pačiam pa- 
sikelti į jo vietą, o jei tas nesiduoda išgrūdamas, tada suėsti jį; 
šita apetitų kova, šitas kits kito ėdimas ir buvo gero mašinos 
funkcionavimo sąlyga, tas veiksnys, kuris pasiutusiu smarkumu 
varė prekybą ir žibino sėkmės aureolę, stebinančią Paryžių. 
Už Juteno stovėjo Favjė, už Favjė — kiti, ištisa rikiuotė. Girdėjo- 
si, kaip Žiaunos garsiai kaukši. Robino buvo pasmerktas, kiek- 
vienas jau vaizdavosi narstąs jo kaulus. Užtat kai jis sugrįžo, 
niurzgėjimas kilo visuotinai. Toliau šitaip negalėjo būti, parda- 
vėjų laikysena skyriaus vedėjui pasirodė tokia grėsminga, jog 
jis išsiuntė Robino dirbti kitur, kol direkcija apsispręs, kaip 
pasielgti. 

— Mes verčiau išeisim visi, jei jis bus paliktas, — pareiškė 
Jutenas. 

Tokia padėtis atsibodo Butmonui, jo linksmas būdas negalėjo 
apsikęsti šitais vidaus vaidais. Jis tiesiog sirgo nuo to, kad nebėra 
aplinkui kitokių veidų, kaip tik susiraukę. Tačiau jis norėjo būti 
teisingas. 

— Meldžiamieji, ko jūs prie jo kabinatės, jis gi nieko jums 
nepadarė. 

Protestai trūkte pratrūko: 

— Kaip nieko nepadarė?.. Nepakenčiamas sutvėrimas, am- 
žinai nervingas, ir jis įmanytų visus po kojų suminti, toks jis 
didžiuoklis! 

Skyrius nertėjo. Robino buvo nervingas kaip moteris, bet 
stataus būdo ir greit įsižeidžiantis. Apie jį pasakojo daugybę 
anekdotų — kaip vieną jauną vaikiną jisai susargdinęs, kaip jis 
pirkėjas tramdąs savo kandžiomis pastabomis. 

— Žodžiu, ponai, — tarė Butmonas,— aš nieko pats negaliu 
padaryti... Direkcijai pasakiau, dabar eisiu pakalbėti dar kartą. 

Paskambino eiti valgyti antrajai pamainai, varpo gausmas 
kilo iš požemio, jis girdėjosi tolimas, duslus negyvenamame 
parduotuvės ore. Jutenas ir Favjė nusileido žemyn. Iš visų skyrių 
pardavėjai rinkosi, čia po vieną, čia pasklidais būreliais, apačioje 
grūdosi prie durų, kol suėjo į siaurą drėgną virtuvės koridorių, 
kur amžinai žibėjo dujų lempelės. Visi tie žmonės skubinosi, nie- 
kas nesijuokė, niekas nešnekėjo, tik vis smarkiau girdėjosi indų 
tarškesys ir aštriai kvepėjo valgiai. Gale koridoriaus buvo lan- 
gelis, čia kiekvienas priėjęs stojo. Prie langelio virėjas, pasistatęs 
iš šalių šūsnis lėkščių, apsiginklavęs šakutėmis ir samčiais, dalijo 
porcijas, imdamas jas iš varinių puodų. Kai jis pasikreipdavo 
į šalį, už jo pilvo, aptempto balta prikyšte, matėsi liepsnojanti 
viryklė. 


— Na va,— bambėjo Jutenas, peržiūrėjęs Meniu, surašytą 
juodoje lentoje viršum langelio.— Jautiena su aštriu padažu 
arba raja... Niekad kepsnio negausi šitame barake! Žiūrėt nebe- 
sinori į tą jų virtą jautieną nei į tą žuvį! 

Beje, žuvis buvo visuotinai niekinama, nes tas puodas netuš- 
tėjo. Favjė betgi pasiėmė rajos. Už jo Jutenas pasilenkęs rik- 
telėjo: 

— Jautienos su padažu! 

Virėjas įgudusiu mostu pasmeigė mėsos gabalą, paskui api- 
pylė jį padažo samčiu; Jutenui dunkstelėjo pro langelį karštas 
oras, net kvapą užėmė; kol jis nusinešė savo porciją, užpakal 
jo tik beldė ir beldė: „Jautiena su padažu... jautiena su pada- 
žu...“ — kaip kokią litaniją, o virėjas tik smeigė mėsos gabalus, 
tik pylė ant jų padažą, tik sukosi be paliovos, greitai ir ritmingai, 
kaip gerai nustatytas laikrodis. 

— Tai kad ji visiškai šalta, toji jūsų raja, — pareiškė Favjė. 
Jo ranka nėmaž nejuto šilumos. 

Dabar visi ėjo vorele, ištiesę dešines rankas, lėkštėmis nešini, 
saugodamiesi susidurti. Dešimt žingsnių toliau buvo bufetas, 
antras langelis su palange, apkalta cinkuota skarda, ant kurios 
stovėjo pristatyta vyno porcijų neužkimštuose buteliukuose, dar 
rasotuose nuo plovimo. Kiekvienas laisvąja ranka ėmė praeida- 
mas po buteliuką, paskui, dar labiau saugodamasis, ieškojosi 
vietos prie stalo, su rimtu veidu, laikydamas pusiausvyrą. 

Jutenas dundėjo dusliai: 

— Taigi, vaikščiok čia dabar su tais indais! 

Juteno ir Favjė stalas stovėjo paskutiniame valgomajame, 
pačiame koridoriaus gale. Visi tie valgomieji kambariai buvo 
vienodi, perdirbti iš paprasčiausių rūsių, keturi metrai iš penkių, 
ištinkuoti ir pritaikyti naujoms funkcijoms, tiktai drėgmė ėdė 
dažus, ir naujos sienos jau margavo žaliomis dėmėmis; pro siau- 
ručius rūsio langus į gatvę, sulig šaligatviu, ėjo palša šviesa, 
tolydžio mirganti neaiškiais praeivių šešėliais. Tiek liepos, tiek 
gruodžio mėnesiais čia buvo vienodai tvanku nuo karšto šuto, 
pilno šleikščių kvapų, plaukiančių iš virtuvės. 

Į kambarį Jutenas įėjo pirmasis. Ant stalo, vienu galu pri- 
taišyto prie sienos ir užtiesto cerata, buvo tik stiklinės, šakutės 
ir peiliai, padėti valgyti skirtose vietose. Ant abiejų stalo galų 
stovėjo po šūsnį atsarginių lėkščių, o per vidurį — didelis pailgas 
kepalas duonos, į jį įsmeigtas peilis. Jutenas pastatė ant stalo 
butelį, pasidėjo lėkštę, tada pasiėmė servetėlę iš spintos — vie- 
nintelio šių sienų papuošalo — ir atsidusęs sėdo valgyti. 

— Na ir išalkau gi aš! — murmėjo jis. 

— Visada taip,— sakė Favjė, pasidėjęs lėkštę kairėje nuo 
jo.— Kai valgyt nori taip, kad nors stipk,— nieko nėra. 

Stalą apsėdo beregint. Jis buvo padėtas dvidešimt dviem val- 
gytojams. Iš pradžių vien tegirdėjai, kaip pulkas smarkių vyrų 
pašėlusiai bado šakutėmis, kaip jie kemša savo skilvius, išdy- 
kintus kasdieninio trylikos valandų triūso. Pirrziau „Moterų lai- 
mės“ pardavėjai, turėdami pavalgymui valandą laiko, galėjo nu- 
eiti išgerti kavos į miestą; užtat jie skubėdavo papusryčiauti per 
dvidešimt minučių, kad gautų ilgiau pabūti mieste. Tačiau jie 
tuo būdu per daug įsipramogaudavo, grįždavo išsiblaškę, ir pre- 
kyba jiems būdavo nebe galvoj; tada direkcija nutarė jų į miestą 
nebeleisti, o jeigu jie taip nori kavos, tai tegu moka tris sū viršaus 
ir gaus puoduką čia pat išgerti. Užtat pardavėjai dabar valgo iš 
lėto ir nesirūpina grįžti į skyrių anksčiau, negu po valandos. Daug 
kas, rydami stambius kąsnius, skaito laikraštį, sulankstytą ir 
atremtą į butelį. Kiti, pirmąjį alkį apmalšinę, triukšmingai kal- 
basi, tąsydami vis tas pačias ir tas pačias temas — apie prastą 
valgį, apie uždarbį, apie praeito sekmadienio įvykius ir būsimo 
sekmadienio planus. 

— Sakykit, kaip ten jūsų Robino? — paklausė vienas parda- 
vėjas Juteno. 

Šilkininkų kova su savo skyriaus vedėjo pavaduotoju domino 
visus. Tuo klausimu Sen Rok kavinėje ginčydavosi kasdien ligi 
vidurnakčio. Jutenas, su įniršiu puolęs ant savo jautienos, tiek 
teatsakė: 

— Na ką — jis grįžo, tas Robino. 

Paskui, ūmai supykęs: 

— Velniaižin! Gal čia man asilienos pakišo, ar ką!.. Galų 
gale tai bjauru, aš pasakysiu! 

— Nedejuokit! — tarė Favjė.— Aš va buvau kvailas ir paė- 
miau rajos... 0 ji susmirdusi. 

Visi kalbėjo vienukart, piktinosi, sąmojus laidė. Prie stalo 
kampučio, palei sieną, tyliai sau valgė Delošas. Jo pikta dalia 
apdovanojo jį nepaprastai geru apetitu, kurio jis niekad neįsteng- 
davo numalšinti, o papildomo davinio užsisakyti negalėjo, nes 
neišteko pinigų, tad jis atsiriekdavo duonos storiausias riekes 
ir valgydavo viską, net neskaniausius patiekalus, su labai paten- 
kintu veidu, kaip kokius gardėsius. Užtat iš jo visi šaipėsi, rė- 
kavo: 

— Favjė, perleisk savo rają Delošui... Jis mėgsta tokius 
daiktus. 


— Ojjūs savo jautieną, Jutenai: Delošui jos reikia desertui. 
Vargšas vaikinas net neatsakinėjo, tiktai gūžčiojo pečiais, 

Negi jo kaltė, kad jis stimpa badu. O tie kiti, nors niekina valgius, 
bent sočiai pripunta. 

Bet šit kažkas negarsiai sušvilpė, ir visi nutilo. Tai buvo sig- 
nalas, kad Murė ir Burdonklis yra koridoriuje. Jau kuris laikas 
tarnautojai tiek skundėsi, jog direkcija ryžosi nusileisti į apačią 
ir pati persitikrinti, kaip jie ten valgydinami. Iš trisdeši mt sū, 
kuriuos direkcija duodavo valgyklos vedėjui už vieno žmogaus 
maitinimą per dieną, jis turėjo ištekti apmokėti viską — produk- 
tus, anglį, dujas, personalą, o kai pasirodydavo, kad ne viskas la- 
bai gerai išeina, tai toji direkcija naiviai stebėdavosi. Iš pat 
ryto visi skyriai išrinko delegatus, Minjo ir Ljenaras turėjo kal- 
bėti visų vardu. Užtat dabar, kai staiga pasidarė tylu, visi ištempę 
ausis klausėsi, kas dedasi gretimoje salėje, kur įėjo Murė ir Bur- 
donklis. Jis pareiškė, kad jautiena esanti puiki; tada Minjo į tą 
ramų teiginį atsakė, dusdamas iš piktumo: „Pakramtykit ją, tai 
pamatysit! ; o Ljenaras, peikdamas rają, kalbėjo ramiai: „Bet 
ji smirdi, pone!“ Tada Murė ėmė pilti kuo nuoširdžiausius žo- 
džius: jis padarysiąs viską, kad tik būtų gera jo tarnautojams, 
jis gi esąs jų tėvas, jis verčiau pats sausą duoną valgysiąs, kad 
tik nebetektų girdėti, jog jie blogai valgydinami. 

— Aš jums prižadu ištirti tą dalyką, — baigdamas pareiškė 
jis, pakėlęs balsą, kad būtų girdėti nuo vieno koridoriaus galo 
ligi kito. 

Direkcijos apklausa buvo baigta, šakučių stuksenimas pasi- 
girdo vėl. Jutenas murmėjo: 

— Taigi, taigi, susikursi, bus ne niekis!.. Ė, gražių žodžių 
tai jis nešykšti. Pažadų nori — prašau! Tik jei valgyt nori — val- 
gyk seną puspadį, o paskui išmes tave pro duris kaip šunį! 

Tas pats pardavėjas, kur jau pirma klausė, dar pakartojo: 

— Tai, sakot, jūsų Robino... 

Tačiau indų tarškesys nuslopino jo balsą. Tarnautojai lėkštes 
keitėsi patys, šūsnys kairėje ir dešinėje mažėjo. Ir kai virėjo 
padėjėjas ėmė nešti didelius skardinius dubenis, Jutenas užriko: 

—' Ryžiai su džiuvėsiais — na jau gana! 

— Gerai, pravers, bus vietoj klijų už du sū,— tarė Favjė 
pildamasis. 

Vieni tuos ryžius Mėgo, kiti sakė, kad jie esą per daug panašūs 
į kitą langams klijuoti. Tie, kurie laikraščius skaitė, nekalbėjo 
nieko, įsiskaitę, nežinojo net ką valgą. Visi šluostėsi kaktas, 
ankštas rūsys prisirinko pilnas rausvų garų, o praeivių šešėliai 
vis taip pat lėkė ir lėkė juodais ruožais per apdėtus stalus 

Duonos paduokit Delošui, — riktelėjo vienas juokininkas, 

Kiekvienas riekėsi, kiek jam reikėjo, po to smeigė peilį į 

plutą lig pat kriaunų ir siuntė toliau, duona keliavo visą laiką 
aplinkui. 

— Kas nori mano ryžių mainais už desertą? — klausė Jutenas. 

Sudaręes sandėrį su vienu nupiepusiu jaunu vaikinuku, jis 
bandė taip pat parduoti ir vyną, tik vyno neatsirado mėgėjų — vi- 
si sakė, kad esąs pernelyg bjaurus. 

— Aš gi jums sakiau, kad Robino grįžo, — tęsė jis tarp juokų 
ir kryžminių pokalbių.— Bet jo byla yra labai rimta... Įsivaiz- 
duojat, jis tvirkina pardavėjas! Taip, jis joms parūpina uždar- 
bio — siūti kaklaraiščių mazgus! 

— Cit! — sušnypštė Favjė.— Antai jį teisia. 

Jis mirktelėjo ir nurodė į Butmoną, einantį koridoriumi tarp 
Murė ir Burdonklio; visi trys jie kažką labai susirūpinę gyvai 
svarstė pusbalsiu. Skyrių vedėjų ir jų pavaduotojų valgomasis 
buvo kaip tik priešais. Butmonas, pamatęs praeinant Murė, pasi- 
kėlė nuo stalo ir pasakė jam apie nemalonumus, turimus skyriuje, 
pasakė, kokia kebli susidarė padėtis. Šie du klausė ir vis dar nesi- 
ryžo aukoti Robino, pirmarūšio pardavėjo, dirbančio jau nuo 
ponios Eduen laikų. Tačiau kai priėjo prie istorijos su kakla- 
raiščiais, Burdonklis staiga įširdo. Ar tas bernas padūko — kaip 
jis gali tarpininkauti pardavėjoms su pašaliniais uždarbiais? 
Firma apmoka tų panelių laiką pakankamai brangiai, jeigu jos 
ima „dirbti savo sąskaita naktimis, tai jos dieną blogiau dirbs 
parduotuvėje, aiškus dalykas; tad jos apvagia firmą, jos rizikuoja 
savo sveikata, kuri joms nebepriklauso. Naktis yra skirta mie- 
goti, visos turi miegoti, o jeigu ne, jas reikia šalinti! 

— Darosi karšta, — pastebėjo Jutenas. 

Kiekvieną kartą, kai tie trys vyrai, pamažu vaikštinėdami, 
ėjo pro šalį, visi pardavėjai stvarstyte stvarstė juos akimis, 
aiškinosi mažiausią jų mostą. Jie pamiršo ir ryžius su džiuvėsiais, 
kur vienas kasininkas ką tik rado kelnių sagą. 

— Aš nugirdau minint kaklaraiščius, sakė Favjė. O jūs 
matėt, kaip staiga pabalo Burdonklio nosis. 

Tuo tarpu šeimininkas pritarė kompaniono pasipiktinimui 
Jei jau pardavėja turi uždarbiauti naktimis, tai toks reiškinys 
įžeidžia pačią „Moterų laimės“ organizaciją. Kas g: yra ta žioplė, 
kuri nesugeba užsipelnyti pinigų iš pardavimo? Kai Butmonas 
pasakė, kad tai Deniza, jis betgi suminkštėjo, jis rado jai patei 
sinimų. A, tai toji mažytė, ji dar nėra kaip reikiant įgudusi, be to, 
ji, sako, turi išlaikytinių. Burdonklis jo kalbą nutraukė 1r pareiš- 
kė, kad ją reikia tučtuojau pašalinti, iš tokios bjaurios mergos 
niekad neišeisią nieko doro, jis jau seniai sakęs; atrodė, kad jis 
ant jos giežia kažkokį pyktį. Tada Murė, kiek sutrikęs, apsimetė 
juokiąsis. Dieve mano, kaip rūsčiai! Argi jau nebegalima dova 

noti tą kartą? Galima pašaukti nusikaltėlę, išbarti. Iš esmės tai 
Robino viskuo kaltas, jis, senas darbuotojas, žinantis firmos pa- 
pročius, turėjo įspėti ją, kad taip nedarytų. 


— Še tau! Žiūrėk, šeimininkas nusijuokė! — sakė Favjė 
nustebęs, kai vėl trejukė praėjo pro duris. 
— A, kad juos velniai! — nusikeikė Jutenas.— Jeigu jie vėl 


užjodys Mums ant sprando tą savo Robino, tai mes jiems padary- 
sim linksmą pramogėlę! 

Burdonklis pažiūrėjo tiesiai į veidą šeimininkui. Po to jis 
numojo niekinamai tarsi sakydamas, kad jis dabar jau supratęs, 
kaip čia yra, ir kad tai esą kvaila. Butmonas vėl ėmė skųstis: 
pardavėjai grasiną išeiti, o tarp jų esą ir pačių gerųjų. Bet visų 
labiausiai šiuos ponus užjudino gandas, kad Robino esąs itin 
gerai susiuostęs su Gožanu: šis kurstąs jį steigti savo parduotuvę 
čia pat netoliese, siūląs jam plačiausią kreditą, otikslas — išlaužti 
šukę „Moterų laimci“ Dabar stojo tyla. Ak šitaip! Tas Robino 
galvoja stoti į karą su firma! Murė pasidarė rimtas; vis dėlto 
jis apsimetė neteikiąs šiai istorijai didesnės reikšmės ir išsisuko 
nedavęs tiesaus atsakymo. Būsią matyti paskiau, jie dar pakalbė- 
sią apie tai. Ir staiga jis ėmė juokauti su Butmonu, kurio tėvas, 
atvažiavęs užvakar iš Monpeljė, kur tebeturi krautuvėlę, vos 
neužduso iš nuostabos ir pasipiktinimo, kai pateko į tą milžinišką 
halę, kur karaliauja jo sūnus. Jie dar pasijuokė iš to senuko, kaip 
jis, atgavęs pietiečiams būdingą pasitikėjimą savimi, ėmęs peikti 
jų firmą ir tvirtinti, kad tokie prekybininkai vis tiek subankru- 
tuosią vienąkart ir išeisią ubagais. 

— Va ir Robino, — pasakė negarsiai skyriaus vedėjas. — Aš 
tyčia buvau išsiuntęs jį prie asortimento papildymo, norėdamas 
išvengti konflikto, dėl kurio paskui tektų gailestauti... Atleiskit, 
kad aš taip atkakliai spyriuosi, bet padėtis yra tokia aštri, jog 
reikia ką nors daryti. 

Iš tikro, į valgyklą įėjo Robino, pasisveikino su jais ir nuėjo 
prie savo stalo. 

Murė tiek tepasakė: 

— Gerai, pažiūrėsim. 

Jie išėjo. Jutenas ir Favjė vis dar laukė jų praeinant. Kai 
nebepasirodė, pasijuto lengviau. Nejau direkcija dabar ateidinės 
per kiekvieną valgymą kąsnelių skaityti? Tai jau bus linksma, 
kad nebegalėsi nė valgydamas laisvai pabūti! O iš tikro jie niur- 
zgėjo dėl to, kad matė, kaip atėjo Robino, matė, jog šeimininko 
nuotaika gera, ir baiminosi, kad jų pradėtoji kova nepasibaigtų 
niekais. Jie ėmė kalbėtis tyliau, ėmė ieškoti naujų kliaučių. 

— Bet aš nusibaigsiu iš bado, — varė toliau Jutenas.— Nuo 
stalo pasikeldamas jautiesi dar alkanesnis, nei sėsdamas valgyti! 


141 


O tuo tarpu jis jau buvo surijęs dvi porcijas uogienės, savąją 
ir tą, kur už ryžius gavo. Staiga jis suriko: 

— A! Kur mano neprapuola!.. Viktorai, dar vieną uogienės! 

Padavėjas baigė nešioti desertus. Po to jis atnešė kavos, ir tie, 
kurie jos norėjo, tuoj užsi mokėjo jam po tris sū. Keli pardavėjai 
išėjo į koridorių, vaikštinėjo ir dairėsi kokio užkampio, kur 
parūkyti. Kiti tebesėdėjo aptingę prie stalų su nešvariais indais. 
Jie ritinėjo duonos minkštimą ir pasakojosi vis tas pačias isto- 
rijas, jie jau nebejautė nei nemazgotų indų kvapo, nei šuto, nuo 
kurio jiems raudo ausys. Sienos šlapiavo apgaravusios, nuo pri- 
pelijusių lubų leidosi dusinantis tvaikas. Delošas, prisibubijęs 
duonos, sėdėjo atsikolęs į sieną ir tylomis virškino, žiūrėdamas 
pro siaurą langelį; jo kasdieninė pramoga buvo šitaip po pusry- 
čių pasėdėti ir pažiūrėti į praeivių kojas, greit mirgančias šali- 
gatvyje,— kojas, nurėžtas sulig kulkšniukais, grubius batus, 
elegantiškus pusbačius, dailias moteriškas kurpaites, tolydinį 
gyvų kojų srautą, be kūnų ir galvų. Lietingomis dienomis jos 
būdavo labai purvinos. 

— Kaip! Jau?! — sušuko Jutenas. 

Koridoriaus gale suskambo varpas, reikėjo užleisti vietą tre- 
čiajai valgytojų pamainai. Atėjo plovikai su šilto vandens kibi- 
rais ir didelėmis kempinėmis, jie turėjo nuplauti ceratines stal- 
tieses. Iš lėto tuštėjo salės, pardavėjai kėbrino į savo skyrius, 
vilkdami kojas laiptais. O virėjas vėl stovėjo prie langelio, tarp 
dubenių su raja, su jautiena ir su padažu, apsiginklavęs šakutėmis 
ir samčiais, vėl pasiruošęs krauti į lėkštes, judėti ritmingai, kaip 
gerai nustatytas laikrodis. 

Jutenas ir Favjė ėjo kiek atsilikę ir sutiko nulipančią pusry- 
čiauti Denizą. 

— Ponas Robino grįžo, panele, — tarė pirmasis mandagiai, 
bet pašiepiamai. 

— Jis pusryčiauja,— pridėjo antrasis.— Bet, jei jums labai 
skubu, galite užeiti. 

Deniza ėjo kaip ėjusi — nei atsakė nieko, nei galvos pasuko. 
Tik praeidama pro tą kambarį, kur pusryčiavo skyrių vedėjai ir 
jų pavaduotojai, ji nenukentė nedirstelėjusi į vidų. Tikrai, Ro- 
bino buvo čia. Ji ketino su juo pakalbėti, bet paskui, kai pavalgys; 
šiuo tarpu ji nuėjo toliau, prie savo stalo, kitame koridoriaus 
gale. 

Moterys valgydavo skyrium, dviejuose kambariuose, joms 
tyčia skirtuose. Deniza įėjo į pirmąjį. Tai buvo irgi rūsys, perdirb- 
tas į valgomąjį, tiktai kiek prabangiau apstatytas. Vidury stovėjo 
ovalinis stalas, ant jo padėta valgyti penkiolikai asmenų, kiek 
erdviau, negu anuose kambariuose, ir vynas paduotas grafinuose; 

ant vieno stalo galo dubuo žuvies, ant kito — jautiena su aštriu 
padažu. Moteris aptarnaudavo padavėjai su baltomis prikyštė- 
mis, tad joms netekdavo tos nemalonios procedūros — pačioms 
atsiiminėti porcijas pro langelį. Direkcija laikė, kad taip esą 
padoriau. 

— Tai jūs pasivaikščiojote? — klausė Polina, jau atsisėdusi 
prie stalo ir riekdamasi duonos. 

— Taip, — atsakė Deniza nuraudusi, — aš lydėjau pirkėją. 

Ji melavo. Klara kumštelėjo alkūne kitai pardavėjai, savo 
kaimynei. Kas čia tik ir dedasi šiandien su ta Pasišiaušėle? Ji 
kažkokia nesava. Ji gavo pagrečiui net kelis laiškus nuo savo ka- 
valieriaus, paskui lakstė kaip apdujusi po parduotuvę, prasimanė 
keliskart reikalų į dirbtuves, o nė sykio tenai neužėjo. Matyt, 
atsitiko istorija kokia nors. Ir Klara, valgydama rajos porciją 
be jokio bodėjimosi, visiškai abejingai, taip, kaip sodžiaus merga, 
pripratusi prie surūdijusių lašinių, kalbėjo apie vieną baisią 
dramą, plačiai aprašinėjamą laikraščiuose. 

— Skaitėte? Taigi tas vyras papjovė skustuvu savo meilužę! 

— Tai dabar! — atsiliepė jauna baltinių pardavėja, dailaus, 
švelnaus veidelio mergaitė.— Jis gi užtiko ją su kitu. Taip jai 
ir reikia! 

Bet Polina užriko priešingai: kaip tai, vadinasi, jeigu tu kokio 
ponaičio nebemyli, tad jis turi teisę tau gerklę perpjauti? Na jau, 
susimildamos! 

Ir, nutraukusi savo šneką, ji kreipėsi į padavėją: 

— Pjerai, aš, žinot, negaliu praryti tos jautienos... Prašom 
pasakyti, kad man šiaip ko duotų, papildomai, gal omleto iškep- 
tų... tik mMinkštesnio, jei galima! 

O kol atneš omletą, ji ėmėsi graužti šokoladinius saldainius 
su duona — jos kišenės visuomet būdavo prikimštos saldumynų. 

— Ak išties, su tokiu pasiutėliu turėti reikalų tai ne juo- 
kas, — pareiškė Klara.— O kokių pavydelninkų būna! Taigi čia 
kurią dieną vienas darbininkas savo pačią į šulinį įgrūdo! 

Ji'nenuleido akių nuo Denizos ir matydama, kokia anoji iš- 
blyškusi, tarėsi atspėjusi, kaip čia esama. Matyt, toji apsimetėlė 
šventuolėlė apgaudinėja su kitais savo kavalierių ir bijo, kad tas 
atlėkęs jai snukio neištalžytų. O tai bus juoko, jei tas atsigrūs 
kada į parduotuvę — matyt, jai to labiausiai ir baisu. Tačiau 
kalba nukrypo į kitus dalykus: viena pardavėja sakė būdą, kaip 
išimti dėmes iš aksomo. Dar jos šnekėjosi apie pjesę, vaidinamą 
„Gėtė teatre, kur mažytės, tokios mielos mergiūkštės šoka gra- 
žiau negu suaugusios. Polina buvo besusiraukianti, kad omletas 
per daug sukepintas, bet, pradėjusi valgyti, vėl pralinksmė- 
jo — jis buvo skanus. 

— Prašom man paduoti vyno, — kreipėsi ji į Denizą.— Jūs 
irgi užsisakytumėt omleto. 

— O, man pakaks ir jautienos, — atsakė Deniza,— ji vengė 
darytis išlaidų ir tenkinosi firmos duodamu valgiu, nors jis kar- 
tais ir labai neskanus būdavo. 

Kai padavėjas atnešė ryžių su džiuvėsiais, tos panelės suklego 
protestuoti. Praeitą savaitę, kai ryžių davė, jos paliko juos ne- 
suvalgytus, tai tikėjosi, kad gal ir nebeduos daugiau. Deniza 
buvo labai susirūpinusi dėl Žano merginėjimo, tą susirūpinimą 
dar didino tos istorijos, kur Klara papasakojo, ji išsiblaškiusi 
viena valgė ryžius, o visos kitos į ją žiūrėjo bjaurėdamosi. Pra- 
sidėjo lėbavimas pridėtiniais patiekalais — merginos ryte rijo 
uogienes. Beje, valgyt už savo pinigus jų tarpe buvo gero tono, 
šaunumo dalykas. 

— Žinot, vyrai pasiskundė, — ėmė šnekėti laibutė baltinių 
pardavėja, — ir direkcija žadėjo... 

Jos tą šnektą kitos nutraukė, iš jos ėmė juoktis, ir kalbos 
nukrypo į direkciją. Visos pasiėmė kavos, be Denizos, kuri sakėsi 
negalinti jos pakęsti. Gėrė neskubėdamos, baltininkės su vilno- 
nėmis suknelėmis atrodė paprastutės, kaip miestietės, o gata- 
vininkės, šilkais išpuoštos, pasibrukusios servetėles, kad neap- 
sitaškytų, panėšėjo į ponias, atėjusias į šeimyninę pavalgyti su 
kambarinėmis. Oras buvo tvankus ir bjaurus, mėgino atidaryti 
langus, bet gavo vėl tuoj uždaryti, nes fiakrai trenkė taip, jog 
rodėsi lyg per stalą važiuotų. 

— Cit! — sušnypštė Polina.— Senas mulkis! 

Tai buvo inspektorius Žuvas. Jis mėgdavo taip slankioti apie 
tas paneles, kai jos baigdavo valgyti. Beje, jam ir buvo pavesta jų 
valgyklą prižiūrėti. Jis ateidavo šypsančiomis akutėmis, apsuk- 
davo ratą aplink stalą, teiraudavosi, ar jos gerai papusryčiavu- 
sios. Jis lįsdavo joms į akis, įkyrėdavo, tad visos skubėdavo 
greičiau išnykti. Nors varpas dar neskambėjo, Klara išsinešdino 
pirmoji, o kitos pasekė ja. Beliko tik Deniza ir Polina. Šioji, at- 
sigėrusi kavos, baigė valgyti savo saldainius. 

— Žinot,— tarė ji keldamasi,— aš siųsiu padavėją paieškoti 
man apelsinų... Jūs einat? 

— Tuoj,— atsakė Deniza, krimsnodama plutelę, apsisprendu- 
si likti paskutinė, gal tada galėsianti prieiti prie Robino, grįždama 
į skyrių. 

Bet ji, kai tik liko viena su Žuvu, pasijuto nejaukiai, nepa- 
tenkinta savimi, ji galiausiai pakilo nuo stalo. Inspektorius, 
matydamas, kad ji nori išeiti, pastojo jai kelią. 

— Panele Bodiu... 

Jis stovėjo priešais ją ir šypsojo tėviškai. Su savo dideliais 

žilais ūsais, su savo plaukais, pakirptais šepetėliu, jis panėšėjo 
į labai padorų kariškį. Jis atstatė krūtinę, kur švietė raudona 
ordino juostelė. 

— O ką, ponas Žuvai? — paklausė ji ramiai. 

— Aš jus dar rytą pastebėjau kalbantis tenai, viršuj, už kili- 
mų. Jūs žinot, kad nuostatai šitą draudžia, ir jei aš praneščiau... 
Ji jus, Matyt, myli, toji jūsų draugė Polina? Ė 

Ėmė krutėti ūsai, įsiliepsnojo nosis, didelė, tuščia kaip triūba, 
lenkta, reiškianti Žvėriškus apetitus. 

— Tai kaip? Ko judvi taip mylitės? 

Deniza, nors nieko dar nesuprato, pasijuto nepatogiai. Jis 
prisikišo per daug arti, jis kalbėjo jai į veidą. 

— Teisybė, mudvi pasikalbame, ponas Žuvai,— sakė ji, — bet 
negi tai didelis blogis pakalbėti truputį... Jūs esate geras man, 
aš jums tikrai dėkinga. 

— Aš neturėčiau būti geras,— sakė jis.— Turėčiau būti 
tik teisingas ir daugiau nežinoti nieko... Bet kai mergytė tokia 
miela... 

Ir jis prisikišo dar labiau. Dabar jau jai pabaiso. Atėjo galvon 
Polinos žodžiai, prisiminė istorijos, vaikščiojančios darbuotojų 
tarpe, apie pardavėjas, dėdės Žuvo terorizuojamas, perkančias 
jo palankumą. Parduotuvėje, beje, jis tenkindavosi tik nedide- 
liais laisvumais — patekšnodavo švelniai savo išpurtusiais pirš- 
tais per skruostą toms, kurias nusižiūrėdavo, paimdavo už rankų 
ir ilgai laikydavo, tarytum užsimiršęs. Tad jam išeidavo tėviškai, 
ir lindinčiam savo kailyje žvėriui jis teduodavo valią tik tada, 
kai Mergaitės nueidavo pas jį sumuštinių valgyti į namus, Muano 
gatvėje. 

— Išleiskite mane,— nebalsiai paprašė mergaitė, traukda- 
masi atatupsta. 

— Žiūrėkit, — kalbėjo jis, — nereikia būti tokiai laukinukei 
su bičiuliu, kuris jums visada pataiko, kad išeitų geriau... Būkit 
gerutė, ateikit šį vakarą pagerti arbatos, sumuštinių pavalgyti. 
Nuoširdžiai prašau. 

Dabar jau ji sujudo gintis: 

— Ne! Ne! 

Valgomajame nebuvo nieko ir niekas nesirodė, nė padavėjas 
nebevaikščiojo. Žuvas, klausydamas ausis pastatęs, ar kas ne- 
ateina, greit apsidairė tiktai aplinkui ir, labai susijaudinęs, metęs 
savo įprastinį santūrumą ir tėvišką familiarumą, puolė ją bučiuo- 
ti į kaklą. 

— Pikčiurnytė, kvailiukė... Turint šitokius plaukus, kaipgi 
galima būti tokiai neišmanėlei? Ateikit šį vakarą, prasimanysim 
juoko. 

Degantis jo veidas prisikišo visiškai arti, jau ji juto, kaip jis 
šniokštuoja — ji pakvaišo iš pasibaisėjimo ir pasipiktinimo. 
Staiga ji stūmė tą senį ir taip smarkiai, jog jis susverdėjo ir vos 
neužgriuvo ant stalo. Laimė, pasipainiojo kėdė, bet užtat, trinkte- 
lėjus į stalą, parvirto grafinas ir sutaškė vynu jo baltą kaklaraištį 
ir raudoną ordino juostą. Jis ir liko bekėpsąs ant kėdės, nė nesi- 
šluostė, netekęs žado iš pykčio. Kaip! Juk jis nieko tokio nerei- 
kalavo, jis nevartojo jėgos, jis tik pasidavė savo širdies balsui! 

— Panele, jūs pasigailėsit šito, atminkit mano žodį! 

Deniza išbėgo. Kaip tik ir varpas paskambino; susijaudinusi, 
dar drebanti, ji užmiršo Robino, ji pasileido laiptais tiesiai į savo 
skyrių. Paskui ji nebedrįso nulipti. Saulė po pietų kaitino namų 
fasadą iš Gajono aikštės taip, jog antrojo aukšto salonuose galė- 
jai uždusti, nors ir užuolaidos buvo nuleistos. Atėjo viena kita 
pirkėja, bet nieko nepirko, tik pardavėjas pavargino. Visas sky- 
rius žiovavo, ponia Oreli vartė mieguistas akis. Pagaliau, apie 
trečią valandą, matydama, kad vedėja užsnūdo, Deniza išsėlino 
patyliukais ir vėl pasileido per visą parduotuvę, dėdamasi einanti 
su svarbiais reikalais. Norėdama apgauti smalsuolius, kurie ją 
galėjo sekti akimis, ji nėjo tiesiai į šilkų skyrių; pirma užsuko 
į nėrinius, tarsi turėdama kokį reikalą tenai, sutikusi Delošą, pa- 
siklausė kokio mažmožio; pagaliau pirmajame aukšte perėjo kar- 
tūnų skyrių ir buvo besukanti pro kaklaraiščius, tik šit krūptelė- 
jo nustebusi ir sustojo kaip įbesta. Priešais ją stovėjo Žanas. 

— Kaip, čia tu?! — sumurmėjo ji išblyškusi. 

Jis buvo su darbo palaidine, be kepurės, geltoni plaukai išsi- 
draikę, garbanos nukarusios ant mergiško kaklo. Atsistojęs prie 
prastų juodų kaklaraiščių skrynios, jis tartum mąstė gilias godas. 

— Ką tu čia veiki? — klausė ji toliau. 

— Po galais, taigi aš tavęs laukiau... Tu man draudi čia ateiti. 
Aš, kad ir atėjau, niekam nė žodžio nepasakiau. Tai tu gali būti 
rami. Dėkis manęs nepažįstanti, jeigu nori. 

Pardavėjai jau į juos žiūrėjo, stebėjosi. Žanas kalbėjo tyliau: 

— Žinai, ji užsimanė eiti su manim kartu. Taip, ji yra čia, ai- 
kštėje, prie fontano... Duok greit penkiolika frankų, o jei ne, tai 
mudu žuvę — tikrai, taip kaip saulė šviečia. 

Denizai pasidarė baisiai nepatogu. Aplinkui jau šaipėsi, klau- 
sėsi jų kalbos. Už kaklaraiščių skyriaus buvo laiptai į rūsį, ji greit 
įstūmė tenai savo brolį. Rūsyje jis tęsė savo pasaką, išradinėjo 
faktus, susirūpinęs, bijodamas, kad gali nepatikėti. 

— Pinigai reikalingi ne jai... Ne, ji per daug gerai išauklėta... 
Ir jos vyras — na kurgi! — jam tik šnipštas kokie nors penkiolika 
frankų! Jis nė už milijoną neperleistų savo žmonos. Jis turi klijų 
fabriką, ar aš tau nesakiau? Labai padorūs žmonės... Ne, pinigų 


146 


reikia duoti vienam niekšui, jos draugui, kuris mus matė; ir, su- 
pranti, jei aš jam neduosiu tų penkiolikos frankų šįvakar... 

— Tylėk tu,— subarė pakuždomis. — Tuojau... Eik tiktai! 

Jie nusileido į pristatymų skyrių. Didelis, erdvus rūsys pre- 
kybos sumažėjimo metu buvo apsnūdęs, pro siaurus langelius tik 
sruvo balkšva šviesa. Čia buvo šalta, iš skliautų leidosi tyluma. 
Vis dėlto vienoje užunarvėje tarnautojas raišiojo pakučius, skir- 
tus pristatyti į Madlen kvartalą; ant didelio skirstomojo stalo sė- 
dėjo skyriaus vedėjas Kampjonas ir tabalavo kojom, išvertęs 
akis. 

Žanas varė toliau: 

— Vyras turi didelį peilį... 

— Eik tiktai! — kartojo Deniza, stumdama jį. 

Jie ėjo siauru koridoriumi, kur visą laiką degė dujų žiburiai. 
Dešinėje ir kairėje, tamsiuose narvuose, už medinių grotų gulėjo 
krūvos prekių atsargų. Galiausiai ji sustojo ties viena tokia medi- 
ne užtvara; bet čia buvo draudžiama vaikščioti, ir ji ėmė drebėti. 

— Jei tas niekšas pasakys, tai vyras, kuris turi tokį didelį pei- 
IE DEP 

— O iš kur aš tau ištrauksiu tuos penkiolika frankų? — sušu- 
ko baisiai nusiminusi Deniza. — Tu, vadinasi, niekaip negali pra- 
dėti elgtis kaip protingas? Galo nėra toms tavo kvailybėms! 

Jis mušėsi į krūtinę. Bepliaupdamas savo romaniškus prasi- 
manymus, jis nė pats nebesusigaudė, kaip yra iš tikrųjų. Jis tik 
dramatizavo pinigų poreikius, jis visada turėjo atsargoje kokį 
būtiną reikalą. 

— Prisiekiu šventų šventenybėmis — šį kartą tikrai taip bu- 
vo... Aš ją laikiau va taip, ji mane apkabino... 

Ji nutildė jį dar sykį, ji pyko, privaryta prie paskutiniosios. 

— Nenoriu apie tai žinoti. Pasilaikyk sau savo bjaurų elgesį. 
Tai per daug šlykštu, girdi?.. Ir tu mane kankini kiekvieną savai- 
tę, Man nors galvą į sieną daužk, kai reikia davinėti tau tuos pen- 
kiafrankius... Taip, aš kamuojuosi per naktis prie darbų... Jau ne- 
skaitant, kad tu nutrauki duoną nuo burnos savo broliui. 

Žanas išsižiojo, perbalo. Kaip? Tai šlykštu? Jis nesupranta, jis 
nuo pat mažumės pripratęs seserį laikyti draugu, jam atrodo visai 
natūralu iškrauti jai, kas slegia širdį. Bet skaudžiausia jam buvo 
sužinoti, kad ji naktis nemiega dėl uždarbio. Kai jis suvokė, kad 
žudo seserį ir kad apėda brolį, jame susijaukė viskas, jis susijau- 
dino taip, kad ėmė verkti. 


— Tavo teisybė, aš esu nenaudėlis! — sušuko jis. — Bet tai 
nėra šlykštu, ne! — atvirkščiai; ir užtat vis kartojasi... Šitoji, ma- 
tai, turi jau dvidešimt metų. Ji vis manė, kad juokai, užtat kad 

man tik septyniolika... Dievc mano, kaip man pikta ant savęs! 
Įmanyčiau antausius sau atskaldyti! 

Jis paėmė jos ra=kas, bučiavo jas, laistė ašaromis. 

— Duok man penkiolika frankų, tai bus paskutinis kartas, pri- 
siekiu tau... O kadnc — neduok! Neduok man nieko, tegul aš mir- 
siu verčiau. Jei jos vyras mane papjaus, tai tau bus tik lengviau. 

Ji irgi verkė, ir jame pabudo sąžinė. 

— Aštik taip sakau, aš gi nieko nežinau. Gal jis ir nepjaus nie- 
ko... Mes susitvarkysim, aš tau prižadu, sesute. Ir sudie, ir aš 
išeinu. 

Tačiau juos suneramino triukšmas koridoriaus gale, girdėjosi, 
kad ateina kažkas. Ji nusivedė Žaną į vieną tamsų užkampį, prie 
prekių atsargų podėlio. Kurį laiką juodu negirdėjo nieko daugiau, 
tik dujų žibinto šnypštimą šalia savęs. Paskui žingsniai pasigirdo 
arčiau; ji iškišo galvą ir pamatė inspektorių Žuvą, marširuojantį 
koridoriumi, nepermaldaujamą, nepalenkiamą. Ar jis čia užėjo 
atsitiktinai? Ar jam kas pasakė, koks kitas sargas ar prižiūrėto- 
jas? Jai pasidarė taip baisu, jog visai be galvos paliko; ji išstūmė 
Žaną iš patamsio, kur juodu buvo užsiglaudę, ji varė jį pirma sa- 
vęs ir vapėjo: 

— Išeik! Išeik! 

Abu dūmė kuo greičiau, o užpakal savęs girdėjo šniokštuo- 
jant dėdę Žuvą, kuris irgi pasileido tekinas jų vytis. Jie vėl per- 
bėgo pristatymo skyrių, pasiekė laiptus, kuriais įeinama iš Mišo- 
djerės gatvės. 

— Išeik! — kartojo Deniza — Išeik!. Jeigu galėsiu, aš tau 
atsiųsiu tuos penkiolika frankų, ar taip, ar taip. 

Žanas apkvaišęs iškurnėjo. Inspektorius pribėgo be dvasios, 
jis tespėjo pamatyti baltos bliūzės kraščiuką ir geltonų plaukų 
garbanas, kaip jas vėjas šiūptelėjo gatvėje. Jis pašniokštavo kiek, 
kol atsipeikėjo ir atgavo orumą. Jis turėjo pasirišęs baltą kakla- 
raištį, naujut naują, paimtą baltinių skyriuje, o jo kaspinas, labai 
platus, žvilgėjo kaip sniegas. 

— Ėhė! Kaip šlykštu, panele, — kalbėjo jis drebančiomis lūpo- 
mis. — Taip, šlykštu, labai šlykštu... Ir jūs turbūt tikitės, kad aš 
toleruosiu tokias šlykštynes rūsyje... 

Jis persekiojo ją šiuo žodžiu, o ji lipo laiptais aukštyn, į par- 
duotuvę, neatgaudama kvapo, nerasdama nė vieno žodžio kuo 
apsiginti. Dabar ji gailėjosi, kam jai reikėjo bėgti! Ko ji negalėjo 
pasiaiškinti, parodyti brolį? Žmonės vėl vaizduosis nei šį, nei tą; 
tegu ji ir prisiektų, vis tiek niekas netikės. Ji dar vieną sykį už- 
miršo Robino ir grįžo tiesiai į skyrių. 

Žuvas, nieko nelaukęs, nusidavė į direkciją pranešti. Tačiau 
sargas jam pasakė, kas pas direktorių esąs Burdonklis ir Robino: 

visi trys kalbąsi jau ketvirtis valandos. Durys betgi stovėjo pra- 
viros; girdėjosi, kaip Murė linksmai klausė tarnautoją, ar gerai 
praleidęs atostogas; nė žodžio nebuvo apie atleidimą — atvirkš- 
čiai, šneka ėjo apie kai kurias priemones, kurių būsią imamasi 
šilkų skyriuje. 

— Ar jūs ko norėjote, ponas Žuvai? Užeikite! — sušuko 
Murė. 

Tačiau Žuvas instinktu nutuokė, kad geriau neiti. Tuo tarpu 
išėjo Burdonklis, ir Žuvas sumanė viską išdrožti jam. Juodu pa- 
mažėle ėjo per galerijas, pro skaras, greta kits kito, vienas pasi- 
lenkęs visai tyliai kalbėjo, kitas klausėsi, bet jo griežtas veidas 
nė vienu bruožu neišdavė, ką jis jaučia. 

— (Gerai,— galiausiai tarė pastarasis. 

Juodu priartėjo prie gatavų drabužių skyriaus, 1r Burdonklis 
įėjo ten. O ponia Oreli kaip tik tuo metu kreitėjo ant Denizos kur 
ji vėl pradingusi? Jau šį sykį tai ji gal nesisakysianti dirbtuvėje 
buvusi. Išties, tokie nuolatiniai lakstymai iš darbo nebūsią ilgiau 
pakenčiami. 

— Ponia Oreli! — pašaukė Burdonklis. 

Burdonklis ryžosi veikti smarkiai, jis nenorėjo tartis su Murė, 
kad šis ir vėl neparodytų silpnybės. Vedėja paėjo į priekį, ir vėl 
visa istorija buvo perpasakota patylomis. Visas skyrius nuščiu- 
vo — užuodė katastrofą. Pagaliau ponia Orcli iškilmingai atsi- 
gręžė: 

— Panele Bodiu... 

Ir Jos gipsinė imperatoriaus kaukė reiškė nepermaldaujamą 
tvirtybę. 

— Eikite į kasą! 

Baisingoji frazė buvo ištarta labai garsiai, nuskambėjo per 
visą skyrių, šį kartą tuščią, nes pirkėjų nebuvo. Deniza nustėro — 
stovėjo tiesi, išblyškus:, nekvėpuojanti Paskui atgavo žadą ir ta- 
rė trūkčiojančiu balsu. 

Mane! Mane! Už ką gi? Ką aš padariau? 

Burdonklis atsakė kietai, kad ji pati žinanti už ką, kad jai svei- 
kiau būtų neprašinėti paaiškinimų, ir jis užsiminė apie kaklaraiš- 
čius 1r pasakė, kad būtų gražu, jei visos šios panelės eitų į pasima- 
tymus su vyrais parduotuvės rūsyje. 

Bet juk tai mano brolis! suriko ji skausmingai, su įžeis- 
tos skaistuolės pasipiktinimu. 

Margerita ir Klara pasileido juokais, o ponia Frederik, šiaip 
tokia santūri, irgi nepatikimai lingavo galvą. Vis jai brolis! Tai 
juk kvaila, galų gale! Dabar Deniza perleido akimis visus: Bur 
donklį, kuris nekentė jos nuo pirmos dienos; Žuvą, pasilikusį liu- 
dyti prieš ją, iš kurio ji negalėjo belaukti jokio teisingumo; tas 

mergas, kurių ji niekaip negalėjo suminkštinti, per tuos devynis 
mėnesius būdama romiai šypsanti, viską pakelianti, kurios da- 
bar laimingos, kad ją veja lauk. Kam tad besistengti? Kam besi- 
siūlyti, jei tavęs niekas nemyli? Ir ji išėjo, netarusi daugiau nė žo- 
džio, ji net nebepasižiūrėjo paskutinįkart į tą saloną, kur taip 
ilgai kovojo. 

Tačiau, kada ji atsidūrė viena prie laiptų turėklų, kai jau rei- 
kėjo leistis į halę, jai baisiai suspaudė širdį. Niekas jos nemyli — 
bet ji staiga pagalvojo apie Murė, ir visa jos rezignacija akimirka 
išdulkėjo. Ne! Ji negali sutikti su tokiu atleidimu iš tarnybos. Gal 
tad ir jis patikės ta šlykščia pasaka, apie tą pasimatymą su vyriš- 
kiu rūsyje? Gėda ją nutvilkė, pagalvojus šitaip, klaiku pasidarė 
kaip niekad. Ji panorėjo tučtuojau eiti, surasti jį, išdėstyti jam 
visą teisybę — vien kad jis žinotų, nes jeigu jis žinos teisybę, tai 
tegu sau, tada galima ir išeiti. Ir kaip seniau ji bijodavo Murė, 
kaip visa drebėdavo, jį sutikusi, taip dabar staiga karštai užsima- 
nė jį pamatyti, tol neišeiti iš namų, kol nebus jam prisiekusi, kad 
ji nėra dar priklausiusi jokiam vyrui. 

Buvo jau penkta valanda, oras vėso po kiek, ir parduotuvė 
pradėjo atsigauti. Deniza žvaliai nudrožė į direkciją. Tačiau kai 
jau priėjo prie kabineto durų, jai pasidarė taip baisiai liūdna, ir 
ji susvyravo vėl. Liežuvis jai apsunko, visa būties sunkenybė 
prislėgė pečius. Ne, jis nepatikės, jis išjuoks ją, kaip ir visi kiti; 
ir ši baimė atėmė jai paskutines jėgas. Baigta, verčiau ji liks vie- 
na, žuvusi, mirusi. Taip ji, net Delošui ir Polinai nieko nepasakiu- 
si, nuėjo tiesiai į kasą. 

— Panele,— tarė kasininkas, — jūsų atidirbta dvidešimt dvi 
dienos, tai jums priklauso aštuoniolika frankų septyniasdešimt 
santimų, o prie jų reikia pridėti septynis frankus nuošimčių nuo 
pardavimo... Teisingai, ar ne? 

— Taip, pone... Dėkui. 

Ir Deniza jau ėjo sau, atsiėmusi pinigus, tik pagaliau sutiko 
Robino. Jis jau buvo girdėjęs, kad ji atleista, žadėjo jai surasti 
tą kaklaraiščių užsakytoją. Jis kalbėjo patylom, guodė ją, pikti- 
nosi: koks gyvenimas! amžinai priklausyti nuo užgaidų! lauk 
kiekvieną valandą, kol tave išmes už durų, ir negali net reikalau- 
ti algos už visą mėnesį! Deniza užlipo į viršų pasakyti poniai Ka- 
ben, kad pasistengs atsiimti daiktus šį vakarą. Numušė penkias, ir 
ji atsidūrė ant šaligatvio Gajono aikštėje apdujusi, tarp žmonių 
daugybės, tarp fiakrų. 

Tą patį vakarą Robino, parėjęs namo, gavo laišką iš direkci- 
jos: keturiomis eilutėmis jam buvo pranešama, kad dėl vidaus 
tvarkos priežasčių direkcija esanti priversta atsisakyti nuo jo 
paslaugų. Jis išdirbo šioje firmoje septynerius metus, dar šian- 

dien pat antrojoje dienos pusėje jis kalbėjosi gražiausiai su tais 
ponais; tai buvo jam kaip basliu į momenį. Jutenas ir Favjė giedo- 
jo pergalės himnus šilkų skyriuje taip pat, kaip Margerita ir Klara 
triumfavo gatavų drabužių skyriuje. Gerai, švariau bus! Šluota 
šluoja puikiai — vietos daugiau darosi!M Ir tiktai Delošas ir Poli- 
na, susitikę kada bendroje maišatyje, persitardavo nuliūdę kokį 
žodį kitą, gailėdami Denizos — tokios romios, tokios doros. 

— (O,— sakydavo vaikinas,— jeigu jai seksis kitoje vietoje, 
aš labai norėčiau, kad ji sugrįžtų čia ir kad užsistotų koja ant ger- 
klės visoms toms šiukšlėms! 

O Burdonkliui šį kartą gerai uždavė šarmo Murė. Jis, kai suži- 
nojo, kad Deniza atleista, labai susierzino. Šiaip jis mažai rūpin- 
davosi personalo samdymo ar atleidimo reikalais; šį kartą betgi 
jis tarėsi įžiūrėjęs savo valdžios pažeidimą, mėginimą aplenkti jo 
autoritetą. Gal tad jis nebesąs šeimininkas, jei jau kiti čia šeimi- 
ninkaują? Viskas turi vykti su jo žinia, absoliučiai viskas; ir jis 
sulaužysiąs kaip šiaudą kiekvieną, kas mėginsiąs priešintis. Pas- 
kiau Murė, nervindamasis ir negalėdamas to nuslėpti, pats pra- 
vedė kvotą apie tą įvykį ir supyko dar labiau. Ji nemelavo, varg- 
šė mergaitė: ten tikrai buvo jos brolis, Kampjonas jį pažino. Jei 
taip, tai kam reikėjo ją atleisti? Jis kalbėjo net apie priėmimą 
atgal. 

"Tuo tarpu Burdonklis, gerai mokąs naudoti pasyvaus prieši- 
nimosi metodą, pakentėjo susigūžęs, kol praūš vėtra. Jis atidžiai 
stebėjo Murė. Pagaliau vieną dieną, kai jau matė, kad šeiminin- 
kas pakankamai aprimęs, jis išdrįso pasakyti reikšmingu balsu: 

— Visiems geriau, kad ji išėjo. 

Murė susidrovėjo, paraudo. 

— Gal ir jūsų teisybė... — tarė jis juokdamasis. — Eime žiū- 
rėti, kaip vyksta pardavimas. Apyvarta kyla, vakar padarėm be- 
veik šimtą tūkstančių. 

Deniza kurį laiką stovėjo gatvėje visiškai apdujusi, o saulė 
dar kaitino, nors ir penktą valandą. Liepos kaitros išdžiovino vi- 
sus pašalius, Paryžius tviskėjo balta vasaros šviesa, akinančiais 
atspindžiais. Katastrofa įvyko taip ūmai, ją išvarė taip grubiai, 
jog ji tik grabaliojo nesąmoningai kišenėje savo tuos dvidešimt 
penkis frankus septyniasdešimt santimų ir klausė save, kurgi da- 
bar dėtis ir ką daryti? 

Gatve dūmė fiakras paskui fiakrą pridurmu, ji negalėjo nulipti 
nuo šaligatvio prie „Moterų laimės“ Vis dėlto, įsidrąsinusi brau- 

tis tarp ratų, ji perėjo Gajono aikštę, lyg norėdama sukti Liudviko 
Didžiojo gatvėn; paskui ji sugalvojo kitaip ir ėmė leistis Seno 
Rok gatve. Tačiau ji dar nebuvo apsisprendusi, kur eiti, nes 
prie Nev de Pati Šan gatvės kampo sustojo, pastovėjo, apsidairė 
neryžtingai ir pasuko tąja gatve. Priėjusi Šuazelio pasažą, pasuko 
vėl, atsidūrė Monsinji gatvėje, pati nežinodama kaip, po to vėl 
atsirado Nev Sent Ogiusten gatvėje. Jai ūžė galvoje; pamačiusi 
kažkokį pasiuntinį, ji atsiminė, kad reiks atsiimti daiktus, bet kur 
juos reiks liepti nunešti, ir už ką visa šitoji kančia, jeigu ji dar 
prieš valandą turėjo savo kampą, kur vakare atsigulti? 

Taip ji, matydama prieš save miesto mūrus, ėmė stebėti lan- 
gus. Jai pro akis plaukė išnuomojamų kambarių skelbimai ant 
stiklų. Tik ji vos regėjo juos, — taip ją trankė vidinė audra, nuo 
kurios drebėjo visa. Ar tai galimas daiktas? Valandėlė tepraėjo — 
ir ji jau vieniša, pasimetusi šiame dideliame nepažįstamame mies- 
te, be niekieno paramos, be jokių lėšų! O pavalgyti ir permiegoti 
reikia. Slinko gatvės pro šalį viena po kitos — Mulenų gatvė, 
Sent An gatvė. Ji plūkė kojas aplinkui kvartalą, sukdama vis apie 
tas pat vietas, vis išeidama į tą vienintelę kryžkelę, kurią gerai 
žinojo. Staiga ji sustojo apstulbusi: ji vėl besanti priešais „Moterų 
laimę“! Norėdama išsisukti iš to apsėdimo, ji staiga patraukė į 
Mišodjerės gatvę. 

Laimė, Bodiu nestovėjo priedurėje. „Senasis Elbefas“ nerodė 
nėmaž gyvybės už savo juodų langų. Ji jokiu būdu nebūtų drįsusi 
eiti pas dėdę, nes jis dėjosi jos nepažįstąs, be to, ji nenorėjo būti 
jam našta, atsidūrusi bėdoje, kurią jis jau iš anksto numatė. Ta- 
čiau jos dėmesį patraukė geltonas skelbimas kitoje gatvės pusė- 
je: „Išnuomojamas kambarys su baldais. Tai buvo pirmas skelbi- 
mas, kuris jos negąsdino, nes namas atrodė labai jau prastas. Ji 
pažino tą namą, tris Žemučius jo aukštus, rūdžių spalvos fasadą, 
įsispraudusį tarp „Moterų laimės“ ir senųjų Diuvijaro rūmų. Ant 
skėčių dirbtuvės slenksčio senis Bura, gauruotas ir barzdotas it 
pranašas, užsijodęs akinius ant nosies, žiūrinėjo lazdutę su dram- 
blio kaulo bumbulu. Jis nuomojosi visą namą, bet, kad pačiam pi- 
giau atsieitų, nuo savęs išduodavo du viršutinius aukštus. 

— Jūs išnuomojate kambarį, pone? — užkalbino jį Deniza, 
pasidavusi kažkokiam instinktyviam postūmiui. 

Jis pakėlė savo dideles akis su krūminiais antakiais ir nustebo, 
pamatęs ją. Visos tokios panelės buvo jam žinomos. Nužiūrėjęs 
jos švarią suknutę, padorią išorę, jis atsakė: 

— Jums netiks. 

— O kiek? — klausė toliau Deniza. 

— Penkiolika frankų mėnesiui. 

Ji norėjo pažiūrėti. Siauroje krautuvėlėje jis vis dar į ją Žiū- 

rėjo ir nesiliovė stebėjęsis, tad ji pasisakė esanti atleista iš darbo 
parduotuvėje ir nenorinti varginti savo dėdės. Galiausiai senis 
nuėjo ieškoti rakto ant sienos tamsioje kamarėlėje užpakal krau- 
tuvikės, kur jis virdavosi valgyti ir miegodavo; į tą kamarėlę 
smelkėsi žalsva šviesa pro apdulkusius stiklus iš vidinio kiemo, 
kuris tebuvo kokių dviejų metrų platumo. 

— Aš eisiu pirma, kad jūs nesugriūtumėt,— pasakė Bura 
drėgname priesienyje išilgai visos krautuvės. 

Jis knaptelėjo ant laiptų, jis lipo, vis daugiau įspėjimų duoda- 
mas Denizai. Atsargiai! Čia turėklai esą prie pat sienos, ten, po- 
sūkyje, skylė, oten gyventojai kartais pastatą savo pamazginius. 
Deniza patamsyje negalėjo nieko įžiūrėti, ji tik uodė seno, apipe- 
lijusio mūro drėgną kvapą. Vis dėlto antrajame aukšte pro lan- 
gelį ėjo šiek tiek šviesos iš kiemo, ir ji matė neaiškiai, lyg stovin- 
čio vandens gelmėje, sukrypusius laiptus, apskretusias, pajuodu- 
sias sienas, girgždančias, nusitrynusias duris. 

— Va jei dar būtų tuščias vienas iš šių dviejų kambarių, — 
kalbėjo Bura,— tai jums čia geriau būtų... Bet kad čia vis gyvena 
tos panos. 

Trečiajame aukštė buvo, šviesiau, ir dar labiau matėsi, koks 
skurdus čia gyvenimas. Pirmutiniame kambaryje gyveno kepyk- 
los darbininkas, o kitas, kur gilumoje, buvo laisvas. Bura, jį ati- 
daręs, liko stovėti prie durų, kad Deniza galėtų įeiti ir apžiūrėti. 
Priešakiniame kampe stovėjo lova, pro ją tegalėjo praeiti vos 
vienas žmogus. Kitame gale stovėjo nedidelė riešutmedžio komo- 
da, eglinis stalas, juodai dažytas, ir dvi kėdės. Jei gyventojai no- 
rėdavo pasitaisyti valgyti, jie pritūpdavo priešais židinį, ten buvo 
molinė ugniavietė. 

-— Žinoma,— kalbėjo senis, — čia nėra prabangos, bet pro 
langą pasižiūrėti smagu, gatvėje žmonės matyti. 

Ir kai Deniza nustebusi žiūrėjo į lubų kampą, viršum lovos,kur 
viena atsitiktinė gyventoja paliko užrašiusi žvakės suodžiais sa- 
vo vardą „Ernestina“, jis pridūrė visiškai atvirai: 

— Jei remontuosi, tai galų nebesudursi... Žodžiu — tai yra 
visa, ką turiu. 

— Čia man bus labai gerai, — pareiškė mergina. 

Ji užsimokėjo už vieną mėnesį iš anksto, paprašė patalo bal- 
tinių, poros paklodžių ir poros užvalkalų, ir tuoj pasitaisė lovą, 
laiminga, lengviau atsikvėpusi, nes jau žinojo, kad turi kur pasi- 
dėti vakare. Po valandos jai pasiuntinys pargabeno skrynelę, ir 
ji įsikūrė čia. 

Du pirmuosius mėnesius Deniza gyveno baisiame skurde. Ne- 
beištekdama užsimokėti už Pepė laikymą, gavo jį atsiimti, ir jis 
(dabar miegojo ant tokio seno didelio minkštakrėslio, Bura pasko- 

linto. Jai reikėjo mažiausia bent trisdešimt sū dienai, įskaitant ir 
nuomą; pati ji tenkindavosi juoda duona, kad tik vaikui būtų nors 
truputėlis mėsos. Dvi pirmąsias savaites dar šiaip taip vertėsi: 
pradėjo šeimininkauti su dešimčia frankų, paskui pavyko surasti 
kaklaraiščių užsakytoją, toji užmokėjo jai aštuoniolika frankų 
trisdešimt santimų. Bet toliau priėjo visai prie striukės. Ji 
apvaikščiojo visas krautuves, „Plas Kliši“, „Bon Maršė', 
„Luvrą“ — visur buvo tas pats: blogas sezonas, prekyba vyko 
prastai, jai sakė teirautis rudenį, penki tūkstančiai prekybos 
tarnautojų, atleistų taip pat, kaip jinai, plūkė kojomis gatvę be 
vietų. Tada ji mėgino susirasti kokio nors darbo, bet Paryžiaus ji 
nepažino, nežinojo, kur ieškoti, imdavosi prastų užsakymų, 
kartais nė uždirbto skatiko negaudavo. Būdavo vakarų, kai ji tik 
mažiukui pataisydavo valgyti, duodavo kokios sriubos, 0 pati 
sakydavosi jau pavalgiusi ir eidavo gulti su spengiančia galva, 
o rankos degdavo. Kai Žanas atlėkęs matydavo tą skurdą, jis 
plūsdavo save niekšu taip žiauriai, jog sesuo turėdavo meluoti; ji 
kartais įbrukdavo jam kokį dvifrankį, norėdama pasirodyti, kad 
turinti santaupų. Ji niekad neverkdavo prie vaikų. Sekmadieniais, 
kai ji galėdavo išvirti gabaliuką veršienos, atsiklaupusi prie 
židinio, ankštas kambarėlis skambėdavo nuo berniokų džiūgavi- 
mo — nerūpėjo dar jiems gyvenimas. Paskui Žanas grįždavo 
pas šeimininką, Pepė užmigdavo, o ji siaubu vaduodavosi per 
naktį, laukdama rytojaus. 

Buvo jai ir daugiau bėdų, genančių miegą šalin. Tos dvi pa- 
nos, kurios gyveno antrajame aukšte, priimdavo svečius labai vė- 
lai; pasitaikydavo, kad koks vyriškis apsirikdavo, palypėdavo 
aukščiau ir imdavo kumščiu duoti į duris. Bura ją ramiai pamokė 
neatsiliepti tokiais atvejais, ji kišdavo galvą po pagalviu, kad 
negirdėtų keiksmų. Daugiau, jos kaimynas, kepėjas, irgi buvo 
linkęs paišdykauti, jis pareidavo iš darbo rytais ir tykodavo ją 
pagauti, kai ji eidavo vandens; jis net skylių prisigręžiojo per- 
daro sienoje, jam magėjo pasižiūrėti, kaip ji prausiasi, ir ji turėjo 
apkabinėti sieną drabužiais. Bet dar daugiau ji kentėdavo nuo už- 
kabinėjimų gatvėje, nuo atkaklaus praeivių lindimo. Ligi tik ji 
spėdavo nulipti žemėn žvakės nusipirkti, atsidurdavo purvinoje 
gatvėje, kur šlaistėsi seno kvartalo paleistuvystė,— tuoj išgirs- 
davo užpakal savęs karštą šniokštavimą, nešvankius ištvirkėlių 
kalbinimus; būdavo net taip, kad vyras atsekdavo iš paskos iki 
pat tamsios priemenės — juos drąsindavo bjauri tų namų išvaiz- 
da. Ir kaip ji galinti neturėti meilužio? — tai kitiems atrodė nuo- 
stabu, keista, net juokinga. Juk turėsianti vis tiek klupti vieną 
kartą. Ji nė pati nebūtų sugebėjusi paaiškinti, kokiu būdu ji atsi- 
laikė, nors jai grėsė badas, nors iš visų pusių ją drumstė geidu- 
liai, nuo kurių net oras darėsi troškus aplinkui. 

Vieną vakarą, kada ji neturėjo nė duonos mažyliui pavalgy- 
dinti, kažkoks ordinuotas ponas ėmė ją persekioti. Prieš įeinant 
į priemenę, jis darėsi toks įžūlus, jog ji pasipiktinusi trenkė duri- 
mis jam į panosę. Užlėkusi į viršų, ji atsisėdo, rankos jai drebėjo. 
Mažiukas miegojo, ką ji pasakys jam, jei jis atsibus ir paprašys 
valgyti? O jai reikėjo tiktai sutikti. Galas būtų jos skurdui, ji tu- 
rėtų pinigų, drabužių, gražų kambarį. Tas buvo lengva, ir kai kas 
sakė, kad visos galų gale nueinančios tuo keliu, nes moteris Pary- 
žiuje negalinti pragyventi iš darbo. Tačiau visa jos būtybė tuo 
piktinosi ir protestavo; ji nesmerkė kitų, tik pati šlykštėjosi pur- 
vinais ir neprotingais veiksmais. Jos supratimu, gyventi reikėjo 
taip, kaip rodo protas, išmintis, ir nebijoti jokio vargo. 

Daug sykių Deniza klausė save šit kokių dalykų. Jos atmintyje 
skambėjo senovinis romansas apie jūreivio sužadėtinę, kurią 
meilė saugo nuo ilgo laukimo pavojų. Valonėje jinai niūniuodavo 
sentimentalius to romanso posmus, žiūrėdama į tuščią gatvę. Tai 
gal ir jos širdyje taip pat glūdi šilti jausmai, jeigu ji gali parodyti 
tiek stiprybės? Ji dar pagalvodavo apie Juteną, ir nuo tų minčių 
nesmagu jai būdavo. Ji kasdien matydavo jį praeinant pro langus. 
Dabar, kai jau buvo vedėjo pavaduotojas, jis vaikščiojo vienas, 
eilinių pardavėjų garbės lydimas. Jis niekad nepakeldavo galvos, 
jai atrodė, kad ją žeidžia šio vaikino tuštumas, ji nusekdavo jį aki- 
mis, ir nebuvo jai ko bijoti, kad jos nepastebėtų, jog žiūri. Bet 
kai ji pamatydavo Murė, kuris irgi praeidavo kiekvieną vakarą, 
tai ją visą pagaudavo drebulys, ji greit slėpdavosi, o širdis smar- 
kiai plakdavo. Jam nebuvo reikalo žinoti, kur ji gyvena; be to, ji 
gėdijosi gyvenanti tokiuose namuose, ji kentė dėl to, ką jis galįs 
pamanyti apie ją, nors jiems jau nebesą lemta niekad susitikti. 

Kita vertus, Deniza vis dar gyveno „Moterų laimės mašinos 
virpesiu. Viena tiktai siena teskyrė jos kambarį nuo jos buvusios 
darbo vietos, ir rytmečiais ji jausdavosi pradedanti po senovei 
darbo dieną, girdėdavo, kaip ima rinktis žmonės, kaip jų vis dau- 
gėja ir pardavimas eina vis gyvyn. Nuo mažiausio triukšmo dre- 
bėdavo sena lūšna, prilipusi prie milžino šono — ji gyveno tuo 
pačiu pulsu. Be to, ji norom nenorom gaudavo susitikti su kai ku- 
riais žmonėmis. Du kartus kaktomuša susidūrė su Polina, kuri siū- 
lė jai savo paslaugas, sielvartavo dėl jos nelaimių; ji net griebda- 
vosi melo, kad tik nereiktų priimti draugės, o paskui eiti jos 
aplankyti pas Božė. Dar sunkiau buvo jai gintis nuo Delošo bevil- 
tiškos meilės — tasai sekdavo jos visus žingsnius, žinodavo jos 
visas bėdas, laukdavo jos prie durų, vieną vakarą jis norėjo jai 
įsiūlyti trisdešimt frankų „brolio santaupų“, kaip jis sakė, labai 
išraudęs. Šių susitikinėjimų padarinys buvo, kad ji nuolat ir nuo- 
lat gailėjo savo darbovietės, domėjosi jos gyvenimu, žinojo jos 
vidaus reikalus, lyg nė nebūdama išėjusi. 

Niekas neužeidavo pas Denizą. Tik vieną popietę ji nustebo 
išgirdusi, kad kažkas beldžiasi. Tai buvo Kolombanas. Ji priėmė 
jį stačiomis. Jis, labai varžydamasis, vebleno kažką, klausė nau- 
jienų, kalbėjo apie „Senąjį Elbefą“. Ji pamanė, kad dėdė Bodiu jį 
siunčia, išsižadėjęs savo rūstumo, nes jis vis taip pat nesisveikin- 
davo su savo dukterėčia, nors negalėjo nežinoti, kokiame skurde 
ji atsidūrusi. Tačiau, kai ji tiesiai užklausė, tasai vyras dar labiau 
sumišo: ne, ne, ne šeimininkas jį siunčiąs; ir jis galų gale pasisa- 
kė, kad jam rūpi Klara — jis norėjo tiktai pasišnekėti apie Klarą. 
Pamažu jis įsidrąsino, prašė patarimų, nes manė, kad Deniza, kaip 
buvusi bendradarbė, galėtų jam būti naudinga. Veltui Deniza jį 
atkalbinėjo, priekaištavo, kam jis skriaudžiąs Ženevjevą dėl tos 
beširdės mergos. Jis atėjo ir kitą dieną, ir pasidarė jo paprotys 
užeidinėti pas Denizą. To pakakdavo jo baikščiai meilei — jis be 
atvangos kalbėdavo vis apie tą patį ir tą patį, pats prieš savo va- 
lią, virpėdamas iš džiaugsmo, kad štai jis yra su moterimi, kuri 
buvusi taip arti prie Klaros. O Deniza tuo labiau gyveno „Moterų 
laimės“ gyvenimu. 

Paskutinėmis rugsėjo dienomis mergaitę skurdas prislėgė jau 
galutinai. Pepė susirgo nušalęs, jo liga kėlė nerimo. Reikėjo jį 
valgydinti buljonu, o ji neturėjo už ką nė duonos nupirkti. Vieną 
vakarą, kada ji raudojo, atsidūrusi tokioje krizėje, iš kurios mer- 
ginos puola arba į purvynę, arba į Seną, pas ją tyliai pasibeldė se- 
nis Bura. Jis atnešė duonos ir pilną puodynę buljono. 

— Še! Čia mažyliui, — tarė jis griežtai, kaip visada. — Never- 
kit taip garsiai, jūs trukdote mano gyventojams. 

O kai ji ėmė dėkoti, sujudusi iš naujo verkti, jis pasakė: 

Nutilkit gi!.. Ryt ateikit pas mane pakalbėti. Aš turiu jums 
darbo. 

Nuo to laiko, kai „Moterų laimė“ trenkė jam baisų smūgį — 
atidarė pas save skėčių skyrių, Bura nebesamdė darbininkių. Kad 
mažiau būtų išlaidų, jis dabar viską dirbo pats: valė, lopė, siuvo. 
Tiesa, ir užsakymų dabar jam sumažėjo taip, jog ir pačiam kartais 
darbo pritrūkdavo. Tą rytojaus rytą, įkurdinęs Denizą savo krau- 
tuvėlės kampe, turėjo galvą gerai pasukti ką čia jai duoti veik- 
ti? Bet negalėjo gi jis leisti žmogui badu numirti savo namuose. 

Jūs gausit keturiasdešimt sū už dieną, pasakė jis. — Kai 
susirasit geriau, galėsit išeiti. 

Ji jo bijojo, užduotą darbą dirho taip sparčiai, jog jam vėl bu- 
vo galvasuktis, ką čia jai duoti daugiau. Jis davė susiūti šilko pa- 
lutes, pataisyti sudriskusius nėrinius. Pirmosiomis dienomis ji 
nedrįsdavo galvos pakelti, jai kraupu būdavo justi šalia savęs tą 
žmogų su seno liūto karčiais, kumpa nosim ir aštriomis akimis, 
veriamai žiūrinčiomis iš po styrančių antakių kuokštų. Balsas jo 

buvo šiurkštus, mostai kaip pamišėlio, ir aplinkinės motinos juo 
baugindavo savo mažylius, sakydavo pašauksiančios jį, kaip kad 
grasina pašauksiančios žandarus. O gatvės vaikėzai nepraeidavo 
pro jo duris, neišrėkę kokios šlykštynės, tik jis tarsi nė negirdė- 
davo to. Visas jo maniakiškas pyktis buvo nukreiptas į tuos ne- 
naudėlius, kurie jo amatą sudergė — ėmė pigiai pardavinėti vi- 
sokį niekalą, šlamštą, kurio, kaip jis sakė, nė šuva neimtų į ran- 
kas. 

Deniza drebėdavo, kai jis rėkdavo įtūžęs: 

— Meną išniekino, ar girdite!.. Kaip reikiant išdrožtos ranke- 
nos dabar neberasi nė vienos! Daro lazdeles, bet rankenų nebė- 
ra,— baigta! Raskit jūs man rankeną, kad būtų kaip reikia, — aš 
jums dvidešimt frankų duosiu! 

Tai jo buvo menininko pasididžiavimas — nė vienas meistras 
visame Paryžiuje nesugebėdavo padaryti skėčiui ar lazdelei ran- 
kenos, kad būtų kaip jo, tokios lengvos ir stiprios. Labiausiai jis 
mėgdavo drožinėti buožuliukus ir darydavo juos su žaviausiu 
išradingumu, vis rinkdamasis šviežius siužetus, gėles, vaisius, 
žvėris, galvutes visokias, ir viskas jam išeidavo gyva, grakštu. 
Jam pakakdavo kišeninio peiliuko, jį matydavo kiauras dienas 
kneibiantį, su akiniais ant nosies, drožinėjantį buksmedį ar juod- 
medį. 

— Neišmanėlių gauja! — sakydavo jis. — Tiek tik jie ir teži- 
no — užtempti šilką ant virbų! Rankenas jie perka urmu, visos 
jų rankenos dirbtos fabrike... Ir pardavinėja, po kiek ant seilės 
užeina! Ar girdite, menas išniekintas! 

Galiausiai Deniza apsiprato. Jis labai mylėjo vaikus, jis norė- 
jo, kad Pepė ateitų į krautuvėlę ir žaistų. Ir kai mažiukas ropinėjo 
keturiomis po aslą, tai nebebuvo vietos nė pajudėti — nei jai, 
kamputyje taisančiai skėčius, nei jam, prie lango peiliu drožinė- 
jančiam medžio gabalą. Dabar kiekvienądicn buvo tie patys dar- 
bai ir tos pačios kalbos. Darbuodamasis jis vis atsimindavo pau- 
dyti „Moterų laimę“, jis dėstė nepavargdamas, kokia esanti toji 
jo žūtlaūtinė dvikova. Jis valdė tą namą nuo 1845 metų, turėjo pa- 
sirašęs nuomą sutartį trisdešimčiai metų, nuomos mokėjo tūks- 
tantį aštuonis šimtus frankų; kadangi tūkstantį frankų atsiimda- 
vo už keturis kambarius, tai krautuvė jam atsieidavo aštuonis 
šimtus frankų. Tai nebrangu, o išlaidų jis neturįs jokių, tad 
galėsiąs atsilaikyti ilgai. Jo pasiklausius, atrodė, kad dvikovą jis 
laimės tikrai — kad jis praris Žvėrį pabaisą. 

Staiga, nutraukęs kalbą, jis sako: 

— Argi jie turi tokių šuns galvučių kaip šita. 

Ir jis prisimerkęs žiūrinėjo pro akinius savo drožinį — dogo 
galvutę, išsišiepusią, iltis iškišusią, grasinančią pulti, visai kaip 

gyvą. Pepė, susižavėjęs šunelio atvaizdu, pakilo jo žiūrėti, pasi- 
rėmęs rankytėmis ant senelio kelių. 

— Kad tik sudurčiau kaip nors galus, o visa kita tai man tik 
juokas, — kalbėjo jis toliau, atsargiai peilio viršūne krapštinėda- 
mas liežuvį. — Tie žulikai nujojo man pajamas; o tai kas, kad aš 
mažiau gaunu, kad tik nuostolių neturiu tuo tarpu, arba jei ir tu- 
riu, tai pačius niekus. Ir, matote, aš pasiryžęs verčiau savo kailį 
čia padžiauti, negu nusileisti. 

Jis smarkiai mojavo savo padargu, net jo žili plaukai lakstė 
iš piktumo. 

— Ir vis tiek, — surizikavo atsargiai įterpti Deniza, nepakel- 
dama akių nuo adatos, — jei jums pasiūlytų Žmonišką atlyginimą, 
išmintingiau būtų priimti jį. 

Čia pratrūko jo nuožmi atkaklybė: 

— Niekados!.. Kad ir galvą pjaus, vis tiek nepasiduosiu, trenk 
mane griausmu, pone dieve! Dar man pagal sutartį priklauso de- 
šimt metų nuomos, jie negaus šio namo anksčiau kaip po dešimt 
metų, net jei aš badu padvėsiu tarp keturių plikų sienų... Jau du 
kartus jie buvo atėję, norėjo suvystyti mane. Jie man siūlė dvyli- 
ka tūkstančių frankų už mano verslovę ir aštuoniolika tūkstančių 
už nuomos nutraukimą, iš viso trisdešimt tūkstančių... O aš nė už 
penkiasdešimt tūkstančių neatiduosiu! Aš juos laikau rankose, aš 
pažiūrėsiu, kaip jie dar raitysis prieš mane! 

— Trisdešimt tūkstančių frankų — tai pinigai, — kalbėjo De- 
niza. — Jūs galėtumėt įsikurti kame nors toliau... O jeigu jie nu- 
pirks šį namą? 

Bura, baigdamas dogo liežuvį, visai paskendo darbe valandėlę, 
ir kūdikio šypsnys pasklido tame blyškiame Amžinojo Tėvo vei- 
de. Tada jis tęsė: 

— Dėl namo tai pavojaus nėra!.. Jie kalbėjo apie tą pirkimą 
jau pernai, siūlė už jį aštuoniasdešimt tūkstančių, dukart daugiau, 
negu jis vertas. O savininkas, buvęs vaisių prekybininkas, toks 
pat kaip ir jie sukčius, užsimanė juos dar gražiau pačirpinti. Kita 
vertus, jie baiminasi dėl manęs, žino, kad aš nenusileisiu nė už 
ką... Ne, ne! Čia aš esu, čia aš ir būsiu! Pats ciesorius su visomis 
savo armotomis manęs iš čia neišvarys. 

Deniza nebedrįso jam prieštarauti. Ji sau traukė adatą toliau, 
o senis vis šnekėjo, droždamas peiliu, vis šūkčiojo: čia esanti tik- 
tai pradžia, toliau žmonės pamatysią įstabių dalykų, jis turįs su- 
manymų, kurie apversią aukštyn kojom visą skėčių prekybą; iš 
esmės jis atkaklavo todėl, kad jame urzgė smulkus gamintojas pa- 
vienininkas, pykdamas, kam braunasi turginiai dirbiniai. 

Pepė tuo tarpu užsikorė jam ant kelių. Jis tiesė rankutes į do- 
go galvą ir nekantravo: 

— Duokite, pone. 

— Tuoj, tuoj, vaikeliuk, — kalbėjo senis minkštėjančiu bal- 
su.— Dar akių nėra, reikia dar jam akis įdėti. 

Ir, atidžiai dirbdamas savo smulkų darbą, darydamas akį, jis 
kalbėjo Denizai toliau: 

— Jūs girdite?.. Tūskia ir tūskia jie man šalimais! Va tas tai 
ir piktina mane visų labiausiai, dievaži! Klausykis, kad geras, tos 
jų velnio muzikos, kaip kokio lokomotyvo! 

Senis kalbėjo, kad jo stalelis dreba. Ne tik stalelis, visa krau- 
tuvėlė krūpčiojo nuo didelio judėjimo „Moterų laimėje“, o ši- 
čia per visą popietę neužėjo nė vienas žmogus. Tai dėl to scnis 
ir kreitėjo taip labai, ir galo nebuvo jo kreitėjimams. Šit dar vie- 
na gera diena, žmonės tik trypė už sienos, šilkų skyrius padarė gal 
bent dešimt tūkstančių frankų; o antai kitą dieną senis tik džiū- 
gavo: už sienos buvo ramu, nes lietus sugadino prekybą. Ir taip 
kiekvienas mažiausias triukšmas, silpniausias sušnarėjimas jam 
teikė begales progų kalboms ir pastaboms. 

— Girditė — paslydo kažkas. A, kad taip jie visi inkstus atsi- 
trankytų!.. O dabar, mano miela, girdi? — moterys susiriejo. Juo 
geriau! Juo geriau!.. Na! Girdit, kaip paketai čiuožia į rūsį? Bjau- 
rybės! 

Deniza negalėjo nė pamėginti jo nuomonių ginčyti, nes tada 
jis tuoj su kartėliu primindavo, kaip nežmoniškai ji buvusi iš dar- 
bo išmesta. Užtat ji turėjo jam šimtais kartų pasakoti ir perpasa- 
koti, kaip ji įstojusi į gatavų drabužių skyrių, kaip kentėjusi pra- 
džioje, apie mažus, nesveikus kambarėlius, prastą valgį, nuolati- 
nius pardavėjų vaidus, — taip juodu nuo ryto ligi vakaro tik ir 
tekalbėjo apie gretimąją parduotuvę, ir kalbos kitos neturėjo, ir 
drauge su oru, kuriuo kvėpavo, gėrė į save visa, kas joje dėjosi. 

— Duokite, pone, — kaulijo Pepė, ištiesęs rankutes. 

Dogo galva buvo baigta, ir Bura ją čia traukė tolyn, čia kišo 
artyn, skaniai juokdamasis. 

— Saugokis, įkas!.. Te, žaisk, tik nesulaužyk, meldžiamasis. 

Tr šit jis vėl, tos pačio minties apsėstas, grasino kumščiu į sie- 
ną. + 

— Pasispardykit smarkiau, gal mūsų namas sugrius!.. Negau- 
sit, negausit jo, nors ir visą gatvę susiglemšit! 

Deniza dabar turėjo ko valgyti kiekvieną dieną. Ji buvo di- 
džiai dėkinga tam seniui verslininkui, kuris, ji jautė, gerą turėjo 
širdį, kad ir keistuolis, ir rėksnys. Ir vis dėlto jai labai norėjosi 
susirasti darbą kur nors kitur, nes ji matė, kaip jis suka galvą, 
ką jai duoti veikti, ji suprato, kad darbininkės jam nereikia, kad 
jo įmonė eina į bankrotą ir kad jis ją pasamdė tik iš gailestingu- 
mo. Šeši mėnesiai praėjo, ir vėl užgriuvo blogasis prekybos sezo- 
nas, šį kartą žieminis. Ji jau buvo benustojanti vilties įsikibti ka- 

me nors anksčiau nei kovo mėnesyje, tik šit vieną vakarą Delo- 
šas, patikęs ją prie durų, davė jai patarimą. Kodėl jai nepasisiū- 
lyti nuėjus pas Robino, juk jam turbūt reikia darbuotojų“ 

Rugsėjo mėnesį Robino, svarstęs pasvarstęs, ryžosi pirkti 
Vensaro krautuvę, nors vis baiminosi prikišti žmonos šešiasde- 
šimt tūkstančių. Jis užmokėjo keturiasdešimt tūkstančių už teisę 
prekiauti šilkais ir leidosi į verslą su dvidešimčia tūkstančių. 
Tai buvo mažai, bet jam už pečių stovėjo Gožanas, kuris ketino 
jį remti ilgalaikiais kreditais. Susivaidijęs su „Moterų laime ', Go- 
žanas svajojo užpjudyti milžiną konkurentais; jis tikėjo, kad lai- 
mėjimas būsiąs tikras, jei artimoje kaimynystėje pavyksią įsteig- 
ti keletą specializuotų parduotuvių, kur pirkėjos rasiančios dide- 
lį prekių pasirinkimą. Vien didieji Lijono fabrikantai, tokie kaip 
Diumontejis, galėjo sutikti su didžiųjų manufaktūros prekybinin- 
kų diktuojamomis sąlygomis — iš tokių užsakymų jiems tiek tik- 
tai gero, kad staklės nestovi dykos, o pelną tai jie gauna tada, kai 
parduoda smulkiesiems prekybininkams. Tačiau Gožanui buvo 
per skystos blauzdos lygintis su Diumonteju. Ilgai jis buvo pap- 
rastu komisionieriumi, vos prieš penkerius ar šešerius metus įsi- 
gijo nuosavybėn stakles, bet ir dabar dar tebedavinėjo užsakymus 
daugeliui namudininkų, kuriems jis tiekdavo žaliavą ir mokėdavo 
nuo išdirbio. Tai toji sistema ir buvo kalta, kad jis dėl.aukštos sa- 
vikainos negalėjo kovoti su Diumonteju „Paryžiaus laimės“ tie- 
kime. Jis ieškojo progų atsikeršyti, ir Robino jam rodėsi būsiąs 
tinkamas įrankis lemiamoje kovoje su tais mados naujienų jo- 
markininkais, kurie, anot jo, varą į bankrotą Prancūzijos fabri- 
kantus. 

Deniza, nuėjusi į Robino krautuvę, rado ponią Robino vieną. 
Ji buvo kelių prižiūrėtojo duktė, absoliučiai nieko neišmanė apie 
prekybą, bet tebeturėjo pensiono augintinės žavumo, išauklėta 
viename vienuolyne Blua miestelyje. Ji buvo labai ryški juod- 
bruvė, labai graži, romaus ir linksmo būdo, žodžiu — itin miela 
žmogystėlė. Dar pridėtina, kad ji dievino savo vyrą ir gyveno 
tik jo meile. Deniza jau taisėsi išeiti, pasisakiusi kas tokia esanti, 
ir tada parėjo Robino; jis pasamdė ją tučtuojau, nes viena iš dvie- 
jų jo pardavėjų buvo kaip tik vakar atsisakiusi iš tarnybos, žadė- 
dama eiti dirbti į „Moterų laimę“. 


— Jie taiko, kad mes neturėtume nė vieno lemto darbuoto- 
jo, — kalbėjo Robino. — Na, o su jumis tai aš esu ramus, nes jūs, 
kaip ir aš, nemylit jų turbūt per daug... Ateikite rytoj. 

Vakare Deniza galvojo, kaip čia tinkamiau pasisakyti seniui 
Bura, kad ji jau paliekanti jį. Išties, jis ėmė purkštauti, sakė ją 
nedėkingą esant; tačiau kai ji su ašaromis akyse teisindamasi kal- 
bėjo, kad ji gerai suprantanti, kam jis ją pasisamdęs, — kad tai jis 

padaręs iš gailestingumo, — jis betgi suminkštėjo ir miknojo, kad 
jis dabar turįs daug darbo, o ji paliekanti jį kaip tik tokiu metu, 
kada jis ketinąs išleisti į rinką savo išrastą skėtį. 

— O Pepė? — klausė jis. 

Vaikiukas buvo didžiausias Denizos rūpestis. Ji nebedrįso jo 
vesti pas ponią Gra, bet vėlgi negalėjo ir kambary palikti užra- 
kintą nuo ryto ligi vakaro. 

— Gerai, aš jį pasaugosiu, — kalbėjo senis. — Jam gera mano 
krautuvėlėj, mažiukui... Mes čia ruošimės, virsimės valgyti kartu. 

O kai ji atsisakinėjo, nenorėdama užduoti jam vargo, jis su- 
biuro: 

— Griausmas pono dievo! Tai ką, nepasitikit manimi?.. Aš gi 
nesuvalgysiu to jūsų vaiko. 

Deniza buvo kur kas laimingesnė pas Robino. Jis jai mokėjo 
nedaug, tik šešiasdešimt frankų mėnesiui, ir valgį davė, bet pro- 
centų nuo pardavimo nedavė, kaip ir visose senovinėse krautu- 
vėse. Bet su ja čia elgėsi labai gražiai, ypač ponia Robino, visada 
šypsanti už savo prekystalio. Jis pats, nervingas, tolydžio neri- 
maujantis, kartais ūmus pasirodydavo. Jau pirmojo mėnesio gale 
Deniza pasidarė savas žmogus jų šeimoje, taip pat kaip ir antroji 
pardavėja, tyli moterėlė, negaluojanti krūtine. Šeimininkai jau 
jų nebesivaržė, kalbėdavo apie verslo reikalus prie stalo, galinia- 
me kambaryje, nuo kiemo pusės. Čia tad ir buvo vieną vakarą 
apsispręsta stoti į karą su „Moterų laime“. 

Gožanas atėjo pietų. Ką tik padavė kepsnį — avienos kulšį, 
pagal miestiečių papročius,— jis ėmė šnekėti apie rūpimąjį 
dalyką dusliu lijoniečio balsu, prikimusiu nuo Ronos upės rūkų. 

— Jau nebeįmanoma darosi,— kalbėjo jis. — Jie ateina, ar 
girdite, pas Diumontejį, atperka nuosavybėn kurio nors rašto 
pavyzdį, išsiveža vienukart bent tris šimtus rietimų ir reikalauja 
nuolaidos po penkiasdešimt santimų nuo metro; o kadangi moka 
gyvais, tai gauna dar ir gyvinės nuolaidos aštuoniolika procen- 
tų... Atsitinka, jog Diumontejui nebelieka nė dvidešimt santimų 
pelno. Jis dirba tik kad staklės būtų užimtos, nes jei jau staklės 
stovi dykos, tai jos yra mirusios... Tai kaipgi jūs norit, kad mes, 
su prastesniais įrengimais, 0 juoba su namudininkais, atlaikytu- 
me varžytynesė 

Robino susimąstė, net valgyti užmiršo. 

— Tris šimtus rietimų! — nebalsiai kalbėjo jis. — Aš kad 
paimu dvylika, ir tai drebu,-ir tai trims mėnesiams. Jie gali staty- 
ti ir franku, ir dviem frankais mažesnę kainą negu mes. Aš pa- 
skaičiavau, kad kainos, nurodytos jų kataloge, yra mažiausia 
penkiolika procentų mažesnės už mūsų kainas... Štai tas ir žudo 
smulkiuosius prekybininkus. 

Jam dabar buvo nusiminimo valanda. Jo žmona nerimaudama 
žiūrėjo į jį meiliomis akimis. Į verslo reikalus ji nesigilino, jai 
galva braškėdavo nuo tų visų skaitmenų ir skaičių, ir jai buvo 
nesuprantama, kuriems galams taip save kamuoti rūpesčiais, kada 
taip lengva juoktis ir mylėtis. Jai tačiau gana buvo to, kad jos 
vyras nori pasiekti pesgalę, — ir ji degė ta pačia ugnimi kaip jis 
ir būtų įmaniusi numirti už prekystalio. 

— Bet kodėl gi visi fabrikantai nesudaro tarpusavio santar- 
vės? — sušuko karštai Robino. — Tai jie diktuotų kainų įstaty- 
mus, o ne klausytų jų. 

Gožanas, pasiprašęs dar kepsnio, kramtė iš lėto. 

— Hm... kodėl, kodėl... Reikia, kad dirbtų staklės, aš gi jums 
sakiau. Jei tavo audyklos išsimėčiusios visur — Lijono apylin- 
kėse, Gare, Izere,— tai negalima leisti nė vienos nedarbo dienos, 
kitaip susidarys baisūs nuostoliai... Toliau, gamintojai, tokie kaip 
mes, kurie naudojamės namudininkais, turinčiais po dešimt ar 
penkiolika staklių, mes dar galime reguliuoti gamybą, išvengti, 
kad nebūtų pagaminta per daug; tuo tarpu didieji fabrikantai no- 
rom nenorom turi rūpintis, kad jų gaminiai būtų nenutrūkstamai 
realizuojami, ir tai kuo plačiausiai ir kuo greičiausiai... Užtat jie 
ir keliaklupsčiauja prieš stambiąsias parduotuves. Aš žinau tokius 
bent tris ar keturis, kurie varžosi dėl jų tarpusavy, jie parduoda 
jiems net su nuostoliais, bet jiems svarbu nenustoti jų užsakymų. 
O atsigriebia iš smulkiųjų prekybininkų, tokių kaip jūs. Taip, jie 
gyvuoja iš didžiųjų, o pelnosi iš mažųjų.. Dievas žino, kuo toji 
krizė baigsis! 

— Kaip bjauru! — sušuko Robino, pasilengvindamas širdį. 

Deniza klausėsi ir tylėjo. Slapčiomis ji buvo už didžiąsias par- 
duotuves, nes instinktyviai mėgo tai, kas logiška ir gyvenimiška. 
Niekas nebesišnekėjo, tik valgė konservuotas žalias pupeles; 
galų gale ji surizikavo pasakyti linksmai: 

— Bet užtat publika tai džiaugiasi! 

Ponia Robino susijuokė neištvėrusi, nors tas nepatiko jos vy- 
rui ir Gožanui. Be abejo, pirkėjas patenkintas, nes kas gi galų ga- 
le turi naudos iš kainų mažinimo, jei ne pirkėjas. Bet tik, matai, 
gyventi reikia visiems: kas jau bebūtų, jei visuomenės gerovės 
dingstimi vartotojas tuktų iš gamintojo kišenės? Prasidėjo ginčai. 
Deniza, vis tarsi juokaudama, kėlė svarius argumentus: išnyksią 
tarpininkai, fabrikų agentai, atstovai, komisionieriai, tai nuo 
to tik kainos pamažėsiančios, kita vertus, ir fabrikantai negalėsią 
gyventi be stambiųjų parduotuvių, nes jei nebūsią, kas imtų jų ga- 
minius, tai jie būtinai bankrutuosią; žodžiu, čia esanti natūrali 
prekybos raida, ir negalima esą sukliudyti dalykams vykti taip, 
kaip jie privalą vykti, kada visi tame vyksme dalyvaują, ar no- 
rom, ar nenorom. 

— Tai, vadinasi, jūs stojate už tuos, kas jus išgrūdo į gatvę? — 
klausė Gožanas. 

Deniza labai išraudo. Ji net pati nustebo, pasimačiusi taip gy- 
vai beginanti stambiąsias prekybos įmones. Kas tad slypi jos šir- 
dyje, jeigu įžiebia tokią liepsną jos krūtinėje? 

— Vai dieve, ne! — sakė ji. — Aš gal ir klystu, jūs geriau juk 
išmanot... Tik aš kalbu, kaip man atrodo. Seniau kainas nustatinė- 
jo penkiasdešimt įmonių, o dabar — keturios ar penkios, ir jos 
kainas tolydžio mažina, ir jos gali tai daryti, nes kapitalai jų dide- 
li, o klientūra plati... Tuo geriau publikai, štai ir viskas! 

Robino nepyko. Jis susimąstęs žiūrėjo į staltiesę. Jam jau ne 
sykį buvo tekę pajusti tą naujosios prekybos trauksmą, tą raidos 
kryptį, apie kurią kalbėjo ši mergina; ir tokiomis valandomis, 
kada jis blaiviai galvodavo apie susidariusią būklę, klausdavo 
save: kuriems galams mėginti plaukti prieš srovę, ir dar tokią 
galingą, juk vis tiek nuneš viską. Ponia Robino, matydama savo 
vyrą susimąsčiusį, išreiškė žvilgsniu pritarimą Denizai, kuri vėl 
kukliai tylėjo. 

— Na,— sušneko Gožanas, norėdamas ūmai pakreipti kal- 
bą,— tai vis teorijos... Pakalbėkim apie mūsų reikalus. 

Po sūrio tarnaitė atnešė uogienės ir kriaušių. Gožanas prisi- 
krovė uogienės ir ėmė ją lapnoti šaukštais, su nesąmoningu druč- 
kio smagurio goduliu. 

— Tai va, reikia, kad jūs supleškintumėt jų tą „Paryžiaus lai- 
mę“, kuri jiems davė tokią sėkmę praeitais metais... Aš esu susi- 
taręs su keliais savo darbo draugais Lijone ir atvežu jums ypatin- 
gos reikšmės pasiūlymą — juodą šilką, fajį, kurį jūs galėsit par- 
davinėti po penkis penkiasdešimt... Jie pardavinėja senąjį po pen- 
kis šešiasdešimt, teisybė? Tai še — jūs paleisit dviem sū pigiau, ir 
to pakaks, jūs juos paskandinsit. 

Robino akys užsidegė. Nuolatos nervindamasis, jis lengvai 
peršokdavo tuo būdu iš depresijos į viltį. 

— Jūs turit pavyzdį? — klausė jis. 

O kai Gožanas išėmė iš piniginės nedidelį šilko keturkampį, 
Robino užsidegė visiškai, jis sušuko: 

— Taigi čia gražesnis už „Paryžiaus laimę“! Šiaip ar taip, efe- 
ktingesnis, viržmenys ryškesni... Jūsų teisybė, reikia mėginti 
smogti. A, gerai! Šį sykį arba jie man bus po padu, arba man ga- 
las! 

Ponia Robino, užsikrėtusi vyro entuziazmu, pareiškė irgi, kad 
šilkas esąs puikus. Net ir Deniza tikėjo, kad gali pasisekti. Tokiu 
būdu pietų užbaiga pasidarė itin linksma. Kalbėjo smarkiai, ir 
galėjai pamanyti, kad „Moterų laimė" jau baigiasi. Gožanas, bai- 
gdamas kabinti uogienę, dėstė, kokių didelių aukų atsiėję jam ir 

jo darbo draugams, kol įstengę išleisti tokią medžiagą šitaip pi- 
gia kaina; ir tegu jie patys galą gausią, bet esą prisiekę pasmaugti 
stambiąsias parduotuves. Kai padavė kavą, linksmybė dar padi- 
dėjo, nes atėjo Vensaras. Jis sakėsi užsukęs praeidamas palinkėti 
labos dienos savo įpėdiniui. 

— Puikus! — šaukė jis, čiupinėdamas šilką.— Jūs juos su- 
riesit, duodu jums žodį!.. Hė! Jūs man dėkosit ir dėkoję dėkosit. 
Aš sakiau jums, sakiau, kad čia — aukso gysla. 

Vensaras neseniai išsinuomojo restoraną Vensene. Tai buvo 
jo sena svajonė, jis slapčiomis ją puoselėjo dar tada, kai plūkėsi 
su šilkais, drebėdamas, kad gali nebeatsirasti, kas atpirktų iš jo 
tą verslovę, kol dar galutinai kipšas nepatraukė, ir galando dan- 
tį įdėti savo pinigučius į tokią įmonę, kur galėtų plėšti nesivar- 
žydamas. Restorano idėja atėjo jam galvon pusbrolio vestuvėse. 
valgyti norinčių žmonių, girdi, nepritrūksią niekad, o ten, per 
vestuves, iš jų nuskuto po dešimt frankų už vandenėlį, kuriame 
plūduriavo vienas kitas lakštinis Ir dabar, matant ponus Robi- 
no, jam buvo pasiutusiai smagu, kad užvertė ant jų pečių bankru- 
tuojančią įmonę, kai jau buvo benustojąs vilties ja nusikratyti, 
ir dar platesnis darėsi jo platus veidas, trykštantis sveikata, su 
apskritomis akimis ir didele praščioko burna. 

— O kaip jūsų skausmai? — iš mandagumo klausė ponia 
Robino. 

— Mano? Kokie skausmai? 

— Nagi reumatas, jūs vis skųsdavotės, kai čia gyvenot. 

Jis atsiminė, paraudo truputį. 

— A! Skauda, vis skauda... Bet kaimo oras, suprantate... Tik 
ką čia apie tai šnekėti, va jūs tai gerai apvertėt pinigą. Jei ne 
mano reumatas, būčiau užsikalęs dešimties tūkstančių frankų 
rentą greičiau nei per dešimtį metų... garbės žodis! 

Po dviejų savaičių prasidėjo Robino 1r „Moterų laimės“ ka- 
ras. Jis buvo garsus, vienu tarpu tik apie jį tekalbėjo visas pre- 
kybinis Paryžius. Robino, naudodamas savo priešininko ginklus, 
padavė skelbimus į laikraščius. Be to, jis pasirūpino savo prekių 
paroda — sukrovė vitrinose didžiausias stirtas to garsiojo šilko, 
o ant jo bolavo lakštai, kur milžiniškais skaitmenimis buvo išra- 
šyta šilko kaina: penki frankai penkiasdešimt. Tie skaitmenys 
pakėlė sumaištį moterų tarpe: dviem sū pigiau, negu „Moterų 
laimėje“, o šilkas atrodo dar tvirtesnis. Ir jau iš pirmų dienų kliū- 
stelėjo pirkėjų banga: ponia Marti, ekonomiškumo dingstimi, 
nusipirko suknelę, kurios jai visiškai nereikėjo; ponia Burdelė 
išrado, kad medžiaga esanti puiki, bet pirkti dar nepirko, nujaus- 
dama, matyt, kad čia turi įvykti kažkas. Iš tikrųjų kitą savaitę 
Murė numušė „Paryžiaus laimės" kainą dvidešimčia santimų ir 

paleido po penkis keturiasdešimt; jis turėjo gerokai pasiginčyti 
su Burdonkliu ir kitais kompanionais, kol juos įtikino, kad dviko- 
vos iššūkį reikia priimti, nors ir būtų nuostolių — mat jų dvide- 
šimties santimų nuolaida buvo grynas ištraukis iš kišenės, kadan- 
gi jau ir taip tą šilką pardavinėjo savikaina. Robino firmai tas 
smūgis buvo skaudus — jis nesitikėjo, kad varžovas numuš kainą, 
nes pardavinėjimai su nuostoliu, savižudybės dėl konkurencijos 
iki tol dar nebuvo praktikuojamos; šiaip ar taip, pirkėjų banga 
pasinešė kur pigiau ir nusirito atgal į Nev Sent Ogiusten gatvę, o 
Nev de Pti Šan gatvėje krautuvė paliko tuščia. Gožanas atlėkė 
iš Lijono, ėmė užsidaręs tartis, ką čia daryti, ir galų gale priėmė 
herojišką nutarimą. numažinti savo šilko kainą dar — paleido po 
penkis trisdešimt; tai buvo tokia kaina, už kurią žemesnės jau nie- 
kas nebegalėjo statyti, nebent beprotis. Rytojaus dieną Murė sa- 
vo šilką paleido po penkis dvidešimt. Ir čia prasidėjo pasiutys: 
Robino paskelbė penkis penkiolika, Murė — penkis dešimt. To- 
liau jau juodu šaudėsi mažesnėmis kulkomis — tik po vieną sū, 
tačiau vis tiek... apdovanodami šituo būdu publiką, kiekvienąsyk 
turėjo baisių nuostolių. Pirkėjos juokėsi, džiaugėsi ta dvikova, 
jas jaudino siaubingi kirčiai, kuriais tos dvi parduotuvės daužėsi 
jų labui. Galiausiai Murė išdrįso trenkti iki penkių frankų lygiai; 
jo darbuotojai blyško, juos šiurpas ėmė nuo tokio iššūkio liki- 
mui. Robino, priblokštas, nebetekęs kvapo, apsistojo irgi prie 
penkių lygiai — nebepriteko drąsos leisti dar žemiau. Taip juodu 
ir sugulė pozicijose vienas prieš kitą, o jų prekes tik grobė, tik ne- 
šėsi pirkėjos, supuolusios iš visų pusių. 

Tačiau, jei garbę išgelbėjo tiek viena, tiek antra pusė, vis tiek 
Robino būklė pasidarė baisi. „Moterų laimė“ turėjo ligi valiai 
kreditų, turėjo plačią klientūrą, tad galėjo atsigriebti ir išlyginti 
pajamas; tuo tarpu Robino, palaikomas to vieno Gožano, negalėjo 
atgauti nuostolių iš kitų prekių pardavimo, liko be lėšų ir čiuožė 
pamažėli į pakalnę, prarajos linkui. Jis merdėjo dėl savo per di- 
delės drąsos, nors jau turėjo gausią klientūrą, tos dvikovos peri- 
petijų sutrauktą. Vienas iš jo slaptųjų sielvartų buvo tas, kad jis 
matė, jog jo klientūra pamažu, iš lėto nusigręžia nuo jo, grįžta vėl 
į „Moterų laimę“, nors tiek pinigų ir triūso padėjo, kol ją užsi- 
kariavo. 

Kartą Robino buvo net iš kantrybės išėjęs. Viena pirkėja, po- 
nia de Bov, užėjo pas jį pažiūrėti paltų, nes jis, šalia šilkų specia- 
lybės, turėjo atidaręs ir gatavų drabužių skyrių. Ji vis nesiryžo 
pirkti, ieškojo priekabių, kad medžiaga nesanti gera. Pagaliau ji 
2 Jų „Paryžiaus laimė“ yra daug stipresnė. 

Robino susivaldė, įtikinėjo tą ponią, kad ji apsirinkanti, šne- 
kėjo mandagiai, kaip tinka pirkliui, ir juo pagarbiau, jog saugo- 
josi, kad nepratrūktų susikaupęs apmaudas. 

— Bet jūs tik pažiūrėkit, koks gi čia šilkas tos rotondos! — 
postringavo ji. — Galėtum stačiai sakyti, kad tai — voratinklis... 
Galit sau kalbėti, ką norit, bet jų tas kur po penkis frankus šilkas 
yra šikšna, palyginti su šituo. 

Jis nebeatsakinėjo jai, tik išraudo visas ir stipriai susičiaupė. 
Reikia žinoti, kad jis buvo sugalvojęs labai gudrų daiktą: gata- 
viems drabužiams medžiagą jis pirkdavo savo varžovo parduo- 
tuvėje. Tokiu būdu nuostoliai už medžiagą tekdavo ne jam, o Mu- 
rė! Jis tik nukirpdavo audeklo valinį. 

— Jūs tikrai išrandate, kad „Paryžiaus laimė“ storesnė? — pa- 
klausė jis nebalsiai. 

— O, šimtą kartų! — tarė ponia de Bov. — Nėra ko nė lyginti. 

Toks neteisingas pirkėjos elgesys, norint žūtbūt suniekinti 
jo prekę, labai jį papiktino. Ir kol ji tą rotondą visaip vartė, skėt- 
riojo su niekinama mina, išvirkščioj pusėj pasirodė truputis vali- 
nio su žydrais ir sidabriniais ruožiukais, netyčia išvengęs žirklių. 
Čia Robino nebeištvėrė ir pasikarščiavęs leptelėjo: 

— Taigi, ponia, čia ir yra „Paryžiaus laimės“ šilkas, aš pats jį 
pirkau, gražiausiai!.. Matot, štai valinys. 

Ponia de Bov išėjo labai įsižeidusi. Daug tų ponių nustojo pas 
jį lankytis, ši istorija pasklido. O jis, bankroto grėsmės apniktas, 
kai suimdavo baimė dėl rytojaus, drebėdavo tik dėl savo žmonos, 
užaugusios ramioje, laimingoje aplinkoje, nepratusios prie skur- 
do. Kas laukė jos, jei katastrofa išmes juos į gatvę, skolomis apsi- 
krovusius? Kaltas tik jis vienas — jam jokiu būdu nereikėjo liesti 
žmonos šešių dešimčių tūkstančių. Ji turėjo guosti jį. Argi tie 
pinigai nepriklausę lygiai jam, lygiai jai? Jis ją mylįs, tai ir gerai, 
ir nieko daugiau jai nereikią, ji jam atidavusi viską — savo 
širdį, savo gyvenimą. Būdavo girdėti, kaip jie bučiuojasi kam- 
barėly už krautuvės. Pamažu jų įmonės gyvenimas apsitvarkė; 
nuostoliai kas mėnuo didėjo, bet iš lėto, ir liūdna baimė dar buvo 
toli. Juodu gyveno tvirta viltimi ir vis pranašavo, kad „Moterų 
laimė“ greit žlugsnianti. 

— Ė,— sakydavo jis,— esame jauni!.. Ateitis priklauso 
mums. 

— Ir paskui — tai kas, kad tu padarei taip, kaip norėjai 
daryti? — kalbėjo ji.— Kad tik tu būtum patenkintas, tai ir aš 
būsiu patenkinta, mano brangusis. 

Deniza, matydama, kokie juodu geri kits kitam, pati juodu 
pamilo. Ji baiminosi dėl jų, ji matė, kad katastrofa neišvengiama, 
bet nedrįso nieko daugiau sakyti. Kaip tik šičia bedirbdama, ji 
galutinai perprato naujosios prekybos galybę, ir jai ėmė patikti 
toji jėga, keičianti Paryžiaus veidą. Jos pažiūros subrendo, ji 
pati išsiskleidė, tapo dailia moterimi — nebebuvo laukinukė, 

atvažiavusi iš Valonės. Šiaip jos gyvenimas ėjo gana ramiai, kas 
kad tekdavo pavargti ir kad mažai pinigų teuždirbdavo. Visą 
dieną išbuvusi ant kojų, skubėdavo greitai namo ir rūpindavosi 
Pepė, kurį Bura po senovei valgydino ir nė klausyti nenorėjo apie 
kokias permainas; bet būdavo dar ir kitų reikalų — marškinius 
išplauti, palaidinukę susiadyti, nebekalbant apie mažiuko triukš- 
mavimą, nuo kurio galva plyšdavo. Ji niekad neatsiguldavo anks- 
čiau kaip vidunaktį. Sekmadienį jai būdavo didžiausias darbyme- 
tis — ji apkuopdavo kambarį, apsiruošdavo apie save, drabužius 
susitaisydavo, žodžiu, turėdavo tiek darbo, jog dažnąsyk nespė- 
davo net susišukuoti anksčiau nei kokią penktą valandą. Ir vis 
dėlto turėdavo gi išeiti kai kada, išsivesti berniuką pavaikščioti; 
ji vesdavosi jį toli pėsčia, į Neji pusę, ten nuėję pasivaišinda- 
vo — išgerdavo kokį puodelį pieno pas ūkininką, atsisėdę kieme. 
Žanas niekino tokias išvykas, jis tik šeštadienio vakarais pasiro- 
dydavo kai kada ir vėl greitai dingdavo, sakydamasis turįs užeiti 
kažkur kitur; jis nebeprašydavo pinigų, bet ateidavo su tokia 
liūdna mina, kad sesuo, sunerimus, visada kyštelėdavo jam kokį 
šimtą sū iš atidėtųjų. Tai būdavo vienintelis jo pasišvaistymas. 

— Šimtas sū! — šaukdavo Žanas.— Pasiuto, kokia tu gera! 
Žinai, yra popieriaus fabrikanto žmona... 

— Nutilk! — nutraukdavo jį Deniza.— Nieko nenoriu žinoti. 

Jis manydavo, kad ji laiko jį pagyrų puodu. 

— Bet aš tau sakau, ji tikrai yra popieriaus fabrikanto žmo- 
na!.. O, kokia ji šauni! 

Trys mėnesiai praėjo. Vėl grįžo pavasaris. Deniza atsisakė 
dar sykį važiuoti į Žuenvilį su Polina ir Božė. Ji sutikdavo juodu 
kai kada Sen Rok gatvėje, grįždama iš Robino. Per vieną iš tokių 
susitikimų Polina jai patikėjo paslaptį, kad ji, galimas daiktas, 
tekėsianti už meilužio; ji dar svyruojanti tuo tarpu, nes ištekė- 
jusios pardavėjos „Moterų laimėje“ ne per daug mėgstamos. 
Tas ištekėjimo sumanymas nustebino Denizą, ji nieko nedrįso 
patarti draugei. Kitą dieną susistabdė ją Kolombanas prie fontano 
pašnekėti apie Klarą, 0 tuo laiku kaip tik ir Klara ėjo per aikštę; 
mergaitė gavo dumti šalin, nes tasai prisimygęs prašė paklausti 
savo buvusią bendradarbę, ar ji nesutiktų už jo tekėti. Kas čia 
juos visus apsėdo? Kuriems galams taip kankintis? Ji manėsi 
esanti labai laiminga, kad neįsimylėjusi nieko. 

— Ar žinot naujieną? — pasakė jai skėčių meistras vieną 
vakarą, kai parėjo namo. 

— Ne, ponas Bura. 

— Tai va: tie sukčiai nupirko Diuvijaro rūmus... aš esu ap- 
suptas. 

Jis taip makaravo įdūkęs savo didelėmis rankomis, jog net 
jo balti karčiai dulkėjo, 

— Žulikystės tokios, kad nesuvaikysi nieko! — kalbėjo 
jis.— Pasirodo, tie rūmai priklausę „Hipotekiniam kreditui“, O 
prezidentas Hartmanas juos ką tik perleidęs tam žalčiui Murė... 
Dabar jie mane turi iš dešinės, iš kairės, iš užpakalio, va kaip! 
pažiūrėkit, taip, kaip aš laikau tą lazdos bumbulą! 

Tai buvo tikra teisybė — vakar jau buvo pasirašytas rūmų 
perleidimo aktas. Mažytis Bura namelis, įsigrūdęs tarp „Moterų 
laimės“ ir Diuvijaro rūmų, susigūžęs čia it kregždės lizdas mūro 
plyšyje, atrodė turėsiąs subliukšti vienusyk, tą pat dieną, kai 
parduotuvė įsibraus į rūmus; ir tokia diena atėjo — kolosas ap- 
gniaužė tą silpną kliūtį, aprietė ją krūvomis prekių, grasino ją 
praryti, įtraukti į save jau vien pačia savo milžiniško alsavimo 
jėga. Bura jautė, kaip spaudžia tie gniaužtai, jog net jo krautu- 
vėlė braška. Jis tarėsi matąs, kaip ji mažėja, jis bijojo, kad ir jo 
paties neprarytų drauge, kad negautų išlėkti pro antrą pusę su 
visais savo skėčiais ir lazdutėmis, — taip galingai trenkė ir dun- 
dėjo mašina tą valandą. 

— Hė! Jūs girdite, girdite? — rėkė jis.— Kas nepasakytų, 
kad jie sienas graužia! Ir mano rūsyje, mano stogo palėpėse — vi- 
sur tas pats triukšmas, tarytum pjūklas rėžia mūrą... Niekis! 
Nesuplos jie gal manęs, aš ne lapas popieriaus. Aš vis tiek būsiu 
čia, net jei stogą nuardys, net jei lietus pliaups į mano lovą! 

Kaip tik tuo laiku Murė liepė pasakyti seniui Bura naujas są- 
lygas: padidino atparkų sumą — už jo verslovę ir atsisakymą 
nuo nuomos sutarties dabar jis siūlė jam penkiasdešimt tūkstan- 
čių frankų. Šis pasiūlymas dvigubai uždūkino senį — jis išgrūdo 
siūlytojus, keikdamas baisiausiai. Tai, vadinasi, tiek jau daug tie 
sukčiai turi prisiplėšę iš Žmonių, jog gali mokėti penkiasdešimt 
tūkstančių už tokį daiktą, kuris nevertas nė dešimties! Ir jis gynė 
savo krautuvėlę kaip nekalta mergelė vainikėlį — dėl garbės, 
iš pagarbos sau pačiam. 

Deniza matė, kad per pastarąsias dvi savaites Bura kažkuo 
labai užsiėmęs. Jis lakstė, puldinėjo aplink tą savo namą, matavo 
sienas, žiūrėjo į jį, atsitraukęs iš toliau, kaip architektas. Paskiau 
vieną rytą atėjo darbininkai. Taip senis pradėjo lemiamąsias 
kautynes — mat šovė jam į galvą šėlas mušti „Moterų laimę“ 
jos pačios ginklu: padaryti nuolaidų moderniajai prabangai. 
Pirkėjos peikė jo krautuvėlę, kam esanti tokia tamsi, tai dabar 
jos vėl imsiančios pas jį lankytis, kai pamatysiančios, kad ji švie- 
čia, visa atnaujinta. Pirmiausia užglaistė plyšius ir perdažė fa- 
sadą, daugiau pertepė vitrinos lentas šviesiai žaliai, šaunumo 
linkme pasistūmėjo taip toli, jog net iškabą paauksino. Trys 
tūkstančiai frankų, kuriuos Bura turėjo atidėjęs būtiniausiems 
reikalams, buvo išpyškinti. Tiesa, šiame kvartale kilo sąmyšis: 


žmonės ėjo pasižiūrėti, kaip atrodo Bura tarp tų blizgančių įren- 
gimų, O jis, visiškai galvą pametęs, niekaip negalėjo apsiprasti. 
Kai žmonės pro šviesų, žvilgantį langą šviesių spalvų fone matė 
jį, sutrikusį senį su dideliausia barzda ir karčiais, tai jiems atrodė, 
kad jis visiškai ne savo namuose. Dabar praeiviai net nuo ano 
šaligatvio žiūrėjo, kaip jis mostiguoja rankom, droždamas ran- 
kenutes, stebėjosi juo. Jis karščiavosi, jis bijojo sutepti ką nors, 
jis brovėsi dar labiau į tą prabangią komerciją, kurioje visiškai 
nieko nesusigraibė. 

Dabar ir Bura, taip pat kaip Robino, stojo į mūšį su „Moterų 
laime“. Jis ką tik paleido į rinką savo išradimą — gofruotus 
skėčius, kuriems buvo lemta ilgainiui labai išpopuliarėti. Beje, 
„Moterų laimė“ tučtuojau patobulino tą jo išradimą. Tada pra- 
sidėjo kova dėl kainų. Bura gamino skėčius po vieną franką de- 
vyniasdešimt penkis santimus, zanelos audeklo, su plieniniais 
virbais, amžinus ir nesunešiojamus, kaip skelbė etiketė. Bet, 
svarbiausia, jis ketino mušti savo konkurentą rankenomis — 
bambuko, kizilio, alyvmedžio, mirtos, Indijos nendrės — visokių 
visokiausiomis rankenomis, kokias tiktai galima įsivaizduoti. 
„Moterų laimė“ mažiau rūpinosi meniškąja puse, užtat daugiau 
dėmesio skyrė medžiagoms, gyrėsi savo alpagais ir moherais, sar- 
žais ir taftomis. Ir pergalė atiteko jai, o senis nusiminęs kartojo 
vien, kad menas esąs laikomas per nieką, kad belikę rankenas 
drožti vien savo malonumui, be vilties parduoti. 

— Ir aš pats kaltas! — rėkė jis Denizai.— Ir kam man reikėjo 
prekiauti tomis bjaurybėmis po franką devyniasdešimt penkis?.. 
Štai kur gali nuvesti naujos idėjos. Susimaniau sekti tų galva- 
žudžių pavyzdžiu — tai ir gerai man, tegu ir nusibaigsiu! 

Liepos mėnuo buvo labai karštas. Denizos ankštame kamba- 
rėlyje, prie pat skalūninio stogo, buvo nepakenčiama. Užtat ji, 
parėjusi iš darbo, pasiimdavo iš Bura Pepė ir, užuot lipusi su juo 
į savo palėpe, eidavo atsikvėpti tyresniu oru į Tiuilri sodą, pa- 
būdavo jame iki uždarymo. Vieną vakarą, pasukusi į kaštonų alė- 
ją, ji staiga apstulbo: priešais, už kelių žingsnių, į ją ėjo vyriškis, 
jai pasirodė — Jutenas. Paskui jos širdis ėmė smarkiai plakti. Tai 
buvo Murė, jis, papietavęs kairiojoje Senos pusėje, dabar drožė 
pėsčias pas ponią Detorž. Ji šoktelėjo į šalį, norėdama išvengti 
susitikimo, bet jis pamatė ją. Jau temo, tačiau jis ją pažino. 

— Čia jūs, panele? 

Ji neatsakė nieko — ji per daug sutriko nuo to, kad jis teikėsi 
sustoti. Jis šypsojosi, rodė palankaus geradario miną, kuria 
dangstėsi neišsiduodamas, kad jam truputį nejauku 

— Jūs vis Paryžiuje? 

— Taip, pone,— atsakė ji pagaliau. 

Ji pamažu tolo nuo jo, pamėgino atsisveikinti ir eiti savo 
keliu, tęsti pasivaikščiojimą. Jis betgi pasuko jai pavymu, juodu 
įėjo į tamsų didelių kaštanų šešėlį. Darėsi vėsiau, tolumoje juo- 
kėsi vaikai, ridendami lankučius. 

— Čia jūsų brolis, tiesa? — paklausė jis, dar žiūrėdamas į 
Pepė. 

Pepė paliko nedrąsus, priėjus nepažįstamam ponui, jis rimtai 
žengė šalia sesers, laikydamasis už jos rankos. 

— Taip, pone, — atsakė ji vėl. 

Ji nuraudo — ji atsiminė bjaurius Margeritos ir Klaros šmeiž- 
tus. Murė, be abejo, suprato, nuo ko ji nuraudo, nes tuoj pridūrė: 

— Klausykit, panele, aš turiu jūsų atsiprašyti... Taip, aš būsiu 
laimingas, pasakęs jums, kaip aš gailestavau dėl tos klaidos, kuri 
tada buvo padaryta. Jums pernelyg lengvapėdiškai prikišo nu- 
sikaltimą... Žodžiu, padaryta blogai, aš norėjau tiktai jums pa- 
reikšti, jog visi pas mus žino, kokia jūs gera savo broliams... 

Jis kalbėjo toliau su pagarbiu mandagumu, prie kurio „Moterų 
laimės“ pardavėjos nebuvo pratusios. Denizos nerimastis padi- 
dėjo dar labiau, bet džiaugsmas užliejo jai širdį. Vadinasi, jis 
žino, kad ji nebuvo atsidavusi niekam! Abudu patylėjo, jis ėjo 
mažais žingsneliais, derindamasis prie vaiko; tolimi Paryžiaus 
garsai nyko juoduose didelių medžių patamsiuose. 

— Aš tik norėčiau jums, panele, pasiūlyti reabilitaciją, — tę- 
sė jis.— Suprantama, jei tik jūs norėtumėte grįžti pas mus... 
Ji pertraukė jo šneką, ji atsisakė skubotai, karščiuodamasi. 

— Pone, aš negaliu... Aš jums esu labai dėkinga, bet darbą 
turiu susiradusi kitur. 

Jis tą žinojo, neseniai jam sakė, kad ji dirbanti pas Robino. 
Ir jis, ramiai gražiai šnekučiuodamas, kaip lygus su lygiu, ėmė 
kalbėti apie jo šeimininką, kuriam pripažino teisybę — esąs 
vaikinas galvotas, gabus, tik per daug nervingas. Jis prisivarysiąs 
iki katastrofos, Gožanas ant jo pečių užvertęs pernelyg sunkų 
krovinį, kuris nuslėgsiąs juodu abu. Dabar Deniza, paskatinta šio 
familiarumo, prakalbo atviriau, ji davė suprasti, kad pati labiau 
simpatizuoja didžiosioms parduotuvėms, kai jos kovoja su smul- 
kiaisiais prekybininkais; ji pagyvėjo, minėjo pavyzdžius, pasi- 
rodė nusimananti apie kalbamąjį dalyką, net turinti didelio masto 
ir naujų originalių minčių. Jis tik klausėsi, gėrėjosi ir stebėjosi. 
Jis pasigręžė, mėgino geriau įžiūrėti jos bruožus tirštėjančiose 
sutemose. Ji rodėsi tebesant tokia pat, apsivilkusi paprastute suk- 
nele, veidas romus, tačiau jos kuklumas dvelkė skvarbiais kerais, 
ir jį veikė jų galia. Matyt, Paryžiaus oras padarė įtakos šiai mer- 
giūkštei, ir štai ji tapo moterimi, ir viliojančia moterimi, ji, tokia 
protinga, su savo gražiais plaukais, kupinais patrauklumo, 


— Jeigu jūs esate mūsiškė, — kalbėjo jis juokdamasis,— tai 
ko būnate pas mūsų priešininkus?.. Man dar sakė, kad jūs ir gyve- 
nate pas tą Bura, tiesa? 

— Jis labai vertingas žmogus, — sumurmėjo ji. 

— Na jau! Senas pusgalvis, pamišėlis, kuris privarys Mune 
iki tiek, kad turėsiu jį elgetomis paleisti, kai tuo tarpu aš, atsi- 
kratydamas juo, norėjau jam turtą duoti!.. Ir visų pirma jums ne 
vieta pas jį, jo namas turi blogą vardą, jis išnuomoja tokioms... 

Bet jis tuoj pajuto, kad merginai drovu nuo šių žodžių, ir 
skubėjo pridurti: 

— Žinia, doram išlikti galima visur, ir juo didesnis nuopelnas, 
jei kas doras išlieka neturte! 

Jie vėl kiek paėjo tylėdami. Pepė, atrodė, klauso ir dabon de- 
dasi, kaip paprastai per anksti bręstą vaikai. Tarpais jis pakelda- 
vo akis į seserį ir stebėdavosi, nuo ko čia sudrebėjo jos karšta 
ranka. 

— Klausykite, — prašneko linksmai Murė.— Ar jūs nenorė- 
tumėte pabūti mano įgaliotu ministeriu? Rytoj aš norėčiau dar 
padidinti sumą ir prašyčiau jus pasiūlyti jam mano vardu aštuo- 
niasdešimt tūkstančių frankų... Užkalbinkite jį pirmoji, pasakyki- 
te jam, kad jis eina savižudybės keliu. Gal jis jūsų paklausys, 
kadangi yra jums palankus, ir jūs jam padarysite tikrai didelę 
paslaugą. 

— Gerai! — atsakė Deniza, irgi šypsodama.— Imuosi tos 
misijos, tik abejoju, ar iš to kas išeis. 

Vėl stojo tyla. Nei jis, nei ji nežinojo, ką daugiau kalbėti. 
Vienu tarpu jis buvo besušnekąs apie dėdę Bodiu, bet, matydamas, 
kad mergaitei nesmagu, nutilo. Juodu vis ėjo šalimais, pagaliau 
priėjo prie Rivoli gatvės, ir čia vienoje alėjoje dar buvo šviesu. 
Kai išsigavo iš medžių patamsio, jie lyg ūmai nubudo. Jis suprato, 
kad nebegali ilgiau jos užlaikyti. 

— Labanaktis, panele. 

— Labanaktis, pone. 

Bet jis nėjo tolyn. Pakėlęs akis, jis staiga pamatė prieš save 
Alžyro gatvės kampe apšviestus ponios Deforž langus, toji jo 
laukė. Ir jis pakėlė žvilgsnį į Denizą. Jis dabar balkšvoje prie- 
temoje neblogai matė ją: ji tokia menkutė prieš Anrijetę, tai 
ko jam širdis taip šyla? Kvailas kaprizas, ir tiek. 

— Mažiukas pavargo, — tarė jis, norėdamas dar ką nors pa- 
sakyti.— Tai jūs turėsit galvoj, gerai? Mūsų įmonė jums atdara 
visada. Jums pakanka tiktai kreiptis, ir aš jums duosiu visas pa- 
geidaujamas kompensacijas... Labanaktis, panele. 

— Labanaktis, pone. 

Kai Murė nuėjo, Deniza vėl grįžo po kaštanais, į pat šešėlių 

juodumą. Ilgai ji vaikščiojo be tikslo tarp tų stambių medžių 
kamienų, išraudusiu veidu, ūžiančia nuo minčių kratinio galva. 
Pepė, įsikibęs į jos ranką, skubėjo savo trumpomis kojytėmis, 
stengdamasis spėti su ja. Ji buvo jį pamiršusi. Jis tarė galų 
gale: 

— Tu per greitai eini, mažyte mama. 

Tada ji atsisėdo ant suolo, o berniukas, nuvargęs bevaikščio- 
damas, prigludo jai ant kelių ir užmigo. Ji laikė jį, spaudė prie 
savo mergiškos krūtinės, o jos akys klajojo patamsių gelmėje. 
O kai po valandos juodu parėjo pamažėli į Mišodjerės gatvę, 
jos veidas buvo ramus, kaip protingos, išmintingos merginos. 

— Griausmas pono dievo! — suriko Bura, pamatęs ją iš 
tolo.— Jau po visam... Tas žaltys Murė nupirko mano namą. 

Jis nesitvėrė savyje, jis dūko vienas po savo krautuvėlę, 
makaravo rankom taip, jog, rodėsi, iškuls vitrinos stiklus. 

— Ak, niekšas!.. Man buvęs vaisių prekybininkas pranešė. 
Ir žinot, už kiek jį pardavė, tą mano namą? Už šimtą penkiasde- 
šimt tūkstančių frankų, keturis kartus brangiau, negu jis vertas! 
Tai dar žulikas vienas!.. Įsivaizduojat, gi jis pasidarė dingstį iš 
mano išgražinimų — taip, jis lupa pinigą už tai, kad namas esąs 
suremontuotas kaip naujas! Nejau jie nenustos tyčiotis manimi? 

Toji mintis, kad jo pinigai, išleisti remontui ir dažymui, neša 
naudą vaisių prekybininkui, varė jį į desperaciją. Ir, še, dabar 
Murė bus jo šeimininkas: jam reikės nuomą mokėti! Jis bus nuo 
šiol to nekenčiamojo konkurento įnamis! Nuo šito vieno dalyko 
senis siuste pasiuto. 

— Aš girdžiu, kaip jis gręžia mūrą... Dabar jie yra čia, jie 
valgo mažne iš mano lėkštės! 

Ir jis taip daužė kumščiu prekystalį, jog drebėjo krautuvėlė, 
šokinėjo skėčiai. 

Deniza, apdujusi nuo jo riksmo, negalėjo pasakyti nė vieno 
žodžio. Ji tik stovėjo ir tylėjo, laukė, kol praeis jam dūkas; tuo 
tarpu Pepė, labai nuvargęs, užmigo ant kėdės. Pagaliau, kai Bura 
aprimo truputį, ji ryžosi vykdyti, ką jai pavedė Murė: senis, 
teisybė, tebėra suirzes, bet kaip tik dėl to savo įniršio ir dar dėl 
beviltiškos padėties gali Kartais imti ir netikėtai sutikti. 

— Aš ką tik šnekėjau su vienu Žžmogumi...— pradėjo 
ji.— Taip, su vienu žmogumi iš „Moterų laimės“, labai gerai viską 
žinančiu... Atrodo, kad rytoj jie jums pasiūlys aštuoniasdešimt 
tūkstančių frankų... 

Jis nutraukė ją — jis užriko baisiu balsu: 

— Aštuoniasdešimt tūkstančių! Aštuoniasdešimt tūkstančių!.. 
Taigi aš dabar nė už milijoną nebesutiksiu! 

Ji buvo bemėginanti jį įtikinėti. Tik šit atsidarė krautuvėlės 

durys, ir ji staiga pasitraukė atatupsta, netekusi žado ir išblyš- 
kusi. Tai dėdė Bodiu atėjo, geltonas visas, pasenęs. Bura, kaimy- 
nui pasirodžius, dar labiau užkaito, jis čiupo dėdei už palto sagos 
ir ėmė rėkti jam tiesiai į veidą, neduodamas nė žodžio pratarti: 

— Ar jūs žinot, ką tie akiplėšos susimanė man siūlyti? Aš- 
tuoniasdešimt tūkstančių! Mat, kaip įsivarė, banditai! Jie mano, 
kad aš jiems parsiduosiu kaip kekšė... Ha! Jie nusipirko namą, 
tai mano, kad dabar ir mane turi už sprando! Špygą! Baigta! Ne- 
paims jie to namo niekaip! Gal šiaip kada ir būčiau nusileidęs, 
bet dabar — na, jeigu namas jūsų, tai pamėginkit, pasiimkit jį! 

— Tai, vadinasi, teisybė? — tarė Bodiu iš lėto.— Man sakė, 
tai atėjau pasitikrinti. 

— Aštuoniasdešimt tūkstančių! — kartojo Bura.— Tai ko dar 
ne visą šimtą? Va ta pinigų krūva mane ir siutina. Ar tik jie ne- 
mano, kad aš pasidarysiu jų žulikysčių bendrininku, susimaginęs 
jų pinigais?. Ne, jie neįeis į tą namą, griausme pono dievo! Ne! 
Niekados! Niekados, ar girdite! 

Deniza, tylėjusi patylėjusi, tarė jam ramiai: 

— Įeis. Po devynerių metų, kai pasibaigs jūsų nuomos termi- 
nas, — ir įeis. 

Ir, nors čia pat buvo jos dėdė, Deniza ėmė prikalbinėti senį, 
kad priimtų siūlymą. Kovoti — ji sakė — darosi nebeįmanoma, 
jis grumiasi su nepalyginamai stipresne jėga, jis neturėtų atstumti 
šitokio turto, kurį jam siūlo, nebent jau jam galvoj nebegerai. 
O senis — ne ir ne. Po devynerių metų jis, ar girdi, jau būsiąs mi- 
ręs, tad jų čia nebepamatysiąs. 

— Ar jūs girdit, ponas Bodiu? — varė jis toliau.— Jūsų duk- 
terėčia eina išvien su jais — taigi jai, ne kam kitam, jie uždavė 
papirkti mane... Ji išvien su galvažudžiais, garbės žodis! 

Dėdė lig šiol, rodės, nė nematė Denizos. Jis pakėlė galvą taip 
pat niauriai, kaip visada, kai ji praeidama jį matydavo ant savo 
slenksčio. Bet dabar jis iš lėto pasigręžė, pažiūrėjo į ją. Storos 
jo lūpos drebėjo. 

— Aš tą žinau, — pasakė pusbalsiu. 

Ir vis Žiūrėjo į ją. Deniza susigraudino ligi ašarų, ji matė, 
kaip labai jis persimainęs nuo rūpesčių. O senis, tylomis sąžinės 
kremtamas, kam nepadėjo jai, mąstė turbūt apie tą sunkią nedalią, 
Kuri ją ištiko. Paskui jis pažiūrėjo į Pepė, miegantį ant kėdės tarp 
visų tų ginčų ir riksmų, ir, rodos, suminkštėjo. 

— Deniza,— tarė jis paprastai, — ateik rytoj vakarienės su 
mažiuku... Žmona ir Ženevjeva mane prašė pakviesti tave, jei 
sutiksiu. 

Ji labai išraudo, ji apkabino dėdę. Ir, kai jis išėjo, Bura, pa- 
tenkintas jų susitaikymu, riktelėjo pavymu: 


173 


— Atveskit ją į protą, šiaip ji gera... O dėl manęs, tegu nors 
namas sugriūva, mane ras po griuvėsiais. 

— Mūsų namai jau griūva, kaimyne,— liūdnai sakė Bo- 
diu.— Griuvėsiuose liksime mes visi. 


VIII 


O tuo laiku visas kvartalas kalbėjo apie didelę gatvę, kuri 
būsianti pravesta nuo naujosios Operos iki Biržos, ji būsianti 
pavadinta Gruodžio dešimtosios vardu. Namai ir sklypai jau buvo 
nusavinti, ir du griovėjų būriai stojo į darbą iš abiejų galų — vie- 
nas vertė senus rūmus Liudviko Didžiojo gatvėje, kitas ardė 
plonas buvusiojo „Vodevilio“ sienas; jau buvo girdėti, kaip kirs- 
tuvų dūžiai artėja, Šuazelio ir Mišodjerės gatvės gailestavo pa- 
smerktųjų namų. Anksčiau nei per dvi savaites tų namų vietoj 
turėjo. atsiverti platus spindis, pilnas triukšmo ir saulės. 

Bet dar labiau domino šio pašalio žmones tie darbai, kurių 
ėmėsi „Moterų laimė“. Buvo kalbama apie didelį tos įmonės išplė- 
timą, apie milžiniškas parduotuves, kurios trimis fasadais žiūrė- 
siančios į tris šio kvartalo gatves — Mišodjerės, Nev Sent Ogius- 
ten ir Monsinji. Pasak žmonių, Murė sudaręs sutartį su baronu 
Hartmanu, „Hipotekinio kredito“ pirmininku, ir užimsiąs ištisai 
visą namų masyvą, vien tik būsimąjį pastatą prie Gruodžio dešim- 
tosios gatvės baronas pasilaikysiąs sau, ten steigsiąs viešbutį 
konkuruoti su „Grand Oteliu“. Visur „Laimė“ atpirkinėjo nuomos 
sutartis, krautuvės užsidarinėjo, gyventojai kraustėsi lauk; 
ištuštėjusius pastatus meistrų armija jau perdirbinėjo naujaip, 
ir tik rūko dulkių debesys. Tarp viso to sąjūdžio viena tik palaikė 
Bura lūšna stovėjo nejudinama ir neliečiama, atkakliai susigūžusi 
tarp aukštų mūrų, aplipusių mūrininkais. 

Kai kitądien Deniza ėjo su Pepė pas dėdę Bodiu, gatvė buvo 
tikra žodžio prasme prisikimšusi karučių, vežančių plytas prie 
senųjų Diuvijaro rūmų. Dėdė stovėjo ties savo krautuvėlės du- 
rimis ir žiūrėjo nesmagus. Juo plėtėsi, didėjo „Moterų laimė“, 
juo, regis, mažėjo „Senasis Elbefas“. Jo vitrinos mergaitei pasi- 
rodė dar tamsesnės, dar labiau priplotos žemo antresolio su ma- 
žais it kalėjimo apvalainiais langeliais; sena žalia iškaba buvo dar 
labiau išblukusi nuo drėgmės, nusiminimas dvelkė iš viso fasado, 
blankaus, nušiurusio. 

— Šit ir jūs, — tarė dėdė. — Saugokitės, kad nesuvažinėtų. 

Įėjus į krautuvę Denizai vėlgi spaudė širdį. Ji rado ją patam- 
sėjusią, dar mieguistesnę, dar labiau paveiktą nusigyvenimo; 
tušti kampai juodavo it urvai, ant prekystalių ir lentynų dulkės, 
drėgno rūsio kvapas ėjo nuo gelumbės rietimų, kurių čia niekas 

nebejudino. Prie kasos ponia Bodiu ir Ženevjeva sėdėjo tylios, 
nesukrutančios, tarsi kokiame nuošaliame kamputyje, kur niekas 
jų netrukdė. Motina siūlėjo kažkokį skarinį. Duktė, rankas į 
sterblę pasidėjusi, žiūrėjo į tuštumą priešais save. 

— Labas vakaras, dėdiene,— tarė Deniza.— Aš laiminga, 
kad matau jus, ir, jei padariau jums nemalonumo, prašom at- 
leisti. 

Ponia Bodiu, labai susijaudinusi, apkabino ją. 

— Vargšele mano, — atsakė ji, — jei tiek nemalonumų tebūtų, 
tu mane matytum kur kas linksmesnę. 

— Labas vakaras, sese, — kalbėjo toliau Deniza, pirmoji bu- 
čiuodama Ženevjevą į skruostus. 

Šioji lyg iš miego pabudo. Ji atbučiavo pusseserę, bet ne- 
surado nė vieno žodžio jai pasakyti. Abi moterys po to paglamo- 
nėjo Pepė, kuris tiesė į jas rankutes. Susitaikinta buvo visiškai. 

— Na, tai jau šešios, galim sėsti prie stalo, — tarė Bodiu.— Ko 
tu neatsivedei Žano? 

— Ogi jis turėjo ateiti, — netvirtai sakė sumišusi Deniza.— Aš 
kaip tik šį rytą jį mačiau, jis man žadėjo. Bet laukti jo nerei- 
kia — jį, Matyt, meistras bus užlaikęs. 

Ji baiminosi, kad nebūtų jam vėl atsitikusi kokia nepaprasta 
istorija, ir rengė jam pateisinimą iš anksto. 

— Kad taip, tai sėskim valgyti, — pakartojo dėdė. 

Paskui, atsigręžęs krautuvės gilumon į patamsį: 

— Kolombanai, galit sėsti su mumis valgyt. Vis tiek niekas 
neateis. 

Deniza išsyk nepastebėjo Kolombano. Dėdienė jai paaiškino, 
kad antrąjį pardavėją ir tą panelę pardavėją turėję atleisti. Pre- 
kyba vykstanti taip blogai, jog vieno Kolombano užtenką, dar 
ir tam nesą ko veikti — valandų valandas dykinėjąs aptingęs, 
snaudelėjąs atmerktomis akimis. 

Valgomajame degė dujų žiburys, nors buvo pats vidurvasaris. 
Deniza įėjusi nušiurpo — taip į ją dvelktelėjo šaltis nuo sienų. 
Čia, kaip ir kitados, stovėjo apskritas stalas, užtiestas cerata, 
ant jo — valgymo reikmenys, o pro langą ėjo truputis oro ir 
šviesos iš prismirdusios skylės, vadinamos vidiniu kiemu. Ir šitie 
daiktai, kaip ir krautuvėlė, jai pasirodė dar labiau patamsėję 
ir apsiašaroję. 

— Tėte,— tarė Ženevjeva, varžydamasi Denizos,— gal užda- 
ryti langą? Kvapas ne koks. 

Tėvas neužuodė nieko. Jis nustebo. 

— Uždaryk, jei taip nori, — tarė jis pagaliau.— Tik mums 
oro bus mažai. 

Iš tikrųjų buvo labai trošku. Pietūs buvo patys paprasčiausi. 

Po sriubos, kai tarnaitė atnešė virtos jautienos, dėdė leidosi 
į šneką apie tuos, kur priešais, — tai buvo neišvengiama. Iš pra- 
džių jis rodė daug pakantos, dukterėčia galinti turėti savo nuo- 
monę. 

— Kąpgi, niekas tau negina palaikyti tuos didelius balaganus... 
Kas galva, tai protas, vaikuti... Jeigu tu nepasipiktinai, kai tave 
taip bjauriai išmetė už durų, tai, matyt, tu turi "rimto pagrindo 
juos mėgti; ir, matai, jei tu grįžtum pas juos, aš visiškai nepyk- 
čiau... Ir niekas iš mūsų nepyktų, teisybė? 

— Oi ne, — sumurmėjo ponia Bodiu. 

Deniza rimtai išdėstė savo sumetimus taip pat, kaip kitados 
pas ponus Robino: nuosekli prekybos raida, dabarties reikala- 
vimai, naujųjų firmų didumas, galiausiai auganti publikos gerovė. 
Bodiu klausė akis išvertęs, lūpas išpūtęs,— aiškiai matėsi, kad 
jo protas dirba įsiręžęs. Paskui, kai ji baigė kalbėti, jis pakratė 
galvą. 

— Vis tai svaičiojimai, daugiau nieko. Prekyba yra prekyba, 
ir nieko čia daugiau nesugalvosi... Taip, aš sutinku, jiems pasi- 
sekė, bet tai ir viskas. Aš ilgai maniau, kad jie nusisuks spran- 
dą,— taip, aš to laukiau, kantriai laukiau, atsimeni? Tiktai kur 
tau! Pasirodo, šioj gadynėj tik Žžulikai turtus kraunasi, o padorūs 
žmonės elgetomis miršta... Tai va, ką prigyvenom, ir aš turiu 
nusilenkti faktams. Ir aš nusilenkiu faktams, dieve mano, nusi- 
lenkiu!.. 

Užslėptas pyktis kaitino jį. Jis staiga pagrūmojo šakute: 

— Tiktai niekad „Senasis Elbefas“ nedarys nuolaidų... Žinok, 
aš pasakiau Bura: „Kaimyne, jūs derinatės prie šarlatanų, jūsų 
tos teplionės — gėda!“ | 

— Valgyk, meldžiamasis,— nutraukė jį ponia Bodiu, sune- 
rimusi, kad jis taip įsidega. 

— Pala, aš noriu, kad mano dukterėčia tikrai žinotų mano 
pažiūras... Klausyk, dukrele: aš esu kaip tas grafinas, aš nepa- 
judėsiu iš vietos. Jiems sekasi — tuo blogiau jiems! O aš tik 
protestuoju, ir viskas! 

Tarnaitė atnešė veršienos kepsnį. Šeimininkas drebančiomis 
rankomis jį supjaustė, tačiau nei jo akis nebuvo tokia taikli, nei 
jis besugebėjo vienodas porcijas dalyti. Kai tik pasijuto nuveik- 
tas — jau ir nebeliko būtojo pasitikėjimo savimi, visų gerbiamo 
šeimininko savijautos. Pepė pamanė, kad dėdė supyko, ir teko jį 
maldyti — nieko nebelaukus duoti jam desertą, biskvitus, padė- 
tus ties jo lėkšte. Tuomet dėdė, nuleidęs balsą, mėgino kalbėti 
apie ką kita. Vieną tarpą jis šnekėjo apie namų griovimą, jis 
pritarė, kad pravedama Gruodžio dešimtosios gatvė, nuo to pagy- 
vėsianti prekyba. Tik čia ir vėl jam užkliuvo „Moterų laimė ; 

ką tiktai jis paliesdavo, viskas jį atvesdavo vėl į šitą patį taš- 
ką — tai buvo liguistas apsėdimas. Nuo to laiko, kai vežimai 
su statybinėmis medžiagomis užkimšę gatvę, viskas trūnį kalkių 
apgulta, nieko nebesą galima parduoti. Beje, iš tų didelių statybų 
jiems pasidarysianti nesąmonė, pirkėjos pasiklysiančios; kad 
jau taip, tai kodėl nepastatyti naujų Halių? Ir dėdė, nepaisydamas 
dėdienės maldaujamų žvilgsnių, nebeištvėrė ir nuo statybinių 
darbų perėjo prie „Moterų laimės“ piniginės apyvartos. Argi 
tai įmanomas esąs daiktas? Per nepilnus ketverius metus jie apy- 
vartą padidinę penkeriopai: kitados per metus padarydavę aš- 
tuonis milijonus, o šįmet, kaip rodą paskutiniai skaičiavimai, 
jau būsią suvarę keturiasdešimt. Taigi tai jau pasiutęs daiktas, 
niekad nematytas negirdėtas, ir kovoti su juo jau nebeįmanoma. 
Jie vis pučiasi ir pučiasi, jie jau turi dabar tūkstantį tarnautojų, 
jie skelbiasi atidarą dvidešimt aštuonis skyrius. Šitas dvidešimt 
aštuonių skaitmuo labiausiai dėdę varė iš kantrybės. Žinoma, 
kai kurie iš jų, matyt, bus ne kas kita, kaip senieji skyriai, perskir- 
ti pusiau, bet yra ir visiškai naujų, pavyzdžiui, baldų arba Pary- 
žiaus suvenyrų skyriai! Supranti, Paryžiaus suvenyrų! Išties, jie 
nepuikūs žmonės, jie kada nors ims ir žuvimi prekiauti. Dėdė, 
vis dėdamasis gerbiąs Denizos pažiūras, galiausiai ėmė ją mo- 
kyti. 

— Nagi, jei jau visiškai atvirai kalbėsim, tu negali jų ginti. 
Kaip tau atrodytų, jei aš greta gelumbių įsteigčiau puodų skyrių? 
Ką? Taigi sakytum, kad man galvoj nebegerai... Prisipažink bent, 
kad tu jų negerbi. 

Mergina tik nusišypsojo, nežinodama ką sakyti, nes matė, 
kad jos įrodinėjimai nieko nepadės. Jis varė toliau: 

— Vienu žodžiu, tu esi už juos. Na, nekalbėkim apie tai, jie 
neverti, kad mes dėl jų pyktumės. Tai dar gražu būtų, jei jie įsi- 
terptų tarp manęs ir mano šeimos!.. Grįžk pas juos, jei tau patinka, 
tik aš tau draudžiu būgnyti man ausis jų istorijomis! 

Užėjo tyla. Senio nirtulys virto tylia, nervinga rezignacija. 
Trošku buvo mažame kambarėlyje, o dar dujų žibinto šildomame, 
ir tarnaitė gavo vėl atidaryti langą; tuoj drėgna kiemo smarvė 
ūžtelėjo į valgančiuosius. Atnešė paskrudintų bulvių. Jų visi dė- 
josi po kiek, iš lėto, netardami nė žodžio. 

— Ovagi! Žvilgtelk į šituos du, — vėl prašneko Bodiu, rody- 
damas peiliu į Ženevjevą su Kolombanu.— Jų paklausk, ar jie 
myli tavo „Moterų laimę“! 

Juodu sėdėjo šalimais, įprastinėje vietoje, kaip jau sėdėjo 
po du kartus kas dieną per dvylika metų, ir rimtai valgė. Jie ne- 
kalbėjo nė žodžio. Jis stengėsi kaip įmanydamas, kad jo veidas 
reikštų gerą nereiklaus vaikino nuotaiką, o už primerktų vokų 

slėpė vidinę ugnį, kuri jį svilino; ji, dar labiau nulenkusi galvą, 
pernelyg gausių plaukų sveriamą, užsidariusi savy ir susimąsčiu- 
si viena, rodės, kentėjo slaptą pragarėlį. 

— Šitie metai buvo prasti,— aiškino dėdė.— Turėjome ati- 
dėti jų vestuves... Ne, tu šitaip, dėl juoko, imk ir paklausk, ką 
jie mano apie tavo bendrus. 

Deniza, jam patenkinti, uždavė jiems tokį klausimą. 

— Aš tai neturiu už ką jų mylėti, sesele, — atsakė Ženevje- 
va.— Bet, būkite ramūs, ne visi jų nekenčia. 

Ir ji pažiūrėjo į Kolombaną, kuris ritinėjo duonos minkštimą 
ir dėjosi užsiėmęs. Jausdamas, kad mergina į jį žiūri, paleido 
nuožmių žodžių virtinę: 

— Nešvankus kromelis!.. Žulikų gauja, vienas geresnis už 
kitą!.. Trumpai — tikra cholera mūsų kvartale! 

— Girdite! Girdite! — šaukė Bodiu susižavėjęs.— Va šitas 
tai nepasiduos jiems niekada!.. Žinai, vyre! Tu esi paskutinis, 
daugiau tokių nebeužauga! 

Bet Ženevjeva, rūsti ir sielvartinga, nenuleido nuo Kolombano 
akių. Ji gręžte gręžė jį žvilgsniu, jis sutriko ir ėmė juo aršiau 
koneveikti „Moterų laime“. Ponia Bodiu, sėdėdama priešais, 
nieko nesakė, tik neramiai šaudė akimis čia į vieną, čia į kitą, 
lyg nujausdama užeinant naują nelaimę. Jau kuris laikas jai 
baisu darėsi, kad duktė tokia nuliūdusi, ji juto, kad ji merdėja. 

— Krautuvėje nieko nėra, — tarė ji pagaliau stodamasi nuo 
stalo, norėdama, kad pasikeistų scena.— Pažiūrėkite, Kolomba- 
nai, Man rodos įėjo kažkas. 

Visi baigė valgyti, visi pakilo nuo stalo. Bodiu ir Kolombanas 
nuėjo pakalbėti su maklerių, atėjusiu gauti nurodymų. Ponia 
Bodiu išsivedė Pepė pažiūrėti paveiksliukų. Tarnaitė greit nu- 
kraustė stalą, o Deniza susimąsčiusi stovėjo prie lango, žiūrėdama 
į kiemelį; tik staiga ji atsigręžė ir pamatė Ženevjevą, tebesė- 
dinčią toje pat vietoje, įbedusią akis į ceratą, dar šlapią nuo kem- 
pinės. 

— Nesveikuojate, sesele? — paklausė Deniza. 

Mergaitė neatsakė nieko, tik įdėmiai, atkakliai žiūrėjo į kaž- 
kurią staltiesės raukšlę ir, rodės, visa skendėjo neužbaigiamuose 
savo mąstymuose. Daugiau ji sunkiai pakėlė galvą, žiūrėjo į 
užjaučiantį Denizos veidą, palinkusį prie jos. Vadinas, visi jau 
išvaikščiojo? Ką tada ji veikia čia sėdėdama? Ir staiga ji užsprin- 
go raudomis, galvą ant stalo krašto nuleidusi. Ji verkė, laisty- 


dama ašaromis rankovę. 
— Dieve mano! Kas yra? — sušuko Deniza suglumusi.— Gal 


pašaukti ką? 
Ženevjeva stvėrė jai nervingai už rankos. Ji laikėsi įsikibusi, 
ji mikčiojo: 

— Ne, ne, būkit čia... O, kad tik mama nesužinotų!.. Prie 
jūsų tai nieko, bet — ne prie kitų, ne prie kitų!.. Tai man iš nety- 
čių, dievaži. Man pasirodė, kad esu visai viena... Palaukit... jau 
man geriau, jau nebeverkiu... 

Tačiau priepuolis grįžo vėl ir vėl, jos menkas kūnelis trūk- 
čiojo. Rodės, kad tų juodų jos plaukų kupeta per sunki jos kaklui. 
Ji ritinėjo įskaudusią galvą ant sunertų rankų, plaukų segtukai 
išlakstė, plaukai pasklido ant kaklo, apgaubė jį savo tamsumu. 
Deniza mėgino maldyti ją, bet patylomis, kad niekas neišgirstų. 
Ji atsegė Ženevjevos suknelę, ir net jai širdis susopo pamačius, 
kokia ji nesveikai liesa: vargšelės krūtinė buvo įdubusi, vaikiš- 
ka, visas kūnelis — gryna menkysta, suėsta mažakraujystės. De- 
niza pilnomis saujomis suėmė jos plaukus, jos puikius plaukus, 
kurie, rodos, čiulpė iš jos gyvybingumą, ji supynė juos į kasas, 
kad jai būtų smagiau, lengviau kvėpuoti. 

— Dėkoju jums, jūs tokia gera,— tarė Ženevjeva.— Ak, aš 
nesu riebi, tiesa? Buvau kur kas pilnesnė, bet viskas išėjo... Užse- 
kit suknelę, kad mama nepamatytų, kokie mano pečiai... Aš juos 
slapstau kiek galėdama... Dieve mano! Aš visai, visai paliegusi. 

Priepuolis vis dėlto aprimo. Ženevjeva vis sėdėjo, baisiai nu- 
silpusi, ji įdėmiai žiūrėjo į savo pusseserę: 

— Sakykit man teisybę: jis myli ją? 

Deniza pajuto, kaip ima degti jos skruostai. Ji puikiai suprato, 
kad kalbama apie Kolombaną ir Klarą, tačiau apsimetė nesusi- 
gaudanti: 

— Kaip tai, brangioji? 

Zenevjeva nepatikimai kraipė galvą. 

— Tik jau prašau nemeluoti. Padarykit man tą paslaugą, aš 
noriu persitikrinti galutinai... Jūs turit Žinoti, aš nujaučiu. Na 
taip, jūs gi buvot bendradarbės su tąja mergina, ir aš mačiau, 
kaip Kolombanas jus vijosi, kaip kalbėjo kažką pašnibždomis. 
Jis jus prašė atlikti kokį pavedimą, ar ne? O, dėl dievo, sakykit 
teisybę, aš prisiekiu jums, kad man nuo to bus geriau. 

Niekuomet Deniza nebuvo atsidūrusi tokioje keblioje padė- 
tyje. Ji nuleido akis prieš tą mergaite, visą laiką tylinčią ir viską 
numanančią. Ir vis dėlto surado savyje jėgų dar sykį jai pa- 
meluoti. 

— Bet juk jis myli jus! 

Tada Ženevjeva numojo desperatiškai. 

— Vadinasi, jūs nenorit man sakyti... Pagaliau man vis tiek, 
aš gi pati juos mačiau. Jis nuolat išeina gatvėn spoksoti į ją. 
O ji, ten viršuj, kikena kaip kvaiša... Tikriausiai juodu susitiki- 
nėja kur nors. 

— To tai nėra, prisiekiu jums! — sušuko Deniza užsimiršusi, 
labai norėdama ją bent tuo paguosti. 

Mergaitė atsiduso sunkiai sunkiai. Nusišypsojo blankiai 
Paskui silpnučiu sveikstančio ligonio balsu paprašė: 

— Norėčiau atsigerti vandens... Atsiprašau, kad varginu 
jus. Ten antai, bufete. 

Ir, gavusi grafiną, vienu mauku išgėrė stiklinę. Ir kai Deniza 
norėjo jai padėti manydama, kad jai bloga darosi, Ženevjeva 
ranka nušalino ją. 

— Ne, ne, nereikia, aš nuolatos noriu gerti... Aš ir naktį ke- 
liuosi atsigerti. 

Vėl užėjo tyla. Ženevjeva paskui kalbėjo tyliai toliau: 

— Žinot, jau dešimt metų, kai aš pripratinta prie minties, 
kad mudu būsim vyras ir žmona. Dar tebenešiojau trumpas suk- 
neles, jau Kolombanas buvo man paskirtas... Aš dargi neatmenu, 
kada ir kaip tai atsitiko. Ir kai taip gyvenom, vis kartu, visą 
laiką užsidarę, niekad nepersiskirdami, tai aš galų gale ir pradė- 
jau laikyti jį savo vyru — pirma laiko. Aš net nežinojau, ar jį 
mylėjau, aš buvau jo žmona, ir viskas... O dabar jis nori nueiti su 
kita! O! Dieve mano! Man širdis plyšta. Tai tokia kančia, kokios 
aš niekad nesu pažinusi. Ji ėda -man krūtinę, ji ėda man galvą, ji 
mane visą apėmusi, — ji žūdo mane. 

Jai vėl akys buvo pilnos ašarų. Deniza, irgi apyverksnė, iš 
gailesčio klausė: 

— O dėdienė ar nepermano nieko? 

— Taip, mama turbūt numano... O kai dėl tėtės, tai jam galva 
iškvaršinta, ir jis nė pats nežino, kiek man prideda kančios, vis 
tolyn s'-.:mdamas mūsų vestuves... Daug sykių mama klausinėjo 
mane. Ji nerimauja matydama, kad aš vystu ir džiūstu. Ji ir pati 
niekad nebuvo stipri, ji nuolat man pasako: „Vargše mergaite, 
netvirtą aš tave pagimdžiau.“ Ir, po teisybei, kas gi čia auga svei- 
kas tokiose krautuvėlėse. Bet ji, matyt, pastebi, kad aš per daug 
liesė ju pastaruoju laiku... Pažiūrėkit, kokios mano rankos, — argi 
tai įmanoma? 


Ji drebančia ranka vėl paėmė grafiną. Pusseserė mėgino jai 
neduoti gerti. 

— Ne, leiskite, aš labai noriu. 

Išsigirdo Bodiu balsas. Deniza, klausydama vidinio impulso, 
priklaupė ir apkabino Ženevjevą sesers rankomis. Ji bučiavo ją, 
įtikinėjo, kad viskas būsią gerai, kad ji susituoksianti su Kolom- 
banu, pagysianti ir būsianti laiminga. Žvaliai pakilo. Dėdė ją 
šaukė: 

— Žanas čia yra, eikš! 

Tikrai, Žanas atėjo — priilsęs atkūrė pietų. Kai jam pasakė, 


tik pareinąs iš savo šeimininko. Iš jo juokėsi, sakė, gal jis ėjęs 

per Venseno mišką. Tačiau, kai tik nutykojo prilįsti prie sesers, 
jai sukuždėjo labai tyliai. 

— Matai, viena mergytė, skalbėja, nešė baltinius... Čia yra 
vežikas, laukia. Duok man šimtą sū. 

Jis išlėkė minutėlę ir vėl grįžo pietauti, nes ponia Bodiu jokiu 
būdu nesutiko, kad jis išeitų nepavalgęs bent sriubos. Ženevjeva 
pasirodė vėl, tyli ir blanki, kaip visada. Kolombanas snaudelėjo 
už prekystalio. Vakaras slinko liūdnai, lėtai, tepagyvinamas vien 
dėdės žingsnių, kuris vaikštinėjo išilgai tuščios krautuvės. Degė 
viena vienintelė dujų lemputė, tamsa iš palubės leidosi it šiūps- 
niais pilama — it juoda žemė į duobę. 

Praėjo keli mėnesiai. Deniza lankydavosi beveik kasdien, 
Ženevjevą prablaivydavo valandėlę. Tačiau Bodiu namai juo 
tolyn, juo ėjo liūdnyn. Statybos kitapus gatvės kankino juos be 
perstogės, jos nuolat kalbėjo apie jų nesėkmę. Net jei ir pasitai- 
kydavo valandėlė vilties ar koks netikėtas džiaugsmas — ir tą 
jiems kaip mat sugadindavo, jei tik sutrinksėdavo karutis, pri- 
krautas plytų, sudžeržgėdavo akmenų skaldytuvas ar tik šiaip 
riktelėdavo mūrininkas. Teisybę šakant, ir visas kvartalas buvo 
subruzdintas. Lentų aptvaras laikė apkabinęs tris ištisus kvarta- 
lus, už jo virė kunkuliavo darbas. Nors architektas naudojo nenu- 
griautus namus, bet jis ardė ir perdirbinėjo juos iš visų pusių; 
viduryje, laisvame plote, sudarytame iš kiemų, jis statė centrinę 
galeriją, erdvią kaip bažnyčią, kuri gražiuoju savo galu turėjo 
išeiti į Nev Sent Ogiusten gatvę, per patį vidurį fasado. Kai rei- 
kėjo rengti vietą rūsiams, susidarė pradžioje nemažų sunkumų, 
nes užsidūrė ant požeminių nutekamųjų kanalų ir ant žmonių kau- 
lų sukasiotoje žemėje. Daugiau dar buvo didelis įvykis, labai 
sudominęs aplinkinius namus, tai šulinio gręžimas: tą šulinį darė 
šimto metrų gilumo, jis turėjo duoti per minutę penkis šimtus 
litrų vandens. Dabar sienos jau buvo išvarytos iki antrojo aukšto, 
pastoliai juosė visą apylinkę; be atvangos girgždėjo kranai, kel- 
dami tašytus akmenis, žvangėjo kraunamos geležies sijos, rėkavo 
visas skruzdėlynas meistrų, jiems pritarė kirstuvų ir kūjų dūžiai. 
O viską viršijo, visiems žmonėms ausis labiausiai kurtino mašinų 
trenksmas: viską varė garas, šaižūs švilpesiai skrodė orą, o kai 
ūžtelėdavo vėjas, kad ir nedidelis, tai tuoj kildavo kalkinių 
dulkių debesys ir sėsdavo ant aplinkinių stogų, o šie atrodydavo 
lyg apsnigti. Bodiu nusiminęs žiūrėjo, kaip tos nepermaldau- 
jamos dulkės visur skverbiasi, net į uždarytas spintas, teršia 
medžiagas krautuvėje, lenda net į lovas, ir mintis, kad jie norom 
nenorom turi kvėpuoti tomis dulkėmis, kad jie galų gale ir mirs 
nuo jų, nuodijo jiems gyvenimą. 

Beje, padėtis dar turėjo pablogėti. Rugsėjo mėnesį architek- 

tas, bijodamas uždelsti statybas, ryžosi varyti darbus ir naktimis. 
Buvo įtaisytos galingos elektros lempos, ir dabar jau gausmas 
nebetilo niekad: darbininkų pamaina ėjo po pamainos, kūjai ir 
plaktukai trenkti nesiliovė, mašinos švilpė be atvangos taip, jog 
nuo triukšmo, rodės, kyla ir sklaidosi kalkių dulkės. Dabar Bodiu 
namai jau buvo privaryti prie paskutiniosios — jie gavo jau ir 
su poilsiu atsisveikinti; trenksmas naktimis šokdindavo juos iš 
lovos, o jei nuovargis įveikdavo ir užmigti pavykdavo, tai triukš- 
mas miegantiems išvirsdavo košmaru. Ir jei kuris jų pakildavo 
iš lovos, norėdamas pavaikščioti ir apsiraminti, ir jei, basomis 
kojomis priėjęs prie lango, pakeldavo užuolaidą, tai nustėrdavo 
iš siaubo, pamatęs „Moterų laimę“, liepsnojančią patamsiuose 
it milžinų žaizdrą, kuriame kaldinama jų pragaištis. Tarp pusiau 
išmūrytų sienų, pro žiojinčias langų skyles, elektros lempos 
svaidė plačius melsvus akinančio šviesumo spindulius. Numuš- 
davo rytą antrą valandą, paskui trečią, paskui ketvirtą. Ir kai 
kvartalas šiaip taip užmigdavo, toji pabaisų statykla netikroje 
šviesoje rodydavosi dar didesnė, darydavosi kolosališka, joje 
knibždėdavo pilna juodų šešėlių, rėkaujančių darbininkų, kurių 
siluetai makaruodavo rankom kojom aštriame naujų mūrų bal- 
tyje. 

Kaip dėdė Bodiu sakė, taip ir buvo — smulkiesiems gretimųjų 
gatvių prekybininkams užėjo dar vienas baisus negandas. Kiek- 
vieną sykį, kai tik „Moterų laimė“ atidarydavo naują skyrių, tuoj 
sužlugdavo verslai aplinkinių krautuvėlių savininkams. Negan- 
das plėtėsi, jau girdėjosi, kaip braška senų seniausios firmos. 
Panelė Taten, prekiavusi baltiniais Šuazelio pasaže, ką tik pasis- 
kelbė neišsimokančia skolininke; pirštinių meistras Kinetas galė- 
jo dar laikytis gal tiktai kokį pusmetį, kailių prekybininkai Vam- 
pujai buvo priversti išnuomoti dalį savo krautuvių; o jei Bedorė 
su seseria, trikotažininkai Gajono gatvėje, dar šiaip taip laikėsi, 
tai, matyt, todėl, kad valgė ankstesnių laikų santaupas. Prie šių 
bankrotų, jau seniai numatytų, dabar prisidėjo ir kiti; Paryžiaus 
suvenyrų skyrius grasino elgetomis paleisti Sen Rok gatvės 
žaislininką Delinjerą, dručkį su apopleksiniu veidu, ogi baldų 
skyrius vertė nuo kojų Pjo ir Rivuarą, kurių krautuvės snaudė 
paunksnyje, Sent An pasaže. Buvo net pavojaus, kad žaislininką 
gali apopleksija nutrenkti, nes jis niekaip negalėjo atsipeikėti, 
pamatęs skelbimą, kad „Moterų laimė“ pardavinės kapšiukus 
trisdešimčia procentų pigiau. Baldininkai, ramesni žmonės, išsyk 
bandė juokauti, kad „Moterų laimės“ kartūnai, ar nematėt, kėsi- 
nasi pardavinėti stalus ir spintas, tačiau pirkėjos jau nuo jų pasi- 
traukė, ir „Moterų laimės“ baldų skyriaus pasisekimas iš pat pra- 
džių buvo baisus. Nieko neveiksi, reikėjo pasiduoti; po šitų dar 

bus iššluota daugelis kitų, ir nebebuvo jokio pamato abejoti, 
kad ir visi kiti smulkieji prekybininkai bus savo ruožtu nugainioti 
nuo savo prekystalių. Ateis tokia diena, kad „Moterų laimė“ vie- 
na užklės savo stogu visą kvartalą. 


Dabar rytais ir vakarais, kai tūkstančiai tarnautojų į „Moterų 
laimę“ turėdavo sueiti ir išeiti, jų prisirinkdavo tokia ilga virtinė 
Gajono aikštėje, jog Žmonės sustodavo pasižiūrėti lyg į paraduo- 
jantį kariuomenės pulką. Dešimtį minučių visi šaligatviai būdavo 
pilni jų vienų, o smulkių krautuvėlių savininkai, stoviniuodami 
priešais savo duris, galvodavo, kaip čia išmaitinti vieną parda- 
vėją. Paskutinė „Moterų laimės“ inventorizacija, parodžiusi 
keturiasdešimt milijonų apyvartos, irgi subruzdino visus kai- 
mynus. Šitas skaitmuo lėkė iš namų į namus, nuostabos ir pykčio 
šūksnių lydimas. Keturiasdešimt milijonų! Ar tai girdėtas daik- 
tas? Be abejo, gryno pelno negali būti daugiau kaip keturi nuo- 
šimčiai, žinant, kokios didelės tos firmos išlaidos ir kaip ji siste- 
mingai siekia parduoti kuo pigiau. Bet šešiolika šimtų tūkstančių 
frankų gryno pelno tai vis tiek graži suma, ir, vartant šitokius 
pinigus, galima tenkintis keturiais nuošimčiais. Žmonės šnekėjo, 
kad pradinis Murė kapitalas, jo pirmieji penki šimtai tūkstančių 
frankų, pridedant kasmet vis gryną pelną, turėjo išaugti ligi 
šiol į keturis milijonus, taigi jis visas šiemet persirito per preky- 
stalius prekių pavidalu dešimtį kartų. Kai Robino po pietų, Deni- 
zai čia pat sėdint, įsigilino į šiuos skaičius, tai paskui kurį laiką 
sėdėjo tylomis, nustėręs, akis į tuščią lėkštę įrėmęs: Deniza 
teisingai sako — tolydinis kapitalo papildymas kaip tiktai ir tei- 
kia tą neįveikiamąją jėgą naujai prekybai. Tik vienas Bura neigia 
faktus, nenori suprasti, išdidus ir kvailas kaip pagalys. Jam, girdi, 
tai — tik žulikų gauja, ir daugiau nieko! Melagiai, apgavikai! 
Šarlatanai, kurie atsidursią vieną gražų rytą gatvės pašalio 
griovy! 

"Tuo tarpu ponai Bodiu, nors nusistatę nieko nekeisti „Senojo 
Elbefo“ papročiuose, mėgino laikyti konkurenciją. Klientūra 
pas juos nebėjo, tai jie stengėsi eiti pas ją, tarpininkaujant mak- 
leriams. Tuomet Paryžiaus rinkoje darbavosi toks veiksnys, 
kaip makleris, jis laikė santykius su visais didžiaisiais siuvėjais 
ir traukė iš bėdos smulkiuosius gelumbių ir flanelių pardavinė- 
tojus, jei tik buvo toks malonus, kad ėmėsi jiems atstovauti. 
Suprantama, visi dėl maklerio varžėsi, jis pasidarė didelė kupeta; 
ir Bodiu buvo besusiderąs su vienu makleriu, bet, deja, sužinojo, 
kad jis jau susiderėjęs su Matinjonu, Krua de Pti Šan gatvėje. 
Dar du makleriai po kits kito apmovė jį; trečias, tiesa, buvo pa- 
dorus vyras, bet visiškai žioplas. Bodiu prekybos veikla merdėjo, 
pirkėjų vis mažėjo ir mažėjo, ir firma be didesnių sukrėtimų ėjo 

iš lėto galop. Atėjo tokia diena, kada jau termininiai mokėjimai 
pasidarė sunkūs. Ligi tol gyveno senomis santaupomis, nuo dabar 
prasidėjo skolos. Gruodžio mėnesį Bodiu, išsigandęs savo paties 
pasirašytų vekselių daugybės, ryžosi daryti pačią skaudžiausią 
auką: jis pardavė savo ūkį Rambujė, namus, į kuriuos buvo tiek 
sukišta pinigų nepabaigiamiems remontams ir kurie nešė nuos- 
tolius net tada, kai senis juos atidavė nuomon. Šį namą parduo- 
damas, žmogynas išsižadėjo vienintelės savo gyvenimo svajonės, 
jo širdis krauju plūdo, nelyginant praradus brangų žmogų. Ir jis 
turėjo atiduoti jį už septyniasdešimt tūkstančių frankų, nors jam 
pačiam atsiėjo du šimtus tūkstančių. Ir tai dar gerai, kad pasitai- 
kė Lomai, kaimynai, kurie panorėjo savo žemes praplėsti ir ryžosi 
jį pirkti. Tie septyniasdešimt tūkstančių dar palaikė firmos gyvy- 
bę kurį laiką. Nepaisant visų nesėkmių, vėl atgimė kovos idėja: 
apsimokant vekselius, dabar gal dar būsią tikėti ir laimėjimo. 

Tą sekmadienį Lomai, užmokėję pinigus, panorėjo pietauti 
„Senajame Elbefe“. Ponia Oreli atėjo pirmoji; kasininko reikėjo 
palaukti, jis atėjo pavėlavęs, apkvaišęs nuo muzikavimo per visą 
antrąją dienos pusę; Alberas buvo žadėjęs ateiti, bet nepasirodė 
visai. Po teisybei, slogus buvo tasai pobūvis. Bodiu buvo pratę 
gyventi be oro, užsidarę savo ankštame valgomajame, ir jie 
blogai jautėsi nuo to išlaisvio, kurio atnešė su savimi Lomai, jų 
šeimos iširumas ir linkimas į laisvą gyvenimą. Ženevjeva, įsižei- 
dusi dėl ponios Oreli ciesoriškos laikysenos, nepravėrė nė bur- 
nos, o Kolombanas prieš ją keliaklupsčiavo, drebėdamas vien 
nuo minties, kad štai čia yra Klaros valdovė. 


Vakare, prieš eidamas gulti, kai ponia Bodiu buvo jau lovoje, 
ponas Bodiu vaikščiojo ilgai po kambarį. Buvo šilta, lauke atly- 
dys. Nors langai buvo uždaryti ir užuolaidos užtrauktos, vis tiek 
girdėjosi, kaip trenkia mašinos statybose kitapus gatvės. 

— Žinai, apie ką aš galvoju, Elizabeta? — prakalbo jis pa- 
galiau.— Va: nors tie Lomai uždirba apsčiai pinigo, bet aš verčiau 
norėčiau būti savo kaily... Jiems sekasi, tai teisybė. Žmona sa- 
kėsi — taip, rodos? — kad ji uždirbusi per šiuos metus apie dvi- 
dešimt tūkstančių frankų, užtat ir galėjusi nupirkti mano nelai- 
mingus namus. Niekis! Aš nebeturiu namų, bet aš bent nevaikštau 
birbynės pūsti kipšai žino kur, o tu nesitrainioji už pastumdėlę 
pas svetimus... Ne, žinai ką, jie negali būti laimingi. 

Ir ilgai jis dar sielvartavo dėl savo didžios aukos, jis tūžo 
ant tų žmonių, kurie nupirko jo svajonę. Čia jis, priėjęs prie 
lovos, mostigavo rankom, pasilerkęs prie žmonos, čia vėl, nuėjęs 
prie lango, tylėjo ir klausėsi statybų bildesio. Čia jis vėl minėjo 
senas nuoskaudas ir nusiminęs kreitėjo ant naujujų laikų: kurgi 
tai kada matyta, kad pardavėjai uždirbtų daugiau, negu krautuvių 

savininkai, kad kasininkai atpirkinėtų šeimininkų turtą! Taigi 
mat: viskas eina vėjais, šeimos nebėra, žmonės gyvena viešbuty, 
užuot, kaip žmonės, valgę namie. Galų gale jis ėmė pranašauti, 
kad jaunėlis, Alberas, prarysiąs paskui visą Rambujė dvarą su 
savo artistėmis. 

Ponia Bodiu klausėsi jo šnekų, ir jos galva nepajudėdama 
gulėjo ant pagalvio. Veidas jos buvo baltas kaip drobė. 

— Jie tau užmokėjo,— galų gale pasakė ji švelniai. 

Bodiu susyk nutilo. Jis pavaikščiojo kiek, akis nuleidęs į žemę. 
Paskui ėmė kalbėti vėl: 

— Jie man užmokėjo, teisybė; ir, šiaip ar taip, jų pinigai 
ne prastesni kaip kitų... Tai būtų juoko, jei tais pinigais pavyktų 
pakelti mūsų prekybą! Ech, kad taip aš būčiau jaunesnis, ne taip 
nuvargęs! 

Ilgai tylėjo abu. Gelumbininko galva buvo pilna visokių 
neaiškių sumanymų. Staiga prašneko jo pati, akis įrėmusi į lubas, 
vis nepajudindama galvos. 

— Oartusavo dukterį matai, kaip jai yra jau kuris laikas? 

— Ne, o kas? 

— Na mat, man neramu truputį... Ji blykšta, ji atrodo nusi- 
minusi. 

Jis sustojo prie žmonos lovos labai nustebęs. 

— Še tau! Tai nuo ko dabar?.. Jeigu ji nesveika, tai turi pa- 
sisakyti. Rytoj reikia gydytoją pašaukti. 

Ponia Bodiu vis gulėjo nepajudėdama. Po ilgos pauzės ji tiek 
pasakė, apsigalvojusi: 

— Tas vestuves su Kolombanu, manau, reiktų jau padaryti, 
kad baigta būtų vienąkart. 

Jis pažiūrėjo į ją ir vėl ėmė vaikščioti. Jam prisiminė visokie 
faktai fakteliai. Ar tai galimas daiktas, kad jo duktė imtų džiūti 
dėl pardavėjo? Tai, vadinasi, ji taip jį Myli, jog nebesitveria 
laukti? Dar viena bėda priedo! Tas jį sujaudino, juoba kad ir pats 
jis seniai buvo nusprendęs dukterį su tuo bernu sutuokti. Tačiau 
tokiomis sąlygomis kaip dabar jis niekaip nesutiks vestuvių kelti. 
Jam betgi buvo neramu, ir jis pasidarė nuolaidesnis. 

— (Gerai,— tarė jis pagaliau, — aš pakalbėsiu su Kolombanu. 

Ir, daugiau nepasakęs nė žodžio, vaikščiojo toliau. Greit jo 
žmona užsimerkė, ji miegojo išblyškusi, lyg mirusi. O Bodiu vis 
vaikščiojo. Prieš eidamas gulti, jis atitraukė užuolaidas ir pažiū- 
rėjo pro langą: kitapus gatvės pro buvusių Diuvijaro rūmų tuščius 
langus matėsi statyba, kur akinamoje elektros lempų šviesoje 
krutėjo darbininkai. 


Kitą rytą Bodiu pasivedė Kolombaną ankšto sandėlio gilumon 
antresolėje. Jis jau iš vakaro apgalvojo, ką jam sakys. 

— Tai va, vyre,— pradėjo jis, — tu žinai, kad aš pardaviau 
savo turtą Rambujė. Tas mums padės išjudinti savo įklimpusį ve- 
žimą... Bet visų pirma aš norėjau pasikalbėti su tavim. 

Jaunasai vyras, matyt, bijojo šito pokalbio ir laukė jo nera- 
mus. Jo mažos akutės mirkčiojo plačiame veide, jis net prasižio- 
jo — tai buvo ženklas, kad jis giliai sujudęs. 

— Klausyk gerai,— kalbėjo gelumbės pirklys.— Kai tėvas 
Oškornas man perleido „Senąjį Elbefą“, firma klestėjo; jis pats 
kitados paveldėjo jį iš senio Finė, irgi gerai vedamą... Tu žinai 
mano pažiūras: aš maniau, kad pasielgčiau niekšiškai, jei savo 
vaikams palikčiau šį šeimos turtą sumažėjusį; dėl to aš ir tavo 
vestuves su Ženevjeva atidėliojau... Taip, aš atkakliai laikiausi 
savo, vis tikėjausi pasiekti, kad būtų tokia pat gera būklė, kaip 
seniau, norėjau tau trenkti po nosimi knygas ir pasakyti: „Va, 
žiūrėk, tais metais, kai aš stojau krautuvės vesti, buvo parduota 
tiek gelumbių, o šiais metais, kada aš išeinu, parduota už dešimt 
ar dvidešimt tūkstančių frankų daugiau...“ Žodžiu, matai, pada- 
riau tokį apžadą, tai buvo savaime suprantamas mano noras pa- 
rodyti, kad krautuvė mano rankose nesusmuko. Kitaip aš būčiau 
jautęsis tarsi jus apvogęs. 

Jis susijausmino, užspringo savo paties žodžiais. Nusišnypštė 
nosį, kad sujudimas praeitų, paskui klausė: 

— Tu nesakai nieko? 

O Kolombanas ir neturėjo ko sakyti. Jis linkčiojo galvą, jis 
laukė vis labiau nerimaudamas, ir jam rodėsi, kad jau numano, 
kurlink šeikininkas kreipia kalbą: matyt, užspirs greit vesti Že- 
nevjevą. Kaip išsisukti? Jam neužteks jėgų, jokiu būdu. O kaipgi 
ana ta antroji, apie kurią jis naktimis svajoja, ir kūnas degte dega 
tokiomis liepsnomis, jog jis pašokęs nuogas puola ant plikos 
aslos, bijodamas, kad nesudegtų! 

— Dabar,— kalbėjo toliau Bodiu,— šit turim pinigų, kurie 
gali mus išgelbėti. Padėtis kasdien blogėja, bet galbūt gerai susi- 
ėmus... Vienu žodžiu, aš norėjau tave įspėti. Mes dabar turėsim 
rizikuoti viskuo, ką tik turim. Jei prakišim — na, tada čia bus 
mums ir kapas... Tik, mano vaike, tada jūsų vestuves teks dar 
atidėti, nes aš nenoriu jūsų palikti vienų bėdoje. Tai būtų per 
daug žema, tiesa? 

Kolombanas lengviau atsiduso ir prisėdo ant moltono rietimo. 
Jam dar tebedrebėjo kinkos. Jis bijojo išsiduoti, kaip jam smagu, 
jis nuleido galvą ir glostinėjo kelius. 

— Tu nesakai nieko? — vėl pakartojo Bodiu. 

Ne, kur jis sakys, jis neturėjo ko sakyti. Tada senis vėl ėmė 
iš lėto dėstyti: 

— Aš taip ir žinojau, kad tau bus nesmagu... Bet tu būk vyras. 

Susipurtyk truputį, nepasiduok taip... O svarbiausia — suprask 
mano padėtį. Argi aš galiu užversti jums ant sprando tokį sluogą? 
Užuot palikęs klestinčią įmonę, palikčiau beveik bankrotą. Ne, 
tai tik sukčiai gali taip daryti... Žinia, aš gi nieko nenoriu, kaip tik 
jūsų laimės, bet niekas manęs neprivers eiti prieš savo sąžinę. 

Jis ilgai kalbėjo šitokiu būdu, kepėstuodamasis prieštaringų 
frazių sraute, kaip žmogus, kuriam norėtųsi, kad kiti jį suprastų 
iš pusės žodžio ir suteiktų paramos. Kadangi jis prižadėjo ir duk- 
terį, ir krautuvę, tai griežtas jo dorovingumas reikalavo atiduoti 
jas abi geras, be ydų ir skolų. Bet jis buvo jau pavargęs, našta jam 
rodėsi per sunki, ir jo miknojančioje kalboje girdėjosi maldavi- 
mas. Jam žodžiai vėlėsi lūpose vis labiau, jis iš Kolombano laukė 
polėkio, laukė širdies šūksnio — deja, nesulaukė. 

— Aš žinau, — murmėjo jis, — seniams stinga ugnies... O jau- 
ni — tai kas kita, jie dega ir degina. Ir tai suprantama, užtat kad 
jie savy turi ugnies... Bet ne, ne, aš negaliu, garbės žodis! Jei aš 
taip jums perduočiau, jūs patys man prikaišiotumėt. 

Jis nutilo, jis drebėjo susijaudinęs; o kadangi tas jaunas vyras 
vis tylėjo galvą nuleidęs, tai senis, dar išlaukęs nemalonią pauzę, 
paklausė jo trečią kartą: 

— Tu nesakai nieko? 

Galų gale Kolombanas atsakė, nepakeldamas akių: 

— Tai kad nėr ko sakyt... Jūs esate šeimininkas, jūs turit dau- 
giau proto, negu mes visi. Jeigu jūs taip liepiat, tai mes lauksim, 
mėginsim būti išmintingi. 

Baigta. Bodiu dar vis tikėjosi — gal Kolombanas pašoks, puls 
jam į glėbį, sušuks: „Tėte, ilsėkitės, dabar mums priėjo eilė kovo- 
ti, duokit mums krautuvę tokią, kokia ji yra, ir mes padarysim 
stebuklą — mes išgelbėsim ją!“ Paskui jis žiūrėjo į jį, žiūrėjo, 
ir jam gėda pasidarė, jis širdyje pakaltino save, kam norėjęs ap- 
gauti savo vaikus. Jame atbudo senovinė smulkaus prekybininko 
dora — maniako dora: tas apdairus vaikinas teisingai daro, nes 
prekyboj nėra vietos jausmams, yra vietos tik skaičiams. 

— Apkabink mane, mano vaike, — tarė jis baigdamas. — Taip 
tegu ir bus sutarta, kad apie vestuves kalbėsim tik po metų. Pir- 
miausia reikia galvoti tik apie rimtuosius reikalus. 

Vakare, miegamajame, kai ponia Bodiu paklausė vyro, kuo 
gi baigėsi jųdviejų pokalbis, vyras vėl pasirodė besąs apsišarva- 
vęs savo užsispyrimu kovoti vienas, kovoti iki galo. Jis labai 
išgyrė Kolombaną: toks solidus vyras jis esąs, tvirtas savo 
nusistatymais, be to, išauklėtas pagal gerus principus, toks tai 
jau, pavyzdžiui, nekikena su pirkėjomis, kaip tie pliuškiai 
„Laimėje“. Ne, jis esąs vyras padorus, šeimyniškas, toks tai jau 
neloš prekyba, kaip lošiama vertybės popieriais Biržoje. 

— Tai kada gi vestuvės? — klausė ponia Bodiu. 

— Vėliau, — atsakė jis, — kai aš galėsiu tesėti savo pažadus. 

Ji nėmaž nesukrutėjo, ji tik tiek tepasakė: 

— Mūsų duktė numirs nesulaukusi. 

Bodiu vos susivaldė — taip jam pašoko piktumas. Tai jis nu- 
mirs, jei taip be paliovos jį dirgins. Bene jo čia kaltė! Jis myli sa- 
vo dukterį, jis už ją duotų kraują ištekinti, bet jis negali gi pada- 
ryti, kad krautuvė eitų gerai, jeigu ji nenori gerai eiti. Ženevjeva 
privalėtų turėti proto ir pakentėti iki pasitaisys balansas. Kas per 
velnias? Gi Kolombanas yra ir liks čia, niekas jo jai nepavogs! 

— Galva neišneša! — kartojo jis.— Taip gerai išauklėta 
mergaitė! 

Ponia Bodiu nebesakė daugiau nieko. Ji, be abejo, numanė, 
kokias pavydo kančias kenčia Ženevjeva, bet apie tai kalbėti vy- 
rui ji nesiryžo. Ypatingas moteriškas drovumas jai visada kliudė 
kalbant su vyru liesti kai kuriuos opius dalykus. Matydamas, kad 
ji jau tyli, jis suvertė savo pyktį ant tų, kurie ten priešais stato 
namus, jis grūmojo kumščiais į tuštumą, į statybų pusę, o tenai 
tą naktį itin smarkiai beldė, nes kniedijo geležines sijas. 

Deniza rengėsi grįžti į „Moterų laimę“. Ji jau matė, kad ponai 
Robino turi sumažinti personalą, bet nežino, kokia dingstimi at- 
leisti ją. Jie dar galėtų kiek pasilaikyti, bet tik tuo atveju, jei vis- 
ką dirbtų patys; Gožanas, užsispyręs keršyti „Moterų laimei', 
ilgino jiems kreditus, žadėjo net paskolą gauti; jie tačiau vis tiek 
baiminosi ir mėgino verstis taupumu ir tvarkingumu. Jau dvi 
savaites ji juto, kad jie nejaukiai jaučiasi su ja, ir turėjo pradėti 
kalbą pirmoji — ji pasakė, kad susiradusi vietą kitur. Tai buvo 
jiems didelis palengvinimas, ponia Robino ją apkabino, labai susi- 
jaudinusi, ir tvirtino visada gailestausianti, kad su ja reikia skir- 
tis. Paskui, kai mergaitė klausiama pasisakė, kad ji grįšianti pas 
Murė, Robino išblyško. 

— Jūs elgiatės teisingai! — sušuko jis aštriai. 


Kur kas kebliau buvo pranešti tą naujieną seniui Bura. Vis dėl- 
to Deniza turėjo su juo išsiskirti, ir ji tiesiog drebėjo, nes buvo 
be galo jam dėkinga. O Bura nesiliovė kreitėjęs, iš visų pusių ap- 
suptas statybos triukšmo. Statybinių medžiagų vežimai laikė gat- 
vę užtvenktą, žmonės negalėjo prieiti į jo krautuvėlę, kirstuvai 
tik lesė ir lesė sienas, visi jo skėčiai ir lazdelės šokinėjo nuo kūjų 
trankymosi. Jo lūšna vis atkakliai priešinosi tiems darbams, bet 
atrodė, kad ji gali sugriūti. O pikčiausia buvo, kad architektas, 
norėdamas sujungti jau esamus parduotuvės skyrius su tais, kurie 
bus įrengti senuosiuose Diuvijaro rūmuose, sumanė išvaryti tu- 
nelį po Bura nameliu, skiriančiu juos. Tas namelis priklausė Murė 
8. K? bendrovei, o kadangi nuomininkas pagal sutartį negalėjo 

priešintis remonto darbams, tai vieną gražų rytą ir prisistatė dar- 
bininkai. Bura vos nekrito negyvas nuo tokios staigmenos. Argi 
negana, kad dusina jį iš visų pusių — iš kairės, iš dešinės, iš užpa- 
kalio, — tai dar prireikė, matai gi, už kojų čiupti, žemę po juo iš- 
ėsti! Jis išvijo darbininkus lauk ir padavė bendrovę į teismą. Re- 
monto darbai — taip! bet čia nori daryti jau nebe remontą, o 
perstatymo darbus. Šio kvartalo žmonės manė, kad jis bylą lai- 
mės, bet garantuoti niekas negalėjo. Šiaip ar taip, byla ketino bū- 
ti ilga, visi jaudinosi ir sekė šią nesibaigiančią dvikovą. 

Tą dieną, kai Deniza galų gale ryžosi pasisakyti, kad išeina, 
Bura kaip tiktai grįžo iš advokato. 

— Jūs tik pagalvokite! — rėkė jis. — Jie dabar sako, kad na- 
mas esąs nebetvirtas, jie stengiasi bylą pakreipti taip, kad, girdi, 
reikia po juo padėti naujus pamatus... Velniaižin! Tiek trankosi 
daužosi aplinkui su tomis prakeiktomis mašinomis, tai ir pama- 
tams atsiliepia. Nebūtų nuostabu, jei jie susprogtų! 

O kai mergaitė pasakė, kad ir ji išsikelia ir kad grįžta į „Lai- 
mę su tūkstančiu frankų algos, tai jis buvo taip sukrėstas, jog 
tik savo senas, drebančias rankas iškėlė į dangų. Iš susijaudini- 
mo susmuko ant kėdės. 

Jūs! Jūs! — vapėjo jis. — Tai aš, vadinasi, paliksiu vienui 
vienas, nieko daugiau pas mane, vienas, vienas! 

Patylėjo ir klausė: 

— O mažiukas? 

— Jis grįš pas ponią Gra,— atsakė Deniza. — Ji labai jį myli. 

Vėl abu nutilo. Jai labiau būtų tikę, jei jis būtų šėlęs, keikęs, 
kumščiais grūmojęs, o šitokį senį, dūstantį, sutrėkštą, jai pernelyg 
skaudu buvo matyti. Bet jis atsigavo pamažu, vėl pradėjo rėkti: 

— Tūkstantis frankų — kas gi atsisako nuo tūkstančio... Jūs 
visi ten pereisit. Ir eikit sau, palikit mane vieną! Taip, vieną, ar 
girdit! Bus vienas toks, kuris nenulenks galvos niekados!.. Ir pa- 
sakykit jam, kad aš bylą išlošiu, nors ir paskutinius marškinius 
pravalgysiu! 

Deniza turėjo išeiti iš Robino tiktai gale mėnesio. Ji dar sykį 
matėsi su Murė, viską aptarė. Vieną vakarą ji ėjo namo, jau buvo 
belipanti laiptais, tik šit ją sustabdė Delošas, laukęs jos pavartėje. 
Jis buvęs labai laimingas, kai tik sužinojęs tą didelę naujieną, 
visa parduotuvė apie tai šnekanti, sakė jis. Ir jis jai papasakojo, 
kas už prekystalių tauškiama. 

— Kad jūs žinotumėt, kokias minas daro tos gudreivos jūsų 
skyriuje! 

Paskui pats save nutraukė: 

— Beje, jūs turbūt atsimenate Klarą Priuner. Tai va, pasiro- 


do, kad šeimininkas su ja... suprantate? 

Jis nuraudo. Ji išblyško ir suriko: 

— Ponas Murė! 

— Keistas skonis, teisybė? — kalbėjo jis. — Merga į kumelę 
panaši... Ta baltinių siuvėjukė, kurią jis pernai turėjo porą kartų, 
tai buvo bent daili. O kita vertus — kas mums. 

Denizai, kai parėjo į savo kambarį, pasidarė bloga. Matyt, nuo 
to, kad laiptais smarkiai lipo. Jis užsirėmė alkūnėmis ant palan- 
gės, ir staiga jai pasivaideno Valonė, retai kieno tevaikščiojama 
gatvė, samanotas grindinys, kurį ji matydavo pro langą iš vaikų 
kambario, ir taip ji panoro grįžti tenai, susirasti prieglobstį pro- 
vincijos užmarštyje ir ramybėje. Paryžius ją erzino, ji nekentė 
„Moterų laimės“, ji nebežinojo, kuriam galui reikėjo duoti suti- 
kimą grįžti tenai. Aišku, tenai ji gaus kentėti, ji kentėjo jau vien 
nuo to, ką Delošas pasakė. Ir ištiko ją ašarų priepuolis, be prie- 
žasties, be nieko. Verkė ilgai, išsiverkė ir nurimo, ir atgavo narsą 
gyventi. 

Rytojaus dieną, pusryčių metu, kai Robino ją išsiuntė su rei- 
kalais, ji ėjo pro „Senąjį Elbefą“, pamačiusi, kad Kolombanas 
krautuvėje vienas, stumtelėjo duris. Bodiu šeimyna valgė pus- 
ryčius, gilumoje, valgomajame, girdėjosi šakučių čeksėjimas. 

— (Galit eiti tenai, — sakė pardavėjas,— jie visi prie stalo. 

Bet ji nutildė jį, pasivedė į kertę ir kalbėjo jam tyliai: 

— Aš tik su jumis noriu kalbėti... Nejaugi jūs taip visiškai 
neturite širdies? Nejaugi jūs nematote, kaip Ženevjeva jus myli 
ir kaip merdėja dėl jūsų? 

Ji visa drebėjo, vakarykštis karštis ją pagavo vėl. O jis, to 
netikėto antpuolio išgąsdintas, nustebintas, nesugriebė ištarti nė 
vieno žodžio. 

— Klausykit! — varė ji toliau. — Ženevjeva žino, kad jūs 
mylit kitą. Ji man pati sakė, ji raudojo kaip proto netekusi... 
Vargšė mergytė, kaip ji sunykusi! Kad jūs būtumėt matęs jos 
petukus! Graudu žiūrėti... Sakykit, nejaugi jūs galit leisti jai ši- 
taip galuotis?! 

Jis prašneko galų gale, visiškai suglumęs: 

— Betgi ji neserga, jūs perdedate... Aš nieko tokio nematau... 
Ir paskui — tai ne aš, o jos tėvas vis atidėlioja vestuves. 

Deniza griežtai atrėžė, kad jis meluojąs. Ji nujautė, kad jei 
tasai jaunikis būtų parodęs nors truputėlį atkaklumo, tai dėdė 
būtų ir nusileidęs: O Kolombano nusistebėjimas nebuvo dirbtinis: 
jis išties nėmaž nematė Ženevjevos lėtos agonijos. Tai buvo 
jam labai nemalonios tiesos atskleidimas. Kai jis to nežinojo, tai 
neturėjo labai ko sau nė prikišti. 

— Tr dėl ko? — varė toliau Deniza.— Dėl menkystos, pas- 
kutinės menkystos!.. Matyt, jūs nežinot, ką jūs įsimylėjot? Aš 

nenorėjau jūsų liūdinti lig šiol, aš vengiau jums atsakinėti, nors 
jūs Mane nuolat primygtinai klausinėjot... Tai žinokit, ji duodasi 
su visu svietu, ji tyčiojasi iš jūsų, jūs niekad jos neturėsit arba 
turėsit taip, kaip ir kiekvienas kitas, vieną sykį, prabėgom. 

Jis klausėsi jos labai išblyškęs ir sulig kiekvienu sakiniu, teš- 
kiamu jam į veidą pro sukąstus dantis, jam trūkčiojo lūpos. Ji, 
žiaurumo siutui užėjus, įsidegė, nė pati nežinodama kaip. 

— Ir dar, — išrėkė Deniza paskutinį šūksnį, — ji gyvena su 
Murė, jeigu norit žinoti! 

Jos balsas užsikirto, ji išblyško dar labiau, negu jis. Abu žiū- 
rėjosi į kits kitą. 

Tada jis sumikčiojo: 

— Aš myliu ją. 

Denizai pasidarė gėda. Kam ji čia taip kalba tam bernui, ir ko 
jai taip karščiuotis? Ji nebesakė nieko, ir tas paprastas žodis, jo 
ištartas, aidu atsimušė dusliai jos širdyje it tolimas varpas. „My- 
liu, myliu“ aidėjo vis platyn: jo teicybė, jis negali vesti kitos. 

Deniza atsigręžė ir pamatė Ženevjevą, stovinčią valgomojo 
tarpdury. 

— Nutilkit! — pasakė ji greitai. 

Bet jau po laiko, Ženevjeva, matyt, išgirdo. Jos veide nebuvo 
nė lašelio kraujo. Kaip tik tuo metu įėjo viena pirkėja — tai bu- 
vo ponia Burdelė, viena iš paskutiniųjų, dar vis aplankančių „Se- 
nąjį Elbefą“, nes čia ji gaudavo gerą prekę; ponia de Bov seniai 
jau, madą sekdama, persimetė į „Laimę“; net ponia Marti nebeuž- 
sukdavo, be galo susižavėjusi anos parduotuvės vitrinomis. Že- 
nevjeva gavo paeiti į priekį ir prašnekti savo blausiu balsu: 

— Ko ponia norėtų? 

Ponia Burdelė norėjo pasižiūrėti flanelės. Kolombanas nukėlė 
nuo lentynos vieną rietimą. Ženevjeva rodė medžiagą; juodu abu 
stovėjo taip arti už prekystalio, o jų rankos buvo labai šaltos. 
Tuomet ponia Bodiu atėjo iš valgomojo ir atsisėdo ant kėdutės 
prie kasos, ir ponas Bodiu pasirodė tuoj po jos. Jis tačiau iš pra- 
džių Resikišo į pardavimą, jis tik nusišypsojo Denizai ir stovėjo 
nuošaliai, žiūrėdamas į ponią Burdelė. 

— Šita ne iš gražiųjų, — pasakė ji. — Parodykit, ką turit ge- 
resnio. 

Kolombanas nukėlė kitą rietimą. Pasidarė tylu. Ponia Burdelė 
tyrinėjo medžiagą. 

— Ir po kiek? 

— Po šešis frankus, ponia, — atsakė Ženevjeva. 

Pirkėja skėstelėjo rankomis: 

— Po šešis frankus? Taigi tie ten, skersai gatvės, tokią pat 
pardavinėja po penkis. 

Nestiprus mėšlungis patrūkčiojo Bodiu veidą. Jis nebenukentė 
neįsikišęs, labai mandagiai. Ponia turbūt apsirinkanti, šią medžia- 
gą ten turėtų pardavinėti po šešis penkiasdešimt, negalimas daik- 
tas, kad ją pardavinėtų po penkis frankus. Tikriausiai ten kokia 
nors kita rūšis. 

— Ne, ne,— atkakliai tvirtino toji su miesčionės užsispyrimu, 
nes tarėsi esanti medžiagų žinovė. — Ta pati. Dar gal net ir sto- 
resnė. 

Ir ginčas ėmė aštrėti. Bodiu veidas pasidarė tulžingas, bet 
stengėsi išlaikyti šypseną. Jo neapykanta „Laimei“ smaugte 
smaugė jam gerklę. 

— Išties, — tarė pagaliau ponia Burdelė,— turėtumėt geriau 
su mManim elgtis, kitaip aš eisiu pas anuos, kaip ir kitos. 

Tada Bodiu visiškai neteko galvos ir užriko drebėdamas nuo 
susikaupusio pykčio: 

— Ir eikit sau pas anuos! 

Ponia ūmai atsistojo, labai įsižeidusi, ir išėjo neatsigręždama, 
tiek tepasakė: 

— Ogi taip ir padarysiu, pone. 

Visi liko be žado. Šeimininko pyktis sukrėtė juos. Jis ir pats 
nustebo ir išsigando to, ką dabar pasakė. Tie žodžiai jam ištrūko 
savaime, sprogte sprogo kaip ilgai kaupęsis pyktis. Ir dabar visi 
Bodiu nuščiuvę, nuleidę rankas sekė akimis ponią Burdelė, kaip 
ji ėjo per gatvę. Jiems rodėsi, kad ji išneša visą jų dalią. Ir kai 
ji ramiu žingsniu įžengė pro aukštas duris į „Moterų laimę“ ir jie 
pamatė, kaip ji įsimaišė į pirkėjų minią, jie pasijuto taip, lyg vi- 
duriuose būtų kas nutrūkę. 

— Dar vieną jie atėmė iš mūsų! — sumurmėjo gelumbinin- 
kas. | 

Po to jis pasigręžė į Denizą, apie kurią jau žinojo, kad vėl sto- 
ja į „Moterų laimę“. 

— Tave irgi atėmė... Tebūnie, aš nepykstu. Kad jie turi pini- 
gų, tai jie ir stipresni. 

Dabar Deniza, dar turėdama vilties, kad Ženevjeva neišgirdo, 
ką sakė Kolombanas, sušnibždėjo jai į ausį: 

— Jis jus myli, būkite linksmesnė. 

Bet mergina atsakė patylom, sugeltu balsu: 

— Kam jūs meluojat?.. Štai! Jis nebegali susivaldyti, vis žvil- 
gčioja tenai, į antrąjį aukštą... Aš gi žinau, jie išplėšė man jį, kaip 
ir viską iš mūsų išplėšia. 

Ir ji nuėjusi atsisėdo ant suoliuko už kasos, šalia motinos. 
Motina veikiausiai numanė, kad duktė gavo naują smūgį, nes ji 
su giliausiu skausmu akyse nukreipė nuo jos žvilgsnį į Kolomba- 
ną, paskui į „Moterų laimę“. Taip, jie tikrai išplėšia viską: iš 

tėvo — turtą, iš motinos — mirštgyvį vaiką, iš dukters — jau 
dešimt metų lauktą vyrą. Deniza gailėjo tos pasmerktos šeimos, 
ji, Matydama jų padėtį, vienu tarpu pasijuto nejaukiai, lyg dary- 
dama ką pikta. Juk argi ji neprideda rankos prie tos mašinos, 
kuri triuškina vargšus žmones? Tačiau ją nešė, traukė tam tikra 
jėga, ji jautė, kad jos veiksmuose nieko pikto nėra. 

— Ė! — prašneko Bodiu narsindamasis. — Nenumirsim! Vie- 
na pirkėja pasitraukė, dvi naujos atsiras... Žinai, Deniza, aš turiu 
dabar septyniasdešimt tūkstančių frankų, dėl jų ne vieną naktį be 
miego praleis tavo Murė... Na, tai ką jūs čia dabar! Sėdit nusimi- 
nusios kaip per šermenis! 

Bet jam nevyko kitus įlinksminti — jam pačiam grįžo prislėg- 
to, pritrėkšto Žmogaus nuotaika, jis vėl apsiblausė; ir liko visi 
akis įspyrę į pabaisą, tartum savų pačių nelaimė traukė, vergė, 
svaigino juos. Statybos darbai baigėsi, nuo fasado nuimliojo pas- 
tolius, šaligatvį vėl galų gale atidavė žmonėms vaikščioti, pasi- 
rodė milžiniško pastato šonas — baltas mūras su žiojinčiomis pla- 
čių vitrinų angomis. Kaip tik tuo metu gatvės pašaly ties prista- 
tymo skyriumi išsirikiavo virtine aštuoni „Laimės“ furgonai, į 
kuriuos tarnautojai krovė pakus. Saulės buvo pilna gatvė, žali 
furgonų šonai su geltonais ir raudonais pamarginimais žvilgėjo 
kaip veidrodžiai, ir blyksniai, nuo jų atsimušę, skverbėsi į „Se- 
nąjį Elbefą“ ligi pat gelmių, žilpindami akis. Juodai aprengti ve- 
žėjai, rimti ir orūs, laikė vadžias įtempę, arkliai, gražiai pakinky- 
ti, krimto blizgančius žąslus. Ir ligi tik vienas kuris vežimas bu- 
vo baigtas krauti, tuoj jis nusirito grindiniu su tokiu trenksmu, 
jog kaimynų krautuvėlėse drebėjo viskas. 


Vargšai Bodiu turėjo į kokias triumfo demonstracijas žiūrėti 
po du kartus kas dieną, nors jiems širdis plyšo. Tėvas nesižinojo 
kur dėtis, jis tik klausė save, kur gali nuplaukti visas šitas bega- 
linis prekių tvanas, o motina, sirgdama dukters kančiomis, žiūrėjo 
nereginčiomis akimis, išvien pilnomis ašarų. 


IX 


Vieną pirmadienį, kovo keturioliktąją, įvyko „Moterų laimės“ 
naujų skyrių atidarymas, ir ta proga buvo surengta vasarinių 
mados naujienų paroda, kuri turėjo trukti tris dienas. Pūtė šai- 
žus šiaurys, žmonės gatvėje, netikėtai grybštelti tų nepasiduodan- 
čios žiemos nagų, drožė greit, sagstydamiesi paltus. O aplinkinė- 
se krautuvėlėse tuo laiku augo sujudimas — smulkieji prekybi- 
ninkai, prie langų nosis priploję, skaičiavo pirmąsias karietas, 
privažiuojančias prie naujų didžiųjų „Laimės“ durų Nev Sent 
Ogiusten gatvėje. Tos durys, aukštos ir gilios kaip bažnyčios por- 

talas, buvo apkepurėtos skulptūrine grupe: Pramonė ir Prekyba, 
pasidavusios rankas, stovėjo tarp daugybės simbolinių ženklų; 
virš pačių durų buvo platus dangtis nuo lietaus; jis, šviežiai nu- 
auksintas mėtė blyksnius į visą gatvę. Į dešinę ir į kairę fasadai, 
dar skaudžiai balti, ėjo ištisai per visą kvartalą, visu Monsinji ir 
Mišodjerės gatvių ilgiu, tik Gruodžio dešimtosios gatvėje „Hipo- 
tekinis kreditas“ turėjo tuoj pradėti savo statybas. Kai tik smul- 
kieji prekybininkai pakeldavo akis, tuoj visame tame ilgame, ka- 
zarmiškame pastate, visuose trijuose aukštuose pro didelius Žė- 
rinčius langus pamatydavo kalnus prekių. Ši nebežmoniško didu- 
mo skrynia, šis milžiniškas prekybos įmonės kalnas užstojo jiems 
dangų, jiems rodėsi, jog jis kalias, kad jiems taip šalta, kad jie 
stidena sustipę savo išaušusiuo: e kromeliuose. 

O Murė jau nuo šešių ryto Euvo čia ir davinėjo paskutinius 
paliepimus. Centre, tiesiai nuo didžiųjų durų, per visą pastatą ėjo 
plati galerija, o jos šonuose, iš abiejų pusių, — dvi siauresnės ga- 
lerijos, palei Monsinji gatvę ir palei Mišodjerės gatvę. Kiemai 
buvo ištisai apdengti stiklais, iš jų padarytos halės; geležiniai 
laiptai kilo iš pirmojo aukšto, geležiniai lieptai buvo išvedžioti 
visų halių ilgiu po antrąjį ir trečiąjį aukštą. Architektas pasitai- 
kė Žmogus galvotas, jaunas, mėgstąs naujybes, jis akmenį tenau- 
dojo tik pamatams ir kampams, š.aip visą skeletą sunarstė iš gele- 
žies, ant ketaus kolonų atrėmė sijas ir skersinius. Skliautus ir 
vidaus pertvaras padarė iš plytų. Visur jis sugebėjo išgauti 
erdvumo, oras ir šviesa laisvai visur siekė, publikos srovė tekėjo 
patogiai po ilgų fermų drąsiais lėkiais. Tai buvo moderniosios 
prekybos katedra, tvirta ir lengva, pastatyta minių minioms mote- 
rų pirkėjų. Apačioje, centrinėje galerijoje, tuoj už pigiųjų priedu- 
joj — galanterija, trikotažas, gelumbės, visokie vilnonai. Dau- 
giau, pirmajame aukšte įsikūrė gatavi drabužiai, baltiniai, skaros, 
nėriniai, kai kurie nauji skyriai, 0 į trečią aukštą sukraustė pata- 
lynes, kilimus, dekoratyvinius a 1dinius, apskritai visus stambes- 
nius ir keblesnius daiktus. Dabi:r parduotuvės skyrių jau buvo 
trisdešimt devyni, o tarnautojų darbavosi tūkstantis aštuoni šim- 
tai, iš jų du šimtai moterų. Ištisas pasauliukas susidarė čia, po tais 
aukštais gauste gaudžiančiais metalo skliautais. 

Murė turėjo vienintelį karštą norą — nugalėti moterį. Jis pa- 
darė viską, kad moteris jo įmonėje būtų karalienė ir kad jis ją tu- 
rėtų savo valioje. Tai ir buvo visa jo taktika. apsvaiginti mote- 
rį galantišku paslaugumu, o tada prekiauti jos geismais, eks- 
ploatuoti jos įkarštį. Tad jis dieną naktį suko galvą, kaip išrasti 
dar ką nauja savo tikslui. Kad lepioms poniutėms netektų vargin- 
tis lipant laiptais iš vieno aukšto į kitą,  Murė įrengė du liftus, 

išmuštus aksomu. Daugiau, jis neseniai atidarė bufetą, kur dova- 
nai dalijo sirupus ir visokius saldžius pyragiukus, o taip pat skai- 
tyklą, didingą galeriją, išdabintą be galo ir be krašto, kurioje ėmė 
rengti net paveikslų parodas. Tačiau įmantriausias jo sumany- 
mas buvo — užsikariauti moterį, kuri neturi pliuškumo, būtent, 
motiną, prieiti prie jos per vaiką; čia jau jis mobilizavo visas ga- 
lybes, spekuliavo visais jausmais, kūrė specialius skyrius ma- 
žiems berniukams ir mažoms mergytėms, stabdė įeinančias ma- 
mytes ir įteikinėjo jų vaikučiams paveikslėlius, balionus. Tikrai 
genialus buvo tas sumanymas dalyti pirkėjoms balionus kaip pre- 
mijas — raudonas plonos gumytės pūsles, parištas ant siūliuko, 
su didžiulėmis raidėmis ant šono, su jo firmos pavadinimais: tos 
pūslės plaukiojo ore, vaikštinėjo po miestą ir buvo gyva reklama! 
Ypač didelę galią turėjo spausdinta reklama. Murė priėjo iki 
to, kad per metus išleisdavo bent tris šimtus tūkstančių frankų 
katalogams, skelbimams, afišoms. Didžiajam vasaros naujienų 
išpardavimui jis išspausdino du šimtus tūkstančių katalogų, iš 
jų penkiasdešimt tūkstančių buvo skirta užsieniui, išverstų į vi- 
sas kalbas. Dabar jo katalogai būdavo iliustruoti, pridėdavo net 
audeklo pavyzdžių, kuriuos klijuodavo ant katalogo lapų. Tai 
buvo tikras savigyros tvanas — „Moterų laimė“ lindo į akis vi- 
siems ir visur, jos skelbimais buvo aplipusios sienos, jų buvo pil- 
na laikraščiuose, net ant teatro uždangų. Murė tvirtino, kad mo- 
teris esanti bejėgė atsispirti reklamai, kad ji, šiaip ar taip, galų 
gale vis tiek nueinanti ten, kur triukšmas. Kita vertus, jis spendė 
moteriai ir išmoningesnes kilpas, jis analizavo moterį kaip gilus 
jos prigimties žinovas. Taip antai jis nustatė, kad moteris nepajė- 
giaatsispirti pigumui, kad ji perka ir nereikalingus daiktus, jei tik 
yra įsitikinusi, kad pirkti pelninga; šia išvada jis grindė savąją 
kainų mažinimo sistemą — jis tolydžio pigino mažai perkamas 
prekes, nes jam verčiau buvo parduoti su nuostoliu, bet kad tik 
greičiau eitų prekių apyvarta. Jis ir dar giliau įsiskverbė į moters 
širdį — jis sugalvojo „grąžinimus“, veidmainišką gundymo še- 
devrą. „Poniute, tiktai imkite; jei nebepatiks, galėsite grąžinti . 
Ir moteris, ligi tol priešinusis, dabar jau pirko su ramia sąžine, nes 
tas metodas jai pakišo būdą pasiteisinti: galiu juk ir atsisakyti nuo 
savo paikystės. Dabar galimybė grąžinti pirktą daiktą ir kainų 
mažinimas pasidarė naujosios prekybos pagrindiniai metodai. 
Bet štai sritis, kur Murė pasirodė esąs neprilygstamas meis- 
tras, — tai vidinis parduotuvės įrengimas. Jis sukūrė dėsnį, kad 
„Moterų laimėje“ nė vienas kamputis neturi likti tuščias; reika- 
lavo, kad visur būtų triukšmas, spūstis, gyvybė; jis sakė, kad gy- 
vybė pritraukia į save kitą gyvybę, veisiasi ir dauginasi. Šį dėsnį 
jis taikė praktikoje daugeriopai. Pirmiausia, išorinėse duryse 


[3 195 


turėjo būti grūstis, kad praeiną žmonės manytų, jog krautuvėj 
dievažin kas darosi; ir jam sekėsi daryti, kad grūstis būtų: prie- 
durėje jis laikė pačias pigiąsias prekes, skrynias ir pintines, ku- 
pinas visokio šlamšto, atiduodamo pusdykiai; užtat prastuomenė 
čia ir grūsdavosi, ir būdavo durys amžinai užsikimšusios, ir ga- 
lėjai manyti, kad Murė parduotuvės visi skyriai pilni Žmonių, 
tuo tarpu iš tikro jie kartais būdavo pustuščiai. Daugiau, galeri- 
jose jis mokėjo tarp labai prekiaujančių skyrių įterpti menkai 
prekiaujančius, kaip antai šiltų skarų skyrių vasarą arba kartūnų 
skyrių žiemą,— juos jis patalpindavo ten, kur būdavo gyva ir 
daug triukšmo. Jis tik vienas sugalvojo kilimus ir baldus suva- 
ryti į trečiąjį aukštą, nes tai tokie skyriai, kur pirkėjų rečiausia, 
ir jei jie būtų likę pirmajame aukšte, tai juose būtų stovėjusios 
tuštumos. Jei Murė būtų išradęs kaip padaryti, jis būtų visą 
gatvę privertęs pereiti per savo parduotuvę. 

Kaip tiktai tuo metu Murė degte degė įkvėpimu. Šeštadienio 
vakare, apžiūrėdamas paskutinius pasiruošimus didžiajam išpar- 
davimui pirmadienį, kuriam buvo rengtasi visą mėnesį, jis staiga 
susigriebė, kad jo priimta skyrių išdėstymo tvarka esanti neti- 
kusi. O tokia tvarka buvo visai logiška: audeklai vienoje pusėje, 
gatavi drabužiai kitoje — protingas, nuoseklus išdėstymas, ir 
pirkėjos pačios galėjo gražiausiai susirasti, ko joms reikia. Kitą 
kartą jis svajojo apie tokią tvarką, matydamas, kaip pirkėjos 
grumdosi ankštoje ponios Eduen krautuvėje; ir štai dabar, kai jau 
tą svajonę įgyvendino, — staiga pasijuto niekus darąs. Jis užriko, 
kad reikia „sutrinti ir sumalti tą viską!“ Beturėjo vos keturiasde- 
šimt aštuonias valandas laiko, o reikėjo perkraustyti kelis sky- 
rius ištisai. Tarnautojai, nesuprasdami kas čia darosi, gavo ka- 
muotis dvi naktis ir visą sekmadienį baisiausioje maišatyje. Net 
pirmadienio rytą, kai beliko viena valanda iki atidarymo, dar ne 
visos prekės buvo vietose. Matyt, šeimininkas iš galvos išsikraus- 
tęs — niekas nieko nesuprato, kam tas siautulys reikalingas, visi 
tik sumišę į kits kitą žiūrėjo. 

— (Greičiau, greičiau, paskubėkim! — šūkavo Murė, ramiai 
pasitikėdamas savo kūrybine galia. — Va dar šituos kostiumus 
reikia nunešti į viršų... O japonų porcelianas — centrinių laiptų 
aikštelėje?.. Dar paskutinį kartelį pasitempkim, vyručiai, ir tuoj 
pamatysit, kas čia bus per sąjūdis. 

Burdonklis irgi buvo čia jau nuo pat aušros. Jis tiek tesuprato 
direktoriaus mintį, kiek ir visi kiti, ir tik stebėjo jį. Jis nedrįso 
davinėti klausimų direktoriui, nes žinojo, kaip tokiu karštu metu 
jo klausimai bus sutikti. Ir vis dėlto ryžosi, paklausė nebalsiai: 

— Argi iš tikro reikėjo taip viską versti aukštyn kojom prieš 
pat pradedant išpardavimą? 


Murė iš sykio nieko nepasakė, tik pečiais gūžtelėjo. Bet, kai 
Burdonklis neatstojo, jis pratrūko: 

— Ogi kad pirkėjos pasigrumdyti gautų, aišku? Kaip pirma 
buvo suplanuota — tai matininko darbas! Aš niekad nebūčiau 
sau atleidęs tokio dalyko... Supraskit — juk tai buvo kuo tvarkin- 
giausias publikos išrikiavimas. Moteris įeina, drožia tiesiai, kur 
jai reikia, nuo sijono prie suknios, nuo suknios prie palto, o po to 
ir išeina sau, net nepaklaidžiojusi nė kiek!.. Kai kurios būtų net 
nepamačiusios, kokių skyrių pas mus esama! 

— Bet dabar, — tarė Burdonklis,— kai jūs viską sumaišėt ir 
išblaškėt į visas puses, mūsų pardavėjai be kojų paliks, bevedžio- 
dami pirkėjas iš vieno skyriaus į kitą. 

Murė numojo išdidžiai: 

— O kas man galvoj! Jie jauni, geriau augs prasilakstę... Tas 
jiems į sveikatą! Ir kai jie lakstys, tai atrodys, kad pirkėjų dau- 
giau, jie mūsų lankytojų masę didins... Tegu publika spaudosi, 
grūdasi, tuo geriau! 

Jis nusijuokė ir kiek tyliau paaiškino savo mintį: 

— Nagi štai, Burdonkli, paklausykit, kaip čia bus... Visų pir- 
ma pirkėjos turės vaikščioti iš vietos į vietą, tai jos išsibarstys po 
visą parduotuvę, dėl to atrodys, kad pirkėjų labai daug, ir joms 
galva susisuks; antra, kadangi jas reikės vedžioti iš vieno par- 
duotuvės galo į kitą, jei jos, pavyzdžiui, užsimanys pamušalo, 
nusipirkusios suknią, tai nuo tų kelionių parduotuvė joms pasiro- 
dys trigubai didesnė; trečia, jos norom nenorom turės pereiti ir 
tuos skyrius, kur šiaip nebūtų nė kojos kėlusios, o ten susidurs su 
visokiomis pagundomis ir susigundys; ketvirta... 

Burdonklis juokėsi kartu su juo. Dabar Murė, pats susižavė- 
jęs, nutraukė šneką, šūktelėjo tarnautojams: 

— Labai gerai, vyručiai. Dabar tik paskutinįsyk apsisukti su 
šluota, ir — gražu! 

Bet pasigręžęs jis pamatė Denizą. Juodu su Burdonkliu buvo 
ties gatavų drabužių skyriumi, kurį jis ką tik perdalijo į du — 
sukneles ir kostiumus nugrūdo į trečiąjį aukštą, į kitą parduotu- 
vės galą. Deniza nulipo pirmoji ir žiūrėjo išpūstomis akimis, su- 
glumusi dėl tų pertvarkymų. 

— Kaip čia yra? — pasakė ji nebalsiai. — Vėl perkraustymas? 

Tas jos nustebimas patiko Murė, jis labai mėgo tokius teat- 
riškus efektus. Vasario pirmosiomis dienomis Deniza grįžo į „Mo- 
terų laimę“ ir gavo maloniai nustebti radusi, kad personalas jai 
mandagus, beveik pagarbus. Ypač jai rodė palankumą ponia Ore- 
li; Margerita ir Klara atrodė nusileidusios; net dėdulė Žuvas, ir 
tas linkčiojo droviai, tarsi trokšdamas ištrinti iš praeities nema- 
lonius prisiminimus. Jei tik Murė jai tarstelėdavo nors vieną žo- 

dį, tuoj visi imdavo kuždėtis, sekdavo ją akimis. Denizai, taip 
meiliai visų sutinkamai, buvo kiek nesmagu dėl to, kad Delošas 
kažkaip keistai liūdi ir kad Polina slėpiningai šypsosi. 

Tuo tarpu Murė žiūrėjo į ją susižavėjusiomis akimis. 

— Ko gi ieškote, panele? — paklausė jis galiausiai. 

Deniza išsyk nepamatė, kad jis yra. Ji paraudo truputį. Nuo 
pat jos grįžimo šeimininkas nuolat rodė jai domesį, ir tas ją jau- 
dino. Polina, nežinia kodėl, jai smulkiai apsakinėjo, kaip šeimi- 
ninkas romansuoja su Klara, kur su ja susitikinėja, kiek jai mo- 
ka; ji nuolat grįždavo prie šios temos, ji daugiau dar sakydavo, — 
kad jis turįs dar ir antrą meilužę, tą ponią Deforž, kurią gerai pa- 
žįsta visi tarnautojai. Tos tokios istorijos jaudino Denizą, ji Murė 
bijojo po senovei, jį sutikusi, jautėsi kebliai, jos viduje grūmėsi 
jausmai — ji buvo jam dėkinga, bet ir pyko ant jo. 

— (Čia viskas pertvarkyta, — pasakė ji nebalsiai. 

Tada Murė priėjo arčiau ir pasakė jai dar tyliau: 

— Šį vakarą, parduotuvę uždarius, prašom užeiti pas mane į 
kabinetą. Noriu su jumis pakalbėti. 

Ji suglumusi palenkė galvą ir nepratarė nė žodžio. Beje, ji 
turėjo jau eiti įskyrių, kur rinkosi ir kitos pardavėjos. Burdonklis 
tačiau nugirdo, ką sakė Murė, ir žiūrėjo į jį šypsodamas. Net iš- 
drįso pasakyti, kai juodu liko dviese: 

— Jau ir šitą! Atsargiai, kad neišeitų ko rimto! 

Murė žvaliai gynėsi, slėpdamas jausmus po paviršutiniško ne- 
rūpestingumo kauke. 

— Ė, kur jau, čia tik juokeliai! Moteris, kuri suims mane į ran- 
kas, dar nėra gimusi, mano mielas! 

Buvo jau metas atidaryti parduotuvę, ir Murė nuskubėjo dir- 
stelti paskutinįsyk į įvairius skyrius. Burdonklis pakraipė galvą. 
Toji Deniza, paprastutė ir švelni, pradėjo jam kelti nerimą. Pir- 
mąjį kartą kovą laimėjo jis — ją brutaliai pašalino. Bet šit ji atsi- 
rado vėl, ir jis laikė ją rimtu priešininku; tuo tarpu prieš ją tylėjo, 
laukė, kas bus toliau. 

Burdonklis pasivijo Murė, kuris rėkė jau apačioj, halėje nuo 
Sent Ogiusten pusės, prie pat didžiųjų durų: 

— Ką, jūs juokus darotės iš manęs?! Aš sakiau, kad mėlynuo- 
sius skėčius sustatytumėt iš kraštų... Perdirbkit man tučtuojau! 

Jis nenorėjo klausyti jokių kalbų, ir būrys tarnautojų tuoj 
šoko perdirbti skėčių parodos. Matydamas, kad jau renkasi pir- 
kėjos, jis liepė net duris uždaryti valandėlei; jis išrėžė, kad ver- 
Čiau durų visai neatidarysiąs, negu mėlynuosius skėčius paliksiąs 
vidury. Toks sudėstymas žudąs visą jo kompoziciją. Žinomieji 
prekių parodų rengėjai — Jutenas, Minjo ir kiti dar — priėjo, 
žiūrėjo akis pakėlę ir dėjosi nieko nesuprantą, nes priklausė kito- 

kiai mokyklai. 

Pagaliau duris atidarė, ir ėmė tvinti srautas. Jau nuo pat pir- 
mosios valandos, kai dar skyriuose pirkėjų nebuvo, vestibiulyje 
pasidarė tokia spūstis, jog reikėjo šauktis policijos, kad laikytų 
tvarką šaligatvyje. Murė teisingai numatė: visos namų šeimi- 
ninkės, susigrūdusi miestiečių smulkmės minia, moteriškės su ky- 
kais šturmu apipuolė nupigintas prekes, niekaniekius ir audeklų 
rietimų liekanas, pardavinėjamas pačioje priedurėje, net gatvė- 
je. Rankos ore tik makaravo išvien, tik graibstė iškabinėtus prie 
didžiųjų durų audeklų gabalus — perkelius po septynis sū, pil- 
kus pusvilnonius po devynis sū, o labiausiai orleaną po trisdešimt 
aštuonis santimus — tas tai geriausiai tuštino liesus kap- 
šiukus. Moteriškės stumdėsi pečiais, grūdosi įkaitusios aplink 
skrynias ir pintines, grobė iš jų nupigintą labą — nėrinius po de- 
šimt santimų, kaspinus po penkis sū, keliaraiščius po tris sū, pirš- 
tines, sijonus, kaklaraiščius, medvilninės kojines ir puskojines, — 
čia to labo privertė pilnas pintines, čia vėl minia surijo viską it 
slibinas. Nors buvo šalta, pardavėjai, kurie darbavosi ore, nespė- 
jo suktis. Viena nėščia moteris ėmė rėkti spūstyje. Dviejų mer- 
giūkščių vos nenuspaudė. 

Visą rytą didėjo spūstis. Apie pirmą valandą susidarė eilės, 
užtvenkė gatvę tarsi kokių sumaiščių metu. Kaip tik tuo laiku ki- 
toje gatvės pusėje stoviniavo ponia de Bov ir jos duktė Blanša, 
svyruodamos, ar užeiti į „Moterų laimę“, ar ne, o prie jų priėjo 
ponia Marti, taip pat su dukteria Valentina. 

— Tai kiek žmonių! — tarė pirmoji. — Galą gauti galima to- 
kioje spūstyje... Man nereikėjo eiti, juk aš gulėjau patale, atsi- 
kėliau tik pasivaikščioti. 

— Ir aš taip pat, — pareiškė antroji. — Aš vyrui žadėjau ap- 
lankyti jo seserį Monmartre... Tik beeidama pagalvojau, kad man 
reikėtų nusipirkti apvado. Gi vis tiek kur pirkti, ar čia, ar kitur, 
teisybė? O, aš neišleisiu nė vieno sū! Man ir nereikia nieko. 

Tačiau jos abi nenuleido akių nuo durų, jas kerėjo ir traukė 
į save minios srautas. 

— Ne, ne, aš neisiu, man baisu, — murmėjo ponia de Bov.— 
Blanša, einam sau, čia mus užniurkys negyvai. 

Tačiau jos balsas silpo, palengva ėmė viršų troškimas eiti ten, 
kur visos eina, ir ją taip neatlaikomai traukė į save spūstis, jog 
ir baimė išsisklaidė. Ponia Marti irgi pasidavė, ji kalbėjo: 

— Laikykis mano suknios, Valentina... Vaje! Dar taip nebuvo. 
Nešte neša. Kas tik čia bus viduje. 

Tos ponios, pagautos srovės, nebegalėjo atgal pasiduoti. Kaip 
upė kad sutraukia į save viso klonio vandenis, taip, atrodė, pir- 
kėjų srautas, tekantis į pilną vestibiulį, plukdo su savim, kas tik 

gatvėje pasitaikė, neša, traukia visų Paryžiaus pašalių gyvento- 
jas. Jos slinko į priekį tik labai pamažu, suspaustos taip, jog 
trūko kvapo, stačios todėl, kad nebuvo kur griūti, išvien aplinkui 
pečiai ir pilvai, minkšti, šilti; patenkintos, jog čia pateko, jos 
slinko sau iš lėto, ir tas vargus artėjimas į tikslą dar labiau kurstė 
jų smalsą. Čia buvo visokių visokiausių moterų — ir šilkais 
apsidariusių, ir su prastomis miestietiškomis suknelėmis, ir 
vienplaukių merginų; visos įkaitusios, degančios ta pačia aistra. 
Keli vyrai, paskendę korsažų jūroje, dairėsi neramiai aplinkui. 
Moteris su žindomu kūdikiu, patekusi į pačią tirštąją grūstį, 
laikė aukštai iškėlusi savo mažiuką, o tas juokėsi iš smagumo. 
Tik viena liesa moteris pyko, barėsi itin rūsčiais žodžiais ant kitos 
greta stovinčios moters, kam toji labai ją spaudžianti. 

— Kad tik be sijono nepalikus, — sakė ponia de Bov. 

O ponia Marti, dar šviežiu veidu, kaip iš oro įėjo, nesakė 
nieko, tik stiebėsi pirštų galais, norėdama pirma kitų, per kitų 
galvas pamatyti, ko gero esama parduotuvės skyriuose. Jos 
pilkų akių vyzdžiai susiaurėjo kaip katės, iš oro patekusios tro- 
bon; jos kūnas buvo išsiilsėjęs, žvilgsnis šviesus — ji jautėsi 
kaip ką tik pabudusi. 

— O! Pagaliau! — pratarė ji su atodūsiu. 

Tos ponios išsigavo, kur laisviau. Jos atsidūrė halėje nuo 
Sent Ogiusten pusės ir stebėjosi, kad čia beveik tuščia. Joms 
tačiau buvo gera, smagu, jos jautėsi tartum įžengusios į pavasarį, 
gatvėje palikusios žiemą. Ten, lauke, siautojo šaltas vėjas ir dar 
barstė sniego kruopas, o čia, „Laimės“ galerijose, jau gražu, 
vasariška, visur plonutės medžiagos, tviska, mirga švelniausios 
spalvos, vasaros mados, laukų iškylų linksmybė. 

— Žiūrėkit! — sušuko ponia de Bov ir neteko žado, akis 
aukštyn iškėlusi. 

Ten ji pamatė moteriškų skėčių parodą. Visi jie buvo išskleis- 
ti, apvalai iškili it skydai, jais bus ištisai nukabinėtos sienos nuo 
pat stiklinių lubų iki lakuoto ąžuolinio panelio. Aplinkui viršu- 
tinių aukštų arkadas jie ėjo vainikais, išilgai kolonų leidosi gir- 
liandomis, ant galerijų baliustradų ir net ant laiptų turėklų ri- 
kiavosi glaustomis eilėmis; visur, visur simetriškai išdėstyti, 
margindami sienas raudonai, žaliai, geltonai, jie atrodė lyg ve- 
neciniai žiburiai, sužibinti kažkokiai kolosališkai iškilmei. Kam- 
puose iš jų buvo padaryta sudėtingų puošybos motyvų, pridirbta 
žvaigždžių iš skėčių po trisdešimt devynis sū, ir jų šviesios spal- 
vos — žydros, gelsvos, rausvos — žibėjo kukliai, kaip nakties 
žiburėliai, o viršum jų gaisrų gaisrais liepsnojo didžiuliai japoniš- 
ki skėčiai, kur auksaspalvės gervės skrido į purpurines dausas. 

Ponia Marti ieškojo žodžių išreikšti savo susižavėjimuį — ir 

nerado nieko, tik tiek sušuko: 

— Tai fejerija! 

Paskui, mėgindama susigaudyti: 

— Na, apvadai galanterijos skyriuj... nusiperku ritiniuką 
ir dumiu lauk. 

— Aš jus palydėsiu,— tarė ponia de Bov.— Mes tik pereisime 
ir nieko nepirksime, taip, Blanša? 

Tačiau, vos paėjusios nuo durų, tos ponios pasiklydo. Jos 
pasuko į kairę, bet galanterijos skyrius juk tyčia buvo nukeltas 
kitur, ir jos pateko į riušų skyrių, vėliau — į juvelyrinį. Dengtose 
galerijose darėsi labai karšta, tvanku ir drėgna it šiltnamyje, 
slopu nuo audeklų kvapų, ir minios triukšmo garsai čia dusliai 
gaudė. Tad jos pasinešė durų linkui, o čia jau susidarė išeinan- 
čiųjų srautas, nesibaigianti moterų ir vaikų upė, o viršum jos 
plaukė raudonų balionų debesis. Keturiasdešimt tūkstančių ba- 
lionų buvo paruošta išdalyti, specialūs žmonės paskirti tam 
darbui. Žiūrėdamas į išeinančias pirkėjas, galėjai pamanyti, kad 
jas lydi nesuskaičiuojama daugybė dideliausių muilo burbulų, 
atmušančių savy anuos skėčių gaisrus. Visa parduotuvė buvo tų 
švytravimų iliuminuota. 

— Tai bent surengta! — tarė ponia Bov.— Jau nebesižinai 
nė kur esanti. 

Tačiau mūsų ponios negalėjo ilgiau stovėti priedurės sūku- 
ryje, kur žmonės tolydžio grūdosi vieni įeiti, kiti išeiti. Laimė, 
joms pagelbėjo inspektorius Žuvas. Jis laikėsi vestibiulyje, rim- 
tas, atidus, nužiūrintis kiekvieną moterį. Jis ėjo specialias vidaus 
policijos pareigas, jis turėjo žiūrėti, kad nevogtų ir ypač stebėjo 
nėščiąsias, kai tik ugnelė įsidegdavo jų akyse. 

— Galanterija, ponios? — tarė jis paslaugiai.— Į kairę pra- 
šom, va čia! Žemai, tuoj už trikotažo. 

Ponia de Bov padėkojo. Bet ponia Marti atsigręžusi neberado 
užpakaly savęs dukters Valentinos. Buvo beišsigąstanti, tik greit 
pamatė ją, jau kažkur nutolusią, Sent Ogiusten halės gale, — ji 
it pakerėta stovėjo, įsižiūrėjusi į prekysialį, apkrautą moteriškais 
kaklaraiščiais po devyniolika sū. Murė vartojo prekių šaukdi- 
nimą: pardavėjai kai kurias prekes balsu šūkaudami siūlydavo 
pirkėjoms — taip jis juo sėkmingiau pritraukdavo pirkėjas ir 
ištuštindavo joms kišenes; jis mat neniekino jokių reklamos 
rūšių ir tyčiodavosi iš tų savo amato brolių, kurie laikėsi nuomo- 
nės, kad prekė turinti pati save girti. Specialūs pardavėjai, Pary- 
žiaus dykūnai ir rėksniai, tokiu būdu iškišdavo žymius kiekius 
visokio šlamšto. 

— O, mamyte,— kuždėjo Valentina,— tik tu pažiūrėk va 
į šituos kaklaraiščius... Jų galuose po paukštytę įsiuvinėta. 

Pardavėjas piršo savo prekę, prisiekinėjo, kad jie esą iš gryno 
šilko, kad fabrikantas juos pardavęs su nuostoliu sau ir kad kitos 
tokios progos niekad nebepasitaikysią. 

— Devyniolika sū, argi tai galimas daiktas! — sakė ponia 
Marti, apsėsta pagundos, kaip ir jos duktė.— Tiek to, aš galiu 
paimti porą, nuo to nesusibankrutysim. 

Ponios de Bov veidas reiškė panieką. Ji nekentė prekių šauk- 
dinimo ir, jei pardavėjas ją imdavo balsu kviesti, pabėgdavo. 
Ponia Marti stebėjosi, ji negalėjo suprasti, ko čia taip nervingai 
bijoti prekių reklamavimo, nes ji buvo kitokios prigimties — ji 
priklausė prie tų laimingų moterų, kurios mielai leidžiasi prie- 
vartaujamos, tokioms, kaip ji, patinka, kai joms meilikauja, vie- 
šai ką siūlydami, joms smagu viską graibstyti savo rankom ir 
gaišinti laiką tuščiais plepalais. | 

— O dabar,— kalbėjo ji, — greit prie apvadų... Jau nebenoriu 
nieko daugiau matyti. 

O tuo tarpu, kai ji ėjo per plonąsias skarytes ir pirštines, 
jos širdis ir vėl pasidavė. Čionai, išsklidoje dienos šviesoje, 
buvo išstatytos šviesių linksmų spalvų prekės, jos žiūrovę trau- 
kė, kerėjo. Simetriškai sustatyti prekystaliai atrodė it gėlių lys- 
vės, o halė visa — it prancūziškas gėlynas, kur glostė akį švel- 
nių žiedo spalvų gama. Kas nebetilpo perpildytose lentynose, 
kaupėsi tiesiog ant pliko prekystalio medžio, atidangstytose 
kartono dėžėse, čia tįsojo it pradalgių priguldyta šilko skary- 
čių — ryškiai raudonų geranijų, baltų kaip pienas petunijų, aukso 
geltonio chrizantemų, dangaus žydrumo verbenų, o aukščiau — 
girliandomis ant vario stiebų tiesėsi kitas žydintis pavasaris: iš- 
skleisti plonyčio šilko šalikėliai, išvynioti kaspinai, švitanti, 
žėrinti, nesibaigianti virtinė, besivyniojanti aplink kolonas, 
atsimušanti po keliskart veidrodžiuose. Bet kas visų labiausiai 
domino, traukė minią, tai buvo pirštinių skyriuj šveicariškas 
kalniečių namelis, pastatytas iš vienų pirštinių: Minjo šedevras, 
suėdęs dvi darbo dienas. Jo sienos ištisai buvo sukrautos iš juodų 
pirštinių, spalvotosios — šiaudo, rezetos, kraujo spalvos — buvo 
suvartotos puošmenimis, iš jų sudėliotos langų linijos, nužymėti 
balkonai, imituotos čerpės. 

— Kuo poniai galėčiau patarnauti? — klausė Minjo, maty- 
damas, kad ponia Marti nustėrusi stovi priešais šveicarišką na- 
melį.— Štai švediškos pirštinės, po vieną franką septyniasdešimt 
penkis, pirma rūšis... 

Jis šaukdino savo prekes su įtūžiu, užkabinėjo praeinančias 
ponias iš už savo prekystalio, lindo joms į akis su savo paslaugo- 
mis. Ponia Marti purtė galvą — jai nieko nereikią, bet jis varė 
savo: 


— Tirolio pirštinės po vieną franką dvidešimt penkis... Tu- 
vino pirštinaitės vaikams, išsiuvinėtos pirštinės visų spalvų... 

— Ne, ačiū, man nereikia nieko, — gynėsi ponia Marti. 

Jis tačiau pajuto, kad jos balsas jau minkštėja, ir užatakavo 
dar smarkiau — ėmė kloti jai po akių išsiuvinėtas pirštines; 
čia ji nebeteko jėgų ir nusipirko vieną porą. Paskui, matydama, 
kad ponia de Bov į ją žiūri ir šypsosi, ji išraudo. 

— Ai... argi aš ne vaikas?.. Jei tučtuojau nenusipirksiu apva- 
do ir neišbėgsiu,— aš Žuvusi. 

Deja, galanterijos skyriuje buvo tiek daug žmonių, jog ji 
niekaip negalėjo sulaukti, kas ją aptarnautų. Jau abi ponios laukė 
apie dešimt minučių, jos jau ėmė nerimauti, tik šit pasimaišė po- 
nia Burdelė su trimis vaikais, ir jos visos sušneko. Ponia Burdelė, 
dailutė moteris ir praktiška šeimininkė, ramiai — kaip visa- 
da — aiškino joms, kad norėjusi parduotuvę aprodyti vaikams. 
Madlenai jau buvo dešimt metų, Edmonui aštuoneri, Liusjenui 
ketveri; jie juokėsi patenkinti, tai buvo jiems pramoga dovanai, 
žadėta jau seniai. 

— Pašėlusiai gražūs tie skėčiai, aš nusipirksiu vieną, tą rau- 
doną,— tarė staiga ponia Marti, nekantriai tipinėdama, nenu- 
sitverdama ką veikti. 

Ji išsirinko skėtį už keturiolika frankų penkiasdešimt. Ponia 
Burdelė, stebėjusi jos tą pirkimą nepritariamu žvilgsniu, pasakė 
jai draugiškai: 

— Be reikalo jūs skubate pirkti. Po mėnesio tą patį skėtį 
būtumėt gavusi už dešimt frankų... Manęs tai jie nepaims! 

Ir ji išdėstė visą gero šeimininkavimo teoriją. Kadangi 
parduotuvės vis mažinančios kainas, tai su pirkimais reikią tiktai 
palaukti. Ji nepasiduodanti, kad prekybininkai ją eksploatuotų, 
ji tik pati naudojanti progas iš jų pasipelnyti. Ji net įnešanti į tą 
kovą savo gudrybių, ji gyrėsi, kad jie niekad iš jos neišlupę nė 
vieno sū pelno. 

— Na, bet aš prižadėjau savo mažiukams parodyti paveiks- 
lėlių ten, viršuje, salone...— tarė ji baigdama.— Eikit su manim, 
jūs laiko turit. 

Dabar apvadas jau buvo pamirštas, ponia Marti sutiko tuoj 
pat, bet ponia de Bov atsisakė — ji pirma apeisianti pirmąjį 
aukštą. Kita vertus, ponios manė vėl susitiksiančios viršuje. 
Ponia Burdelė, ieškodama laiptų, pastebėjo liftą; ji tuoj sulaipino 
savo vaikučius, kad jų iškyla būtų juo smagesnė. Ponia Marti 
ir Valentina irgi sulipo į ankštą narvą, ir tada visos ten buvo labai 
susispaudusios; jas tačiau taip sudomino lifto veidrodžiai, aksomu 
apmušti suoliukai, variu kaustytos durys, jog nė nepasijuto, 
kaip tykiai slenkanti mašina užvežė jas į antrąjį aukštą. Beje, 

viršuj, nėrinių skyriuje, laukė jų dar vienas malonumas. Ten juk 
buvo bufetas, ir ponia Burdelė, eidama per tą skyrių, neužmiršo 
savo šeimynėlės pavaišinti sirupu. Tai buvo keturkampė salė, 
joje stovėjo platus marmurinis bufetas; abiejuose jo galuose 
sidabruoti fontanai leido plonytes vandens čiurkšleles; už jo, 
ant lentynų, buvo pristatyta butelių. Trys patarnautojai šluostė 
ir pilstė stiklines. Kad ištroškusi klientūra laikytųsi tvarkos, teko 
daryti eilę, įrengti barjerą, apmuštą aksomu, kaip prie teatro 
kasos. Lankytojos čia laužėsi kaulus. Prie dovanai dalijamų ska- 
numynų jos nebeturėjo nė kokios gėdos, kitos prisirydavo ligi 
susirgdamos. 

— Kurgi anos paliko? — sušuko ponia Burdelė, išsibrovusi 
iš spūsties ir apšluosčiusi vaikučius nosine. 

Bet ponią Marti ir Valentiną ji pamatė jau kitoje galerijoje, 
labai toli. Jos abidvi skendėjo tarp išpakuotų sijonų, vėl kažin 
ką pirko. Tai jau buvo paskutinioji — motina ir duktė žuvo, 
pinigų švaistymo aistros apsėstos. 

Prisigavusi pagaliau iki salono, kur buvo galima parašyti 
laišką arba paskaityti, ponia Burdelė įkurdino Madleną, Edmoną 
ir Liusjeną prie didelio stalo, po to pati paėmė iš bibliotekos 
spintos fotografijų albumą ir atnešė jį vaikams. Skliautinės tos 
ilgos salės lubos buvo gausiai apkrautos auksu; salės galuose 
stovėjo du monumentalūs židiniai priešais kitas kitą; sienose 
buvo prikabinėta ne kažin kokių paveikslų su brangiais rė- 
mais; kolonų tarpuose, po skliautinėmis arkomis, pro kurias 
matėsi parduotuvės skyriai, stovėjo dideli dekoratyviniai 
augmenys majolikinėse vazose. Žmonių čia buvo gausu, visi tyliai 
sėdėjo aplink stalus, apkrautus laikraščiais ir žurnalais; buvo 
padėliota ir rašomojo popieriaus, ir rašalo. Ponios, nusimovusios 
pirštines, rašė laiškus popieriaus lapuose, padabintuose firmos 
monogramomis, perbraukusios tas monogramas vienu plunksnos 
trūkiu. Keli vyriškiai, atsikolę foteliuose, skaitė laikraščius. Daug 
kas tačiau sėdėjo čia be jokio užsiėmimo: vyrai, belaukią žmonų, 
pražuvusių tarp prekystalių, jaunos kuklios ponios, betykojan- 
čios savo meilužių, seni tėvai, padėti čia it garderobe, kol bus 
paimti, kai reiks eiti namo. Visi tie žmonės patogiai sėdėjo, ilsė- 
josi, pro kolonų tarpus dirsčiojo į parduotuvės galerijas ir sky- 
rius, iš kur kilo tolimi garsai ir miešėsi su plunksnų krabždesiu 
ir laikraščių šlamesiu. 

— Kaip! Čia jūs! — tarė ponia Burdelė.— Nepažinau išsyk. 

Šalia vaikų sėdėjo, užsiskleidusi žurnalo lapais, viena ponia. 
Tai buvo ponia Gibal. Ji, atrodė, buvo pikta, kad sutiko ponią 
Burdelė. Greit betgi ji susivaldė, ėmė šnekėti, pasipasakojo užli- 
pusi čia pasėdėti, kad nereiktų grumdytis tarp žmonių daugybės. 

Ir kai ponia Burdelė paklausė, ką ji ketinanti pirkti, ji atsakė, 
dėdamasi apatiška, dangstydama blakstienomis egoistinį savo 
žvilgsnio nuožmumą: 

— O ne!.. Atvirkščiai, aš atėjau grąžinti. Taip, portjeras, 
nepatinka man jos. Bet dabar tiek daug žmonių, kad reikia palauk- 
ti, kol galėsiu prasigauti į skyrių. 

Ji šnekučiavo, sakė, kad esąs gana patogus daiktas ši prekių 
grąžinimo tvarka: pirmiau ji nepirkdavusi nieko, o dabar susigun- 
danti kartais. O teisybė buvo tokia, kad ji jau grąžino keturis 
objektus iš penkių pirktų, ją čia jau pradėjo pažinti visuose 
skyriuose dėl tų jos keistų pirkimų: pirkdama kokį daiktą, ji 
amžinai rodydavo nepatenkintą miną, o palaikiusi kelias dienas 
grąžindavo. Dabar šnekėdama, ji nenuleido akių nuo salono durų, 
ir rodės, jog jai lengviau paliko, kai ponia Burdelė grįžo prie 
savo vaikų paaiškinti jiems paveiksliuko. Beveik tuo pat metu 
įėjo ponas de Bovas ir Polis Valanjoskas. Grafas, apsimetęs rodi- 
nėjąs tam jaunam vyrui naujus parduotuvės skyrius, su ja greitai 
susižvelgė; po to ji įsigilino į lektūrą, tartum nieko nemačiusi, 
nieko nepastebėjusi. 

— O! Polis! — pasigirdo balsas už tų ponų pečių. 

Tai buvo Murė, apžiūrinėjąs įvairias parduotuvės tarnybas. 
Pasidavė rankas, ir jis tuoj paklausė: 

— O ponia de Bov ar suteikė mums garbės savo apsilan- 
kymu? 

— Deja, ne,— atsakė grafas, — ir labai dėl to gailestauja. 
Ji negaluoja. O! Nieko pavojingo. 

Staiga jis apsimetė tik dabar pamatęs ponią Gibal. Jis atsi- 
skyrė, priėjo prie jos, nusiėmė skrybėlę, o anie du pasisveikino 
su ja iš tolo. Ji irgi suvaidino esanti nustebusi. Polis žiūrėjo ir 
šypsojo; jis suprato galų gale, kas čia yra, jis pasakojo tylomis 
Murė, kaip grafas, sutiktas Rišeljė gatvėje, stengėsi nuo jo pa- 
sprukti, o paskui užtempęs jį čia, į „Laimę“, ta dingstimi, kad 
būtinai juk reikią pažiūrėti. Jau visi metai toji ponia traukianti 
iš jo pinigus ir visus galimus smagumus, ji nerašanti jam niekad, 
pasimatymus skirianti viešose vietose — bažnyčiose, muzie- 
juose, krautuvėse,— taip jie esą susitarę. 

— Aš manau, kad kiekvienas sutiktuves jie rengia vis kitame 
viešbutyje, — nebalsiai kalbėjo vaikinas.— Aną mėnesį jis buvo 
inspekcinėje kelionėje, jis kas antrą dieną rašinėjo savo žmonai 
iš Blua, iš Liburno, iš Tarbo miestų, o aš savo akimis mačiau, kaip 
jis sykį įėjo į vieną miestietišką pensioną Batinjolio priemiesty- 
je... Bet tik tu pažiūrėk į jį! Koks jis šaunus prieš ją, kokia laiky- 
sena tauri! Senoji Prancūzija, mano mielas, senoji Prancūzija! 

— O tavo vedybos kaip? — paklausė Murė. 

Polis, neišleisdamas grafo iš akių, atsakė, kad dar vis tebe- 
laukiama tetos mirties. Paskui triumfuojamai: 

— A? Tu matei? Jis pasilenkė ir įbruko jai raštelį. O toji 
priima, o jos mina — doriausioji dorybė: baisi moteris toji išle- 
pinta rudė, apsimetinėjanti viskam abejinga, — baisi... Tai, kaip 
matom, gražūs dalykai dedasi tavo namuose! 

— O! — tarė Murė šypsodamas,— tos ponios yra šičia savo 
namuose, tai joms čia viskas įrengta. 


Ir toliau jis juokavo. Meilė, kaip ir kregždė, neša laimę na- 
mams. Be abejo, jis žino jas, tas merginas, kurios trainiojasi 
palei prekystalius, tas ponias, kurios čia iš netyčių sutinka savo 
draugus, — jos, kad ir nieko nenuperka, tai bent lankytojų masę 
padidina. Jos šilumos prideda prekybos būstui. Taip šnekėdamas, 
Murė išsivedė savo buvusį moksladraugį, pastatė jį salono prie- 
durėje, priešais didžiąją centrinę galeriją, kurios halės už kita 
kitos ėjo po jų kojų. Už jų pečių, salone, buvo tylu kaip pirma, 
tegirdėjai nebent sukrebždant nervingą plunksną ar sušlamant 
laikraštį. Vienas senas ponas užmigo, beskaitydamas „Moniter“. 
Ponas de Bovas žiūrinėjo paveikslus sienose su aiškia intencija 
pamesti tarp daugybės žmonių savo būsimąjį žentą. Toje rimties 
aplinkoje viena tik ponia Burdelė, linksmindama vaikus, šnekėjo 
itin balsiai, jautėsi it užkariautame krašte. 

— Tu matai, jos čia yra savo namuose, — pakartojo Murė, 
rodydamas plačiu mostu į moterų mases, nuo kurių braškėjo 
sienos parduotuvės skyriuose. 

Kaip tik tuo metu ponia Deforž, vargais negalais išsinėrusi iš 
spūsties ir vos nepalikusi palto, įėjo pagaliau ir žengė per pirmąją 
halę. Pasiekusi didžiąją galeriją, ji žvilgterėjo aukštyn. Čia buvo 
tarsi geležinkelio stoties vidus, apsuptas turėklais per tris aukš- 
tus, suskaldytas kabančiais laiptais, suraižytas oro tiltais. Gele- 
žiniai laiptai dviejų sukinių, drąsiai vingiuodami, margavo aikš- 
telėmis, geležiniai tiltai kybojo erdvėje dideliame aukštyje, tie- 
sūs; ir visa toji geležis čionai, baltoje aukštutinėje šviesoje, 
sudarė lengvutėlę architektūrą, įmantrius nėrinius, kuriuose 
žaidė spinduliai, tai buvo moderniausias svajonių rūmų įkūni- 
jimas, Babelio bokštas, daugiaaukštis, išsišakojęs salėmis, at- 
skleidžiąs perspektyvas į kitus aukštus ir kitas sales iki begaly- 
bės. Beje, geležis dominavo visur, jaunasis architektas buvo 
toks padorus ir drąsus, jog jos nedangstė dažų sluoksniu, neimita- 
vo akmens ar medžio. Apačioje patalpų dekoracija, kad nekenktų 
prekėms, buvo santūri, plokštumos didelės, tonai neutralūs; 
juo metalinės konstrukcijos kilo aukštyn, juo kolonų viršugaliai 
darėsi puošnesni, kniedės jungėsi į rozetes, o atramos įr laikikliai 
buvo apkrauti skulptūromis, galiausiai pačiame viršuje jau žil- 


pino akį ryškios spalvos, žalia ir raudona, ir gausybė aukso — tie- 
siog aukso srautai, aukso kalnai, siekią iki pat langų, irgi perdėm 
išauksintų ir emaliuotų. Dengtose galerijose skliautai buvo iš- 
tapyti plytų mūro imitacija, irgi emaliuota gyvomis spalvomis. 
Mozaika, fajansas čia buvo puošybos elementai, gyvino frizus, 
savo linksmais tonais šviesino ansamblį, kad rūstus nebūtų; tuo 
tarpu laiptai su raudono aksomo turėklais buvo apjuosti ištisine 
geležies plokšte, ornamentuota ir poliruota, žvilgančia it šarvų 
plienas. 


Nors ponia Deforž jau buvo mačiusi naująjį „Moterų laimės“ 
įrengimą, vis dėlto sustojo pritrenkta išvydusi, kaip verda šian- 
dien gyvenimas šioje neaprėpiamojo navoje. Apačioje, aplink 
ją, Minia vis ūžė, kunkuliavo, joje plaukė du priešpriešiniai srau- 
tai, vienas į duris, kitas nuo durų, ir tas judėjimas buvo justi iki 
pat šilkų skyriaus; minia vis dar labai įvairi, nors popiet pradėjo 
rastis daugiau ponių tarp smulkių miestiečių ir namų šeimininkių; 
daug moterų su gedulu, su ilgais vualiais, matyti ir užklydusių 
žindyvių, ginančių savo mažiukus išskėstomis rankomis. Ir vi- 
sa ši jūra, marguojanti skrybėlaitėmis ir vienplaukėmis galvo- 
mis, čia blondinėmis, čia brunetėmis, sumišai sruvo iš vieno 
galerijos galo į kitą ir tarp spalvingų pardavinėjamų audeklų 
atrodė išblukusi, bespalvė. Ponia Deforž iš visų pusių matė tik 
dideles kainų etiketes, su stambiais skaitmenimis, boluojančias 
ant gėlėtų kartūnų, blizgių šilkų ir tamsių vilnonų. Pro iškars- 
tytus kaspinus kyšojo vien galvos, iš flanelių sukrauta siena 
stūksojo it pusiasalis, veidrodžiai išvien rodė kažkur toli nuei- 
nančius parduotuvės skyrius, prekių parodas, dalį publikos, atloš- 
tas galvas, iki pusės pečius ir rankas; o kairėje ir dešinėje vėrėsi 
tolybėje šoninių galerijų gelmės, kur sniegu švietė baltiniai, kur 
raibavo trikotažas, nebeaiškūs toliai, suskvarbyti šviesos blyks- 
nių, besibraunančių pro langus, ir minia tenai rodėsi jau nebe 
kaip minia, o kaip gyvos dulkelytės. Kai ponia Deforž pažvelgė 
aukštyn, jai prieš akis visais laiptais, ant kabančių lieptų, išilgai 
turėklų kiekviename aukšte slinko, ėjo be trūkio, plaukė vienas 
gaudžiantis srautas, ištisa žmonių visuomenė erdvėje, keliau- 
janti milžiniškais metalinio karkaso tarpsniais, juodu ruožu nu- 
tįsusi spalvoto stiklo langų sušvelnintoje šviesoje. Dideliausi 
paauksinti sietynai karojo nuo lubų, nuo baliustradų leidosi ki- 
limai, siuvinėti šilkai, auksu lieti audeklai — vienų žvilgančių 
vėliavų masyvas; ir visur, visur iš vieno tik skraidė nėriniai, 
tik pleveno muslinai, triumfavo šilkai, iškilmingai rąžėsi pus- 
plikės manekenės; o viršum viso šito mišinio, pačioje aukštybėje, 
matėsi lovų skyrius, tarsi pakabintas, geležinės lovutės su čiu- 
žiniais, su baltomis užuolaidėlėmis, tikras pensiono panelių 

miegamasis trypiančios minios akivaizdoje — beje, toji minia 
kuo aukščiau lipo, tuo retėjo. 

— Gal poniai reikia pigių keliaraiščių? — užkalbino ponią 
Deforž vienas pardavėjas, matydamas, kad ji sustojo.— Šilkiniai, 
dvidešimt devyni sū. 

Ji nesiteikė atsakyti. Prekių siūlytojų šūksniai lėkė iš visų 
pusių, ir kuo toliau, tuo smarkiau. O jai rūpėjo susiorientuoti. 
Albero Lomo kasa buvo nuo jos į kairę; jis ponią Deforž pažino 
iš matymo, jis leido sau nusišypsoti jai maloniai; jis dirbo ne- 
skubėdamas, nors buvo apgultas mokėtojų, tuo tarpu Žozefas už 
jo nugaros tąsėsi su špagatais, nespėdamas pakuoti pirkinių. 
Pagaliau ji susivokė: priešais ją buvo šilkų skyrius. Bet jai rei- 
kėjo dešimties minučių, kol čia atsibrovė, — taip smarkiai dau- 
gėjo Žmonių. Ore vis gausėjo raudonų balionų, laikomų už nere- 
gimų siūlų; jie, susikaupę į purpurinį debesį, slinko pamažu durų 
linkui, plaukė toliau ir sklido po visą Paryžių; ponia praeidama 
gavo pasilenkti po tuo balionų debesiu, o vaikai turėjo juos, užsi- 
vynioję siūlus ant rankučių. 

— Kaip, ponia, visgi jūs surizikavote! — šūktelėjo linksmai 
Butmonas, pamatęs ponią Deforž. 

Skyriaus vedėjas, paties Murė įvesdintas pas ponią Deforž, 
dabar užeidavo kartais išgerti arbatos. Jis jai atrodė prasčio- 
kiškas, bet itin mielas, sangviniškas, jo nuotaikos jai buvo ne- 
įprastos ir teikė pramogą. Beje, jis užvakar jai stačiai papasakojo 
apie Murė flirtą su Klara, ir tai padarė be jokių išskaičiavimų, 
šiaip, iš kvailumo, iš pamėgimo grubiai juokauti, ir ponia, ėdama 
pavydo, gaižia mina dangstydama savo sužeistą širdį, atėjo čionai 
mėginti išsiaiškinti, kas tai per mergina, nes jai tepasakė, kad tai 
esanti viena panelė iš gatavų drabužių skyriaus, bet ponia neiš- 
gavo nei jos vardo, nei pavardės. 

— (Gal jums reikia ko nors pas mus? — paklausė Butmonas. 

— Na žinoma, kitaip nebūčiau nė atėjusi... Ar turit fuliaro 
rytinei palaidinukei? 

Ji tikėjosi iškvosti sau rūpimos merginos pavardę, jai labai 
magėjo pamatyti ją. Butmonas tuoj pašaukė Favjė ir šnekėjo su 
ponia Deforž toliau, laukdamas, kol pardavėjas baigs aptarnauti 
vieną klientę, būtent „gražiąją ponią“, tą dailią blondinę, apie 
kurią kai kada šnekėdavo visas skyrius, nors iš jos gyvenimo 
nieko nežinojo, net vardo. Šį sykį gražioji ponia buvo visa apsi- 
rengusi gedulingai. Ką kažin ji palaidojusi — vyrą, tėvą? Vei- 
kiausiai ne tėvą, nes tada būtų liūdnesnė. Tai kaipgi čia pirma 
šnekėjo žmonės? Vadinasi, ji nėra kokotė, ji turi tikrą vyrą. O gal 
ji kartais motinos gedi. Nors darbo skyriuje buvo daug, vis tiek 
darbuotojai svarstė tokias hipotezes. 

— Greičiau gi, tai nepakenčiama! — suriko Jutenas ant Favjė, 
kai tas grįžo, nulydėjęs savo pirkėją į kasą. — Kai ta ponia ateina, 
jūs niekaip negalit su ja persiskirti... Jai tik juokas iš jūsų. 

— Kaip ir man iš jos, — atšovė su apmaudu pardavėjas. 

Bet Jutenas pagrasino apskųsti jį direkcijai, jei nepasidary- 
siąs pagarbesnis pirkėjoms. Nuo to laiko, kai skyriaus darbuoto- 
jai, išvien eidami, padėjo Jutenui išėsti Robino ir pačiam atsistoti 
į jo vietą, jis pasidarė nuožmus, piktas, priekabus. Nors kitados, 
kurstydamas draugus, žadėjo būti visiems geras, dabar iš tų žadų 
nebeliko nieko, ir jis kartais pasirodydavo toks bjaurus, jog 
bendradarbiai slapčiomis remdavo prieš jį Favjė. 

— Natik be atsikalbinėjimų! — rūsčiai užkirto Jutenas.— Po- 
nas Butmonas jus prašo paduoti fuliaro, pačių šviesiųjų spalvų. 

Vidury halės vasarinių šilkų ekspozicija spindėjo aušros 
žara, nelyginant tekantis dangaus šviesulys, skleidžiantis kuo 
švelniausius šviesos tonus — blankiai rausvus, gelsvus, šviesiai 
žydrus — visą plevenančią vaivorykštės skarą. Ten buvo fuliarų 
it skysta miglelė, buvo šilkinių gazų, lengvesnių už skrendantį 
nuo medžių pūkelį, buvo kiniškų šilkų atlasinio audimo, tokių 
švelnių, kaip jaunutės kinų mergelės oda. Buvo dar ten plonų Ja- 
ponijos audinių iš vilnos ir šilko nuošukų, buvo Indijos tiusorų 
ir korahų, jau neskaitant vietinių šilkų plonybių, su visokiais 
raštais rašteliais — ir ruožiukais, ir langeliukais, ir įvairiausio- 
mis gėlytėmis — su visomis fantazijos išgalėmis, kurias kai tik 
pamatai, tuoj tau vaizduotėje iškyla poniutė su volanais, einanti 
pasivaikštinėti gegužės rytą po didžiuliais parko medžiais. 

— Aš paimsiu štai šitą, Liudviko XIV stiliaus, su rožių puokš- 
tytėmis, — tarė pagaliau ponia Deforž. 

Ir, kol Favjė matavo jai medžiagą, ji paskutinįsyk mėgino 
dar ką išspausti iš Butmono, stovinčio šalimais. 

— Aš dabar lipsiu aukštyn, į gatavų drabužių skyrių, noriu 
pažiūrėti kelioninių manto... Ar ji, ta jūsų minėtoji panelė, yra 
blondinė? 

Butmonui darėsi jau kiek neramu, kad ji taip primygtinai klau- 
sia, ir jis nieko nebesakė, tik šypsojosi. Ir kaip tik tuo pat laiku 
ėjo pro šalį Deniza. Ji ką tik perdavė Ljenarui, merinosų skyriuje, 
ponią Butarel, tą ponią iš provincijos, kuri dukart per metus 
atvažiuodavo į Paryžių išpustyti po visus „Laimės“ kampus sutau- 
pytų namuose pinigų. Ir kai jau Favjė buvo beimąs ponios Deforž 
fuliarą nešti į kasą, Jutenas, norėdamas jam padaryti nemalonu- 
mą, sulaikė jį: 

— Nereikia, šit panelė bus maloni ir palydės ponią. 

Deniza, kiek sutrikusi, mielai apsiėmė nunešti paketą ir sąs- 
kaitą. Ji visada, kai sutikdavo šį jauną vyrą veidas į veidą, būtinai 


209 


jausdavo gėdą, tarsi jis primindavo jai kokią būtąją nuodėmę. 
Tuo tarpu nusidėta buvo vien mintimis. 

— Sakykite,— klausė ponia Deforž Butmono,— ar tik nebus 
šita mergina, tokia nevykėlė?.. Juk jis ją priėmė atgalė.. Na tai 
ji ir yra tos istorijos herojė! 

— (Galbūt, — atsakė skyriaus vedėjas, vis šypsantis, tvirtai 
nusistatęs nesakyti teisybės. 

Ir ponia Deforž, sekdama paskui Denizą, ėmė iš lėto kopti 
laiptais. Jos turėjo nuolat stabčioti, kad priešpriešinė srovė ne- 
nuneštų atgal. Virpėjo visas pastatas, ir geležiniai laiptai po ko- 
jomis juntamai krutėjo, tartum krūpčiojo nuo minios kvėpavimo. 
Ant kiekvienos laiptų pakopos stovėjo pritaisyti manekenai, ap- 
vilkti drabužiais — kostiumais, paltais, chalatais; jie atrodė tar- 
tum dvi eilės kareivių, išrikiuotų kokiam iškilmių maršui, tik 
vietoj galvų jiems buvo mediniai kotai, lyg durklo rankenos, 
įsmeigti į moltoną, raudonuojantį it kraujas ant šviežiai nupjauto 
kaklo. 

Ponia Deforž užlipo pagaliau į antrąjį aukštą, bet čia minia 
paspaudė dar smarkiau, ir ji turėjo stabtelėti. Dabar ji po savo 
kojų išvydo pirmojo aukšto skyrius, užplūstus pirkėjų masės, 
iš kurios ji ką tik buvo išsigavusi. Tai buvo naujas reginys — 
žmonių okeanas, knibždantis it skruzdėlynas, tik galvos, galvos 
išvien, matomos viršiniu rakursu, dengiančios korsažus. Kainų 
lapeliai iš čia atrodė it siauri brūkšniukai, kaspinų ruožai susi- 
ploję, flanelės pusiasalis kirto halę pusiau it plona siena, o kilimai 
ir siuvinėti šilkai nuo baliustradų karojo it bažnytinės vėliavos, 
sukabintos po chorų galerija. Mūsų ponia matė tolumoje šalinių 
galerijų atšakas, kaip kad iš varpinės bokšto žmonės mato greti- 
mųjų gatvių kampus, kur kruta juodi taškučiai — praeiviai. Bet 
šit kas jai pasirodė ypač nuostabu: kai ji užmerkdavo pavargusias 
akis, apžilpintas žėrinčių spalvų -nišinio, ji dar labiau jusdavo, 
jog priešais yra žmonių minia, ošianti it jūros potvynis ir sklei- 
džianti kūnų šilumą. Nuoaslos kilo smulkutytės dulkelės, nešinos 
moters kvapu, moters baltinių, jos kaklo, jos sijonų ir plaukų 
kvapu, skvarbiu, dirginančiu kvapu, kuris buvo tarsi smilkalas 
šioje šventykloje, pastatytoje moters kūno kultui. 

O Murė vis stovėjo priešais skaityklos saloną drauge su Va- 
lanjosku, alsavo šituo kvapu, svaigo nuo jo ir kalbėjo: 

— Jos čia namie, aš jų tarpe pažįstu tokių, kurios čia leidžia 
dienas, valgo pyragaičius, brėžia laiškučius... Bestinga tik mie- 
gamąjį joms įrengti. 

Valanjoską prajuokino šis sąmojis, — jam, sugižusiam nuo 
savo pesimizmo, visada atrodė kvaila, kad pusė žmonijos krausto- 
si iš proto dėl skudurų. Kai jis užeidavo valandėlę pas savo buvusį 

moksladraugį, tai jam gangreit pikta būdavo matyti, kaip šis 
visas klesti ir žydi, kada aplinkui jį ūžia kokečių minios. Nejau 
neatsiras nė vienos iš tų besmegenių ir beširdžių pliuškių, kuri 
išaiškintų Oktavui, kad gyvenimas yra kvailas ir beprasmis 
daiktas? O Murė kaip tiktai tą dieną atrodė praradęs savo įpras- 
tinę pusiausvyrą; šiaip jis tiktai kurstydavo-ugnį savo pirkėjose, 
bet išlikdavo ramus ir šaltas, nelyginant operatorius, o šį kartą 
ir pats įsidegė ta aistros liepsna, kuri jau palaipsniui ėmėsi visuo- 
se jo įmonės skyriuose. Kai pamatė lipant didžiaisiais laiptais 
Denizą ir ponią Deforž, jis ėmė balsiau kalbėti, ėmė mosikuoti, 
nė pats nesijusdamas; jis dėjosi nežiūrįs nė į tą pusę, bet juo jos 
artėjo, juo jis gyvesnis darėsi. Veidas jam paraudo, akyse ėmė 
kurtis tas užsimiršęs geismas, kuris ir jo pirkėjų akyse galų gale 
įsidega. 

— Pas jus čia turbūt pašėlusiai vagia, — negarsiai pasakė 
Valanjoskas, nes minioje jis matė nusikaltėlių veidų. 

Murė plačiai skėstelėjo rankas. 

— Tu nė įsivaizduoti negali, mano mielas. 

Jis buvo labai patenkintas, kad atsirado kalbai tema, ir karš- 
čiuodamasis ėmė labai smulkmeniškai pasakoti, kokių rūšių 
esti vagilės. Pirmiausia, sakė jis, yra vagilės profesionalės — su 
jomis mažiausia bėdos, nes policija pažįsta jas beveik visas. 
Toliau eina vagilės, kurias skatina vogti manija — troškimų 
iškrypimas, naujamadiška psichozė; ji, pasak vieno bepročių 
gydytojo, atsirandanti iš to, kad didžiosios parduotuvės teikian- 
čios moterims pernelyg stiprių pagundų. Galiausiai — kai kurios 
nėščios moterys, bet šios griebiančios tik tam tikrus daiktus: 
taip antai, pas vieną iš jų policijos komisaras rado du šimtus ke- 
turiasdešimt aštuonias poras rausvų pirštinių, suvogtų įvairiose 
Paryžiaus krautuvėse. 

— Tai šit dėl ko tokios keistos moterų akys! — pasakė ne- 
garsiai Valanjoskas.— Užtat aš ir žiūriu, kad tų apdujusių sut- 
vėrimų veidai tokie goslūs ir tokie sarmatingi... Nieko sau pado- 
rumo mokykla! 

— Kurgi ne! — atsakė Murė.— Nors mes viską darom, kad 
jos čia būtų kaip namie, bet negalim gi joms leisti išsinešti prekes 
po skvernu... O pasitaiko moterų iš pačios gerosios draugijos. 
Antai praeitą savaitę sučiupom vaistininko seserį ir aukščiau- 
siojo teismo tarėjo žmoną. Pasistengiam, kad tokios istorijos 
neišeitų plačiau. 

Jis nutilęs parodė į inspektorių Žuvą, kuris kaip tik tuo metu 
sekė apačioje, prie kaspinų prekystalio, vieną nėščią moterį. Tą 
moterį, spūstyje gerokai vargstančią su savo storu pilvu, lydėjo 
draugė, kuri ją, matyt, turėjo saugoti, kad kas nepastumtų per 

daug grubiai; ir visada, kai tik nėščioji sustodavo prie kurio pre- 
kystalio, Žuvas žiūrėdavo į ją įsispyręs, o jos palydovė, šalia 
stovėdama, be jokio varžymosi rausdavo prekių dėžutes. 

— O, jis pričiups ją, — kalbėjo Murė,— jis puikiai žino visus 
jų gudravimus. 

Tačiau jo balsas sudrebėjo, jis priverstinai susijuokė. Deniza 
ir Anrijetė, kurių jis be atlydos tykojo, vargais negalais išsigavo 
iš spūsties ir atsidūrė pagaliau užpakal jo. Jis atsigręžė, pasisvei- 
kino su savo kliente kukliai, kaip geras pažįstamas, nenorintis 
moters kompromituoti — prie žmonių kalbinti. Bet Anrijetė, 
Butmono paakinta, labai gerai pastebėjo, kokiu žvilgsniu jis 
perleido visų pirma Denizą. Ši merga, matyt, veikiausiai ir bū- 
sianti jos varžovė, tai ją ir rūpėjo Anrijetei čia pamatyti. 

Gatavų drabužių skyriuje visos buvo kaip be galvų. Dvi mer- 
ginos sirgo, o ponia Frederik, vedėjos pavaduotoja, ramių ra- 
miausiai atsisakė vakar iš tarnybos — nuėjo į kasą, paprašė 
atsiskaityti ir parodė „Laimei“ nugarą taip pat striukai drūtai, 
kaip kad ir „Laimė“ parodydavo duris tarnautojams. Nuo pat 
Iyto nebebuvo skyriuje kitos kalbos, kaip vien apie šį nepaprastą 
įvykį, nors išpardavimo darbymetė kaitino visas. Klara, laikoma 
skyriuje vien dėl Murė kaprizo, išrado, kad Frederik pasielgusi 
„labai šauniai“, Margerita pasakojo, kad Burdonklis stačiai 
pasiutęs, 0 ponia Oreli įsižeidusi pareiškė, kad ponia Frederik 
turėjusi bent jai pasisakyti, nes tokio slapukavimo tai jau negali- 
ma esą nė įsivaizduoti. Nors ponia Frederik niekad su nieku atvi- 
rai nepasikalbėdavo, tačiau skyriaus darbuotojos dabar tarėsi 
turinčios žinių, jog ji išėjusi iš tarnybos todėl, kad ištekanti už 
pirties savininko — to, kurio įmonė priešais Hales. 

— Poniai reikia kelioninio apsiausto, taipė — paklausė De- 
niza ponios Deforž, pirma pasiūliusi jai kėdę. 

— Taip, — atšovė toji, nusistačiusi būti nemandagi. 

Skyrius buvo įrengtas naujai, puošniai ir kartu rūsčiai — au- 
kštos ąžuolinės spintos su drožiniais, veidrodžiai per visą tarpu- 
langę, storas pliušinis patiesalas, ir kai juo pirkėjos vaikšto, 
tai nė nesigirdi. Kol Deniza nuėjusi ieškojo kelioninių apsiaustų, 
ponia Deforž, dairydamasi po krautuvę, pamatė veidrodyje save 
ir įsižiūrėjo. Matyt, ji bus jau ėmusi senti, jei jis ją apgaudinėja 
su pirma pasipainiojusia merga? Veidrodyje atsispindėjo visas 
skyrius ir jo pliušas, bet ji nieko daugiau nematė, kaip vien savo 
išblyškusį veidą, ji negirdėjo, kad už jos pečių Klara pasakojo 
Margeritai apie vieną ponios Frederik slapukavimo manevrą — 
kaip ji rytą vakarą darydavusi lankstą, eidama Šuazelio pasažu, 
kad žmonės manytų, jog ji gyvenanti kairiajame krante. 

— Štai čia ir yra naujausieji modeliai, — tarė Deniza.— Mes 
turime jų visokių spalvų. 

Ji išdėliojo keturis ar penkis apsiaustus. Ponia Deforž žiūri- 
nėjo juos su niekinama mina ir prie kiekvieno iš eilės kibo vis 
pikčiau. Kam čia tie raukčiai, juk jie tik be reikalo siaurina dra- 
bužį? O čia dabar kas — pečiai kertuoti, sakytumei kirviu su- 
ręsti? Nieko sau atrodytų kelionėje, eitų ponia lyg sargybinio 
būdele apsivožusi. 

— Parodykite ką nors kitą, panele. 

Deniza čia sklaidė apsiaustus, čia vėl dėliojo tvarkė, bet nėmaž 
nerodė jokios nekantrybės. Ir kaip tik šitas giedras jos ramumas 
labiausiai dūkino ponią Deforž. Jos žvilgsniai vis gręžėsi į vei- 
drodį priešais. Dabar ji matė save greta Denizos, lygino save 
su ja. Ar tai galimas daiktas, kad ją paniekintų dėl šitos menkys- 
tos? Ji atsimena, čia yra ta pati mergpalaikė, kurią ji matė kitados, 
vos pradedančią tarnauti, tokią žioplą, tokią išsikėtusią, jog 
atrodė esanti žąsų piemenė, ką tik atvažiavusi iš kaimo. Be abejo, 
dabar ji laikosi geriau, atrodo pasitempusi ir korektiška su savo 
šilkine suknia. Bet vis dėlto — kokia niekybė, kokia banalybė! 

— Aš poniai atnešiu kitus modelius, — ramiai sako Deniza. 

Ir, kai ji atneša, scena prasideda iš naujo. Dabar pasirodo, 
kad medžiaga esanti per sunki ir išvien niekam tikusi. Ponia De- 
forž sukiojasi, kraiposi, kelia balsą, mėgina patraukti ponios Ore- 
li dėmesį manydama, kad ši prieis ir išbars tą mergiščią. Tačiau 
Deniza, grįžusi į tarnybą, pamažu pergalėjo visą skyrių: ji čia da- 
bar kaip namie, i; vedėja pripažįsta ją net turint retų pardavėjos 
gabumų — ji mokanti būti kartu meili ir atkakli, ji sugebanti 
šypsodama įtikinti pirkėjas. Užtat Oreli nežymiai gūžteli pečiais, 
bet įsikišti vengia. 

— Gal ponia malonėtų nurodyti, koks maždaug turėtų būti 
apsiaustas? — vėl paklausė Deniza mandagiai ir su nepajudinama 
ištverme. 

— Tai kad jūs nieko neturit! — ėmė rėkti ponia Deforž. 

Tačiau ji ūmai nutilo pajutusi, kad kažkas jai uždėjo ranką 
ant peties. Tai buvo ponia Marti, kuri, pirkinių karštligės apsėsta, 
davėsi po visus parduotuvės skyrius. Ji jau turėjo nusipirkusi 
kaklaraiščių, siuvinėtų pirštinių, raudoną skėtį, galiausiai prisi- 
rinko jau tokia daugybė pirkinių, jog paskutiniajam pardavėjui 
net ranką ištraukė, ir jis visą tą jos labą sukrovė ant kėdės; dabar 
jis ėjo pirma pirkėjos, veždamas tą kėdę, apkrautą sijonais, rank- 
šluosčiais, langų užuolaidomis, o dar ten buvo lempa, dar trys 
šiaudiniai patiesaliukai ir kita. 

— O,— tarė ji, — jūs perkatės kelioninį apsiaustą? 

— Na jau! — atsakė ponia Deforž.— Jie baisūs, kaip juos 
pirksi! 

Tačiau ponia Marti pamatė vieną dryžuotą apsiaustą, kuris 

jai pasirodė nieko sau. Jos duktė Valentina jau žiūrinėjo jį. Tada 
Deniza pasišaukė talkon Margeritą, kad padėtų iškišti pernykštės 
mados daiktą, o ši iš vieno Denizos mirktelėjimo suprato, kaip 
yra, ir tą apsiaustą ėmė piršti kaip išimtinai laimingą pirkinį. 
Kai Margerita prisiekė, kad jo kaina esanti du kartus nuleista, 
kad iš šimto penkiasdešimt pirma numušę į šimtą trisdešimt fran- 
kų, o dabar net iki šimto dešimt, ponia Marti nebeįstengė atsispir- 
ti pagundai pasinaudoti tokia pigybe. Ji tą apsiaustą nusipirko, 
ir pardavėjas, atlydėjęs ją čionai, greit paliko kėdę su visais jos 
pakais pakiukais ir talonais kasai, prisagstytais prie prekių. 

O tuo tarpu už šitų ponių pečių, kad ir prekybos šurmuliui 
verdant, vis tiek netilo kalbos apie ponią Frederik. 

— Tai, žiūrėk, ji išties turėjo kažką tokį? — klausė jaunutė 
mergaičiukė, naujokė. 

— Taigi pirtininką, velniai paimtų! — atsakė Klara.— Niekad 
negali žinoti, ką gali ištaisyti tokios našlės tylenės. 

O kol Margerita rašė parduotam apsiautui taloną, ponia Mar- 
ti pasigręžė ir, lengvutėliu blakstienų judesiu nurodžiusi į Klarą, 
labai tyliai pasakė poniai Deforž: 

— Žinot, čia pono Murė simpatija. 

Ponia Deforž nustebusi pažiūrėjo į Klarą, paskui, nugręžusi 
žvilgsnį į Denizą, atsakė: 

— Tai kad ne, ne dičkė, o mažė! 

Ponia Marti nedrįso ginčytis, ir ponia Deforž pridėjo jau kiek 
balsiau niekinamu tonu, kokiu ponios kalbasi apie kambarines: 

— O gal —ir mažė, ir dičkė, ir visos, kurios tik duodasi! 

Deniza išgirdo tuos žodžius. Ji pakėlė savo dideles tyras 
akis į nepažįstamą ponią, taip ją įžeidusią. Tai turbūt čia ir yra 
šeimininko meilužė — toji moteris, su kuria jis, sako, susitiki- 
nėjąs mieste. Abi jos susikeitė žvilgsniais, ir Denizos akyse pa- 
sirodė tiek liūdesio ir orumo, tiek atviros skaistybės, jog Anri- 
jetei net nejauku pasidarė. 

— Kad neturit man nieko gero parodyti, — tarė ji atža- 
riai, — tai palydėkit mane, kur suknios ir kostiumai. 

— O taip! — sušuko ponia Marti.— Ir aš su jumis... Aš noriu 
pažiūrėti kostiumuko Valentinai. 

Margerita paėmė kėdę už atlošo ir vilko ją atbulą, ant užpaka- 
linių kojų, jau gerokai išklebusių nuo tokio vėžinimo. Deniza 
nešė tik kelis metrus fuliaro, ponios Deforž nupirkto. Dabar, kai 
suknių ir kostiumų skyrius buvo trečiajame aukšte, kitame par- 
duotuvės gale, nueiti į tą skyrių joms buvo tikras žygis. 

Ir štai prasidėjo didžioji kelionė išilgai užgriozdotų galerijų. 
Pirmoji ėjo Margerita, vilkdama paskui save kėdę, nelyginant 
vežimaitį, pamažu skirdama kelią. Nuo baltinių skyriaus ponia 

Deforž ėmė dejuoti: paikas daiktas esąs tie bazarai, kur reikią 
žygiuoti bent dvi mylias, jei nori kokį mažmožį gauti! Ponia 
Marti irgi sakėsi esanti taip nuvargusi, jog nors mirk, bet ji labai 
mėgavosi tuo nuovargiu, tuo lėtu jėgų merdėjimu tarp neišsen- 
kančios gausybės prekių. Murė genijus pavergė ją visiškai. Ją 
viskas domino, ji stabčiojo prie kiekvieno prekystalio. Pirmą 
postovį ji pasidarė ties kraičių paroda, susigundžiusi marškiniais; 
juos pardavė Polina, ir Margerita nusikratė kėde — toliau ją 
dabar turėjo boginti Polina. Ponia Deforž būtų galėjusi nestab- 
čiodama eiti, kur jai reikia, ir greičiau atleisti Denizą, bet atrodė, 
kad jai patinka justi, jog iš paskos seka tyli, kantri mergina, ir 
stoviniuoti kartu su savo drauge, davinėti jai patarimus. Ties 
naujagimių baltinukais abi ponios pašoko į ekstazę, tik nieko 
nenupirko. Toliau ponia Marti ir vėl pasidavė savo silpnybei: 
ji neatsilaikė ir nusipirko juodo atlaso gorsetą, dar čiupo kailinius 
manketus, pardavinėjamus sumažintomis kainomis, kadangi 
buvo ne sezonas, dar rusiškus nėrinius, kurie tuomet ėjo stalo 
baltinių apdailai. Visos-šios gėrybės gulė ant tos pat kėdės, pakų 
pakelių stirta augo, kėdė jau braškėjo, ir pardavėjos, po kita 
kitos keisdamosi, vos bepavilko ją. 

— Prašom čia, ponia, — sakė Deniza po kiekvieno postovio, 
be mažiausio nekantravimo. 

— Bet tai kvailybė! — rėkavo ponia Deforž.— Šitaip mes 
niekados nenueisim. Kodėl suknios ir kostiumai negalėjo būti 
šalimais su paltais?.. Tai jovalas kažkoks! 

O ponia Marti, išsiplėtusiais vyzdžiais, apdujusi nuo gausybės 
visokių šaunių daiktų, žvilgančių priešais jos akis, tiktai kartojo 
pusbalsiu: 

— Dieve mano! Ką man vyras pasakys?.. Jūsų teisybė, jokios 
tvarkos šioje parduotuvėje. Čia tiktai klaidžioji ir kvailybes 
darai. 


Didžiajame laiptų posūkyje kėdė vos vos prasigavo. Murė 
tyčia šioje laiptų aikštelėjo prigrūdo Paryžiaus suvenyrų — tau- 
rių iš pabronzuoto cinko, skatikinių neseserų ir skrynelių bute- 
liams vežiotis,— mat jis išrado, kad čia per platu vietos, kad 
žmonės dar per mažai dusinasi spūstyje. Ir jis šioje aikštelėje dar 
pastatydino staliuką su pigučiais kinų bei japonų gražniekiais, 
kuriuos pirkėjos plėšte plėšė viena kitai iš rankų. Pasisekimą 
tie daikteliai turėjo nelauktą ir netikėtą, ir Murė jau svajojo 
išplėsti jų pardavimą. Kol du parduotuvės tarnautojai tąsėsi 
su apkrauta kėde, kraustydami ją į trečią aukštą, ponia Marti 
spėjo dar nusipirkti šešias dramblio kaulo sagas, kelias pelytes, 
padarytas iš šilko, ir emaliuotą futliarėlį degtukų dėžutei. 

Trečiajame aukštę vėl įš naujo prasidėjo kelionė po prekys- 

talius. Deniza, jau nuo pat ryto šitaip vaikščiojanti su pirkėjomis, 
buvo taip nuvargusi, jog nors griūk žemėn; ji tačiau laikėsi ko- 
rektiškai, vis mandagiai šypsojosi. Ji dar turėjo savo ponių laukti 
prie dekoratyvinių audinių, kur ponią Marti pakerėjo žavus 
kretonas. Baldų skyriuje ji užsidegė troškimu įsigyti rankdarbių 
staliuką. Jai drebėjo rankos, ir ji juokdamasi maldavo ponią 
Deforž nebeduoti jai švaistyti pinigų, tik šit jos sutiko ponią Gi- 
bal, ir tasai susitikimas atnešė poniai Marti pateisinimą. Ponia 
Gibal šiaip taip, vargais negalais atsigrūdo į išmušalų skyrių, 
ji atnešė grąžinti rytietiškas portjeras, pirktas prieš penkias die- 
nas; ji stovėjo palei prekystalį ir kalbėjo su pardavėju, dideliu 
bernu, kurio atletiškos rankos nuo ryto iki vakaro kilnojo sun- 
kenybes, galinčias užmušti jautį. Pardavėjas, suprantama, pyko 
dėl „grąžinimo“, nes iš to jam nuostolis — procentai žūva. Tad 
jis mėgino sugluminti pirkėją nujausdamas, jog tos ponios čia 
elgiamasi ne visai gražiai, galbūt ji rengė balių ir portjeras ta 
proga paėmė iš „Laimės“, užuot ėmusi iš nuomojimo konto- 
ros, — jis žinojo, kad taip daroma kai kada taupiose miestiečių 
šeimose. Ponia, reikia manyti, turinti kokį nors pagrindą toms 
portjeroms grąžinti: jei poniai nepatinkąs jų piešinys ir spalva, 
tai jis parodysiąs kitokių, pasirinkimas esąs labai didelis. Į visas 
jo užuominas ponia Gibal atsakinėjo ramiai, oriai, it kokia ka- 
ralienė, kad jai portjeros nebepatinkančios, ir tiek, ir jokių dau- 
giau paaiškinimų duoti nesiteikė. Ji atsisakė žiūrėti kitų port- 
jerų, ir pardavėjas gavo nusileisti, nes visiems buvo įsakyta 
grąžinamas prekes priimti, net jei pastebėtų, kad jos jau buvusios 
vartotos. 

Visos trys ponios ėjo drauge toliau. Ponia Marti ėmė graužtis, 
kam ji pirkosi tą staliuką, kurio jai visiškai nereikią, ir tada ponia 
Gibal ramiu balsu jai pasakė: 

— Kokia čia bėda — jūs galėsite grąžinti... Matėte? Tai nė- 
maž nėra sunku... Liepkit, tegu jį nugabena pas jus. Pastatysite 
žinsite. 

— Puiki mintis! — sušuko ponia Marti. — Jei mano vyras 
labai barsis, aš jiems grąžinsiu viską. 

Poniai Marti tai buvo puikus pirkimų pateisinimas. Ji toliau 
ėmė pirkti jau visai su nieku nebesiskaitydama, bet širdies gilu- 
moje tikėjosi pasilaikyti viską, nes ji buvo ne iš tų moterų, kurios 
grąžina pirktą daiktą. 

Pagaliau jos pasiekė suknelių ir kostiumų skyrių. Tačiau, ligi 
tik Deniza spėjo perduoti vienai to skyriaus darbuotojai fuliarą, 
nusipirktą ponios Deforž, toji suvaidino apsigalvojusi ir pareiškė, 
jog ji tikrai pirksianti kelioninį apsiaustą, aną, šviesiai pilką, — 

ir Deniza gavo nuolankiai jos laukti, o paskui vestis atgal, į gata- 
vų drabužių skyrių. Iš tų išdidžios pirkėjos kaprizų mergaitė pa- 
juto aiškiai, kad toji ją nori traktuoti kaip tarnaitę, ir ji davė sau 
žodį ištverti sėvo pareigoje, nors jai šokinėjo širdis ir maištavo 
žeidžiama savigarba. Ponia Deforž suknių ir kostiumų skyriuje 
nepirko nieko. 

. — O mama! — sušuko Valentina. — Tik pažiūrėk tu šitą kos- 
tiumėlį! Kad taip jis tiktų man! 

Ponia Gibal patylomis išaiškino poniai Marti savo taktiką. 
Kai ji krautuvėje užeinanti drabužį, kuris jai patinkąs, tai ji lie- 
pianti nusiųsti jį į namus, pasidaranti jo fasono iškarpas, 0 po to 
grąžinanti vėl į krautuvę! Ir ponia Marti nupirko dukteriai kos- 
tiumą, nebalsiai sakydama: 

— Puiki mintis! Kokia jūs esate praktiška, brangioji ponia! 

Su kėde teko persiskirti. Ją paliko visiškai suvargusią baldų 
skyriuje, šalia rankdarbių stalelio. Mat prisirinko per daug krovi- 
nio, ir užpakalinės kojos jau ketino lūžti; buvo sutarta, kad visi 
pirkiniai keliaus į vieną kasą, o iš ten bus nulaipinti pristatymo 
skyriun. 

Tad šitos ponios, vis Denizos lydimos, pasileido klajoti po par- 
duotuvę. Jos iš naujo apėjo visus skyrius, perlipo visus laiptus, 
pasirodė visose galerijose. Susitikusios pažįstamų, tolydžio sto- 
viniavo. Taip antai, priešais skaityklos saloną jos rado ponią 
Burdelė su trejetu vaikų. Jos mažiukai buvo apkrauti pakučiais: 
Madlena po pažasčia turėjo naują suknutę, Edmonas nešė batukų 
kolekciją, o visų jauniausiasis, Liusjenas, dėvėjo naują kepuraitę. 

— Ir tu taip pat! — tarė juokdamasi ponia Deforž savo pen- 
siono draugei. 

— Ką čia bekalbi! — sušuko ponia Burdelė. — Esu tiesiog 
įdūkusi... Jie dabar mus gaudo per mūsų mažiukus! Tu gi žinai, aš 
pati visada moku susivaldyti ir nesišvaistau! Tačiau kaip atsakysi 
va šitiems pupuliams, kad jie tik pamato — ir reikia, jiems visko 
reikia! Aš užėjau, ketinau tik pasivedžioti juos po parduotuvę, 
o še dabar — apšlaviau visus skyrius! 

Tuo metu Murė tebestovėjo toje pat vietoje su Valanjosku ir 
grafu de Bovu, girdėjo jos kalbą ir šypsojo. Ji matė, kad jis klau- 
sosi, ji dejavo linksmai, bet širdies gilumoje jai buvo pikta, kam 
jis spendžia spąstus švelniems motinystės jausmams, ji nesitvėrė 
apmaudu pagalvojusi, kad šit reklamų priemonių antplūdis nu- 
galėjo ją, o Murė vis šypsojo ir mandagiai linkčiojo, mėgauda- 
masis savo pergale. Grafas de Bovas, pamatęs, kad ponia Gibal 
nueina, mėgino sumėtyti pėdas ir dingti kartu su ja, tai buvo jau 
antras jo bandymas nusikratyti Valanjosku, bet Valanjoskui jau 
buvo nusibodę grumdytis žmonių tirštėlynėje, ir jis greitai pasi- 

vijo grafą. Deniza vėl gavo stovėti ir laukti savo ponių. Ji stovėjo 
nusigręžusi į kitą pusę, Murė irgi dėjosi jos nematąs. Poniai De- 
forž nuo šiol nebeliko jokių abejonių, užtat kad ji, pavyduliaujan- 
ti moteris, buvo ypač jautri šiems dalykams. Murė, žerdamas jai 
komplimentus, palydėjo ją kelis žingsnius, kaip ir dera galantiš- 
kam firmos šeimininkui, o ji tuo pat laiku galvojo, kaip čia jį pri- 
čiupti ir iškelti aikštėn jo neištikimybę. 

Tuo tarpu ponas de Bovas ir Valanjoskas ėjo drauge su ponia 
Gibal ir jau pasiekė nėrinių skyrių. Tai buvo prabangus salonas 
greta gatavų drabužių, su puošniomis spintomis, su išpjaustinėto 
ąžuolo stalčiais. Aplink kolonas, dengtas raudonu aksomu, vijosi 
baltų nėrinių spiralės, išilgai visą saloną skrido girliandomis len- 
gvutėliai gipiūrai, prekystaliai buvo nukrauti didžiuliais ritiniais 
Valansjeno, Belgijos, Anglijos nėrinių. Pačiame gale sėdėjo dvi 
ponios priešais rausvai violetinio šilko transparantą, ant kurio 
Delošas svarstė Šantiji nėrinius, o ponios tylomis žiūrėjo, rinkosi 
ir vis neišsirinko, kuriuos pirkti. 

— Kaip! — tarė Valanjoskas, labai nustebęs. — Jūs sakėte, 
kad ponia de Bov serganti... O štai ji stovi tenai, su panele Blanša. 

Grafas krūptelėjo ir skersomis žvilgterėjo į ponią Gibal 

— Nagi iš tikrųjų, — tarė jis. 

Salone buvo baisiai karšta. Pirkėjos čia trokšte troško, išblyš- 
kusios, akys joms degė. Galėjai sakyti, kad šioje parduotuvėje 
visos gundymų srovės suteka į šią aukščiausiąją pagundą, kad 
čia yra ta nuošalioji alkova, kur įvyksta patsai nuopuolis, kad tai 
tas prapulties užkampis, kame pasiduoda net pačios stipriosios. 
Čia rankos panyra bekraštėje geidžiamų daiktų jūroje, o pirkė- 
jos tik dreba apsvaigusios. 

— Manau, ponios siaubia jūsų kišenes, — dar pasakė Valan- 
joskas, kuriam šis susitikimas teikė smagumo. 


Ponas de Bovas mostu išreiškė esąs tikras, kad jo žmona kvai- 
lybių nedaro, kadangi jis jai neduoda nė skatiko. O šioji, apdro- 
žusi su dukteria visus skyrius ir nieko nenupirkusi, įstrigo čio- 
nai, nepatenkintų geismų siusto apsėsta. Nuvargusi, vos ne griū- 
vanti, ji vis dėlto stovėjo prie vieno prekystalio. Ji rausėsi nėri- 
nių krūvoje, pirštai jai sudrėko, karštis ėmė kilti rankomis iki pat 
pečių. Paskui staiga, kai tik duktė nusigręžė, o pardavėjas nuėjo 
tolyn, ji čiupo vieną Alansono nėrinių ritinį ir norėjo pasibrukti 
po apsiaustu. Tačiau tą pat akimirką ji sudrebėjo ir išmetė ritinį, 
išgirdusi Valanjosko balsą, kai tas linksmai šūktelėjo: 

— Pagavome jus, ponia! 

Kelias sekundes ji neatgavo žado, stovėjo visa išblyškusi. Pas- 
kui ji pasiaiškino, kad šiandien jaučiasi geriau ir įsigeidė ore pa- 
būti. Galiausiai, pastebėjusi, kad jos vyras yra su ponia Gibal, ji 

atsipeikėjo visiškai ir nužiūrėjo juodu su tokiu savo vertybės 
pajutimu, jog ponia Gibal rado reikalinga pasakyti: 

— Aš buvau su ponia Deforž, šitie ponai prie mūsų priėjo. 

Kaip tik tuo laiku priėjo ir kitos ponios. Murė jas atlydėjo. Jis 
jas sustabdė minutėlę — norėjo parodyti joms inspektorių Žuvą, 
kaip jis seka tą nėščią moterį ir jos palydc.vę. Tai esąs įdomus rei- 
škinys, sunku esą ir įsivaizduoti, kiek daug vagilių nutveriama 
nėrinių skyriuje. Ponia de Bov, klausydama jo žodžių, vaizdavosi 
atsidūrusi tarp dviejų žandarų — ji, keturiasdešimt penkerių me- 
tų moteris, su savo prabanga, su savo vyro aukšta padėtimi; tačiau 
sąžinė jai nesakė nieko, ji tiktai galvojo, kad reikėjo tada šmur- 
kštelti į rankovę tą nėrinių gabalą. O Žuvas tuo tarpu apsisprendė 
sulaikyti nėščią moterį, nebetekęs vilties nutverti ją nusikaltimo 
metu, nes buvo tikras, kad ji turi prisišlamštusi pilnas kišenes, tik 
jos pirštai taip mikliai dirba, jog jis nespėja nė pamatyti. Tačiau 
kai nusivedė ją kur reikia ir iškratė, gavo nosį: nerado pas ją nie- 
ko — nė vieno kaklaraiščio, nė vienos sagutės. O jos palydovė 
dingo. Staiga jis suprato: nėščioji moteris tik jam akis dūmė, o vo- 
gė ta antroji. 

Ši istorija prajuokino ponias. Murė, truputį suerzintas, tiek 
tepasakė: 

— Apmovė šį kartą dėdulę Žuvą... Niekis, jis atsigriebs. 

— (O,— baigė šneką Valanjoskas,— vargiai jis ką peš... An- 
tra vertus, kam gi jūs išstatot šitokią daugybę prekių? Ir gerai 
daro, kad vagia. Nereikia taip labai gundyti vargšių, silpnų mo- 


terų. 
Tai buvo paskutiniai žodžiai, kurie nuskambėjo kaip nedarni 


gaida tą dieną, tarp augančio prekybos įkarščio. Tos ponios išsis- 
kirstė, dar paskutinįsyk apvaikščiojo apgultus prekystalius. Bu- 
vo keturios valandos, saulė jau arti laidos, jos spinduliai ėjo įstri- 
žai pro plačius fasado langus, švietė į halių stiklus, ir toje atspin- 
džių šviesoje, raudonoje it gaisras, karojo debesis dulkių, kurias 
nuo pat ryto kėlė nesiliaujantis minios kojų tapsėjimas. Perregi- 
mas šydas driekėsi išilgai visą centrinę galeriją, jo žėrinčiame 
fone ryškiai matėsi laiptai, kabantys lieptai, visas tasai geležies 
konstrukcijų raizginys. Frizų fajansas ir mozaika spindėjo mirgė- 
jo, raudonai ir žaliai tapyti plotai degė liepsnojo tarp gausių pa- 
auksinimų. Rodėsi, lyg tarp žėruojančių žarijų dabar tviskėjo 
prekių parodos, rūmai iš pirštinių ir kaklaraiščių, žirandoliai iš 
kaspinų ir nėrinių, aukštos kolonos, sukrautos iš vilnonų ir per- 
kelių, margaspalviai gėlynai, kur žydėjo plonytėliai šilkai ir fu- 
liarai. Veidrodžiai atmušinėjo šviesas. Eksponuoti skėčiai, pūpsą 
it skydai, blykčiojo metaliniu spindesiu. Tolumoje, anapus susi- 
kaupusių šešėlių, matėsi stipriai apšviesti prekystaliai, o apie 
juos saulės spinduliuose knibždėjo pirkėjos. 

Šią paskutinę valandą perkaitintoje parduotuvės atmosferoje 
karaliavo moterys. Jos paėmė šturmu visus parduotuvės skyrius 
ir dabar čionai stovyklavo it užkariautame krašte, nelyginant įsi- 
brovėlių orda, įsikūrusi tarp nuniokotų prekių. Pardavėjai, nusi- 
varę nuo kojų, išsikvėpę, buvo joms tiktai inventorius, daiktai, 
su kuriais jos elgėsi taip, kaip joms diktavo tironiški valdovių 
užgaidai. Storosios ponios stumdė visus. Plonosios stengėsi nepa- 
siduoti, darėsi akiplėšiškos. Visos, galvas iškėlusios, žiauriai ma- 
karavo rankomis, elgėsi kaip savo namuose, jokio mandagumo 
nebeturėjo vienos kitoms, tik žiūrėjo išplėšti iš parduotuvės tiek, 
kiek begalima, — jos būtų įmaniusios išsinešti net dulkes nuo sie- 
nų. Ponia Burdelė, norėdama atsigriebti už padarytas išlaidas, 
vėl nusivedė į bufetą savo visus tris vaikus; dabar pirkėjos puo- 
lėsi čionai su pasiutusiu apetitu, motinos, vaikus atsivedusios, pa- 
čios pliurijo malagą; nuo parduotuvės atidarymo išgėrė aštuonia- 
sdešimt litrų sirupo ir septyniasdešimt butelių vyno. Ponia De- 
forž pirko kelioninį apsiaustą ir kasoje gavo premiją — pavei- 
ksliukų; išėjusi iš parduotuvės, ji galvojo, kaip čia atsivilioti į 
savo namus Denizą, kad galėtų ją pažeminti paties Murė akyse ir 
iš jų abiejų veido išraiškos persitikrinti, ar jos spėjimas teisin- 
gas. Grafui de Bovui pagaliau nusisekė šiaip taip įsimaišyti tarp 
žmonių ir dingti drauge su ponia Gibal, o ponia de Bov, Blanšos ir 
Valanjosko lydima, užsimanė kaulyti raudono baliono, nors nieko 
nebuvo pirkusios. Vis mat eisianti namo ne tuščiomis rankomis, 
be to, įsigysianti savo namsargio anūkės bičiulystę. Balionų da- 
lintojai jau pradėjo keturiasdešimtąjį tūkstantį: keturiasdešimt 
tūkstančių raudonų balionų, pasikėlusių skraidyti karštame par- 
duotuvės ore, ištisas raudonų balionų debesis pleveno šią valan- 
dą viršum Paryžiaus, keldamas į padanges „Moterų laimės“ var- 
dą! 

Numušė penkias. Iš visų mūsų ponių tiktai ponia Marti su duk- 
teria bebuvo per paskutinį prekybos karštymečio tarpą. Nors iš- 
vargusi baisiausiai, ji niekaip nepajėgė išeiti iš parduotuvės, tar- 
tum čia kas pririšęs ją laikė — ji be jokio reikalo plūkėsi ir plūkė- 
si per visus skyrius, vis grįždama į jau būtas vietas ir vis nepaso- 
tindama savo smalsos. Tai buvo tas metas, kada pirkėjų minia, 
sumasinta reklamos, baigė savo šėlą; šešiasdešimt tūkstančių 
frankų, išmokėtų laikraščiams už skelbimus, dešimt tūkstančių 
afišų, išklijuotų ant sienų, du šimtai tūkstančių katalogų, paleistų 
per rankas, gerai iškratė moterų pinigines, o jų ištąsytus nervus 
paliko apkvaišintus; jas dar gyvai tebeveikė sukrečiančios Murė 
išmonės — kainų sumažinimai, prekių grąžinimo galimybės, nuo- 
stabaus paslaugumo priemonės, vėl ir vėl naujais pavidalais tei- 
kiamos joms. Ponia Marti negalėjo atsiklausyti, kaip pardavėjai 

šaukdina prekes, net užkimę berėkdami, kaip žvanga auksas, 
žarstomas kasose, kaip dunda prekių pakai, krisdami į pogrindį, į 
pristatymo skyrių; ji dar vieną sykį apvaikščiojo pirmąjį aukš- 
tą — baltinius, šilkus, pirštines, vilnonus, paskui vėl palypėjo 
aukštyn, gėrėjosi metaliniu kabančių laiptų ir oro tilto virpesiu, 
vėl grįžo prie gatavų drabužių, drobių ir nėrinių, uždūmė net į 
patį viršų, kur patalynės ir baldai, — ir visur, visur pardavė- 
jai, Jutenas ir Favjė, Minjo ir Ljenaras, Delošas, Polina, Deniza, 
nusikamavę, nutirpusiomis kojomis, iš paskutiniųjų stengėsi iš- 
plėšti pergalę paskutiniajame klienčių įkarščio tarpsnyje. Tas 
įkarštis nuo pat ryto palaipsniui augo, pirkėjos vis labiau svaigo 
matydamos, kaip skėtriojamos prekės. Minia degė pavakarių sau- 
lės gaisre. Dabar ponia Marti buvo labai įsijaudinusi ir nervinga, 
jos veidas atrodė kaip mažos mergiūkštės, išgėrusios neatskiesto 
vyno. Į parduotuvę ji ėjo giedromis akimis ir nuo oro vėsos gra- 
žiai paraudusiais skruostais, 0 čia jai pamažu įsidegė ir vyzdžiai, 
ir veidas, bežiūrint į visą tą prabangą, į tas rėkiančias spalvas, 
nuo to viso margo galvotrūkčių bėgsmo, kurstančio geismus. Kai 
ji galų gale iš parduotuvės išėjo, pareiškė užsimokėsianti namie 
baisią savo sąskaitos sumą, jos veidas buvo ištįsęs, akys išsiplė- 
tusios — kaip nebesveiko žmogaus. Dar ji gavo pasigrūsti, kol 
išsibrovė pro pirkėjų tirštėlynę pačioje priedurėje; čia žmonės 
tiesiog kaulus laužėsi prie nupigintų prekių. Paskui, jau gatvėje, 
kai susirado pamestą dukterį, ją gryname ore ėmė krėsti šiur- 
pas — ji vis neatsipeikėjo, išdūkenta tos didelio jomarko neuro- 
Zės. 

Vakare, kai Deniza parėjo pietus pavalgiusi, ją pašaukė vienas 
parduotuvės tarnautojas: 

— Panele, jums liepta eiti į direkciją. 

Ji buvo jau ir pamiršusi, kad Murė jai rytą sakė ateiti į jo ka- 
binetą, kai baigsis prekiavimo metas. Jis Denizos laukė stačio- 
mis. Įeidama į jo kabinetą, ji duris ne visiškai teuždarė. 

— Mes esame patenkinti jumis, panele, — tarė jis,— ir nu- 
sprendėme jums tai parodyti... Jūs žinote, kokiu netikusiu būdu 
ponia Frederik išėjo iš mūsų. Nuo rytdienos jūs būsite jos vietoje 
skyriaus vedėjos pavaduotoja. 

Deniza klausė jo žodžių nustebusi, nustėrusi. Ji tarė jam ne- 
garsiai, drebančiu balsu: 

— Tačiau, pone, yra pardavėjų, kur kas seniau dirbančių sky- 
riuje negu aš. 

— Otai kas? — atrėmė jis. — Jūs esate gabesnė, rimtesnė. Aš 
pasirinkau jus, tai visai natūralu... Argi jūs nepatenkinta? 

Tada ji išraudo. Jos buvusios baimės nebeliko visai, ji pasi- 
juto laiminga, nudžiugusi, susidrovėjusi. Tiktai kodėl ji visų pir- 

miausia pagalvojo apie tai, ką žmonės kalbės, kai tik sužinos šį 
netikėtą jos išaukštinimą? Ir ji stovėjo sutrikusi, nors širdis buvo 
pilna dėkingumo. O jis šypsojo ir žiūrėjo į ją, mergaitę su papras- 
tute šilko suknele, be jokio papuošalo, teturinčią tik vieną didelį 
turtą — karališkus geltonus plaukus. Ji besanti išgražėjusi, oda 
balta, visa išvaizda daili, rimta. Kitados tokia nežymi ir skriauz- 
nutė, dabar besanti pasidariusi žavi savo kerinčiu paprastumu. 

— Jūs esate labai geras, pone,— vargais negalais ištarė ji. — 
Aš nežinau, kaip išreikšti jums... 

Bet jai nutrūko balsas. Duryse stovėjo Lomas. Sveikąja ranka 
jis laikė didelį odinį maišą, o nesveikąja spaudė prie krūtinės sto- 
riausią portfelį; už jo pečių matėsi jo sūnus Alberas, irgi apkrau- 
tas maišais, kuriuos jis vos panešė. 

— Penki šimtai aštuoniasdešimt septyni tūkstančiai du šim- 
tai dešimt frankų trisdešimt santimų! — sušuko kasininkas, ir jo 
glebus susinešiojęs veidas it nuo saulės spindulių sušvito nuo to- 
kios pinigų daugybės. 

Tai buvo vienos dienos įplaukos, didžiausios per visą laiką, 
kai „Moterų laimė“ gyvuoja. Tolumoje, kaži kur skyriuose, per 
kuriuos Lomas ką tik atžingsniavo pamažu, it jautis, pernelyg 
sunkiai apkrautas, girdėti buvo, kaip gaudžia balsai, reikšdami 
nuostabą ir džiaugsmą dėl tų didelių pinigų, praėjusių pro šalį. 

— Betgi tai puiku! — tarė Murė nudžiugęs. — Mano šaunusis 
Lomai, dėkit juos čionai, atsipūskit, juk jūs jau visai be kvapo. 
Aš liepsiu nunešti tuos pinigus į centrinę kasą... Taip, taip, visus 
ant mano stalo. Noriu pažiūrėti, kokio didumo krūva. 

Jis džiūgavo kaip vaikas. Kasininkas ir jo sūnus padėjo savo 
nešulius. Odos maišas žvangtelėjo grynu auksu, du kiti maišai 
prasivėrė, iš jų pabiro sidabras ir varis, 0 iš portfelio kyšojo ban- 
knotų kampai. Visas didelio rašomojo stalo galas buvo griūte už- 
griūtas turto, surinkto per dešimt valandų. 


Kai Lomas ir Alberas išėjo, šluostydamiesi prakaitą, Murė 
kurį laiką stovėjo nejudėdamas, išsiblaškęs, Zkis nukreipęs į pi- 
nigus. Paskui, kilstelėjęs galvą, jis vėl pamatė Denizą, atsitrau- 
kusią kiek tolėliau. Jis vėl ėmė šypsotis, jis liepė jai prieiti ar- 
čiau, galiausiai pareiškė duosiąs jai tiek pinigų, kiek ji paimsianti 
viena sauja; už šito juokavimo glūdėjo siūlymas daryti meilės 
sandėrį. 

— Štai, semkit iš to didžiojo maišo! Galiu lažintis — nepasem- 
sit nė tūkstančio frankų, jūsų rankytė tokia mažutė! 

Ji betgi atsitraukė dar toliau. Tai, vadinasi, jis myli ją? Staiga 
ji suprato, ji pajuto tą augančią geismo liepsną, kuria jis laiko 
apsupęs ją nuo to meto, kai ji antrusyk atėjo šičia dirbti. Dar la- 
biau ji sujuko dėl to, kad jos pačios širdis daužėsi taip, jog, rodės, 

tuoj pliš. Tai kam jis čia ją įžeidinėja su tais pinigais, jeigu ji ne- 
beįmano ką daryti iš dėkingumo ir nualptų nuo vieno jo meilaus 
žodžio? Jis prisiartino prie jos, vis juokaudamas, bet tuo laiku, 
jo dideliam apmaudui, įėjo Burdonklis pasakyti jam, kiek daug 
lankytojų šiandien buvo „Moterų laimėje“ — septyniasdešimt 
du tūkstančiai. O ji, dar sykį padėkojusi, paskubėjo išeiti. 


X 


Pirmą rugpjūčio sekmadienį parduotuvėje darė prekių patik- 
rinimą, turėjo užbaigti jį tą patį vakarą. Iš ryto, kaip bet kurią 
šiokią dieną, visi tarnautojai buvo savo vietose, ir darbas užvirė 
be vienos pirkėjos, užrakintomis durimis. 

Deniza aštuntą valandą nenulipo į darbą, kaip kitos pardavė- 
jos. Nuo ketvirtadienio ji nebėjo iš kambario, nes buvo nikstelė- 
jusi koją, lipdama į dirbtuves. Dabar ji jautėsi jau daug geriau, 
bet, kadangi ponia Oreli ją lepino, ji nesiskubino per daug, tik, 
šiaip taip apsiavusi, visgi ketino eiti į skyrių. Dabar pardavėjų 
kambariai buvo naujojo pastato šeštajame aukšte, nuo Monsinji 
gatvės; kambarių buvo šešiasdešimt, iš abiejų koridoriaus pusių, 
jie buvo jaukesni, smagesni, bet apstatymo po senovei tebuvo tik 
geležinė lovutė, didelė riešutmedžio spinta ir tualetinis staliukas. 
Intymusis tų panelių gyvenimas čia pasidarė valyvesnis ir ele- 
gantiškesnis, jos labiau pasinešė į brangius muilus ir plonus bal- 
tinius — mat juo jų materialinės sąlygos gerėjo, juo labiau jos šli- 
jo į buržuaziją; tiesa, dar būdavo girdėti ir grubių žodžių, ir durų 
daužymo, kai vėjo gūsis dumdavo tų panelių pulką koridoriumi 
rytą ir vakarą. Deniza, būdama skyriaus vedėjos pavaduotoja, 
turėjo vieną iš erdviausių kambarių su dviem mansardiniais lan- 
gais į gatvės pusę. Dabar ji buvo jau turtinga ir galėjo leisti sau 
prabangos: ji įsitaisė pūkinę antklodę, raudoną, su gipiūro ant- 
valkčiu, patiesaliuką priešais spintą, dvi mėlyno stiklo vazas ant 
tualetinio staliuko, kuriose vysdavo rožės. 

Apsiavusi kojas, ji pamėgino vaikščioti po kambarį. Gavo 
ramstytis į baldus, nes dar sopėjo gerokai. Bet tai praeis. Vis dėlto 
ji išmintingai padarė, kad atsisakė šįvakar eiti pietų pas dėdę Bo- 
diu ir kad paprašė dėdienę parvesti Pepė, kuris vėl buvo apgyven- 
dintas ponios Gra pensione. Žanas vakar aplankė ją, tas irgi šian- 
dien pigtauja pas dėdę. Ji vis mėgino pamažėli vaikščioti, ketin- 
dama anksčiau atgulti, kad geriau išsiilsėtų koja, tik šit pas ją pa- 
laišką. 

Kai tik užsidarė durys, Deniza, nustebinta diskretiškos tos mo- 
ters šypsenos, atplėšė laišką. Ji susileido ant kėdės: laiškas buvo 

nuo Murė, jis rašė esąs laimingas, kad ji jau gyjanti, ir prašė va- 
kare nulipti pas jį pietų, nes juk ji, šiaip ar taip, niekur neišeinan- 
ti. To laiškučio tonas, familiarus ir tėviškas, neturėjo savy nieko 
įžeidžiamo; tačiau buvo neįmanoma nesuprasti, kaip yra, „Mote- 
rų laimė“ gerai žinojo tikrąją tokių pakvietimų reikšmę, darbuo- 
tojų tarpe legenda apie tai vaikščiojo: Klara buvo pietavusi — 
taip pat ir kitos — visos tos, kurias šeimininkas teikėsi pasirink- 
ti. O po pietų, kaip juokininkai pardavėjai sakė, eina desertas. 
Ir balti mergaitės skruostai pritvinko kraujo. 

Laiškas nučiuožė nuo kelių, širdis tūskė daužėsi, o Deniza 
sėdėjo ir sėdėjo, nugręžusi akis į spiginančią pro langus šviesą. 
Jos jau buvo prisipažinta pačiai sau, šiame pat kambaryje, nemi- 
go valandomis: jeigu ji dar sudreba, kai jis praeina, tai ji žino da- 
bar, kad ne iš baimės; ir jei ji blogai jautėsi kitados, jei manėsi 
vis bijanti, tai buvo ne kas kita, kaip krūpčiojimai dėl meilės ne- 
pažinimo, kaip besirandančių švelnių jausmų nerimastis nepratu- 
sios prie žmonių mergiūkštės širdyje. Ji nebesamprotavo, ji tik 
jautė, kad mylėjo jį visada, nuo pat tos valandos, kai pirmąkart 
suvirpo ir vargais negalais išspaudė iš savęs porą žodžių jo aki- 
vaizdoje. Ji mylėjo jį tada, kai jis kėlė baimę kaip negailestingas 
šeimininkas, ji mylėjo jį tada, kai jos įkaitusi širdis svajojo apie 
Juteną, pati nesižinodama, vien klausydama potraukio mylėti. 
Gal atsiduoti ji būtų galėjusi ir kam kitam, bet mylėti ji niekad 
nemylėjo nieko daugiau, kaip tik šitą vyrą, kurio vienas pažvel- 
gimas jai varė siaubą. Ir stojosi gyva jos akyse praeitis, it iš rieti- 
mo vyniojosi visa lango šviesoje: rūsčios pirmosios dienos, anas 
pasivaikščiojimas — toks mielas — juoduose Tiuilri patamsiuo- 
se, ir galiausiai jos troškimai, apie kuriuos jis davė jai numanyti 
nuo pat tos valandos, kai ji sugrįžo. Laiškas nuslydo žemėn, De- 
niza vis žiūrėjo pro langą, o saulė į ją plieskė akinamai. 

Staiga kažkas pasibeldė į duris, ji greit čiupo laišką ir įsidėjo 
kišenėn. Įėjo Polina — ji, ištrūkusi iš darbo kažkokia dingstimi, 
užlėkė pas ją pasišnekučiuoti. 

— Na, ar jau pagijote, brangioji? Nebesusitinkam niekad. 

Bet eiti dieną į kambarius, o ypač užsidaryti dviese, buvo už- 
drausta, ir Deniza nusivedė ją į galą koridoriaus, ten buvo ben- 
drasis salonas, iš direktoriaus gerumo įrengtas panelėms, kad jos 
turėtų kur pasišnekučiuoti, prie rankdarbių pasėdėti vakarais, 
kol ateis vienuolikta valanda. Tame kambary, baltai išdažytame 
ir auksu padabintame, banaliame ir tuščiame it kokio viešbučio 
salė, stovėjo pianinas, apskritas stalas vidury, keli foteliai ir ka- 
napos su baltais antvalkčiais. Beje, pardavėjos čia savo tarpe tik 
iš pradžių gražiai praleido kelis vakarus, kol naujumo įspūdis 
veikė, o paskiau — kai tik, būdavo, susieina, tuoj ir susirieja. 

Auklėti jas būtų reikėję, mažajai falansterio visuomenei stigo 
santarvės. Tad šiame salone vakarais tematydavai beveik vieną 
tik gorsetų skyriaus vedėjo pavaduotoją, mis Pauel, kuri kliun- 
kindavo pianinu Šopeną, ir šitas jos pavydėtinas talentas galuti- 
nai atbaidė visas kitas. 

— Matote, mano koja jau pagerėjo, — kalbėjo Deniza. — Ke- 
tinu lipti žemyn, į darbą. 

— Na jau! — sušuko Polina. — Kas per uolumas!.. Kad taip 
man, tai bent pasilepinčiau, tegu tik turėčiau priežastį! 

Jodvi susėdo ant kanapos. Polinos laikysena pasikeitė nuo 
to laiko, kai jos draugė pasidarė skyriaus vedėjos pavaduotoja. 
Ji buvo gera ir nuoširdi, kaip visada, bet dabar prisidėjo dar tam 
tikros pagarbos, nuostabos matant, kaip ši mažytė pardavėja, ki- 
tados tokia skriauznutė, taip kyla į gerovę. O Deniza ją labai my- 
lėjo ir iš dviejų šimtų moterų, dirbančių dabar įmonėje, savo pa- 
slaptis pasisakydavo tik jai vienai. 

— Kas jums yra? — gyvai paklausė Polina, matydama, kad 
draugė kažko sunerimus. 

— A, nieko, — tikino ši ir šypsojo sutrikusi. 

— Taip, taip, matau, jums kažkas yra... Tai jūs nebepasitikit 
manim, jei nebenorit sakyti man savo rūpesčių? 

Deniza nebeįstengė toliau slėpti jaudinimosi, nuo kurio kilno- 
josi jai krūtinė. Ji padavė draugei laišką ir pusbalsiu tarė: 

— Štai! Jis ką tik man parašė. 

Savo tarpe kalbėdamos, jodvi dar niekad nebuvo atvirai minė- 
jusios Murė. Tačiau patys tie nutylėjimai jau buvo pripažinimas, 
kad slapčiomis apie jį galvojama. Polinai čia nebuvo paslapčių. 
Perskaičiusi laišką, ji prisiglaudė prie Denizos, apkabino ją per 
taliją ir pratarė tyliai: 

— Brangute, jeigu jūs norit, kad pasisakyčiau atvirai... aš ma- 
niau, kad tai jau yra buvę. Jūs nesipiktinkit, bet užtikrinu, kad 
visa parduotuvė tikriausiai mano taip pat kaip ir aš. Tai dabar! 
Juk jis jus taip greit iškėlė į pavaduotojas, o, be to, jis gi nuolat, 
nuolat .sukinėjasi ten, kur jūs esate, — tas gi krinta į akis! 

Ji stipriai pabučiavo ją į skruostą. Paklausė: 

— Jūs eisit šįvakar, žinoma? | 

Deniza žiūrėjo į ją ir nieko nesakė. Staiga ji įsikniaubė į drau- 
gės petį ir pratrūko verkti. Toji tik stebėjosi. 

— Na jau, nusiraminkit! Nieko čia tokio nėra, dėl ko reikėtų 
taip jaudintis. 

— Ne, ne, leiskit, — kūkčiojo Deniza. — Kad jūs žinotumėt, 
kaip man sunku! Kai gavau šį laišką, aš vos begyva... Leiskit man 
išsiverkti, man bus lengviau. 

Polinai labai gailėjo Denizos, ji mėgino ją maldyti, bet nieko 

nesuprato, ko ji taip kenčia. Visų pirma, jis su Klara jau nebesu- 
sitikinėjąs. Tiesa, kai kas maną, kad jis vaikščiojąs per šalį pas 
vieną ponią, bet tai dar nesą įrodyta. Ir ji aiškino: kaipgi čia pa- 
vyduliauti dėl tokio vyro, tokioje padėtyje esančio. Juk jis turįs 
šitiek pinigų: jis gi, šiaip ar taip, esąs šeimininkas. 

Deniza klausėsi; ir jei dar lig šiol nebūtų žinojusi, jog myli, 
tai dabar jau nebebūtų likę jokių abejonių — taip jai suspaudė 
širdį, kai draugė ištarė Klaros vardą ir užsiminė apie ponią De- 
torž. Jai girdėjosi bjaurus Klaros balsas, ji regėjo ponią Deforž, 
kaip ji tąsė ją po visus parduotuvės skyrius su turtingos ponios 
panieka. 

— Tai, vadinas, jūs eitumėt, jūsė — klausė ji. 

Polina, net negalvojusi, sušuko; 

— Žinoma, be abejo, kaipgi kitaip! 

Paskui, pagalvojusi, pridūrė: 

— Ne dabar, kitados, užtat kad dabar aš išteku už Božė, tai 
šitaip būtų negerai, vis tiek. 

Tikrai, Božė neseniai perėjo iš „Bon Maršė“ tarnauti į „Mo- 
terų laimę“ ir dabar turėjo greitai su ja susituokti. Burdonklis 
nemėgo, kad vyrai ir žmonos šičia kartu tarnautų, bet juodu išpra- 
šė sutikimą, tikėjosi net gauti atostogų keturiolika dienų. 

— Tai va, matote, — pabrėžė Deniza,— kai vyriškis jus myli, 
tai veda jus... Božė su jumis susituoks. 

Polina skaniai pasijuokė, 

— Betgi tai, brangute, visai kitas dalykas, Božė mane veda, 
užtat kad jis Božė. Jis man lygus, tai užtat ir taip... O čia — ponas 
Murė! Argi įmanomas daiktas, kad ponas Murė vestų savo par- 
davėją? 

— O ne, o ne! — sušuko mergina, papiktinta tokios prielai- 
dos. — Kaip tik dėl to jis ir neturėjo man šitaip rašyti. 

Ši mintis galutinai nustebino baltinių pardavėją. Jos riebiame 
veide su geromis akutėmis pasirodė motiniška atjauta. Ji atsisto- 
jo, atidarė pianiną ir tyliai vienu pirštu skambino „Karalių Da- 
goberą“ — matyt, norėjo palengvinti nuotaiką. Plikomis sienomis 
salone, kurio tuštumą juoba ryškino balti fotelių ir kanapų 
antvalkčiai, girdėjosi gatvės triukšmas, kažkur toli prekeivė, 
melodingu šauksmu siūlė pirkti žalių žirnių. Deniza sukrito ant 
kanapos atlošo, galvą ant pliko medžio padėjo ir ėmė iš naujo 
raudoti, trūkčiodama visa, burną nosine užsiėmusi. 

— Vėl! — tarė Polina atsigręžusi. — Jūs neprotinga, iš tik- 
rųjų... Kam jūs čia mane vedėtės? Geriau reikėjo likti jūsų kam- 
bary. 

Ji atsiklaupė priešais Denizą ir ėmė drožti jai pamokslą. O, 
kiek esą tokių, kurios norėtų būti jos vietoje! Kita vertus, jeigu 
jai nepatinką, tai esą labai paprasta: ji turinti tik atsakyti „ne“, ir 

nesą ko taip daug krimstis. Tačiau ji privalanti gerai apsigalvoti, 
prieš rizikuodama savo padėtimi, kadangi neturinti susiradusi 
vietos kitur, juoba kad jos atsisakymas būtų niekuo nepateisina- 
mas. Argi tai esą taip baisu? Ir visas barimas pasibaigė pokštais, 
linksmai kuždamais į ausį, kol išgirdo, kad kažkas eina korido- 
riumi. 

Polina pribėgo prie durų pažiūrėti. 

— Tst! Ponia Oreli! — nebalsiai pasakė ji. — Aš maunu. O 
jūs — nusišluostykit akis. Nereikia, kad tai žinotų. 

Likusi viena, Deniza atsistojo, susitvardė verkusi ir dreban- 
čiomis rankomis, bijodama būti užtikta tokioje būklėje, uždarė 
pianiną, kurį draugė paliko atdarą. Tačiau ji išgirdo, kad ponia 
Oreli beldžiasi į jos kambario duris. Tada ji išėjo iš salono. 

— Kaip! Jūs jau nebegulit! — sušuko vedėja. — Tai neišmin- 
tinga, mano vaike. Aš kaip tik užlipau aplankyti jūsų ir pasaky- 
ti, kad apseisime be jūsų tenai, žemai. 

Deniza ją užtikrino, kad jai jau esą geriau, kad jai būsią pra- 
vartu padirbėti, prasiblaškyti. 

— Aš nesivarginsiu, ponia. Jūs mane pasodinsite ant krėslo, 
aš surašinėsiu. 

Jodvi nulipo žemyn kartu. Ponia Oreli, labai paslaugi, priver- 
tė Denizą atsiremti jos peties. Ji turbūt pastebėjo, kad mergaitės 
akys paraudusios, nes ėmė ją tyrinėti vogčiomis. Ji, be abejo, 
žinojo daug. 

Denizai galų gale pavyko savo skyriaus darbuotojas pergalėti, 
ir toji pergalė buvo netikėta jai pačiai. Kitados jos visos buvo jai 
priešingos, ji turėjo čia kamuotis Pelenės vietoj, visos ir visada 
jai rodė piktą valią, ir šitaip ji plūkėsi bent dešimtį mėnesių, kol 
galų gale per paskutines kelias savaites paėmė viršų — bendra- 
darbės ėmė prie jos taikintis ir rodė jai pagarbos. Palenkti į save 
priešininkių širdis buvo nedėkingas triūsas, ir čia daug reiškė tai, 
kad Denizai staiga ėmė rodyti palankumą ponia Oreli; patyliu- 
kais ėjo kalbos, kad vedėja esanti ponui Murė labai paslaugi, o jos 
paslaugos esančios kitąsyk labai delikataus pobūdžio, ir štai ji 
taip karštai ėmėsi globoti tą mergaičiukę — na, tai jau ką gi, ma- 
tyt, gavo tam tikrų nurodymų, ypatingų nurodymų. O mergaičiu- 
kė dirbo kaip dirbusi, kiek tik galėdama stengėsi būti gera ir ma- 
loni, kad priešininkės nieko neturėtų jai prikišti. O tai buvo ypač 
sunku, nes ji turėjo dar ir nusipelnyti atleidimą dėl paaukštinimo 
į vedėjos pavaduotojas. Tos panelės rėkė, kad ji esanti paaukštin- 
ta neteisingai, kaltino ją užsidirbus tą paskyrimą per desertą su 
šeimininku; jos pridėdavo dargi begėdiškų smulkmenų. Tačiau, 
nors jos ir šiaušėsi, vedėjos pavaduotojos titulas veikė jas. Deni- 
za įsigijo nuostabų autoritetą, kuris vertė klausyti net pačias prie- 

šingąsias. Greit atsirado ir jai pataikaujančių, iš naujai priimtųjų. 
Jos švelnumas ir kuklumas galutinai užbaigė pergalę. Margerita 
perėjo į jos pusę. Beliko viena Klara, vis dar nesiliaujanti rodyti 
ragus, ji surizikuodavo kartais paleisti ir senąjį „pasišiaušėlės“ 
pravardinį, tiktai dabar niekam tai nebuvo juokinga. Trumpą 
Murė užgaidą ji išnaudojo sau: ji įsimanė nedirbti darbo, tauzyti 
ir girtis; ji tačiau greit jam atsibodo, ir jis metė ją, o ji net preten- 
zijų dėl to neturėjo, ji buvo tiek nusivalkiojusi, jog net pavydėti 
nebestengė, vien džiaugėsi susidariusi įmonėje padėtį, kad jos 
negrūda lauk, nors ji nieko ir nedirba. Ji tik niurnėjo, kam Deniza 
iš jos pavogusi ponios Frederik vietą. Ji niekuomet nebūtų į tą 
vietą ėjusi — nebūtų norėjusi rūpesčių ir nemalonumų, bet ji jau- 
tėsi aplenkta, užtat kad turėjusi į ją tokias pat teises, kaip Deniza, 
tiktai senesnes. 

— Še, kad atveda moteriškę po mažo! — sumurmėjo ji pama- 
čiusi, kaip ponia Oreli veda Denizą už parankės. 

Margerita, gūžtelėjusi pečiais, tiek tepasakė: 

— Ir manot, kad šmaikščiai pasišaipėt! 

Numušė devynias. Lauke karštas mėlynas dangus jau kaitino 
gatves, vežikai dūmė paskui kits kitą į stotis, žmonės, visi šventa- 
dieniškai pasipuošę, virtinėmis traukė į priemiesčių miškus. Par- 
duotuvėje, pritvinusioje saulės pro didelius atdarus langus, tar- 
nautojai užsirakinę ėmėsi inventorizacijos. Išorinėms durims bu- 
vo nuimtos rankenos, praeiviai stoviniavo ant šaligatvio, žiūrė- 
jo pro stiklus į vidų ir stebėjosi — ko čia tie žmonės užsirakinę, 
jei patys yra parduotuvėj ir smarkiai darbuojasi. Per visas galeri- 
jas, muo vieno galo ligi kito, per visus aukštus, nuo viršutinių 
ligi apačios, tarnautojai tik lekia, tik bėga, rankos ore sklaistosi, 
prekių pakai viršum galvų skraido, dudena, šaukia, balsiai taria 
skaičius, ir visas tasai darbo gausmas sumišai kyla ir slopsta dus- 
liame triukšme. Visi trisdešimt devyni skyriai dirbo savo darbą 
kiekvienas sau, nesirūpindami kaimyno užsiėmimais. Beje, dar 
tik pradžia, prie lentynų vos tiktai prieita, ant žemės dar tėra vie- 
nas kitas rietimas. Reiks gerai pakaitinti mašiną, jei norės viską 
baigti iki vakaro. 

— Kam gi jūs nulipot? — lipšniai tarė Margerita Denizai. — 
Jūs galit sau pakenkti, o čia juk turim žmonių pakankamai. 

— Ir aš jai taip sakiau, — pareiškė ponia Oreli. — Bet ji vis 
tiek nori mums padėti. 

Visos to skyriaus panelės supuolė apie Denizą. Darbas tuo tar- 
pu nutrūko. Visos sakė jai malonius žodžius, visos šūkčiodamos 
klausėsi istorijos apie kojos niksterėjimą. Galiausiai ponia Oreli 
pasodino ją prie stalo; buvo sutarta, kad ji tiktai surašinės prekes. 
Tiesa, tais sekmadieniais, kai būdavo daroma inventorizacija, 

sumobilizuodavo-visus tarnautojus, kas tiktai kiek nuvaldydavo 
plunksną: inspektorius, kasininkus, raštininkus, net skyrių pa- 
siuntinius; po to skyriai pasidalydavo tuos vienadienius talkinin- 
kus, kad greičiau galėtų tą savo darbymetę užbaigti. Taip ir De- 
niza šį kartą buvo pasodinta šalimais su kasininku Lomu ir pasiun- 
tiniu Žozefu, pasilenkusiais prie didelių popieriaus lapų. 

— Penki paltai, drapas, apykaklės kailio, trečias ūgis, po du 
šimtus keturiasdešimt! — rėkė Margerita. — Keturi, taip pat, pir- 
mas ūgis, po du šimtus dvidešimt! 

Darbas užvirė vėl. Už Margeritos trys pardavėjos ėmė drabu- 
žius iš spintų, rūšiavo juos ir padavinėjo jai ryšuliais; ji, surikusi 
pavadinimą ir kitus duomenis, metė juos ant stalo, ir čia pamažu 
radosi jų didžiulės stirtos. Lomas surašinėjo, Žozefas protokola- 
vo duomenis antrame sąraše, kontrolės dėlei. Tuo laiku pati ponia 
Oreli, trijų kitų pardavėjų padedama, savo ruožtu skaičiavo šilko 
sukneles, o Deniza traukė jas į sąrašus. Klara turėjo žiūrėti skai- 
čiuojamus drabužius, tvarkyti juos ir rikiuoti į šūsnis, kad užimtų 
kuo mažiau vietos ant stalų. Ji betgi menkai tepaisė, kas jai liepta 
dirbti, ir drabužių stirtos jau bemaž krito žemėn. 

— Sakykit, — užkalbino ji vieną jaunutę pardavėją, priimtą 
tik šią žiemą, — ar tiesa, kad jums prideda algos?.. Žinote, vedėjos 
pavaduotojai paskyrė du tūkstančius, tai su procentais ji užvarys 
lig kokių septynių tūkstančių. 

Jaunoji pardavėja, nesiliaudama dėlioti rotondas, atsakė: jei- 
gu jai neduosią aštuonių šimtų, tai ji išeisianti iš to kromo. Algos 
padidinimai būdavo rytojaus dieną po inventorizacijos; tuo pat 
laiku išaiškėdavo metinės apyvartos skaitmenys, ir skyrių vedė- 
jai gaudavo procentus nuo šiųmetės apyvartos padidėjimo lygi- 
nant su pernykščių metų apyvarta. Užtat, nors darbas virte virė 
ir triukšmas ūžė, kalbos ir plepalai netilo nė kiek. Nuo vieno pre- 
kių pavadinimo riktelėjimo ligi kito tik apie pinigus ir kalbėjo 
visos. Paėjo gandas, kad ponia Oreli gausianti per dvidešimt 
penkis tūkstančius; šitokia suma labai užkaitino tas paneles. 
Margerita, geriausia pardavėja po Denizos, užsidirbo keturis tū- 
kstančius penkis šimtus frankų — pusantro tūkstančio algos ir 
apie tris tūkstančius nuošimčių, tuo tarpu Klara teišvarė vos vos 
pustrečio tūkstančio iš viso. 

— Man tai pašvilpt tie jų priedai! — kalbėjo ji toliau tai jau- 
nai pardavėjai. — Kad tik tėtušis numirtų, tai aš jiems čia tuoj 
špygą parodysiu!.. Tik tas vienas dalykas mane pykdo — kaip 
tai septyni tūkstančiai frankų atiteks kokiai skiautei! Ha! O jūs 
ką manot? 

Ponia Oreli rūsčiai nutraukė jųdviejų kalbą. Ji pasigręžė į jas 
išdidžia mina: 

— Ar nenutilsit, panelės! Nieko girdėt nebegalima, garbės 
žodis! 

Po to ji šaukė toliau: 

— Septyni siciliški apsiaustai, pirmas ūgis, po šimtą trisde- 
šimt... Trys mantilijos su kailiu, siura šilko, antras ūgis, po šimtą 
penkiasdešimt!.. Jau, panele Bodiu? 

— Taip, ponia. 

Klara norom nenorom turėjo tvarkyti krūvas drabužių, su- 
verstas ant stalų. Ji pastumdė jas, padarė kiek vietos. Tačiau greit 
ji metė darbą ir leidosi į šnekas su vienu pardavėju, kuris atėjo 
jos ieškodamas. Tai buvo Minjo, ištrūkęs iš savo pirštinių sky- 
riaus. Jis pakuždomis kaulijo iš jos dvidešimt frankų; jau jis bu- 
vo jai skolingas trisdešimt frankų, tuos, kur pasiskolino rytojaus 
dieną po arklių lenktynių, prakišęs savo visą savaitinį uždarbį 
lažybose; vakar jis atsiėmė premijinius, bet jie jau buvo praval- 
gyti avansu, ir šio sekmadienio vakarui jis nebeturėjo nė skatiko. 
Klara prie savęs teturėjo tik dešimt frankų ir juos mielai jam 
paskolino. Po to jie šnekėjosi, minėjo išvyką šešiese į Buživalį, kur 
moterys apsimokėjo savąją išlaidų dalį: taip buvę geriau, niekam 
nereikėję varžytis. Minjo, stokodamas dar dešimties frankų, nu- 
ėjo prie Lomo, prisikišo jam prie ausies ir kuždėjo. Lomas nusto- 
jo rašyti ir atrodė pasijutęs gana kebliai. Neduoti vis dėlto jis 
neišdrįso, išsitraukė kapšiuką ir ieškojo jame dešimtifrankio, bet 
šit ponia Oreli, nustebusi, kodėl nebegirdėti Margeritos balso 
(nes ši laukė, kol Lomas vėl galės rašyti), pamatė Minjo ir viską 
suprato. Ji be jokių ceremonijų išgrūdo jį lauk iš skyriaus saky- 
dama, kad nereikią čia tokių, kur ateiną gaišinti panelių. Iš teisy- 
bės tai jai atrodė pavojingas šitas jaunas bernas, didelis jos sū- 
naus Albero bičiulis, visokių jo išdaigų ir šunybių bendras, nes ji 
bijojo, kad tokie jų Žygiai nesibaigtų vieną dieną liūdnai. Užtat, 
kai tik Minjo iškurnėjo, pasičiupęs dešimtį frankų, ji nenukentė 
nepasakiusi savo vyrui: 

— Ir leiskis gi tu man šitaip už nosies vedžiojamas! 

— Bet, mano geroji, negalėjau gi aš neduoti šitam vaikinui... 

Ji tik gūžtelėjo savo galingais pečiais, ir jis tuoj užčiaupė bur- 
ną. Paskui, matydama, kad vardavėjos patyliukais kikena iš tos 
šeimyninės scenos, ji griežtai sušuko: 

Na, panele Vadon, nesnauskime! 

— Dvidešimt paltų, netikras kašmiras, ketvirtas ūgis, po aš- 

tuoniolika penkiasdešimt! — traukė vėl Margerita melodingu 


balsu. 
Lomas, galvą nuleidęs, rašė toliau. Jo algą kėlė jau kelis kar- 


tus, ir dabar jis ėmė devynis tūkstančius frankų; ir vis tiek jis jau- 
tėsi mažučiukas prieš ponią Oreli, kuri nešė į namus beveik tri- 
gubai tiek, kiek jis. 

Po neilgo laiko darbas jau ėjo kaip reikiant. Skaičiai lakstė, 
drabužiai glėbiais snigte snigo ant prekystalių. Bet Klara vėl susi- 
rado pramogą: ji ėmė erzinti pasiuntinį Žozefą, kad jis jaučiąs 
silpnybę vienai panelei, dirbančiai prekių pavyzdžių ekspedici- 
joj. Ta panelė, sugyvenusi jau dvidešimt aštuonerius metus, liesa 
ir išblyškusi, buvo proteguojama ponios Deforž, kuri ir įprašė 
poną Murė, kad ją priimtų už pardavėją, ir papasakojo jaudinan- 
čią istoriją: ji esanti našlaitė, senos Puatu bajorų Fontenajų gi- 
minės paskutinė atžala, atsidūrusi ant Paryžiaus akmenų su tėvu 
girtuokliu, išlikusi dora visame tame nudardėjimo kelyje, bet, 
deja, per mažai tesanti išsilavinusi, kad galėtų būti mokytoja ar 
muzikos dėstytoja. Murė paprastai piestu stodavosi, kai jam kas 
norėdavo įbrukti kokių nusigyvenusių bajorų dukterį; jis saky- 
davo, kad nė norėdamas nerastum labiau netikusių, labiau nepa- 
kenčiamų ir veidmainingų padarų kaip tokios panelės; kita ver- 
tus, nesą galima pasidaryti pardavėja sulig panorėjimu, tam rei- 
kią ilgai mokytis, tai esąs painus ir delikatus amatas. Ponios De- 
forž proteguojamą mergelę jis vis dėlto priėmė, tik dirbti nusiun- 
tė į prekių pavyzdžių ekspediciją, panašiai kaip kitados, iš reikalo 
parodyti gerumą draugams, buvo įtaisęs dvi grafaites ir vieną 
baronaitę reklamos tarnyboje, kur jos klijuodavo banderoles ir 
vokus. Panelė de Fontenaj gaudavo tris frankus dienai, tik tik kad 
badu nemirtų, ir gyveno mažyčiame kambarėlyje Aržantejo gat- 
vėj. Žozefas ją visada sutikdavo liūdną, prastai apsirengusią, o 
jis, senas kareivis, tylus ir griežtas, buvo minkštos širdies, ir jam 
gailėjo jos. Jis neprisipažino, bet raudo, kai tos panelės erzino jį; 
mat pavyzdžių ekspedicija buvo greta gatavų drabužių skyriaus, 
ir jos nužiūrėjo, kad jis nuolat ir nuolat trinasi palei ekspedicijos 
duris. 

— Žozefui kažkas širdį traukia, — murmėjo Klara. — Jis vis 
gręžia nosį į baltinių pusę. 

Panelė de Fontenaj buvo pristatyta padėti skaičiuoti kraičių 
skyriuje. O kad tasai vyras išties tolydžio žvilgčiojo į aną skyrių, 
tai pardavėjos ėmė juoktis. Jis sumišo, įsigilino į savo sąrašus, 
bet Margeritai kuteno gerklę juokas, ir ji, slopindama per didelį 
įsilinksminimą, ėmė dar garsiau šaukti: 

— Keturiolika žaketų angliško drapo, antras ūgis, po penkio- 
lika frankų! | 

Staiga pasidarė taip, kad ji perrėkė ponią Oreli, skaičiuojan- 
čią rotondas. Tada ši, įsižeidusi, iš lėto, majestotingai pasakė: 

— Tyliau truputį, panele. Čia ne turgus... Ir nelabai protingai 
elgiatės visos, kad sau juokus varinėjat, kada laikas mums toks 
brangus. 

Kaip tik tuo metu Klara nepažiūrėjo sukrautų drabužių, ir pa- 
sidarė nebegerai. Paltų ant prekystalio buvo per daug prikrauta, 

ir jie nusmuko žemėn, virsdami sumišai, dar ir kitų drabužių krū- 
vas nutraukė. Ant kilimo pasidarė tikra griūtis. 

— Na štai, ar nesakiau! — sušuko vedėja užpykusi. — Būkit 
atidesnė truputį, panele Priuner, tai nepakenčiama galų gale! 


Bet visus darbuotojus perbėgo drebulys: pasirodė Murė ir 
Burdonklis, darydami visuotinę įmonės apžiūrą. Tuoj balsai su- 
skambėjo ryškiau, plunksnos sukrebždo šaižiau, o Klara skubėjo 
rinkti nuvirtusius drabužius. Šeimininkas nenutraukė darbo. Jis 
tik pastovėjo kelias minutes, tylomis šypsodamas: jo veidas, kaip 
visada inventorizacijos dienomis, buvo linksmas. ir pergalingas, 
vien tik lūpos virpčiojo nuo jaudinimosi. Kai pamatė čia Denizą, 
jis vos vos išsilaikė neparodęs nuostabos. Vadinas, ji nulipo dir- 
bti? Jo ir ponios Oreli akys susitiko. Paskui, trumpai pasvyravęs, 
jis nuėjo, jis užsuko į kraičių skyrių. 

Tuo tarpu Deniza, pajutusi, kad kažkas yra, kilstelėjo galvą. 
Pamačiusi Murė, ji tik vėl pasilenkė prie savo sąrašų, ir tiek. Vie- 
nodai skambėjo prekių pavadinimai, ji rašė mechaniškai, ir jai 
atėjo apsiraminimas. Pirmasis jausmų antplūdis ją visada priveik- 
davo: ašaros dusindavo, ir juo sunkiau jai būdavo dėl to, kadangi 
ji mylėjo tą žmogų; paskiau ji atsipeikėdavo, atgaudavo ramią 
savo narsą, tvirtą valią — švelnią, tačiau nepalenkiamą. 

Numušė dešimt valandų, inventorizacijos triukšmas didėjo, 
skyriai ūžte ūžė. Ir taip, iš visų pusių lakstant be paliovos prekių. 
pavadinimams ir skaičiams, nuostabiu greitumu apskrido visą 
įmonę viena ta pati naujiena: kiekvienas pardavėjas jau žinojo, 
kad Murė šįryt parašė laišką Denizai, kviečia ją pietų. Išsiplepė- 
jo Polina. Lipdama žemyn, dar susijaudinusi, ji sutiko laiptuose 
Delošą, kur nėrinių skyriuj dirba; nepaisydama, kad jis kalbasi su 
Ljenaru, ji ėmė ir iškratė naujienų maišelį: 

— Tai — jau, mano mielas... Ji ką tik gavo laišką. Jis kviečia 
ją pas save šį vakarą. 

Delošas išblyško. Jis suprato, nes nuolat klausinėdavo Poliną, 
juodu kasdien šnekėdavosi apie bendrą savo bičiulę, apie įsidegu- 
sią Murė aistrą, apie garsųjį kvietimą, kuris galų gale vis tiek 
ateisiąs ir šią ilgą istoriją užbaigsiąs. Kita vertus, ji bardavosi 
ant Delošo dėl jo slaptos meilės Denizai, iš kurios jam vis viena 
nieko neišeisią, ir tik gūžčiodavo pečiais, kai jis sakydavo, jog 
Deniza gerai daro, kad nepasiduoda šeimininkui. 

— Jos koja sveikesnė, ji nulipo, — kalbėjo Polina toliau. — 
Tik jau nedarykit tokios minos kaip per laidotuves... Tas, kas ją 
ištinka, yra jai tikra laimė. 

Ir ji nuskubėjo į savo skyrių. 

— A! Gerai! — murmėjo Ljenaras, girdėjęs pašnekesį. — Va- 
dinasi, ta panelė, kur koją nikstelėjo.., Tad jūs turėjot pagrindo 


dėl jos draskytis, kad taip gynėt ją kavinėje vakar vakare! 

Jis irgi nudrožė sau; tačiau, įėjęs į savo skyrių, jis jau papasa- 
kojo laiško istoriją keturiems ar penkiems pardavėjams. O jau iš 
čia toji istorija kaipmat — greičiau nei per dešimt minučių — 
apskriejo visą parduotuvę. 

Paskutinis Ljenaro posakis priminė sceną, įvykusią „Sen Rok' 
kavinėje vakar vakare. Delošas ir Ljenaras dabar nuolat būdavo 
drauge. Delošas paėmė „Smirnos“ viešbutyje buvusį Juteno kam- 
barį, nes šis, tapęs skyriaus vedėjo pavaduotoju, išsinuomojo tri- 
jų kambarių butą, ir abu pardavėjai rytą kartu ateidavo į darbą, 
o vakare vienas palaukdavo kito eiti namo. Jų kambariai buvo 
greta, su langais į tą patį tamsų kiemelį, ankštą ir prismirdusį, 
nuodijantį visą viešbutį. Juodu buvo gera pora, nors ir nevie- 
nodi — vienas pravalgydavo visus pinigus, kiek tik iškaulydavo 
iš tėvo, kitas, amžinai dykom kišenėm, tik ir sukdavo galvą, 
iš kur ištraukti skatiką,— bet abu turėjo tą bendrybę, kad buvo 
visiškai negabūs kaip pardavėjai ir badadvėsiavo už prekystalio 
be jokių priedų. Išėję iš darbovietės, juodu daugiausia gyvenda- 
vo „Sen Rok“ kavinėje. Ta kavinė perdien stovėdavo tuščia, tik 
apie pusę devintos prigriūdavo prekybos tarnautojų — tiesiog 
srautu plaukdavo jie čionai per Gajono aikštę pro aukštas „Lai- 
mės “ fasado duris. Nuo to meto kavinėje būdavo triukšmas, net 
ausys spengdavo — taukšėdavo domino, skardėdavo juokai, 
šaižūs riksmai, o pypkės dūmų — tiršta išvien. Alus ir kava upe- 
liais tekėdavo. Kairėje, kampe, Ljenaras užsisakydavo brangių 
patiekalų, o Delošas pasistatydavo bokalą alaus ir taikydavosi jo 
ištekti bent keturias valandas. Čia tada jis ir išgirdo, kaip Favjė 
prie gretimo staliuko pasakojo nešvankybes apie Denizą — kaip 
ji pasigavusi šeimininką, nes visada, kai tik lipdavusi laiptais 
priešais jį, pasikeldavusi sijonuką. Delošas vos susilaikė neskėlęs 
jam į žandą. Paskui, kai anas vis nesiliaudamas ėmė postringauti, 
kad mergytė kas naktį nulipanti ir būnanii pas savo meilužį, 
jis, pamišęs iš pykčio, apšaukė jį melag:u. 

— „Koks nešvankėlis!.. Jis meluoja, jis meluoja, ar girdite! 

Ir Delošas, drebėdamas iš susijaudinimo, miknodamas ir už- 
sikirsdamas, ėmė rodyti atlapą širdį: 

— Aš su ja pažįstamas, aš ją gerai žinau... Ji net įsižiūrėjusi 
nebuvo į nieką daugiau kaip į vienintelį žmogų — na taip, poną 
Juteną, ir jis dargi nepastebėjo to, jis negali net pasigirti, kad 
bent pirštu būtų ją palietęs. 

Pasakojimai apie šį ginčą, perdėti, iškreipti, jau linksmino 
visą parduotuvę, o čia dar pasklido ta istorija apie Murė laišką. 
Ją Ljenaras iš pradžių šnibžtelėjo tiktai vienam šilkų pardavėjui. 
Šilkų skyriuje inventorizacija ėjo sklandžiai. Favjė ir kiti du 

pardavėjai, pasistoję ant suoliukų, tuštino lentynas, iš eilės 
padavinėdami rietimus Jutenui, o tas, ant stalo stovėdamas, žiū- 
rIėjo etiketes ir rėkė skaičius; paskui jis metė rietimus žemėn, 
apkrovė visą aslą, audeklų masė kilo it jūros potvynis rudenį. 
Kiti tarnautojai užrašinėjo, Alberas Lomas šiems ponams padėjo, 
o veidas jo buvo muvkšlinas po nemiegotos nakties, praleistos 
La Šapel priemiesčio landynėje. Pro stiklines halės lubas virste 
virto saulė ir matėsi baisiai kaitri dangaus mėlynė. 

— Užtraukit gi štorus! — rėkė Butmonas, labai rūpestingai 
prižiūrėdamas darbus. 

Favjė, pasistojęs siekti rietimo, urzgė negarsiai: 

— Ir kaip galima žmones laikyti užrakintus tokiu gražiu lai- 
ku! Lietus nelis, nebijok, inventorizacijos dieną!.. Ir sėdėk čia 
užskląsčių kaip katorgininkas, kada visas Paryžius pramogauja! 

Jis padavė rietimą Jutenui. Ant etiketės būdavo užrašyta, 
kiek rietime liko metrų po kiekvieno pardavimo; tas labai supras- 
tina darbą. Jutenas šaukė: 

— Šilkas „fantazija“, mažais langučiais, dvidešimt vienas 
metras, po šešis frankus penkiasdešimt! 

Ir šilkas nulėkė padidinti krūvos žemėje. Po to Jutenas tęsė 
pradėtąją šneką, jis sakė Favjė: 

— Tai jis norėjo jus mušti? 

— Taip. Aš ramiai sau gėriau alų... Ir buvo čia dėl ko rėkti, 
kad aš meluojąs, jei mergiščia ką tik gavo iš šeimininko laišką, 
kviečia ją pietų... Visas kromas dabar apie tai kalba. 

— Še tau! Tai dar to nebuvo buvę?! 

Favjė jam padavė naują rietimą. 

— Taigi užtat! O galėjai duoti galvą kirsti. Atrodė, kad juodu 
jau seniai riešutą kremta. 

— To paties, dvidešimt penki metrai! — šaukė Jutenas. Dun- 
kstelėjo rietimas, o Jutenas pridūrė tyliai: 

— Kad jūs žinotumėt, ką ji išdarinėjo, kai gyveno pas tą iš- 
kvaišusį senį Bura. 

Dabar jau visas skyrius linksminosi, nors darbo nenutraukė. 
Visi tik linksniavo negarsiai mergaitės vardą, nugaros išsirietė, 
nosys tiktai gręžėsi į skanskonį. Net pats Butmonas, didelis riebių 
istorijėlių mėgėjas, neištvėrė nepaleidęs blogo skonio sąmojo, 
kuriuo pats gėrėjosi. Alberas, nusikratęs snaudulio, dievagojosi 
matęs ją su dviem kariškiais linksminantis Gro Kaju. Kaip tik į 
tą tarpą priėjo Minjo, gavęs pasiskolinti dvidešimt frankų; jis 
pastovėjo, įterpė Albero saujon dešimt frankų ir paskyrė vakare 
pasimatymą: sumanytasis paūžimas, vos neiširęs dėl pinigų 
bado, vis dėlto įvyks, nors ir nedidelėmis lėšomis. Bet gražuolis 
Minjo, sužinojęs apie laiško atsiuntimą, leptelėjo tokią nešvanky- 


bę, jog Butmonas pasijuto priverstas įsikišti: 

— Gana, ponai, gana! Mūsų tai neliečia... Varykit, varykit, 
ponas Jutenai. 

— Šilkas „fantazija“, mažais langučiais, trisdešimt du metrai, 
po šešis frankus penkiasdešimt! — užriko šis. 

Vėl krebždėjo plunksnos, vėl lygiais tarpais dunksnojo rie- 
timai, audeklų potvynis vis kilo lyg užtvenkta upė. O „fantazijos“ 
šilką vis šaukė ir šaukė. Favjė tada pusbalsiu burbėjo, kad užsi- 
gulėjusio šilko esą devynios galybės: įmonės vadovai galėsią 
pasidžiaugti, tas meitėlis Butmonas gal esąs geriausias visame 
Paryžiuje užpirkėjas, bet kaip pardavėjas tai jis esąs nė velniui 
netikęs. Jutenui tas patiko, jis šypsojo, pritarė Favjė šnekai 
draugišku šypsniu; mat Butmoną kitados Jutenas pats įpiršo 
į „Moterų laimę“, kad jis būtų kylys išstumti Robino, o dabar, 
savo ruožtu, jis vėl kasė duobę Butmonui, įsikalęs užmačią atsi- 
sėsti jo vieton. Kovos priemonės buvo lygiai tos pačios kaip kita- 
dos — kuždėti vyresnybei į ausį visokias veidmainystes, pabrėž- 
tai rodyti savo paties uolumą — žiūrėkit, koks aš geras, — apskri- 
tai, dėtis mandagiu ir varyti slaptąjį karą. Tuo tarpu Favjė, nors 
Jutenas jam vėl rodė palankumą, — Favjė, tulžingas, liesas ir šal- 
tas, žiūrėjo į jį iš padilbų ir tarytum skaičiavo, kiek bus kąsnių 
iš to žemo, kresno vyruko, su tokia mintimi: palaukš, tu tiktai 
suėsk Butmoną, tai aš paskui tave patį suėsiu. Jis, matai, tikėjosi 
gauti skyriaus pavaduotojo vietą, jeigu tiktai Jutenas išeitų į 
vedėjus. Na, o tada pažiūrėsim. Ir abu, pagauti karščio, jaudi- 
nančio perdėm visą parduotuvę, kalbėjo apie numatomus algų 
padidinimus, nesiliaudami skelbti užsigulėjusios „fantazijos“ 
liekanas: spėjo, kad Butmonas šiais metais prisivarysiąs iki tris- 
dešimt tūkstančių frankų; Jutenas viršysiąs dešimt tūkstančių; 
Favjė tikėjosi iš viso — algos ir procentų — sudaryti apie pus- 
šešto tūkstančio. Šio skyriaus apyvarta kiekvieną sezoną vis au- 
go, tad ir pardavėjai kilo laipsniais, ir algos jiems didėjo dvigu- 
bai, nelyginant karininkams karo metu. 

— :Ar pasiuto, nejau nė galo nebus tiems ploniesiems šil- 
kams? — staiga tarė Butmonas susierzinęs.— Ir pavasaris toks 
netikęs, išvien lietūs! Užtat ir pirko tik juodus šilkus. 

Jo riebus juokininko veidas apsiniaukė, jis tik žiūrėjo, kaip 
auga žemėje krūva, o tuo tarpu Jutenas šaukė ir šaukė, dar gar- 
siau, skambiu balsu, kone triumfuodamas. 

— Šilkas „fantazija“, mažais langučiais, dvidešimt aštuoni 
metrai, po šešis frankus penkiasdešimt! 

Dar buvo viena lentyna. Favjė įsopusiomis rankomis ją tuštino 
iš palengva. Ir kai jau šiaip taip prisivarė iki pabaigos, duodamas 
Jutenui paskutinius rietimus, jis vėl prakalbo pusbalsiu: 

— Sakykit, aš vis užmirštu paklausti... Ar jums sakė kas, 
kad gatavų drabužių vedėjos pavaduotoja buvo kadaise į jus įsi- 
stebeilijusi? 

Vaikinas pasirodė labai nustebęs. 

— Ne! Kaip tai? 

— Taip, taigi tasai žioplys Delošas prasitarė mums... Aš 
atsimenu, kitados ji spoksodavo į jus. 

Tapęs skyriaus vedėjo pavaduotoju, Jutenas nustojo tampytis 
su kafešantanų dainininkėmis ir gyrėsi su mokytojomis. Dabar, 
širdies gilumoje labai patenkintas, jis atsakė su niekinama mina: 

— Aš jas mėgstu kur pilnesnes, mano mielas, ir, be to, nega- 
lima gi su visomis visokiomis, kaip mūsų šeimininkas. 

Ir, nutraukęs šneką, riktelėjo: 

— Storasis šilkas, baltas, trisdešimt penki metrai, po aštuonis 
frankus septyniasdešimt penkis! 

— Galų gale! — sumurmėjo Butmonas atsidusęs. 

Bet suskambo varpas, jis davė ženklą eiti valgyti antrajai 
pamainai, kuriai priklausė Favjė. Šis nulipo nuo suoliuko, kitas 
pardavėjas stojo į jo vietą, 0 jis gavo plačiai žirgliotį per visaip 
sukrautus ant grindų rietimus. Dabar visuose skyriuose buvo 
panašiai užversta asla; lentynos, dėžės, spintos pamažu tuštėjo, 
o prekės keliavo žemėn, po kojų, tarp stalų, ir vis jų kalnai augo. 
Baltųjų audeklų skyriuje girdėjosi dusliai tuksint perkelio rie-- 
timų pakus, galanterijoj lengvai brazdėjo kartono dėžutės, o 
baldų skyriuje tolimu griausmu dundėjo stumdomi sunkūs daik- 
tai. Ošė, gaudė pervien visi garsai, visi balsai — ir šaižūs, ir 
sodrūs, skaičiai varstė orą, greblus riksmas draskė didžiulę šios 
šventyklos erdvę, ir tas riksmas buvo kaip viduržiemio audros 
siautulys, kada vėjas kaukia tarp medžių šakų. 

Favjė galų gale išsigavo per prekių kalnus ir jau lipo laiptais 
į valgyklą. Kai praplėtė įmonę, valgyklos buvo penktajame aukš- 
te, naujuose priestatuose. Jis ėjo greitai, pasivijo Delošą ir Lje- 
narą, kurie lipo pirma jo, ir susigretino su Minjo, atsivijusiu iš 
paskos. 

— Ė, kad tu pastiptum! — sušuko jis virtuvės koridoriuj, prie 
juodosios lentos, kur buvo surašyti valgiai.— Tuoj matyt, kad 
inventorizacijos dienos. Tikras balius! Vištiena, šniceliai ir ar- 
tišokai su aliejum!.. Na, šnicelius tai tegu jie valgo patys! 

Minjo vaipėsi niurnėdamas: 

— Tai gal paukščių maras užėjo? 

Delošas ir Ljenaras, pasiėmę porcijas, nuėjo. Tada Favjė, 
pasilenkęs prie langelio, riktelėjo: 

— Vištienos. 

Bet jis gavo palaukti, nes vienas virtuvės darbininkas įsipjovė 

pirštą ir nuėjo užsirišti, dėl to susitrukdė darbas. Favjė stovėjo 
prie langiuko ir žiūrėjo į virtuvę — milžinišką įrenginį su židiniu 
pačiame vidury, viršum kurio ant bėgių, pritaisytų palubėje, 
blokų ir grandinių varomi, važinėjo katilai, tokie dideli, jog net 
ketvertas vyrų nepakeltų. Virėjai, visai balti raudonai įkaitusių 
viryklės geležų fone, stovėjo ant metalinių kopėtaičių ir gyniojo 
buljono puodus, apsiginklavę ilgakočiais samčiais. Pasienyje 
matėsi kepamieji iešmai, kurie gerai būtų tikę kankiniams čirš- 
kinti, puodai, kurių kiekviename galėjai visą aviną iššutinti, 
monumentalaus dydžio plokštė valgiams šiltai pastatyti, marmu- 
rinis baseinas su nuolat tekančiu vandeniu. Daugiau dar buvo 
matyti, kairėje, indų plovykla, akmens loviai, platūs kaip žuvi- 
vaisos tvenkiniai; kitoje pusėje, dešinėje, stovėjo praviras san- 
dėlis, jame raudonavo skerdienos ant plieninių kablių. Bulvių 
skutimo mašina beldė kaip malūnas. Du berniūkščiai atvežė du 
vežimėlius nuvalytų salotų, jas reikėjo pastatyti šaltai, po fon- 
tanu. 

— Vištienos, — pakartojo Favjė, ėmęs nekantrauti. 

Po to atsigręžęs pridūrė tyliau: 

— Pirštą įsipjovė vienas... Šlykštu, ant valgių varva. 

Minjo įsinorėjo pažiūrėti. Prie langelio jau buvo susirinkusi 
pardavėjų eilė, jie juokėsi, kumšnojosi. O du jauni vyrukai palei 
langeli dalijosi mintimis apie tą falansterišką virtuvę, kur visi 
padargai, nuo iešmo iki smaigtelio, išaugę milžiniškais dydžiais. 
Ji turėjo valgydinti du tūkstančius pusryčiautojų ir du tūkstan- 
čius pietautojų, o dar kas savaitę vis daugėjo ir daugėjo tarnau- 
tojų. Tai buvo praraja: kasdien ji surydavo šešiasdešimt hek- 
tolitrų bulvių, šimtą dvidešimt svarų sviesto, šešis šimtus kilo- 
gramų mėsos, kiekvienam valgymui reikėdavo atritinti tris sta- 
tines vyno — jo beveik septyni šimtai litrų nutekėdavo kaskart 
per buietą. 

— A, pagaliau! — urzgė Favjė pamatęs, kad budėtojas virė- 
jas jau prinešė dubenį ir pasmeigė jo daliai vištienos kulšį. 

—. Vištienos, — tarė tuojau Minjo. 

Abu juodu, pasiėmę dar po vyno porciją nuo bufeto, lėkštėmis 
nešini nuėjo į valgomąjį, o už jų pečių tolydžio vienodai skambė- 
jo „vištienos“, ir virėjo šakė smeigė gabalus ritmiškai ir žvaliai 
grumšėdama. 

Dabar pardavėjų valgomasis buvo dideliausia salė, joje leng- 
vai tilpo po penkis šimtus valgytojų per tris pamainas. Valgyti 
jie pasidėdavo ant ilgų raudonmedžio stalų, sustatytų lygiagre- 
čiai, skersai salės; abiejuose salės galuose buvo tokie pat stalai 
inspektoriams ir skyrių vedėjams; viduryje stovėjo prekysta- 
lis, ir kas norėjo, galėjo nusipirkti papildomų duočių. Abiejose 

tos galerijos pusėse buvo dideli langai, labai šviesu, bet lubos, 
nors keturių metrų aukštyje, atrodė žemai, užtat kad salė buvo 
be saiko ilga ir plati. Palei sienas, šviesiai geltonai dažytas, stovė- 
jo spintutės su servetėlėmis, vienintelis tų sienų ploto paįvairi- 
nimas. Už šios salės buvo dar kita, kur valgydavo parduotuvės 
pasiuntiniai ir vežėjai, tik valgiai ten būdavo paduodami ne re- 
guliariai, o pagal tai, kada kam leidžia tarnybinis darbas. 

— O, jūs, Minjo, irgi kulšį graužiate? — tarė Favjė, atsisėdęs 
prie stalo priešais savo bendią. 

Kiti pardavėjai susėdo aplink juos. Staltiesės nebuvo, lėkštės 
brūžinosi į stalo lentą; valgytojai ėmė šūkčioti šiame kampe, 
nes vištų kojų skaičius pasirodė išties labai didelis. 

— Matyt, šita paukščių rūšis nieko daugiau neturi, tiktai 
kojas,— pridėjo nuo savęs Minjo. 

Kurie gavo nugaras, tie raukėsi. Reikia betgi pasakyti, kad 
valgis daug pagerėjo dėl pastarųjų direkcijos žygių. Murė val- 
gyklos nebeatidavinėjo laikytojams už sutartą pinigų sumą, jis 
vadovavo pats ir šiems reikalams, jis sudarė valgyklos vadovybę, 
panašiai kaip parduotuvės skyriuose, paskyrė vedėją, jo pava- 
duotojus, inspektorius; taip išeidavo daug pinigų, tas tiesa, bet 
geriau valgydinami tarnautojai geriau dirbo, ir iš to ėjo pel- 
nas — tai buvo praktikinio apskaičiavimo humanizmas, su kuriuo 
ilgai negalėjo apsiprasti Burdonklis. 

— Maniškė tai bent minkšta, — dar pridūrė Minjo.— Paduo- 
kit duoną! 

Didelis duonos kepalas keliavo aplinkui, ir kas atsiriekė pas- 
kutinis, tas vėl smeigė peilį į plutą. Pavėlavusieji bėgo greičiau 
vienas paskui kitą, visi be galo norėjo valgyti, juoba gerai pa- 
sidarbavę nuo pat ryto. Šakutės vis garsiau čeksėjo, buteliai 
tuštinami kliuksėjo, išgertos stiklinės į stalą stuksėjo — triukš- 
mas kaip malūne, kada penki šimtai stamantrių žiaunų žiautarojo 
energingai. Ir jei prorečiais pasigirsta koks žodis, tai jis tuoj 
užslopsta pilnoje burnoje. 

Delošas sėdėjo tarp Božė ir Ljenaro, beveik visai priešais 
Favjė, vos per vieną kitą vietą. Abudu šaudėsi kerštingais Žvil- 
gsniais. Jų kaimynai žinojo apie jų susikirtimą vakar vakare 
ir kuždėjo protarpiais. Paskui jiems buvo juoko iš Delošo nepa- 
sisekimo — jis amžinai būdavo alkanas ir amžinai, lyg kažkokio 
prakeikimo dėka, pataikydavo gauti visų prasčiausią porciją. 
Šį kartą jis atsinešė viščiuko kaklą su truputėliu nugaros. Nieko 
vyras nesakė pašaipininkams, tik rijo dideliausius kąsnius duo- 
nos, čiulpėdamas kakliuką su tokiu uolumu, iš kurio galėjai spręs- 
ti, kad jis gerbia mėsišką valgį. 

— Ko jūs nereikalavot pakeisti? — sakė jam Božė. 

Delošas tik gūžtelėjo pečiais. Kas iš to? Jei jis kada ir reiškė 
pretenzijas, tai vis vien nieko gero neišėjo. Kai jis nenusileis- 
davo, paprastai baigdavosi dar blogiau. 

— Žinot ką, špūliukiniai dabar turi savo klubą, — ėmė pasa- 
koti Minjo.— Tikrai, „Klubas Špūliukė“... Jie renkasi vienoje 
vyninėje Sent Onorė gatvėje, ten jiems šeimininkas išnuomoja 
kambarį šeštadieniais. 

Jis kalbėjo apie galanterijos prekių pardavėjus. Tuoj pagy- 
vėjo visas stalas. Kiekvienas pilna burna tarstelėjo kokią frazę, 
pridėjo kokią detalę; tik patys atkaklieji skaitytojai, įbedę nosį 
į laikraštį, nieko nei girdėjo, nei kalbėjo. Visi buvo vienos nuo- 
monės: prekybos tarnautojai su kiekvienais metais darosi labiau 
išprusę. Dabar jau bemaž pusė jų moka vokiškai arba angliškai. 
Dabar jau nebebuvo laikoma šaunumo požymiu pakelti skandalą 
pas Biuljė arba valkiotis per kafešantanus ir nušvilpti kokią ne- 
gražią dainininkę. Ne, dabar jau, žiūrėk, susideda koks dvidešimt, 
įsteigia ratelį. 

— Ar jie turi pianiną, kaip drobiniai? — klausė Ljenaras. 

— Ar „Klubas Špūliukė“ turi pianiną — na jau, aš ma- 
nau! — sušuko Minjo.— Jie ten groja, jie ten dainuoja!.. Yra 
dargi vienas toks, toksai Bavu, kur eiles skaito. 

Pasidarė dar linksmiau, iš to Bavu visi juokėsi, ir vis tiek, 
nors jie ir juokėsi, buvo justi, kad tą dalyką jie labai vertina. 
Paskui išėjo kalba apie vieną „Vodevilio“ teatro pjesę, kur par- 
davėjo vaidmuo niekšiškas; daug kas tuo piktinosi, o kitiems 
daugiau rūpėjo darbo pabaiga — kelintą kažin valandą šiandien 
juos paleisią, nes jie turį eiti į svečius. Ir visoj, visoj didžiulėj 
salėj girdėjosi panašūs pokalbiai, o indai tarškėjo vis garsiau. 
Kad prasisklaidytų valgių kvapai, šiltas tvaikas, kyląs nuo penkių 
šimtų valgytojų indų, jau nustumtų į šalį, žmonės atidarinėjo 
langus; jų nuleisti štorai buvo įkaitinti karštos rugpjūčio saulės. 
Karštis padvelkė iš oro, auksiniai blyksniai nugeltonino lubas, 
prakaituotus valgytojus panarino rausvoje šviesoje. 

— Kaip galima laikyti užrakintus žmones sekmadienį, ir dar 
šitokiu oru! — kartojo Favjė. 

Šitoji pastaba grąžino darbuotojus prie inventorizacijos. 
Tie metai buvo labai geri. Ir tuoj kalba nukrypo į algas, į atly- 
ginimų padidinimus — amžiną temą, rūpimą klausimą, neduo- 
dantį ramybės. Taip visada būdavo tomis dienomis, kada duodavo 
paukštienos, — visi ėmė jaudintis be galo, triukšmas pasidarė 
nebepakenčiamas. Kai patarnautojai atnešė artišokus su aliejumi, 
jau nebebuvo galima susikalbėti. Budintysis inspektorius turėjo 
nurodymą būti pakantesnis. 

— Beje, — sakė Favjė,— ar jūs žinote naujieną? 

Tačiau jo balsą perrėkė kiti. Minjo klausė: 

— Kas nemėgsta artišokų? Mainau desertą į artišokus. 

Niekas neatsakė. Artišokus mėgo visi. Tokie pusryčiai buvo 
skaitomi prie gerųjų, nes desertui buvo numatyta persikai. 

— Jis ją pakvietė pietų, mano mielas, — sakė Favjė kaimynui 
iš dešinės, baigdamas pasakojimą.— Kaip! Jūs to nežinot? 

Tą žinojo visas stalas, jau ir kalbėt atsibodo nuo pat ryto. 
Ir nuvalkioti juokeliai vėl pajudo eiti iš lūpų į lūpas. Delošas 
drebėjo, jo akys galiausiai įsispyrė į Favjė, kuris atkakliai kar- 
tojo: 

— Jei jis dar jos neturėjo, tai turės... Ir bus nebe pirmas, 
o ne! Nebe pirmas bus. 

Jis irgi pažiūrėjo į Delošą. Ir dar pridūrė su kiršinama mina: 

— Kas apgraužtus kaulus mėgsta, tas gali užsimokėti jai pen- 
kis frankus ir turėti. 

Staiga jis pasilenkė. Delošas, pasidavęs nebesuvaldomam im- 
pulsui, pliukštelėjo jam į veidą paskutinę vyno stiklinę, mik- 
nodamas: 

— Še tau, melagi nešvankus! Jau vakar reikėjo tave palais- 
tyti! 

Kilo skandalas. Keli vyno lašai teko Favjė kaimynams, o 
jam pačiam tik plaukus teaptėškė truputėlį: vynas, paleistas 
per daug netaikliai, nulėkė visas kitapus stalo. Bet vyrai pesipik- 
tino. Tai kas gi yra: gal jis guli su ja, jeigu taip gina? Galvijas! 
Snukį ištalžyti tokiam, tai žinos kaip elgtis. Tačiau balsai pri- 
tilo — kažkas pasakė, kad inspektorius prieina, o painioti vyres- 
nybę į šitokį vaidą buvo nenaudinga. Favjė tiek tepasakė: 

— Jei jis būtų į mane pataikęs, tada tai būtumėt pamatę ker- 
mošių! 

Šiaip viskas baigėsi pajuokomis. Kai Delošas, dar tebedrebąs, 
norėjo atsigerti, slėpdamas savo sąmyšį, ir nesąmoningai ištiesė 
ranką į tuščią savo stiklinę, visi pratrūko juoktis. Jis negrabiai 
pastatė stiklinę ir ėmė čiulpėti jau suvalgytų artišokų lapus. 

— Paduokit gi Delošui grafiną,— ramiai pasakė Minjo.— Jis 
nori gerti, 

Dar labiau visi sujudo juoktis. Jie ėmėsi švarias lėkštutes iš 
šūsnių, sukrautų ant stalo protarpiais, o patarnautojai nešiojo 
desertą — persikus krepšeliuose. Ir visi susiėmė už šonų, kai 
Minjo pridūrė: 

— Kiekvienas pagal savo skonį, Dalošas valgo persikus su 
vynu. 

Delošas sėdėjo nustėręs, galvą nuleidęs, tarytum kurčias, 
rodės, kad jis negirdi tų juokų, tik jam baisiai gaila buvo — kam 
jis dabar taip padarė. Teisingai tie žmonės sako: kodėl gi jis taip 

gina ją? Dabar visos nešvankybės bus jiems tikėtinos; jis būtų 
įmanęs mušti save, kam ją taip sukompromitavo, norėdamas 
parodyti nekaltą. Ir pasiutęs nesisekimas jam visur kur, nors 
imk ir dvėsk, nieko nebelaukęs,— jog jis pasirodė nesugebąs net 
savo širdžiai valią duoti, nepridaręs kvailybių. Jam akys buvo 
pilnos ašarų. Ir vėl, argi ne jo kaltė, jei dabar visa įmonė loja 
apie tą šeimininko laišką? Jis girdi, kaip jie tauzija visokias 
nešvankybes apie tą kvietimą pietų, apie kurį tik vienas Ljena- 
ras težinojo; ir jis kaltino save, kam leido tada Polinai kalbėti, 
Ljenarui girdint,— jis jautėsi atsakingas, kad davė paslapčiai 
išeiti į viešumą. 

— Kam jūs išpasakojot apie tai! — sumurmėjo jis pagaliau 
skausmingai.— Tai labai negerai. 

— Aš? — atsiliepė Ljenaras.— Taigi aš niekam nesakiau, 
tik vienam ar dviem, ir tai prigrasinau, kad laikytų paslapty... 
Kas čia žino, kaip tokie daiktai pasklinda! 

Kai Delošas ryžosi išgerti stiklinę vandens, visas stalas sukva- 
tojo dar sykį. Tarnautojai baigė pusryčiauti ir, laisvai ant kėdžių 
atsidrėbę, laukė, kol suskambės varpas, iš tolo savo tarpe rė- 
kaudami, nusiteikę taip, kaip visi gerai pavalgę žmonės. Prie 
didžiojo prekystalio viduryje salės bemaž niekas nėjo ir papil- 
domų duočių nesipirko, juoba kad šiandien ir už kavą mokėjo 
įmonės kasa. Puodukai garavo, prakaituoti veidai blizgėjo leng- 
vutėliame rūke, kylančiame it melsvas papirosų dūmų debesėlis. 
Štoros ant langų karojo nesujudėdamos. Viena iš jų kilstelėjo, 
saulės spinduliai perskrodė salę, užkūrė lubose gaisrą. Visi rė- 
kavo, triukšmavo taip, jog net sienos gaudė, ir varpo garsą iš 
pradžių nugirdo tie, kas sėdėjo prie durų. Valgytojai sukilo, 
ir palaidas jų pulkas pasipylė koridoriumi. 

Delošas atsiliko — jis nebenorėjo klausytis sąmojų, kuriems 
iš valgyklos paskutinis, padarydavo vingį ir sutikdavo Poliną, 
kai ji eidavo į moterų valgyklą,— tai buvo jų abiejų sutartas 
manevras, vienintelis būdas pasimatyti minutėlę darbo valandų 
metu. Tačiau tą dieną, kai juodu skaniai bučiavosi koridoriaus 
kampe, Deniza, irgi eidama pusryčiauti, užtiko juos. Ji ėjo sun- 
kiai, nes skaudėjo koją. 

— Ai, brangute,— lepeteno Polina, labai išraudusi,— jūs 
niekam nesakykit, gerai? 

Ir Božė, nors vyras kaip kalnas, nors jo ir pečiai, ir visa 
kaip milžino, drebėjo it koks vaikiukas. Jis miknojo: 

— Nes mat jie gali mus išmesti... Mūsų vestuvės, tiesa, jau 
paskelbtos, bet negi tie galvijai supranta, kad žmonėms norisi 
pasibučiuoti! 

Deniza, pati labai susikrimtusi, dėjosi nieko nepamačiusi. 
Ir Božė išnyko, iki Delošas, pasirinkęs patį ilgąjį kelią, atidrožė 
čia. Jis norėjo atsiprašyti, jis mikčiojo kaži ką, ko Deniza net 
nesuprato išsyk. Tik kai jis papriekaištavo Polinai, kam ji kalbė- 
jusi prie Ljenaro, ir kai toji sutriko, Deniza galų gale išsiaiškino, 
kas čia šiandien darėsi, kad nuo pat ryto visi šnibždėjosi už jos 
nugaros. Tai, pasirodo, laiško istorija jau bekeliaujanti po par- 
duotuvę. Ją ir vėl pagavo tas pats drebulys kaip tada, kai šį laišką 
gavo; ji jautėsi taip, tarsi ją tie visi žmonės imtųsi išrengti nuogą. 

— Aš ir nežinojau nieko, — šnekėjo Polina.— O kita vertus, 
tai kas čia blogo... Tegu sau šneka, juos pasiutys yra visus apė- 
mes, dievaži! 

— Brangute,— tarė Deniza apgalvotai, kaip visada, — aš ant 
jūsų nėmaž nepykstu... Jūs papasakojot tiktai teisybę. Aš gavau 
laišką, mano dalykas į jį atsakyti. 

Delošas ėjo sau nuliūdęs — jis suprato, kad mergaitė nusi- 
leidžia ir eis vakare į tą pasimatymą su šeimininku. Abi merginos 
papusryčiavo mažesnėje salėje, šalimais, kur moterys būdavo 
aptarnaujamos kiek komfortiškiau, o po to Polina turėjo padėti 
Denizai nulipti, nes „jos koja įvargo. 


Nulipus žemyn, inventorizacija antrojoje dienos pusėje virė 
dar karščiau. Priėjo tas laikas, kada reikėjo pasitempti iš visų 
gyslų, norint, kad iki vakaro būtų užbaigtas darbas, nelabai spar- 
čiai tevarytas priešpiet. Balsai rėkė dar garsiau, visi žmonės tik 
lankstėsi ir mostigavo rankomis, tuštindami lentynas, mesdami 
prekes, — jau nebebuvo nė kur praeiti, grindys išvien apverstos 
visokia gėrybe sulig prekystaliais aukštumo. Marios galvų, ma- 
karuojančių plaštakų, smarkiai judančių kūnų ėjo kaži kur per 
skyrius ir nyko neaiškiuose įsiaudrinusiuose toliuose. Tai buvo 
paskutinis sąjūdžio Karštis, mašina vos nesprogo nuo įtampos; 
tuo tarpu lauke, pro žvilgančius uždarytus parduotuvės langus, 
vis vaikščiojo rcti praeiviai, išblyškę nuo šventos dienos dusi- 
nančio nuobodulio. Šaligatvyje iš Nev Sent Ogiusten pusės sus- 
tojo trys stambios vienplaukės mergos, gal kokios tarnaitės, 
begėdiškai priplojo veidus prie stiklo ir stengėsi įžiūrėti, kokį 
ten galą kas veikia viduje. 

Kai Deni72 grįžo į skyrių, ponia Oreli pavedė Margeritai 
baigti tikrinti prekes. Dar reikėjo sulyginti sąrašus, ir vedėja 
ieškodama, kur ne taip daug triukšmo, išėjo į pavyzdžių salę, 
išsivesdama su savimi ir Denizą. 

— Eime drauge, mudvi sutikrinsime sąrašus... Paskui jūs 
susumuosit. 

Ji norėjo duris laikyti praviras ir prižiūrėti savo darbuoto- 
jas, bet triukšmas buvo toks, jog jodvi kito kambario gilumoje 

beveik negirdėjo viena kitos. Tas kambarys buvo didelis, jame 
stovėjo tiktai kėdės ir trys ilgi stalai. Kampe buvo didelės me- 
chaninės žirklės pavyzdžiams karpyti. Ištisi rietimai išeidavo 
tam reikalui, per metus išsiuntinėdavo daugiau kaip už šešiasde- 
šimt tūkstančių frankų audeklų, sukarpytų skiautėmis. Nuo ryto 
ligi vakaro žirklės raižė šilkus, vilnonus, drobes, žvangėdamos 
kaip dalgiai. Paskui reikėdavo tuos sukarpytus gabalus dėti į 
tam tikrus rinkinius, suklijuoti į sąsiuvinius arba susiūti. Dar ten 
tarpulangėje stovėjo mažytės spausdinimo staklelės etiketėms 
gaminti. 

— Ne taip garsiai jūs! — rėkė protarpiais ponia Oreli ne- 
begirdėdama, ką Deniza skaito. 

Kai pirmieji prekių sąrašai buvo sutikrinti, ponia Oreli paliko 
merginą prie stalo vieną, paskendusią sumavimo darbe. Bet 
vedėja beregint grįžo ir atvedė panelę de Fontenaj, nebereikalin- 
gą kraičių skyriui. Ši irgi sėsianti sumuoti, būsią greičiau. Tačiau, 
kai tik skyriuje pasirodė markizė, kaip iš jos šaipydavosi Klara, 
tuoj kilo sąjūdis. Vieni juokėsi, kiti kirkino Žozefą, pro duris 
pasigirsdavo grubių posakių. 

— Nesitraukite tolyn, jūs man nekliūvate nė kiek,— tarė 
Deniza, labai jos pagailėjusi.— Šit, užteks vienos mano rašalinės, 
galite ja naudotis. 

Panelė de Fontenaj, iškvėšusi nuo nesėkmių, nesusigraibė 
net ačiū pasakyti. Ji, matyt, gėrė, nes jos liesas veidas turėjo 
švino atspalvio, ir vien tik jos rankos, dailios ir baltos, berodė 
jos išskirtinę kilmę. 

Tuo tarpu juokai staiga nutrūko, ir bebuvo girdėti tik regu- 
liaraus darbo garsai. Tai Murė iš naujo vaikščiojo po skyrius. 
Bet jis stabtelėjo, jis ieškojo akimis Denizos ir stebėjosi, kad 
jos nematyti. Jis ženklu pasišaukė ponią Oreli, ir abu juodu paėjo 
į šalį, pakalbėjo tylomis. Jis, matyt, klausė. Ji parodė akimis į 
pavyzdžių ekspedicijos kambarį, dar, rodės, jam dėstė kaži ką. 
Veikiausiai ji pranešė jam, kad mergaitė verkė rytą. 

— Puiku! — balsu tarė Murė.— Parodykite man prekių są- 
rašus. 

— Čionai prašom, pone, — sakė vedėja.— Mes čia pabėgome 
nuo triukšmo. 

Jis įsekė paskui ją į gretimą kambarį. Klara puikiai suprato 
šį manevrą: ji murmėjo, kad dabar geriausia būtų įnešti tenai 
lovą nieko nebelaukus. Tačiau Margerita gyviau ėmė jai mesti 
drabužius, kad ji turėtų darbo ir nekalbėtų niekų. Argi vedėjos 
pavaduotoja nėra gera draugė? O jos asmeniniai reikalai neturi 
niekam užkliūti. Skyrius ėjo išvien su Deniza — pardavėjos 
sukosi dar žvaliau, o Lomas ir Žozefas dar uoliau užsigulė ant 

skaitmenų, tartum nieko nei girdėję, nei regėję. Tuo tarpu inspek- 
torius Žuvas, iš tolo sumetęs ponios Oreli taktiką, tuoj atžygiavo 
prie pavyzdžių ekspedicijos durų ir marširavo čia lygiu žingsniu 
kaip sargybinis, sergstįs savo viršininko pasismaginimus. 

— Duokit ponui prekių sąrašus, — tarė vedėja įeidama. 

Deniza sąrašus padavė ir taip liko akis pakėlusi. Išsyk ji krūp- 
telėjo truputį, bet dabar susivaldė ir laikėsi gana ramiai, tik buvo 
labai išblyškusi. Murė valandėlę paskendo išvardintų prekių 
gausybėje ir nė akių neatkreipė į mergaitę. Buvo tylu. Tada ponia 
Oreli priėjo prie panelės de Fontenaj, kuri net galvos nepasuko, 
dėjosi nepatenkinta jos sumavimu ir jai pasakė pusbalsiu: 

— Eikit geriau padėti nešioti drabužius į vietas... Jūs neturit 
įgūdžių prie skaitmenų. 

Ši atsistojo ir grįžo į skyrių, o čia sulig jos pasirodymu tuoj 
visi ėmė kuždėtis. Žozefas, merginų pašaipių žvilgsnių varstomas, 
rašė kreivai. Klarai patiko, kad prisidėjo daugiau darbo rankų, 
bet ji vis vien ją baksnojo, nes neapkentė visų savo įmonės mo- 
terų. Koks tai, girdi, kvailas daiktas mylėti prastą darbininką, 
kai esi markizė! Ir Klara pavydėjo jai šitos meilės. 

— Labai gerai, labai gerai! — kartojo Murė, dėdamasis skai- 
tąs. 

Tuo tarpu ponia Oreli nežinojo, kaip čia jai pasišalinti, kad 
išeitų padoriai. Ji tipinėjo vietoje, ji žiūrinėjo priėjusi mecha- 
nines žirkles ir niršo, kad jos vyras nesugalvoja kokios dingsties 
jai pašaukti; tik jis iš viso netinkąs niekam doram, jis galįs nu- 
stipti iš troškulio sėdėdamas prie kūdros. Viena tiktai Margerita 
susiprato jai šūktelti, prašydama kažkokių nurodymų. 

— Tuoj ateinu, — atsakė vedėja. 

Dabar jos orumas jau buvo apdraustas, ir ji, turėdama patei- 
sinimą smailiai tykojančių merginų akyse, paliko galų gale Murė 
su Deniza vienus, suvestus jos pačios planu, ir išėjo iš kambario 
tokiu majestotingu žingsniu, su tokiu pranašiu veidu, jog par- 
davėjos nedrįso sau leisti nė šyptelti. 

Murė iš lėto padėjo sąrašus ant stalo. Jis vėl pažiūrėjo į mer- 
giną, o ši sėdėjo laikydama plunksną rankoje. Ji nenugręžė akių, 
ji tik išblyško dar labiau. 

— Jūs ateisite šįvakar? — paklausė jis pusbalsiu. 

— Ne, pone,— atsakė ji, — negalėsiu. Mano broliai atsilankys 
pas dėdę, o aš prižadėjau pietauti su jais. 

— Betgi jūsų koja! Jūs taip sunkiai einate. 

— O, tiek tai aš nueisiu, aš jaučiuosi daug geriau nuo šio 
ryto. 

Dabar jis pabalo išgirdęs šį ramų atsakymą. Jam ėmė trūkčioti 
lūpos. Jis betgi susivaldė ir toliau šnekėjo kaip geras savo tar- 


244 


nautojams šeimininkas, kuris tik rūpinasi viena savo pardavėja. 

— Žiūrėkit, jei aš jus paprašyčiau... Jūs žinote, kaip labai 
aš jus vertinu. 

Denizos laikysena buvo labai jam pagarbi: 

— Esu didžiai sujaudinta, pone, kad jūs toks geras man, ir 
aš jums dėkoju už šį pakvietimą. Tačiau, kartoju, tai yra nega- 
lima, mano broliai laukia manęs šį vakarą. 

Ji užsispyrė nesuprasti jo. Durys stovėjo atdaros, ir ji juto, 
kaip visa šios įmonės visuomenė ją stumte stumia. Polina jau ją 
draugiškai išplūdo paskutine kvaiša, kitos taip pat pasijuoks iš 
jos, jei ji nepriims kvietimo. Ponia Oreli, kuri tyčia išėjo, Mar- 
gerita, kuri — ji girdi — šaukia vis stipresniu balsu, Lomo kupra, 
kurią ji mato pastingusią ir diskretišką,— visi trokšta jos nuo- 
puolio, visi stumia ją į šeimininko glėbį. Ir tolimas inventoriza- 
cijos darbo gausmas, tie milijonai gėrybių, skraidinamų iš rankų 
į rankas ir skaičiuojamų balsu,— visa buvo tarsi karštas vėjas, 
dumiąs aistras. 


Užėjo tyla. Tarpais darbo triukšmas nustelbdavo Murė kalbą, 
tai buvo akompanimentas: jo žodžius baisingu balsu lydėjo 
karališki turtai, laimėti mūšiuose. 

— Tai kada jūs ateisite? — klausė jis vėl.— Gal rytoj? 

Šis paprastas klausimas suglūmino Denizą. Ji vieną akimirką 
buvo beprarandanti savitvardą, ji sumikčiojo: 

— Aš nežinau... Aš negaliu... 

Jis šypsojo, jis mėgino paimti jos ranką, bet ji atitraukė. 

— Ko gi jūs bijote? 

Bet ji jau atsipeikėjo, pakėlė galvą, žiūrėjo stačiai jam į veidą 
ir šypsodama tarė, kaip visada, maloniai, bet drąsiai: 

— Bijoti aš nebijau, pone... Bet juk žmogus elgiasi taip, kaip 
jis nori, tiesa? Aš — aš nenoriu, ir viskas! 

Kai ji nutilo, pasigirdo, kad spragtelėjo kas. Ji atsigręžė ir 
pamatė, kad durys iš lėto užsivėrė. Tai inspektorius Žuvas palai- 
kė savo pareiga jas uždaryti. Durys buvo jo priežiūroje, nė vienos 
neturėjo stovėti atlapos. Tai padaręs, jis vėl rimtas stojo į savo 
sargybos postą. Niekas neišsidavė, kad pastebėjo duris užda- 
rant,— taip paprasta tai buvo. Viena tiktai Klara sukuždėjo ne- 
švankybę į ausį panelei de Fontenaj, kuri kaip buvo, taip ir liko 
išblyškusi, negyvu veidu. 

Deniza tuo tarpu atsistojo. Murė kalbėjo jai tyliai, drebančiu 
balsu: 

— Klausykit, aš jus myliu... Jūs tą žinot jau seniai, nežaiskit 
taip žiauriai su manim, neapsimetinėkit, kad nieko nesuprantat... 
Ir nebijokit nieko. Daug jau sykių aš norėjau atsikviesti jus į savo 
kabinetą. Mes būtume buvę vieni, man tebūtų reikėję tik užraktą 

nuspausti. Bet aš nenorėjau, jūs gi matote, aš kalbuosi su jumis 
čia, kur kiekvienas gali įeiti... Aš jus myliu, Deniza... 

Ji stovėjo stačia, jos veidas balo, klausantis jo žodžių, bet 
ji vis žiūrėjo jam tiesiai į veidą. 

— Pasakykit, kodėl jūs nesutinkat?.. Argi jūs neturit sunku- 
mų“ Jūsų broliai jums yra našta. Visa, ko tik jūs panorėsit, visa, 
ko tik jūs pareikalausit... 

Ji sustabdė jį trumpai drūtai: 

— Ačiū, aš dabar uždirbu daugiau, negu man būtinai reikia. 

— Bet aš gi jums siūlau laisvę, siūlau gyvenimą, pilną sma- 
gumų ir prabangos... Aš jums įtaisysiu savus namus, aš jums 
užrašysiu mažą turtelį. 

— Ne, ačiū, man bus nuobodu nieko neveikti... Aš nuo de- 
šimtų amžiaus metų pati pelnausi pragyvenimą. 

Jis sutriko visiškai. Tai buvo pirma tokia, kuri nepasiduoda. 
Ligi šiol visos kitos laukė jo užgaido kaip nuolankios vergės, jam 
tereikėjo pasilenkti ir pasiimti, o ši sako ne ir net kiek rimtesnės 
priežasties nenurodo. Jo geismas, ilgai varžytas, pasipriešinimo 
kurstomas, įsidegė paskutiniškai. Galbūt jis per mažai siūląs; 
tada jis ėmė siūlyti dvigubai daugiau, sujudo smarkiau spausti. 

— Ne, ne, ačiū, — atsisakinėjo ji ir nė neketino pasiduoti. 

Tada jam ištrūko širdies šauksmas: 

— Argi jūs nematot, kaip aš kenčiu!.. Taip, tai kvaila, — aš 
kenčiu kaip mažvaikis! 

Jam buvo pilnos akys ašarų. Tyla užėjo vėl. Dar girdėjosi 
pro uždaras duris pritilęs darbo triukšmas. Tai buvo it silpstąs 
triumfo balsas — akompanimentas darėsi kuklesnis, kai įmonės 
ponui nesisekė. 

— O, kaip aš norėčiau! — karštai tarė jis, griebdamas jos 
rankas. 

Ji rankų nebeištraukė, akys jai apsiblausė, visas jos stipruinas 
ėjo galop. Ugnis, srūvanti iš karštų to vyro rankų, varė jai saldų 
alpulį. Dieve, kaip ji myli jį, kokia laimė jai būtų pakibti jam ant 
kaklo, priglusti prie jo krūtinės ir taip likti! 

— Aš noriu, aš noriu, — kartojo jis apdujęs.— Aš jūsų laukiu 
šį vakarą arba aš griebsiuosi priemonių. 

Jis darėsi brutalus. Jis taip suspaudė jai rankas, jog jai suskau- 
do, ji aiktelėjo ir nuo to atsigodo, grįžo jai narsa. Ji ūmai ištraukė 
rankas. Po to ji, stati, didinga savo silpnybe tarė: 

— Ne, leiskite mane... Aš nesu kokia nors Klara, kurią ry- 
tojaus dieną pameti. Ir, be to, pone, jūs mylite vieną moterį, taip, 
tą ponią, kuri čia lankosi... Likite su ja. O aš — aš nesidalysiu 
nė su kuo. 

Jis nustebo taip, jog net nustėro. Ką ji kalba, ko ji nori?! Kai 

jis pasirinkdavo kurią merginą iš parduotuvės, tai tos niekad 
nesirūpindavo, ar jis myli jas. Čia dabar jam reikėjo tik nusijuok- 
ti, bet šitokia tauriai nuoširdaus išdidumo laikysena galutinai 
pervertė jo širdį. 

— Pone,— tarė ji,— atidarykite šitas duris. Nepritinka taip 
dviese būti. 

Murė paklausė, ir, nors jam smilkiniuose ūžė, nors nesižinojo, 
kaip nuslėpti įtūžį, jis pasišaukė ponią Oreli ir ėmė ją rantyti, kam 
tiek daug rotondų likę, jis sakė, kad reikėję mažinti kainas, ma- 
žinti tol, kol nebebūtų likę nė vienos. Tokia buvo šių prekybos 
namų taisyklė — iššluodavo lauk viską kiekvienais metais, par- 
duodavo su nuostoliais net iki šešiasdešimt nuošimčių, kad tik 
neliktų pernykščių modelių ar išėjusių iš mados medžiagų. Dabar 
kaip tik ir Burdonklis, ieškojęs visur direktoriaus, laukė jo jau 
kuris laikas prie uždarų durų, kur jį sulaikė Žuvas, šnipštelėjęs 
į ausį porą žodžių labai rimtu veidu. Jis nekantravo, bet visgi 
nedrįso nutraukti šeimininko intymaus pasikalbėjimo. Argi tai 
galimas daiktas — šit kokią dieną! Su ta nupiepusia mergaičgale! 
Ir, kai durys pagaliau atsidarė, Burdonklis tuoj ėmė kalbėti apie 
„fantazijos“ šilkus, kurių labai daug likę neišparduota. Čia kaip 
tik jis gerai pataikė ponui Murė — davė progą išsirėkti. Ką tad 
galvojąs Butmonas? Jis nuėjo tolyn, griaudėdamas nepakęsiąs, 
kad šilkų užpirkėjas šitaip neturėtų uoslės: būk tu man, girdi, toks 
žioplas — pripirkti kur kas daugiau negu reikia. 

— Kas jam pasidarė? — murmėjo ponia Oreli, visa sujudusi 
dėl šeimininko priekaištų. 

Ir pardavėjos žvilgčiojo viena į kitą nustebusios. Apie šeštą 
valandą inventorizacija buvo baigta. Saulė dar švietė, skaidri 
vasaros saulė, ir aukso blyksniai leidosi pro halės stiklines 
lubas. Lauke, tvankėjančiame ore, jau rinkosi iš užmiesčio šei- 
mos, apsunkusios nuo puokščių, tempiančios vaikus. Parduotuvės 
skyriai tilo vienas po kito. Tik galerijų gilumoje kur ne kur dar 
girdėjosi šūkaujant kokį vieną pavėlavusį pardavėją, tuštinantį 
paskutinį stalčių. Paskui ir šie balsai nutilo, ir iš visos dienos 
triukšmo nebeliko nieko daugiau kaip tik didelis virpesys viršum 
kraupios apgalėtų prekių masės. Dabar visi stalčiai, visos spintos, 
skrynios, dėžės ir dėžutės stovėjo tuščios: nė metro medžiagos, 
nė vieno vienintelio daiktelio nebeliko vietoje. Skyriuose bema- 
tei vien plikus ūkinius įrengimus — lentynas ir kitką — taip, 
kaip krautuvės įsteigimo dieną. Ši plikuma buvo regimas liu- 
dytojas, kad prekių patikrinimas atliktas pilnai ir gerai. O ant 
žemės gulėjo prekių už šešiolika milijonų frankų — ištvinusi 
jūra, kurioje skendėjo stalai ir prekystaliai. Pardavėjai, nugrimz- 
dę ligi pečių, ėmė dėlioti viską į vietas. Tikėjosi baigti apie de- 
šimtą valandą. 

Ponia Oreli, papietavusi su pirmąja pamaina, grįžo iš valgyk- 
los ir pranešė, už kiek per šiuos metus padaryta apyvartos, — tai 
buvo lengva sužinoti sudėjus visų skyrių apyvartas. Bendroji 
apyvartos suma buvo aštuoniasdešimt milijonų, dešimčia milijo- 
nų daugiau, negu pernai. Vien tik „fantazijos“ šilko apyvarta 
buvo sumažėjusi: 

— Jei ponas Murė nepatenkintas, tai jau aš nebežinau, ko 
jam reikia, — pridūrė ji.— Antai jis stovi pačiame didžiųjų laiptų 
viršuje ir koks piktas atrodo. 

Merginos sužiuro į jį. Jis stovėjo vienišas, paniuręs, nė nežiū- 
rėjo į milijonus, sumestus po jo kojų. 

— Ponia, — tuo momentu kreipėsi į ją Deniza,— gal jūs bū- 
tumėt tokia gera ir leistumėte man išeiti? Aš jau nebegaliu būti 
jums naudinga, kai tokia mano koja, o šį vakarą turiu nueiti pas 
dėdę pietų su savo broliais... 

Tai bent nustebino visus. Vadinasi, ji nepasidavė? Ponia 
Oreli svyravo, rodėsi, kad ji nenori leisti merginai išeiti, balsas 
jos buvo griežtas ir nepatenkintas; tuo tarpu Klara gūžtelėjo 
pečiais, rodydama netikėjimą: na jau, susimildami! — čia papras- 
tas dalykas, tai jis jos nebenori! Polina tą naujieną sužinojo bū- 
dama ties naujagimių skyriumi su Delošu. Tas bernelis taip džiau- 
gėsi, jog ji net supyko: o tau kas iš to, meldžiamasis? Argi jis 
esąs laimingas, kad jo draugė pasirodžiusi tokia kvaila, jog pati 
savo laimę atstumianti? O Burdonklis, nedrįsdamas trukdyti 
Murė, vienišo, paniurusio, vaikštinėjo tarp visų tų triukšmų, pats 
nesmagus, nerimasčio apniktas. 

Tuo tarpu Deniza lipo žemyn. Pamažėli, turėklų prisilaiky- 
dama, pasiekusi apačią mažaisiais laiptais kairėje pusėje, ji už- 
tiko būrelį bernų, laidančių liežuvius. Jie minėjo jos vardą, 
ji suprato, kad jie dar tebedantinėja jos nuotykį. Jos jie nepa- 
stebėjo. 

— Eikit jūs! Tai tik maivymasis, daugiau nieko! — sakė Fav- 
jė.— Ji tikras šelmystės įsikūnijimas... Taip, aš žinau vieną, kurį 
ji norėjo smurtu paimti. 

Ir jis dirsčiojo į Juteną, kuris, kad nenukentėtų vedėjo pa- 
vaduotojo orumas, laikėsi kiek skyrium, nęeęsimaišydamas į jų 
pliauškalus. Bet jį taip glostė pavydūs kitų bernų žvilgsniai, jog 
jis teikėsi burbtelėti: 

— Na ir atsipyko ji man! 

Deniza, užgauta į pat širdį, sustoio palei turėklus. Ją, matyt, 
pastebėjo, nes išlakstė visi kvatodami. Jo syrimasis nėra be pag- 
rindo, ji pati kaltina save, kam buvo tokia neišmintinga, kad 
svajojo apie jį kitados. Bet koks jis žemas, kaip ji niekina jį da- 
bar! Didelis nerimas pagavo ją: argi ne keista, kad ji ką tik dabar 

surado savy jėgų atstumti dievinamą žmogų, o tada antai buvo 
tokia silpna prieš šitą niekšelį, jog svajojo apie jo meilę? Jos 
protas ir jos narsa silpo nuo priešybių painiavos jos būtybėje — ji 
nebesusigaudė, kas joje darosi. Ji skubėjo pereiti halę. 

Kol vienas iš inspektorių atrakino duris, visądien užrakintas, 
ji instinktyviai pakėlė galvą aukštyn. Ir ji pamatė Murė. Jis vis 
stovėjo laiptų viršuje, centrinėje aukštumoje, dominuojančioje 
visai parduotuve:. Bet jis jau buvo pamiršęs prekių tikrinimą, jis 
neberegėjo savo karalystės, savo parduotuvės skyrių, turtu 
lūžtančių. Viskas dingo — ir vakar dienos šaunios pergalės, ir 
rytdienos kolosališki lobiai. Liūdnomis akimis išlydėjo jis Deni- 
zą, ir kai ji išėjo, nebeliko čionai nieko, namai tapo juodi. 

Butmonas tą dieną pas ponią Deforž atvažiavo pirmasis — čia 
ketvirtą valandą turėjo būti arbatėlė. Ponia tebebuvo viena di- 
džiuliame Liudviko XVI stiliaus salone, išpuoštame bronzomis 
ir brokatais, teikiančiais giedro linksmumo; ji atsistojo ir, regi- 
mai nekantraudama, paklausė: 

— Kaip? 

— Taip! — atsakė tasai jaunas vyras.— Kai pasakiau jam, 
kad šiandien būtinai atvažiuosiu pareikšti jums savo pagarbos, 
tai jis man įsakmiai prižadėjo būti irgi. 

— Jūs jam davėt suprasti, kad aš tikiuosi, jog baronas šian- 
dien bus? 

— Taip, žinoma... Rodos, dėl to jis ir atvykti ryžosi. 

Juodu kalbėjosi apie Murė. Pernai jis staiga pasidarė labai 
geras Butmonui, toks geras, jog prileido jį net prie savo pasi- 
linksminimų; jis net įvesdino jį pas Anrijetę, patenkintas, kad 
turės dabar nuolatinį palydovą ir tarną kartu, kuris jam pravėdins 
šiek tiek tą meilės gūžtelę, jau pradedančią atsibosti. Tuo būdu 
šilkų skyriaus vedėjas pasidarė galų gale ir šeimininko, ir 
gražiosįos našlės patikėtiniu: jis gaudavo išpildyti jų smulkių 
pavedimų, kalbėdavo čia su vienu, čia su kitu, kartais net 
taikindavo juos. Anrijetė, kada jai užeidavo pavydo siustas, 
imdavo taip viską atvirai krauti prieš Butmoną, jog šiam 
darydavosi ir nuostabu, ir nepatogu, nes ji nebetekdavo atsargu- 
mo, užsimiršusi esanti aukštuomenės moteris, kuriai privalu 
laikytis viešojo padorumo. 

Ji riktelėjo žiauriai: 

— Jums reikėjo atsivesti jį. Aš tada būčiau tikra. 

— Deja,— tarė jis, naiviai juokdamasis,— tai ne mano kaltė, 
kad jis dabar nuolatos dingsta kaži kur... O, mane tai jis myli vis 

viena. Kad ne jis, man ten pas juos riesta būtų. 

Išties jo padėčiai „Laimėje“ po paskutinės inventorizacijos 
grėsė pavojus. Nors jis ir teisinosi, kad vasara buvusi lietinga, 
vis tiek jam nebuvo atleistas pernelyg didelės „fantazijos“ šilkų 
liekanos susidarymas; o kadangi Jutenas to tik laukė ir su dvigu- 
bu klasčiaus nirtuliu kasė jam duobę vyresnybės akyse, tai jis 
juto labai gerai, kad žemė slysta iš po kojų. Murė nusprendė jį 
paaukoti, nes jam, matyt, nusibodo turėti liudytoją, iš kurio jam 
nieko naudos nėr, tik kliudo nutraukti su tąja ponia ryšį. Tačiau, 
laikydamasis vis tos pat savo taktikos, jis stūmė į priekį Bur- 
donklį: tai Burdonklis ir kiti kompanionai reikalaują kas posėdis 
atleisti Butmoną, o jis pats vis priešinąsis, ginąs savo bičiulį 
energingai, nepaisydamas, kad galįs už tai turėti didelių nema- 
lonumų. 

— Žodžiu, aš lauksiu jo, — kalbėjo toliau ponia Deforž.— Jūs 
žinote, kad toji merga turi ateiti šičia penktą valandą... Aš noriu 
juos suvesti abu savo akyse. Turiu išsiaiškinti jų paslaptį. 

Ir ji vėl ėmė dėstyti savo sumanytąjį planą, ji karštai 
pasakojo, kaip prašiusi ponią Oreli atsiųsti jai Denizą, kad 
pažiūrėtų manto, kas jam yra, kad prastai guli. Kai ji turėsianti tą 
merginą savo kambaryje, tai jau rasianti priemonių išsikviesti ir 
Murė; tada tai jau ji veiksianti! 

Butmonas sėdėjo priešais, sekė 'ją gražiomis, juoku apgedu- 
siomis akimis ir stengėsi rodyti rimtą miną. Šis linksmas šmaikš- 
tuolis su juoda kaip degutas barzda, šis naktibalda ir tauškalius 
karštakraujis gaskonas su sirpte įsirpusiais skruostais, mąstė 
dabar, kad, žiūrėk, aukštuomenės moterys anaiptol nėra geros, 
o kai jos įkaitusios iškrauna, ką maiše beturinčios, tai susidaro 
visiškai ne koks vaizdas. Jau jo draugų panos, krautuvėlių par- 
davėjos, ir tos tikrai neleistų sau labiau beapsinuoginti! 

— Žiūrėkite, — įsidrąsino jis pagaliau tarti žodį, — bet kas 
gi čia mums kliūva, juk aš prisiekiu, kad tarp jų absoliučiai nie- 
ko nėra! 

— Užtai gi! — sutriko ji.— Jis yra ją įsimylėjęs!.. Man paš- 
vilpt tos kitos, tie paprasti pasimatymai, vienadieniai nuotykiai! 

Ji ėmė kalbėti su pasibjaurėjimu apie Klarą. Jai pasakė kaž- 
kas, kad Murė, kai Deniza nepasidavė, vėl puolė prie tos rudės 
su kumelės galva ir, tikriausiai, su tam tikru išskaičiavimu, nes 
jis tyčia ją laiko skyriuje, visų akyse, ir apverčia dovanomis. 
Beje, jau bemaž trys mėnesiai jis lėbauja siaubingai, Žarsto pini- 
gus taip, jog net žmonės pradėjo kalbėti: esąs nupirkęs vilą vienai 
kažkokio teatrėlio šliundrai, o be to, jį melžiančios dar dvi ar 
trys kekšės, eidamos lenktynių, katra parodysianti daugiaų ir 
kvailesnių užgaidų pinigams ištraukti. 

— Ir vis ta merga kalta,— kartojo Anrijetė.— Aš nujaučiu, 
jis švaisto pinigus su kitomis todėl, kad ji jį atstūmė... Pagaliau 
kas man galvoj jo pinigai! Jei jis būtų skurdžius, aš jį dar labiau 
mylėčiau. Jūs gi žinote, kaip aš jį myliu, jūs mūsų draugas. 

Ji nutilo, jai gniaužė kvapą, ji galėjo tuoj tuoj pravirkti; 
užsimiršusi ji ištiesė Butmonui abi rankas. Tas teisybė, ji dievino 
Murė dėl jo jaunumo ir dėl jo triumių, niekad joks vyras nebuvo 
taip perėmęs jos visos, nė nuo vieno taip nevirpėjo jos kūnas ir 
jos savimeilė, o pagalvojus, kad ji gali jį prarasti, jai ausyse 
spengė — gaudė varpas, skelbiąs jos amžiaus keturiasdešimt- 
metį, ir ji su siaubu klausė save, kuo reikės pakeisti šitą didelę 
meilę. 

— O, aš keršysiu,— pasakė ji tyliai. — Aš keršysiu, jeigu 
jis elgsis nedorai! 

Butmonas tebelaikė jos rankas. Ji dar labai graži. Tačiau 
kaip meilužė ji būtų neparanki, jis nemėgsta šitos rūšies. Vis dėlto 
verta pagalvoti, gal ir apsimokėtų rizika panuobodžiauti 
kartais. 

— Ko jūs nesteigiat savo krautuvės? — paklausė ji nei iš šio, 
nei iš to, atitraukdama rankas. 

Butmonas net žioptelėjo. Patylėjęs atsakė: 

— Bet juk tam reikia didelių lėšų... Paskutiniais metais, 
beje, kvaršino man galvą viena mintis. Esu įsitikinęs, kad Pary- 
žiuj dar susirastų klientūra vienai ar dviem stambioms parduo- 
tuvėms, tik reikėtų gerai parinkti rajoną. „Bon Maršė“ turi užsi- 
grobęs kairįjį Senos krantą, „Luvras“ — centrą; mes, „Laimė', 
laikome apkėtę turtinguosius vakarų rajonus. Lieka dar šiaurė, 
kur galima būtų sudaryti konkurenciją „Plas Kliši" ponams. Ir 
aš nužiūrėjau puikią vietą, palei Operą... 

— Ir kaipė 

Jis pratrūko juokais. 

— Įsivaizduokit, buvau toks kvailas, kad pasakiau tuos su- 
manymus tėvui... Išties buvau toks naivus, jog paprašiau ieškoti 
akcininkų Tulūzoje. 

Ir jis linksmai papasakojo, kaip tas doras senukas kreitėjęs, 
įsiutęs ant didžiųjų Paryžiaus parduotuvių, nes vertinąs jas 
smulkaus provincijos kromelninko išmanymu. Senasis Butmo- 
nas, kuris springstąs iš apmaudo, kam jo sūnus, uždirbąs trisde- 
šimt tūkstančių frankų per metus, atsakęs, kad jis savo ir savo 
draugų pinigus verčiau atiducsiąs kokiai prieglaudai steigti, negu 
prisidėsiąs bent santimu prie vienos iš tokių įmonių, kurios esan- 
čios bordeliai prekyboje. 

— O čia reikėtų milijonų, — užbaigė tasai jaunas vyras. 

— O jeigu jie susirastų? — stačiai pasakė ponia Deforž. 


251 


Jis pažiūrėjo į ją ir staiga pasidarė rimtas. Ar tik ne moters 
pavydas čia prabilo? Bet klausinėti ji nedavė jam laiko, ji tuoj 
pridūrė: 

— Žodžiu, jūs žinote, kaip aš jumis domiuosi... Mes dar kal- 
bėsim apie tai. 

Prieškambaryje pasigirdo skambutis. Ji atsistojo, o jis instink- 
tyviai patraukė toliau kėdę, tarsi jau būtų buvę galima juodu 
užklupti. Stojo tyla salone su linksmai nuteikiančiais sienų ap- 
mušalais, tiek prigrūstame žalumynų, jog ir miškas augo tarpu- 
langėje. Ji stovėjo, klausėsi, laukė. 

— Tai jis, — sumurmėjo. 

Tarnas pranešė: 

— Ponas Murė, ponas de Valanjoskas. 

Ji neištvėrė neparodžiusi pykčio. Kodėl jis ateina ne vienas? 
Jis, matyt, tyčia pasiieškojo tą savo draugą, nes bijo, kad netektų 
su ja vienu du palikti. Bet jau ji rodė šypseną, jau tiesė ranką 
abiem tiems vyrams. 

— Koks retas svečias jūs pasidarėt!.. Tą patį sakau ir jums, 
ponas de Valanjoskai. 


Ji sielvartavo dėl savo riebumo, ji varžėsi, vaikščiojo apsi- 
tempusi juodo šilko rūbais, kad ne taip žymėtų, jog yra papilnė- 
jusi. Tačiau jos daili galva su tamsiais plaukais vis dar tebebuvo 
patraukli, simpatiška. Ir Murė, apmetęs ją žvilgsniu, galėjo 
pasakyti jai familiariai: 

— Kaip jūs jaučiatės, nėra ko nė klausti... Jūs žydite kaip 
IOŽė. 

— O, jaučiuosi puikiai! — atsakė ji.— Nors, kita vertus, aš 
galėjau ir numirti, ir jūs būtumėt net nežinoję. 

Ji savo ruožtu tyrinėjo jį ir rado, kad esąs nervingas, išsisė- 
męs, akių vokai pamėlyniję, veido oda papilkėjusi. 

— O aš, — kalbėjo ji toliau, stengdamasi laikyti juokaujamą 
toną, — aš neatmokėsiu jums tokiu pat komplimetu — jūsų 
išvaizda ne iš puikiųjų šį vakarą. 

— Vis darbai! — tarė Valanjoskas. 

Murė numojo ranka ir nieko neatsakė. Jis ką tik pastebėjo 
Butmoną, jis linktelėjo jam draugiškai. Kai buvo didelės jų bi- 
čiulystės metas, jis pasiimdavo jį net iš skyriaus ir vesdavosi pas 
Anrijetę, net per popietinę darbymetę. Bet laikai buvo jau nebe 
tie, jis pasakė jam pusbalsiu: 

— Labai jau anksti jūs išsmukote... Žinote, jie pastebėjo, 
kad jūs išėjote, ir siunta dabar ten. 

Jis kalbėjo apie Burdonklį ir kitus kompanionus, lyg pats 
nebūtų šeimininkas. 

— Žiūrėk tik! — burbtelėjo Butmonas sunerimęs. 

— Taip, man reikia pakalbėti su jumis... Palaukit manęs, 
išeisime kartu. 

Tuo tarpu Anrijetė atsisėdo vėl; ji klausėsi Valanjosko, kuris 
sakė, kad gal ateisianti ponia de Bov ir nenuleido akių nuo Murė. 
O šis, vėl nustojęs kalbėti, žiūrinėjo baldus, kažko ieškojo lubose. 
Paskui, kai ji juokais pasiskundė, kad pas ją į arbatėles nebesilan- 
ką vyrai, jis tiek užsimiršo, jog leptelėjo: 

— O aš tikėjausi rasti baroną Hartmaną. 

Anrijetė išblyško. Be abejo, ji žinojo, kad jis pas ją atėjo vien 
susitikti su baronu; betgi jis galėjo ir neblokšti šitaip jai į akis sa- 
vo abejingumo. Kaip tik tuo metu atsidarė durys, įėjo tarnas ir 
sustojo priešais ją. Kai ji krustelėjo klausiamai galvą, jis pasilen- 
kė prie jos ir tarė patylomis: 

— Atėjo dėl to manto. Ponia liepėt pasakyti... Tai ta mergi- 
na jau yra. 

— Tegu ji palaukia! — tarė ji tyčia garsiai, kad visi girdėtų. 
Visa jos pavydo kančia buvo sudėta į tuos žodžius, pasakytus sau- 
sai ir niekinamai. 

— Gal ją įleisti į ponios kambarį? 

— Ne, ne, tegu laukia prieškambaryje! 

Ir, kai tarnas išėjo, ji tęsė ramiai sau šneką su Valanjosku. 
Murė, vėl atkritęs į savo alsią apatiją, lyg ir girdėjo ką, bet ne- 
suprato. Butmonui rūpėjo, kaip čia dabar bus, ir jis mąstė apie 
tai. Tačiau tuoj ir vėl durys atsidarė, ir įėjo dvi ponios. 

— Įsivaizduojat,— tarė ponia Marti, — išlipu iš karietos, žiū- 
riu — gi ponia de Bov beeinanti po arkada. 

— Taip,— paaiškino toji, — oras gražus, o kadangi mano gy- 
dytojas visada liepia man kuo daugiau vaikščioti... 

Ponios pasisveikino su visais, tada grafienė klausė Anrijetės: 

— Tai jūs imate naują kambarinę? 

— Ne,— atsakė ši nustebusi. — Kodėlė 

— Aš ką tik mačiau prieškambaryje vieną jauną merginą... 

Anrijetė ją nutraukė juokdamasi: 

— Taip?.Matot, visos tos krautuvių tarnautojos yra panašios 
į kambarines... Taip, tai viena krautuvės pardavėja, atėjo man 
pataisyti manto. 

Murė įdėmiai pažiūrėjo į ją, užuodęs kažką įtartina. Ji šnekė- 
jo toliau su prisiverstiniu linksmumu, ji pasakojo, kad praeitą 
savaitę nusipirkusi tą manto „Moterų laimėje“. 

— Tai kaip, — tarė ponia Marti, — ar jūs jau nebeduodat siū- 
ti Sover? 

— Duodu, mano miela, tik aš norėjau pamėginti. Be to, aš bu- 
vau gana patenkinta savo pirmuoju pirkiniu, kelioniniu paltu... 
Tačiau šį kartą nebenusisekė taip gerai. Sakykite, ką norite, bet 

tose didžiosiose jūsų parduotuvėse, kai gatavu drabužiu apvelka, 
tai paverčia tave baidykle, ir gana. O, aš nesivaržau nė kiek, aš 
kalbu prie pono Murė... Niekad jūs padoriai neapvilksit šiek tiek 
elegantiškesnės moters. 

Murė negynė savo firmos, jis vis nenuleido akių nuo ponios 
Deforž, stengdamasis persitikrinti; jis manė sau, kad galgi ji ne- 
drįstų taip pasielgti. „Moterų laimę“ šį sykį gavo ginti Butmonas. 

— Jei imtų girtis visos aukštuomenės ponios, kurias mes ap- 
rengiame, — linksmai atšovė jis, — tai jūs tikrai pasistebėtumėte 
mūsų klientūra... Užsisakykite pas mus kokį norite drabužį, ir pa- 
darysime nė kiek ne prasčiau kaip Sover, o užmokėsite perpus 
pigiau. Bet mat, kai ne taip brangiai, tai atrodo, kad ir ne taip 
gerai. 

— Tai sakot, pirkot gatavą, ir netinka? — klausinėjo ponia 
de Bov. — Dabar aš atsimenu tą merginą... Nelabai šviesu jūsų 
prieškambaryje. 

— Taigi,— pridūrė ponia Marti, — aš irgi stengiausi atsimin- 
ti, kur man matyta šita figūra... Tai jūs eikite, brangioji, eikite, 
nesitrukdykite dėl mūsų. 

Anrijetė numojo nerūpestingai, niekinamai: 

— O, suspėsiu, nėra ko skubėti. 

Tos ponios šnekėjosi toliau apie drabužių pirkimus didžiosiose 
parduotuvėse. Paskui ponia de Bov užsiminė apie savo vyrą, kad 
jis išvykęs į inspekcine kelionę apžiūrėti Sen Lo žirgyno; tuoj An- 
rijetė papasakojo, kad ponia Gibal vakar išvažiavusi į Franš Kon- 
tė, nes tenai susirgusi jos teta. Beje, ji nesitikinti šiandien sulauk- 
ti ir ponios Burdelė, nes toji kiekvieno mėnesio pabaigoje užsi- 
daranti namuose su siuvėja ir peržiūrinti savo šeimynėlės balti- 
nius. O ponią Marti, rodės, krimto kažkoks vidaus nerimas. Mat 
susvyravo pono Marti padėtis Bonaparto licėjuje, kadangi jis, 
vargšas, vaikščiojo į pamokas kažkokiose įtartinose mokslo įstai- 
gose, kur buvo tiesiog prekiaujama brandos atestatais; jis kalė 
pinigą kur tik galėjo, nerdamasis iš kailio, kad tik kaip nors ištek- 
tų apmokėti beprotiškas išlaidas, siaubiančias jo namų biudžetą; 
ponia Marti vieną vakarą pamatė jį verkiantį, — jis bijojo, kad 
nepašalintų iš darbo, — ir sugalvojo prašyti savo bičiulę Anrije- 
tę pakalbėti su vienu ponu, aukštu švietimo ministerijos parei- 
gūnu, savo geru pažįstamu. Anrijetė nuramino ją vienu žodžiu. 
Beje, ponas Marti turįs ateiti pats, jis sužinosiąs savo likimą ir 
padėkosiąs. 

— Jūs atrodote blogai nusiteikęs, ponas Murė,— tarė ponia 
de Bov. 

— Vis darbai! — pakartojo Valanjoskas flegmatiškai, ironiš- 
kai. 

Murė gyvai pakilo, subaręs save dėl tokio užsimiršimo. Jis 
užėmė savo įprastinę vietą šių ponių tarpe, jis atgavo visą savo 
grakštumą. Jam rūpėjo žiemos madų naujienos, jis kalbėjo, kad 
esą pargabenta itin daug nėrinių; ponia de Bov jį klausinėjo apie 
Alansono nėrinių kainas: ji galbūt pirksianti jų. Dabar jai buvo 
taip striuka su pinigais, jog ji net vežiko nesisamdydavo, o eidavo 
prireikus pėsčia, taupydama trisdešimt sū; jeigu pasitaikydavo 
stabtelti ties krautuvės vitrina, tai pareidavo namo visiškas ligo- 
nis. Ji treti metai vaikščiojo su tuo pačiu paltu, o savo svajose tin- 
kindavosi ant savo karališkų pečių visas brangias medžiagas, ko- 
kias tiktai matydavo; paskui, kai iš svajų pabusdavo, ji pasijus- 
davo taip, lyg tas medžiagas kas būtų nuplėšęs nuo jos su visa 
oda, nes tikrovėje matydavo save vilkint palaikiais, taisytais per- 
taisytais drabužiais ir žinodavo, kad nėra jokios vilties kada pa- 
tenkinti savo aistrą. 

— Ponas baronas Hartmanas, — pranešė tarnas. 


Anrijetė pastebėjo, koks laimingas Murė paspaudė ranką nau- 
jajam svečiui. Jis pasisveikino su poniomis, pažiūrėjo į Murė šel- 
miškai gudria mina, kuri kartais sušvisdavo riebiame elzasiečio 
veide. 

— Vis su skudurais! — burbtelėjo jis šypsodamasis. 

Paskui, kaip savas žmogus šiuose namuose, jis leido sau pri- 
durti: 

— Prieškambaryje yra tokia meilutė mergytė... Kas ji tokia? 

— Šiaip, niekas, — atsakė ponia Deforž piktu balsu. — Iš 
krautuvės mergina laukia. 

Tačiau durys buvo atdaros, tarnas dengė stalą arbatai. Jis vai- 
kščiojo pro duris, nešiojo į stalą kinų porcelianą, lėkštes sandvi- 
čių ir biskvitus. Erdviame salone ryški, gyva šviesa, kiek švelni- 
nama augmenų žalumos, žaižaravo bronzose, jaukiai ir linksmai 
žaidė baldų šilke; ir kiekvieną kartą, durims prasivėrus, matėsi 
tamsus prieškambario pašalys, gaunąs šviesos tik pro matinius 
stiklus. Tenai, juodumoje, dūlavo žmogysta, nejudanti, kantri. 
Deniza.stovėjo stačia; buvo, tiesa, tenai suolelis, apmuštas oda, 
bet ji iš išdidumo nesisėdo. Ji juto, kaip norima ją įskaudinti. Jau 
pusė valandos ji buvo čia, ir nė vieno mosto, nė vieno žodžio; tos 
ponios ir baronas apžiūrinėjo ją, kai ėjo pro šalį; dabar balsai iš 
salono siekė ją lengvu dudenimu, visa ši miela prabanga talžė jai 
veidą savo abejingumu, o ji nė nesujudėjo. Staiga, virstelėjus sy- 
kį durims, ji pažino Murė. Jis galų gale atsigodo, kad čia yra De- 
niza. 

— Čia turbūt viena iš jūsų pardavėjų? — paklausė baronas 
Hartmanas. 

„Moterų laimės“ šeimininkui pavyko nuslėpti susijaudinimą. 

Tik balsas jo virptelėjo: 

— Be abejo, tik nežinau kuri. 

— Ogi ta blondinukė iš gatavų drabužių skyriaus, — pasku- 
bėjo atsakyti ponia Marti, — ji, rodos, yra vedėjos pavaduotoja. 

Anrijetė vėl įspyrė akis į jį. 

— A! — tepasakė jis. 

Ir jis pamėgino nukreipti kalbą į iškilmes, rengiamas pagerbti 
Prūsijos karaliui, nuo vakar viešinčiam Paryžiuje. Baronas tačiau 
tyčia, kažkokios šelmystės sumetimais, vėl palenkė kalbos tėkmę 
į didžiųjų krautuvių pardavėjas. Jis dėjosi susidomėjęs jomis, 
davinėjo klausimus: iš kur jos aplamai parenkamos? Ar iš tiesų 
jos tokios pasileidusios, kaip apie jas kalbama? Pakilo plati šneka 
tąja tema. 

— Iš tikro, — kartojo jis, — jūs manote, kad jos doros? 


Murė gynė jų dorą tokiu uolumu, jog net prajuokino Valanjos- 
ką. Tada, gelbėdamas šefą, užsistojo Butmonas. Dievaži, esą jų 
tarpe visokių — ir pasileidusių, ir rimtų mergaičių. Šiaip ar taip, 
jų Moralinis lygis, pasdk jo, aplamai kyla. Kitąsyk mados naujie- 
nų parduotuvės teturėdavo pas save tik prekybinio pasaulio at- 
matas, ten sulįsdavo visokios neaiškios, abejotinos merginos, 
visai neturinčios iš ko gyventi; tuo tarpu dabar, pavyzdžiui, Sevro 
gatvės šeimos jau augindamos savo dukteris numato, kad jos tar- 
naus „Bon Maršė“ firmoje. Apskritai, jeigu pardavėjos nori, tai 
ir gali elgtis dorai, nes joms nereikia, kaip, sakysim, darbinin- 
kėms, rūpintis nei maistu, nei pastoge: jos turi ir stalą, ir lovą, jų 
būvis užtikrintas, tiesa, itin nelengvas būvis. Blogiausia — tai jų 
neapibrėžta visuomeninė padėtis, jos nei ponios, nei tarnaitės. 
Prileistos prie geresnio gyvenimo, nors dažnai net pradinio moks- 
lo neišėjusios, jos sudaro savotišką atskirą klasę, neturinčią var- 
do. Iš to eina jų bėdos ir jų ydos. 

— Kai man,— tarė ponia de Bov,— tai nėra per jas bjaures- 
nių sutvėrimų... Kartais tiesiog — nors mušk. 

Ir tos ponios ėmė lieti susikaupusį pyktį. Mat aplinkui prekys- 
talį eina pjautynės, moteris įmanytų suėsti moterį dėl pinigų ir 
dėl gražumo. Pardavėjos nirtulingai pavydi gerai apsirengusioms 
pirkėjoms, ponioms, kurių manieras jos stengiasi kopijuoti, o 
skurdžiai apsirengusios pirkėjos, menkos miesčionėlės tiesiog 
sprogsta iš pavydo pardavėjoms, toms mergoms, šilkais aprėdy- 
toms, joms baisiai norisi kaip galint pažeminti pardavėjas, palai- 
kyti jas tarnaičių vietoje, niekis, kad jos perka viso labo už pusę 
franko. 

— Et, ką čia! — užbaigė Anrijetė. — Visos tos šliundrelės 
perkamos už pinigus kaip ir jų prekės. 

Murė nusišypsojo vargais negalais. Baronas jį stebėjo, tyrė 

ir žavėjosi, kaip jis sugeba dailiai save pergalėti. Tad jis vėl grą- 

žino pašnekesį į pirmykštės vėžes, apie iškilmes Prūsijos kara- 

liaus garbei: jos būsiančios puikios, visa Paryžiaus prekyba pasi- 

pelnysianti. Anrijetė tylėjo, atrodė kažką svarstanti; jai ir norė- 

josi Denizą ilgiau palaikyti prieškambaryje, ir baugu buvo, kad 

Murė, dabar jau susivokęs, neišeitų. Galų gale ji pakilo iš fotelio. 
Jūs leisite man? 

— Na kaipgi, brangioji, — tarė ponia Marti. — Eikite, aš pa- 
šeimininkausiu jūsų vietoje. 

Ji atsistojo, paėmė arbatinuką, pripylė visiems puodelius. 
Anrijetė pasigręžė į baroną Hartmaną. 

— Jūs dar pabūsite kelias minutes? 

— Taip, man reikia pasikalbėti su ponu Murė. Mudu okupuo- 
sime jūsų mažąjį saloną. 

Tada ji išėjo, ir jos juodo šilko suknia sučežėjo tarpdury kaip 
gyvatė, lįsdama į krūmus. 

Baronas, nieko nelaukęs, išsivedė Murė, o ponias paliko su 
Butmonu ir Valanjosku. Išėję į gretimą saloną, juodu sustojo prie 
lango ir šnekėjosi pusbalsiu. Jiems rūpėjo vienas naujas verslo 
dalykas. Jau kažin kada Murė puoselėjo svajonę įgyvendinti savo 
seną projektą — aprėpti „Moterų laimės“ pastatais visą kvarta- 
lą, nuo Monsinji ligi Mišodjerės gatvės ir nuo Nev Sent Ogiusten 
ligi Gruodžio dešimtosios gatvės. Tame dideliame plote dar buvo 
vienas stambus kampinis sklypas, kuris nepriklausė Murė,— tai 
buvo kliūtis paskutiniajame kelio tarpsnyje, ir ji gadino Murė 
triumfą, jis kankinosi, kad negali apvainikuoti savo pergalės; 
jo buvo suplanuota kaip tik čia pastatyti monumentalų fasadą — 
tai turėjo būti apoteozė. Kol svarbiausiasis įėjimas į „Moterų 
laimę“ bus iš Nev Sent Ogiusten gatvės, tol jo žygis bus paikas, 
beprasmis; jis norėjo atgręžti ją į naująjį Paryžių, į vieną iš tų 
jaunųjų, erdviųjų gatvių, kur saulės gausybėje kunkuliuoja mo- 
dernus gyvenimas; jis jau regėjo dvasios akimis, kaip tie milži- 
niški prekybos rūmai dominuoja miestui, kokį didelį įspūdį daro, 
kaip jie užima daug daugiau erdvės, negu senasis Luvras. Tačiau 
ligi tol Murė vis atsiremdavo į „Hipotekinio kredito“ užsispyri- 
mą, nes „Kredito“ vadovai tebesilaikė savo senojo sumanymo — 
pastatyti ant to sklypo viešbutį, konkurentą „Grand Oteliui“. Jau 
jie turėjo ir planus, jau galėjo pradėti kasti pamatus, tik belaukė, 
kol bus nubaigta valyti Gruodžio dešimtosios gatvė. Bet galų ga- 
le Murė, pasistengęs iš paskutiniųjų, beveik palenkė į savo pusę 
baroną Hartmaną. 

— Tai va, — pradėjo baronas, — vakar turėjom dar vieną pa- 
sitarimą, ir aš atėjau čia manydamas sutikti jus ir pasakyti, kaip 
yra... Jie vis priešinasi. 

Jaunasis vyras krustelėjo nervingai. 

— Tai neprotinga... Ką jie sako? 

— Dievaži, jie sako tą, ką aš jau jums kalbėjau, ką iš dalies 
ir dabar tebemanau... Jūsų fasadas bus tiktai puošmena, naujieji 
pastatai padidins jūsų parduotuves vos vienu dešimtadaliu ploto, 
tai reikštų sukišti didžiulius pinigus vien į reklamą. 

Murė staiga pašoko: 

— Reklamą! Reklamą!.. Šiaip ar taip toji reklama bus iš ak- 
mens ir pergyvens mus visus. Supraskit gi, kad tas padidins mūsų 
apyvartą dešimteriopai! Įdėtieji pinigai mums grįš per dvejus 
metus. Jūs sakot, sklypas būsiąs užimtas niekams — tai kas gi 
per bėda, jei tas sklypas neš dideliausią pelną... Jūs pamatysit, 
kiek ten plūs žmonių, kai mūsų klientūrai nebereiks landyti Nev 
Sent Ogiusten gatvės ankštybėje, o visi galės laisvai eiti plačiau- 
siu keliu, kur šešios karietos lengvai gali važiuoti greta. 

— Be abejo, taip, — atsakė juokdamasis baronas. — Tik aš 
jums sakau, jūs esate poetas savo srityje. Mūsų tie ponai mano, 
kad labiau dar plėsti jūsų įmonę yra pavojinga. Jie linkę laikytis 
atsargumo jūsų pačių labui. 

— Kaip tai atsargumo? Nieko nebesuprantu... Tai argi mes ne- 
matom skaitmenų ir argi skaitmenys nerodo, kad mūsų apyvarta 
nuolat auga? Iš pradžių aš su penkių šimtų tūkstančių kapitalu 
padariau dviejų milijonų apyvartą. Tada kapitalas perėjo apyvar- 
tą keturis kartus. Paskui jis išaugo iki keturių milijonų, buvo pa- 
verstas prekėmis dešimtį kartų ir padarė keturiasdešimt milijonų 
apyvartos. Toliau įmonė buvo tolydžio plečiama, ir aš po pasku- 
tinės inventorizacijos konstatavau, kad apyvarta šiandien siekia 
iš viso aštuoniasdešimt milijonų, tad kapitalas, — visai mažai te- 
padidėjęs — nes dabar siekia vos šešis milijonus, — persirito per 
mūsų prekystalius prekių pavidalu daugiau kaip dvylika sykių. 

Jis kėlė balsą, dešinės rankos pirštais sudavė per kairės del- 
ną, tartum milijonus nukrėtė taip, kaip riešutų kevalus. Baronas 
pertraukė jo kalbą: 

— Žinau, žinau... Bet nejau jūs tikite, kad apyvarta šitaip augs 
visada? 

— O kodėl ne? — tarė Murė naiviai. — Nėra jokios priežas- 
ties jai liautis augus. Kapitalas gali pereiti apyvartą ir penkiolika 
kartų, tą aš jau seniai pranašauju. O kai kuriuose skyriuose — ir 
dvidešimt penkis, ir trisdešimt kartų... Paskui — ką gi! — paskui 
sugalvosim ką nors, kad jis dar daugiau sykių apsiverstų. 

— Tai jūs sugersit visus Paryžiaus pinigus, kaip žmogus išge- 
ria vandens stiklinę? | 

— Be abejonės. Juk Paryžius priklauso moterims, o moterys 
priklauso mums, ar ne tiesa? 

Baronas uždėjo rankas jam ant pečių ir žiūrėjo į jį tėviškai. 

— Gerai! Jūs esate šaunus vaikinas, aš myliu jus... Neįmano- 
ma jums priešintis. Mes gerai apsvarstysim tą mintį dar sykį, ir 
aš Manau, kad man pavyks juos įtikinti. Ligi šiol mes galėjome 
jumis tiktai gėrėtis. Jūsų dividendai stulbina Biržą... Matyt, jūsų 
teisybė, verčiau dėti dar daugiau pinigų į jūsų mašiną, negu mes- 
tis į tą konkurenciją su „Grand Oteliu“, iš kurios dar nežinia kas 
išeis. 

Murė vidaus sąjūdis praėjo, jis dėkojo baronui, bet jo Žo- 
džiuose nebebuvo įprastinio karščio, o baronas matė, kad jis vis 
dirsčioja į gretimo kambario duris ir kad jam kažkas neduoda ra- 
mybės, nors jis tai ir slepia. Tuo tarpu priėjo Valanjoskas, supra- 
tęs, kad juodu jau ne apie verslo reikalus kalbasi. Jis stovėjo ša- 
lia jų, klausė, kaip baronas negarsiai šnekėjo su šelmiška seno 
išdykėlio min a: 

— Sakykit, juk jos ims keršyti? 

— Kas taip? — klausė Murė kiek sutrikęs. 

— Nagi moterys... Joms pabodo priklausyti jums, dabar jūs 
gausit priklausyti joms, mano mielas, — ir gerai, teisingas pasi- 
keitimas. 

Jis juokavo, gerai žinodamas audringus to jauno vyro meilės 
nuotykius. Vila, nupirkta kažkokio teatrėlio šliundrai, didžiulės 
pinigų sumos, švaistomos su kekšėmis, nusitvertomis restoranų 
atskiruose kabinetuose, — visa tai baronui buvo žinoma, jam pa- 
tiko tie dalykai, jie pateisino ir jo paties kvailystes, darytas jau- 
nose dienose. Senio patirčiai tai buvo paguoda. 

— Ne, išties, aš nesuprantu, — kartojo Murė. 

— Ė, jūs suprantat gražiausiai. Paskutinis žodis visada mo- 
terų... Užtat aš ir galvoju, argi tai galėtų būti, jis turbūt giriasi, 
jis nėra toks tvirtas! Ir — še jums! Tai ir traukit iš moters viską, 
eksploatuokit ją kaip anglies šachtą, nes galų gale moteris jus vis 
tiek ims eksploatuoti ir spustels taip, kad atiduosit, ką tik gavot!.. 
Nepatikėkit moterimi, nes ji iščiulps iš jūsų daugiau pinigų ir 
kraujo, negu jūs iš jos iščiulpėt! 

Jis juokės dar labiau, o Valanjoskas, šalia stovėdamas, vaipėsi 
ir netarė nė žodžio. 

— Reikia, dievaži, paragauti visko, — sutiko galų gale Mure, 
dėdamasis, kad ir jam linksma. — Niekai iš pinigų, jeigu jų neiš- 
leidi. 

— Taigi užtat, aš irgi taip sakau, — kalbėjo baronas. — Lin- 
ksminkitės, mano mielas. Ne mano dalykas sakyti jums pamoks- 
lus ar drebėti dėl stambaus pinigo, patikėto jums. Reikia išsidūkti, 
tada galva šviesesnė... Kita vertus, nėra nemalonu išpleškinti pi- 
nigus, jeigu esi toks vyras, kuris gali vėl užgyventi turtą... Bet 
nors pinigai ir niekis, yra tokių kančių, jog... 

Jis nutraukė savo kalbą, jo juokas pasidarė liūdnas, jo skep- 
ticizmo ironijoj pasigirdo būtųjų kančių atbalsis. Jis sekė Anri- 
jetės ir Murė dvikovą, jam buvo smalsu, kad šit yra žmonių, ku- 
rie dar neabejingi širdies dalykams; jis numanė, kad priėjo kri- 
zė, jis suprato tą dramą, nes buvo pakankamai informuotas apie 
Denizą, kurią matė prieškambaryje. 

— A, kančias kentėti, tai jau ne man, — pasakė Murė kivirkš- 
niai. — Pakanka, kad aš užsimoku. 

Baronas žiūrėjo į jį kelias sekundes tylomis. Neketindamas 
spyriotis, jis priėjo iš lėto: 

— Kam jums rodytis blogesniam, negu esate... Čia jūs gausit 
prikaisti ką kita, negu pinigus. Taip, tas jums kaštuos dalį paties 
savęs, mano mielas. 

Jis stabtelėjo ir vėl juokaudamas paklausė: 

— Ar ne taip? Ponas Valanjoskai, juk būna taip? 

— Sako žmonės, ponas barone,— paprastai atsakė tasai. 

Ir kaip tik tą momentą, kai Murė buvo jau jam beatsakąs, atsi- 
darė durys. Murė krūptelėjo truputį. Visi trys vyrai atsigręžė. 
Tai buvo ponia Deforž, iš veido labai linksma, įkišusi galvą pro 
duris, ji pašaukė skubinai: 

— Ponas Murė! Ponas Murė! 

Paskui, pamačiusi juos visus: 

— Oi, ponai, atleiskit, aš atimsiu iš jūsų poną Murė vienai 
minutei. Jei jau jis pardavė man netikusį manto, tai tegu padeda 
savo išmanymu, kaip jį pataisyti. Ta mergina tokia kvaila, jog 
nieko nesusigraibo... Laukiu jūsų. 

Jis svyravo, nesiryžo, baidėsi numatomos scenos. Tačiau tu- 
rėjo paklusti. Baronas jam tarė tėviškai ir kartu pašaipiai: 

— Eikit, eikit gi, mano mielas. Esat reikalingas poniai. 

Ir Murė išėjo. Durims užsidarant, jis tarėsi nugirdęs, kaip su- 
sijuokė Valanjoskas, nors audekliniai kambario išmušalai jo juo- 
ką nuslopino. Reikia pasakyti, kad Murė narsa jau baigėsi. Nuo 
to laiko, kai Anrijetė išėjo iš salono, o jis žinojo, kad Deniza yra 
čia, kitame kambaryje, pavyduolės moters rankose, jo širdyje 
augo nerimas, nervinė kančia, ir tas vertė jį klausytis ausis ištem- 
pus, ir jis tarsi girdėjo tolimą raudą, kukčiojimus. Ką galėjo išras- 
ti ši moteris Denizai pakankinti? Ir visa jojo meilė, ta meilė, kuri 
vis dar tebebuvo nuostabi jam pačiam, nukrypo į tą jauną mergi- 
ną, taip pat kaip jo noras ją palaikyti ir paguosti. Niekad jis dar 
nebuvo mylėjęs šitaip, nebuvo patyręs, koks galingas meilės kan- 
čių žavesys. Visos šio verslininko simpatijos, tarp jų ir pati Anri- 
jetė, tokia daili, tokia graži, kurią turėti jam buvo šitoks pasidi- 
džiavimas, — visa tai buvo jam malonus laiko praleidimas, kartais 
išskaičiavimai, kur jis ieškodavosi vien pelningo pasismaginimo. 

Iš savo meilužių jis namo išeidavo visada ramus, guldavo miegoti 
jausdamas, kaip gera būti laisvam viengungiui, ir niekad širdy 
vietos nerado nei gailesys, nei rūpestis. Tuo tarpu dabar jo širdis 
daužėsi iš baimės, jo gyvenimas nebebuvo laisvas, ir kai ėjo mie- 
go, tai neberado užsimiršimo plačioje vienstypio lovoje. Visada 
ir visur jis buvo Denizos valdžioje. Net ir šią minutę jam buvo 
tiktai ji, ir, sekdamas paskui kitą moterį ir baimindamasis kokios 
nemalonios scenos, jis mąstė, jog yra geriau jam būti čia ir ją ap- 
ginti. 

Pirma juodu perėjo miegamąjį, tylų, tuščią. Paskui ponia De- 
iorž stumtelėjo duris ir įėjo į savo kambarį, o Murė įsekė iš pas- 
kos. Tai buvo itin erdvus kambarys, išmuštas raudonu šilku, jame 
stovėjo marmurinis tualeto stalas ir drabužinė trijų skyrių spinta 
su plačiais veidrodžiais. To kambario langai buvo iš kiemo pusės, 
jau darėsi tamsoka, tai uždegė dvi dujines lempas, kurių ilgi ni- 
keliuoti laikikliai kyšojo abipus spintos. 

— Žiūrėsim,— tarė Anrijetė,— gal dabar eisis geriau. 

Murė įeidamas pamatė Denizą, ji stovėjo tiesi, stipriai lempų 
nušviesta. Ji buvo labai išblyškusi, apsivilkusi kukliai, kašmiri- 
niu žaketuku, su juoda skrybėlaite; ant rankos turėjo užsisvėrusi 
manto, pirktą „Laimėje“. Pamačius šį jauną vyrą, jos rankos virp- 
telėjo. 

— Aš noriu, kad ponas pažiūrėtų ir-nuspręstų, — dar pasakė 
Anrijetė. — Padėkite man, panele. 

Ir Deniza turėjo prieiti ir užvilkti manto. Jau per pirmąjį tin- 
kinimą ji prisagstė smeigtukų apie pečius, nes jie stovėjo blogai. 
Anrijetė sukiojosi, žiūrėjosi veidrodyje. 

— Į ką tai panašu? Sakykit atvirai. 

— Išties, ponia, tas manto netikęs, — tarė Murė, manydamas 
užbaigti bylą trumpai drūtai. — Labai paprastas daiktas: panelė 
nuims jūsų matmenis, ir mes pasiūsim jums kitą. 

— Ne, aš noriu šito, ir man jo reikia tučtuojau, — gyvai atsa- 
kė ji. — Tik kad jis man siauras per krūtinę, o ant pečių pūpso. 

Paskui sausu balsu: | 

— Jei jūs tik žiūrėsit į mane, panele, tai trūkumai nuo to ne- 
pasitaisys!.. Bandykit, ieškokit, suraskit ką nors. Tai jūsų dalykas. 

Deniza, nė burnos nepraverdama, vėl ėmė smaigstyti smeigtu- 
kus. Tai truko ilgai: ji čiupinėjosi čia prie vieno peties, čia prie 
kito; vienu tarpu ji turėjo Žemai nusilenkti, bemaž atsiklaupti, 
kai reikėjo sutempti manto priekį. Aukščiau jos, atsidavusios jos 
ruošai, ponia Deforž stovėjo su griežtu veidu, taip kaip ponia, ku- 
riai sunku įtikti. Ji buvo laiminga, kad gali žeminti mergaitę šiuo 
tarnaitės darbu, ji davinėjo jai trumpas komandas ir tykojo Murė 
veide sugauti aliai smulkiausią nervų krustelėjimą. 


261 


— Susekit čionai. E! Ne čia, o šičia, palei rankovę! Jūs nesu- 
prantat ar ką?.. Ne, ne taip, juk vėl pasipūtę stovi... Ir atsargiau, 
jūs man įdūrėte dabar! 

Murė dar dviem atvejais mėgino įsikišti, nutraukti šią sceną, 
bet nieko iš to neišėjo. Nuo jo meilės žeminimo šokinėjo jam šir- 
dis; jis dar labiau mylėjo Denizą, jis tiesiog jaudinosi ir žavėjosi, 
kad ji pajėgia šitaip gražiai tvardytis. Tiesa, jos rankos truputį 
drebėjo, kad su ja taip elgiasi jam matant, bet ji su išdidžia narsios 
merginos rezignacija ėmėsi vykdyti tai, ko reikalavo profesinė 
pareiga. Ponia Deforž suprato, kad ji neišsiduos, ir ieškojo kitų 
būdų: ji ėmė šypsotis jam ir afišuotis esanti jo meilužė. Kai pristi- 
go smeigtukų, ji tarė: 

— Pažiūrėkit, mano mielas, turbūt jų yra dramblio kaulo dė- 
žutėje, ant tualetinio staliuko... Tuščia, tikrai?.. Tai būkit geras, 
žvilgtelėkit miegamajame ant židinio: žinote, kampe, palei vei- 
drodį... 

7 ji savo elgesiu rodė, kad jis čia yra namiškis, kad jis pas ją 
nakvoja ir žino, kame padėtos šukos, kame šepetėliai. Kai jis at- 
nešė jai žiupsnį segtukų, ji imliojo juos po vieną, vertė jį stovėti 
priešais ir vis svilino jį akimis, kalbėdama jam pusbalsiu: 

— Juk aš, rodos, nesu kuprota... Duokit ranką, pačiupinėkit 
va čionai, pečius... Argi mano figūra būtų tokia? 

Deniza iš lėto pakėlė akis, ji buvo dar labiau išbalusi ir segiojo 
smeigtukus toliau. Murė matė tik jos vešlius šviesius plaukus, 
susuktus ant dailaus pakaušio, tačiau iš to, kaip jie virpčiojo, jis 
tarėsi matąs jos veido išraišką — kaip jai nesmagu, kaip gėda. 
Dabar Deniza atstums jį, ji siųs jį pas šią moterį, kuri net prie pa- 
šalinių žmonių nebesislepia esanti jo meilužė. Ir jam tiesiog kum- 
ščiai gniaužėsi — jis būtų įmanęs primušti Anrijetę. Kaip ją nu- 
tildyti? Kaip pasakyti Denizai, kad jis dievina ją, kad ji viena jam 
bėra nuo šios valandos, kad jis dėl jos paaukotų visas savo ligšio- 
lines vienadienes simpatijas. Net kekšė neleistų sau tokių dvi- 
prasmiškų familiarybių kaip šita poniutė. Jis atitraukė ranką, jis 
pakartojo: 

— Jūs be reikalo spyriojatės, ponia, juk aš gi ir pats pripa- 
žįstu, kad tas drabužis netikęs. 

Viena dujinė lempa šnypštė; tvankiame ir drėgname kamba- 
rio ore nieko daugiau ir nebuvo girdėti, kaip tas piktas šnypšte- 
sys. Spintos veidrodžiai leido plačius atmuštos šviesos ruožus ant 
raudono sienos šilko, o tuose atspindžiuose šmėžavo dviejų mo- 
terų šešėliai. Verbenos flakonas stovėjo atkimštas pamirštas už- 
daryti, iš jo kilo nenusakomas ir liūdnas vystančios gėlių puokš- 
tės kvapas. 

— Štai, ponia, viskas, ką aš galiu padaryti, — tarė pagaliau 
Deniza atsitiesdama. 

Ji juto, kad jos jėgos jau senka. Dukart ji įsidūrė pirštą lyg ak- 
la, jai akys temo. Argi ir jis dalyvautų suokalbyje? Argi jis tyčia 
būtų padaręs, kad ji čia turėtų ateiti, iš keršto, kam ji jam nepa- 
sidavė, norėdamas parodyti, kad kitos moterys jį myli? Nuo šitos 
minties jai stingo kraujas, ji nebeatminė, kad būtų jai kada reikė- 
ję šitiek stiprybės, net anomis baisiomis valandomis, kada ji val- 
gyti neturėjo ko. Ir tas žeminimas tai dar nieko, betgi matyti jį 
kone kitos glėbyje, tartum jos — Denizos — čia nebūtų! 

Anrijetė pasižiūrėjo prieš veidrodį. Vėl prašneko griežtais 
žodžiais: 

— Jūs nebent juokaujate, panele. Dabar gi dar blogiau negu 
pirma... Pažiūrėkit, kaip man veržia čia, ant krūtinės. Aš atrodau 
kaip žindyvė. 

Čia Deniza, išvesta iš kantrybės, pasakė apmaudžiai: 

— O kad ponia yra truputį stora... Ne mano galioje padaryti, 
kad ponia būtų plonesnė. 

— Stora, stora, — kartojo Anrijetė, irgi blykšdama. — Jūs jau 
darotės įžūli, panele... Iš tiesų, aš patariu jums kitas kritikuoti, 
ne mane! 


Abi stovėjo drebėdamos akis į akį ir svilino vyzdžiais viena 
kitą. Čia jau nebebuvo nei ponios, nei krautuvės pardavėjos. Jos 
buvo tiktai moterys, susilyginusios, varžovės. Viena nudrėskė 
nuo savęs manto ir bloškė ant kėdės, kita nusviedė ant stalo, ne- 
žiūrėdama kur, kelis smeigtukus, kur dar buvo likę tarp pirštų. 

— Ir kas mane stebina, tai kad ponas Murė pakenčia tokį aki- 
plėšiškumą... Aš maniau, pone, kad jūs esate reiklesnis savo per- 
sonalui. 

Deniza atgavo savo narsią rimtį. Ji atsakė maloniu balsu: 

— Jei ponas Murė mane laiko, tai reiškia, kad jis neturi man 
ko prikišti... Aš galiu jūsų atsiprašyti, jei jis pareikalaus. 

Murė tik klausė to vaido nuščiuvęs, nesusigraibydamas, ką 
pasakyti, kad jis baigtųsi. Jį siaubas ėmė nuo tokio moterų tar- 
pusavio aiškinimosi, jų nuožmumas žeidė jį, linkusį į delikačius 
santykius. Anrijetė norėjo išplėšti iš jo bent vieną žodį, smerkian- 
tį tą mergaitę, o kadangi jis vis tylėjo ir galvojo, ji tėškė jam pa- 
skutinį įžeidimą: 

— Tai gražu, pone, kad aš turiu kęsti jūsų meilužių įžūlybes!.. 
Mergšė iš patvorio! 

Dvi stambios ašaros sublizgo Denizos akyse. Jau seniai ji 
tramdė jas, bet nuo šito įžeidimo nebeteko jėgų. Pamatęs, jog ji 
neatšauna kokiu žiauriu žodžiu, o tik verkia, tyli, ori, kad ir nu- 
siminusi, Murė liovėsi svyruoti — jo širdis visa palinko į ją su 
begaliniu meilingumu. Jis paėmė jai už rankų, pasakė sumišęs: 

— Išeikite greičiau iš čia, vaikuti, pamirškite šituos namus. 

Anrijetė, apstulbusi visiškai, springte springo iš pykčio žiū- 
rėdama į juos. 

— Palaukite, — dar sakė jis, pats suvyniodamas manto, — neš- 
kitės šį drabužį. Ponia nusipirks kitą kame nors... Ir neverkite, 
maldauju jūsų... Jūs žinote, kaip aš gerbiu jus. 

Jis palydėjo ją iki slenksčio ir, jai išėjus, uždarė duris. Ji ne- 
pratarė nė žodžio; tik skruostai jai degte užsidegė, nors jos akys 
plūdo ašaromis — jau kitokiomis — saldaus džiugesio ašaromis. 

Anrijetė dusdama išsitraukė skepetaitę ir kietai kietai prisis- 
paudė ją prie lūpų. Griuvo visi jos apskaičiavimai, ji pati įsipai- 
niojo spąstuose, kuriuos buvo paspendusi jiems. Ji krimtosi, kam 
nuėjo per toli, kam pasidavė pavydui. Ir tave štai pameta dėl šito- 
kio sutvėrimo! Ir tave suniekina jos akyse! Jos savimeilė kentėjo 
labiau negu jos meilė. 

— Tai čia yra toji mergina, kurią jūs mylit? — vargais nega- 
lais ištarė ji, kai juodu liko vienu du. 

Murė neatsakė iš karto, jis vaikščiojo nuo lango ligi durų ir 
vis mėgino apstabdyti savyje smarkų jaudinimąsi. Pagaliau sus- 
tojo ir labai mandagiai, paprastai pasakė stengdamasis, kad balsas 
būtų šaltas: 

— Taip, ponia. 

Dujinė lempa vis šnypštė, darėsi tvanku Dabar veidrodžių 
atspindžių šviesoje nebešoko šešėliai, kambarys atrodė plikas 
nuogas, 0 jame — liūdna ir slogu. Ir Anrijetė staiga sudribo ant 
kėdės, taršė tarp mėšlungiškų pirštų nosinę ir kartojo kukčioda- 
ma: 

— Dieve mano! Kokia aš nelaiminga! 

Jis žiūrėjo į ją kelias sekundes nepajudėdamas. Paskui jis ra- 
miai išėjo iš kambario. Ji, likusi viena, verkė tylomis tarp daugy- 
bės smeigtukų, išbarstytų ant tualetinio stalo ir ant grindų. 

Įėjęs į mažąjį saloną, Murė rado Valanjoską vieną, nes baro- 
nas buvo grįžęs prie ponių. Jis jautėsi sukrėstas, atsisėdo pasie- 
nyje ant kanapos; jo draugas matydamas, kad jam negera, pa- 
slaugiai atsistojo priešais, kad smalsūs žvilgsniai jo nevarstytų. 
Iš pradžių juodu tik žiūrėjosi į kits kitą ir netarė nė žodžio. Pas- 
kui Valanjoskui, matyt, pasidarė linksma širdy nuo tokio Murė 
sielvarto, ir jis pašaipiai tarė: 

— Tai ką, linksminiesi? 

Murė išsyk, rodos, nė nesuprato. Tačiau prisiminęs, ką juodu 
neseniai šnekėjosi apie tuščią gyvenimo beprasmybę ir niekam 
nereikalingas kankynes, jis atsakė: 

— Teisybė, šitiek man dar niekad nebuvo tekę pergyventi.. 
Ech, vyre, nesijuok: tos valandėlės, kada norisi stipti nuo kan- 
čios, tėra visiškai trumputės! 

Jis nuleido balsą, kalbėjo linksmai, nors vos ne pro ašaras: 

— Tai va, tu žinai viską, tiesa? Jos dabar dviese man peiliais 
varstė širdį. Bet, matai, ir žaizdos, kurias jos padaro, yra mielos, 
beveik taip pat mielos kaip ir jų mylavimai... Aš esu sulamdytas, 
aš nebegaliu; bet — nesvarbu, tu nepatikėsi, kaip labai aš myliu 
gyvenimą!.. O! Juk aš galų gale turėsiu ją, tą mergiūkštę, kuri dar 
vis nepasiduoda! 

Valanjoskas tiek tepasakė: 

— O paskui? 

— Paskui?.. Tai dar! Aš ją turėsiu — ar to negana?.. Negi tu 
tariesi tvirtas todėl, kad vengi daryti kvailystes ir kentėti?! Tuesi 
mulkis, daugiau nieko!.. Pamėgink užsinorėti moters ir ją galų ga- 
le gauti — pamatysi, kad čia vienas akies mirksnis atlygina visus 
negandus. 

Bet Valanjoskas ėmė perdėtai teigti savo pesimizmą. Kuriam 
galui, girdi, šitiek dirbti, jei pinigai neduoda visko, ko tu nori? 
Jau jis geriau uždarytų kromelį, išsitiestų ir gultų sau, piršto ne- 
pakrutintų, jei vieną gražią dieną įsitikintų, kad milijonais nega- 
li net geidžiamos moters įgyti! Murė, jo klausydamas, surimtėjo. 
Bet paskiau jis ėmė smarkiai ginčytis — jis tikėjo, kad jo valia 
esanti visagalė: 

— Aš jos noriu — ir ją turėsiu!.. Ir jei ji iš manęs ištrūks, tai 
pamatysi, kokią aš pasidirbsiu mašiną, gydydamas save. Ir vis 
tiek tai bus puiku.. Tu šitos kalbos nesupranti, vyre mielas, — ki- 
taip tu žinotum, jog veikla pati savaime atlygį neša. Veikti, kurti, 
kovoti su aplinkybėmis, jas nugalėti arba būti jų nugalėtam — 
juk tai visas džiaugsmas žmogui ir visas gerumas! 

— Tai tiktai būdas apsisvaiginti, — burbtelėjo antrasis. 

— Gerai! Tai aš verčiau svaiginsiuos.. Ar taip galas, ar 
taip, — tai man večiau dvėsti iš meilės, negu iš nuobodulio! 

Ir juodu abu pasileido juoktis: šita šneka jiedviem priminė 
jaunų dienų ginčus koleže. Paskui Valanjoskas užsimanė tingiu 
balsu dėstyti, koks neidomus esąs gyvenimas. Jis iš savo tingumo 
ir iš savo būvio tuštumo darėsi savotiškas pagyras. Taip, jis nuo- 
bodžiausiąs rytoj ministerijoj, kaip nuobodžiavęs ir vakar; per 
trejus metus jam pridėję šešis šimtus frankų, dabar gaunąs tris 
tūkstančius šešis šimtus — nė už ką padorių cigarų nusipirkti, juo 
tolyn, juo padėtis einanti kvailyn, ir jeigu jis nenusišaunąs, tai tik 
iš tingumo — nepaslenkąs stačia.. Murė paklaustas apie vedybas 
su panele de Bov, atsakė, kad taip, jos esančios jau sutartos, nors 
jo teta esanti tokia užsispyrėlė ir vis nenumirštanti; bent jis taip 
manąs, nes jos tėvai davę sutikimą, o jis dedąsis, kad viskas parei- 
ną ne nuo jo valios. Ir kam norėti arba nenorėti, jeigu niekas nes1- 
daro taip kaip norėtum? Pavyzdžiu jis paėmė savo būsimąjį uošvį 

kuris tikėjęsis, kad ponia Gibal jam būsianti tižli blondinė, šiaip 
sau vienadienė užmačia, 0 išėję taip, kad toji poniutė dabar pleš- 
kinanti jį savo botagu kaip seną kuiną, o jis duodąsis iš paskutinių 
jėgų. Žmonės maną, kad jis šiuo metu inspektuojąs Sen Lo žirgy- 
ną, O tuo tarpu jinai ėdanti jį mažyčiame namelyje, kurį jis tam 
reikalui išnuomojęs Versalyje. 

— Ir jis laimingesnis už tave, — tarė Murė stodamasis. 

— O, jis tai tikrai! — sutiko Valanjoskas. — Gal nebent nuo- 
dėmė ir turi dar kiek skanumo. 

Murė atsigavo. Jis galvojo išeiti, tik norėjo, kad jo pasišali- 
nimas nebūtų panašus į bėgsmą. Tada jis ryžosi išgerti puodeliuką 
arbatos, ir abu bičiuliai, šnekėdami ir juokaudami, perėjo į didįjį 
saloną. Baronas jį paklausė, kaipgi esą su tuo manto, ar jau jis tin- 
kąs pagaliau, ir Murė nė nemirktelėjęs atsakė, kad jis išsižadąs 
to manto. Pasigirdo šūksniai. Ponia Marti skubėjo jam įpilti ar- 
batos, o ponia de Bov kaltino drabužių parduotuves, kad ką tik 
nusiperki, vis būna per siaura. Galų gale jis galėjo atsisėsti šalia 
Butmono, dar nė nepajudėjusio iš vietos. Kiti pamiršo juos, ir But- 
monas apipylė jį nerimastingais klausimais, nes jam rūpėjo suži- 
noti savo likimą, o Murė, nė nebelaukęs, kol išeis į gatvę, padrožė 
jam, kad tie ponai pasitarime nusprendę atsisakyti jo patarnavi- 
mų. Po kiekvieno sakinio jis sriubsnojo arbatos ir vis tikino, kaip 
jam esą baisiai nesmagu. O, ten kilęs ginčas, po kurio jis vis dar 
negalįs nusiraminti, nes jis išėjęs iš salės labai įdūkęs. Bet — ką 
gi daryti? Jis juk negalįs su tais ponais nutraukti santykių dėl to- 
kio smulkaus klausimo kaip personalas. Butmonas labai išblyško, 
turėjo dar jam dėkoti. 

— Tai koks netikęs tasai manto, — nejučiomis pasakė ponia 
Marti. — Anrijetė su juo niekaip nesusitvarko. 

Tikrai šeimininkės jau pernelyg ilgai nebuvo salone, visiems 
nuo to ėmė darytis kiek nepatogu. Tačiau kaip tik tuo metu atsi- 
rado ir ponia Deforž. 

— Ar jūs irgi jo išsižadate? — linksmai sušuko ponia de Bov. 

— Ko tokio? 

— Nagi šit ponas Murė mums sakė, kad jūs niekaip nesusi- 
dorojate su manto. 


Anrijetė apsimetė nustebusi baisiausiai. 

— Ponas Murė pajuokavo. Tas manto tiks visai gerai. 

Ji šypsojosi, dėjosi visai rami. Akių vokus ji, matyt, šaltu van- 
deniu atsigaivino, nes jie buvo neberaudoni. Visa jos būtybė vi- 
duje dar virpėjo ir krauju prakaitavo, bet ji surado jėgų nuslėpti 
savo kančioms po gerai išauklėtos ponios lipšnumo kauke. Kai 
ji pasiūlė sandvičių Valanjoskui, jos šypsena buvo visai tokia pat 
kaip visada. Tiktai baronas, puikiai ją pažindamas, matė, kad jai 

vos vos truputėlį trūkčioja lūpos ir akių gilumoje žybčioja nyki 
ugnelė, kurios ji neįstengė užgesinti. Jis atspėjo, kokia tenai sce- 
na įvyko. 

— Nagi mat, kiekvienas pagal savo skonį, — kalbėjo ponia 
de Bov, imdama sandvičių.— Aš žinau moterų, kurios nenupirks 
nė kaspino gabalėlio kitur, kaip tik „Luvre“. O kitos dievagojasi, 
kad tik „Bon Maršė“ jas gerai aptarnauja... Matyt, temperamento 
dalykas. 

— „Bon Maršė“ labai jau provinciališka, — nebalsiai pasakė 
ponia Marti, — o Luvre tokia spūstis visada! 

Ponios vėl grįžo prie didžiųjų parduotuvių. Murė turėjo pasi- 
sakyti, ką pats manąs, jis vėl atsidūrė jų rato viduryje ir dėjosi 
esąs bešališkas teisėjas. „Bon Maršė“ puiki firma, solidi, visų ger- 
biama, „Luvro“ klientūra betgi esanti, be abejo, labiau rinktinė. 

— Vienu žodžiu, jūs pasisakote už „Moterų laimę',— tarė 
baronas šypsodamas. 

— Taip, — ramiai atsakė Murė. — Pas mus pirkėjos mylimos. 

Visos moterys, kurios čia sėdėjo, buvo tos pat nuomonės kaip 
Murė. Teisybė, sakė jos: „Laimėje“ jautiesi kaip malonioje drau- 
gijoje, tenai tave iš visų pusių apsupa švelniu paslaugumu, apgau- 
bia garbstymais, kurie patraukia net pačias šauniąsias ponias. 
Dėl šitų galantiškų vilionių toji firma ir turi tokį nepaprastą pa- 
sisekimą. 

— Beje, — klausė Anrijetė, norėdama pasirodyti, kad ji visiš- 
kai negalvoja apie ką nors, — kaip mano protežė, ką jūs iš jos pa- 
darėte, ponas Murė?.. Žinot, panelė de Fontenaj. 

Ir pasigręžusi į ponią Marti: 

— Markizė, žinotumėt, vargšė mergaitė, palikusi be lėšų. 

— Ogi,— tarė Murė,— ji gauna savo tris frankus už pavyz- 
džių siuvinėjimą į sąsiuvinius, ir aš manau, kad pavyks ją išpiršti 
už vieno parduotuvės tarno. 

— Fi! Siaubas! — sušuko ponia de Bov. 

Jis pasižiūrėjo į ją ir ramiai kalbėjo toliau: 

— Kodėl, ponia? Argi ne geriau jai ištekėti už padoraus tarno, 
didelio darbštuolio, negu rizikuoti patekti į tokias, kokias bet ku- 
ris nenaudėlis gatvėje pasiėmęs nusiveda? 

Valanjoskas mėgino įsiterpti, pajuokauti: 

— Nejudinkit jo, ponia. Jis tuoj jums pasakys, kad visos 
Prancūzijos senosios šeimos turėtų eit pardavinėti kartūnų. 

— O žinot ką, — pareiškė Murė,— daugeliui jų tai būtų bent 
padorus kelio galas. 

Visos ėmė juoktis — paradoksas atrodė pernelyg jau drąsus. 
O Murė šnekėjo sau toliau ir aukštino tai, ką jis vadino darbo ari- 
stokratija. Poniai de Bov truputėlį raudo skruostai, ją siutino be- 

pinigė, dėl kurios ji, rodos, būtų įmaniusi nežinia ko griebtis, tuo 
tarpu ponia Marti, priešingai, pritarė Murė dėstymams, ir ją grau- 
žė sąžinė, pagalvojus apie savo vargšą vyrą. Kaip tik tuo pat me- 
tu tarnas įvedė mokytoją, užsukusį pasiimti žmonos. Jis buvo dar 
sausesnis, dar labiau išsekęs nuo savo sunkių darbų, jo palaikis 
redingotas blizgėjo nusitrynęs. Padėkojęs poniai Deforž už tai, 
kad užtarė jį ministerijoj, jis baikščiai žvilgtelėjo į Murė — žmo- 
gus akis į akį pamatė tą blogį, kuris nuvarys jį į grabą. Ir jis nu- 
ščiuvo visai, kai šis jį užkalbino: 

— Jūs sutinkate, pone, kad darbu galima pasiekti viską? 

— Darbu ir taupumu,— atsakė jis ir nežymiai krūptelėjo vi- 
sas. — Pridėkite: ir taupumu, pone. 

O Butmonas tuo laiku sėdėjo fotelyje nepakrutėdamas. Jam 
dar tebeskambėjo ausyse Murė žodžiai. Pagaliau jis atsikėlė, pri- 
ėjo prie Anrijetės ir tarė patylomis: 

— Žinote, jis man pranešė, kad esu atleidžiamas iš darbo — 
labai gražiai, mandagiai.. Bet, velniai griebtų, jis gailėsis to! Aš 
jau sugalvojau, kaip vadinsis mano firma: „Keturi metų laikai“ 
ir aš įsikursiu palei Operą. 

Ji žiūrėjo į jį, jos akys patamsėjo. 

— Pasikliaukit manimi, aš su jumis išvien... Luktelkit. 

Ir ji pasivėdėjo baroną Hartmaną lango gilumon. Nieko ne- 
laukusi, ji prašneko jam apie Butmoną, nusakė, kad jis esąs šau- 
nus vaikinas ir galįs apversti aukštyn kojom Paryžių, jei tik įstei- 
gsiąs savo parduotuvę. Kai ji pasuko kalbą apie komanditinę ben- 
drovę, įsteigtiną jos naujam globotiniui, baronas, nors jau atpra- 
tęs stebėtis, neatsilaikė neišsidavęs, kad jį tatai nugąsdino. Šis 
buvo jau ketvirtas gabus vaikinas, kurį ji paveda jo globai, — jis 
pasijuto, kad tai galų gale darosi jau į nieką nebepanašu! Tačiau 
jis neatsakė stačiai, mintis pagaminti „Moterų laimei“ konkurentą 
jam net patiko; mat bankinės veiklos srityje jis jau buvo sugalvo- 
jęs pasidirbti tokiu būdu sau konkurentų — kad praeitų noras 
kitiems. Be to, jam teikė pramogą patsai nuotykis. Jis žadėjo ap- 
galvoti tą dalyką. 

— Mums reikia pakalbėti dar šį vakarą, — pasakė Anrijetė į 
ausį Butmonui. — Apie devintą valandą, būtinai... Baronas mūsų 
pusėje. 

Tuo laiku erdvus salonas jau vėl gaudė. Murė, vis ponių vi- 
duryje, visai atgavo savo gerą nuotaiką: jis linksmai gyniojosi 
nuo priekaištų, kad per tuos skudurus jas varąs į bankrotą, jis siū- 
lėsi įrodysiąs, su skaitmenimis ir skaičiais, kad jo dėka jos su- 
taupančios trisdešimt procentų nuo savo pirkinių. Baronas Har- 
tmanas jį stebėjo iš šalies ir gėrėjosi juo: atjautė jauną pakar- 
tuvę senas baladošius. Tad štai, dvikova baigta, Anrijetė patiesta 

žemėn — ji tikrai nebuvo ta moteris, kuri turi ateiti. Ir jam 
pasivaideno kuklus jaunos mergaitės profilis, kurį matė praeida- 
mas prieškambaryje. Šit stovi ji sau čionai, kantri, vienintelė 
pavojinga, nes — romi. 


XII 


Nauji „Moterų laimės“ fasadiniai rūmai buvo pradėti statyti 
rugsėjo dvidešimt penktą. Baronas Hartmanas, kaip buvo žadė- 
jęs, iškėlė tą klausimą artimiausiame „Hipotekinio kredito“ ple- 
nariniame posėdyje. Murė galų gale priartėjo prie savo svajos 
įgyvendinimo: tasai fasadas, iškilęs Gruodžio dešimtosios gat- 
vėje, bus tarsi paties jo turtingumo žiedas išsiskleidęs. Tad jam 
norėjos aplaistyti kertinį akmenį. Tą dieną jis surengė specialią 
ceremoniją, apdalijo premijomis pardavėjus, o vakare pavaišino 
juos medžiokline paukštiena su šampanu. Statybos aikštėje visi 
pastebėjo, kaip džiugiai jis nusiteikęs, kokiu pergalingų mostu 
įtvirtino kertinį akmenį, paėmęs mūrininko kelnę. Šiaip jau keli 
mėnesiai jį nuolat krimto kažkoks nerimastis, kurį ne visada jam 
ir nuslėpti sekdavosi; jo triumfas davė jam atvangą, apmalšino 
jo kentėjimus. Visą popietę jis buvo linksmas kaip kitados, atrodė 
puikiai jaučiąsis. Tačiau susėdus pietų, kai ėjo per valgyklą 
išgerti su tarnautojais stiklo šampano, jis vėl rodėsi paliegęs, 
per prievartą šypsantis, ištįsusiu veidu — tartum kenčiąs kažkokį 
skausmą, kurio nenori niekam pasakyti. Jis atkrito vėl. 

Rytojaus dieną gatavų drabužių skyriuje Klara Priuner pamė- 
gino įgelti Denizai. Ji jau buvo pastebėjusi, kad Kolombanas ty- 
lomis džiūsta dėl jos, ir užsimanė pasišaipyti iš Bodiu šeimos. 
Margerita, laukdama pirkėjų, smailinosi pieštuką, o Klara tarė 
jai balsiai: 

— Žinot, tas mano dūsautojas, šit, krautuvėlėje priešais... Jau 
man ir gaila darosi jo toj tamsioj landynėj, niekas tenai neužeina. 

— Nėra jis toks nelaimingas, — atsakė Margerita,— jis ves 
savo šeimininko dukterį. 

— Taigi! — tęsė Klara. — Užtat būtų pasiutusiai šmaikštus 
daiktas — imti ir paveržti jį!.. Aš taip ir padarysiu, dėl juoko, gar- 
bės žodis! 

Ir ji, jausdama, kad Deniza piktinasi, varė ir varė šitaip — tai 
buvo jai skanu... Deniza atleisdavo jai viską; bet ji pagalvojo apie 
merdinčią pusseserę Ženevjevą, kurią tokios žiaurybės pjaute 
pjauna, ir jai baisus apmaudas pašoko. Kaip tik tuo metu pasirodė 
viena pirkėja, o kadangi ponia Oreli buvo išėjusi į sandėlį, tai De- 
niza ėmėsi vedėjos valdžios ir pašaukė Klarą: 

— Panele Priuner, jūs geriau padarysit, kad aptarnausit šitą 
ponią, užuot tuščiai kalbėjusi. 

— Aš nesikalbėjau. 

— Prašyčiau nutilti. Ir tučtuojau eikit aptarnauti pirkėjos. 

Klara gavo nutilti ir paklusti. Kai Deniza, nepakeldama balso, 
griežtai pareikšdavo savo valią, niekas jai nepasipriešindavo. Ji 
išsikovojo absoliutinį autoritetą, ir kaip tik savo romumu. Valan- 
džiukę ji vaikščiojo tylėdama tarp pardavėjų, ūmai surimtėjusių. 
Margerita ir vėl drožė tą savo pieštuką, o jo šerdis vis lūžo ir lūžo. 
Ji tik viena pritarė vedėjos pavaduotojos elgesiui, kad toji nepa- 
siduoda Murė; ji niekam nesisakydavo, kad turi netyčia susigrie- 
btą vaiką, ir teigė, kad jeigu mergaitės bent numanytų, kiek bė- 
dos būna dėl vienos kvailystės, tai jos elgtųsi kur kas apdairiau. 

— Supykote? — pakalbino kažkas Denizą už pečių. 

Tai buvo Polina, beeinanti per jų skyrių. Ji matė visą sceną, 
ji kalbėjo tyliai ir šypsojo. 

— O kad negalima kitaip, — taip pat tyliai atsakė Deniza. — 
Nesusidoročiau su savo šeimyna. 

Polina gūžtelėjo pečiais. 

— Ai ką čia, jūs būtumėt karalienė mums visiems, kad tik pa- 
norėtumėt. 

Ji vis dar nesuprato, ko ta jos draugė priešinasi šeimininkui. 
Rugpjūčio pabaigoje ji ištekėjo už Božė — tikrą kvailystę padarė, 
kaip ji pati juokavo. Baisusis Burdonklis į ją dabar žiūrėjo su di- 
džiausia panieka — ji jo akyse jau buvo žuvusi prekybai. Labiau- 
siai ji bijojo, kad dabar jų abiejų su Božė neišgrūstų vieną gražų 
rytą už durų mylėtis, nes direkcijos ponai skelbia, kad meilė esąs 
bjaurus dalykas ir visiškai pragaištingas pardavėjo amatui. Priei- 
davo iki to, kad ji, sutikusi Božė kur nors galerijose, apsimesdavo 
jo nepažįstanti. Vos tik prieš valandėlę ji turėjo išgąsčio, dėdė 
Žuvas ką tik neužklupo juos šnekantis su vyru už drobulių rie- 
tuvės. 

— Žinote, jis mane seka, — pridūrė ji, greitosiomis papasa- 
kojusi Denizai savo nuotykį.— Va, matote, jau uodžia mane savo 
ilgąja nosimi. 

Žuvas tikrai išėjo iš nėrinių skyriaus, tvarkingai pasirišęs bal- 
tą kaklaraištį, beuostinėjąs it beieškąs kokios netvarkos. Tačiau, 
kai tik pamatė Denizą, jis ištiesė nugarą ir nuėjo sau su meilia 
mina. 

— Aš išgelbėta! — sukuždėjo Polina. — Brangute, tai dėl jū- 
sų jis čia toks tykus pasirodė... Ir sakykit, jeigu mane ištiktų ne- 
laimė, tai jūs užtartumėt mane? Taip, taip, nerodykit nustebusio 
veidelio, juk visi žino, kad jūsų vienas žodis gali aukštyn apversti 
visą įmonę. 

Ir Polina nuskubėjo į savo skyrių. Deniza išraudo, ją sudrums- 
tė tos draugiškos užuominos. Kita vertus, tai buvo teisybė. Ji ne- 
aiškiai nujautė jau turinti galios, nes visi aplinkui jai visaip įsitei- 
kinėjo. Ponia Oreli, grįžusi ir pamačiusi, kad skyriuje ramu ir dar- 
jau nieko nebesakė dėl paties Murė,— jos meilingumas sulig 
kiekviena diena augo merginai, kuri vieną gražų rytą galėjo užsi- 
geisti atsisėsti į vedėjos vietą. Denizos viešpatavimo laikai jau 
prasidėjo. 

Vienas tik Burdonklis vis dar nenorėjo padėti ginklų. Be at- 
vangos kariauti nebylų karą su ta mergina jį vertė pirmiausia 
įgimta antipatija. Jis nekentė jos dėl to, kad ji tokia romi ir mei- 
li. Jis kovojo su ja kaip su pragaištinga įtaka, kuri tą pačią dieną, 
kai Murė klupsiąs, užtrauksianti pavojų visai įmonei. Jam rodėsi, 
kad šeimininko komercinis genijus turėsiąs išblėsti nuo šitos pai- 
kos meilės; turtai, sukrauti iš moterų, išeisią vėjais per šitą vieną 
moterį. Paties Burdonklio moterys nejaudino visiškai, jis į jas 
žiūrėjo su panieka, taip, kaip žmogus, kuris nepažįsta aistros, ku- 
rio amatas pelnytis iš moterų, kuris yra praradęs galutinai visas 
iliuzijas, nes matė moteris niekuo nepagražintas, su visa menkybe 
pasirodančias jo verslo darbe. Septynių dešimčių tūkstančių mo- 
terų pirkėjų kvapas jo ne tik nesvaigindavo pagundomis, bet, 
priešingai, įvarydavo nepakenčiamą migreną, ir, parėjęs namo, 
jis savo meilužes mušdavo. O kas labiausiai jį neramino dėl tos 
mažytės pardavėjos, kuri pamažu tapo pavojinga, buvo tai, jog 
jis netikėjo, kad jos nenoras pasiduoti šefui būtų be gudrių ap- 
skaičiavimų, eitų iš tyros širdies. Jis manė taip: ji tiktai vaidina, 
ir pašėlusiai gabiai, nes jeigu ji būtų atsidavusi pačią pirmąją die- 
ną, tai Murė būtų tikriausiai ją pamiršęs rytojaus dieną, o dabar, 
kai ji atsisakinėja, tai vis labiau ir labiau kiršina jo geidulį, jis įsi- 
varys į tikrą pasiutį ir galės pridaryti visokių kvailysčių. Net 
įgudusi paleistuvė, profesionalė išjoda neįmanytų nieko gudriau 
padaryti kaip toji šventuolėlė. Užtat dabar, kai tik Burdonklis pa- 
matydavo ją, jos giedras akis, jos romų veidą, kai susidurdavo 
su jos paprastute laikysena, tai jį pagaudavo tikra baimė, nely- 
ginant išvydus priešais save persirengusią žmogėdrą, klaikią mįslę 
moters pavidalu, pačią giltinę, prisiėmusią nekaltos mergelės po- 
žymius. Kokiu būdu suardyti tos meluojančios nekaltybės pla- 
nus? Ir jis pasidarė sau svarbiausią užduotį — perprasti iki galo 
jos gudrybes ir klastas; jis vylėsi jas vieną sykį sučiupti ir išvilkti 
aikštėn; tikriausiai ji padarysianti kada nors klaidą, jis užklup- 
siąs ją su kokiu kavalieriumi, ir tada ji vėl būsianti išvyta lauk, 
o įmonė galų gale atsigausianti ir imsianti funkcioniuoti kaip ge- 
rai sumontuota mašina. 

— Žiūrėkit, gerai žiūrėkit, ponas Žuvai,— kartojo Burdon- 
klis inspektoriui. — Aš jums atlyginsiu pats. 

Žuvas tačiau nebuvo toksai kietas, nes jis daugiau išmanė apie 
moteris, ir galvojo sau vienas imti laikyti tos mergiūkštės pusę, 
užtat kad ji ryt poryt gali pasidaryti visa valdovė. Prie jos lįsti jis, 
tiesa, nebedrįso, bet ji vis tiek jam buvo velnioniškai graži. Kita- 
dos jo pulko vadas nusišovė dėl tokios — nei veido gražumo, nei 
nieko, kuklutė tokia buvo, paprastutė, o vienu pažvelgimu visų 
širdis pritrenkdavo. 

— Žiūriu, žiūriu, — sakydavo jisai. — Tik kad, žinot, nieko 
sužiūrėt negaliu, garbės žodis! 

Ir vis viena vaikščiojo tarp įmonės darbuotojų visokios kal- 

os, po pataikavimų ir rodomos pagarbos skraiste, kurią Deniza 
juto aplink save, knibždėjo bjaurūs liežuviai. Visi pliaupė, kad ji 
buvusi kitados Juteno meilužė, ir nors niekas negalįs dėti galvos, 
kad tasai ryšys tebesąs, bet galima, girdi, manyti, kad jie dar pasi- 
matą retkarčiais. Delošas irgi gulįs su ja — juodu abu nuolat trai- 
niojąsi kartu po patamsius užkampiuose, kalbąsi valandų valan- 
das. Tikras skandalas! 

— Tai kaip, vis dar nieko nei su šilkų vedėju, nei su tuo iš nė- 
rinių? — klausė ir klausė Burdonklis. 

Ne, pone, kol kas visiškai nieko, — tvirtino inspektorius. 


Burdonklis labiausiai tikėjosi užklupti Denizą su Delošu. Vie- 
ną rytą jis pats matė juodu juokiantis rūsyje. Laukdamas, kol kas 
bus, jis elgėsi su ta mergina kaip su sau lygia, nes paniekos dabar 
jai neberodė, jis nujautė, kad ji yra pakankamai stipri ir jam pa- 
čiam ištrenkti iš balno: jei tik jis praloštų partiją, — kas, kad jis 
ištarnavęs įmonėje jau dešimt metų. 

— Aš jums ypač pavedu sekti tą bernioką iš nėrinių, — taip 
užbaigdavo Burdonklis kiekvieną pokalbį su inspektoriumi. — 
Juodu vis kartu ir kartu. Jei tik juodu pačiupsit, šaukit mane, to- 
liau aš jau pats pasirūpinsiu. 

Murė tuo laiku gyveno tolydiniame nerimastyje. Argi tai 
galimas daiktas, kad dėl tokios mergiūkštės jis taip kankintųsi?! 
Ji dar tebestovėjo jam akyse, kaip atėjo į „Laimę“, kuntapliais 
apsiavusi, juoda palaike suknute apsivilkusi, pati visa laukinukė. 
Ji miknojo kažką, visi iš jos šaipėsi, jam pačiam ji pasirodė bjauri 
iš pradžių. Bjauri! O dabar ji vienu akių pažvelgimu galėtų jį pa- 
klupdyti sau po kojų, jis neberegi jos kitokios kaip vien spindu- 
liuojančią! Paskui ji kurį laiką buvo visų paprasčiausioji parda- 
vėja įmonėje, visų stumdoma, pajuokiama, net ir jis pats žiūrėjo 
į ją tik kaip į savotiškai įdomų žvėrelį. Kelis mėnesius jis stebėjo, 
kaip ši tarnautoja auga ir prusinasi, jis domėjosi ja 1r gėrėjosi, O 
nesuprato, kad čia įtraukiama į žaidimą jo paties širdis. Ji pamažu 

stiprėjo, tapo pavojinga. Galimas daiktas, jis mylėjo ją nuo pat 
pirmos minutės, net tuo metu, kai tarėsi nieko daugiau jau nejau- 
čiąs kaip vien pagailą. Tačiau tiktai tada pasijuto priklausąs jai, 
kai aną vakarą vaikštinėjo su ja po Tiuilri kaštanais. Nuo čia pra- 
sidėjo naujas jo gyvenimo tarpsnis, jis girdėjo, kaip juokėsi mer- 
gyčių būrelis, kaip kažkur toli šniokštė fontanas, o šiltuose pa- 
tamsiuose šalia jo žingsniavo ji, tyli. Toliau jis nieko nebesižino- 
jo, jo karštis kilo valanda po valandos, apėmė visą jo kraują, visą 
jo būtybę. Tokia vaikas — argi galimas daiktas?! Dabar, kai ji ei- 
davo pro šalį, tai lengvutis dvelksmas nuo jos suknelės jam rody- 
davosi toks stiprus, jog jis sverdėdavo. 

Ilgai jis maištavo pats prieš save, dar ir dabar kartais piktin- 
davosi, norėdavo nusikratyti tuo kvailu apsėdimu. Ir kuo ji taip 
supančiojo jį? Argi jis nematė jos basos? Argi nepriėmė jos į dar- 
bą mažne iš pasigailėjimo? Kad bent būtų šauni, iš tų, kurios mi- 
nias pavergia! O čia smulkutė mergiūkštė, na stačiai — niekas! 
Po teisybei, jos ir veidas labai eilinis, iš tokių, kurie nieko nesako. 
Ji turbūt nėra ir labai galvota, nes jis dar neužmiršo, kaip pras- 
tai ji pradėjo pardavėjos karjerą. O po kiekvieno tokio kreitėji- 
mo jame iš naujo supliksdavo aistra, jis pasijusdavo lyg šventva- 
gystę darąs: įžeidinėjąs savo dievaitę! Ji turėjo savyje visko, ko 
aplamai gero galima rasti moteryje, — narsos, linksmumo, pap- 
rastumo, O iš jos romumo sklinda žavesys, savo įspūdingu subti- 
lumu primenantis stiprius kvepalus. Jos galima nepastebėti, ga- 
lima su ja išsyk elgtis taip pat, kaip ir su bet kuria kita, tačiau 
greitai ima veikti jos žavesys, iš lėto, bet stipriai, neatsilaikomai, 
ir jei ji teikėsi nusišypsoti, tu jau jos vergas amžinai. Tada šypso- 
si viskas jos šviesiame veide — ir akys, žalsvos it žolyno lapas, 
ir skruostai su duobutėmis, ir smakras, o geltoni plaukai, vešlūs 
iki sunkumo, tarytum šviste nušvinta karališkų, visa nugalinčiu 
grožiu. Jis prisipažįsta nugalėtas, ji tiek pat galvota, kiek ir graži, 
ir jos galvotumas eina iš tų geriausiųjų pradų, kurie sudaro jos 
būtybę. Kitos jo pardavėjos yra tik šiaip sau apsitrynusios, įga- 
vusios paviršinio šlifo, kuris ant jų tesilaiko tiek, kiek lukštas, ogi 
po lukštu vien atitrūkusios nuo savo klasės merginos, tuo tarpu 
Deniza, kad ir be apgaulingo spindesio, yra žavi tuo, kas ji yra 
iš savo kilmės, — ji turi išlaikiusi savąjį kvapą. Po šita neaukšta 
kakta, kurios tyri bruožai reiškia tvirtą valią ir tvarkos meilę, 
gimsta, žiūrėkit, dideliausio masto komercinės idėjos, jos randasi 
iš praktinio proto. Ir jis štai įmanytų rankas sunėręs maldauti ją 
atleidimo dėl savo piktžodžiavimų, ištrūkusių maišto valandą. 


Tiktai ko ji taip pašėlusiai atkakliai priešinasi jam? Jau bent 
dvidešimt kartų jis ją maldaute maldavo, didino savo siūlymus, 
siūlė jai pinigų, daug pinigų. Paskui jis tarė sau, kad ji esanti di- 

džių ambicijų, jis prižadėjo ją padaryti skyriaus vedėja, kai tik 
atsiras vakuojanti vieta, o ji atsisakė — ji vis tiek atsisakė! Tada 
jis jau nebežinojo nė ką manyti, tai buvo tokia kova, nuo kurios 
jo geismas tiesiog siuto. Toks atvejis — manė jis — stačiai neį- 
manomas, toji vaikas vis tiek pasiduos galų gale, nes jis visada 
į moterų dorą žiūrėjo kaip į reliatyvų dalyką. Jis prieš savo akis 
dabar nebematė jokio kito tikslo, viską jam užstojo šitasai porei- 
kis, turėti ją pagaliau, pasisodinti ją ant kelių, bučiuoti į lūpas; 
nuo šios vizijos kraujas jam ūžė gyslose, drebulys krėtė jį, jis jau- 
tėsi visas sujauktas savo negalios. 

Nuo to laiko visos jo dienos ėjo šito skausmingo slogučio ly- 
dimos. Žiūrėk, jis rytą keliasi — ir Denizos paveikslas keliasi kar- 
tu su juo. Jis svajoja apie ją naktį, ir dabar ji nesiskiria nuo jo, 
kai jis eina į savo kabinetą, kai prie to didelio rašomojo stalo pa- 
sirašinėja tratas ir čekius nuo devintos iki dešimtos valandos — 
mechaniškai jis tą darbą dirba ir visą laiką be mažiausios atvangos 
jaučia, kad ji yra čia, šalia, ir visą laiką ramiu savo balsu sako 
jam „ne“. Nuo dešimtos valandos prasideda pasitarimas, tikras 
ministrų kabineto posėdis, kur susirenka dvylika įmonės kompa- 
nionų, o Murė turi pirmininkauti; čia diskutuoja vidaus tvarkos 
klausimus, čia tikrina užpirkimus, tvirtina prekių parodų projek- 
tus; oji vis tiek yra šalia, jis girdi jos švelnų balsą tarp skaitmenų 
ir skaičių ir regi jos skaidrų šypsnį tarp painiausių finansinių gal- 
vosūkių. Po pasitarimų ji lydi jį toliau, daro kartu su juo kasdie- 
ninę skyrių apžiūrą, po vidurdienio grįžta kartu su juo į direkci- 
jos kabinetą, stovi šalia jo fotelio nuo antros iki ketvirtos valan- 
dos, o jis tuo tarpu priiminėja baisybę interesantų — fabrikantus 
iš visos Prancūzijos, stambiuosius pramonininkus, bankininkus, 
išradėjus; be trūkio varsto duris turto ir proto viršūnės, kaip pa- 
siutę šoka milijonai, greit ir trumpai vykšta pokalbiai, sudarinė- 
jami patys stambieji Paryžiaus rinkos sandėriai. Jei jis ir pamiršta 
ją kokią minutėlę, ko! nulemia, ar turės mirti ar klestėti kuri ga- 
mykla, tai tuoj ir vėl, pajudėjus širdžiai, atranda ją čia pat besto- 
vinčią; jo balsas silpsta, jis klausia save: kuriems galams drasky- 
tis dėl tų turtų, jeigu ji nenori. Pagaliau, kai muša penkias, jis sė- 
dasi pasirašinėti korespondencijos, vėl mechaniškai darbuojasi 
ranka, o ji dabar jau valdingesnė stojasi priešais, suima jį visui 
visą, pasiglemžia jį vienui viena ir turi jį dabar per visas vienat- 
vės valandas, per visą kaitrią naktį. Ir kai išaušta rytas, prasideda 
vėl tokia pat diena, ir tos dienos tokios karštos, kupinos kunku- 
liuojančio darbo, bet ligi tik šmėsteli lengvutis to kūdikio šešė- 
lis — ir vėl jį niokoja nerimastis, 

Tačiau visų labiausiai nelaimingas jausdavosi jisai per kasdie- 
nines savo įmonės skyrių apžiūras. Kas iš to, kad tu sukūrei štai 


274 


šitokią gigantišką mašiną, kad viešpatauji tam savo pasauliui, 
bet šit juk galuojiesi iš sielvarto, kad tavęs nenori tokia 
mergiūkštė! Jis niekindavo save, jį neatsikratomai sekiodavo 
liguista nuotaika ir gėda dėl savo negando. Kartais pasidarydavo 
taip nesmagu, jog tiktai širdis pykdavo žiūrinėjant visus savo 
viešpatijos pašalius. Kitais kartais jam norėdavosi dar labiau 
išplėsti tą savo imperiją, išdidinti iki tokių nebežmoniškų dy- 
džių, jog ji tik aiktelėtų nustebusi ir persigandusi ir — atsiduotų 
jam. 

Iš pradžių jis apačioje, pogrindyje, apsistodavo ties nuolydžiu 
prekių pakams čiuožti. Tasai dar vis tebebuvo iš Nev Sent Ogius- 
ten gatvės pusės, tiktai buvo išplėstas ir dabar panėšėjo į upės 
vagą, kuria it krioklys ūždamas be paliovos tekėjo prekių srau- 
tas; čia plaukė gėrybės iš viso pasaulio, nenutrūkstančios sunkių- 
jų vežimų virtinės traukė iš visų geležinkelio stočių, ir tiktai kro- 
vė vyrai, tiktai lėkė pakai ir ryšuliai į požemį, ryjami šio besočio 
namo. Jis žiūrėdavo į tą krioklį, virstantį prie jo kojų, mąstydavo, 
kad štai esu vienas iš Prancūzijos šeimininkų, laikau savo rankose 
jos fabrikus ir — negaliu nusipirkti vienos savo pardavėjos bu- 
činio. 

Po to jis eidavo į priėmimo tarnybą, patalpintą dabar tame 
pogrindžio šone, kur nuo Monsinji gatvės. Čia stovėjo dvidešimt 
ilgų stalų blausioje šviesoje, sklindančioje pro mažus rūsio lan- 
gelius; ištisa gvardija tarnautojų čia malėsi — tuštino dėžes, tik- 
rino prekes, žymėjo jas sutartiniais ženklais, o šalimais be pa- 
liovos ūžė beldė nuolydžio įrenginys, ir jo triukšmas viršijo 
visus balsus. Skyriaus vedėjai čia jį sustabdydavo, jis turėdavo 
spręsti atsiradusius keblumus, patvirtinti jų potvarkius. Čia rūsio 
gelmės švytėdavo nuo švelnių atlaso blyksnių, nuo drobių balty- 
bės, nuo gausumos išpakuotų prekių, kur kailiai maišydavosi su 
nėriniais ir Paryžiaus niekniekiai su Rytų portjeromis. Iš lėto 
žengdavo jis tarp tų gėrybių, suverstų be tvarkos, sukrautų kaip 
papuolė. Viršuj jos tuojau visos sužvilgės parodose, dums šuo- 
liais per prekystalius, Žers pinigus į kasas ir išnyks taip pat grei- 
tai, kaip ir atsiradusios, pašėlusio pardavimo sūkurio nešamos. 
O jis mąsto: šit siūliau tai mergaitei ir šilkų, ir aksomų, ir visko, 
ką ji gali imti glėbiais iš šių milžiniškų krūvų, o ji tik purto savo 
geltonplaukę galvutę ir sako „ne“. 

Tada jis nueina į antrą pogrindžio galą žvilgtelėti į pristatymų 
tarnybą. Begaliniai koridoriai tįso, juose šviečia dujų žiburiai, 
iš dešinės ir iš kairės — podėliai, uždaryti grotomis, lyg požemi- 
nės krautuvės, sakytumei ištisas parduotuvių kvartalas, — galan- 
terija, drobė, trikotažas, visokie žaisliukai miega sau patamsiuo- 
se. Toliau — vienas iš trijų kaloriferių, dar toliau — ugniagesių 

postas saugo centrinį dujų skaitiklį, uždarytą metaliniame narve. 
Pristatymų tarnyboj jis rasdavo rūšiuojamuosius stalus jau apver- 
stus ryšuliais, dėžutėmis, pakiukais, kuriuos leidžia ir leidžia iš 
viršaus su pintinėmis; Kampjonas, pristatymų tarnybos viršinin- 
kas, jam raportuodavo apie darbo eigą, o dvidešimt vyrų, jo vado- 
vaujamų, skirstydavo pakus į tam tikras lentynas, sužymėdavo 
pagal Paryžiaus kvartalus, o jau iš ten tarnai jas nešdavo į veži- 
mus, virtine išsirikiavusius palei šaligatvį. Girdėdavosi šūksniai, 
gatvių pavadinimai, griežti paliepimai — triukšmas, bruzdesys, 
visai kaip prieš pat išplaukiant garlaiviui. Jis, būdavo, sustoja, 
žiūri į ištekantį prekių srautą, kurį ką tik matė atitenkantį prie- 
šingame įmonės gale: šit ir liejasi tasai milžiniškas srautas į gat- 
vę, palikęs kasose auksą. Ir pritemsta jo akys: nebeturi jam reikš- 
mės šis didžio užmojo darbas, nebelieka jam daugiau nieko kito, 
kaip tik mesti viską ir išvažiuoti, išvažiuoti kur nors toli, jeigu ji 
ir toliau taip sakys „ne“. 

Tada jis vėl lipa į viršų, vėl tęsia apžiūros kelionę, daugiau 
kalba, daugiau jaudinasi, o išsiblaškyti negali. Trečiajame aukšte 
jis užeina į ekspedicijos tarnybą, ieško, prie ko prikibti — ir jam 
pačiam pikta, kad prikibti nėra prie ko, kad puikiai eina mašina, 
jo paties nureguliuota. Ši tarnyba ypatinga tuo, kad jos reikšmė 
auga tiesiog dienomis: dabar jau šičia būtinai reikia dviejų šimtų 
tarnautojų, vieni atidarinėja, skaito, skirsto laiškus, atėjusius iš 
provincijos ar iš užsienio, o kiti į dėžes surinkinėja prekes, kokių 
reikalauja užsakovai. Ir tų laiškų ateina jau tiek daug, jog jų ne- 
beskaičiuoja — juos sveria: perdien gauna jų šimtą svarų. Jis 
lyg irmėdės imamas pereina tris tos tarnybos sales, paklausia vir- 
šininką Lavaserą, kiek gauta pašto: aštuoniasdešimt svarų, kar- 
tais devyniasdešimt, pirmadienį šimtas. Svoris kyla ir kyla, ir jis, 
rodos, turėtų džiaugtis. O jam tik nervai trūkčioja, kai beldžia 
šalimais pakuotojai užkalinėdami dėžes. Nieko neišeina iš to jo 
blaškymosi po savo įmonę: įkyrioji mintis kaip buvo įstrigusi 
kaktoje, taip ir tebėra, ir juo jo galybės ženklas slenka pro akis, 
juo tarnybų mašinerija ir personalo armija prieš jį paraduoja — 
juo giliau jis jaučia, kokia skaudi yra jo negalia. Užsakymai iš 
visos Europos plaukia, specialaus pašto vežimo prireikė jo ko- 
respondencijai gabenti, 0 ji — ne, ne ir ne. 


Jis vėl nulipa žemyn, aplanko centrinę kasą, kur keturi kasi- 
ninkai saugo du milžiniškus seifus, per juos pernai metais perėjo 
aštuoniasdešimt aštuoni milijonai. Jis dirsteli į faktūros tikrinimo 
biurą, kur dirba trisdešimt penki jauni žmonės, pradedą sąskaity- 
bos praktiką, jiems pavesta kontroliuoti pardavimo talonus ir 
apskaičiuoti, kiek procentų priklauso kuriam pardavėjui. Vėl 
grįžta į centrinę kasą, erzinasi matydamas seifus, vaikštinėja 

tarp savo milijonų ir niršta, kad iš jų jokios naudos: ji sako ne 


ir ne. 
Ir visur ne, visuose skyriuose, visose galerijose, salėse — 


visoje parduotuvėje! Jis eina iš šilkų į gelumbės, iš baltinių į nė- 
rinių skyrių, lipa, leidžiasi, stoviniuoja ant kabančiųjų tiltų, tyčia 
ilgina savo apžiūrą, darosi smulkmeniškas, maniakiškai, sielvar- 
tingai smulkmeniškas. Jo įmonė išaugusi be galo be krašto, jis 
įsteigė ir šį skyrių, ir štai šitą, jis viešpatauja toje naujoje valsty- 
bėje, jis savo viešpatijos galiai pajungė štai visą šitą gamybos sri- 
tį, naujausius laimėjimus; ir — ne, vis tiek ne, nors tu ką nori da- 
ryk. Šiandien jo tarnautojų yra tiek, jog iš jų vienų susidarytų 
miesteliokas: jis turi pusantro tūkstančio pardavėjų, tūkstantį 
kitokių visų rūšių tarnautojų, iš jų keturiasdešimt inspektorių ir 
septyniasdešimt kasininkų; vien virtuvėje dirba trisdešimt du 
žmonės; dešimt darbuotojų varo reklamą; trys šimtai penkiasde- 
šimt parduotuvės tarnų vaikšto su livrėjomis, dvidešimt keturi 
ugniagesiai nuolat budi. O arklidėse, tikrai karališkose arklidėse 
Monsinji gatvėje, priešais parduotuvę stovi šimtas keturiasde- 
šimt penki arkliai, ir prabangius jų pakinktus žino visi. Kitados, 
kol „Laimė“ teturėjo užėmusi vos Gajono aikštės kampą, jos rei- 
kalams tarnavo keturi vežimai, ir tai dėl jų jaudinosi visas šio 
pašalio komercinis pasaulis, o dabar vežimų skaičius išaugo iki 
šešiasdešimt dviejų: lengvi vežimaičiai, vieniniai rateliai, pori- 
niai sunkūs vežimai... Jie tolydžio raižo visą Paryžių, gražiai val- 
domi juodai aprengtų vežėjų, ir visur rodo raudoną „Moterų lai- 
mės“ iškabą su auksinėmis raidėmis. Jie pasiekia net pačius mies- 
to pakraščius, net priemiesčius; juos sutinki ir išmaknotuose Bi- 
setro keliuose, ir Marnos pakrantėse, ir net Sen Žermeno miško 
paunksniuose; kartais kur nors saulėtoje alėjoje, kame visiškai 
tuščia, visiškai tylu, — žiūrėk, ir išnyra toksai „Laimės“ furgonas, 
risčia traukiamas gražiai iššertų arklių, ir į didingos gamtos pa- 
slaptingą rimtį sviedžia nuožmią reklamą savo blizgančiomis 
sienomis. O šeimininkas svajoja juos paleisti dar toliau, į greti- 
muosius departamentus, jam norisi girdėti, kaip jie dunda visais 
Prancūzijos keliais, nuo vieno valstybės krašto ligi kito. Jis tačiau 
nebeina nė pažiūrėti arklių, nors juos labai myli. Kuriam galui 
tas pasaulio užkariavimas, jeigu vis — ne ir ne? 

Dabar vakarais, užsukęs į Lomo kasą, jis tik iš pripratimo be- 
pasižiūri į popierėlį, užmautą ant smaigo, kur užrašyta, kiek tą 
dieną iš viso surinkta; šis skaičius retai kada tenusileidžia žemiau 
šimto tūkstančių, o kartais, didžiųjų išpardavimų dienomis, pa- 
kyla iki aštuonių ar devynių šimtų tūkstančių; betgi šis skaičius 
nebeskamba jo ausiai pergalės fanfaromis,— jam net apmaudu, 
kam pasižiūrėjo į jį, nueidamas jis nusineša kartėlį, jis pinigus 
niekina, nekenčia jų. 

Tačiau Murė kančioms buvo lemta dar ir didėti. Jis ėmė pa- 
vyduliauti. Vieną rytą jo kabinete prieš pasitarimą Burdonklis 
išdrįso jam pasakyti, kad toji mergiūkštė, dirbanti gatavų dra- 
bužių skyriuje, laikanti jį per nieką. 

— Kaip tai? — paklausė Murė, labai išblyškęs. 

— Nagi taip! Ji turi meilužių, šičia pat. 

Šeimininkui pakako jėgų nusišypsoti. 

— Aš apie ją nebegalvoju, mano mielas. Jūs galite kalbėti... 
Kas gi jie, tie meilužiai? 

— Sako, Jutenas ir vienas nėrinių pardavėjas, Delošas, tasai 
žioplas bernas... Aš netvirtinu nieko, aš jų nemačiau. Bet, pasiro- 
do, žmonėms tas akis bado. 

Stojo tyla. Murė dėjosi tvarkąs popierius ant stalo, kad nesi- 
matytų, kaip jam rankos dreba. Pagaliau tarė nepakeldamas gal- 
vos: 

— Įrodymų reikia, pasistenkit man duoti įrodymų... O dėl 
manęs tai — sakau — čia niekis, nes ji mane galų gale užpykdė. 
Bet mes negalime pakęsti tokių dalykų savo įmonėje. 

Burdonklis ramiai pasakė: 

— Būkit ramus, jūs turėsit įrodymų artimiausiomis dienomis. 
Aš budžiu. 

Dabar Murė neteko ramybės galutinai. Jam nepakako drąsos 
grįžti prie tos temos ir išsikalbėti įsakmiau, jis gyveno tolydiniu 
siaubu, laukdamas katastrofos, kuri jo širdį sutraiškytų. Ir jo ne- 
rimastis pasidarė baisus, visa įmonė drebėjo. Jis jau bodėjosi 
slapstytis už Burdonklio, jis pats dabar išdarinėjo egzekucijas, 
nes jį skatino nervinis poreikis išgiežti pyktį, pasilengvinti tulžį, 
piktnaudžiaujant valdžia — ta valdžia, kuri nėmaž neturi galios 
patenkinti jo vienintelį geismą. Kiekviena jo apžiūra dabar išvirs- 
davo skerdynėmis, ir nespėdavo dar jo pamatyti ateinant, jau pa- 
nikos gūsis lėkdavo nuo vieno prekystalio prie kito. Kaip tyčia 
dar pasitaikė toks laikas, kad artėjo žieminis prastos prekybos 
sezonas, ir jis šlavė iš skyrių personalą, grobė aukas glėbiais, grū- 
do visus į gatvę. Jo pirma mintis buvo išvyti Juteną ir Delošą, bet 
pagalvojo, kad jei jų čia nebebus, tai jis juk nieko ir nebesužinos,; 
tad kitų kailiai gavo atsakyti už tuos du, visas personalas aičiojo. 
O vakare, kai jis likdavo vienas, tai net akių vokai supursdavo 
nuo ašarų. 


Vieną dieną ypatingai įsisiautė teroras. Inspektorius tarėsi 
pastebėjęs, kad pirštinių pardavėjas Minjo apvaginėja parduotu- 
vę. Nuolat apie jo prekystalį trainiodavosi kažkokio keisto elge- 
sio mergos, ir kai vieną iš tokių čiupo, tai pasirodė, kad ji už ančio 
ir aplink šlaunis susigrūdusi šešiasdešimt porų pirštinių. Nuo to 
laiko buvo organizuota stipri priežiūra, ir inspektorius nutvėrė 

Minjo nusikaltimo metu, padedant vogti vienai tokiai ilgšei blon- 
dinei, buvusiai „Luvro“ pardavėjai, išmestai iš darbo: manevras 
buvo itin prastas — Minjo dėjosi primatuojąs jai pirštines lauk- 
damas, kol ji prisigrobs, o po to ją lydėjo į kasą, kur ji užsimokė- 
jo už vieną porą. Kaip tik ir Murė buvo čia pat. Jis paprastai ne- 
mėgdavo kištis į tokios rūšies skandalus, o jų būdavo nereta, nes 
nors „Moterų laimės“ mašina ir veikė gerai, ir puikiai buvo nure- 
guliuota, o vis tiek kai kuriuose skyriuose buvo daug netvarkos, 
ir nepraeidavo savaitės, kad nebūtų išgrūsto bent vieno tarnau- 
tojo už vagystę. Tiktai direkcija žiūrėjo taip, kad reikia kiek ga- 
lint tylėti apie tas vagystes ir kad neverta dėl jų kreiptis į polici- 
ją, nes kitaip būtų iškilusi aikštėn ši neišvengiamoji didelių 
parduotuvių piktžaizdė. Tačiau tą dieną Murė nesitvėrė geismu 
išlieti ant ko nors tulžį, užtat ant gražuolio Minjo rėkė kaip 
padūkęs, o tas tik drebėjo persigandęs, visas išblyškęs ir visas 
nebegražiai išsiviepęs. 

— Reikia pašaukti policiją! — rėkė jis, apstotas kitų parda- 
vėjų.— Bet jūs sakykit man: kas buvo ta moteris?.. Duodu žo- 
dį, tuoj siunčiu žmogų pakviesti komisaro, jei nepasakysit tei- 
sybės. 

Tą moterį nuvedė kur reikia, dvi pardavėjos išrengė ją. Minjo 
miknojo: 

— Pone, aš jos visai nepažįstu... Ji tik atėjo... 

— Nemeluokit! — nutraukė jį Murė dar dvigubai pikčiau. — 
Ir nė vieno neatsirado, kas duotų žinią mums! Jūs čia visi susimo- 
kėliai, garbės žodis! Vagių gauja išvien — tiktai vagia, grobia, 
sukčiauja! Nors imk ir neišleisk nė vieno, kišenių neiškratęs! 

Pasigirdo murmėjimas. Trys ar keturios pirkėjos, kurios rin- 
kosi pirštines, stovėjo išsigandusios. 

— Nutilt! — užriko įniršęs. — Arba iššluosiu visą persona- 
lą! 

Tuo metu atbėgo Burdonklis susirūpinęs, kad kilo skandalas. 
Dalykas darėsi pernelyg rimtas, jis pakuždėjo šeimininkui į ausį 
kelis žodžius ir palenkė jį nuvesti Minjo į inspektorių biurą, kuris 
buvo pirmajame aukšte, palei duris iš Gajono aikštės. Moteris jau 
buvo ten, ji ramiai sagstėsi gorsetą. Ji nurodė Alberą Lomą. Min- 
jo, kvočiamas iš naujo, paskydo visiškai, ėmė verkti: jis pats ne- 
sąs kaltas, tai Alberas vis jam siuntinėjąs savo panas; iš pradžių 
jis tik paremdavęs jas, duodavęs joms galimumų pasinaudoti pro- 
gomis, paskui, kai jos įsileidusios vogti, jis buvęs jau per daug 
susikompromitavęs ir nebegalėjęs nieko sakyti vyresnybei. O 
vyresnybė dabar sužinojo, kad būta visos virtinės nepaprasčiau- 
sių vagysčių: prekes išnešdavo tam tikros mergos, pasirišusios 
po sijonais, o pasirišti jos eidavusios į liuksusines išvietes, įreng- 

tas palei bufetą, tarp žalumynų gausybės; pardavėjas, nulydėjęs 
į kasą pirkėją, nepasakydavęs pirkinio, o kainą paskui su kasi- 
ninku pasidalydavę perpus; prieidavę ligi tiek, jog klastodavę 
„grąžinimus“ — pareikšdavę, jog tam tikras pirkinys grąžintas, 
pinigus, kiek jis vertas, paimdavę iš kasos ir įsidėdavę į kišenę; 
ką jau ir besakyti apie įprastines vagystės formas — išnešimus 
po skvernu, apsivyniojimus ant liemens arba užsiklojimus ant 
kulšių. Keturiolika mėnesių truko tie nešvarūs darbeliai, tasai 
begėdiškas žulikavimas prie Albero kasos, čia darbavosi, be abe- 
jo, ne tik Minjo, bet ir kiti pardavėjai, tik juodu neišdavė dau- 
giau pavardžių; už kiek jie išvogė prekių, to niekad tikrai nebus 
galima sužinoti. 

Naujiena tučtuojau pasklido per visus skyrius. Kas turėjo ne- 
ramią sąžinę, tie drebėjo, bet net doriausieji baiminosi, kad ir jų 
nepaliestų generalinis personalo šlavimas. Matė, kaip Alberas 
įėjo į inspektorių biurą. Po to Lomas atbėgo, jis šniokštavo pridu- 
sęs, baisiai išraudęs, o sprandas buvo taip pritvinkęs, jog, rodės, 
tuoj gali apopleksija ištikti. Paskui ir ponia Oreli nuėjo pašaukta; 
ji, kad ir baisiai gėda, nešė galvą aukštai, o riebus veidas buvo 
išpurtęs ir labai išblyškęs, kaip vaškinė kaukė. Aiškinimasis tru- 
ko ilgai, niekas gerai nežinojo detalių; pasakojo, kad gatavų dra- 
bužių skyriaus vedėja davusi tokį antausį savo sūnui, jog tam net 
sprandas persisukęs, o tėvas, senas doras vyras, verkęs raudojęs, 
tuo tarpu šeimininkas metęs visus mandagumo bei lipšnumo įpro- 
čius ir keikęs kaip vežikas, grasindamas be jokių kalbų atiduoti 
kaltininkus teismui. Vis dėlto skandalą užtrynė. Vieną tik Minjo 
išvijo nieko nelaukę. Alberas dingo tiktai po dviejų dienų; be 
abejo, tai motina išprašė, kad nepadarytų gėdos šeimai — neiš- 
grūstų tučtuojau. Panika tačiau siaubė dar ilgą laiką, nes po to 
įvykio Murė vaikščojo baisiomis akimis iš vieno parduotuvės 
galo į kitą ir šniojo visus, kas tik drįso į jį pakelti veidą. 

— Ką jūs čia veikiat, pone, muses gaudot?.. Eikit į kasą! 

Galiausiai užgriuvo uraganas ir ant paties Juteno galvos. Fav- 
jė, tapęs vedėjo pavaduotoju, taikėsi jį suėsti ir pats įsitaisyti jo 
vietoj. Kaip tai padaryti? Senomis, vis tomis pat priemonėmis: 
įskundinėti jį slapčia direkcijai ir naudoti kiekvieną progą, kur 
tik galima pačiupti kokią vedėjo klaidą. Ir šit vieną rytą eina 
Murė per šilkų skyrių ir sustoja nustebęs: jis mato, kaip Favjė 
keičia kainos etiketę prie juodo aksomo liekanos. 

— Kodėl jūs mažinate kainas? — paklausė šeimininkas. — 
Kas jums leido? 

Favjė, kuris, numatydamas šią sceną, tyčia darbavosi triukš- 
mingai, kad Murė atkreiptų dėmesį, atsakė naiviai nustebęs: 

— (Gi ponas Jutenas, pone. 

— Ponas Jutenas!.. O kur yra ponas Jutenas? 

Tuoj vienas pardavėjas nubėgęs pašaukė Juteną iš prekių 
priėmimo, o kai tasai atėjo, prasidėjo smarkus pokalbis. Kaip! Jis 
drįstąs pats savo valia žeminti kainas! Bet Jutenas savo ruožtu 
pasirodė pats labai nustebęs: jis tik kalbėjęs su Favjė, kad vertė- 
tų kainas nuleisti, bet įsakmaus potvarkio nedavęs. Dabar pasta- 
rasis nutaisė gailią miną — suprask, jam negera, kad reikia sakyti 
kitaip, negu jo viršininkas sako. Ir vis tiek jis prisiimsiąs kaltę, 
jei tik esą reikalo ištraukti viršininką iš keblios padėties. Staiga 
visa kas pasigadino. 

— Klausykit, ponas Jutenai! — rėkė Murė. — Aš nepakenčiu 
ir nepakęsiu tokių pretenzijų į šeimininkavimą... Mes tik vieni 
nustatinėjam kainas! 

Ir varė toliau aštriu balsu, tyčia įžeidžiu tonu, kuris stebino 
pardavėjus, nes paprastai tos rūšies pokalbiai vykdavo pašali- 
niams negirdint, be to, ir pats tasai reikalas išties galėjo kilti iš 
nesusipratimo. Buvo justi, kad Murė norėjo kažkokį apmaudą 
nugiežti. Pagaliau šit jis prigriebė tą Juteną, kuris laikomas De- 
nizos meilužiu! Tad jis gali truputį palengvinti sau širdį, duoda- 
mas jam pajusti, kad jis čia yra šeimininkas! Ir jis tyčia nertėjo, o 
galiausiai dar padarė užuominą, kad už to kainų mažinimo galbūt 
slypinčios nelabai padorios intencijos. 

— Pone, — kartojo Jutenas, — aš rengiausi jums pasiūlyti tą 
kainų sumažinimą... Jis reikalingas, juk jūs žinote, nes šis akso- 
mas neturi paklausos. 

Murė nusprendė nutraukti kalbą trumpai ir griežtai: 

— (Gerai, pone, mes apsvarstysim tą dalyką... Ir kad daugiau 
taip nebūtų, jei jums yra noro dirbti čia. 

Jis atsuko nugarą. Jutenas, apstulbintas, įnirtęs, nerasdamas, 
be Favjė, kam atverti širdies, davė jam žodį, kad tučtuojau nu- 
nešiąs atsistatydinimo pareiškimą ir trenksiąs į snukį tam galvi- 
jui. Bet paskui jis jau nebekalbėjo apie tai, jis tiktai knaisiojo tas 
bjaurias paskalas apie viršininkus, kurios seniai sklido pardavė- 
jų tarpe. O Favjė, saldžiomis akutėmis žiūrėdamas, teisinosi ir 
visaip rodė Jutenui simpatiją. Juk jis turėjęs gi atsakyti šeimi- 
ninkui, tiesa? Be to, kas gi galėjęs manyti, kad dėl tokių niekų 
kils šitokia audra?! Ir kokia gi jam musė įkandusi, tam šeiminin- 
kui, kas jam galėtų būti, kad pastaruoju laiku pasidaręs toks bjau- 
Ius? 

— Žinia, kas jam yra,— kalbėio Jutenas. — Argi aš kaltas, 
kad ta žiopliukė iš gatavų drabužių skyriaus apsuko jam galvą!.. 
Matai, mano mielas, iš to visas pasiutys ir eina. Jis žino, kad aš 
gulėjau su ja, ir tai jam nėra malonu; o gal ir jai norėtųsi mane 
išbrukti už durų, nes manęs ji turi varžytis. Ir duodu jums žodį — 
paminės ji mane, jeigu tiktai kada paklius man į nagus. 

Po dviejų dienų Jutenas lipo į viršų, į pačią palėpę, kur buvo 
siuvėjų dirbtuvės, ir norėjo ten įsitaisyti dirbti pažįstamą siuvė- 
jukę; jis net šoktelėjo iš džiaugsmo, pamatęs vieno koridoriaus 
gale Denizą ir Delošą, bestovinčius šalimais prie atdaro lango, 
taip įsileidusius į intymią šneką, jog nė neatsigręžė. Jis pastebėjo, 
kad Delošas verkia, ir jam tučtuojau šovė mintis padaryti taip, 
kad juodu būtų užklupti. Tada jis atsitraukė patyliukais, o laip- 
tuose sutikęs Burdonklį ir Žuvą, greit sugalvojo jiems pasaką, 
kad vieno gesintuvo kilpa, rodos, nutrūkusi: tada jie lipsią ant 
aukšto ir anuos du užklupsią. Burdonklis juodu pamatė pirmasis. 
Jis sustojo it įbestas vietoje, liepė Žuvui eiti atvesti direktorių, 
o jis liksiąs ir būsiąs čia. Inspektporius turėjo klausyti, nors jam 
ir labai nesinorėjo kišti nagus į tokią košę. 

Tai buvo nuošalus užkampis plačiame „Moterų laimės“ pasau- 
lyje. Jei norėjai į jį patekti, reikėjo pereiti didelę laiptų ir kori- 
dorių painiavą. Dirbtuvės buvo įkurdintos palėpėse, eilėje žemų 
mansardinių kambarių, gaunančių šviesą pro plačius langus, įtai- 
sytus skardos stoge; vienintelė jų apystata — ilgi stalai ir stam- 
bios ketaus krosnys; prie tų stalų sėdėjo baltinių siuvėjos, žiemą 
vasarą jos duso baisiame karštyje, tarp specifinių dirbtuvės kva- 
pų; ir reikėdavo pereiti visą fligelį, aplenkti kairėn siuvyklą, pa- 
lypėti penkis laiptelius, tada tiktai pateksi į tą nuošalų korido- 
riaus galą. Čia retkarčiais pardavėjos atsivesdavo kokią pirkėją 
su užsakymu, tai ta pirkėja šniokštuodavo uždususi, nusikama- 
vusi, išsigandusi, ji jausdavosi taip, tarytum būtų sukusis vietoje 
kelias valandas ir atsidūrusi šimtą mylių nuo gatvės. 

Deniza jau kelis kartus rado čia Delošą, jos belaukiantį. Būda- 
ma skyriaus vedėjos pavaduotoja, ji turėjo vaikščioti skyriaus 
reikalais į dirbtuves, kur, beje, buvo tiktai gaminami modeliai ir 
atliekami smulkūs taisymai; jis nuolat čia lankydavosi su viso- 
kiais pavedimais. Jis jos tykodavo, išradinėdavo visokius prete- 
kstus, ją sekiodavo, o paskui apsimesdavo nustebęs, kai ją sutik- 
davo prie siuvyklos durų. Ji galų gale ėmė juoktis iš to — jų su- 
sitikimai būdavo lyg iš anksto skirti pasimatymai. Koridorius 
ėjo palei rezervuarą, milžinišką geležinį kubą, į kurį tilpdavo še- 
šiasdešimt tūkstančių litrų vandens; viršuj buvo kitas tokio pat 
dydžio kubas, pasiekiamas geležiniais laiptais. Delošas kurį laiką 
šnekėjo, atsirėmęs petimi į kubo sieną, atpalaidavęs savo didelį 
kūną, darbo nukamuotą. Vanduo į kubą melodingai čiurleno, tą 
paslaptingą melodiją kartojo kubo sienos. Nors buvo labai tylu, 
Deniza neramiai atsigręžė — jai pasirodė, kad nueiliojo kažkoks 
šešėlis plikomis sienomis, geltonai dažytomis. Greitai tačiau juo- 
du abu patraukė langas, juodu sustojo šalimais, užsimiršo, links- 
mai plepėjo visokius niekus, nesibaigiančius atsiminimus apie 

savo tėviškę, kur prabėgo abiejų vaikystė. Žemiau jų tįsojo cen- 
trinės galerijos milžiniškas stiklo stogas, tikras ežeras, apsuptas 
iš toliau kitų stogų it uolotų kriaušių. O viršum savęs jie tematė 
tiktai dangų, begalinę dangaus platybę, ir snūduriuojančiame sti- 
klo ežere atsispindėjo debesiukai, plaukią per žydrynės plotus. 

Tą dieną Delošas kaip tiktai prisiminė Valonę. 

— Man buvo šešeri metai, mama, važiuodama miestan į tur- 
gų, pasiėmė ir mane. Žinot, kelio bus koks trylika kilometrų, iš 
Brikbeko reikėjo išvažiuoti penktą valandą... Tenai labai gražu, 
mūsų krašte. Jūs žinote? 

— Taip, taip, — palengva atsakė Deniza, įsižiūrėjusi į to- 
lius. — Aš ten lankiausi vieną sykį, bet buvau dar visai mažytė... 
Prie kelio pievos iš abiejų pusių, tiesa? Ir protarpiais matyti avys, 
šalipančiu sudvailintos, ir virvę velka... 

Ji nutilo, paskui prašneko vėl svajingai šypsodama: 

— O pas mus keliai tiesūs tiesūs, eina taip mylių mylias, ir iš 
šalių medžiai, ir paunksnis... Pas mus pievos apsodintos gyvat- 
vorėmis, aukštesnėmis už mane, o ten ganosi arkliai, karvės... 
Pas mus teka upelė, ir vanduo joje šaltas šaltas, ir išvien žilvičiais 
apžėlusi, žinau tokią vietą. 

— Visai kaip pas mus! Visai kaip pas mus! — šūkčiojo Delo- 
šas džiūgaudamas. — Pievos, pievos iš vieno, kiekvienas apsiso- 
dinęs savąjį plotą krategais ir vinkšnomis, ir jauku visiems, ir 
žalia visur, o! — taip žalia, kaip jie čia Paryžiuje niekur neturi... 
Dieve mano! Kiek mano žaista ant kelelio, kur įsigraužęs šlaite, 
pakalnėje į malūną! 

Ir jų balsai silpo, jų žvilgsniai, įremti į saulės nutviekstą sti- 
klo ežerą, klajojo kažin kur. Miražas jiems pasikėlė iš to akinan- 
čio ežero, jie regėjo ganyklas, nueinančias ligi begalybės, Kon- 
tanteną, mirkstantį drėgmėje, dvelkiančioje iš okeano, skendintį 
vaiskioje migloje, kuri pilkutėle šviesia akvarele nulieja hori- 
zontus. Apačioje, po kolosališku geležinių gegnių raizginiu, šilkų 
halėje, gauste gaudė darbas, drebėjo paleista mašina; visas namas 
krūpčiojo nuo minios trypimo, nuo pardavėjų skubėjimo, nuo 
trisdešimties tūkstančių žmonių grumdymosi, o juodu stovėjo 
savo svajonėse paskendę, ir nors jų ausis siekė šis gūdus ir duslus 
gausmas, nuo kurio drebėjo stogai, juodu tarėsi girdį jūros vėją, 
siaudžiantį per žolynus, lankstantį didelius medžius. 

— Dieve mano! Panele Deniza,— burbleno Delošas,— ar jūs 
negalėtumėt būti meilesnė?.. Aš jus taip myliu! 

Jam buvo pilnos akys ašarų ir, kai ji mėgino jį mostu pertrau- 
kti, jis skubėjo sakyti: 

— Ne, leiskit man išsikalbėti dar nors kartą... Mudviem taip 
gera būtų drauge būti! Vieno krašto žmonės turi apie ką kalbėti. 

Jam pristigo kvapo, tuo tarpu ji galėjo pasakyti švelniai: 

— Jūs neišmintingai elgiatės, juk jūs man prižadėjote nešne- 
kėti daugiau apie tai... Tai neįmanoma. Aš jums labai draugiška, 
užtat kad jūs geras vaikinas; bet aš noriu likti laisva. 

— Taip, taip, aš žinau, — kalbėjo jis palūžusiu balsu, — jūs ne- 
mylite manęs. O! Jūs galite šitai sakyti, aš tai suprantu, aš netu- 
Iiu savyje nieko, dėl ko būčiau vertas mylėti... Žinote, buvo tiktai 
viena laiminga valanda mano gyvenime, tą vakarą, kai aš jus su- 
tikau Žuenvilyje, atsimenate? Tenai, po medžiais, kai jau temo, 
man vieną tarpą pasirodė, kad jūsų ranka suvirpėjo, aš buvau toks 
kvailas, jog tuoj pamaniau, kad... 

Tačiau ji ir vėl nutraukė jo kalbą. Jos jautri klausa sugavo 
Burdonklio ir Žuvo žingsnius kitame koridoriaus gale. 

— Klausykit, eina kažkas. 

— Ne,— tarė jis, neduodamas jai pasitraukti nuo lango. — 
Tai šitame rezervuare: iš jo dažnai pasigirsta tokių keistų garsų, 
lyg žmonės jame vaikščiotų. 

Ir jis dėstė toliau savo skundus, baikščius ir meilingus. Ji ne- 
beklausė jo, tik ją liūliavo tie meilės žodžiai, o jos žvilgsniai kla- 
jojo „Moterų laimės“ stogais. Dešinėje ir kairėje nuo stiklinės 
galerijos matėsi kitos galerijos, kitos halės, žėrinčios saulėje tarp 
didžiulių namų viršūnių, suskvarbytų langais ir surikiuotų sime- 
triškai, kaip kareivinių fligeliai. Stirksojo erdvių mėlynėje me- 
talinės gegnės, laiptai, lieptai, susiraizgę nėrinių raštais, O iš vir- 
tuvės dūmtraukio taip virto dūmai, lyg iš fabriko kamino, ir dide- 
lis ketvirtainis rezervuaras, iškeltas į gryną dangų ant ketaus 
stulpų, stūksojo keistai, it barbarų pastatas, pakiokždintas šioje 
vietoje Žmogaus išdidumo. Tolumoje dundėjo Paryžius. 

Kai Deniza pargrįžo iš tų erdvių, iš tos „Laimės“ platybės, po 
kurią jos mintys skraidė it po tyrus, ji pamatė, kad Delošas belai- 
kąs suėmęs jos ranką. Jo veidas buvo toks sujukęs, jog jai pagai- 
lo jo, ir ji rankos neištraukė. 

— Jūs atleiskite man, — niurzgėjo jis. — Dabar tai jau baigta, 
aš būsiu labai nelaimingas, jei jūs mane nubausit — nustosit man 
būti draugiška... Aš jums prisiekiu, kad norėjau ką kitą pasa- 
kyti. Taip, aš buvau prisižadėjęs suprasti padėtį, būti protin- 
gas... 

Ašaros ir vėl paplūdo iš akių, jis mėgino kalbėti tvirtu balsu: 

— Galų gale, aš žinau, kokia mano dalia gyvenime. Ir ne da- 
bar man ko geresnio laukti. Mušė mane namie, mušė mane Pary- 
žiuje, mušė mane visur kur. Šit jau ketveri metai kaip čia dirbu, 
ir vis tebesu paskutinis skyriuje... Tad aš norėjau pasakyti, kad 
nesirūpintumėt dėl manęs. Aš jums nebelįsiu į akis daugiau. Mė- 
ginkite būti laiminga, mylėkite ką nors kitą; taip, tas bus man ma- 

lonu. Jei jūs būsite laiminga, ir aš būsiu laimingas... Tai ir bus ma- 
no laimė. 

Jis nebeįstengė kalbėti. Lyg norėdamas užantspauduoti savo 
pažadą, jis pridėjo lūpas prie mergaitės rankos, prisispaudė prie 
jos nuolankiu vergo bučiniu. Tas ją labai sugraudino, ir ji tarė 
paprastai, su seseriška užuojauta, kad ne taip gailesingai skambė- 
tų Žodžiai: ; 

— Vargšas mano berniuk! 

Bet juodu abu krūptelėjo ir atsigręžė. Priešais stovėjo Murė. 

Bent dešimtį minučių Žuvas ieškojo direktoriaus po visus par- 
duotuvės skyrius. O direktorius tada buvo ant naujosios staty- 
bos pastolių, Gruodžio dešimtosios gatvėje. Kiekvieną dieną jis 
čia leisdavo ilgas valandas, jis mėgindavo sudominti save tais 
darbais, apie kuriuos jo taip ilgai svajota. Čia, tarp mūrininkų, 
kraunančių kertinius piliastrus iš tašytų akmenų, tarp šaltkalvių, 
klojančių didžiules geležines sijas, jis buvo susiradęs užuovėją 
nuo savo kančių. Jau pakilusiame nuo žemės fasade žymėjo, kur 
bus platus portikas, matėsi antrojo aukšto langų angos, visų rūmų 
planas pačiais bendraisiais bruožais. Jis laipiodavo po pastolius, 
aptarinėdavo su architektu rūmų puošybą, kuri turėjo būti negir- 
dėta neregėta, žirgliojo per geležis ir plytas, nusileisdavo į rūsius; 
čia, būdavo, ūžia šniokščia garo mašina, gergždžia keliamieji ve- 
lenai, taukši kūjai, rėkauja plyšauja pulkas darbininkų — visi 
tie trenksmai ir šauksmai po visą tą didelį narvą, apkaltą gaudžio- 
mis lentomis, malšindavo jį šiaip taip valandėlę. Jis iš ten išeida- 
vo kalkėmis išsibaltinęs, geležies pjuvenomis išsijuodinęs, pur- 
vinais batais, vandeniu iš kranų sulaistytais, o vis tiek mažai, la- 
bai mažai teišgydytas nuo savo negalios, ir juo tildavo už pečių 
statybos triukšmas, juo grįždavo į širdį nerimastis ir gniauždavo 
ją smarkyn ir smarkyn. Ir kaip tik tą dieną jam buvo pavykę pra- 
siblaivyti, nusismaginti, jis karštai susidomėjęs vartė albumą su 
mozaikų ir emaliuotų terakotų piešiniais, turinčiais papuošti jo 
rūmų frizus, kai Žuvas jį šiaip taip surado uždusęs, labai nepaten- 
kintas, kad išsiterliojo redingotą tarp statybinių medžiagų. Murė 
išsyk buvo beužrinkąs, kad palauktų, bet paskui, kai inspektorius 
jam šnipštelėjo porą žodžių į ausį, jis nusekė paskui jį, drebantis, 
vėl apniktas kančių. Niekas jam nebeegzistavo, rūmai sugriuvo 
dar nepastatyti: kuriam galui šitas rėkiantis puikybės triumfas, 
jeigu vien patylomis ištartas moters vardas gali šitaip jį sukne- 
žinti! 

Viršuje Burdonklis ir Žuvas susiprato dėl visa ko dingti. De- 
lošas pabėgo. Viena Deniza liko veidas į veidą su Murė, labiau 
išblyškusi nei paprastai, tačiau nė kiek nesutrikusiu žvilgsniu 
žiūrinti į jį. 

— Panele, prašau eiti paskui mane,— tarė jis griežtu 
balsu. 

Ji ėjo paskui jį, abudu nulipo dviem aukštais žemiau, praėjo 
pro baldų ir kilimų skyrius nepersitardami nė žodžio. Kai jau pri- 
ėjo direktoriaus kabinetą, jis atidarė ligi galo duris. 

— Prašau, panele. 

Ir jis, uždaręs duris, priėjo prie rašomojo stalo. Naujasis di- 
rektoriaus kabinetas buvo prabangesnis už senąjį, sienų išmuša- 
lai čia buvo jau nebe ripso, o žalio aksomo, knygų spinta, inkru- 
stuota dramblio kaulu, stovėjo per visą tarplangę; ant sienų tačiau 
vis viena nieko daugiau nematei, kaip tik ponios Eduen portretą, 
vaizduojantį jauną moterį gražaus, ramaus veido, šypsančią iš 
auksinių rėmų. 

— Panele, — prašneko jis pagaliau, mėgindamas išsilaikyti 
rūstus ir šaltas, — yra dalykų, kurių mes negalime toleruoti... Ge- 
ras elgesys yra griežta sąlyga... 

Jis nutilo, ieškojo žodžių, stengdamasis nepasiduoti pykčiui, 
kuris jame kėlėsi. Kaip?! Tai šitą berną ji, pasirodo, myli, tą nevy- 
kėlį pardavėją, iš kurio juokiasi visas skyrius! Šitą nevėkšlą, šitą 
griuveną ji pasirinko iš visų kitų ir pastatė aukščiau už ką? Už jį, 
šeimininką! Jis gi matė juodu abu, ji davė jam ranką, jis apipylė 
tą ranką bučiniais! 

— Aš buvau jums labai palankus, panele, — kalbėjo jis toliau, 
iš naujo prisiversdamas,— ir aš niekaip nesitikėjau, kad jūs šito- 
kiu būdu atsilyginsit. 

Deniza kai tik įėjo, jos akis patraukė ponios Eduen portretas, 
ir, nors būdama labai susirūpinusi, ji vis žiūrėjo į jį. Visuomet, 
kai tik ji užeidavo į direkciją, jos akys susitikdavo su tos nupieš- 
tos ponios akimis. Denizai buvo truputį jos baugu, ir vis tiek ji 
jautė, kad toji ponia labai gera. Šį sykį Deniza ją rado tarsi glo- 
bėją sau. 

— Išties, pone,— atsakė ji maloniu balsu, — aš negerai pada- 
riau, kad stovėjau ir kalbėjausi, ir aš jūsų prašau atleisti man tai... 
Tas vaikinas yra iš mano krašto... 

— Aš jį išvysiu! — užriko Murė, sudėjęs visą savo kančią į 
šį padūkusį šauksmą. 

Ir pats savęs nebenuvaldydamas, pamiršęs savo vaidmenį, ka- 
dangi jis yra direktorius, sakąs pamokslą nusikaltusiai pardavėjai 
dėl tarnybos nuostatų pažeidimo, pratrūko nuožmių žodžių tvanu. 
Kaip ji neturinti gėdos? Kad tai šitokia mergaitė, kaip jinai, prasi- 
rastų su tokia menkysta! Ir ėmė pilti žiauriausius kaltinimus, pri- 
kišo jai ir Juteną, ir kitus dar, ir varė savo piktą srautą tokiu 
smarkumu, jog ji nebegalėjo nė žodžio įterpti pasiteisinti. Tačiau 
jis išvalysiąs įmonę švariai, jis išgrūsiąs juos velniop ir koja pas- 

pirsiąs. Rūstus pabarimas, kurį jis rengė, sekdamas paskui Žuvą, 
išvirto pavydo scenos žiaurybėmis. 

— Taip, jūsų meilužiai!.. Man jau seniai sakė, tik aš buvau 
toks kvailas, kad abejojau... Tik aš ir teabejojau! Tik aš vienas! 

Deniza, apstulbinta, netekusi žado, klausė tų baisių priekaištų. 
Ji net nesuprato iš pradžių. Dieve mano! Tai, vadinasi, jis lai- 
ko ją pasileidėle?! Po kažkurio jo aštresnio žodžio ji pasisuko į 
duris, nieko nesakydama. Ir, kai jis mostu davė ženklą neiti, 
tarė: 

„— Leiskite, pone, aš išeinu... Jei jūs apie mane galvojate taip, 
kaip sakote, tai aš nenoriu būti nė vienos sekundės jūsų namuose. 

Tačiau jis strimagalviais puolė prie durų. 

— Gintumėtės bent!.. Sakykit bent ką nors!.. 

Ji stovėjo tiesi, išsitempusi, tylėjo kaip ledas. Ilgai jis ją kvar- 
šino klausimais, ir jo nerimastis išaugo dar didesnis; ir tylus šios 
mergelės orumas juoba jį gundė manyti, kad ji tik gudriai mane- 
vruoja, kad čia jam prieš akis — ištvirkusi moteris ir didelė ais- 
tros meno taktikė. Nebeįmanoma buvo vylingiau suvaidinti vaid- 
mens, kuris partrenktų jį po jos kojų — juoba abejonių ėdamą, 
juoba trokštantį persitikrinti. 

— Štai jūs sakote, kad jis esąs iš jūsų krašto... Tai gal jūs susi- 
tikinėdavote ir tenai?.. Prisiekite man, kad nieko nėra įvykę jūsų 
tarpe. 

"Oji atkakliausiai tylėjo ir tik veržėsi atsidaryti duris ir išeiti, 
tad jis visiškai pametė galvą, ir jo skausmas trūkte pratrūko: 

— Dieve mano! Aš myliu jus, aš myliu jus... Kas jums per 
smagumas šitaip mane kankinti? Jūs gi matote, kad man nebeeg- 
zistuoja niekas, ničniekas, kad žmonės, apie kuriuos kalbu, berū- 
pi man tik dėl jūsų, kad visame pasauly man teturit reikšmės tik- 
tai jūs... Aš maniau jus pavydžią esant, todėl atsižadėjau visų sa- 
vo simpatijų. Jums sakė, kad aš turįs meilužių, — štai, aš nebetu- 
riu jų, aš vos iš namų beišeinu kada. Argi aš neatidaviau jums pir- 
menybės tos ponios namuose? Argi aš nenutraukiau su ja ryšių 
dėl jūsų, dėl jūsų vienos? Tad laukiu iš jūsų atlygio, nors truputė- 
lio dėkingumo... Ir jei jūs bijot, kad aš vėl negrįžčiau prie jos, — 
būkit rami: ji jau keršija, ji padeda vienam iš mūsų buvusių par- 
davėjų steigtis konkuruojančią prekybos įmonę... Sakykit, gal 
man pulti prieš jus ant kelių, kad sujudėtų jūsų širdis? 

Ir jis būtų įmanęs atsiklaupti. Jis, kuris nedovanodavo savo 
pardavėjoms nė smulkiausios nuodėmėlės, kuris jas vydavo į ga- 
tvę dėl mažiausio kaprizo, atsidūrė tokioj padėty, jog maldavo 
vieną iš savo pardavėjų neišeiti, nepalikti jo, kada jis toks nelai- 
mingas. Jis laikė užstojęs jai duris, pasirengęs jai atleisti, užmer- 
kti į viską akis, kad tik ji teiktųsi pameluoti. Ir jis sakė teisybę — 

dabar jis bjaurėjosi mergomis iš mažų teatrėlių užkulisio ir iš 
naktinių restoranų, jis nebesimatydavo su Klara, nė kojos ne- 
bekeldavo pas ponią Deforž, kur nūnai karaliavo Butmonas, 
laukdamas savo „Keturių metų laikų“ atidarymo ir tvindydamas 
visus laikraščius skelbimais. 

— Sakykit, ar klauptis man ant kelių? — kartojo jis, vos be- 
iškalbėdamas, ašaromis springdamas. 

Ji sulaikė jį ranka — pati ji nebestengė slėpti savo sąmyšio, 
giliai sujaudinta jo aistros kančių. 

— Jūs be reikalo sielojatės, pone,— prašneko ji paga- 
liau.— Aš jums prisiekiu, kad tokios niekšingos paskalos yra 
grynas melas... Tas antai vargšas vaikinas taip pat nekaltas kaip 
ir aš. 

Ir ji buvo taip gražiai atvira jam, jos tyros akys taip tiesiai 
žiūrėjo į jį. 

— Gerai, aš tikiu jumis, — murmėjo jis, — aš nešalinsiu nieko 
iš jūsų draugų, jei jūs juos užstojate... Bet, jeigu taip, jeigu jūs 
nieko nemylite, tai kodėl jūs mane atstumiate? 

Mergaitei staiga pasidarė drovu, sujudusi gėda pagavo ją. 

— Jūs mylite ką nors kitą, tiesa? — kalbėjo jis toliau dre- 
bančiu balsu.— O, jūs galite pasakyti, aš neturiu jokios teisės 
į jūsų jausmus... Jūs mylite ką nors? 

Ji labai labai išraudo, jos širdis jau buvo pasirengusi prašne- 
kėti jos lūpomis — ji jautėsi negalinti meluoti, jos jausmas vis 
tiek išsiduotų, jai melas toks šlykštus, jog teisybė prieš jos valią 
kalbėtų iš jos veido. 

„— Taip, — prisipažino ji vos girdimai.— Aš jus prašau, pone, 
leiskite mane, jūs mane statote į labai nemalonią padėtį. 

Ji irgi kentėjo. Nejau dar negana, kad ji turi gintis nuo jo, — 
nejau dar reikės gintis ir nuo savęs pačios, nuo tų meilės įtaigų, 
kurios tarpais atima jai visą narsą? Kai jis taip į ją kalba, kai 
ji mato jį taip sujudusį, taip sutrikusį, ji pati tada nebežino, ko- 
dėl ji jam nepasiduoda; ji tiktai paskui susivokia pačioje doros 
mergaitės prigimties gilumoje, jog tai išdidumas ir išmintis pade- 
da jai atsilaikyti, kad priešinasi nekaltybė. Ją taip atkakliai lai- 
kytis verčia instinktyvus laimės siekimas, ramaus gyvenimo po- 
reikis, O ne pati dorovės idėja. Ji mielai pultų į glėbį šitam vy- 
riškiui, kūnu atsidavusi, širdžia susigundžiusi, bet štai kas kliūva, 
štai kas bjauru: atsiduosi visa savo būtybe, o kas rytoj? — neži- 
nia. Darytis jo sugulove jai baisu, ją ima ta paklaikusi baimė, 
nuo kurios blykšta moteris, kai prie jos artinasi patinas. 

Murė tuo tarpu numojo ranka, nusiminęs ir vilties netekęs. 
Jam buvo nesuprantama, kaip čia yra. Jis pasigręžė į stalą, pa- 
vartė popierius, tuoj vėl juos padėjo į šalį ir tarė: 

— Aš jūsų nebelaikau, panele, aš negaliu jūsų laikyti prieš 
jūsų valią. 

— Bet išeiti iš darbo aš nenorėčiau, pone, — kalbėjo ji šypso- 
dama.— Jei jūs tikite mano dorumu, aš lieku... Doromis moteri- 
mis reikėtų visada tikėti, pone. Daug tokių yra, užtikrinu jus. 

Denizos akys nejučia pakilo į ponios Eduen portretą, jos 
žvelgė į tą moterį, tokią gražią ir tokią išmintingą, kurios kraujas, 
kaip Žmonės sako, neša laimę šiai įmonei. Murė sudrebėjo pa- 
matęs, kurlink nukrypo mergaitės akys, nes jam pasirodė, kad 
girdi velionę Žmoną tariant šiuos žodžius, tai jos žodžiai, jis pa- 
žįsta juos. Tai buvo tarsi prisikėlimas — jis atrado Denizoje 
anosios sveiką protą, taktingą pusiausvyrą, kurios buvo nete- 
kęs, atrado net romų balsą, kuris niekad nebuvo taręs tuščių 
žodžių. Jis apstulbo ir dar labiau nuliūdo. 

— Jūs žinote, kad aš esu jūsų valioje, — murmėjo jis, baig- 
damas pokalbį.— Darykit iš manęs, kas jums patinka. 

Prie šitos šnekos ji pridėjo linksmai: 

— Tai gerai, pone. Kada pataria moteris, nors ir menkos pa- 
dėties, tai visuomet naudinga išklausyti, jei tik ji turi nors kiek 
proto... Tad štai: jeigu jūs atsiduodate į mano rankas, tai aš 
iš jūsų padarysiu tiktai gerą žmogų, nieko kito! 

Ji juokavo, atrodė tokia paprastutė, bet tokia žavi. Jis savo 
ruožtu silpnai nusišypsojo ir ją palydėjo iki durų kaip kokią 
ponią. 

Rytojaus dieną Deniza buvo paskirta skyriaus vedėja. Gatavų 
drabužių skyrius jau buvo perdalytas į du skyrius — suknių 
ir kostiumų, o dabar, specialiai Denizai, įsteigė dar naują sky- 
rių — vaikų drabužėlių; jį įrengė šalimais prie senojo gatavų 
drabužių skyriaus. Nuo sūnaus pašalinimo ponia Oreli nuolat 
drebėjo, nes juto, kad tie ponai jai atšąla, ir matė, kaip kasdien 
auga Denizos reikšmingumas. Ar tik tos jaunos merginos labui 
nebus kokia nors proga iššluota ji pati? Imperatoriška kaukė, 
išpurtusi nuo riebumo, dabar atrodė liesėjanti iš gėdos, kuri 
sutepė Lomų dinastiją; ji dabar pabrėžtinai kiekvieną vakarą 
išeidavo iš darbo kartu su vyru, ir dargi po ranka, — bėda suartino 
juodu, abu suprato, kad blogis kilo iš jų namų iširimo; vargšas 
vyras, dar labiau sutrenktas smūgio nei ji, iš liguistos baimės, 
kad ir jo kartais neįtartų vagyste, po du kartus perskaičiuodavo 
dienos pajamas, savo nesveikąja ranka darydamas tikrus ste- 
buklus. Užtat kai ponia Oreli pamatė, kad Deniza išeina už vedėją 
į naująjį skyrių, ją pagavo toks džiaugsmas, jog nebesižinojo nė 
kaip reikšti savo geriausius jausmus. Kaip tai esą gražu, kad 
Deniza nepaveržusi iš jos vietos! Ir ji verste apvertė Denizą 
visokiais draugiškumo rodymais, ją nuo šiol traktavo kaip sau 

lygią, dažnai ėjo pasišnekėti su ja, į kaimyninį skyrių, ir ėjo 
taip iškilmingai, lyg karalienė motina lankytųsi pas jaunąją ka- 
raliene. 

Deniza, šiaip ar taip, buvo dabar aukštybėse. Jos iškėlimas 
į vedėjas sugniuždė aplinkui ją visus, kas dar mėgino šiauštis. 
Kas be ko, dar atsirasdavo tokių, kurie patauzija, nes juk niež- 
ti kai kam liežuvis aploti visus vyrų ir moterų santykius, bet 
prieš ją jau lenkėsi labai žemai, lig pat žemės. Margerita, dabar 
ponios Oreli pavaduotoja, pilte pylė pagyrimus Denizai. Net 
Klara, ir ta nulenkė galvą — juto jai slaptą pagarbą, kadan- 
gi Denizai pasisekė tai, ko ji pati neįstengė. Tačiau labiausiai 
Denizos pergalė atsiliepė bendradarbiams vyrams — Žuvui, 
kuris dabar su ja kitaip nebekalbėjo, kaip tik susilenkęs dvilin- 
kas, Jutenui, sunerimusiam dėl savo paties netikrumo, Burdon- 
kliui, galiausiai išvydusiam savo silpnumą. Kai šis pamatė ją 
išeinančią iš direktoriaus kabineto, šypsančią, ramią, ir kai 
rytojaus dieną direktorius per pasitarimą pareikalavo steigti 
naują skyrių, jis nusilenkė: jį priveikė šventa moters baimė. 
Jis visada šitaip nusileisdavo Murė šaunumui ir pripažindavo jį 
viršesniu už save, nors ir matė, kaip jis kartais iš proto kraustosi 
ir kaip jo širdis paikioja. Ši sykį visų didžiausioji galybė buvo 
moteris, ir Burdonklis laukė, kad ir jam pačiam prieis galas kokio 
negando valandą. 

O Deniza savo triumfe buvo rami ir meilinga. Ją jaudino 
tie pagarbos reiškimo ženklai, jai norėjosi manyti, kad žmonės 
jai simpatizuoja tiek dėl jos vargo pirmaisiais tarnybos laikais, 
tiek dėl to, kad jos narsus laikymasis galų gale turėjo sėkmę. 
Užtat ji smagiai priimdavo kad ir mažiausią draugiškumo paro- 
dymą, ir ją daug kas išties pamilo — tokia ji buvo romi, lipšni 
su žmonėmis, greita parodyti gerumą. Jai vien tiktai Klara buvo 
nepakenčiamai šlykšti, nes sužinojo, kad ji ištesėjo, ką kitąkart 
juokais buvo žadėjusi, būtent, parsivedė Kolombaną pas save, 
o tasai, labai nudžiugęs, kad jo aistra galų gale patenkinta, nė 
namo gulti nebepareina, kai tuo tarpu liūdnoji Ženevjeva iš lėto 
merdi. „Laimės“ tarnautojai šnekėjo apie tai, jie išrado, kad tai 
pašėlusiai juokinga. 

Tačiau šis nesmagumas, vienintelis, liečiąs ją iš šalies, ne- 
gadino visad giedro Denizos nusiteikimo. Reikėjo tiktai matyti, 
kaip būdavo gražu, kai ji ruošdavosi savo skyriuje, tarp pulko 
įvairaus amžiaus mažiukų. Ji labai mėgo vaikus, geresnės vietos 
jai niekas nebegalėjo sugalvoti. Kartais pas ją susirinkdavo 
bent pusšimtis mergyčių, apie tiek pat berniūkščių — ištisas pen- 
sionas triukšmadarių, atsidavusių gimstančios koketerijos troš- 
kimams. Motinos kraustydavosi iš galvos. Ji joms patarinėdavo, 

šypsodavosi, rikiuodavo vaikelius, sodindavo juos ant kėdžių; 
kai kada pulke pasitaikydavo kokia dailutė raudonskruostė 
pupulė, kurios marmuziukė jai ypatingai patikdavo, tai ji imda- 
vosi aptarnauti pati, atnešdavo suknutę, apvilkdavo, derindavo 
prie gerai sušerto kūniuko, elgdamasi meiliai ir apdairiai, kaip 
vaiko suaugusioji sesuo. Būdavo, skamba ten juokai, skaidrūs 
it varpeliai, laksto džiaugsmo šūksniai, 0 motinos dunde- 
na — tramdo. Kitąsyk kuri mergaitė, jau didelė pana, devynerių 
ar dešimties metų, apvilkta gelumbės paltuku, žiūrisi veidrodyje, 
susikaupusi baisiausiai, sukiojasi, kraiposi, o akutės net Žvilga 
iš noro būti gražiai. Prekystaliai apversti drabužėliais — pri- 
krauta plono šilko suknučių, rausvų ir žydrų, vaikams nuo vie- 
nerių iki penkerių metų, jūreiviškų kostiumėlių iš zefyro — si- 
jonukas plisuotas, palaidinukė papuošta baltais antsiuvais — Liu- 
dviko XV stiliaus kostiumų, paltukų, žaketukų, priversta sumišai 
visokių drapanyčių, mažų, mielų savo vaikišku nerangu- 
mu — vienu žodžiu, tikra didelių lėlių pulko drabužinė, ištraukta 
iš spintų ir padėta viešai: čiupkit, griebkit, kam patinka. Deniza 
visada turi kišenėse saldainių numaldyti pravirkusiam vyrui, 
nusiminusiam, kad jam neduoda išsinešti raudonų kelnių, ji gyve- 
na čia tarp mažiukų kaip tikroje savo šeimoje, pati jauninama tų 
naivių, gaivių būtybių, vis naujų ir naujų aplink ją. 

Dabar jai tekdavo turėti ilgų draugiškų pokalbių su Murė. Ka- 
da jai reikėdavo užeiti į direkciją gauti nurodymų arba raportuoti 
apie darbų eigą, jis užlaikydavo ją pasikalbėti, jis mėgdavo jos 
klausytis. Čia buvo tai, ką ji juokais vadino „daryti iš jo gerą 
žmogų . Jos galvoje, apdairioje ir išradingoje, kaip visų norman- 
diečių, dygo ir dygo visokie projektai, visokios mintys apie nau- 
jąją prekybą, kurias ji drįso liesti jau pas Robino ir kurių vieną 
kitą ji išreiškė aną gražų vakarą, per pasivaikščiojimą Tiuilri 
parke. Jeigu tik ji imdavosi kokio dalyko, matydavo vykstant 
kurį darbą, tai būtinai jusdavo reikalą įsikišti — pertvarkyti, 
pagerinti mechanizmą. Taip antai nuo pat stojimo tarnauti 
„Moterų laimėje“ ją ypač skaudino tas faktas, kad čia tarnautojai 
priklausomi nuo malonės, kad jų padėtis netikra; staigūs atlei- 
dimai iš darbo ją piktino, ji laikė, kad tai netikęs ir neteisingas 
dalykas, žalingas visiems — tiek firmai, tiek ir personalui. Ji 
dar tebeatminė, kokias kančias ji turėjo kentėti pradžioje, ji 
širdingai užjausdavo kiekvieną naujokę, kai matydavo jas sky- 
riuose vargstančias, nutirpusiomis kojomis, užputusiomis nuo 
ašarų akimis, slapstančias skurdą po šilkine suknia, nuožmiai 
persekiojamas senųjų tarnautojų. Toksai spardomo šuns gyve- 
nimas sugadina net pačias gerąsias, ir štai liūdnas tos armijos 
paradas: visos, profesinio darbo suėstos nesulaukus keturias- 

dešimt metų, dingsta, išnyksta nežinia kur, kai kurios spėja ir 
numirti nuo džiovos, nuo anemijos, nuo persidirbimo ir nuo blogo 
oro, kitos tampa gatvės valkatomis, kur laimingesnės — išteka 
ir palaidoja save krautuvėlės užkampy kur nors provincijoj. 
Argi tai žmoniška, argi tai teisinga, kada didžiosios prekybos 
firmos kiekvienais metais suvartoja tokią baisybę gyvų žmonių? 
Ir Deniza gynė mašinos ratelių bylą, ir ne jausminiais sumetimais, 
o argumentais, išplaukiančiais iš pačių šeimininko interesų. 
Jeigu nori turėti tvirtą mašiną, turi jai imti gerą geležį; jei gele- 
žis nueina niekais arba nuvaroma niekais, tai sustoja darbas, 
ir reikia papildomų lėšų, kol vėl mašiną paleisi į darbą, ir taip 
darosi nuostoliai. Kai kada Denizą pagaudavo įkvėpimas, ji re- 
gėdavo idealią verslo įmonę, be galo didelę, prekybos falansterą, 
kur kiekvienas gauna tiksliai nustatytą pelno dalį, pagal savo 
nuopelnus, turi užtikrintą rytojų, apdraustą sutarties. Murė tada 
nusiteikdavo linksmai, kad ir nuolat maudulio kremtamas. Jis 
kaltindavo ją socializmu, išrodinėdavo, kaip sunku įvykdyti, ko 
ji Nori, ir ji pasijusdavo kebliai; mat ji kalbėdavo taip, kaip 
jos paprasta širdis diktuodavo, o kai pamatydavo, kad jos geros 
širdies patyrimo nebeužtenka, kad jos teiginiai svyruoja, ji drą- 
siai atsišaukdavo į ateitį; o vis dėlto jis klausėsi jos sujudęs, jį 
viliojo tasai jaunas balsas, tebedrebantis nuo atlaikytųjų sun- 
kumų, o toks įtikinantis, kada kalbėdavo apie reformas, kurios 
turinčios stiprinti firmą; ir niekis, kad jis klausėsi jos šnekų 
juokaudamas,— pardavėjų padėtis buvo laipsniškai gerinama, 
masinių atleidimų vietoj buvo įvestos atostogos, nutaikytos į 
blogos apyvartos laiką, turėjo būti įkurtos savitarpio pagalbos 
kasos, kurios paremtų tarnautojus, atsidūrusius priverstiniame 
nedarbe, ir aprūpintų juos pensijomis. Tai buvo užuomazga tų 
plačiai išsišakojusių darbininkų draugijų, kurios išaugo dvide- 
šimtajame amžiuje. 

Pridurkime, jog Deniza nesitenkino rūpinusis, kaip gydyti 
gyvąsias žaizdas, dar jai pačiai neseniai kraujavusias,— ji įkvėpė 
šeimininkui ir tokių moteriškai delikačių minčių, kuriomis ža- 
vėjosi pirkėjos. Ji padarė džiaugsmą ir Lomui: ji parėmė seniai 
jau jo svajotą planą — sukurti orkestrą, parinkus muzikantus 
iš tarnautojų. Trys mėnesiai praėjo, ir Lomas orkestrą jau turė- 
jo — pats dirigavo šimtui dvidešimt muzikantų; jo svajonė 
įsikūnijo. Ir didelė iškilmė buvo surengta „Moterų laimėje“, 
koncertas ir balius, ir taip firmos orkestras buvo pristatytas 
klientūrai ir visuomenei. Ir laikraščiai sujudo apie tai rašyti, net 
Burdonklis, visą laiką pykęs dėl tų naujovių, gavo pagaliau 
užsičiaupti, nes šitokia reklama — tai ne niekis. Paskui dar įtaisė 
žaidimų salę pardavėjams, pastatė du biliardus, kelis stalelius 

triktrakui, šachmatams. Rengė vakarinius kursus pačios firmos 
patalpose, mokė anglų kalbos, vokiečių kalbos, gramatikos, arit- 
metikos, geografijos, net jojimo ir fechtavimo. Tarnautojams 
sudarė biblioteką dešimties tūkstančių tomų. Dar įsteigė medici- 
nos kabinetą, jame gydytojas nuolat darbavosi, gydė nemokamai; 
įtaisė vonias, bufetus, kirpėjų saloną. Visa, ko gyvenime reikia, 
buvo čia pat, prie vietos žmogus turėjo ir maistą, ir patalą, ir dra- 
bužį, ir mokslą. „Moterų laimė“ pati tenkino ir savo malonumų, 
ir rimtųjų reikalų sritis, o didis Paryžius domėjosi ta triukšminga 
įmone, ta organizuota bendruomene, šitaip plačiai klestinčia 
senų gatvių šiukšlyno vietoje, ten, kur pagaliau pasidarė erdvu 
ir saulė šviečia, 

Dabar naujaip pakrypo ir žmonių nuomonė apie Denizą. Bur- 
donklis, nugalėtas, desperatiškai tvirtino savo artimųjų tarpe, 
kad jis daug duotų, jei galėtų savo rankom tą mergaitę paguldyti 
į Murė lovą,— tad visiems iš to darėsi aišku, jog Deniza šeimi- 
ninkui iki šiol dar nepasidavė, jog jos visagalybė kaip tik iš to 
ir eina, kad ji tebesipriešina. Nuo to laiko ją visi pamėgo. Žmo- 
nės juk žinojo, kad už palengvinimus turi jai dėkoti, gėrėjosi jos 
valios tvirtumu. Tad štai atsirado gi bent viena, kuri paėmė striu- 
kai už apynasrio jų šeimininką, kuri atkeršijo už visus, sugebėjo 
iš jo išspausti ne vien pažadus! Atsirado mat tokia, kuri privertė 
gerbti varganą darbuotoją! Kai ji, švelni ir neįveikiama, su dai- 
lute ir atkaklia galva, eidavo per skyrius, pardavėjai šypsodavo 
jai, jie didžiavosi ja, jie būtų įmanę rodyti ją minioms. Deniza, 
laiminga, leidosi tų vis augančių simpatijų garbstoma. Ar tai ga- 
limas daiktas, dieve mano! Ji regi čia save atvykstančią su skuI- 
džiu drabužėliu, išsigandusią, sutrikusią tarp šios mašinos krump- 
liaračių; ilgai ji čia jautėsi niekas, tik grūdeliukas girnose, kurios 
mala žmones; o šiandien ji yra šio pasaulio siela, ji viena čia turi 
svorį, ji vienu savo žodžiu gali paleisti lėkti strimagalviais arba 
sulėtinti šį kolosą, nublokštą prie jos mažų kojų. O ji betgi neno- 
rėjo tų dalykų, ji atėjo dirbti, neturėdama jokių išskaičiavimų 
ir atsinešė vien romumo žavesį. Jos valdžia keldavo kartais jai 
nuostabos ir nerimo: ko jiems visiems jos klausyti? Ji gi nesanti 
graži, ji negrasinanti niekam bloga padaryti. Bet ir vėl ji šypso- 
davo, ir jos širdis būdavo rami, nes ji savyje ir teturėjo tiktai 
gerumo ir išminties, meilės ir tiesos, ir nuoseklumo — ir tai 
buvo visas jos stiprumas. 

Vienas iš didžiųjų Denizos džiaugsmų buvo tas, kad, naudoda- 
ma savo įtaką, galėjo padaryti gera Polinai. Šioji buvo nėščia 
ir drebėjo dėl savo padėties, nes prieš porą savaičių dvi parda- 
vėjos gavo dėl nėštumo pasitraukti iš tarnybos, būdamos septin- 
tame mėnesyje. Direkcija nepakentė tokių dalykų, motinystė čia 

buvo panaikinta kaip kliudantis ir nepritinkantis daiktas; san- 
tuoka dar iš bėdos buvo leidžiama, bet vaikų turėti — jokiu 
būdu. Polinos vyras, tiesa, dirbo šioje pat firmoje, tačiau ji labai 
sielojosi, kad vis tiek nebegaus darbuotis už prekystalio; norė- 
dama kuo toliau nustumti galimą atleidimą, ji veržėsi gorsetu 
pasismaugtinai, kad ilgiau nesimatytų, jog ji laukiasi. Viena 
iš atleistųjų pardavėjų ką tik pagimdė negyvą kūdikį kaip tik 
todėl, kad šitaip kankinosi, o ir ją pačią dar nežinia buvo ar pa- 
vyks išgelbėti. Burdonklis jau pastebėjo, kad Polinos veidas 
darosi pilkšvas, o eisena nebežvali, vargi. Vieną rytą jis stovėjo 
greta Polinos kraičių skyriuje, kai parduotuvės nešikas, kelda- 
mas dėžę, ją taip smarkiai stumtelėjo, jog ji tik suriko ir grie- 
bėsi už pilvo abiem rankom. Tučtuojau jis ją išsivedė, iškvotė, 
Oo per vadovybės pasitarimą pasiūlė atleisti iš darbo tuo preteks- 
tu, jog jai esąs reikalingas tyras kaimo oras: jei dabar ji išsi- 
mesianti, kaip pernai anoji iš vaikų baltinių skyriaus, tai kalbos 
apie tokį įvykį tučtuojau pasklisiančios, ir efektas publikai būsiąs 
klaikus. Murė nedalyvavo pasitarime ir galėjo pareikšti savo 
nuomonę tik vakare. Tačiau Deniza suspėjo įsikišti, ir šeimininkas 
užčiaupė Burdonkliui nasrus, remdamasis pačios firmos inte- 
resais. Nejaugi Burdonklis norįs sukelti prieš save moteris, kru- 
vinai įžeisti nėščiąsias pirkėjas? Ir buvo iškilmingai nuspręsta, 
kad kiekviena ištekėjusioji pardavėja, jeigu lauksis kūdikio, bus. 
siunčiama pas specialiai pasamdytą akušerę, kai tik jos darbas 
už prekystalio darysis nebepritinkamas. 

Rytojaus dieną, kai Deniza palypėjo į ligoninę aplankyti 
Polinos, kuri turėjo atgulti dėl ano smūgio, šioji ją smarkiai smar- 
kiai išbučiavo į abudu skruostus. 

— Kokia jūs gerutė! Jei ne jūs, jie būtų mane išmetę... Ir jūs 
nesirūpinkite dėl manęs, daktaras tikina, kad viskas būsią gerai. 

Božė, ištrūkęs iš savo skyriaus, irgi prisistatė čia, iš kitos pu- 
sės lovos. Jis irgi dėkojo, mikčiojo kažką, varžydamasis Denizos, 
nes jis žiūrėjo dabar į ją kaip į išaukštintą žmogų, priklausantį 
jau viršesnei klasei. O, tegu jis tik išgirsiąs dar kalbant kokias 
nešvankybes apie ją — jau kad užčiaupsiąs, tai užčiaupsiąs snapą 
pavydelninkams! Bet Polina tik gūžtelėjo draugiškai pečiais ir 
liepė jam eiti sau: 

— Vargšeli mano mielas, tu sugebi niekus kalbėti... Eik sau, 
leisk mums vienoms pasišnekučiuoti. 

Ligoninei buvo skirtas ilgas šviesus kambarys, jame stovėjo 
dvylika lovų su baltomis užuolaidomis. Čia gydė tarnautojus, 
gyvenančius įmonės namuose, jeigu jie nepareikšdavo noro 
išvykti pas gimines. Bet tą dieną palatoje gulėjo viena tiktai 
Polina, jos lova stovėjo palei didelį langą, žiūrintį į Nev Sent 

Ogiusten gatvę. Ir tuoj pasipylė intymybių pasakojimai, švelnūs 
žodžiai ir pašnibždų šnekos, o oras buvo migdantis, kvepiantis 
lavandomis, o baltiniai švarūs švarutėliai. 

— Tai, vadinasi, jis, šiaip ar taip, pildo viską, ko jūs noritė.. 
Kokia jūs Žiauri, kad jį šitaip kankinate! Na, tai — jei jau įsidrą- 
sinau liesti tą dalyką — paaiškinkit man, kaip yra. Jis jums ne- 
patinka? 

Ji laikė Denizos ranką, o Deniza sėdėjo greta jos lovos, atsi- 
rėmusi alkūne į jos galvūgalį; ji nuo šito stataus ir netikėto klau- 
simo staiga labai susijaudino, skruostai tirštai išraudo, net jai 
silpna darėsi. Ji paslėpė veidą pagalvėje, prašneko pusbalsiu, 
ir jai išsprūdo josios paslaptis: 

— Aš jį myliu! 

Polina nustėro. 

— Še tai tau! Jūs jį mylit? Na tai labai paprastas daiktas: 
sakykit jam „taip . 

Deniza, vis dar įsikniaubusi į pagalvę, energingai papurtė 
galvą. Ji kaip tik todėl ir sakanti jam „ne“, kad mylinti jį, o pa- 
aiškinti nemokanti. Išties, tai esą juokinga; bet ji jaučianti, kad 
savęs perdirbti negalėsianti. Juo toliau, juo josios draugė stebė- 
josi labiau, galiausiai paklausė: 

— Tai jūs tą darote todėl, jog norite pasiekti, kad jis jus 
vestų? 

Deniza išsitiesė kaip spyruoklė. Ją tie žodžiai sukrėtė. 

— Jis mane vestų! O, ne! O, aš jums prisiekiu, kad niekuomet 
nenorėčiau nieko panašaus!.. Ne, tokie išskaičiavimai man net 
į galvą neatėjo, ir jūs gi žinot, kad aš neapkenčiu melo! 

— Dievaži, brangioji, — švelniai kalbėjo Polina toliau, — jūs 
kaip tik šitaip elgtumėtės, jei norėtumėt, kad jis jus vestų... Ir 
turės taip baigtis, ir jokios kitos išeities nėra kaip tik vedybos, 
jeigu jūs nesutinkate kitaip... Klausykit, aš turiu jus įspėti, kad 
visi visi žmonės šitaip mano, — taip, jie yra įsitikinę: jūs vedžio- 
jat jį už nosies, kad norit galų gale nusivesti į meriją... Dieve 
mano, kokia jūs keistuolė! 

Ir ji gavo maldyti Denizą, nes ši, vėl įsikniaubusi į galvūgalį, 
ėmė kūkčioti kartodama, kad ji išeisianti iš darbo, jeigu apie ją 
kalba visokius tokius dalykus, kokių negalėję jai nė į galvą ateiti. 
Aišku, jeigu vyras mylįs moterį, tai turįs ją vesti. Bet ji nerei- 
kalaujanti nieko, ji nesitikinti nieko, ji tik melste meldžianti leisti 
jai gyventi su savo rūpesčiais ir džiaugsmais, kaip ir visi žmonės 
gyveną. Ji eisianti sau. 

Tuo pat laiku Murė apvaikštinėjo savo įmonę. Jis norėjo 
prasiblaivyti ir nuėjo į statybą dar sykį pasižiūrėti darbų. Buvo 
praėję keli mėnesiai, rūmų fasadas jau tiesėsi savo monumenta- 

liomis linijomis, nors lentų rūbas dar jį dengė nuo publikos. Buvo 
susamdyta visa armija dekoratorių: marmurininkų, fajansininkų, 
mozaikininkų; vieni auksino centrinę grupę viršum didžiųjų 
durų, kiti jau ant pastovų pritaisinėjo pjedestalus, kur turėjo 
atsistoti statulos, simbolizuojančios Prancūzijos manufaktūros 
miestus. Nuo ryto ligi vakaro Gruodžio dešimtosios gatvėje, 
neseniai atidarytoje, stoviniavo būrys žiopsotojų, tie dairėsi 
galvas atmetę ir nieko nematė, bet labai domėjos stebuklais, 
pasakojamais apie šiuos rūmus, kurių atidarymas turėjo apversti 
aukštyn kojom visą Paryžių. Ir kaip tik ant šių pastolių, kur degte 
degė darbas, tarp menininkų, baigiančių realizuoti savo svajonę, 
pradėtą mūrininkų, Murė dabar pajuto karčiau nei kada nors, 
koks tuščias daiktas yra visi jo turtai. Mintis apie Denizą staiga 
suspaudė jo krūtinę — ta pati mintis, kuri be paliovos varstė jį 
kaip kokios neatsikratomos piktybės geluonis. Jis pabėgo, ne- 
radęs nė truputėlio pasitenkinimo, bijodamas pravirkti prie žmo- 
nių, nusigręždamas nuo to pašleikštusio triumfo. Šitie rūmai, 
jau pastatyti, jam rodėsi maži, tolygūs vaikučių statiniams iš 
smėlio, — o galėjai juos varyti skersai visą Paryžių ilgumo ir ligi 
pat Žvaigždžių aukštumo, jie vis tiek nebūtų užpildę tuštumos 
jo širdyje, kurią vien tik tos mergiūkštės „taip“ tegalėjo laime 
užlieti. 

Įėjęs į savo kabinetą, Murė duste duso nuo tramdomų kūk- 
čiojimų. Ko tad ji dar nori? Jis nebedrįso jai siūlyti pinigų; neaiš- 
kiai ima jame šmėsčioti mintis, kad gal reikėtų vesti ją, nors 
tai ir labai ne po dantimis jaunam našliui. Ir jis, savo paties ne- 
galės iškamuotas, pasileidžia į ašaras. Jis nelaimingas. 

Vieną lapkričio rytą, Denizai tik pradėjus davinėti pirmuo- 
sius paliepimus skyriuje, prisistatė Bodiu tarnaitė ir pasakė, kad 
panelei Ženevjevai šiąnakt buvę labai blogai ir kad ji prašanti 
pusseserę tuojau ateiti. Jau kuris laikas ji ėmusi silpti diena 
dienon, o užvakar ir visai atsigulusi. 

— Pasakykit, kad tuoj būsiu, — atsakė Deniza labai suneri- 
musi. 

Staiga dingo Kolombanas — tai buvo Ženevjevai smūgis, ku- 
ris ją ir pribaigė. Pirmiausia jis, Klaros sumagintas, pradėjo nebe- 
nakvoti namie; paskui jam atsitiko taip, kaip dažnai būna to- 
kiems, kurie slaptai geidžia, bet pasitenkinti negauna, — jį įtraukė 
geidulio sūkurys, ir jis tapo klusniu tos mergos šuneliu; vieną 
pirmadienį jis nebeparėjo visiškai, tik parašė savo šeimininkui 
atsisveikinamąjį laišką, sustatytą iš tyčiomis parinktų frazių, 

taip, kaip rašo savižudžiai. Galimas daiktas, kad šios aistros pa- 
siučio gilumoje būtume radę ir praktiško apskaičiavimo: tasai 
suktas bernas jau seniai svajojo, kaip išvengti nepelningų ve- 
dybų, nes gelumbių krautuvėlės reikalai buvo tokie pat prasti, 
kaip ir jo nuotakos sveikata, ir čia jam susidarė patogi proga 
merginėjimo dingstimi nutraukti ryšius. Visi jį dabar minėjo kaip 
fatališką meilės auką. 

Atėjusi į „Senąjį Elbefą“, Deniza ponią Bodiu rado vieną. 
Ji stirksojo prie kasos išblyškusi, anemijos iščiulpta, ir saugo- 
jo krautuvėlės tylą ir tuštybę. Pardavėjų nebebuvo; tarnaitė 
plunksnine šluotele šluostė dulkes nuo lentynų, bet jau buvo 
klausimas, ar nereikėtų ir ją atleisti, o besamdyti tik ateinančią 
tarnaitę. Tamsus šaltis leidosi iš lubų; valandų valandos praei- 
davo, ir nepasirodydavo nė viena pirkėja tuose patamsiuose, o 
prekės, begulėdamos nejudinamos, vis labiau ir labiau panėšėjo 
į sienas, nuo drėgmės apšerkšnijusias druska. 

— Kas pasidarė? — gyvai paklausė Deniza.— Ženevjeva 
sunkiai susirgo? 

Ponia Bodiu neatsakė iš karto. Jos akys pasidarė pilnos ašarų. 
Kiek pabuvusi išmikčiojo: 

— Aš nieko nežinau, man nieko nesako... Och, galas jau, 
galas... 


Ir jos patilžusios akys klaidžiojo po tamsią krautuvėlę, tar- 
si ji juto, kad neteks drauge ir dukters, ir savo įmonės. Septy- 
niasdešimt tūkstančių frankų, kuriuos gavo pardavę savo turtelį 
Rambujė, sulindo į konkurencijos ryklę per mažiau nei dvejus 
metus. „Laimė“ dabar jau laikė ir vyriškas gelumbes, ir medžio- 
tojų aksomą, ir livrėjas, užtat gelumbininkas, su ja kovodamas, 
turėjo baisių nuostolių. Paskutiniuoju laiku jį galutinai sutraiškė 
moltonai ir flanelės, kurių jo varžovas duoda tokį pasirinkimą, 
kokio niekad nebuvo rinkoje. Skolos pamažu vis augo, Bodiu 
nebeturėjo ko daugiau daryti, kaip tik įkeisti tą palaikį namą 
Mišodjerės gatvėje, kur jo pirmtakas, senis Fino, įsteigė krautu- 
vę, ir dabar jau bebuvo dienų klausimas, kada baigs viskas griūti 
ant galvos, — rodės, net ir lubos tuoj turi sukristi ir išlakstyti 
dulkėmis nelyginant koksai pūzras, vėjo supurtytas. 

— Tėvas viršuj, — kalbėjo ponia Bodiu patrūkusiu balsu.— 
Mudu ten būnam pasikeisdami po dvi valandas; negalima ir krau- 
tuvės palikti be žmogaus, nors ir vien iš atsargumo, nes po tei- 
sybei, tai... 

Ji nebaigė sakyti, tik ranka numojo. Jie būtų galėję ir langi- 
nes užsidaryti, tik senas prekybininkų honoras neleido: žmonės 
gi mato, reikia laikytis. 

— Tai aš lipu į viršų, teta,— tarė Deniza, ir jai taip pat liūdna 

pasidarė nuo tos bežadės nevilties, kuri, rodos, dvelkė net iš 
gelumbių rietimų. 

— Gerai, lipk, lipk greičiau, vaikuti... Ji tavęs laukia, ji 
šaukėsi tavęs visą naktį. Ji turi tau kažką pasakyti. 

Bet kaip tik tuo pat laiku nulipo Bodiu. Jo geltonas veidas 
buvo pažaliavęs nuo išsiliejusios tulžies, akys krauju pasruvusios. 
Jis dar vis taikėsi eiti tykiai, taip, kaip išėjo iš ano kambario, jis 
kalbėjo tyliai, tartum saugodamasis, kad neišgirstų ten viršuje. 

— Ji miega. 

Ir, it pakirstomis kojomis, krito ant kėdės. Pasitrynė kaktą, 
atsiduso sunkiai, taip, kaip pasitraukęs nuo vargaus darbo. Stojo 
tyla. Pagaliau jis tarė Denizai: 

— Netrukus pamatysi ją... Kai ji miega, mums rodos, kad ji 
išgijusi. 

Ir vėl tyla. Tėvas ir motina žiūrėjosi į kits kitą. Paskui jis 
ėmė pusbalsiu dėstyti savo bėdas, niekieno vardo neminėdamas, 
į nieką nesikreipdamas. 

— Nors tu man galvą pjauk, niekad nebūčiau pamanęs!.. Jis 
buvo paskutinis, aš jį užauginau kaip savo sūnų. Jei man kas būtų 
sakę: „Jie iš tavęs atims ir jį, matysi, kaip jis galvotrūkčiais 
pas juos nulėks“,— būčiau atkirtęs: „Tai nebent jau dievo ne- 
bėra!“ O jis gi taip ir padarė, ir išlėkė galvotrūkčiais!.. Ak nevi- 
donas, o taip gerai išmanė tikrąją komerciją, taip puikiai buvo 
įsisavinęs visas Mano mintis! Dėl beždžionės, dėl manekenės, kur 
staiposi nedorų namų vitrinose!.. Ne, susimildami, čia gali protas 
susimaišyti! 

Jis linkčiojo galvą, jo paklaikusios akys žiūrėjo į aslos 
plytas, nudilintas ne vienos kartos pirkėjų. 

— Ir žinot,— tęsė jis nuleistu balsu,— būna kartais taip, 
kad jaučiuosi pats esąs kalčiausias dėl mūsų tos nelaimės. Taip, 
tai mano kaltė, kad mūsų ta vargšė mergaitė guli dabar ligos 
prispausta. Argi aš neturėjau jų sutuokdinti tučtuojau, neklausy- 
damas savo kvailos fanaberijos, savo to užsispyrimo neperleisti 
jiems krautuvės tol, kol nebus suklestėjusi vėl, kaip kitados, ka- 
da ją pats gavau? Dabar ji turėtų tą, kurį myli, ir gal jų abiejų 
jaunystė padarytų čia stebuklą, kurio aš nemoku padaryti... Bet 
aš esu senas kvailys — aš nieko nei mačiau, nei supratau, man ir 
į galvą neatėjo, kad dėl tokių dalykų galėtų susirgti... Tikrai, 
tas bernas buvo nepaprastas: koks gabus pardavėjas, koks teisin- 
gas, o koks nuoširdus, o koks tvarkingas visuose reikaluose — 
vienu žodžiu, mano mokinys... 

Jis vėl pakėlė galvą — jis vis gynė savąsias idėjas, įdiegtas 
tam darbuotojui, kuris jį išdavė. Deniza negalėjo klausyti, kaip 
jis save kaltina, ir ji išrėžė jam stačiai viską, nes jai skaudu buvo 

matyti, kad jis toks sujukęs, taip pažemintas, akimis pilnomis 
ašarų, — jis, kuris kitados čia viešpatavo, buvo šeimininkas griež- 
tas, greitas subarti. 

— Dėde, neteisinkit jo, meldžiamasis... Jis niekad nemylėjo 
Ženevjevos, jis vis tiek būtų vėliau pabėgęs, jei jūs ir būtumėt 
paskubinę jų vestuves. Aš su juo esu kalbėjusi pati, jis žinojo 
gražiausiai, kad mano vargšė pusseserė dėl jo kenčia, ir jūs štai 
matot, kad tas jam nebuvo kliūtis pabėgti... Tetos paklauskite. 

Ponia Bodiu, nepraverdama lūpų, linktelėjo — patvirtino 
šiuos žodžius. Čia senis dėdė dar labiau išblyško ir per ašaras 
nebematė nieko. Jis miknojo: 

— Matyt, toks kraujas — jo tėvas šiąvasar mirė, per daug 
nusidaužęs su kekšėmis. 

Ir jo žvilgsnis be minties nuslinko per tamsius kampus, per 
tuščius prekystalius ir pilnas lentynas, paskui grįžęs apsistojo 
ties žmona, kuri vis sėdėjo tiesi prie kasos, vis laukė nesulaukė 
dingusios klientūros. 

— Tai va ir galas. Nužudė jie mūsų verslą, o dabar viena jų 
šeima žudo mūsų dukterį. 

Niekas nekalbėjo daugiau. Trenkė pro šalį karietos, drebėjo 
asla, ir tas trenksmas girdėjosi jiems kaip gedulingos procesijos 
būgnų tratesys slopiame, troškiame žemos patalpos ore. Ir šit 
toje senos merdinčios krautuvėlės niaurumoje sudundėjo duslūs 
smūgiai į lubas. Tai Ženevjeva, ką tik pabudusi, kaukšėjo lazda, 
tyčia prie jos lovos pastatyta. 

— Lipkim greit pas ją, — tarė Bodiu, šokte pašokęs.— Mėgink 
juoktis, nereikia, kad ji žinotų. 

Pats jis, laiptais eidamas, šiurkščiai nusišluostė akis, kad 
neliktų nė žymės ašarų. Kai tik jis pravėrė duris antrajame aukš- 
te, pasigirdo silpnas, išgąstingas -balsas, šaukiantis: 

— Oi, aš nenoriu būti viena... Oi, nepalikit manęs vienos... 
Oi, man baisu vienai... 

Paskui, kai pamatė Denizą, Ženevjeva nusiramino, šypsojosi 
džiaugsmingai. 

— Šit ir jūs!.. Kaip aš jūsų laukiau, jau nuo vakar! Jau 
maniau, kad ir jūs manęs išsižadėjot! 

Gaila buvo ir žiūrėti, ir klausyti. Mergaitės kambarėlio langai 
buvo iš kiemo pusės, pro juos sunkėsi palšva šviesa. Iš pradžių 
tėvai buvo paguldę ligonę savo pačių kambaryje, nuo gatvės, 
bet tenai priešpriešais matėsi „Moterų laimė“, ir tas ją taip 
erzino, jog gavo perkelti atgal į josios kambarėlį. Čia ji gulėjo 
paslika, taip sunykusi, jog pro antklodę beveik nebežymėjo nei 
jos formų, nei paties kūno. Liesos rankelės, džiovos karščio 
išdžiovintos, tolydžio krutėjo, lyg ko ieškojo, nerimastingai 

ir nesąmoningai, o jos juodi plaukai, pašėlusiai sunkūs, atrodė 
dar vešlesni pasidarę ir tartum čiulpte čiulpė godžiai kraują iš 
jos vargano veido, — taip merdėjo savo paskutinėje išsigimimo 
pakopoje sena verslininkų padermė, nugrūsta į šešėlį, toje Pa- 
ryžiaus senovinės prekybos oloje. 

Deniza žiūrėjo į ją, ir širdį jai gėlė iš gailesio. Ji nekalbė- 
jo — bijojo, kad ašaros nepasipiltų, jei prašneks. Galiausiai 
vis dėlto negarsiai pasakė: 

— Aš atėjau nieko nelaukus... Gal aš galėčiau kuo padėti? 
Jūs mane kvietėte... Gal man likti čia ir būti prie jūsų? 

Ženevjeva alsavo sunkiai, vos atgaudama kvapą, jos rankos 
vis klydinėjo po apkloto klostes, ji nenuleido akių nuo pusse- 
serės. 

— Ne, dėkui, man nereikia nieko... Aš tik norėjau pabučiuoti 
jus. 

Jos vokai ūmai paburko nuo ašarų. Tad Deniza žvaliai pasi- 
lenkė, pabučiavo ją į abudu skruostus ir sudrebėjo visa, pajutusi 
lūpomis, kaip dega tie įdubę skruostai. O ligonė ją pagavo, pri- 
sispaudė prie savęs ir laikė apsikabinusi desperatiškai. Paskui 
jos akys nukrypo į tėvą. 

— Gal man čia ir likti, norit? — klausė Deniza.— Galbūt aš 
dėl jūsų ką paveikčiau? 

— Ne, ne. 

Ženevjevos akys primygtinai žiūrėjo į tėvą, o tas stovėjo 
nustėręs, apdujęs, be žado. Galiausiai susiprato, išėjo, netaręs 
nė žodžio, ir girdėjosi, kaip jis sunkiai leidosi laiptais žemyn. 

— Sakykit — jis vis su ta moterim? — tučtuojau sujudo klau- 
sti ligonė, griebusi pusseserę už rankos ir sodindamasi ant savo 
guolio.— Taip, aš norėjau, kad ateitumėt, nes tik jūs ir tegalite 
man pasakyti... Juodu gyvena kartu, tiesa? 

Denizą tas klausimas užklupo netikėtai, ji buvo beimanti 
mikčioti, bet visgi gavo teisybę pasakyti, bent tiek, kiek jų 
parduotuvėje buvo kalbama. Klarai jis jau nusibodęs, tapęs kliu- 
viniu, ir ji jam užtrenkusi duris, o Kolombanas baisiai nusimi- 
nęs, sekiojąs šuniškai nusižeminęs visur paskui ją ir stengiąsis 
gauti nors retkarčiais pasimatymą. Sako, eisiąs darbo ieškoti 
į „Luvrą. 

— Jeigu jūs jį taip mylit, jis gal dar ir sugrįš, — kalbėjo 
mergaitė toliau, mėgindama gaivinti mirštančiajai bent šią 
paskutinę viltį. — Greičiau tik pagykite, jis prisipažins negerai 
padaręs, atsiprašys ir ves jus. 

Ženevjeva ją nutraukė. Ji klausėsi visa savo būtybe, degdama 
nebyle aistra, kuri ją pakėlė ir atitiesė. Tačiau dabar ji susmuko 
atgal, 


— Ne, ką jūs čia, aš gi žinau, kad jau man galas... Aš nesakau 
nieko, nes girdžiu tėtę verkiant ir nenoriu mamos dar labiau 
susirgdinti. Bet aš jau merdėju, jūs gi matote, ir jei šaukiau jus 
šią naktį, tai todėl, kad bijojau nebesulaukti ryto... Dieve mano! 
Tik pamanyti, kad jis nėra net laimingas! 

Kai Deniza pamėgino ginčyti ir ją tikinti, kad jos būklė ne- 
santi tokia rimta, ji antrusyk nutraukė jos šneką ir staiga nusi- 
metė apklotą tyros mergaitės mostu, neturinčios ko beslėpti mir- 
ties akivaizdoje. Atsidengusi iki pilvo, ji sumurmėjo: 

— Pažiūrėkit tiktai... Argi tai ne galas? 

Deniza drebanti pakilo ruo lovos krašto tarsi baimindamasi, 
kad vienas jos kvėptelėjimas nesugriautų galutinai to silpnučio 
nuogo padarėlio. Taip, čia jau galas: nebėra kūno — sužadėtinės 
kūnas išsieikvojęs visas, belaukiant sužadėtinio, grįžęs į liesą 
pirmųjų amžiaus metų kūdikystę. Ženevjeva iš lėto užsiklojo ir 
kalbėjo toliau: 

— Matote, aš nebesu moteris... Būtų neteisinga, jei aš dar 
jo norėčiau. 

Nutilo abi. Žiūrėjo viena į kitą ir neberado ko sakyti. Tik 
Ženevjeva vėl prakalbo: 

— Na, eikite jau, jūs turite reikalų. Ir ačiū jums, man baisiai 
reikėjo sužinoti; dabar esu patenkinta. Jei jūs jį pamatysit, sa- 
kykit, kad aš jam atleidžiu... Sudiev, mano geroji Deniza. Pabu- 
čiuokite mane, tai bus paskutinis kartas. 

Mergaitė pabučiavo ją ir ginčijo: 

— Ne, ne, nesikrimskite taip, jums tik reikia, kad jus slau- 
gytų, daugiau nieko. 

Ligonė tačiau atkakliai papurtė galvą. Ji šypsojo, ji buvo 
tikra. Ir kai jau pusseserė ėjo durų linkui, ji dar pasakė: 

— Palaukit, bilstelkit šita lazda, kad tėtė ateitų... Aš bijau 
viena. 

Paskiau, kai jau Bodiu atėjo į šį niaurų kambarėlį, kur jis 
valandų valandas sėdėjo ant kėdės, ji apsimetė linksma, ji sušuko 
Denizai: 

— Neateikit rytoj, nereikia. Bet sekmadienį tai jūsų laukiu, 
jūs pabūsit popiet su manimi. 

Kitai dienai auštant, šeštą valandą, Ženevjeva mirė, keturias 
valandas pasikankinusi baisioje agonijoje. Laidotuvės buvo šeš- 
tadienį, rūškaną dieną, kada paišinas dangus slogino nušiurpusį 
miestą. „Senasis Elbefas“, aptrauktas baltu vilnonu, išskirtinai 
bolavo gatvėje, o žvakės, žibėdamos blausioje šviesoje, panėšėjo 
į Žvaigždes, panirusias sutemose. Perlų vainikėliai ir didelis 
baltų rožių bukietas puošė grabą — siaurutėlį mažos mergytės 
grabą, pastatytą tamsiame namų prieangyje, šaligatvio lygyje, 

taip arti prie gatvės pašalio, jog pravažiuoją vežimai kaipmat 
spėjo aptaškyti drapiruotę. Visas senasis miesto kvartalas sruvo 
drėgme, dvelkė pripelijusių rūsių tvaiku, 0 praeiviai tolydžio 
grūdosi purvina gatve. 

Devintą valandą atėjo Deniza pabūti su teta. Tačiau kai gedu- 
lingoji eisena turėjo tuoj išvykti, teta, jau nebeverkianti, nors 
degančiomis nuo ašarų akimis, Denizą paprašė eiti lydėti ir pa- 
saugoti dėdę, nes jo nebylus sielvartavimas, jo apdujimas iš 
skausmo kėlė nerimą. Nulipusi žemyn, mergaitė rado pilną gatvę 
žmonių. Visi smulkieji šio miesto pašalio verslininkai norėjo 
išreikšti ponams Bodiu savo užuojautą; tas jų sąjūdis buvo kaip 
ir manifestacija prieš „Moterų laimę“, kurią kaltino lėtu Že- 
nevjevos išvarymu iš pasaulio. Susirinko visos siaubūno padarytų 
skriaudų aukos — Bedorė ir jo sesuo, Gajono gatvės trikota- 
žininkai, kailininkai broliai Vanpujai, žaislininkas Delinjeras, 
Pjo ir Rivuaras, kurie baldais prekiavo; net panelė Taten, baltinių 
pardavėja, ir Kinetas, pirštinių meistras, seniai jau bankrutavę 
ir „Laimės“ iššluoti, laikė savo pareiga ateiti čia, vienas iš Batin- 
jolio, kitas iš Bastilijos aikštės, kur jie buvo parsisamdę dirbti 
kitiems. Laukdami, kol atvažiuos laidotuvių vežimas, susivėlavęs 
dėl kažkokios nenumatytos kliūties, tie žmonės, juodai apsirengę, 
mindžikavo purvinoje gatvėje ir šaudė piktomis akimis į „Laimę“, 
kurios šviesios vitrinos, linksmai ir įspūdingai įrengtos prekių 
parodos jiems buvo tarsi kokia šventvagystė, kada „Senasis 
Elbefas“ kėlė gedulą, kuriuo liūdėjo visa antroji gatvės pusė. 
Kelios smalsių pardavėjų galvos pasirodė žiburiuojančiuose 
languose, bet šiaip kolosas buvo abejingas — tai buvo mašina, 
paleista dirbti visu garu, visiškai nenusimananti, kad gali ką nors 
sutraiškyti mirtinai. 

Deniza akimis ieškojo brolio Žano. Galų gale pamatė jį ties 
Bura krautuvėle ir priėjusi pasakė jam, kad eitų šalia dėdės ir jį 
palaikytų, jei jam būtų sunku žengti. Žanas jau kelios savaitės 
buvo labai rimtas, lyg kažkuo susirūpinęs. Jis dabar jau buvo 
suaugęs vyras, pelnė dvidešimt frankų dienai, ir tą dieną, apsi- 
tempęs juodu redingotu, atrodė toks orus ir liūdnas, jog sesuo 
gerokai nustebo, nes ji net nepamanė, kad jis taip mylėjo savo 
pusseserę. Ji nenorėjo, kad Pepė gautų be reikalo jaudintis liūd- 
nose apeigose, ir neatvedė jo iš ponios Gra, ketino užeiti popiet 
ir atgabenti jį pas dėdę su teta, pabučiuoti jų. 

Laidotuvių vežimo vis dar nebuvo, ir kai Deniza labai jau- 
dindamasi žiūrėjo į degančias žvakes, ji gavo krūptelėti, nes už 
jos suskambo pažįstamas balsas. Tai buvo Bura. Jis pamojo ranka 
kaštanų pardavėjui, įsikūrusiam priešais, ankštoje būdelėje palei 
vyninę, ir sakė jam 


— Ei, Viguru, padarykit man paslaugą... Matote, aš uždarau 
krautuvę... Jei kas ateitų, prašom pasakyti, kad ateitų paskiau. 
Tik jums vargo nebus, niekas neateis. 

Po to jis atsistojo ant šaligatvio krašto ir laukė kaip visi. 
Deniza varžydamasi pažiūrėjo į jo krautuvėlę. Dabar ji buvo jau 
apleista, prekių parodoje besimatė tik keli nublukę skėčiai, bet 
kaip sumesti, ir nuo dujinių lempų apsmilkusios lazdutės. Visi 
pagražinimai, jo lėšomis atlikti, nudažymai švelniai žalia spalva, 
blizgantys stiklai, auksuota iškaba — viskas iro ir biro, buvo 
jau susimurkšlinę ir rodė, kaip greit niekais nueina netikras 
blizgesys, jei kas mėgina tinkuoti ar dažyti griuvėsius. Ir vis 
tiek, nors seni mūrų plyšiai žiojėjo vėl, nors drėgmė mušėsi dė- 
mėmis iš po paauksinimų, Bura įmonė atkakliai tebesilaikė, pri- 
lipusi prie „Moterų laimės“ šono, nelyginant kokia gėdinga kar- 
pa, kuri, kad ir supleišėjusi, ir supuvusi, nenori nukristi. 

— A, niekšai,— barėsi Bura,— jie nenori duoti nė nabaš- 
ninkės išvežti. 

Mat kaip tik tuo laiku atvyko laidotuvių vežimas ir sukliu- 
vo gatvėje su „Laimės“ furgonu, kuris, švytėdamas žėrėdamas 
savo lakuotais šonais, svaidydamas migloje žvaigždiškus spindu- 
lius, smagia risčia nudundėjo, traukiamas poros šaunių arklių. 
Senio verslininko akys sužaibavo, ir jis šovė Žžvairą žvilgsnį 
į Denizą iš po krūminių antakių. 

Iš lėto eisena pajudo, brisdama per liūgus aprimusia gatve, 
fiakrams ir omnibusams sustojus. Kai baltai drapiruotas grabas 
slinko per Gajono aikštę, niaurūs lydėtojų žvilgsniai dar sykį 
susmigo į blizgančius „Laimės“ stiklus, kur tiktai dvi pardavė- 
jos pribėgusios žiūrėjo patenkintos, kad gavo šiokią tokią pra- 
mogą. Bodiu sekė paskui grabą sunkiu, mašinaliu žingsniu; jis 
mostu atsisakė paramos, kurią pasiūlė Žanas, einantis šalia. 
Paskui lydėtojus važiavo trys gedulo karietos. Pereinant Nev 
de Pti Šan gatvę, prie palydos prisidėjo atbėgęs Robino, labai 
išblyškęs, gerokai pasenęs. 

Šv. Roko bažnyčioje laukė daug moterų, smulkių šio kvartalo 
prekybininkių, kurios nėjo į velionės namus, vengdamos spūsties. 
Iš manifestacijos darėsi sąjūdis, kai po pamaldų eisena pajudo 
vėl, visi vyrai lydėjo irgi, nors kelias buvo tolimas, iš Sent Onore 
gatvės į Monmartro kapines. Vėl reikėjo sukti Sen Roko gatve 
ir antrukart praeiti pro „Moterų laimę“. Tai buvo koktus daik- 
tas — tos vargšės mergaitės kūną nešiojo aplink didžiąją par- 
duotuvę, nelyginant pirmąją auką, kulkos pakirstą per revo- 
liuciją. Prie parduotuvės durų raudonos flanelės plazdėjo vėjyje 
kaip vėliavos, o vitrinoje išstatyti kilimai žėrėjo dideliausiais 
rožių ir pinavijų žiedais lyg kraujo dėmėmis. 

Deniza tuo tarpu įsisėdo į karietą — taip jai maudė širdį, 
taip buvo skaudu, jog tiesiog nebeturėjo jėgų pėsčiomis eiti. 
O eisena kaip tik sustojo Gruodžio dešimtosios gatvėje, ties pat 
naujųjų rūmų pastoliais, uženkštusiais gatvę. Mergaitė pastebėjo 
senį Bura, atsilikusį nuo kitų, velkantį koją, šlubčiojantį palei 
pat karietą, kur ji sėdėjo viena. Tokiu ėjimu niekad kapinių 
nepasieksi. Jis pakėlė galvą, pažiūrėjo į ją. Paskui įsėdo pas ją. 

— Tai vis tie mano keliai, kad juos kur monas,— murmėjo 
jis.— Nėr ko trauktis tolyn!.. Negi jūsų neapkenčia žmonės! | 

Ji juto, kad jis tebėra toks pat geraširdis ir rėksnys kaip 
kitados. Jis bambėjo, urzgė, kad tas velnias Bodiu, matyt, dar 
gerokai stiprus tebesąs, jei, šitiek smūgių į makaulę gavęs, dar 
įstengiąs pėsčias drožti. Eisena iš lėto pajudo vėl, ir Deniza 
pasilenkusi išties matė dėdę atkakliai žengiantį paskui grabą 
savo sunkia eigastimi, tarsi reguliuojančia liūdną ir skausmingą 
palydos slinktį. Po to ji susigūžė kampe ir sėdėjo, tylomis klau- 
sydamasi begalinių senio skėčių prekybininko šnektų, o karieta 
juos tolydžio liūdnai supo. 

— Kad ir policija gi neįsikiša — neliepia palaisvinti kelią, 
kur visiems reikia vaikščioti!.. Jau daugiau nei pusantrų metų, 
kaip jie čia mums praeit nei pravažiuot neduoda su savo staty- 
bom, kuriose anądien Žmogus užsimušė. Niekis! Dabar kai norės 
dar labiau išsiplėsti, turės tiltus tiesti skersai gatvės... Sako, jūsų 
esą du tūkstančiai septyni šimtai tarnautojų, o apyvartos šiais 
metais būsią šimtas milijonų... Šimtas milijonų! Dieve mano! Šim- 
tas milijonų! 

Deniza neturėjo ko atsakyti. Eisena išsiliejo į Šose d Anteną, 
čia buvo tirštai prisikimšę vežimų, reikėjo pristoti. Bura šnekėjo 
ir šnekėjo, jo akys klaidžiojo, tarytum jis balsu mąstė. Jis vis 
dar nesuprato „Moterų laimės“ sėkmės, nors pripažino, kad 
senoji prekyba nugalėta. 

— Tas vargšas Robino jau baigtas, besikepėstuoja kaip skęs- 
damas... Ir tiem Bedorė, ir Vanpujams — tas pats galas, kaip 
ir Man: visiems sutrupinti kaulai. Delinjeras nusibaigs kada 
nors nuo kraujo išsiliejimo, Pjo ir Rivuaras geltą gavo. E! Visi 
mes gražūs — nabašninkų pulkas lydim tą brangų vaikelį! Turbūt 
smagu iš šalies pažiūrėti į šitą bankrotų vilkstinę... Kita vertus, 
atrodo, kad neprietelių šluota šluos ir toliau. Tie pasiutėliai 
steigia naujus skyrius — gėlių, papuošalų, parfumerijos, ava- 
lynės, galas žino ko dar! Gronjė, kur turi kvepalų krautuvę Gra- 
mono gatvėje, jau dabar gali susiraišioti ryšuliukus ir keliauti 
sau, ir už Nodo batų krautuvę Anteno gatvėje aš nebeduočiau 
nė dešimt frankų. Cholera siaubs ligi pat Sent An gatvės, nė dve- 
jų metų nepraeis ir Lakasanis su savo plunksnom ir gėlėm, 

ir ponia Šadej su savo išgarsėjusiom skrybėlaitėm galės eit šunų 
lodyti... O kai tuos nušluos, tai šluos vėl kitus, o paskui dar vėl 
kitus! Visų mūsų kvartalo prekybininkų laukia tas pats galas. 
Kai perkelio pardavėjai ima prekiauti muilu ir kaliošais, tai jie 
gražiausiai gali susimanyti ir keptomis bulvėmis prekiauti. Jau 
gal pabaiga svieto ateina, dievaži! 

Laidotuvių vežimas pervažiavo Trinitė aikštę, ir Deniza 1š 
tamsaus karietos kampo, klausydamasi nebaigiamų senio preky 
bininko skundų, supama liūdno palydų ritmo, matė pro langiuką, 
kaip eisena jau suka iš Šose d Anteno ir pradeda kilti į kalną 
Blanš gatve. Jai atrodė, kad paskui dėdę, kuris slenka aklai ir 
be žado, nelyginant apsvaigintas jautis, tapnoja į skerdyklą ban- 
da — visi to kvartalo nusigyvenę kromelninkai, visa smulkioji 
prekyba velka savo bankroto gėdą, šliopsi nuklaipytais kuntap- 
liais per juodą Paryžiaus dumblynę. O Bura tuo laiku šnekėjo 
prislopintu balsu, tarsi stati Blanš gatvės prieškalnė būtų sunki- 
nusi jam kalbą: 


— Mano verslas jau apvirtęs... Bet aš vis tiek tą gudreivą 
laikau suėmęs, ir laikysiu, ir nepaleisiu niekaip gyvai. Teisme 
jis dar vieną kartą prakišo. Ha, man kaštavo gerokai: byla eina 
jau antri metai, o įgaliotiniams, advokatams kiek reikia sukišti! 
Niekis! Negaus jis palįsti po mano krautuve, teisėjai nusprendė, 
kad tokios rūšies darbai neįeina į „Būtino remonto“ apimtį. Bet 
tik pamanyk — jo užmačia tokia, kad tenai, požemyje, turįs 
būti įrengtas šviesus salonas, kur pirkėjos prie. dujinių lempų 
galėtų gerai permanyti medžiagų spalvas, ir sujungti tą saloną 
su trikotažo ir gelumbių skyriais! Ir jis nenustoja siutęs, jis 
niekaip nevirškina, kad toksai senas griuvena, kaip aš, galėtų 
jam pastoti kelią, kada visas pasaulis keliaklupsčiauja prieš jo 
pinigus... Niekados! Neperkalbės manęs niekados! Baigta. Gali- 
mas daiktas, kad išmes mane į gatvę. Žinau, kad nuo to laiko, kai 
aš plūkiuosi su antstoliais, tasai žaltys rankioja ir supirkinėja 
mano vekselius — be abejo, negi gero man trokšdamas. Tiktai 
nieko nebus — jis sakys taip, o aš sakysiu ne, ir aš visada sakysiu 
ne, grausme pono dievo! — net tada, kai mane užkals tarp šešių 
lentų, kaip tą vargšę mergytę antai. 

Kai pasiekė Kliši bulvarą, karieta ėmė važiuoti greičiau, girdė- 
josi, kaip šniokštuoja Žmonės, — procesija nejučiomis skubėjo, 
norėjosi greičiau užbaigti. Bura kalbėjo šį ir tą, tik nieko neprasi- 
tarė apie tai, kad jis yra atsidūręs paskutiniame skurde, kad jam 
galva nebeišneša, ką daryti, kai bėdos iš visų pusių smaugia, kai 
jau skęsti, bet paskęsti nenori, o protestuoti vekseliai tau ant gal- 
vos it kruša byra. Deniza, gerai žinodama jo būklę, nutraukė pa- 
galiau tylą — ji pusbalsiu prakalbo į senį maldaujamai: 

— Ponas Bura, nebesiširdykit jūs daugiau... Leiskit man su- 
tvarkyti tuos dalykus. 

Jis nutraukė ją nirtulingu mostu: 

— Tylėkit, tas kitų žmonių neliečia... Jūs esate gera mergai- 
tė, aš Žinau, jūs elgiatės taip, jog apkarto gyvenimas tam žmogui, 
kuris manė galįs jus nupirkti taip pat, kaip mano namus. Bet ką 
gi jūs man atsakytumėt, jei aš imčiau patarinėti, kad jam sakytu- 
mėt „taip ? Ką? Jūs mane pasiųstumėt po velnių... Tai va! Jei aš 
sakau „ne“, tai ir nekiškit nosies kur nereikia! 

Karieta sustojo prie kapinių vartų, ir jis išlipo kartu su Deni- 
za. Bodiu šeimos rūsys buvo pirmojoje alėjoje į kairę. Per kelias 
minutes apeiga buvo baigta. Žanas pavedė į šalį dėdę, kuris vis 
žiūrėjo į atdarą kapo angą. Atlydėjusieji išsiskirstė tarp aplinki- 
nių kapų; visų tų kromelninkų veidai, pasidarę anemiški nesvei- 
kuose, tamsiuose būstuose, po purvinai pilku dangumi atrodė li- 
guistai bjaurūs. Kai grabą pamažu nuleido į kapą, jų spuoguoti 
skruostai išblyško, nusmailusios dėl mažakraujystės nosys nu- 
knebo į žemę, pageltusios nuo tulžies akys, skaitmenų išėstos, 
nusigręžė į šalį. 

— Mes dabar turėtume visi sugarmėti į tą skylę, — tarė senis 
Bura Denizai, stovinčiai šalimais. — Toji mažytė — tai visas mū- 
sų kvartalas, tai jį čia palaidojom... O, aš suprantu, senoji preky- 
ba gali dabar ristis į kapą kartu su tomis baltomis rožėmis, kurias 
tenai meta. 

Deniza parvėžino dėdę ir brolį gedulinga karieta. Toji diena 
buvo jai be galo liūdna. Pirmiausia ją nemažai suneramino Žano 
išblyškimas, bet ji sumetė, kad tai dėl naujos istorijos su moteri- 
mis, ir norėjo jį numaldyti, atidariusi piniginę; jis betgi purtė gal- 
vą, nepriėmė pinigų, sakė, kad šį šykį tai jau rimtai — ji esanti 
vieno labai turtingo konditerio dukterėčia ir nepriimanti iš jo 
net žibučių puokštelės. Paskui, po pietų, kai Deniza nuėjo pas po- 
nią Gra parsivesti Pepė, toji ponia pareiškė, kad berniukas jau 
esąs išaugęs iš josios globotinių amžiaus, ji nebelaikysianti jo 
daugiau; dar viena bėda — reikia surasti jam koležą, galbūt ir 
skirtis. Galiausiai, kai atvedė Pepė pabučiuoti dėdės ir tetos, jai 
širdį pervėrė — kaip klaikiai nyku „Senajame Elbefe“. Krautuvė 
uždaryta, dėdė ir teta mažame valgomajame, užmiršę net lempą 
užsižibinti, nors visiškai tamsi ši žiemos diena. Tėra tik juodu du, 
daugiau nė gyvos dvasios visuose namuose, ištuštintuose lėto, 
laipsniško nusigyvenimo; nuo dukters mirties ir sutemos kertėse 
rodėsi dar tirštesnės, toji mirtis trenkė juos kaip griausmas, nuo 
jos, rodės, sudubs senos jų trobesio sijos, drėgmės paėstos. Dėdė, 
sloginamas skausmo, eina ir eina, nestengdamas sustoti, aplinkui 
stalą, tuo pat žingsniu kaip velionę lydėdamas, neregintis nieko 

ir bežadis, o teta nė to tiek nieko nesako, parkritusi ant kėdės, 
išblyškusi, tarytum būtų sužeista ir kraujas baigtų išvarvėti lašas 
po lašo. Ji net nebepravirksta, kai Pepė pakšteli jai į šaltus skruo- 
stus. Deniza tramdo ašaras. 

Kaip tik tą patį vakarą Murė pasikvietė Denizą aptarti naujo 
vaikų kostiumėlio modelio, kurį jis ketino paleisti, — tai buvo 
škotų ir zuavų kostiumų derinys. Deniza, tiek per dieną prisižiū- 
rėjusi kančios, dar tebevirpanti iš gailesčio, nebeišlaikė savo su- 
kilusių jausmų ir įsidrąsinusi prašneko pirmiausia apic Bura, tą 
vargšą Žmogų, parblokštą, kuris tuoj turėsiąs būti pasmaugtas. 
Tačiau, vos tik ištarus skėčių pardavėjo pavardę, Murė užkaito. 
Tasai senas glušas, kaip jis pavadino, kartinąs jam gyvenimą, ga- 
dinąs triumfą savo idiotišku užsispyrimu neužleisti namo, tos ne- 
švankios lūšnos, lyg kokio šašo, bjaurojančio „Moterų laimę',— 
tai besąs vienintelis visame namų masyve kampelis, kuris dar 
likęs nenugalėtas. Tasai reikalas buvo išvirtęs į kažkokį košmarą, 
ir jei ne ta mergaitė, o bet kuris kitas žmogus būtų pamėginęs tar- 
stelti žodį Bura naudai, būtų rizikavęs išlėkti pro duris — tiek aš- 
triai Murė juto liguistą poreikį nuspirti tą laužynę. Ko tad galų 
gale iš jo norima? Nejau jis galįs pakęsti tą šiukšlių krūvą „Lai- 
mės“ pasienyje? Ji turinti dingti, įmonė turinti plėstis. Juo blo- 
giau senam pamišėliui! Ir Murė priminė, ką jis esąs seniui siūlęs: 
jis įvaręs jam iki šimto tūkstančių frankų. Juk jam turėtų būti ge- 
rai, tiesa? Iš tikro, jis nesiderąs, jis mokąs pinigus, jei iš jo rei- 
kalaują; bet kadgi bent proto žmonės turėtų, kadgi jam leistų 
baigti ką užėmus! Kas gi galįs užsimanyti einantį lokomotyvą su- 
griebti ir sustabdyti, kas gi galįs kišti nagus į tokį daiktą?! Ji klau- 
sėsi jo, nuleidusi akis, ir nerado ko atsakyti — ji teturėjo tik jaus- 
minių motyvų. Žmogynas esąs jau toks senas, vertėtų palaukti, 
kol pats numirsiąs, bankrotas jį nužudytų. Tada jis pasakė, kad 
pats nebeturįs galios veikti dalykų eigą. Burdonklis tuo reikalu 
užsiimąs, nes pasitarime buvę nuspręsta baigti su juo. Ji nieko ne- 
turėjo pridėti, nors ir užjautė tuos žmones, ir labai jų gailėjo. 

Po valandėlės nejaukios tylos Murė pirmas ėmė kalbėti apie 
Bodiu šeimą. Pirmiausia jis giliai apgailestavo jų dukters mirtį. 
Jie esą labai geri žmonės, labai dori, tik juos persekiojanti pikta 
dalia. Toliau jis ėmė dėstyti jau ne sykį girdėtus argumentus: iš 
esmės paėmus, jie patys esą kalti dėl savo nesėkmių, nereikią taip 
įsikibus laikytis to sukirmijusio senovinio prekybos barako; ne- 
būsią ko stebėtis, jei lubos užgriūsiančios jiems ant galvos. Jau 
kiek kartų jis tą pranašavęs; ji gal atsimenanti, jis sakęs jai, kad 
įspėtų dėdę, jog būsią blogai, jei jis nesiskirsiąs su savo juokingo- 
mis senienomis. Ir katastrofa atėjusi, niekas pasaulyje dabar jos 
nebenukreipsiąs. Juk, girdi, negi būtų protinga reikalauti, kad jis 

bankrutintųsi, idant aplinkui smulkūs verslininkėliai galėtų 
gyvuoti. Galų gale, net jei jis ir būtų toks kvailas, jog tuo tikslu 
uždarytų „Moterų laimę", tai juk kita didelė parduotuvė savaime 
išdygtų jos vietoje, nes tokios prekybos idėją dabar patys vėjai 
nešą iš visų keturių pasaulio šalių, pramoniniai, gamybiniai mies- 
tai turį imti vadovauti gyvenimui — taip lemianti pati šio am- 
žiaus dvasia, 0 jos dvelkimas griaunąs ir nupučiąs į šalį 
sukriošusius senųjų amžių pastatus. Pamažu Murė įšilo, surado 
savy jausmingos iškalbos gintis nuo savo netyčinių aukų ne- 
apykantos, nuo smulkių išmirštančių verslininkėlių klyksmo, 
kurį girdėjo aplinkui kylant. Numirėlių nereikią laikyti — juos 
reikią laidoti; ir jis rankos mostu siuntė juos visus į žemę, šlavė ir 
bruko į bendrą duobę senosios prekybos lavonus — jos atlaikai, 
suplėkę ir pasmirdę, esą tikra gėda saulėtoms, erdvioms naujojo 
Paryžiaus gatvėms. Ne, ne, jam sąžinė neturinti ko prikišti, 
nėmaž, jis tik pildąs savojo amžiaus reikalavimus, ir Deniza tą 
gerai žinanti — ji, kuri mylinti gyvenimą, kuriai patinką didieji, 
platieji verslai, kuriami viešai, visų akyse. Jai beliko tiktai tylėti, 
ir ji klausėsi ilgai, o išėjo iš jo su pilna nerimasčio siela. 

Tą naktį Deniza beveik nemiegojo. Nemiga pakaitomis su koš- 
marais ritino ją ir ritino nuo šono ant šono. Jai vaidenosi, kad ji 
esanti visiškai mažytė ir verkianti raudanti savo tėvų sode Valo- 
nėje, matydama, kaip paukštytės lesa vorus, 0 vorai pjauna mu- 
ses. Nejau taip yra iš tikrųjų, nejau būtina yra mirtis, nuolatos 
tręšianti žemę, ir kova dėl būvio, varanti gyvybes į skerdyklą — 
į amžinąjį nykimą? Ji regėjo save stovinčią priešais kapo rūsį, 
kur nuleido Ženevjevą, ji išvydo dėdę ir tetą, vienišus tamsiame 
savo valgomajame. Tylu, balsiai tylu, ir staiga pasigirsta duslus 
trenksmas, lyg sugriuvo kas — tai Bura namai subyrėjo, lyg pot- 
vynio paplauti. Po to ir vėl tylu, dar nykiau tylu, o paskui ir vėl 
trenksmas, ir vėl, ir vėl; Robino, Bodorė su seseria, Vanpujai po 
kits kito griūva ir subyra, smulkieji Sen Rok kvartalo verslai vir- 
sta, virsta, lyg neregimos kaponės griaunami, ir tik dunda trenkia, 
tarytum kas akmenis grūda. Ir ją užgula begalinis sielvartas, ir ji 
pašoka iš miegų. Dieve mielas! Užteks kančių! Kiek verkiančių 
šeimynų, kiek senų žmonių, išmėtytų į gatvę, kiek vyksta dramų, 
veriančių širdį, griuvėsiuose! Ir ji negali nieko išgelbėti, ir jos 
sąmonė sako, kad taip gerai, kad šis bėdų sąšlavynas reikalingas 
rytojaus Paryžiaus sveikatai. Kai pradėjo aušti rytas, ji apsirami- 
no, tik buvo baisiai liūdna, ir ji negalėjo akių sumerkti, tik žiūrė- 
jo ir žiūrėjo į langą, kurio stiklai blanko. Taip, tai yra kraujo duo- 
klė — nė viena revoliucija neapsieina be kankinių, ir pirmyn žen- 
giama tik mirusiųjų kūnais. Jos baimė pasidaryti piktu gaivalu, 

turėjo prieš akis tas nepataisomas blogybes, kurios yra gimdymo 
skausmai, randantis naujai kartai. Galų gale ji ėmė ieškoti, ar ne- 
galima tų skausmų kuo palengvinti, iš savo gerumo ji ilgai svajo- 
jo, kokių imtis priemonių, kad bent saviškius išgelbėtų nuo galu- 
tinio sutrynimo. 

Dabar josios vaizduotėje iškilo Murė: veidas aistringas, akys 
glostančios. Išties jis neatsakytų jai nieko, ji tikra, kad jis sutik- 
tų atlyginti visus nuostolius, su protu pareikštus. Ir ji pradėjo 
mąstyti apie jį, mėgino apspręsti jo elgesį. Ji žinojo, kaip jis gy- 
vena, nebuvo jai paslaptis, kad praeityje visos jo simpatijos buvo 
pasirinktos su išskaičiavimais, kad moteris jis amžinai išnaudoja, 
meilužes įsitaiso tik tokias, kur jam kelią tiesia, ir su ta ponia De- 
forž antai jis vien todėl painiojosi, kad reikėjo prieiti prie baro- 
no Hartmano, žinojo ir kitas, visokias pakeliui pasipainiojusias 
Klaras, ir pirktinių malonumų nešėjas, apmokėtas ir išbruktas 
pro duris į gatvę. Taip tai taip, bet visos tos meilės avantiūristo iš- 
daigos, iš kurių buvo juokiamasi parduotuvėje, galų gale blanksta 
prieš to žmogaus gabumus, prieš jo pergalių aureolę. Jis — įsi- 
kūnijusi vilionė. Ir betgi vieno dalyko ji neatleis jam niekuo- 
met — kam jis melavo kitados, kam buvo šaltai apskaičiuojantis 
suvedžiotojas, vaidinąs galantiško įteiklumo komediją. Tačiau 
šiandien, kada jis dėl jos kenčia, ji neturi širdyje jam pykčio ar 
keršto. Šita kančia išaukštino jį. Kai ji mato, kiek jis kamuojasi, 
taip nuožmiai atsimokėdamas už savo panieką moteriai, tai rodo- 
si, kad jis savo nuodėmes jau bus atpirkęs. 

Tą rytą Deniza išgavo Murė sutikimą mokėti Bodiu ir Bura 
kompensacijas, kokios jos manymu priklausė, kai tik jie sutiks 
pasiduoti. Bėgo savaitės, ji vaikščiojo lankyti dėdės mažne kas- 
dien po pietų, kada tik galėjo ištrūkti kelioms minutėms, nešė 
ten savo juoką, geros, narsios merginos nuotaiką ir mėgino skai- 
drinti niaurią jų krautuvėlę. Jai ypač kėlė nerimą teta: nuo Že- 
nevjevos mirties ji vis neatsigavo iš kažkokio stingulio — atro- 
dė, kad sulig kiekviena praėjusia valanda joje vis mąžta gyvybė; 
jei ją klausdavo, ji nustebusi atsakydavo, kad jai neskauda nieko, 
kad ją tiktai miegas ima. Aplinkiniai lingavo galvas: ta vargšė 
moteris nebeilgai liūdės savo dukters. 

Sykį Deniza ėjo iš Bodiu ir, aplenkdama kampą prie Gajono 
aikštės, išgirdo baisų riksmą. Žmonės ėmė galvotrūkščiais bėgti, 
pagauti panikos, to baimės ir užuojautos sūkurio, kuris bematant 
sujudina visą gatvę. Ten buvo tamsiai rudas omnibusas, iš tų, kur 
laiko susisiekimą tarp Bastilijos aikštės ir Batinjolio; jis suvaži- 
nėjo Žmogų posūkyje į Nev Sent Ogiusten gatvę, ties fontanu. 
Vežėjas, pasistojęs ant sėdynės, tempė vadžias su tokiu padūkiu, 
jog juodžių pora net piestu stojosi, o pats jis keikėsi paskutiniais 
žodžiais. 

— Velniai kur tuoj! Velniai kur tuoj!.. Žiūrėk, kur eini, žioply 
prakeiktas! 

Omnibusas sustojo, minia apsupo sužeistąjį, kaip tik ir polici- 
ninkas atsirado. Vežėjas vis stovėjo ir rėkė šaukdamasis liudyto- 
jais antrojo aukšto keleivius, kurie sukilo iš vietų ir, persisvėrę 
per turėklus, žiūrėjo į kraują; jis pašėlusiai mostagavo rankomis, 
duso iš nirtulio ir aiškinosi esąs nekaltas. 

Nė suprast negalima... Būk tu man tokiam išsižiojėliui! Vi- 
dury gatvės — kaip savo gryčioj. Aš jam rėkiu, o jis še tau — ir 
po ratais! 

Tada priėjo toksai darbininkas, čia pat dažęs vienos krautuvės 
vitriną, dar su teptuvu rankoj, ir šūktelėjo šaižiu balsu, perrėkda- 
mas minią: 

— Nesidraskyk tu taip! Aš gi mačiau, jis tyčia palindo, vel- 
niai griebtų!.. Va taip, stačia galva davėsi po ratais. Dar vienam, 
matyt, galva susisuko. 

Ir daugiau balsų pasigirdo, visi vieningai teigė, kad čia savižu- 
dybė, o policininkas rašė protokolą. Ponios išblyškusios lipo greit 
lauk ir nešdinosi neatsigręždamos, genamos to klaikaus įspūdžio, 
kaip omnibusas trinktelėjo minkštai ir sukrėtė joms vidurius. 
Tuo tarpu Deniza priėjo artyn, traukiama aktyvios užuojautos, 
kuri visuomet ją vertė kištis į visus nelaimingus atsitikimus — 
ar kur šunelį suvažinėjo, ar gatvėj arklys išgriuvo, ar statyboj 
stogadengys nukrito. Ir ji pažino partrenktą ant grindinio nelai- 
mingąjį, netekusį sąmonės, su purvinu redingotu. 

— Taigi čia ponas Robino! — sušuko ji su pagaila ir nuostaba. 

Policininkas tuojau apklausė merginą. Ji pasakė to žmogaus 
pavardę, užsiėmimą, adresą. Vežėjo vikrumo dėka omnibusas 
pasigręžė, ir tik Robino kojos tepapuolė po ratais. Tik žmonės bai- 
minosi, kad gal jos būsiančios abi nutrauktos. Keturi geraširdžiai 
vyrai nunešė sužeistąjį į vaistinę Gajono aikštėje, 0 tuo tarpu 
omnibusas iš palengvo nuvažiavo savo keliu. 

— Velniai kur tuoj! — sakė vežėjas, droždamas arkliams bo- 
tagu.— Tai bent dieną man užtaisė! 

Deniza nulydėjo Robino į vaistinę. Dar iki ateisiant gydyto- 
jui, kurio išsyk nepavyko rasti, vaistininkas pareiškė, kad nesą 
pavojaus, jog ligonis galįs mirti, ir geriau būtų jį parnešti namo, 
jei čia pat gyvenąs. Vienas vyriškis nuėjo į policijos postą pap- 
rašyti neštuvų. Tada Denizai toptelėjo gera mintis — nueiti pir- 
ma, paruošti ponią Robino tam baisiam smūgiui. Jai teko nema- 
žai pasimurdyti, kol išsigavo į gatvę, nes prie durų jau grūdosi 
daugybė žmonių. Minia, godi mirties, augo kas akimirką:mote- 
rys, vaikai stiebėsi ant pirštų galų, stengėsi išsilaikyti grūstyje; 
kiekvienas naujai atėjusis savaip žinojo, kas atsitikę — dabar 

čia jau buvo vyras, kurį žmonos meilužis išmetė pro langą. 

Nev de Pti Šan gatvėje Deniza iš tolo pamatė ponią Robino, 
stovinčią savo krautuvės priedurėje. Tai buvo jai dingstis susto- 
ti, ir ji šnekučiavosi valandėlę, ieškodama, kaip sušvelninti bai- 
sią naujieną. Krautuvėjebuvojustinetvarkairsunykimas — pasta- 
rųjų mirštančios prekybos kovų padariniai. Tokia buvo dviejų 
šilko varžovų mūšio baigtis — taip, beje, reikėjo ir laukti: „Pary- 
žiaus laimė“ sutriuškino konkurentą, kai paskutinįsyk buvo kaina 
nuleista penkiais santimais — dabar šitą šilką pardavinėjo po 
keturis frankus devyniasdešimt penkis. Gožano šilkas tuo būdu 
gavo savo Vaterlo. Du pastaruosius mėnesius Robino, privarytas 
iki desperacijos, gyveno it pragare, iš paskutiniųjų gindamasis 
nuo bankroto paskelbimo. 

— Aš mačiau jūsų vyrą einantį per Gajono aikštę, — vos gir- 
dimai sakė Deniza, įžengusi pagaliau į krautuvę. 

Ponia Robino, iš neaiškaus nerimo nuolat kreipianti akis į ga- 
tvę, tarė gyvai: 

— O, ką tik dabar, tiesa?.. Aš jo laukiu, jis turi tuoj pareiti. 
Šįryt buvo ponas Gožanas, juodu išėjo kartu. 

Ji vis buvo tokia pat lipšni, gerutė ir linksma, tačiau dabar ji 
buvo nėščia, ir jau į dienų galą, ir tas ją vargino, ji labiau nerima- 
vo, labiau nei kada nors, jautėsi ne savo srity verslo dalykuose, 
kurie jai, švelniai būtybei, itin nelipo prie širdies ir dabar ėjosi 
prastai. Ji dažnai sakydavo: kam visa tai? Ar ne geriau būtų gy- 
venti ramiai, kur nors nuošaliame kamputyje, ir misti vien sausa 
duona? 

— Brangute miela, — kalbėjo ji šypsodama, bet jos šypsena 
jau buvo liūdna, — mes neturim ko slėpti nuo jūsų... Blogai mums 
klojasi, ir mano vargšas vyrelis naktimis jau nebemiega. Dar šian- 
die tasai Gožanas kankino jį dėl praleisto vekselių termino... Man 
taip neramu, jog, rodos, numirsiu, kai palieku viena. 

Ir ji pasigręžė į duris, bet Deniza pastojo jai kelią. Iš tolo pa- 
sigirdo minios klegesys. Ji numanė, kad jau artinasi neštuvai ir 
smalsuolių pulkas seka, nenori praleisti tokių reginių. Tada ji tu- 
rėjo sakyti, -kas reikia, nors gerklė džiūvo, nors nerado guodžia- 
mų žodžių, kurių norėjo. 

— Jūs neišsigąskite, tiesioginio pavojaus nėra... Taip, aš ma- 
čiau poną Robino, jam atsitiko nelaimė... Jį atneša, jūs neišsigąs- 
kite, aš maldauju jus. 

Jauna moteris klausė išblyškusi, bet iš sykio nieko nesuprato. 
Gatvė prisirinko pilna žmonių, vežikai stabčiojo, keikėsi, vyrai 
pastatė neštuvus priešais krautuvės duris, kol atidarys abi įstik- 
lintas puses. 

— Nelaimingas atsitikimas, — kalbėjo toliau Deniza, apsi- 

sprendusi nuslėpti žudymosi norą. — Jis stovėjo ant šaligatvio 
ir paslydo kažkaip po omnibuso ratais... O, tiktai kojas. Tuoj at- 
ves gydytoją. Jūs nepersigąskit. 

Ponia Robino ėmė drebėti. Ji kažkaip riktelėjo du ar tris kar- 
tus, tada, nieko nesakydama, suklupo palai neštuvus ir savo dre- 
bančiomis rankomis nuklojo drobules. Žmonės, jį atnešusieji, 
lūkuriavo priešais namus, manydami, kad vėl reiks išnešti, kai 
tik atsiras gydytojas. Niekas nebedrįso liesti Robino, kai jis atga- 
vo sąmonę; sulig mažiausiu pajudėjimu jį varstė baisūs skausmai. 
Kai pamatė žmoną, dvi didelės ašaros jam nuriedėjo skruostais. 
Ji žiūrėjo į jį, nenukreipdama akių, ir verkė. Gatvėje triukšmas 
netilo, žmonių galvos, susikišusios viena prie kitos, žiūrėjo kaip 
į įdomų reginį, akys visų blizgėjo; darbininkės, ištrūkusios iš vie- 
nos dirbtuvės, ko stiklų neišspaudė besigrūsdamos geriau pama- 
tyti. Deniza pagalvojo, kad nereikalingas čia tasai nebesveikas 
smalsavimas, o, be to, negerai, kad krautuvė tokiomis aplinkybė- 
mis atdara stovi, ir ėmėsi nuleisti geležines užuolaidas. Ji pati 
pasuko rankeną, krumpliaračiai gailiai sucypė, ir skardos lakštai 
lėtai nusileido — taip nusileidžia sunki uždanga po penktojo dra- 
mos akto. Įėjusi vėl į vidų ir uždariusi dureles su apskritu viršum, 
ji blandžioje šviesoje, besismelkiančioje pro dvi Žvaigždes skar- 
doje, rado ponią Robino vis tebelaikant tvirtai apglobus vyrą. 
Nusigyvenusi krautuvė atrodė kažkur dingusi, vien tos dvi žvai- 
gždės švietė šią katastrofą, staigią ir brutalią, atsitikusią ant Pa- 
ryžiaus akmenų. Galų gale ponia Robino atgavo žadą. 

— O! Brangusis mano... brangusis... brangusis... 

Nerado ji daugiau žodžių, o jis dusdamas prisipažino jai vis- 
ką — taip jį surėmė priekaištai sau pačiam, kai pamatė ją klū- 
pančią, užsigulusią, savo apsunkusį motinos liemenį prispaudusią 
prie neštuvų. Kai jis nesijudino, jis jautė tik švino sunkybę kojo- 
se, ir rodės, jog dega vien. 

— Tu atleisk man, aš, matyt, buvau be proto... Kai įgaliotinis 
man pasakė prie Gožano, kad rytoj bus išklijuoti skelbimai, jog 
esu bankrutavęs, man akyse pasivaideno, kad kažkokios ugnys 
šokinėja, lyg sienos dega... O daugiau nebeatsimenu nieko; ėjau 
Mišodjerės gatve, man rodės, kad „Laimės“ tarnautojai tyčiojasi 
iš Manęs, kad tos šlykščios įmonės masyvas užguls, nutrėkš ma- 
ne... Tad kai tik omnibusas pasigręžė, aš pagalvojau apie Lomą ir 
jo ranką, aš puoliau po ratais... 

Iš lėto ponia Robino atsisėdo ant grindų, pagauta siaubo nuo 
tų prisipažinimų. Dieve mano! Tai jis norėjo mirti! Ji griebė už 
rankos Denizai, pasilenkusiai į ją, suvis priblokštai tos scenos. Su- 
žeistasis, netekęs jėgų dėl jaudinimosi, vėl nualpo. O daktaro vis 
nebuvo! Jau du žmonės davėsi po visą kvartalą, dar ir namų sar- 
gas išlėkė ieškoti. 

— Nesijaudinkit, tik nesijaudinkit,— kartojo Deniza, pati 
kūkčiodama. 

Ponia Robino, sėdėdama ant grindų, galva sulig neštuvais, ant 
kurių gulėjo jos vyras, priglaudusi skruostą prie jo šono, dėstė, 
ko jos širdis buvo pilna: 

— O, kad jūs žinotumėt... Taigi dėl manęs jis panorėjo mirti. 
Jis man sakė ir sakė: „Aš tave apvogiau, tie pinigai buvo tavo.“ 
Tr jis pro miegus kliedėjo tais šešiasdešimt tūkstančių, jis pabus- 
davo prakaitu suplukęs, vadindavo save nevykėliu. Sakydavo 
kas neturįs galvos ant pečių, tas negalįs rizikuoti svetimu turtu... 
Žinote, jis visada buvo nervingas, jautrus baisiai. Galop jam ėmė 
vaidentis tokie dalykai, kurie mane gąsdino, — jis matė mane gat- 
vėje, skarmaluotą, elgetaujančią, o mane jis taip labai mylėjo, 
taip troško, kad būčiau turtinga, laiminga. 

Bet grįžtelėjusi ji pamatė, kad jo akys vėl atsimerkusios, ir 
ji toliau kalbėjo trūkčiojančiu balsu: 

— Ak brangusis mano, kam tu taip padarei? Negi tu manei, 
kad aš visai neturiu širdies kilnumo? Tai žinok — man visiškai 
niekis, kad paliksim beturčiai. Kad tik būtume drauge — ir nebū- 
sim nelaimingi... Ir tegu jie sau pasiima viską. Mudu išsikelkim 
kur nors kitur, kur tu nė kalbos apie juos nebegirdėtum. Tu dirbsi, 
vis vien ką, ir tu matysi, kaip dar bus gerai. 


Jos kakta palinko prie vyro blyškaus veido, abu nūnai tylėjo 
susigraudinę, siaubingo nerimasčio prislėgti. Buvo tylu, krautuvė 
tarsi miegojo palšos prieblandos stinguly, o anapus plonų geleži- 
nių užuolaidų girdėjosi gatvės triukšmas, ten visų pirma ėjo įpra- 
stiniai šiokiadienio darbai, dundėjo vežimai, skubėjo šaligatviais 
stumdydamiesi praeiviai. Pagaliau Deniza, kuri nuolat dirsčiojo 
pro atdaras dureles į vestibiulį, sujudusi riktelėjo: 

— Daktaras! 

Tai buvo jaunas gyvų akių vyras; jį atvedė namų sargas. Gy- 
dytojas sakė geriau būsią ligonį apžiūrėti čia pat ant neštuvų, tik 
po to paguldyti. Rado lūžusią tik vieną koją, kairiąją, aukščiau 
kulkšnies. Lūžis buvo paprastas, jokių komplikacijų, rodos, ne- 
reikėjo bijoti. Jau buvo besiimą perkelti ligonį į kambarį, kai pa- 
sirodė Gožanas. Jis atėjo pasakyti, kaip jam sekėsi paskutinis 
žygis: nieko neišėję, bankroto paskelbimas esąs neišvengiamas. 

— O kas čia dabar? — murmėjo jis. — Kas gi pasidarė? 

Deniza trumpai drūtai painiormavo jį. Jis pasijuto nesmagiai. 
Robino tarė jam silpnu balsu: 

— Aš nepykstu ant jūsų, bet esama čia ir jūsų kaltės. 

— Dievaži,— atsakė Gožanas,— reikėjo turėti stipresnę nu- 
garą, negu mūsų... Jūs gi žinote, kad aš ne ką geriau už jus tesi- 
laikau, 

Pakėlė neštuvus. Sužeistasis dar išteko jėgų pasakyti: 

— Ne, nebūtų atlaikiusios nė stipresnės nugaros... Aš supran- 
tu, kad nesitraukia seni užsispyrėliai, tokie, kaip Bura ir Bodiu, 
bet mudu — mudu juk jauni ir pajėgiame matyti, kaip naujovės 
eina!.. Ne, Gožanai, tai yra senojo pasaulio galas. 

Jį išnešė. Ponia Robino pabučiavo Denizą, ir dar taip karštai, 
jog tame bučiny gangreit buvo justi džiaugsmo, kad galų gale nu- 
sikratysią tais verslo rūpesčiais. O Gožanas, išėjęs kartu su Deni- 
za, pripažino, kad tas vargšas Robino sakąs tiesą. Kvaila užmačia 
kovoti su „Moterų laime . O dėl jo paties, tai jis esąs žuvęs, jei 
nepavyksią vėl susigrąžinti Murė palankumo. Jau vakar jis slap- 
čiomis padaręs vieną žygį, pamėginęs susižinoti su Jutenu, kuris 
netrukus važiuosiąs į Lijoną. Tačiau Gožanas mažai iš to tesitikė- 
jo, užtat mėgino patraukti savo pusėn Denizą, žinodamas, kokia ji 
esanti galinga. 

— Tai va! — varė jis. — Tuo blogiau fabrikantams! Iš manęs 
juoksis žmonės, jei aš subankrutuosiu bekovodamas dėl svetimo 
pelno, kai tuo tarpu visi tie gudreivos tik ir žiūri, kaip čia pigiau 
už kitus paleisti gaminius... Dieve mano, kaip teisingai jūs kitados 
sakėte, kad fabrikai turi, svarbiausia, neatsilikti nuo gyvenimo, 
nuo pažangos, užtat turi gerinti gamybos organizaciją ir naujinti 
gaminimo būdus. Na, bus viskas gerai, kad tiktai publika būtų 
patenkinta. 

Deniza šypsojosi. Ji atsakė: 

— Tai jūs patys nueikit ir pasakykit visa tai Murė... Jūsų 
vizitas bus malonus jam, ir jis ne toks žmogus, kad jums ker- 
šytų ar ilgai ant jūsų pyktų, jei tik jūs pasiūlysit jam nuolaidos 
bent vieną santimą nuo metro. 

Ponia Bodiu pasimirė sausio mėnesį, vieną giedrą, saulėtą po- 
pietę. Jau dvi savaitės ji nebegalėjo nulipti į krautuvę, saugojamą 
tarnaitės dienininkės. Ji sėdėjo vidury lovos, apkamšyta pagal- 
vėmis. Blyškiame jos veide vien akys tebuvo gyvos; ji laikė gal- 
vą tiesiai ir vis atkakliai žiūrėjo į „Moterų laimę priešais, pro 
perregimas užuolaidėles. Dėdę labai slogino tas jos maniakiškas 
įsižiūrėjimas, tas užsispyrimas niekur kitur nenukreipti akių, ir 
jis kažkada mėgino užtraukti štoras. Ji tačiau maldaujamu mostu 
sulaikė jį — ji atkakliai norėjo taip žiūrėti ligi pat paskutinio ato- 
dūsio. Dabar jau ta pabaisa buvo iš jos atėmusi viską — turtą, 
namus, dukterį; pati jinai pamažu merdėjo kartu su „Senuoju El- 
befu': nyko jos gyvybė, kaip nyko jo klientūra, ir tą pat dieną, 
kai priėjo agonija „Senajam Elbefui , nebeliko ir ponios Bodiu. 
Kai pasijuto mirštanti, dar turėjo gana jėgų paprašyti vyrą, kad 
atidarytų abudu langus. Ore buvo atodrėkis, linksmi saulės spin- 
duliai auksino „Moterų laimę“, o jų seno būsto kambarys tirtėjo 

nudrungęs. Ponia Bodiu taip ir liko įdėmiai įsižiūrėjusi į tą trium- 
fo monumentą, jos vyzdžiuose nieko daugiau nebebuvo, kaip ši- 
tas reginys, kaip blizgantys tų rūmų langai, už kurių pasiutusiais 
šuoliais dūmė milijonai. Pamažu jos-akyš blėso, temo, ir net tada, 
kai mirtis jas užgesino visiškai, jos tebebuvo plačiai atmerktos, 
vis Žiūrinčios, ašaromis paplūdusios. 

Dar vieną syki visa subankrutinta smulkioji to kvartalo pre- 
kyba defiliavo laidotuvių palydoje. Čia ėjo broliai Vanpujai, ga- 
lutinai netekę kraujo per paskutinius mokėjimus gruodžio mėne- 
sį, ištesėję tik per didžiausias pastangas, kokių pakartoti jau ne- 
beįstengs. „Bedorė ir sesers“ firmos šeimininkas ramstėsi lazda, 
taip kremtamas rūpesčių, jog net jam skrandžio liga pasunkėjo. 
Delinjeras turėjo širdies priepuolį, Pjo ir Rivuaras žengė tylomis, 
nukabinę nosis, jausdamiesi, kad ir jiems jau paskutinioji. Nie- 
kas nedrįso teirautis apie kitus, kurių nebesimatė — apie Kinetą, 
panelę Taten ir dar kitus, kurie dien po dien turės būti negandų 
srauto pargriauti, nutginti ir paskandinti, jau nekalbant apie Ro- 
bino, gulintį lovoj su nulaužta koja. Tik susirūpinę nurodinėjo, 
kas iš verslininkų būsią naujos aukos, kas jau esą pragaišties pa- 
lytėti, — tai buvo kvepalų pirklys Gronjė, modistė ponia Šadej, 
gėlininkas Lakasanjis, avalyninkas Nodas; jie dar laikėsi šiaip 
taip, bet jau blaškėsi siaube, ir greit turėjo prieiti jiems eilė, kada 
bus nušluoti. Paskui laidotuvių vežimą Bodiu žengė ta pačia ap- 
svaiginto jaučio eigastimi, kaip ir paskui dukters grabą, 0 pirmoj 
gedulingoj karietoj žiburiavo Bura akys iš po krūminių antakių 
ir Žilų plaukų, baltų kaip sniegas. 

Deniza buvo baisiai nusikamavusi. Jau dvi savaites ji nežinojo 
kur dėtis per rūpesčius ir visokias bėdas. Ji turėjo Pepė įtaisyti 
į koležą, o Žanas kvaršino ją savais reikalais — mat jis taip jau 
karštai mylėjo konditerio dukterėčią, jog maldavo seserį eiti pra- 
šyti, kad ją leistų už jo. Dar čia mirė teta, ir tos nelaimės prislėgė 
mergaitę. Murė iš naujo pareiškė atiduodąs save į josios rankas: 
visa, ko ji norėsianti, kad būtų padaryta jos dėdei ir kitiems, — 
visa būsią tiksliai išpildyta. Dar vieną rytą, kai sužinojo, kad Bura 
išmestas į gatvę, o Bodiu uždaro krautuvę, ji kalbėjosi su Murė. 
Paskui, po pusryčių, ji išėjo tikėdamasi bent jiems padėti. 

Mišodjerės gatvėje Bura stovėjo kaip įbestas ant šaligatvio 
priešais savo namus, iš kurių jį vakar išvarė, nes teisininkai su- 
galvojo vieną labai gražią išdaigą, gudrų kabliuką: kadangi Mu- 
rė turėjo Bura vekselius, tai jis lengvai pasiekė, kad skėčių meis- 
tras būtų paskelbtas neišsimokančiu skolininku, o po to už penkis 
šimtus frankų atpirko varžytynėse jo nuomos teisę: tuo būdu užsi- 
spyrėlis senis gavo atiduoti už penkis šimtus frankų tą, ko nesu- 
tiko perleisti už šimtą tūkstančių frankų. Beje, architektas, atė- 

jęs su pulku darbininkų, gavo šauktis policijos, kad jį išgyvendin- 
tų. Prekės buvo parduotos, kambariai iškraustyti, o jis pats užsis- 
pyrė neiti iš to kampo, kur visada miegodavo, ir jo išvaryti nesi- 
ryžo, nes visgi gailėjo žmogaus. Tačiau darbininkai jau pradėjo 
plėšti stogą viršum galvos. Sudūlėjusias čerpes numėtė, lubos 
sudubo, sienos traškėjo, o jis kiūtojo sau, ir tiek, po senais bal- 
kiais, tarp griuvenų. Pagaliau, kai jau policija privertė, jis pasiša- 
lino. Tačiau rytojaus rytą jis ir vėl atsirado šaligatvy, pernakvo- 
jęs šalimais pigiame viešbutyje. 

— Pone Bura,— užkalbino jį švelniai Deniza, 

Jis negirdėjo, tik degančios jo akys ryte rijo griovikus, kurių 
kirstuvai jau lesė priešakinę namo sieną. Pro tuščias langų skyles 
dabar matėsi vidus, vargani kambariai, juodi laiptai, kur saulė 
nebuvo nė karto įsiskverbusi per pastaruosius du šimtus metų. 

— A, čia jūs, — atsiliepė jis po kiek laiko, pažinęs ją. — Na 
ką? Padirbo darbelį, vagys tie! 

Ji nedrįso daugiau kalbėti, ją jaudino graudžiai liūdnas seno 
būklo vaizdas, ji nė pati negalėjo atitraukti akių nuo krintančių 
apiplėkusių mūro akmenų. Aukštai, savo buvusio kambario lubų 
kampe, ji dar įžiūrėjo užrašą „Ernestina“, išvedžiotą žvakės lie- 
psna, juodomis, nelygiomis raidėmis, ir prisiminė savo skurdo 
dienas, ir jos širdis buvo pilna atjautos visiems kenčiantiesiems. 
O darbininkai, panorėję vienusyk nuversti visą sienotarpį, su- 
manė kirsti ir patį pamatą. Siena susverdėjo. 

— A, kad taip ji sutraiškytų juos visus! — murmėjo Bura 
klaikiu balsu. 

Pasigirdo baisus trenksmas. Darbininkai išsigandę pašokėjo 
į gatvę. Siena griūdama sujudino ir patraukė paskui save visą 
griūtį. Matyt, toji lūšna vos vos besilaikė, visa sukrypusi ir sukiu- 
žusi: vieno postūmio pakako — ir susprogo nuo pat viršaus ligi 
apačios. Taip niekingai suburbėjo, prisiplojo prie žemės ta pur- 
vina trobelė, lietų paplauta. Nė vienos vidusienės neliko, ir že- 
mėj tebuvo vien šlamšto krūva, seno palikimo šiukšlynas, su- 
kritęs pašaly. 

— Dieve mano! — suriko senis taip, tarsi smūgis būtų sukrė- 
tęs jam visus vidurius. 
šitaip baigsis. Jis Žiūrėjo į atsivėrusią žaizdą, į patuštintą galų 
gale vietą „Moterų laimės“ pašonėje,— nusikratė gi vienąsyk 
toji „Laimė“ karpos, kuri gėdingai bjaurino jos veidą. Tai buvo 
sutrintas mašalas, tai buvo paskutinis be galo mažų dydžių uolaus 
priešinimosi nugalėjimas — dabar visas to kvartalo namų masy- 
vas užkariautas ir sutramdytas. Praeiviai stoviniavo būreliais ir 
labai balsiai kalbėjosi su griovėjais, kurie pyko ant tų senų tro- 

besių, sakė, kad jie tinką nebent žmogui užmušti. 

— Ponas Bura,— vėl kalbino senį Deniza, mėgindama nuva- 
dinti šalin, — žinote, jūs nebūsite apleistas. Bus pasirūpinta vis- 
kuo, ko tik jums reikės... 

Jis atsitiesė. 

— Nieko man nereikia... Tai jie jus siunčia pas mane, teisybė? 
Pasakykit jiems, kad senis Bura dar moka darbą dirbti ir kad jis 
susiras darbo, kur tiktai panorės... Ha, tai patogus daiktas — da- 
vinėti išmaldą žmonėms, kuriuos žudai! 

Ji maldaute maldavo: 

— Aš jus labai prašau, priimkit, nedarykit man nemalonumo. 

Jis tačiau purtė karčius: 

— Ne, ne, baigta, sudiev... Gyvenkite laimingai, jūs esate jau- 
na ir nekliudykite seniems žmonėms baigti amžių su savais nusis- 
tatymais. 

Jis dar paskutinį kartą žvilgtelėjo į griuvenų krūvą, paskui 
sunkiai nuėjo. Tarp besigrūdančių šaligatvy žmonių ji dar sekė 
kurį laiką, matydama jo nugarą. Gajono aikštėje nugara pasuko 
už kampo, ir buvo po visam. 

Valandėlę Deniza pastovėjo nesiryždama, klaidžiodama aki- 
mis. Galiausiai ji nuėjo pas dėdę. Gelumbininkas buvo vienas tam- 
sioje „Senojo Elbefo“ krautuvėje. Tarnaitė ateidavo tik rytais ir 
vakarais apsiruošti, pataisyti šio to valgyti ir atidaryti ar uždaryti 
langinių. Jis valandų valandas išbūdavo vienui vienas, dažnai 
per visą dieną neužeidavo pas jį niekas, ir net jei kokia pirkėja 
sumanydavo užsukti, tai jis, sutrikęs, net reikiamos prekės nesu- 
gebėdavo rasti. Tylumoje, prietamsyje jis vaikščiojo ir vaikš- 
čiojo, ir vis tuo pat sunkiu žingsniu, kaip per laidotuves, pasida- 
vęs liguistam poreikiui, tikrai judėjimo ligai, tarytum norėdamas 
tuo būdu užliūliuoti ir užmigdyti savo sielvartą. 

— Ar jums geriau kiek? — klausė Deniza. 

Jis stabtelėjo tiktai sekundę, o paskui ir vėl ėjo kaip ėjęs nuo 
kasos ligi tamsios kertės. 

— Taip, taip, labai gerai... Ačiu. 

Ji ieškojo, apie ką kalbėti, kuo guosti, kaip pradžiuginti, ir 
nerado nieko. 

— Girdėjote, kaip sutrenkė? Tai namas sugriuvo. 

— Žiūrėk, išties, — murmėjo jis nustebęs, — taip ir atrodė, 
kad namas... Jutau, kaip žemė sudrebėjo... Aš tai šį rytą, kai pa- 
mačiau juos ant stogo, tuoj užsirakinau duris. 

Jis numojo ranka kažkaip neaiškiai, matyt, išreikšdamas, kad 
nebedomina jo tie dalykai. Kiekvieną kartą, kai prieidavo prie 
kasos, jis pažiūrėdavo į tuščią suoliuką, tą patį suoliuką su nudi- 
lusiu aksomu, ant kurio ir jo pati, ir duktė užaugo. Paskui, kai tap- 

nojo savo amžinuoju taku į priešingą pusę, jis žiūrėjo į stūksan- 
čias tamsoje lentynas, kuriose baigė pelyti keli rietimai gelum- 
bės. Tokie tad buvo tie namai, našlystėn patekę: ką jis mylėjo, 
tų nebėra, prekyba susmukusi gėdingai, o jis pats su pamirusia 
širdimi ir sutriuškinta puikybe vaikštinėja negandų apniktas. Pa- 
kelia akis į juodas lubas, klausosi, kaip tylu valgomajame, tame 
jo šeimos kampelyje, kurio jis viską kitados mylėjo, net orą pa- 
švinkusį. Nė kokio atokvėpio sename būkle, jo vienodų ir sun- 
kių žingsnių garsas atsimuša į senus mūrus taip, tarsi jis vaikš- 
čiotų mylimųjų būtybių antkapiais. 

Galiausiai Deniza įsidrąsino liesti reikalą, dėl kurio atėjo. 

— Dėde mielas, jūs negalite likti šitaip. Reikia ryžtis ką nors 
daryti. 

Jis nesustodamas atsakė: 

— Be abejo, bet ką gi aš, sakyk, turėčiau daryti? Mėginau 
krautuvę parduoti, niekas nė ateit neatėjo... Dieve mano! Kurį 
rytą užrakinsiu duris ir išeisiu sau. 

Ji žinojo, kad bankroto paskelbimo bijoti nėra ko. Kredito- 
riai matydami, kokie žiaurūs smūgiai jį ištiko, susitarė verčiau 
gražiuoju tvarkytis. Betgi, apmokėjus visiems skolas, dėdė gaus 
išeiti be nieko. 

— Okąjūs veiksite toliau? — klausė ji nebalsiai, taikydamasi 
pereiti prie pasiūlymo, kurio nedrįso formuluoti. 

— Aš nežinau,— atsakė jis. — Vis jau kas nors priglaus. 

Jis pakeitė savo kelio kryptį, dabar vaikščiojo nuo valgomo- 
jo durų iki vitrinų priešakinėje sienoje ir kiekvienąsyk priėjęs 
žiūrėjo savo niauriu žvilgsniu į tas apverktinas vitrinas su visu 
prekių išdėstymu. Jo akys net nepakilo į triumfuojantį „Moterų 
laimės“ fasadą, kurio architektūrinės linijos tiesėsi ir nusitiesė 
dešinėn ir kairėn, į abudu gatvės galus. Tai jau buvo paskutinis 
susmukimas: jis neberado savy jėgų net pykti. 

— Klausykite, dėde mielas, — tarė galiausiai Deniza varžyda- 
masi, — galbūt susirastų vieta jums... 

Ji mėgino sakyti toliau, užsikirsdama. 

— Taip, man pavesta jums pasiūlyti inspektoriaus vietą. 

— Kurgi taip? — klausė Bodiu. 

— Dieve mano! Taigi čia, priešais... Pas mus... Šeši tūkstančiai 
frankų, darbas nevarginantis. 

Staiga jis sustojo priešais ją. Tačiau, užuot pasipiktinęs ir su- 
bjuręs, kaip ji baiminosi, jis labai išblyško, jam silpna pasidarė 
nuo skausmingo jausmų sąjūdžio, nuo karčios rezignacijos. 

— Priešais, priešais, — sumurmėjo jis per kelis kartus.— Tu 
nori, kad aš eičiau tarnauti priešais? 

Deniza pati užsikrėtė jo jausmais. Jai prieš vidaus akis prabė- 

go ilga dviejų krautuvių kova, ji pati nulydėjo į kapus Ženevjevą 
ir ponią Bodiu, ji išvydo „Senąjį Elbefą  parblokštą žemėn ir pa- 
smaugtą „Moterų laimės“. Ir jau vien pagalvojus, kad dėdė stotų 
tarnauti čia priešais, vaikštinėtų su baltu kaklaraiščiuų, širdis 
krūptelėjo iš gailesčio ir pasipiktinimo. 

— Žiūrėk, Deniza, vaikeli mano, argi tai galimas daiktas? — 
tarė jis paprastai, susikryžiavęs ant krūtinės savo varganas dre- 
bančias rankas. 

— Ne, ne, dėde mielas! — sušuko ji su visos savo teisingos 
ir geros būtybės karščiu. — Tai būtų blogai... Prašom atleisti man. 

Jis vėl ėmė vaikščioti, kaip pirma, jo žingsniai vėl trikdė kapų 
tylą tuščiuose namuose. Ir jai išėjus, jis vis vaikščiojo ir vaikščio- 
jo — tokio nepaliaujamo judėjimo privalo didelės nevilties apim- 
ti žmonės, kurie suka ratą vietoje ir niekaip negali iš jo ištrūkti. 

Deniza ir vėl praleido naktį be miego. Ji ką tik gavo pamatyti, 
kaip maža ji tegali. Net patiems artimiesiems žmonėms ji nerado 
kaip padėti. Ligi pat galo ji turėjo būti tiktai žiūrovė, kaip gyve- 
nimas varo savo nesulaikomą darbą, kaip jis reikalauja mirties, 
kad būtų tolydžio vaisinama gyvybė. Ji jau nebesipriešino, ji su- 
tiko priimti tą kovos įstatymą, tačiau jos moteriška širdis raudojo 
iš savo gerumo, iš broliškos meilės, pagalvojus, kiek kenčia žmo- 
nija. Ji pati jau keleri metai jaučiasi įtraukta į tos mašinos krum- 
pliaračius. Argi jai netekėjo kraujas? Argi ir ji nebuvo kankina- 
ma, vejojama, nuoskaudomis draskoma? Dar ir šiandien jai baisu 
darusi, kai mato, kad išrinktosios padėtin pateko vien atsitiktinių 
aplinkybių dėka. Kodėl būtent ji, tokia skriauznutė? Kodėl jos 
smulkutė rankelė įgijo tokį didelį svorį šitos pabaisos veikloje? 
O toji jėga, kur šluoja viską, ir ją pasigavo su savimi, ją, kurios 
atėjimas turėjo reikšti revanšą. Murė išrado tą žmonių traiškomą- 
jį mechanizmą, jo veikimas piktina ją; jis nusėjo visą kvartalą 
griuvėsiais, vienus paleido elgetomis, kitus nužudė; ir ji vis vie- 
na myli tą žmogų dėl jo veiklos didybės, ji mylį jį dar labiau su- 
lig kiekvienu jo galybės pasireiškimu, tai kas, kad jis praliejo 
upes ašarų, kad gaila žmonių, gaila nekalto nugalėtųjų skurdo. 


XIV 


Gruodžio dešimtosios gatvė, naujut naujutėlė, visa žėrėjo 
skaisčioje vasario saulėje su savo baltais kaip kreida namais, su 
pastoliais, kai kur dar nenuimtais nuo susivėlavusių statybų; ka- 
rietų srautas plaukė it plati pergalių procesija tuo šviesos spin- 
džiu, kuris perskrodė Sen Rok kvartalo pridrėkusius patam- 
sius; tarp Mišodjerės ir Šuazelio gatvių ūžė sujudimas, minia 
žmonių grūste grūdosi, kaitino visą mėnesį reklamos, visi atmetę 

galvas spoksojo į monumentalius „Moterų laimės“ rūmus, kurių 
atidarymas įvyko šį pirmadienį, o ta proga buvo surengta didelė 
baltybių paroda. 

„Moterų laimės“ rūmų fasade kuo plačiausiai vartojama archi- 
tektūrinė polichromija, paryškinta auksu, išlaikyta gaiviais, lin- 
ksmais tonais, kalbanti žiūrovui apie tai, kaip čia smarkiai ir jau- 
kiai prekiaujama viduje, patraukianti akį tarsi milžiniška prekių 
paroda, liepsnote liepsnojanti ryškiausiomis spalvomis. Pirma- 
jame aukšte, kad nenustelbtų prekių vitrinose, sienų dekoracija 
santūri: mūro apačia apdaryta jūros žalumo marmuru; kampai ir 
piliastrai dengti juodu marmuru, tik jis, kad nebūtų per rūstus, 
pašviesintas aukso kartušais; visa kita — išvien veidrodiniai stik- 
lai ir nieko daugiau, 0 pro juos visiems, kas eina gatve, matyti 
kiaurai visa, kas tik yra galerijose ir halėse. Bet, juo kylame aukš- 
tyn, juo sušvinta ryškesni tonai. Pirmojo aukšto frize pakaitomis 
eina mozaikos — raudonų ir žydrų žiedų girliandos — su mar- 
muro plokštėmis, kuriose įrėžti prekių pavadinimai, ir taip be 
galo, aplink visą tą kolosališką pastatą. Viršum frizo — antrojo 
aukšto apačia iš glazūruotų plytų, tada vėl dideliausi veidrodi- 
niai langai, o aukščiau — vėl frizas, jame — auksuoti skydai su 
Prancūzijos miestų herbais, o jų tarpuose — terakotos pagražini- 
mai, kurių glazūra kartoja rėkiančias apatinės antrojo aukšto da- 
lies spalvas. Galiausiai, pačiame viršuje, pastogėje — aukštuti- 
nė gražmenų eilė, išsiskleidusi kaip žėrintis viso fasado žiedas; 
čia mozaikos ir fajansai tviska šiltomis spalvomis, laštakų cinkas 
iškarpytas ornamentais ir paauksintas, o stogo visu pakraščiu 
ištisai eina postamentai ir ant jo išrikiuota gvardija statulų, sim- 
bolizuojančių didžiuosius prekybos ir pramonės miestus, įsirėžu- 
sių gryname danguje savo grakščiais siluetais. Bet smalsuoliams 
ypač stiprų įspūdį daro didžiosios rūmų durys, aukštos kaip 
triumfo arka, visaip išpuoštos, kraute perkrautos mozaikomis, 
fajansais, terakotomis, o viršum jų — alegorinė skulptūrinė gru- 
pė, spindinti šviežiu paauksinimu, — Moteris, kurią rūbais dengia 
ir bučiuoja spiečius mudrių amūriukų. 

Baigiantis antrai valandai, atėjo tvarkomasis policijos piketas, 
prasklaidė žmones, kad nesusikimštų minia, ir prižiūrėjo, kad ka- 
rietų nepristotų. Čia iškilo rūmai, pastyta šventykla pinigams 
švaistyti dėl madų. Rūmai dominuoja, visas kvartalas atsidūrė 
jų šešėlyje. Jau žaizda pašonėje, kur buvo nugriauta Bura lūšna, 
užgijo taip gerai, jog veltui ieškotum, kame tos karpos būta; ke- 
turi fasadai švietė į keturias gatves, užėmę jas ištisai, be jokios 
spragos, ir visas tas masyvas puikavosi vienišas. Kitoje gatvės 
pusėje „Senasis Elbefas' nuo to laiko, kai Bodiu išėjo į prieglaudą, 
stovėjo uždarytas, sakytum užmūrytas it kapo rūsys, nė langinių 

niekad niekas nebeatidarydavo; ilgainiui pravažiuojančios ka- 
rietos aptaškė jį dumblu, jo sienos dingo po afišomis, kurias klija- 
vo visi, — tai buvo kylanti reklamos banga, tikras tvanas, ir panė- 
šėjo į paskutinę žemių lopetą, užpiltą ant senovinės prekybos; 
vidury tos nebegyvos krautuvės sienos, gatvės apspjaudytos, did- 
miesčio ermiderio skarmalais numargintos, kaip vėliava, iškelta 
ant užkariautos karalystės, švietė sieksninė geltono popieriaus 
afiša, visiškai šviežia, skelbianti dviejų uolekčių didumo raidė- 
mis, kad „Moterų laimėje“ prasideda didysis prekių išpardavi- 
mas. Sakytumei, milžinas, gimęs nežymus šiame kvartale, bet 
paskui išaugęs į baisią didybę, ėmęs gėdytis to purvino kvartalo, 
bjaurėtis juo, pasmaugė jį, o dabar atgręžė jam nugarą, nebesirū- 
pindamas dumblyne užkampių gatvelėse, tik kiša praturtėlio mar- 
mūzę į saulėtą naujojo Paryžiaus kelią, kur kuo daugiau žmonių 
vaikšto. Dabar šis milžinas — toks, kokį jį rodė reklamos pavei- 
kslas — buvo puikiai atsiganęs, panašus į pasakų žmogėdrą, kurio 
pečiai grasina įsilaužti į dangaus skliautą. Visų pirma, priešaki- 
niame to paveikslo plane buvo matyti Gruodžio dešimtosios gat- 
vė, Mišodjerės ir Monsinji gatvės, pilnos juodų žmogeliukų, 1š- 
platintos be jokio saiko, kad tik užtektų vietos klientūrai iš viso 
pasaulio eiti į „Moterų laimę“. Daugiau ten matei pačius tos fir- 
mos pastatus, be galo išdidintus, atvaizduotus iš aukštutinės per- 
spektyvos, su jų plačiais stogais, po kuriais numanei esant deng- 
tąsias galerijas, su įstiklintomis kiemų dangomis, po kuriomis 
buvo halės, su visa begalybe stiklo ežerų ir cinko skardų, žvil- 
gančių saulėje. Iš tos pat perspektyvos matėsi ir Paryžius, bet 
sumažėjęs Paryžius, to pabaisos apsėstas: nameliukai, nusižeminę 
it vargšų gryčiutės prieš jo didenybę, traukėsi, traukėsi smulkė- 
dami, kol tolybėje beįžiūrėjai neaiškius kaminų brūkšniukus; 
ir didieji statybos paminklai atrodė susmulkėję — kairėje pora 
brūkšniukų paženklinta Paryžiaus Dievo motinos katedra, dešinė- 
je riestiniu kirčiu užbrėžti Invalidai, gilumoje Panteonas, susi- 
drovėjęs, susitraukęs, mažesnis už vikio grūdą. Tolimasis dangaus 
pakraštys buvo nužymėtas vien taškučiais, tai buvo tik riba, už- 
griebianti ligi pat Šatijono aukštumų, ligi pat laukų platybės, kur 
padūmavusieji toliai reiškė vergišką paklusnumą. 

Nuo pat ryto jau prasidėjo grūstis. Jokia krautuvė dar niekad 
nebuvo taip įjudinusi miesto savo reklamų triukšmu. Dabar „Lai- 
mė išleisdavo kasmet apie šešis šimtus tūkstančių frankų afi- 
šoms, skelbimams, atsišaukimams visokiausiems; prekių katalo- 
gų išsiuntinėdavo iki keturių šimtų tūkstančių, audeklų sukarpy- 
davo prekių pavyzdžiams daugiau kaip už šimtą tūkstančių. Vers- 
te užversdavo reklamomis visus laikraščius, namų sienas, užrėk- 
davo publikai ausis, tarytum kokia pabaisiška vario triūba be pa- 

liovos triūbydavo į visas keturias pasaulio šalis, kad štai tada ir 
tada bus didysis išpardavimas. O nuo to dabar jau ir tas rūmų fa- 
sadas, prieš kurį grumdėsi minia, turėjo tapti gyva reklama su sa- 
vo turgiškai išmarginta prabanga, su savo paauksinimais, plačio- 
mis vitrinomis, kuriose eksponuojama visa moters dangovės poe- 
ma, su gausybe savo iškabų, pieštų, raižytų, karpytų, nuo marmu- 
ro plokščių pirmojo aukšto sienoje iki skardos lakštų ant stogo, 
arkomis išlenktų, auksiniais vimpeliais spindinčių, įvairių ryš- 
kiausių spalvų raidėmis išrašytų, žydrame dangaus fone įsirėžu- 
sių. Atidarymo iškilmei rūmai buvo papuošti vėliavomis ir kito- 
kiomis dekoracijomis; iš kiekvieno aukšto karojo banderos ir 
štandartai su svarbiausiųjų Prancūzijos miestų herbais, 0 pačia- 
me viršuje ant aukštų stiebų plaikstėsi vėjyje kitų valstybių vė- 
liavos. Pagaliau Žemai, vitrinose, buvo įrengta akinančios balty- 
bės paroda. Išvien viskas balta — kraičių komplektas ir paklo- 
džių kalnas kairėje, nosinių piramidės ir grakšti vienų užuolaidų 
koplytėlė dešinėje, ir tokia visur baltuma, jog net akys sopėjo; 
tarp „karulių“ ant durų — rietimai drobės, perkelio, muslino, pra- 
vynioti, leidosi it sniego griūtis, o tarp jų buvo išstatyti paveiks- 
lai — melsvo kartono lapai, kur jaunamartė ir ponia su baliaus 
tualetu, abi natūralaus dydžio, aprengtos tikromis medžiagomis, 
nėriniais ir šilkais, šypsojo nutapytais veidais. Vis radosi žmonių, 
norinčių pasižiūrėti, o bežiūrint, besistebint, minioje augo norai 
ir geismai. 

Aplink „Moterų laimę“ šurmuliuojančiai miniai juoba kurstė 
smalsumą viena gaivalinė nelaimė, apie kurią kalbėjo visas Pary- 
žius — tai gaisras „Keturiuose metų laikuose“, didelėje parduotu- 
vėje, kurią šalia Operos atidarė Butmonas vos prieš tris savaites. 
Laikraščiai mirgėte mirgėjo detalėmis: kaip gaisras kilęs dujoms 
sprogus naktį, kaip pardavėjos persigandusios išlaksčiusios vien- 
marškinės, kaip herojiškai pasielgęs Butmonas — penkias pats 
išnešęs iš degančio namo ant savo pečių. Kita vertus, dideli nuos- 
toliai buvę atlyginti pilnai, ir publika pradėjo gūžčioti pečiais, 
sakė, kad tai buvusi puiki reklama. Bet tuo tarpu visą dėmesį trau- 
kė „Laimė“, visi apie ją buvo prisiklausę tiek ir tiek, tiesiog apdu- 
ję nuo kalbų apie jos rengiamas išpardavimo muges, kurių reikš- 
mė taip labai plėtėsi viešajame gyvenime. Kadgi ir sekasi, girdi, 
tam Murė! Paryžius sveikino jo sėkmę, bėgo pasižiūrėti, kaip jis 
gerai laikosi, ypač dabar, kai ugnis jam pasitarnavo — suklupdė 
jo varžovą; kiti jau skaičiavo, kiek jis pelnysiąs per šį sezoną, 
svarstė, kiek žmonių perplauks per jo įmonę, kai konkurencinė 
firma priversta užsidaryti. Vieną tarpą turėjo rūpesčių ir jis — 
nerimavo pajutęs, kad jo priešas yra moteris, toji pati ponia De- 
forž, kuriai jis iš dalies turėjo būti dėkingas už savo praturtėjimą. 

Nervino jį ir finansinis barono Hartmano neprincipingumas 
kam jis deda pinigus į abi konkuruojančias įmones. Daugiau, jis 
krimtosi pirštus, kad jam neatėjo galvon geniali Butmono idėja: 
tas šmaikštuolis bernas, žiūrėk, ką susimanė — paprašė, kad at- 
vyktų iš šv. Magdalenos bažnyčios kunigas su visa palyda ir pa- 
šventintų jo parduotuvę! Tai buvo nuostabi ceremonija, religinė 
procesija vaikščiojo po skyrius, iš šilkų į pirštines ir taip toliau, 
ir dievo palaima nusileido ant moteriškų kelnaičių ir gorsetų; 
tiesa, pašventinimas neapsaugojo nuo gaisro, ir visos tos gėrybės 
sudegė, bet jis svėrė tiek pat, kiek milijonas frankų reklamai, nes 
aukštosios visuomenės klientūrai padarė labai didelį įspūdį. Mu- 
rė nuo to laiko tik ir svajojo, kaip atsikviesti pas save arkivys- 
kupą. 

Tuo tarpu laikrodis viršum didžiųjų durų numušė tris. Užėjo 
popietės meto spūstis, apie šimtą tūkstančių klienčių dusinosi ga- 
lerijose ir halėse. Lauke visa Gruodžio dešimtosios gatvė buvo 
nustota karietų, o palei Operą jų buvo pilnas prisikimšęs visas 
akligatvis, kur ateity turėjo laimę išsitiesti prospektas. Paprastos 
vežikų bričkaitės stovėjo sumišai su nuosavomis ponų karieto- 
mis, vežėjai stoviniavo šalimais, surikiuoti arkliai žvingavo, pur- 
tė blizgančias kamanas, o nuo jų lakstė saulės blyksniai. Parduo- 
tuvės tarnai nuolat šaukė karietas, virtinės tolydžio slinko, arkliai 
patys stojosi į reikiamą vietą, 0 naujos karietos vis važiavo ir va- 
žiavo. Pėstieji saugojosi, kad nesuvažinėtų, šaligatviuose net juo- 
davo nuo žmonių, ir taip per visą plačios, tiesios gatvės ilgį, kiek 
akiai matyti. Tarp baltų namų ūžė gaudė triukšmas, sruvo žmo- 
nių upė, o viršum jos pleveno Paryžiaus dvasia, milžino miesto 
dvelksmas, galingas, glamonėjantis, glostantis. 

Priešais vieną vitriną ponia de Bov ir jos duktė Blanša žiūri- 
nėjo su ponia Gibal išdėliotus parodoje pusiau pasiūtus kostiu- 
mus. 

— O! Pažiūrėkite, — tarė ji,— tuos drobinius kostiumus, po 
devyniolika septyniasdešimt penkis! 

Kostiumai, perrišti šilkine juostuke, buvo sudėti ketvirtainėse 
dėžutėse taip, jog matėsi tik jų puošmenos, išsiuvinėtos mėlynai 
ir raudonai, o kiekvienos dėžutės kertėje buvo paveiksliukas, 
kaip atrodo tas kostiumas visas, kai jį apsivilkusi jauna moteris, 
panaši į princesę. 

— Ai, ką čia, menkavertis daiktas, — burbtelėjo ponia Gi- 
bal. — Tik paimsi į rankas ir matysi, kad tai skuduras, ir tiek. 

Nuo to laiko, kai ponas de Bovas, podagros ištiktas, sėdėjo pri- 
rakintas prie fotelio, jodvi pasidarė artimos bičiulės. Žmona pa- 
kentė meilužę, jai atrodė geriau, kad tie dalykai vyksta namie, 
nes tuo būdu ji galėdavo įsitaisyti šiek tiek kišenpinigių — vyras, 

pats būdamas reikalingas atlaidumo, leisdavosi jos po truputį ap- 
vagiamas. 

— Tai ką, eime į vidų, — tarė ponia Gibal. — Reikia apžiūrė- 
ti jų parodą... Jūsų žentas, rodos, paskyrė jums pasimatymą čio- 
nai4 

Ponia de Bov neatsakė nieko, jos akys klydinėjo kažkur, atro- 
dė, kad visą jos dėmesį sutraukė auganti karietų virtinė: vis atsi- 
darinėjo durelės ir lipo vis naujos pirkėjos. 

— Taip, — tarė pagaliau Blanša tižliu balsu. — Polis užsuks 
mūsų pasiimti iš skaityklos apie keturias, pareidamas iš ministe- 
rijos. 

Prieš mėnesį juodu susituokė, ir Valanjoskas, praleidęs su ja 
tris savaites atostogų Pietuose, grįžo į tarnybą. Jaunoji moteris 
jau turėjo savo mamos apkūnumo, vos tik ištekėjus jos kūnas pa- 
riebėjo ir lyg kiek padribo. 

— Žiū, taigi ponia Deforž! — sušuko grafienė, įsižiūrėjusi į 
ką tik sustojusią karietą. 

— O! Nejaugi! — murmėjo ponia Gibal. — Po visų tų istori- 
jų... ji turbūt tebegailestauja dėl „Keturių metų laikų“ gaisro. 

Taip, tai išties buvo Anrijetė. Ji pastebėjo tas ponias, ji priėjo 
smagi, kaip niekur nieko, slėpdama savo pralaimėjimą po aukš- 
tuomenės manierų kauke. 

— Nagi, dievaž, norėjau pasižiūrėti, kaip čia kas atrodo. Vi- 
sada juk geriau pačiai sužinoti, tiesa?.. O, mudu su ponu Murė te- 
besame geri draugai, nors ir sako žmonės, kad jis esąs labai ant 
manęs piktas nuo to laiko, kai aš ėmiau interesuotis konkuruojan- 
čia firma... O aš tai tik vieno dalyko negaliu jam atleisti — kam 
jis pastūmėjo tąsias vedybas — žinote? — tą Žozefą suvesdino 
su mano globotine, panele de Fontenaj... 

— Kaip? Tai jau? — sušuko ponia de Bov. — Koks siaubas! 

— Taip, mano miela, ir vien iš noro pažeminti mus. Aš jį Ži- 
nau, jis norėjo parodyti, kad mūsų dukterys, bajoraitės, niekam 
daugiau nėra tikusios, kaip vien tekėti už jo krautuvės tarnų. 

Ji pagyvėjo. Visos keturios tebestovėjo ant šaligatvio, prie- 
durės grūstyje. Tačiau pamažu jas srautas užgriebė, joms nieko 
daugiau nereikėjo daryti, tik duotis traukiamoms, tad jos įslinko 
pro duris kaip nešte nešamos, net nepasijutusios, bešnekėdamos 
balsiai, kad vienos kitas girdėtų. Dabar jos tarp savęs teiravosi 
naujienų apie ponią Marti. Žmonės kalbėjo, kad vargšas ponas 
Marti po nuožmių šeimyninių scenų pamišęs, jį ištikusi didybės 
manija: jis semiąs rieškučiomis žemės gelmių lobius, jis eksploa- 
tuojąs aukso kasyklas, karučiais vežąs deimantus ir kitus bran- 
giuosius akmenis. 

— Vargšas žmogynas! — tarė ponia Gibal. — Visada toks 

nudružęs, nusižeminęs, lakstė lakstė su tomis pamokomis... O kaip 
žmona? 

— Ji dabar melžia tokį dėdulę,— atsakė Anrijetė,— seną, 
šaunų dėdulę, kuris, palikęs našlys, apsigyveno pas ją... Beje, ji 
turėtų būti čia, mes ją pamatysime. 

Ponios sustojo nustėrusios. Jos išvydo parduotuvę, didžiau- 
sią pasaulyje paduotuvę, kaip reklamos skelbė. Dabar didžioji 
galerija ėjo kiaurai nuo galo iki galo — nuo Gruodžio dešimto- 
sios gatvės iki Nev Sent Ogiusten gatvės, o dešinėje ir kairėje, 
nelyginant bažnyčioje šoninės navos, traukėsi Monsinji galerija 
ir Mišodjerės galerija, siauresnės, bet taip pat ilgos, ištisos, be 
jokio trūkio, lygiagretės su tomis gatvėmis. Vietomis, perėjų san- 
kryžose, halės platėjo, ir visa erdvė viršum jų buvo pilna stiebų, 
laikančių kabančius laiptus bei oro tiltus. Vidaus tvarka buvo pa- 
keista: dabar nupigintos prekės buvo pardavinėjamos Gruodžio 
dešimtosios gatvėje, šilkai — pačiame viduryje, pirštinės — pa- 
čioje gilumoje, halėje nuo Nev Sent Ogiusten pusės; iš naujo pa- 
radinio vestibiulio galėjai pakėlęs galvą matyti patalynių skyrių, 
perkraustytą iš vieno galo į kitą antrajame aukšte. Skyrių labai 
padaugėjo — iki penkiasdešimt; kai kurie iš jų, visai nauji, buvo 
atidaryti tik šiandien; kiti, pernelyg jau dideli pasidarę, buvo tie- 
siog perskirti pusiau, kad lengviau būtų pardavinėti; šitaip išau- 
gus prekybai ir personalas naujam sezonui buvo padidintas iki 
trijų tūkstančių keturiasdešimt penkių darbuotojų. 

Ponias apstulbino didingas visuotinės baltybių ekspozicijos 
reginys. Pirmiausia jos atsidūrė vestibiulyje — tai buvo veidro- 
dinė halė, išgrįsta mozaikomis, kurioje apsistodavo godžioji mi- 
nia prie išdėliotų pigiųjų prekių. Nuo čia ėjo į tolius galerijos, 
žėrinčios baltuma tarytum plačiai atsiskleidusi atšiaurio šalis, 
visa ištisai apsnigta, begaliniai tyrai, iškloti šermuonėlių kailiais, 
ledynų kalnai, spinduliuoją saulėje. Ten matei tas pačias baltas 
medžiagas, kaip ir vitrinose, tik jos buvo sugyvintos, sukolosa- 
lintos, baltomis ugnimis liepsnojančios per visą tos šventovės 
navą nuo vieno galo ligi kito — vienu ištisiniu baltu gaisru plė- 
vuojančios. Viena baltuma perdėm, ir nieko daugiau, visuose sky- 
riuose visos prekės baltos, kažkoks baltumo siautulys, balto švie- 
sulio tviskėjimas, žilpinantis išsyk akis taip, jog jau nebegali įžiū- 
rėti paskirų daiktų toje visuotinėje baltybėje. Greitai tačiau akis 
apsipranta, ir matai: kairėje — Monsinji galerija, joje už kits kito 
išsirikiavę balti pusiasaliai, sukrauti iš drobės ir perkelio rieti- 
mų, baltos uolos — iš paklodžių, servetėlių, nosinių, o dešinėje — 
Mišodjerės galerija, trikotažas, vilnonai; čia stovi parodos rengi- 
niai iš baltų perlinių sagų, dideliausias bokštas iš baltų kojinai- 
čių, viena salė visa aptiesta baltu moltonu ir stipria šviesa iš tolo 


12. Moterų laimė 325 


nutvieksta. Bet labiausiai šviesos trykšta iš centrinės galerijos, 
tarsi iš kokio židinio, iš ten, kur kaspinai, plonosios skarytės, pirš- 
tinės ir šilkai. Net stalų nebematyti per šilkus ir kaspinus, piršti- 
nes ir skarytes. Aplinkui ketaus stulpus, viršuje, pūpso muslino 
debesiukai, vietomis perkabinėti baltais fuliarais. Laiptai vi- 
sur drapiruoti baltomis medžiagomis — tai pikinėmis, tai mul- 
tininėmis, tos drapiruotės eina palei visus turėklus, apsuka hales, 
ligi pat trečiojo aukšto, ir rodosi žiūrovui, kad tos baltybės įgauna 
sparnus ir kyla, čia glaudžiasi, čia sklaidosi nelyginant gulbių 
pulkas. Daugiau, baltybės verčiasi iš aukšto, leidžiasi pūkų debe- 
simis, sninga dideliausiais dribsniais: baltos antklodės, baltos 
lovatiesės plevena ore, iškabinėtos ant skersinių it bažnytinės 
vėliavos; gipiūrai, nusidriekę skersai visą erdvę, karo it baltų 
drugelių spiečiai, sustingę savo skrydyje; nėriniai virpa iš visų 
pusių, plevena it voratinkliai vasaros danguje, oras nuo jų pilnas 
balto dvelksmo. O stebuklas, šios baltybių religijos altorius — 
tai viršum šilkų skyriaus palapinė iš baltų užuolaidų, besileidžian- 
ti nuo pat stiklinių lubų. Muslinai, gazai, meniški gipiūrai teka 
iš aukštybių lengvutėliais srautais, o siuvinėti tiuliai, baisiai 
prabangūs, ir Rytų šilkai, atausti sidabro gijomis, eina fonu šitai 
milžiniškai dekoracijai, kažkuo panašiai ir į tabernakulį, ir į al- 
kovą. Sakytumei, tai — didelė baltutėlė lova, neaprėpiamai platus 
nelytėtas patalas, laukiantis, kaip legendose, baltos karaliūnai- 
čios, kuri turės ateiti vieną dieną, žėrinti galybe, su baltu jauna- 
martės nuometu. 

Jų nevargino tas himnas baltybei, giedamas visos didžiulės 
parduotuvės medžiagų. Murė nebuvo dar niekad sukūręs ko nors 
didingesnio, tai buvo genialus jo ekspozicijos veikalas. Tame bal- 
tumynų mišinyje, kur, rodės, audeklai iš lentynų suversti be tvar- 
kos, kaip pakliuvo, buvo betgi harmoninė sandara, baltos medžia- 
gos ėjo tam tikru nuoseklumu, nelyginant visais gamos tonais; 
ta harmonija radosi, augo, skleidėsi taip, kaip sudėtingoje tugos 
orkestracijoje, didelio muziko rankos valdomoje, kuri, tolydžio 
plėtojama, neša klausytojų sielas į begalinius tolius. Visur išvien 
baltuma, bet niekur to pat baltumo, visi balčio tonai nuosekliai 
kyla, čia priešpriešomis kits kitą pabrėžia, čia kits kitą papildo 
ir galų gale pasiekia tokį efektą, jog švieste šviečia. Baltumos 
gama prasideda nuo matinių perkelių ir drobių, nuo blausių ila- 
nelių ir vilnonų; toliau prisideda aksomai, šilkai, atlasai — vis 
kylančiąja gamos eile, baltis tolydžio vis labyn žiebiasi, kol galų 
gale ima žaižaruoti liepsnelės klosčių lūžiuose, o toliau, užuolai- 
dose, jau pereina vaiskumon, dar toliau — tyron šviesumon, kaip 
antai muslinuose, gipiūruose, nėriniuose, labiausiai tiuliuose, 
tokiuose plonytėlaičiuose, jog jie skamba jau kaip tyliausioji 


326 


gaida, ištirpstanti, nykstanti ore; tuo tarpu sidabro gija Rytų šilke 
traukia pačią aukštąją gaidą milžinų alkovos fone. 

Parduotuvės skyriai kunkuliavo, žmonės grūdosi prie liftų, 
laužėsi kaulus prie bufeto ir skaityklos, ištisa tauta klajojo po 
tas sniegines erdvės platybes. O žmonės atrodė juodi, sakytumei 
čiužinėtojai ant kurio Lenkijos ežero gruodžio mėnesį. Apatinia- 
jame aukšte vilnijo išvien tamsi masė, kaip jūra per potvynį, joje 
galėjai įžiūrėti nebent dailius, nuo susižavėjimo įsidegusius mo- 
terų veidus. Ant geležinių konstrukcijų, laiptuose, oro tiltuose 
virtinėmis traukė mažutytės figūrėlės, tarsi snieguotose kalnų 
viršūnėse išsklidę keliauninkai. Ir nors rodėsi, kad esi lediniuo- 
tose aukštybėse, aplinkui buvo karšta ir tvanku kaip šiltnamyje. 
Balsų gausmas panėšėjo į šėlstančios upės kriokimą. Gausybė 
paauksavimų lubose, auksuoti rėmai ir aukso rozetės panėšėjo 
į saulės tvaną ir žėrėjo viršum baltybių ekspozicijos Alpių. 

— Nataikągi,— sakė ponia de Bov,— reikia vis dėlto varytis 
pirmyn. Nestovėsim juk vietoje. 

Kai tik ji įėjo, inspektorius Žuvas, stovįs priedurėje, nenulei- 
do nuo jos akių. Ji pasigrežė, ir jų žvilgsniai susitiko. Paskui, kai 
ji ėmė slinkti į priekį, jis praleido ją pirmą ir iš toliau sekė dėda- 
masis visai ja nebesidomįs. 

— Na tik pažiūrėkit! — tarė ponia Gibal, dar stabtelėjusi ties 
pirmąja kasa, pačioje spūstyje. — Šaunus sumanymas su tomis 
žibuoklėmis! 

Ji kalbėjo apie naują pirkėjų premijavimą, Murė sugalvotą, 
dėl kurio buvo būgnijama kiek laiko visuose laikraščiuose, apie 
mažutes puokšteles baltų žibuoklių, gabenamų iš Nicos dideliau- 
siomis partijomis, dovanojamas kiekvienai klientei, pirkusiai 
nors mažiausią daiktą. Prie kiekvienos kasos tarnai su livrėjomis, 
visa klientūra, visur buvo pilna su baltomis puokštėmis publikos, 
panašios į vestuvininkus, visos ponios skleidė žibuoklių kvapą. 

— Taip, — pasakė negarsiai ponia Deforž pavydo gniaužiamu 
balsu, — sumanymas geras. 

Jau jos buvo benueinančios toliau, bet kaip tik tuo momentu 
išgirdo du pardavėjus juokiantis iš žibuoklių. Vienas iš jų, liesas 
ilgšis, stebėjosi: tai visgi šeimininko vestuvės su gatavų drabu- 
žių skyriaus vedėja tikrai būsiančios? Antras, trumpas dručkis, at- 
sakė: dar nežinia, nors gėlės, šiaip ar taip, jau esančios nupirktos. 

— Kaip! — tarė ponia de Bov,— ponas Murė veda? 

Grafienė šovė žvilgsnį į naująją savo bičiulę. Dabar jodvi abi 
suprato, ko ponia Deforž atvyko į „Moterų laimę“, nors po santy- 
kių nutraukimo vedė su juo karą. Galbūt jai baisiai norėjosi pa- 
čiai viską matyti ir kentėti. 

— Aš pabūsiu su jumis, — tarė jai ponia Gibal, suimta smal- 
sumo. — Mudvi ponią de Bov rasime skaitykloje. 

— Gerai, taip ir tebūnie, — atsakė grafienė. — Aš dar turiu 
reikalų į antrąjį aukštą... Tu eini, Blanša? 

Ir ji lipo laiptais, Blanša su ja, o inspektorius Žuvas vis sekė 
ją, lipo kitais laiptais, nenorėdamas patraukti į save jos dėmesio. 
Anos dvi ponios kaip matai dingo tarp žmonių daugybės pirma- 
jame aukšte. 

Visuose parduotuvės skyriuose, nors ūžė darbymetės triukš- 
mas, nebuvo kitos kalbos, kaip apie šeimininko meilės reikalus. 
Tas dalykas, jau keli mėnesiai dominąs pardavėjus, kurie visi 
gėrėjosi ilgu Denizos priešinimusi, staiga pasistūmėjo atomazgos 
linkui: vakar sužinojo, kad mergina, nepaisydama Murė malda- 
vimų, išstoja iš „Laimės“, prasimaniusi dingstį, jog jai labai reikia 
poilsio. Ir nuomonės išsiskyrė: ar ji išeis, ar neišeis? Daug kas 
lažinosi iš šimto sū, kad viskas išsispręsią artimiausią sekmadienį. 
Gudreivos statė ant kortos pusryčius, kad galų gale būsiančios 
vestuvės, tuo tarpu kiti, kurie manė, kad ji išeis, visgi nerizi- 
kavo savo pinigais, neturėdami tvirto pagrindo. Kas teisybė, 
tai teisybė — panelės pozicija stipri, ji yra adoruojama moteris, 
nepriimanti adoracijos; betgi, kita vertus, stipri ir šeimininko 
pozicija: šitokie turtai, laiminga našlystė, be to, jis gi išdidus 
žmogus, dėl per didelių pretenzijų galįs kažin ką padaryti. Beje, 
tiek vieni, tiek kiti buvo tos pat nuomonės, kad ta jaunutė parda- 
vėja vedė bylą kaip labai prityrusi šelmė ir kad ji tuo būdu užtai- 
sė jam ultimatumą. Arba tu mane vesk, arba aš išeinu. 

Tuo tarpu Deniza visai negalvojo apie tuos dalykus. Ji niekad 
neturėjo nei pretenzijų, nei išskaičiavimų. Ir išeiti ji kaip tik ap- 
sisprendė dėl tų samprotavimų apie jos elgesį, kurie, beje, labai 
ją stebino. Argi ji norėjo to visko? Argi ji čia parodė kokio gu- 
drumo, viliojamo meno, toli siekiančių sumanymų? Ji tik atėjo 
čia tarnauti, ir tiek, ir pati pirmoji stebėjosi, kad ją šitaip myli. 
Štai kad ir dabar — kodėl tie žmonės įžiūri kažkokią gudrybę, 
jei ji nori išeiti iš „Laimės '? Juk taip natūralu! Visos tos kalbos, 
be paliovos vaikščiojančios po įmonę, karšti Murė antpuoliai, 
kovos su pačia savimi ištąsė jai nervus, įvarė nepakenčiamą neri- 
mastį, ir ji pradėjo bijoti savęs, kad kartais nepasiduotų, o paskui 
nereikėtų gailėtis visą gyvenimą, tai užtat ji apsisprendė verčiau 
išeiti. Ar esama tame jos elgesyje kokios gudrios taktikos, ji ne- 
žinojo, ji tik klausė save nusiminusi, kaipgi jai daryti, kad žmo- 
nėms neatrodytų, jog ji vyrą medžioja. Vedybų idėja dabar ją 
tiesiog erzino, ji nusistatė sakyti ne, visuomet sakyti ne, dargi 
tada, jei jis išties įsidūktų lig tiek, jog siūlytųsi ją vesti. Tegu ji 
kentėsianti viena. Būtinybė skirtis jai spaudė ašaras, bet ji kar- 

tojo sau, tvirtai nusistačiusi, kad taip reikia, kad ji neturės nei 
atilsio, nei džiaugsmo, jei pasielgs kitaip. 

Kai ji įteikė pareiškimą išeiti, Murė nepasakė nieko, buvo ta- 
riamai šaltas, stengėsi neparodyti jaudinimosi. Paskui jis sausai 
pasakė duodąs jai savaitę laiko apsigalvoti, prieš leisdamas pada- 
ryti tokią kvailystę. Kai ta savaitė baigėsi, ji tuo reikalu užėjo ir 
įsakmiai pareiškė norinti išeiti po didžiojo išpardavimo, jis nesu- 
pyko, jis tik mėgino ją perkalbėti: ji prasilenkianti su savo gerą- 
ja dalia, ji niekuomet negausianti tokios vietos, kokią turinti pas 
jį. O gal ji jau turinti kitą vietą pasirinkusi? Tad jis esąs pasiruo- 
šęs duoti jai visa tai, ko ji tikisi geriau rasti tenai. Ir kai mergaitė 
atsakė, kad ji vietos dar nė neieškojusi, kad ji mananti pirma pa- 
ilsėt mėnesį Valonėje, gyvendama iš santaupų, kurių jau turinti, 
tai jis klausė: o kas gi jai kliudo po to grįžti vėl į „Laimę ', jei išei- 
ti norinti vien sveikatos sumetimais? Ji tylėjo: šis kamantinėji- 
mas ją kankino. Tada jis įsivaizdavo, kad ji vykstanti pas myli- 
mąjį, gal ir pas vyrą. Argi ji neprisipažinusi jam vieną vakarą, 
kad mylinti kažką? Nuo tol jis nešiojo širdy it įstrigusį peilį tą jos 
prisipažinimą, išgautą sąmyšio valandą. Ir kadangi tas Žmogus 
ją vVesiąs, tai ji mesianti viską ir eisianti su juo — taip ir reikią 
aiškintis jos priešinimąsi. Tada viskas baigta, ir jis pridėjo šaltu 
it ledas balsu, kad jis jos neverčiąs likti, jei jau ji negalinti pasisa- 
kyti tikrųjų išėjimo priežasčių. Šis santūrus pokalbis, be jokio 
pykčio, ją sujaukė daug labiau, negu jei jis būtų smarkiai uždū- 
kęs, kaip kad ji baiminosi. 

Per tą savaitę, kur Deniza dar turėjo išbūti „Laimėje“, Murė 
vis vaikščiojo išblyškęs ir griežtas. Eidamas per skyrius, dėjosi 
nė nematąs jos; niekuomet dar jis nebuvo toks susikaupęs ir įsi- 
gilinęs į savo darbą; lažybos prasidėjo vėl, bet tik vieni drąsuo- 
liai besiryžo lažintis iš pusryčių už vedybas.Tuo tarpu Murė 
po tuo šaltumu, taip nebūdingu jam, slėpė baisią vidaus krizę: 
jis negalėjo ryžtis, svyravo ir kentėjo. Tas jį varydavo į pasiutį, 
tada jam kraujas mušdavo į galvą, jis nebesižinodavo ką darąs, 
jam užeidavo noras tiesiog griebti Denizą į glėbį ir nebepaleis- 
ti, ir rėkt neduoti. Paskui jis mėgindavo protauti, ieškodavo prie- 
monių, kaip ją sulaikyti, kad neišeitų, tačiau visada atsidurdavo 
tik į tą vieną kelio galą: nieko jis negali padaryti, ir tuomet bai- 
siai niršdavo, kad nei jo galybė, nei turtai neduoda čia jam jokios 
naudos. Ir tuomet, tarp daugybės kvailiojimų, viena mintis jame 
ėmė stiprėti, įgauti vis daugiau svorio, nors pats jis prieš ją šiau- 
šėsi. Mat po ponios Eduen mirties jis buvo davęs sau žodį nebe- 
vesti daugiau — viena moteris buvo jo pirmoji sėkmė, o toliau 
jis nusistatė tarpti iš visų moterų. Jis, kaip ir Burdonklis, turė- 
jo tokį prietarą, kad didžiulės moteriškų prekių parduotuvės 

vadovas turįs būti nevedęs, jei norįs išlaikyti vyriškojo pra- 
do viešpatavimą moterų visuomenės geismams: kai tik čia įve- 
si moterį, tuoj ji pakeis atmosferą, įneš savo kvapą ir išbai- 
dys kitas moteris. Ir jis priešinosi neįveikiamajai faktų logikai, 
jam rodydavosi verčiau mirti, negu pasiduoti, kai jį pagaudavo 
pyktis ant Denizos, nes nujautė, kad ji — tai revanšas, ir bijojo 
manydamas, kad sulig ta diena, kai tik jis tą mergaitę ves, tai ir 
kris nugalėtas ant savo milijonų, ir sulaužys jį kaip šiaudą amži- 
nasis moteriškumo pradas. Tik ir vėl iš palengvo atsileisdavo, 
imdavo nagrinėti savo baimes: ko čia jam drebėti? Juk ji tokia 
gerutė, tokia protinga, jog jis galėtų pasikliauti ja be jokių krūp- 
čiojimų. Dvidešimt kartų per valandą kildavo tokios kovos jo 
įaudrintoje dvasioje. Dar ir išdidumas aitrino jo žaizdą, jis pra- 
rasdavo paskutinį proto truputėlį, kai pagalvodavo, kad juk 
ir po šito pasidavimo ji gali jam pasakyti ne, ir būtinai pasakys, 
jeigu ji myli kitą. Tą rytą, kada prasidėjo didysis išpardavimas, 
jis dar tebebuvo nieko nenutaręs, o rytojaus dieną Deniza jau 
turėjo išeiti. 

Kai Burdonklis tą pat dieną apie trečią valandą savo papratimu 
įėjo į Murė kabinetą, jis užtiko šeimininką užsirėmusį alkūnėmis 
ant stalo, akis užsiėmusį ir tiek įsigilinusį į save, jog turėjo pa- 
liesti jam petį. Murė pakėlė ašarotą veidą, abu pasižiūrėjo į kits 
kitą ir pasidavė rankas — taip šitie du vyrai, sykiu laimėję daug 
komercinių mūšių, staiga pareiškė jausmus. Jau koks mėnuo 
Burdonklis elgėsi visai kitaip nei pirmiau: jis lankstėsi dvilinkas 
prieš Denizą, jis net slapčiomis stūmė šeimininką į vedybas. Be 
abejo, jis taip darė todėl, kad jo nenušluotų į šiukšlyną ta jėga, 
kurią dabar jis laikė visų didžiausia. Bet ši permaina turėjo vei- 
kiausiai ir kitų, slaptų priežasčių, būtent: jame, matyt, pabudo 
senas kėslas, nedrąsi, bet tolydžio stiprėjanti viltis — o galgi 
pavyksią jam pačiam suėsti Murė, prieš kurį jis taip ilgai lankstė 
stuburą. Kaip tik tokia ir buvo prekybos įmonės dvasia, kovos 
dėl būvio dvasia, ir nesiliaujančios pjautynės kaitino aplinkui jį 
prekybinę veiklą. Įmonės mašinerija dirbo ir savo darbe nešė 
jį, Burdonklį, jis buvo apimtas visuotinio, perdėm viešpataujan- 
čio gobšumo, plėšrumo, kuris visur — nuo žemiausių ligi aukš- 
čiausių vietų — stumia liesuosius suėsti riebiuosius. Ir vien 
tik savotiška religinė baimė — sėkmės religija — draudė jam ligi 
šiol imti kaukšėti dantimis. O čia šit šeimininkas pradeda vaikėti, 
pats užsimanė tų kvailų vedybų, pats pasirengęs užmušti savo 
sėkmę, panaikinti savo kerų galią pirkėjoms. Kodėl jis turėtų šei- 
mininką atkalbinėti? Juk jis taip lengvai paskui galės susigvelbti 
sau paveldą, kai šis vyras bus baigtas, kritęs į glėbį moteriai. Už- 
tat jis spaudė Murė ranką susijaudinęs, lyg atsisveikindamas, su 
buvusio draugo pagaila, kada kalbėjo šiuos žodžius: 

— Na, tai ką, po velnių, ryžkitės!.. Veskit ją, ir kad daugiau 
to nebūtų. 

Murė jau gėdijosi savo silpnybės minutės. Jis atsistojo pro- 
testuodamas: 

— Ne, ne, tai per daug kvaila... Eime, pažiūrėkime, kas sky- 
riuose dedasi. Darbas verda, tiesa? Tikiu, kad ši diena bus puiki. 

Juodu išėjo ir pradėjo savo popietinę apžiūrą, o skyriuose 
pirkėjų buvo tiršta. Burdonklis žvairomis dirsčiojo į šeimininką, 
sunerimęs dėl pastarojo energijos prasiveržimo, ir tyrinėjo veidą 
aplinkui lūpas, ar neaptiks bent mažų raukšlelių, kurios reikštų 
kančią. 

Išpardavimas, tikrai, degte degė su pragariška energija, nuo 
kurios visa įmonė drebėjo nelyginant garlaivis, varomas visa 
mašinų galia. Denizos skyriuje dusinosi mamytės, sausakimšai 
susigrūdusios su savo mergiūkštėmis ir berniūkščiais, skendė- 
jančiais tarp visokių baltų drabužėlių, kuriuos jiems valkstė, 
tinkino. Skyrius išstatė parodon visas savo baltas prekes, ir čia 
taip pat, kaip visur, vyko baltumos siautulys, čia matei sukaupta 
tiek baltybių, jog būtų jų užtekę apvilkti didžiausiai armijai nu- 
drungusių amūriukų: balto vilnono paltukų, pikinių, nansukinių, 
balto kašmyro suknyčių, jūrininkių, net zuaviškų baltų kostiu- 
mėlių. Skyriaus vidury — dėl dekoracijos, nors sezonas dar 
nebuvo priėjęs — stovėjo pirmosios komunijos rūbelių paroda: 
baltos suknutės, balti muslininiai veliumai, balto atlaso kurpai- 
tės — sakytumei gėlynas, veržte išsiveržes, lengvutėlis, dideliau- 
sia nekaltybės ir tyro širdies džiaugsmo žiedų puokštė. Ponia 
Burdelė, susisodinusi eilutėn pagal ūgį savo tris vaikus, Madleną, 
Edmoną ir Liusjeną, barėsi ant paskutinio, paties mažojo, kam 
jis nesiduodąs apvelkamas, o Deniza tuo pat laiku mėgino jam 
pritinkinti vilnonio muslino žaketuką. 


— Nurimk tu pagaliau!.. Panele, ar jums neatrodo, kad truputį 
per siauras? 


Ir ji įžvalgia akimi, kaip šeimininkė, kurios neapmausi, tyri- 
nėjo medžiagą, pasiuvimą, žiūrėjo net siūles išvertusi. 

— Ne, geras didumo, — vėl tarė ji. — Matote, nemenkas daik- 
tas, kai reikia aprengti visą mano pulkelį... Dabar man reikėtų 
palto štai šitai mano panai. 

Skyrius buvo labai apgultas, ir Deniza pati turėjo aptarnauti 
pirkėjas. Ji jau buvo beieškanti reikiamo paltuko, tik šit nuste- 
busi šūktelėjo: 

— Kaip! Čia tu?! Kas gi atsitiko? 

Priešais stovėjo Žanas, nešinas ryšuliu. Prieš savaitę jis vedė, 
ir šeštadienį jo žmona, smulkutytė brunetukė, nerimastingo ir 
mielo veidelio, paviešėjo gerokai „Moterų laimėje , kol apsi- 
pirko. Jaunavedžiai ketino važiuoti drauge sų Deniza į Valo- 


nę — tai turėjo būti tikra povestuvinė kelionė, mėnuo atostogų 
vaikystės dienų atsiminimuose. 

— Įsivaizduok,— kalbėjo Žanas, — Teresė užmiršo daugybę 
reikalingų daiktų. Kai ką reikia mainyti, kai ką nupirkti... Tai ji, 
neturėdama laiko, atsiuntė mane su tuo ryšuliu... Aš tuoj tau 
paaiškinsiu... 

Bet ji pertraukė jį, pamačiusi Pepė: 

— Va tau! Ir Pepė čia! O koležas? 

— Žinai,— tarė Žanas, — vakar, sekmadienį, kai pavalgėme 
pietus, neturėjau širdies imti ir išvesti jį. Jis nueis šiandien vaka- 
re... Vargšelis labai liūdi, kad jis turės likti uždarytas Paryžiuje, 
o mes tenai pramogausime. 

Deniza jiems nusišypsojo, nors jai labai rūpėjo, kas yra. Ponią 
Burdelė ji perleido aptarnauti vienai pardavėjai, 0 pati grįžo 
prie brolių ir pasivedė juos į skyriaus kamputį, kaip tyčia tuo 
laiku patuštėjusį. Mažiuliai, kaip ji juodu tebevadino, buvo dabar 
jau išaugę į stambius bernus. Pepė, dvyliktų metų, buvo jau di- 
desnis už ją ir stambesnis, vis toks pat tykus ir pasiilgstąs myla- 
vimų, švelnių lepinimų, aprengtas koležo uniforma; Žanas, pla- 
čiapetis, didesnis už ją visa galva, tebebuvo toks pat moteriškai 
gražus, su ilgais geltonais plevenančiais plaukais, panašus į me- 
nininką. O ji, vis tokia pat smulkutė, ne stambesnė už vieversį, 
kaip pati sakydavo, tebeturėjo jiems rūpestingos motinos valdžią, 
žiūrėjo į juos kaip į vaikiukus, kuriuos reikia globoti, užtat ji čia 
sagstė Žanui redingotą, kad jis nepanėšėtų į plevėsą, čia tikrino, 
ar Pepė turi švarią nosinę. Dabar, pamačiusi Pepė liūdnas akis, 
ji išdrožė jam pamoksliuką: 

— Būk protingas, mano mažiuli. Nereikia praleidinėti pamo- 
kų. Aš tave pavėžinsiu per atostogas... Gal tau ko reikėtų? O gal 
geriau duoti tau truputį pinigučių? 

Paskui ji grįžo prie dičkio: 

— Otu, mažiuli, tu kvaršini jam galvą, ir jis todėl vaizduojasi, 
kad mes važiuojam pramogauti!.. Nagi ar nepamėgintum tu būti 
protingas nors aguonos grūdą! 

Ji atidavė vyresniajam pusę savo santaupų, keturis tūkstan- 
čius frankų, kad jis turėtų kuo įsitaisyti namų ūkį. Jaunėlis koleže 
irgi jai brangiai atsieidavo, visas jos uždarbis ėjo jiems, kaip ir 
kitados. Jie buvo jai vienintelis tikslas gyventi ir dirbti, nes ji 
iš naujo davė žodį niekados netekėti. 

— Žodžiu, yra taip, — vėl savo varė Žanas.— Tame ryšuly- 
je — šviesiai rudas Teresės paltas... 

Bet jis staiga užkando žadą. Deniza apsigręžė pažiūrėti, ko 
jis pasibaidė, ir pamatė Murė stovintį už jos. Jau valandėlė jis 
stebėjo, kaip ji eina tiem dviem dideliem bernam mamytės pa- 


reigas — čia bara juos, čia vėl bučiuoja, sukioja, varto kaip kū- 
dikius, kai vystyklus keičia. Burdonklis laikėsi nuošaliai, dėjosi 
rūpinąsis prekyba, o išties tai nuo tos scenos akių nenuleido. 

— Čia jūsų broliai, tiesa? — paklausė Murė patylėjęs. 

Jis kalbėjo itin šaltu balsu, laikėsi griežtai, kaip visada pas- 
taruoju metu. Deniza pasistengė irgi rodytis šalta. Jos šypsena 
dingo, ji atsakė: 

— Taip, pone... Vyresnįjį aš jau apvesdinau, ir jo žmona jį 
siunčia pas mane pirkinių. 

Murė toliau stebėjo juos visus tris. Po kurio laiko jis vėl 
prašneko: 

— Jaunėlis labai išaugęs. Aš jį pažįstu, atsimenu, mačiau jį 
vieną vakarą Tiuilri parke, su jumis drauge. 

Tr jo sulėtėjęs balsas virptelėjo. Jai pritrūko kvapo, ji pasi- 
lenkė, prasimetusi dingstį pataisyti Pepė diržiuką. Abudu broliai 
paraudę šypsojo savo sesers šeimininkui. 

— Jie panašūs į jus, — dar pasakė jis. 

— O! — sušuko ji.— Jie gražesni už mane! 

Vieną momentą jis lygino jų veidus. Bet jis jautėsi greit nu- 
stosiąs savitvardos. Kaip ji juos myli! Ir jis paėjo kelis žings- 
nius; paskui, prigrįžęs, tarstelėjo jai į ausį: 

— Užeikit į mano kabinetą po darbo. Noriu su jumis pasikal- 
bėti prieš jums išeinant. 

Po to Murė nuėjo ir tęsė savo apžiūrą. Vidaus kova prasidėjo 
jame iš naujo, jam jau darėsi pikta ant savęs dėl to pasimatymo, 
kurį ką tik paskyrė. Koks tad vidaus sąjūdis ir kurlink jį pastū- 
mėjo, kai jis matė ją su broliais? Tai buvo kvaila, nes jis juto, kad 
gangreit nebeturi valios. Šiaip ar taip, jis pasakys jai porą atsi- 
sveikinamų žodžių, ir bus baigta. Burdonklis, vėl prie jo prisidė- 
jęs, atrodė ramesnis, bet vis dar vogčia šaudė jį žvilgsniais. 

Tuo tarpu Deniza grįžo prie ponios Burdelė. 

— Ir kaip, tinka paltukas? 

— Taip, labai gerai tinka... Na, šiai dienai užteks. Su tais 
vaikais gali bankrotą įsivaryti! 

Dabar, gavusi progos pasitraukti nuo darbo, Deniza išklausė 
Žano aiškinimus, paskui jį nulydėjo per skyrius, nes vienas jis 
būtų dar, ko gero, pasiklydęs. Pirmiausia — dėl to šviesiai rudo 
Teresės palto: ji, apsigalvojusi, panorėjo jį iškeisti į baltą ge- 
lumbinį paltuką to pat dydžio, taip pat pasiūtą. Ir mergaitė, paė- 
musi ryšulį, nuėjo į gatavų drabužių skyrių, o paskui ją nusekė 
ir abudu broliai. 

Skyriuje buvo išstatyta pačių švelniųjų tonų drabužiai — va- 
sariniai žaketai ir mantilijos iš plonyčio šilko, iš įmantraus vil- 
nono. Tačiau visų karščiausia prekyba šiandien vyko kur kitur, 

o čia pirkėjų buvo palyginti nedaug. Beveik visos pardavėjos jau 
buvo naujos. Klara dingo prieš kokį mėnesį, vieni sakė, kad ją 
pasigrobęs vienos pirkėjos vyras, kiti — kad ji nusmukusi iki 
gatvinio ištvirkavimo. O Margerita rengėsi galų gale grįžti į Gre- 
noblį ir imtis vadovauti mažytei krautuvikei, ir ten jos laukė 
pusbrolis. Iš senųjų darbuotojų bebuvo tik viena ponia Oreli, vis 
tokia pat, it šarvu apsitempusi juodo šilko suknia, su savo impe- 
ratoriška kauke, pageltusia lyg antikinis marmuras. Vis dėlto 
sūnus Alberas savo bjauriu elgesiu paėdė ir jos stiprybę, ir ji jau 
būtų pasitraukusį į kaimą, jei tas niekšas nebūtų išlaužęs šukės 
šeimos santaupose, nes jo baisūs dantys grasino gabalas po gabalo 
sukrimsti visą dvarą Rigolyje. Tai buvo tarsi kerštas už namų 
židinio nežiūrėjimą, tuo tarpu motina atnaujino savo piknikus 
su pardavėjomis, o tėvas nesiliovė pūsti valtornos. Jau Burdon- 
klis žvilgčiojo į ponią Oreli nepatenkinta mina, stebėdamasis, 
kaip tai ji nesusipranta išeiti iš tarnybos: juk ji jau per sena tai 
vietai! Greit turėjo suskambėti pastarasis varpas ir išlydėti Lomų 
dinastiją. 

— O, čia jūs! — tarė ji Denizai su perdėtu meilumu.— Ką? 
Jūs norėjot, kad pakeistų šį paltą? Tučtuojau... A! Štai ir jūsų 
broliai. Tikri vyrai jau dabar! 

Kad ir išdidi, ji būtų įmaniusi ant kelių klauptis prieš Denizą, 
kad tik kaip nors jai įsiteiktų. Jos skyriuje, kaip ir kituose, dabar 
nebuvo kitos kalbos, kaip apie Denizos išėjimą; ji dėl to labai 
sielvartavo, nes buvo tikėjusis, kad Deniza, kitados jos tarnau- 
toja, jai pabūsianti globėja. Ji nuleido balsą: 

— Sako, jūs paliekate mus... Žiūrėkit, argi tai galimas 
daiktas? 

— Na taip, taip yra, — atsakė mergaitė. 

Margerita klausėsi. Nuo to laiko, kai buvo paskirtos jos ves- 
tuvės, jos veidas rūgusio pieno spalvos įgavo dar gižlesnės išraiš- 
kos. Ji priėjo arčiau ir pasakė: 

— Ir gerai darot. Visų pirma reikia gerbti save, tiesa? Tad 
leiskit atsisveikinti su jumis, brangioji. 

Atėjo viena kita pirkėja. Ponia Oreli griežtai paprašė Mar- 
geritą rūpintis pardavimu. Paskui, kai Deniza paėmė paltą ir 
pati buvo beeinanti jo keisti, vedėja užprotestavo ir šūktelėjo 
patarnautoją. Tai buvo naujovė, kurios mintį šeimininkui įteigė 
pati Deniza,— dabar prekes nešiojo patarnautojos, užtat par- 
davėjoms buvo daug lengviau dirbti. 

— Palydėk panelę, — tarė vedėja, duodama jai paltą. 

Ir, priėjusi prie Denizos: 

— Pagalvokit dar, aš prašau labai... Mes visi nusiminę, kad 
jūs išeinat. 

Žanas ir Pepė vypsodami laukė sesers tame moterų tvane ir 
dabar, prisidėję prie jos, ėjo toliau. Kraičių skyriuje reikėjo 
paimti šešerius marškinius, tokius pat, kokius Teresė pirko šeš- 
tadienį. Tačiau baltinių skyriuje, kur baltybėmis buvo apsnigtos 
visos lentynos, buvo baisi kamšatis, stumtis pirmyn sekėsi labai 
pamažu. 

Visų pirma, jie rado daugybę žmonių susigrūdus prie gorsetų, 
nes ten įvyko mažytis nesusipratimas. Ponia Butarel, šį sykį 
atsiradusi iš Pietų su vyru ir dukteria, davėsi po galerijas nuo 
pat ryto, rankiodama dukteriai kraitį. Dėl kiekvieno daikto ta- 
rėsi su tėvu, ir tie pasitarimai niekaip nesibaigė. Pagaliau toji 
šeima įstrigo baltinių skyriuje, kol panelė atsidėjusi ir įdėmiai 
rinkosi kelnaites, jos mamytė ėmė ir prapuolė — mat ji susima- 
gino įsitaisyti sau gorsetą. Tada ponas Butarelis, dručkis karšta- 
košis, pakėlė vėją — paliko dukterį ir šoko ieškoti savo pačios, 
kol galų gale ją atrado prisimatavimų salone, bet tenai jam man- 
dagiai pasiūlė atsisėsti ir palaukti už durų. Tie salonai buvo an- 
kštos kabinos su matinio stiklo durimis, ir tenai joks vyriškis 
negalėjo įeiti, net tikras savo pačios vyras — tokį itin griežtą 
reikalavimą padorumo sumetimais nustatė direkcija. Pardavėjos 
ten įeidavo ir išeidavo, ir, joms greitai varstant duris, pasimaty- 
davo tarpais ponios, vienmarškinės, su apatiniais sijonais, nuo- 
gais pečiais, nuogom rankom, riebiosios žaibuodavo baltumu, 
liesosios — seno dramblio kaulo tonu. Eilutė vyrų sėdėjo ant 
kėdžių su nuobodžiaujančiomis minomis. Ponas Butarelis galų 
gale susigaudė, kaip čia yra, smarkiai supyko ir kad padūko 
rėkti: jis norįs savo pačios, jis turįs pamatyti, kas ten su ja daro- 
ma, jis jokiu būdu neleisiąs, kad ji nusivilktų be jo. Veltui mėgino 
jį raminti — jis turbūt manė, kad ten, už tų durų, dedasi kokie 
nešvankūs dalykai. Ponia Butarel gavo jam pasirodyti, o publika 
svarstė įvykį ir juokėsi. 

Tuomet Deniza su savo broliais galėjo eiti toliau. Visi moters 
baltiniai, visi apatiniai aprangos dalykai, šiaip slepiami, čia buvo 
išdėlioti parodai kažin keliose salėse pagrečiui, suklasifikuotose 
skyriais. Vieną skyrių sudarė gorsetai ir tiurniurai, ten buvo pa- 
prastų gorsetų, ištisinių gorsetų, gorsetų šarvo pavidalo, o labiau- 
siai — balto šilko gorsetų, parinktų pagal įvairiausius atspalvius; 
jų tą dieną buvo surengta speciali paroda, armija manekenių be 
galvų ir be kojų, vien tik liemenų, su plokščiomis it lėlių krūtinė- 
mis po šilku, darančių kažkokį nesveikai koktų įspūdį; šalimais, 
ant kitokių lazdų — ašutiniai tiurniurai, briliantiniai tiurniurai, 
ant skersinių — dideliausi stamantrūs pasturgaliai, atstatyti taip, 
jog iš profilio jie atrodė nebepadoriai karikatūriški. Toliau pra- 
sidėjo dailučiai apatinio tualeto reikmenys, jų buvo pilnos kelios 
didžiulės salės, ir galėjai manyti, jog pulkas gražių mergaičių, 

eidamos iš skyriaus į skyrių, nusirenginėjo tol, kol ant jų beliko 
tik savos odos atlasas. Vienur sudėlioti plonutėliai baltinukai, 
begalinė įvairybė visokių smulkių gražniekių, nebetelpančių 
dėžėse, lipančių lauk ir pūpsančių it sniegas. Ten vėl — liemenės, 
liemenėlės, rytinės palaidinės, peniuarai iš drobės, iš nansuko, 
iš nėrinių, ten vėl marškiniai, ilgi, dukslūs, ploni, skatiną galvoti 
apie tingų nusirąžymą rytą po meilės Žaismuose praleisto vakaro. 
Toliau ėjo apatininkai ir visa kita, ko tik reikia: balti sijonai 
visokio ilgumo, sijonai, aptempią kelius, sijonai su uodegomis, 
kurios žeme velkasi, ištisa jūra sijonų, tik įeik — ir paskęsi; 
kelnaitės perkelinės, drobinės, pikinės, vėlgi plačios baltos 
kelnės, po kurias vyro kinkos klaidžiotų ir nežinotų ką veikti; 
marškiniai, susagstomi ligi pat smakro naktį, atsagstomi per visą 
krūtinę dieną, laikąsi tik už siaurutėlių petukų, ir iš paprasto per- 
kelio, ir iš airiškos drobės, ir iš batisto, paskutinė balta moters 
danga, kuri leidžiasi nuo krūtinės ir palei šlaunis. Kraičių skyriuje 
prekių paroda buvo visai nekukli, moterį čia matei išverstą, 
rodomą iš apačios ne tik paprastą miesčionę, drobėmis apsida- 
riusią, bet ir turtingą ponią, įsigūžusią nėriniuose, tai buvo alko- 
va, atverta viešai apžiūrai, kurios slaptingoji prabanga, klostės, 
siuvinėjimai, puošnūs mezginiai išvirsta jautuline paleistuvyste, 
jei tik toji prabanga dar labiau pereina į brangiai atsieinančių 
užgaidų vaikymą. Toliau moterys vėl apsirenginėjo, jos baltiniai 
pradėjo grįžti po sijonu, atgauti paslaptingumą; marškiniukai, 
dar standūs, ką tik iš siuvėjos, kelnaitės, vėsios, tebeturinčios 
lankstų žymes, kaip išimtos iš dėžutės, visas tas negyvas perkelis 
ir batistas, visi tie daiktai, išmėtyti ant prekystalių, pasklidi arba 
krūvomis sukrauti, turėjo atgyti nuo kūno gyvybės, pasidaryti 
kvapūs ir šilti nuo meilės kvapo, tapti baltu debesiuku, įgijusiu 
neliestinumo, panirusiu naktyje, kurio mažiausias plykstelėjimas, 
rausvo kelio švystelėjimas baltybių fone varo iš proto vyrus. 
Paskui buvo dar viena salė — naujagimių drabužėlių, ten geidu- 
linga moters baltuma matyti išvirtusi tyra, skaisčia kūdikio bal- 
tuma — tai nekaltybė, džiaugsmas, mylimoji, pabudusi motina, 
vaikiškos liemenėlės iš minkšto piko, flanelinės kepurėlės, marš- 
kinukai ir gobtuvėliai tokio dydžio kaip žaisliukai, ir krikšto 
rūbeliai, ir kašmyriniai šilti paltukai — balti užgimimo pūkai, 
tarytum būtų plunksnų iš dangaus prikritę. 

— Žiū, kokie gražūs anie antai marškiniai su palankėlė- 
mis,— pasakė Žanas, prasmegęs tame skudurų tvane, sužavėtas 
moterų aprangos intymybių. 

Polina, užmačiusi Denizą kraičių skyriuje, tučtuojau atlėkė. 
Dar net nepasiteiravusi, ko Denizai reikia, ji užkalbino ją paty- 

lomis, labai jaudindamasi dėl gandų, apie kuriuos ūžė visa par- 
duotuvė. Jos skyriuje dvi pardavėjos net susivaidijo — viena 
tvirtino, kad ji išeinanti, o antra — kad ne. 

— Jūs pas mus paliksite, duodu galvą kirsti!.. Kitaip — kas 
gi laukia manęs? 

Ir, kai sužinojo, kad Deniza rytoj išeinanti: 

— Ne, ne, jūs tik taip manote, bet aš žinau, kad bus kitaip... 
Dievaži! Dabar, kai aš turiu vaikeliuką, jūs būtinai turit pasiimti 
mane už pavaduotoją. Božė to tikisi, mano miela. 

Polina šypsojosi, ir jos veidas reiškė įsitikinimą. Paskui ji 
padavė šešerius marškinius ir, kai Žanas pasakė, kad jie dabar 
eisią nosinių pirkti, ji pašaukė patarnautoją, kad paimtų ir neštų 
marškinius ir paltą, paliktą gatavų drabužių skyriaus patarnau- 
tojos. Mergina, kuri šaukiama atėjo, buvo panelė de Fontenaj, 
neseniai ištekėjusi už Žozefo. Ji ką tik per malonę gavo šią pa- 
tarnautojos vietą ir dabar nešiojo ilgą juodą palaidinukę su 
geltonu skaitmenimi ant peties, išsiūtu vilnoniu siūlu. 

— Palydėkite panelę, — tarė jai Polina. 

Paskui, priėjusi arti, vėl patylomis: 

— Na? Aš esu pavaduotoja, sutarta! 

Deniza pažadėjo — atsakė juokavimu į juokavimą. Ir ji nuėjo 
sau, nulipo laiptais su Žanu ir su Pepė, ir visus tris lydėjo patar- 
nautoja. Pirmajame aukšte jie pateko į vilnonų skyrių, galerijos 
kampą, ištisai aptrauktą baltu moltonu ir balta flanele. Ljenaras, 
kurį tėvas veltui kvietė grįžti į Anžerą, čia kalbėjosi su gražuoliu 
Minjo, kuris, pasidaręs makleriu, turėjo pakankamai įžūlumo 
rodytis „Moterų laimėje“. Be abejo, juodu kalbėjosi apie Denizą, 
nes, ją pamatę, tuoj nutilo ir labai jau stropiai pasisveikino. Beje, 
visur, kur tik ji pasirodydavo, eidama per skyrius, pardavėjai 
tuoj sujusdavo ir jai lenkdavosi, nežinodami nieko tikro, kuo 
ji bus rytoj. Jie kuždėjosi apie ją, jie sprendė, kad ji atrodanti 
it pergalę laimėjusi, ir lažybų karštis vėl nusvėrė į kitą pu- 
sę — ėmė už ją statyti Aržantejo vyną ir kepsnį. Ji įsuko į balti- 
nių galeriją ir ėjo į patį galą, ten, kur buvo pardavinėjamos nosi- 
nės. Baltos medžiagos viešpatavo: medvilniniai audeklai — ma- 
dapolamai, multinai, pikai, perkeliai; lininiai audeklai — 
nansukai, muslinai, tarlatanai; toliau — drobės, aukščiausios 
drobių kolonos, sukrautos iš rietimų, tarsi iš tašyto akmens kubų, 
storos drobės, plonos drobės, visokio pločio, ir baltos, ir ant 
pievos balintos, ir visai nebalintos; toliau — įvairių baltinių 
rūšių skyriai, už kits kito: namų apyvokos baltiniai, stalo 
baltiniai, virtuvės baltiniai, begalė baltybių — paklodžių, užval- 
kalų, neaprėpiama daugybė visokių servetėlių, staltiesių, pri- 
kyščių ir pašluosčių. Ir visur, visur sveikino Denizą, visi taisė 

jai kelią, kur tiktai ji ėjo; Božė atlėkė strimagalviais į drobių 
skyrių jai nusišypsoti, sakytumei kokiai gerajai šių namų val- 
dovei. Galiausiai, perėjusi dar antklodes, baltų vėliavų prikabi- 
nėtą salę, ji įžengė į nosinių skyrių, kurio išmoninga dekoracija 
vertė alpėti minią: čia stovėjo vien baltos kolonos, baltos pirami- 
dės, baltos pilys, sudėtingi architektūros veikalai, visi pastatyti 
vien iš nosinių — lininių, batistinių, Kambre batisto, airiškos 
drobės, kinų šilko, su monogramomis, su įaustomis vinjetėmis, 
išsiuvinėtų plynuoju raštu, apkraštuotų nėriniais, ažūriniais rum- 
bais — ištisas miestas iš begalinės įvairybės baltų plytų, — lyg 
miražas plytįs rytų danguje, įkaitintame iki baltumo. 

— Tu sakai, dar tuziną? — klausė Deniza savo brolį, — Šolė 
markės, taip? 

— Taip, turbūt tokių, kaip šita,— atsakė tasai, rodydamas 
nosinę ryšulyje. 

Žanas ir Pepė nesiliko nuo jos, jie glaudėsi prie jos kaip kita- 
dos, vos atsiradę Paryžiuje, kelionės išvarginti. Ši neaprėpiamo 
didumo parduotuvė, kurioje ji buvo namiškė, jiedviem galų 
gale įvarė baimę, ir juodu, instinktyviai prisiminę vaikystę, 
ieškojo josios apsaugos, pasikliaudami savo mažosios mamos 
globa. Kiti žmonės iš šalies stebėjo juos ir šypsojo, kad tokie du 
dideli bernai nepasileisdami sekioja paskui tą smulkutytę mergai- 
tę su rimtu veidu — Žanas, įsibaikštinęs, nors jam jau barzda 
želia, Pepė, pražuvęs savo mokiniškoje uniformoje; jie visi trys 
buvo vienodi baltaplaukiai, ir visuose skyriuose, kur jie vaikš- 
čiojo, tarnautojai kuždėjosi: 

— Čia jos broliai... Čia jos broliai... 

O kol Deniza ieškojo pardavėjo, įvyko dar vienas susitikimas. 
Murė ir Burdonklis įėjo į galeriją, ir šeimininkas vėl sustojo 
priešais mergaitę, nieko, beje, jai nesakydamas, o tuo metu kaip 
tik ėjo pro šalį ponia Deforž ir ponia Gibal. Anrijetė krūptelėjo 
visu kūnu, tik išsilaikė to neparodžiusi. Ji pažiūrėjo į Murė, 
pažiūrėjo į Denizą. Tuodu irgi pažiūrėjo į ją — tokia buvo 
nebyli atomazga, tokia būna daugelio didžių širdžių dramų už- 
baiga: apsikeitimas žvilgsniais žmonių minioje, kuri tuo metu 
stumdosi, grūdasi. Jau Murė nutolo, o Deniza, brolių lydima, 
dingo skyriaus gilumoje, vis ieškodama bent vieno laisvo par- 
davėjo. Anrijetė, žvilgterėjusi į patarnautoją, nešiojančią pirki- 
nius, pažino, kad tai panelė de Fontenaj, su geltonu skaitmenimi 
ant peties, su tarnaitės veidu, sugrubėjusiu, papilkėjusiu; tada 
ji iškrovė širdį, kalbėdama irzliu balsu poniai Gibal: 

— Matot, ką jis padarė iš tos vargšelės... Argi tai ne įžeidi- 
mas? Juk visgi markizė! Ir jis verčia ją sekioti kaip šunį paskui 
kokią šliurę, pasiimtą iš gatvės! 

Ji mėgino ramintis, mėgino dėtis abejinga: 

— Tai eime į šilkų skyrių, pažiūrėsim jų parodos. 

Šilkų skyrius atrodė kaip didelis kambarys, tyčia įrengtas 
meilės žaislams, — visas baltai drapiruotas iš mylinčios moters 
įgeidžio savo nuogybės sniegais pasirungti su tomis baltymėmis. 
Dievinamojo kūno pieniški baltumynai visi čia buvo matomi, 
nuo strėnų aksomo iki švelnutėlio šlaunų šilko ir žvilgančio 
krūtų atlaso. Tįsojo išvynioti tarp kolonų rietimai aksomo, šilkų 
ir atlasų drapiruotės skyrėsi iš kreminio baltumo fono, panėšė- 
damos į metalo ir porceliano blizgesį; dar tenai leidosi arkomis 
matiniai Padujos šilkai, ir stori Sicilijos šilkai, ir lengvutėliai 
fuliarai, ir Indijos plonieji šilkai, atliepią visiems moters odos 
tonams, nuo tingaus norvegių baltumo iki vaiskaus saulėto įkai- 
tintų Italijos ar Ispanijos parudėlių tono. 

Tuo laiku Favjė matavo baltą fuliarą „gražiajai poniai“, tai 
elegantiškai blondinei, nuolatinei pirkėjai, kurios pardavėjai 
nemokėjo kitaip nusakyti, kaip tik šiais žodžiais. Ji lankėsi jau 
keleri metai, ir jie visi nieko apie ją daugiau nežinojo — nei 
kas ji per viena, nei kur gyvena, nei net pavardės. Niekas, beje, 
ir nesistengė sužinoti, nors, kai ji pasirodydavo, kiekvienąsyk 
visaip spėliodavo — šiaip, kad tik pašnekėti. Pasak jų žodžių, 
ji būdavo čia sulysusi, čia pariebėjusi, gerai išsimiegojusi arba 
vakar vėlai gulusi; visos jos nežinomojo gyvenimo smulkmenos, 
išorės įvykiai ir vidaus dramos būdavo tuo būdu ilgai komen- 
tuojamos. Šį kartą ji pasirodė labai linksma. Užtat Favjė, nuly- 
dėjęs ją į kasą, dėstė savo sumetimus Jutenui: 

— Galbūt ji antrukart ištekėjo. 

— Tai ji našlė? — klausė tasai. 

— Aš nežinau... Tik, prisimenat, ji sykį buvo atėjusi su 
gedulu... O gal išlošė daug pinigų biržoje. 

Užėjo tyla. Paskui jis užbaigė: 

— Jos dalykas... Negi gali būti artimas su visomis moterimis, 
kur čia užeina! 

O Jutenas atrodė susimąstęs. Užvakar jis turėjo gan smarkų 
pasiaiškinimą su direkcija ir dabar jautėsi pasmerktas. Po šio 
išpardavimo jį tikriausiai išguis. Jo padėtis jau seniai buvo 
nebetvirta: per pastarąją inventorizaciją jam prikišo, kad ne- 
pasiekęs apyvartos, kuri buvusi numatyta; ir dar buvo vienas 
dalykas, pats svarbusis: augo palengva kitų apetitai, kurie turėjo 
savo ruožtu suėsti ir jį, nes, įmonės mašinai vienodai trinkant, 
patyliukais vyko skyriuje prieš jį karas. Buvo juntamas slaptas 
Favjė darbas, jau garsiai kaukšėjo žiaunos, nors dar nerodomos. 
Favjė jau turėjo pažadą, kad būsiąs paskirtas skyriaus vedėju. 
Jutenas tai žinojo, bet, užuot ištalžęs snukį savo buvusiam drau- 


gui, žiūrėjo į jį kaip į kylančią galybę. Toks šaltas bernas, toks 
klusnus, taip gerai davėsi panaudojamas, kai reikėjo išmesti 
Robino ir Butmoną! Jutenui tai ir nuostabą kėlė, ir pagarbą 
žadino. 

— Beje, — kalbėjo toliau Favjė,— žinote, ji neišeis. Visi 
matė, kaip šeimininkas saldžiomis akutėmis ją glostė... Aš kertu 
lažybų iš butelio šampano. 

Jis kalbėjo apie Denizą. Nors pirkėjų srautas vis gausėjo, 
paskalos apie tą istoriją dūmė per skyrius didėjančiu smarkumu. 
Šilkų skyrius ypač jaudinosi, nes lažybų čia buvo kertama iš 
brangių daiktų. 

— A, po velnių! — sušuko Jutenas, lyg pakirdęs iš susimąs- 
tymo.— Tai kvailas buvau, kad nepagulėjau su ja!.. Ot būtų 
fain dabar! 

Paskui jis paraudo dėl to savo išsipažinimo, nes pamatė, kad 
Favjė juokiasi. Jis apsimetė irgi juokiąsis ir, norėdamas patai- 
syti įspūdį, pridūrė, kad kaip tik šitos šliurės dėka jo markė 
pagedusi direkcijos akyse. Jam radosi noras nugiežti apmaudą 
ant ko nors, ir jis ėmė pulti pardavėjus, nebesusigaudančius per 
publikos daugumą. Tik šit staiga jis ėmė šypsotis: jis pamatė 
ponią Deforž ir ponią Gibal, lėtai einančias per skyrių. 

— Ar šiandien jums nieko nereikia, ponia? 

— Ne, dėkui, — atsakė Anrijetė.— Matote, einu pasivaikš- 
čiodama, užsukau tik iš smalsumo. 

Jutenas, ją sustabdęs, ėmė kalbėti patylomis. Staiga subren- 
do jo galvoje visas planas. Jis įsiteikinėjo jai, jis koneveikė 
„Moterų laimę : jau jam esą gana, jis verčiau išeisiąs, negu to- 
liau dalyvausiąs tokioje maišalienėje. Ji klausėsi jo kalbos nu- 
džiugusi. Ji manė, kad galės jį išvilioti iš „Laimės“, ir siūlė jam 
eiti parsisamdyti pas Butmoną už šilkų skyriaus vedėją, kai tik 
„Keturių metų laikų“ parduotuvė bus atstatyta. Juodu sudarė 
sandėrį, abu kuždėjo labai tyliai, o ponia Gibal tuo laiku domėjosi 
išstatytomis prekėmis. 

— Gal jums galėčiau pasiūlyti šią puokštę žibuokliųė — vėl 
prašneko Jutenas balsu, rodydamas į padėtus ant stalo tris ar 
keturis premijinius bukietukus, kuriuos jis pasiėmė iš vienos 
kasos, ketindamas kai kurioms ponioms įteikti pats. 

— Oi ne, susimildami! — sušuko Anrijetė, traukdamasi ata- 
tupsta.— Aš nenoriu būti šių vestuvių dalyvė. 

Juodu suprato vienas antrą, išsiskyrė vėl juokdamiesi ir 
šaudydamiesi reikšmingais, daug sakančiais žvilgsniais. 

Beieškodama ponios Gibal, ponia Deforž net aiktelėjo, su- 
sidūrusi kaktomuša su ponia Marti. Ši jau dvi valandas davėsi 
su dukteria Valentina po visus skyrius, apsėsta pinigų švaisty- 

mo karštinės, kuriai praėjus, jausdavosi nusivariusi ir susidro- 
vėjusi. Ji jau išmaišė baldų skyrių, baltų lakuotų prekių ekspo- 
zicijos paverstą į erdvų mergaitės buduarą, perūžė ir kaspinus, 
ir skarytes, kur ant baltų kolonų buvo užtraukta balta stoginė, 
ir galanteriją, ir pozumentus, kur baltais kutais buvo apvedžioti 
išmoningi statybos renginiai, kantriai sukrauti iš kartonų su 
sagutėmis ir pakučių su adatomis, ir trikotažą, kur šįmet žiūrovės 
laužėsi kaulus, norėdamos pamatyti dekoracijos nepaprasty- 
be — „Moterų laimės“ pavadinimą, trimetrinėmis raidėmis iš 
baltų kojinaičių išdėliotą raudonų kojinaičių fone. Bet ponią 
Marti labiausiai įkaitino naujieji parduotuvės skyriai: ligi tik 
atsirado koks naujas skyrius — tuojau ji turėjo pašventinti jį; 
ji dūmė trūkčiagalviais ir pirko ką tik nutverdama. Ji taip pat 
visą valandą praleido madų salone, naujame, antrajame aukšte, 
ji ten perkraustė visas spintas, nuimliojo visas skrybėlaites nuo 
palisandrinių grybų, kuriais buvo nustatyti du stalai, ir vis mata- 
vo, vis tinkino — ir sau, ir dukteriai — visas baltas skrybėlaites, 
visas baltas kepuraites, visus baltus gobtuvus. Po to ji nulipo 
į pirmąjį aukštą, kur vienos galerijos gale, už kaklaraiščių, ką 
tik šiandien atidarė batukų skyrių, — na, tai čia ji uždavė garo 
visoms vitrinoms, nes ją pagavo liguistas geismas, išvydus balto 
šilko kurpaites be užkulnių, apkraštuotas gulbės pūkais, tokiais 
kaip Liudviko XV laikais. 

— Ach, brangioji,— čiauškėjo ji,— jūs nė supratimo netu- 
rite! Koks pasirinkimas gobtuvų! Aš išsirinkau vieną sau ir vieną 
dukteriai... O bateliai — ką, Valentina? 

— Niekur tokių nerasi! — pridėjo duktė su moteriškės nusi- 
manymu.— Yra pusbačių po dvidešimt frankų penkiasde- 
šimt — och! kokie pusbačiai! 

Vienas pardavėjas sekė paskui jas ir tempė kėdę su pirkiniais, 
kurių jau buvo prikrauta visas kalnas. 

— Kaip laikosi ponas Marti? — paklausė ponia Deforž. 

— Neblogai, rodos, — atsakė ponia Marti, sutrikusi nuo šio 
netikėto klausimo, smygtelėto kaip tik tokiu laiku, kada ji degė 
pinigų švaistymo karščiu.— Jis tebėra tenai, mano dėdė turėjo 
aplankyti jį šį rytą. 

Bet ji, nutraukusi šnektą, šūktelėjo ekstazėje: 

— Tik žiūrėkit, kaip žavu! 

Tos ponios, žengusios kelis žingsnius, atsidūrė prieš naują 
skyrių — gėlių ir plunksnų skyrių, įrengtą centrinėje galerijoje, 
tarp šilkų ir pirštinių. Tai buvo milžiniškas žiedynas žėrinčioje 
pro stogą saulėje, baltas pėdas, aukštumo ir platumo sulig geru 
ąžuolu. Jo apačia buvo pridaigstyta smulkių gėlyčių — žibuoklių, 
pakalnučių, jacintų, saulučių, vis su smulkiais baltais žiedukais, 

kaip darželio lovučių pakraščiuose. Aukščiau stovėjo puokš- 
tės — baltos rožės, švelnaus kūno atspalvio, didžiulės baltosios 
pinavijos, vos vos rausvai padažytos, baltosios chrizantemos, 
vešliai kylančios, su geltonais viduriukais. Juo aukščiau, juo 
gėlių daugiau — aukštos mistinės lelijos, žydinčios obelų šakos, 
kvepiančių alyvų glėbiai, o viršum visos tų žiedų gausybės, sulig 
antruoju aukštu, — strausų plunksnų kuodai, balti baltutėliai, 
tarytum iškilęs į aukštybę tų baltų žiedų dvelksmas. Vienas kam- 
pas buvo pilnas apelsinų žiedų puošmenų ir vainikų. Buvo ten 
ir metalinių gėlių, ir sidabrinių varpų. Tuose lapuose ir žieduose, 
tarp muslinų, šilkų ir aksomų, kur klijų lašai panėšėjo į rasos 
lašus, skraidė Antilų salų paukštės skrybėlėms puošti, purpu- 
rinės Brazilijos startos su juodom uodegytėm ir rojaus paukštytės 
su vaivorykštiniais gurkliais, švitančiais visomis septyniomis 
spalvomis. 

— Aš nusipirksiu vieną obels šaką, — tarė ponia Marti.— Juk 
ji tokia daili, tiesa?.. Ir tą mažutytę paukštytę — pažiūrėk tiktai, 
Valentina. O! Aš ją imu!.. 

Poniai Gibal pabodo stovėti nieko neveikiant tarp vilnijančios 
minios. Ji pagaliau tarė: 

— Na, tai gerai, jūs čia pirkit, o mes jus paliksim. Mes lipsim 
į viršų. 

— Ai ne, palaukite manęs! — sušuko toji.— Aš lipsiu irgi... 
Ten yra kvepalų skyrius. Man reikia į kvepalų skyrių. 

Šis skyrius, įsteigtas tik vakar, buvo šalia skaityklos salono. 
Ponia Deforž, norėdama išvengti spūsties laiptuose, buvo besiū- 
lanti pasinaudoti liftu, bet šio sumanymo teko atsisakyti, nes 
lifto laukiančių eilė buvo itin ilga. Pagaliau jos užlipo, kur joms 
reikėjo, jos žengė pro bufetą, bet ten buvo prisigrūdę tiek, 
jog vienas inspektcrius ėmė tramdyti apetitus — ėdrią klien- 
tūrą leisti į vidų tik mažomis grupėmis. Jau nuo pat bufeto ponios 
pradėjo,užuosti kvepalų skyrių — stiprus įkvėpintų pagalvėlių 
dvelksmas sklido po visą galeriją. Čia pirkėjos per viena kitą 
graibstė muilą, „Laimės“ markės muilą. Prekystaliuose po stik- 
liniu viršumi, etažerėse ant stiklinių lentynukių stovėjo išrikiuoti 
tepalų ir pastų puodeliai, pudros ir raudalų dėžutės, tualetinių 
aliejų ir tualetinio vandens buteliukai, o specialioje spintoje 
pridėliota dailučių šepetėlių, šukų, žirklučių ir kišeninių flako- 
nėlių. Pardavėjai buvo tiek išmoningi, jog visą ekspoziciją de- 
koravo balto porceliano puodukais, balto krištolo flakonais. 
Kas ypač žavėjo visus, tai buvo sidabrinis fontanas vidury pa- 
talpos — piemenaitė, stovinti po didžiule suskintų gėlių puokšte, 
kur be paliovos tekėjo žibuoklių vandens čiurkšlė, melodingai 
tikšdama į metalinį baseiną. Malonus kvapas sklido visur aplin- 

kui, ponios praeidamos vilgėsi nosines. 

— Na štai! — tarė ponia Marti, apsikrovusi prausimosi reik- 
menimis, dantų milteliais, kosmetikos dalykais.— Dabar viskas, 
aš jūsų valioje. Eime, suieškokime ponią de Bov. 

Tačiau didžiųjų centrinių laiptų aikštėje ją patraukė japonų 
dirbinių skyrius. Nuo tos dienos, kai Murė juokais pamėgino 
šioj pat vietoj atidaryti mažą kioską su keletu palaikių niekanie- 
kių, šis skyrius labai išaugo ir turėjo tokį pasisekimą, kokio net 
Murė nesitikėjo. Mažas skyrius pradėjo nuo menkutės apyvartos, 
o dabar čia buvo parduodama daugybė senų bronzų, senų lakų, 
seno dramblio kaulo, skyrius darė pusantro milijono apyvartos 
kas metai, jo labui keliaujantieji prekijai vertė kniso visus Toli- 
muosius Rytus, visus rūmus ir šventoves. Beje, nauji skyriai vis 
dygo toliau, gruodžio mėnesį buvo ketinama atidaryti dar du 
naujus, kad būtų kuo užkišti tuštumą, kai prieis žieminis prasto 
prekiavimo sezonas; tie nauji skyriai — tai knygų ir vaikų 
žaislų; jie taip pat, aišku, augs ir iššluos iš kaimynystės visus 
smulkiuosius prekybininkus. Ketverių metų pakako, — ir japonų 
skyrius sutraukė visą meninę Paryžiaus klientūrą. 

Šį kartą nebeatsilaikė nė pati ponia Deforž, nors nesitvėrė 
apmaudu ir buvo pasižadėjusi nieko nepirkti — ir vis tiek nusi- 
pirko vieną dramblio kaulo drožinėlį, nepaprastai dailų ir mielą. 

— Siųskit jį mano vardu,— pasakė ji greitai, — į gretimąją 
kasą. Devyniasdešimt frankų, tiesa? | 

Ir, matydama, kad ponia Marti su dukteria įsikneibusios į 
prastą porcelianą, ji pasiėmė ponią Gibal ir pasakė: 

— Jūs mus rasite skaityklos salone... Man būtinai reikia at- 
sisėsti nors truputėlį. 

Tačiau skaityklos salone tos ponios atsisėsti negavo. Visos 
kėdės buvo užsėstos aplink didžiulį stalą, apverstą laikraščiais. 
Dručkiai vyrai skaitė atsidrėbę, pilvus išvertę, nė negalvodami 
būti malonūs ir užleisti ponioms vietas. Kelios moterys rašė, 
įbedusios nosis į popierių, lyg slėpdamos savo raštą po savo 
skrybėlių gėlėmis. Beje, ponios de Bov čia nė nebuvo, ir Anrijetė 
ėmė netekti kantrybės, bet šit ji pamatė Valanjoską, beieškantį 
savo žmonos ir uošvės. Jis pasisveikino ir pasakė: 

— Jos turbūt yra nėrinių skyriuje, iš ten jų traukte neištrauk- 
si... Eisiu pažiūrėti. 

Jis buvo toks galantiškas, jog, prieš nueidamas, parūpino 
joms dvi kėdes. 

Nėrinių skyriuje spūstis smarkėjo minutėmis. Čia buvo di- 
džiosios baltų medžiagų parodos pati viršūnė, čia baltybės buvo 
visų dailiausios ir visų brangiausios. Ir gundymai čia buvo justi 
visų smarkiausiai, geismai kaito iki patrakimo, visos moterys čia 

kraustėsi iš proto. Šis parduotuvės skyrius buvo paverstas balta 
koplyčia. Tiuliai, gipiūrai leidosi iš aukšto, sudarydami baltą 
dangų, lengvutėlę debesų užuolaidą, kurios plonuose tinkluose 
net ryto saulė blyško. Aplinkui kolonas ritosi žemyn belginių ir 
valansjeninių nėrinių volanai tarytum šokėjų suknios, pasisklei- 
dusios baltomis vilnimis iki pat žemės. Ir iš visų pusių, ant visų 
prekystalių sniegais žėrėjo baltybės — ispaniški plono šilko 
nėriniai, lengvi it pats alsavimas, Briuselio aplikacijos su stam- 
biomis gėlėmis ant smulkaus mezginio, adatiniai nėriniai ir Ve- 
necijos nėriniai rupesnio rašto, Alansono, Briugės nėriniai — didi 
visko gausybė, karališka ir tartum bažnytiška. Galėjai pamanyti, 
kad skudurų dievas čia beturįs įsirengęs savo tabernakulį. 

Ponia de Bov, vaikščiojusi pavaikščiojusi su dukteria palei 
išstatytas prekes, verčiama juslinio poreikio panerti rankas į 
nėrinių medžiagas, ryžosi reikalauti, kad Delošas parodytų Alan- 
sono nėrinių. Iš pradžių jis parodė alansoninių imitacijų, bet 
ji norėjo tikrųjų Alansono nėrinių, ji dargi nesitenkino mažomis 
garnitūromis, kur po tris šimtus frankų metras, o reikalavo di- 
džiųjų volanų, kur po tūkstantį frankų, taip pat skepetaičių, 
vėduoklių po septynis ir aštuonis šimtus. Greit ant prekystalio 
buvo sukrautas didžiulis turtas. O inspektorius Žuvas, nė kiek 
neatsilikdamas nuo ponios de Bov, nors ji dėjosi tik šiaip sau 
vaikštinėjanti, stovėjo skyriaus kamputyje tarp žmonių grūsties 
ir nejudėjo, laikėsi ramiai, abejingai, tik akių nuo tos ponios 
nenuleido. 

— O gal turit rankų darbo pelerinųė — paklausė grafienė 
Delošą.— Prašom parodyti. 

Pardavėjas, gaišinamas jau bent dvidešimt minučių, nedrįso 
prieštarauti — tokia didinga buvo josios laikysena, stotas ir 
balsas — kaip princesės. Vis dėlto jis svyravo, nes pardavėjams 
buvo duotas nurodymas nekrauti ant prekystalio vienukart tiek 
daug brangių nėrinių, juoba kad tik praeitą savaitę jam nudžiovė 
dešimt metrų gerų Belgijos nėrinių. Tačiau ji suglumino jį, jis 
pasidavė, nusigręžė valandėlę nuo alansoninių krūvos į lentyną 
užpakal savęs, paimti tų pelerinų. 

— Pažiūrėk, mamyte, — kalbėjo Blanša, šalia jos rausdamasi 
po pigių valansjeninių dėžę, — va, šituos galima būtų paimti už- 
valkalams. 

Ponia de Bov neatsakė. Tada duktė atgręžė į ją savo tižlų 
veidą ir pamatė, kad motina, panėrusi abi rankas į nėrinių krūvą, 
grūda palto rankovėn Alansono nėrinių volanus. Blanša tartum 
nė nenustebo, tik instinktyviu judesiu prisikišo arčiau, kad niekas 
nepamatytų, bet tą akimirką jųdviejų tarpe išdygo Žuvas. Jis pa- 
silenkė ir negarsiai tarė grafienei į ausį mandagiu balsu: 

— Ponia, malonėkite eiti su manimi... 

Ji buvo bepasišiaušianti: 

— Bet kodėl gi, pone? 

— Malonėkite eiti su manimi, ponia,— pakartojo inspekto- 
rius, nekeldamas tono. 

Apdujusiu iš siaubo veidu ji dairėsi greit aplinkui. Paskui 
ji nusileido, jai grįžo karališka eigastis, ir ji žengė šalia jo kaip 
karalienė, kuri teikiasi atsiduoti kokio nors adjutantėlio paslau- 
goms. Nė viena pirkėja iš aplinkui buvusių nepastebėjo, kas 
įvyko. Delošas, atsigręžęs į prekystalį ir pamatęs, kad ponią 
nusiveda, net išsižiojo: še tai tau! Ir šita taip pat! Tokia kilminga 
ponia! Jeigu jau taip, tai nors imk ir kratyk jas visas! O Blanša, 
palikta laisva, sekė iš tolo paskui motiną, atsilikdama spūstyje, 
išblyškusi, susikrimtusi — pareiga vertė ją neapleisti motinos, 
bet ir bijojo, kad jos pačios nesuimtų kartu. Ji matė, kaip motiną 
įvedė į Burdonklio kabinetą, ir, nesiimdama ko daugiau daryti, 
slankiojo palei duris. 

Kaip tyčia, kambary buvo ir Burdonklis, kuriuo ką tik nusi- 
kratė Murė. Paprastai, jei apsivogdavo kas iš kilmingųjų asmenų, 
reikalą tvarkydavo jis. Žuvas, sekdamas šią ponią jau seniai, 
sakė jam savo įtarimus, užtat jis nė nenustebo, kai inspektorius 
trumpai pranešė apie įvykį; kita vertus, jis tiek jau buvo perleidęs 
visokių nepaprastų atvejų, jog turėjo susidaręs nuomonę, kad 
moteris galinti padaryti viską, kai ją apsėdąs skudurų pasiutys. 
Kadangi apsivogėlės santykiai visuomenėje su direktoriumi 
buvo jam žinomi, tai jis jai irgi rodėsi kaip reikiant mandagus. 

— Ponia, mes atleidžiame tokias silpnybės valandėles... Aš 
tik prašyčiau pagalvoti, kur jus gali nuvesti toks elgesys. Jeigu 
kas būtų pamatę, kai jūs slėpėte nėrinius... 

Bet ji pasipiktinusi nutraukė jį. Ji, ji apvaginama! Kuo jie 
ją laiką?! Ji esanti grafienė de Bov, jos vyras generalinis žirgynų 
inspektorius, esąs priimamas imperatoriaus rūmuose. 

— Aš žinau, aš žinau, ponia,— kartojo ramiai Burdonk- 
lis.— -Aš turiu garbę pažinti jus... Malonėkite pirmiausia grąžinti 
nėrinius, kuriuos turite po... 

Ji užriko iš naujo, ji nedavė jam nė žodžio pasakyti, įniršusi 
ir graži, ji ėjo taip toli, jog net pravirko kaip įžeista aukštuome- 
nės ponia. Kas nors kitas Burdonklio vietoj būtų susvyravęs ir 
pabūgęs kokių apgailėtinų nesusipratimų, nes ji grasino skųstis 
teismui dėl tokio baisaus garbės įžeidimo. 

— Saugokitės, pone! Mano vyras eis ligi pat ministro. 

— Vadinasi, jūs nesate protingesnė už kitas, — pareiškė Bur- 
donklis, išvestas iš kantrybės.— Jums bus padaryta asmens krata, 
nes taip reikia 

Ji dar nepasidavė, tik išdidžiai, savimi pasitikimai atrėžė: 

— Gerai, darykit kratą... Bet aš jus įspėju, jūs rizikuojate 
savo firmos vardu. 

Žuvas nuėjo pakviesti dviejų pardavėjų iš gorsetų skyriaus. 
Grįžęs jis pranešė Burdonkliui, kad panelė, šios ponios duktė, 
palikta laisva, nesitraukianti nuo durų, ir klausė, ar nereikėtų 
suimti ir ją, nors jis jos vagiant nepastebėjęs. Šeimininko kom- 
panionas, visada korektiškas, nusprendė, jog moraliniais sume- 
timais netinką vesti mergaitę į šį kambarį, kad motina negautų 
raudonuoti prieš dukterį. Tuo tarpu abu vyriškiai pasitraukė į 
gretimą kambarį, o pardavėjos iškrėtė grafienę, jos nuvilko jai 
net suknią, nes reikėjo patikrinti, ar neturi ko įsikišusi užanty 
ir aplink šlaunis. Be Alansono volanų dvylikos metrų po tūks- 
tantį frankų, įgrūstų į rankovę, jos dar rado vėduoklę, kaklaraištį, 
skepetaitę, užantyje sukimštą, suglamžytą ir šiltą, — viso labo 
nėrinių maždaug už keturiolika tūkstančių frankų. Jau visi metai 
ponia de Bov šitaip vogė, apsėsta nirtulingo geismo, nebegalė- 
dama atsilaikyti. Tie priepuoliai vis augo, ėjo stipryn, kol išvirto 
į aistrą, būtiną jos gyvenimui; toji aistra nustelbė joje proto 
balsą, ir jos tenkinimas teikė jai juo aštriau kutenančio džiugesio, 
kadgi ji rizikuodavo minios akyse savo vardu, savo garbe, savo 
vyro aukšta padėtimi. Dabar, kada vyras nedraudė jai apkraus- 
tinėti jo stalčius, ji ėjo vogti su pilnomis kišenėmis pinigų, ji 
vogė, kad tik vogti, kaip kiti myli, kad tik mylėti, vien geismų 
botago varoma, iš nervinės anomalijos, jau pirmiau išsivysčiusios 
joje dėl nepatenkintų prabangos norų, veikiant baisiai stiprioms 
ir grubioms didžiųjų parduotuvių pagundoms. 

— Tai klasta! — rėkė ji, kai Burdonklis ir Žuvas grįžo į 
kambarį.— Tuos nėrinius įkišo man, o! prieš dievą prisiekiu! 

Dabar ji verkė pasiučio ašaromis, kritusi ant kėdės, dusdama, 
dar neužsisagsčiusi kaip reikiant suknios. Burdonklis išsiuntė 
pardavėjas. Po to jis vėl ramiai į ją kalbėjo: 

— Atsižvelgdami į jūsų šeimą, ponia, mes sutink. ae užtrinti 
šią bjaurią istoriją. Bet pirma jūs turit pasirašyti raštą tokio tu- 
rinio: „Aš „Moterų laimėje' pavogiau nėrinius' ir išvardyti, ko- 
kie ten buvo nėriniai, ir šios dienos datą padėti... Beje, aš jums 
grąžinsiu tą raštą, kai jūs man atnešit du tūkstančius frankų varg- 
šams šelpti. 

Ji vėl pašoko, subjuio ir su pasipiktinimu rėžė: 

— Niekados aš tokio rašio nepasirašysiu, geriau mirsiu. 

— Nemirsit, ponia. Tik aš jus įspėju, kad tuojau siunčiu žmo- 
gų pakviesti policijos komisaro. 

Čia įvyko baisi scena. Ji ėmė juos visaip plūsti, keikti, ji 
žodžiais užsirydama klykė, kad tai esanti niekšybė, jeigu vyrai 

šitaip kankiną moterį. Nebeliko nei Junonos grožio, nei majes- 
totiško stoto — prieš juos kreitėjo įniršusi turgaus boba. Dar 
ji mėgino juos suminkštinti, permaldauti jų motinų vardu, ji sakė 
tuoj pulsianti ant kelių ir šliaužiosianti prieš juos. Bet jie, prie 
tokių dalykų pripratę ir apsigeležavę, nesidavė sujaudinami, 
tada ji staiga atsisėdo ir ėmė rašyti drebančia ranka. Plunksna 
čirškėjo: žodžius „Aš pavogiau“ brėžė taip nirtingai, jog vos 
nesudraskė plono popieriaus, rašydama ji kartojo kimiu balsu: 

— Še, ponai, še... Aš pasiduodu smurtui. 

Burdonklis paėmė popierių, atidžiai sulankstė ir jos akyse 
įdėjo į stalčių, sakydamas: 

— Matote, kokia čia didelė jūsų kompanija, nes tos ponios, 
sakiusios pirma, kad geriau mirs, negu pasirašys, paprastai už- 
miršta ateiti atsiimti savo gražių raštelių... Žodžiu, aš čia jį laiky- 
siu jūsų dispozicijoj. Jūs nuspręsit, ar jis vertas dviejų tūkstan- 
čių frankų. 

Ji baigė tvarkytis suknią; dabar, atsikvitavusi, ji atgavo savo 
įžūlumą. 

— Galiu išeiti? — paklausė stačiokiškai. 

Jau Burdonklis buvo užsiėmęs kitais dalykais. Inspektoriaus 
Žuvo teikimu, jis nusprendė pašalinti iš darbo Delošą: šis parda- 
vėjas esąs žioplas, nuolat duodąsis apvagiamas, niekad jis netu- 
rėsiąs įtaigaus orumo klienčių akyse. Ponia de Bov pakartojo 
savo klausimą, ir jie paprasčiausiai linktelėjo, kad galinti išeiti; 
tada ji dėbtelėjo į juos žmogžudžio žvilgsniu. Jai veržėsi bjaurių 
žodžių srautas, bet ji užspaudė jį, tiktai vienas melodramiškas 
šūksnis teištrūko: 

— Niekšai! — pasakė ji ir trenkė duris. 

O Blanša vis nesitraukė nuo kabineto. Ji nežinojo, kas ten 
viduje dedasi, tik matė, kad Žuvas išėjo ir grįžo su dviem parda- 
vėjom, ir labai bijojo, nerado sau vietos, jai jau vaidenosi žan- 
darai, baudžiamoji byla, kalėjimas. Tik staiga ji nustėro: prieš 
ją stovėjo Valanjoskas, jos vyras jau mėnuo laiko, kurio kreipi- 
nys „tu“ dar vis jai nebuvo priprastas; jis nustebo, kad ji tokia 
sutrikus, ir klausė: 

— Kur tavo mama?.. Jūs pasimetėte?.. Sakyk, kas yra, tu 
man nerimą keli. 

Jokio įmanomesnio melo ji nesugriebė. Nusiminusi ji ištarė 
visai tyliai: 

— Mama, mama... Ji apsivogė. 

Kaip?! Apsivogė? Galiausiai jis suprato. Išpurtęs žmonos 
veidas, ta blyški kaukė, persikreipusi iš baimės, jį gąsdino. 

— Nėrinius, va taip, į rankovę,— miknojo ji toliau. 

— Tai tu matei, tu buvai kartu? — murmėjo jis stingdamas, 
pajutęs, kad ji gali būtį bendrininkė, 

Jie turėjo nutilti, nes žmonės aplinkui jau gręžėsi į juos. 
Valanjoskas stovėjo nustėręs, abejonių ir nerimasčio apniktas. 
Ką daryti? Jau buvo besiryžtąs eiti į Burdonklio kambarį, bet 
pamatė galerijoj Murė. Jis liepė žmonai palaukti, o pats griebė 
senam savo draugui už rankos ir striukai drūtai trūkinėjančiais 
žodžiais pasakė jam, kas atsitiko. Šis greit nusivedė jį į savo 
kabinetą ir apramino dėl galimų pasekmių. Jis užtikrino Valan- 
joską, kad įsikišimas nereikalingas, paaiškino, kaip šie dalykai 
veikiausiai baigsis, pats nė truputėlio nesijaudindamas dėl tos 
vagystės, tarsi seniai ją numatęs. Tačiau Valanjoskas, kad ir 
nebebijojo arešto, visgi į šią nemalonią istoriją negalėjo taip 
ramiai žiūrėtė. Jis nuskendo giliame fotelyje, ir, jau vėl galėda- 
mas protauti, ėmė skųstis savo paties dalia. Argi tai galimas 
daiktas? Še, jis įlindęs į vagių šeimyną! Kvailos esančios tos 
jo vedybos greitosiomis, vien iš noro įtikti tėvui! Murė, nuste- 
bintas tokių liguisto vaiko karščiavimų, pamatė, kad jis jau ver- 
kia, ir atsiminė, kaip kitados jis postringavo dėstydamas savo 
pesimizmą. Juk ne kas kitas, kaip šis vyras aiškino jam bent dvi- 
dešimt kartų, kad gyvenimas neturįs jokios prasmės ir kad šiek 
tiek įdomios esančios nebent tik blogybės! Tad Murė, pramogos 
dėlei, draugiško juokavimo tonu ėmė jį mokyti, kad reikią būti 
abejingam ir dėl nieko nesijaudinti. Tik staiga Valanjoskas 
supyko: jis nė iš tolo nebesilaikė savo anos filosofijos, ji buvo 
sukompromituota, o visas jo buržuazinis išauklėjimas kėlė dorą 
pasipiktinimą uošve. Kai tiktai išmėginimas spūstelėjo jo pečius, 
kai tik nors kiek jį palytėjo Žmogaus prigimties menkystė, iš ku- 
rios pirma šaltai šaipydavosi, tasai pagyrūnas skeptikas susmuko 
ir ištižo. Tai esą šlykštu, jo giminės garbė esanti valkiojama 
po purvus, jau visas pasaulis braškąs ir turįs sugriūti. 

— Tu, žinai ką, nusiramink, — užbaigė Murė, kuriam pagailo 
jo.— Aš tau nesakysiu, kad viskas tuštybių tuštybė, kadangi, 
atrodo, tas tavęs dabar nepaguostų. Manau betgi, kad tu turėtum 
eiti ir paduoti ranką poniai de Bov, tai būtų kur kas išmintin- 
giau, negu daryti skandalą... Ką, po velnių! Gi tu pats skelbi 
abejingą panieką pasaulio niekšybei! 

— Taigi, bepigu, jei tai liečia kitus, o ne mane! — naiviai 
sušuko Valanjoskas. 

Jis atsistojo, jis paklausė savo buvusio moksladraugio pa- 
tarimo. Abu grįžo į galeriją, o ponia de Bov kaip tik tuo laiku 
išėjo iš Burdonklio kambario. Ji didingai paėmė už parankės 
žentą, ir Murė, jai galantiškai ir pagarbiai nusilenkdamas, išgirdo 
ją tariant: 

— Jie atsiprašė manęs. Išties tokie resusipratimai yra 
baisūs. 

Blanša prisidėjo prie jų, ėjo paskui juos. Visi trys palengva 
dingo minioje. 

Tada Murė, vienišas ir susimąstęs, vėl vaikščiojo per savo 
parduotuvės skyrius. Ta scena, kiek atitraukusi jį nuo vidaus 
kovos, kuri jį draskė, galų gale, tik padidino jo įtampą, nulėmė 
kulminacinės kovos kryptį. Neaiškių sąryšių gijos ėmė megztis 
jo dvasioje: tos nelaimingos moteriškės apsivogimas, paskutinis 
šėlas pavergtos pirkėjų masės, parblokštos po gundytojo kojo- 
mis, darė jam tokį įspūdį, jog prieš jo akis iškilo naujas reginys: 
Deniza, išdidi, keršijanti jam už kitas moteris, pamynusi jį po 
padu. Jis atsistojo viršuje prie centrinių laiptų ir ilgai ilgai 
žiūrėjo į begalinę navą, kur laužėsi kaulus minia jam pavaldžių 
moterų. 

Jau baigėsi šešta valanda, diena ėjo galop, dengtose gale- 
rijose jau buvo pritemę, halių gilumoje iš lėto kaupėsi tamsa. 
Sambrėškoje viena po kitos žiebėsi elektrinės lempos, jų opa- 
liniai rutuliai skaidriais mėnuliais padabino nueinančią į tolį 
salių perspektyvą. Jų šviesa buvo balta, akinamai ryški, ji sklido 
it kokio išblankusio dangaus šviesulio atspindžiai, ji išvaikė 
sutemas. O kai visas lempas sužiebė, tai per minią pereiliojo 
susižavėjimo murmesys, ir didžioji baltų medžiagų paroda nau- 
joje šviesoje įgavo fejeriško apoteozės spindesio. Rodėsi, kad 
tasai baltybių siautulys pats įsiliepsnojo degti, pats tapo šviesa. 
Baltybės himnas skrido į aukštumas, į baltumas, įžiebtas aušros. 
Balta šviesa liejosi iš drobių ir perkelių Monsinji galerijoje, 
panašioje į nušvitusį brūkšnį rytuose, kai aušra ateina; tuo tarpu 
Mišodjerės galerijoje galanterijos ir pozumentų, Paryžiaus su- 
venyrų ir kaspinų skyriai svaidė baltus tolimųjų kalvų atspin- 
džius nuo perlamutrinių sagų, sidabruotų bronzų ir perlų. O cen- 
trinė nava giedojo visų skambiausiai, paskendusi liepsnose: balto 
muslino sūkuriai aplinkui kolonas, balti moltonai ir pikai ant 
visų laiptų, baltos antklodės, iškabinėtos it bažnytinės vėliavos, 
balti gipiūrai ir nėriniai, skraidą erdvėje, darė tokį reginį, tartum 
čia būtų atsivėręs svajonių dangaus skliautas, atsidariusi anga 
į žilpinančių baltybių rojų, kuriame keliamos kažkokios nežino- 
mos karalienės vestuvės. Stoginė šilkų skyriaus halėje su savo 
baltomis užuolaidomis, baltais gazais, baltais tiuliais buvo tarsi 
milžiniška alkova, o jos spindesys saugojo nuo žiūrovų akių bal- 
tą jaunamartės nuogybę. Vien tik akinantis žėrėjimas iš vieno, 
ir nieko daugiau, šviesos baltuma, o joje susiliejusios visos bal- 
tybės, ir žvaigždučių dulkės sninga, leidžiasi į tą baltą šviesybę. 

O Murė žiūrėjo ir žiūrėjo į sau pavaldžių moterų minią tame 
spindesy. Tamsūs šešėliai atsimuša šviesiuose fonuose. Ilgos 
vilnys vagoja sumišą mugės masę, išpardavimo dienos karštis 

siaučia kvaituliu, gainioja netvarkę galvų kaimenę šen ir ten. 
Jau publika pradėjo skirstytis, prekystalius dengia suniokotų 
medžiagų likučiai, auksas skamba prie kasų, o pirkėjos, nunuo- 
gintos, išprievartautos eina laukan priveiktos, su pasotintais 
geiduliais ir slapta gėda, lyg būtų patenkinusios savo troškimus 
kokiame prastame viešbutyje. Jis tad yra jų valdovas, jos pri- 
klauso nuo jo malonės, jis pavergė jas tolydinėmis prekių san- 
kaupomis, kainų žemumu ir galėjimu grąžinti nusipirktą daiktą, 
šmaikščiu paslaugumu ir reklama. Jis nugalėjo net motinas, jis 
viešpatauja visoms visokioms, beatodairiškai, kaip despotas, ir 
jo užmačios griauna šeimų biudžetus. Jo genijaus darinys atneša 
joms naują religiją: kada nuo tikėjimo svyravimo ištuštėja baž- 
nyčios, štai į jų vietą stoja jo halės — tai jos nuo šio laiko užims 
šventovių vietą jų išsibergždusiose sielose. Moteris ateina pra- 
leisti pas jį laisvalaikio, taip pat ir tų drebulio ir nerimasčio 
valandų, kurias kitados praleisdavo koplyčios gilumoje, tai bū- 
tinas jai atsipalaidavimas nuo nervų kankynės, nuo tolydžio 
atsinaujinančios kovos tarp dievo ir patino, nuo vis atšviežinamo 
kūno kulto, pasibuvimas su grožio dieviškąja puse. Jei jis užda- 
rytų joms duris, tai kiltų maištas gatvėje, imtų kaip padūkusios 
klykti davatkos, kurioms kas nors kėsinasi atimti klausyklą 
ir altorių. Jis matė jas paskutinius dešimt metų augančioje pra- 
bangoje, kaip jos bet kurią dienos valandą ėjo ir ėjo didžiulėmis 
geležies konstrukcijomis, kabančiais laiptais ir lieptais. 

Ponia Marti su dukteria, nusidavusios į pat viršų, maklinėjo 
tarp baldų. Ponia Burdelė, pričiupta savo mažiukų, negalėjo at- 
sitraukti nuo Paryžiaus suvenyrų. Daugiau ėjo grupė: ponia de 
Bov, vis po ranka su Valanjosku, o jiems iš paskos — Blanša; 
grafienė stabčiojo kiekviename skyriuje ir dar turėjo drąsos 
čiupinėti medžiagas, nutaisiusi išdidžią miną. Tačiau tarp visos 
tos didelės pirkėjų masės, tose mariose biustų, plastančių gy- 
vybe, pulsuojančių troškimais, apkaišytų žibuoklėmis, nelyginant 
per kokios valdovės vestuves, atžymimas visos liaudies, Murė 
galiausiai bematė vien tik ponios Deforž korsažą; ji stovėjo pir- 
štinių skyriuje su ponia Gibal. Nors ji ir kerštavo, ir pavydėjo, 
o vis tiek pirko, ir čia Murė dar sykį pasijuto esąs viešpats — jam 
visos jos po kojų, elektros lempų švitesyje, nelyginant galvijų 
kaimenė, iš kurios jis susikrovė turtą. 

Nė pats nesijausdamas, Murė nuėjo galerijomis taip labai 
susimąstęs, jog jam niekas buvo publikos stumdymasis. Kai pa- 
kėlė galvą, buvo jau naujame madų skyriuje, kurio langai į Gruo- 
džio dešimtosios gatvę. Čia, atrėmęs kaktą į stiklus, jis pabuvo 
ilgiau, žiūrėjo, kaip iš jo parduotuvės išeina pirkėjos. Saulė 
leisdamasi auksino baltų namų viršūnes, žydras tos gražios die- 


390 


nos dangus palšėjo, vėso oras, plaukdamas tyru dvelksmu; sam- 
brėškoje, kurioje jau skendėjo gatvė, elektriniai „Moterų lai- 
mės“ žiburiai spindėjo it žvaigždės, įsidegusios baigiantis dienai. 
Operos ir Biržos kryptimi stovėjo trimis eilėmis virtinės karietų, 
jau apklotos šešėlių, tik pakinktų apkaustai dar žaidė ir dienos 
šviesos atspindžiais, ir lempų blyksniais, ir arklių kamanos svaidė 
žiežirbas nikeliuotais paviršiais. Kas sekundę livrėjuoti tarnai 
šaukė vežimus, ir skubėjo į priedurę tai fiakras, tai karieta, 
ištrūkusi iš eilės, sodinosi pirkėją ir tolo skambia risčia. Karietų 
virtinės mažėjo bežiūrint, po šešias važiavo šalimais, užimdamos 
visą gatvės plotį, durelės taukšėjo, botagai pliaukšėjo, pėstieji 
murmėdami nešė kulnus ir tik saugojosi, kad nesuvažinėtų. Taip 
klientūra plaukė it ištvinusi upė, sklido it spinduliai į visas 
miesto puses, ir tuštėjo parduotuvė, ūždama gausdama it šliuzas. 
O „Laimės“ stogai, didelės auksinės iškabų raidės, vėliavos, 
iškeltos į gryną dangų, vis tebeliepsnojo saulėlydžių gaisre 
ir atrodė taip kolosališkai šiame įkypame apšvietime, jog darė 
įspūdį, kad čia esama kažkurios pabaisos, tokio užmojo, kaip pati 
reklama, — kad čia esama falansteros, kurios sparnai, nesuskai- 
tomai kartų padaugėję, grobia ir šlamščia kvartalus lig pat toli- 
mųjų priemiesčių giraičių. O Paryžiaus dvasia, išsiskleidusi 
viršuje, milžiniška ir meili, minga vakaro giedrumoje, išlydi 
ilgais ir švelniais paglostymais paskutiniąsias karietas, dumian- 
čias tuštėjančiomis gatvėmis, grimztančiomis į nakties tamsą. 

Murė, žiūrėdamas kažkur ir nieko neregėdamas, ką tik dabar 
pajuto, kad jame vyksta didelis dalykas: jo visas kūnas virpėjo 
triumfu, prieš akis — jo nuniokotas Paryžius ir nugalėta Mote- 
ris, O jis staiga pasijuto toks silpnas, toks bevalis, jog nebegalėjo 
būti kitaip, kaip tik kitos — aukštesnės — galios valdžioje. Tai 
buvo absurdiškas poreikis būti nugalėtam po savo pergalės, 
ginklus dėl kokio kūdikio užmačios. Jis, kuris plūkėsi kelis mė- 
nesius, kuris dar šiandien rytą prisiekinėjo užslopinsiąs savo 
meilę, staiga pasidavė — pasiekus aukštybės, susisuko galva, 
ir jis buvo laimingas, darydamas tai, ką laikė kvailyste. Jo nuo- 
sprendis, toksai ūmus, stiprėjo kas minutę taip smarkiai, jog jo 
akys nieko daugiau, be jo, nebematė nei naudingo, nei reika- 
ingo. 

Vakare, papietavęs, jis laukė savo kabinete. Drebėdamas it 
jaunikaitis, rizikuojąs savo laime, jis nenustygo vietoje, vis 
ėjo prie durų pasiklausyti, o parduotuvė ūžė: pardavėjai tvarkė 
ištaršytas medžiagas, paskendę iki pečių mugės liekanų kratinyje. 
Kai tik nugirsdavo ką einant, tuoj jo širdis sujusdavo. Jis jaudi- 

nosi, jis puldinėjo nesitverdamas, nes iš tolo, vis stiprėdamas, 
aidėjo duslus garsas. 


Tai Lomas artinosi iš lėto, nešinas dienos pajamomis. Jo 
nešulys šiandien buvo toks sunkus, tiek daug buvo surinkta gyvo 
pinigo, ir vario, ir sidabro, jog reikėjo pasitelkti dar du darbuo- 
tojus. Jam iš paskos ėjo Žozefas ir dar kitas pasiuntinys, sulinkę, 
nešdami pinigus it kalkių maišus, o pats jisai žengė pirmas, nešė 
popierinius ir auksą — pilną portfelį, net išsipūtusį, ir dvi tarbas, 
persvertas per sprandą, nuo jų svorio palinkęs į dešinę, nukirs- 
tosios rankos pusėn. Iš lėto, prakaituodamas ir šniokštuodamas, 
jis atėjo per visą parduotuvę, ir kiaurai visur jį lydėjo vis augan- 
tis pardavėjų jaudinimasis. Pirštininkai ir šilkininkai juokais 
siūlėsi palengvinti jam naštą, gelumbininkai ir vilnonų parda- 
vėjai linkėjo paslydus pargriūti ir išžerti auksą taip, kad išlaksty- 
tų po visą parduotuvę. Paskui jis turėjo užlipti vienais laiptais, 
pereiti vieną kabantį tiltą, dar palipti, paskui dar eiti metalo 
konstrukcijų laiptais, o tenai jį lydėjo akimis baltinių, trikotažo, 
galanterijos pardavėjai, ekstazės pagauti, net išsižioję prieš 
šitokį lobį, keliaujantį erdve. Antrajame aukšte gatavi drabužiai, 
kvepalai, nėriniai, skaros praleido jį pasitempę, pamaldžiai nuš- 
čiuvę, tartum būtų praėjęs pats viešpats dievas. Pamažu triukšmas 
didėjo, panėšėjo į Žmonių masės šauksmą, sveikinantį aukso 
veršį. 

Tuo tarpu Murė pravėrė duris. Pasirodė Lomas, o jam iš pas- 
kos — du pasiuntiniai, sverdinėją nuo maišų sunkumo; vos be- 
atgaudamas kvapą, jis dar valiojo šūktelėti: 

— Milijonas du šimtai keturiasdešimt septyni frankai de- 
vyniasdešimt penki santimai! 

Pagaliau milijonas — milijonas, surinktas per vieną dieną, 
skaičius, apie kurį Murė taip ilgai svajojo! Tačiau jis piktai pasi- 
muistė ir nekantriai, tokia išvaizda, kaip neprašyto svečio sutruk- 
dytas, laukdamas ko ateinant, pasakė: 

— Milijonas, gerai, dėkit jį čia. 

Lomas žinojo, kad jis mėgsta šitaip turėti ant savo stalo stam- 
bius dienos laimikius prieš sudedant į centrinę kasą. Milijonas 
užgriuvo visą rašomąjį stalą, prislėgė popierius, vos neapvertė 
rašalinės; auksas, sidabras, varis vos laikėsi maišuose, kurie vos 
nesprogo, lobio krūva buvo didžiulė, ir tas lobis suluptas per vie- 
nui vieną šią dieną: šviežiai, ką tik iš klienčių rankų, dar tebešil- 
tas, dar tebekrutantis. 

Kasininkas išėjo, įskaudintas šeimininko abejingumo, o tuo 
pat momentu įgarmėjo Burdonklis, linksmai rėkaudamas: 

— Hėl Jau jis mūsų rankose šį kartą!.. Sulupom jį pagaliau, 
tą Milijoną! 

Tačiau jis tuoj pamatė, kad Murė kažkuo ypatingai užsiėmęs, 
suprato ir aprimo. Džiaugsmu sušvito jo akys. Trumpai patylėjęs, 
varė toliau: 

— Tai jūs apsisprendėte, tiesa? Dievaži, aš pritariu jums. 

Murė staiga sustojo priešais jį kaip įbestas ir užriko baisiu 
balsu, kaip krizės dienomis: 

— O žinot, vyre mielas, jūs per daug džiūgaujat... Manot, 
kad dabar tai jau man galas — jūs taip manot? — ir galandate 
dantis. Saugokitės, manęs nesuėsit, ne! 

Toks smarkus puolimas ir velnioniškas to žmogaus įžvalgumas 
Burdonklį visiškai iš vėžių išmušė, jis miknojo: 

— Kaip? Jūs gal juokaujat? Juk aš taip dievinu jus visada! 

— Nemeluokit! — užriko Murė dar smarkiau. — Klausykit, 
mes buvome mulkiai su savo tuo prietaru, kad vedybos galinčios 
sužlugdyti įmonę. O juk vedybos — tai sveikata, tai stiprybė, tai 
pati tvarka, be kurios nėra gyvenimo!.. Taigi, mano mielas! Taip, 
aš vedu, ir aš išgrūsiu pro duris jus visus, kas tik krustelėsit! Gra- 
žiausiai! Ir jūs, Burdonkli, drošit į kasą taip pat, kaip ir bet kas 
kitas! 

Ir davė ženklą nešdintis lauk. Burdonklis pajuto, kad yra jau 
pasmerktas, kad jį nušluos ši moters pergalė. Jis išėjo. Tuoj pat 
įėjo Deniza, ir jis žemai nusilenkė jai, pasisveikindamas, sumišęs 
galutinai. 

— Pagaliau ir jūs! — pasakė Murė švelniai. 

Deniza buvo išblyškusi — taip ji jaudinosi. Ji ką tik pergyve- 
no paskutinį nesmagumą — Delošas jai pasisakė esąs pašalintas; 
nors ji mėgino jį sulaikyti, žadėjo jį užtarti, bet jis, atkakliai tvir- 
tindamas esąs belaimis, būtinai norėjo išvykti: kam gi čia besilik- 
ti? Kam maišytis po kojų laimingiems žmonėms? Deniza su juo 
atsisveikino kaip su broliu, net apsiašarojo. Juk argi ir ji netrokš- 
ta būti užmiršta? Tuoj turės viskas baigtis, jos jėgos išsekusios, 
ji nieko daugiau ir nebenori iš savęs, kaip tik nepristigti dvasios 
ir oriai atsiskirti. Po kelių minučių, jei tik jai užteks narsos pa- 
čiai sutraiškyti savo širdį, ji galės pasitraukti sau ir kur nors toli 
vienumoje verkti. 

— Pone, jūs man sakėte užeiti, — tarė ji, laikydamasi ra- 
miai. — Tikrai sakant, aš ir šiaip būčiau užėjusi padėkoti jums už 
jūsų gerumą. 

Įeidama ji pastebėjo milijoną ant stalo, ir ta vieša pinigų paro- 
da įžeidė ją. Viršum pinigų tačiau buvo ponios Eduen portretas, 
ponia iš auksinių rėmų tarsi stebėjo, kas čia vyksta, ir vis šypso- 
josi nupieštomis lūpomis. 

— Jūs vis norite palikti mus? — klausė Murė, ir jo balsas dre- 
bėjo. 

— Taip, pone, taip reikia. 

Tada jis paėmė ją už rankų ir tarė meilingais žodžiais, prasi- 
veržusiais po ilgo dangstymosi šaltumo kauke: 

— Tr jei aš jus vesčiau, Deniza, jūs vis vien išeitumėte? 

Tačiau ji atitraukė rankas, ji gyniojosi ir laikėsi taip, tarsi di- 
delio skausmo ištikta. 

— O, pone Murė, maldauju jus, nekalbėkite! Oi, nebekankin- 
kite manęs!.. Aš nebegaliu, nebegaliu!.. Dievas regi: aš kaip tik 
todėl ir išeinu, kad noriu išvengti šitos nelaimės! 

Ji toliau gyniojosi trūkinėjančiais žodžiais. Ar dar negana, 
kad ją pjovusios visos tos darbuotojų kalbos? Argi jis norįs, kad 
ji ir kitų Žmonių, ir savo akyse pasirodytų niekšė? Ne, ne, jai pa- 
kaksią jėgų, ji neleisianti jam padaryti tokios kvailystės. O jis 
kamuodamasis klausėsi ir kartojo karštai: 

— Aš noriu... aš noriu... 

— Ne, tai neįmanoma... Ogi mano broliai? Aš daviau žodį ne- 
tekėti, man nedera atvesti jums du vaikus, tiesa? 

— Jie bus ir mano broliai... Sutikite, Deniza. 

— Ne, ne! O, liaukitės, pone. Jūs kankinate mane! 

Pamažu jis ėjo prie paskutiniosios, ši kliūtis varė jį iš proto. 
Nejaugi nė kokia kaina negalima išgauti jos sutikimo! Toli toli 
girdėjosi, kaip trys tūkstančiai jo tarnautojų pilnais glėbiais glo- 
boja jo karališką turtą. Ir tas kvailas milijonas dar čia guli! Jis 
skaudino jį it pikta ironija. Murė kad kiek būtų išmetęs jį pro 
langą. 

— Tai išeikit! — suriko jis, apsipylęs ašaromis. — Eikite pas 
tą, kurį jūs mylit... Juk čia yra visa priežastis, tiesa? Jūs mane 
įspėjot kitados, aš turėjau tą žinoti ir nekankinti jūsų daugiau. 

Ji stovėjo pritrenkta, apstulbinta tokios baisios nevilties. Jai 
širdis kone sprogo. Tada ji ūmai su vaikišku įkarščiu puolė jam 
ant kaklo ir, taip pat kūkčiodama, vapėjo: 

— O, taigi jus aš ir myliu, jus, pone Murė! 

Paskutinis gausmo tarpsnis plaukė iš „Moterų laimės“ it toli- 
mos minios pritarimas. Ponios Eduen portretas vis šypsojosi nu- 
pieštomis lūpomis. Murė klestelėjo ant stalo, ant milijono, kurio 
jis nebematė. Jis neleido iš glėbio Denizos, jis spaudė ją pašėlusiai 
prie krūtinės ir kalbėjo, kad dabar ji galinti išvažiuoti, tegu pra- 
leisianti bent mėnesį laiko Valonėje, ir tada nutilsiančios visos 
kalbos, o paskui jis nuvažiuosiąs pats jos paieškoti ir parsivešiąs 
ją Čia, ir būsianti ji visagalė. 

tyrumą. Tačiau E. Zola, vaizduodamas kapitalistinės santvarkos baisybes, da- 
ro išvadą, kad darbo žmonių padėtis gali būti pagerinta labdarybe. 


4703010100—024 
Z ———————- 237—90 BBK 84.4Pr-44 


M851(08) —90 MBBK U(Pr) 


" 
t 


r. 
kei 


“r 
D 
T 


